
JEZIČNI PURIZAM 



Zadnjih dvadesetak godina u Hrvatskoj je čistoća jezika 
ili jezični purizam postao velika tema, prisutna na sva- 
kom koraku. Izišlo je mnoštvo jezičnih savjetnika koji 
hvale purizam, na njega se pozivaju autori brojnih razli- 
kovnih rječnika, autori pravopisa, lektori i učitelji, njega 
zahtijevaju pisci jezičnih kolumni po novinama, njime se 
rukovode urednici raznih emisija o jeziku na radiju i na 
televiziji. 

Kako bi pridobili čitatelje i slušatelje za purizam, 
ujednačeno ga predočavaju kao nešto pozitivno, o čemu 
ovisi opstanak naroda i svakog pojedinca. Upada u oči da 
se u agitatorskom diskursu puristički orijentiranih auto- 
ra ponavljaju sljedeće stereotipne tvrdnje: »Jezik je duša 
naroda i njegovo ogledalo, koje prenosi i čuva njegovu je- 
dinstvenost i autentičnost. [...] U jeziku se odražava kul- 
turna i civilizacijska razlika naspram Srba; jezične razli- 
ke su samo izvedenice dubljih razlika. [...] U doba I i II 
Jugoslavije hrvatski jezik je bio posrbljivan, a narod od- 
narođivan. Veličaju se razdoblja cvjetanja hrvatske na- 
cionalne misli i političke autonomije, a leksikografski ra- 
dovi objavljeni u tim razdobljima proglašeni su vodećim 
jezikoslovnim djelima. [...] Starinski hrvatski leksemi 
nisu ustaški [...]. Hrvatski jezik teži (sam od sebe, prirod- 
no) čuvanju čistoće. [...] Proizvoljna kodifikacija (puri- 
stičkajezična politika) opravdana je i prirodna. [...] Ikone 
purizma su osobe, ljudi iz javnog života koji se bore za 
čišćenje jezika od nepoželjnih elemenata. Njihova imena 
su pohranjena u nacionalno orijentiranome diskursu i 
prizivaju se prilikom ozakonjivanja promjena u jeziku. 
Taj hrvatski uzor su: Bogoslav Sulek, Laszlo Bulcsu, 

Stjepan Babić, Dalibor Brozović, Mate Šimundić, Mile 
Mamić i drugi« (Czerwiriski 2005: 131). 

U takvom uvjerenju odrastaju čitave nove generacije 
u Hrvatskoj jer purizam je uvršten ne samo u fakultetski 
program studija kroatistike, nego i u nastavne programe 
svih srednjih škola. Svatko mora već od mladosti biti 
upućen u purizam. Istovremeno, nitko ne smije znati što 
je purizam u stvari. S tim ciljem se ujednačeno ponavlja- 
ju gore citirane tvrdnje, i jednako ujednačeno se pre- 
šućuju spoznaje koje bi purizam pokazale u sasvim dru- 
gom svjetlu. 



Purizam i nacizam 

Purizam se javlja kao posljedica nacionalističkog shva- 
ćanja jezika (Gardt 2000: 263), on je »jezični ekvivalent 
ksenofobiji i pretjeranoj društvenoj potrebi za razgra- 
ničavanjem« (Coulmas 1996: 83). Istraživanja pokazuju 
da »je jezični purizam oruđe koje služi rasističkoj i nacio- 
nalističkoj ideologiji« (Milroy 2005: 328). 

Ne iznenađuje što »puristički stavovi znaju biti otvo- 
reno rasistički ili ksenof obični« (ibid.) kad se zna da za- 
stupnici purizma »čišćenje« primjenjuju na jezik i na lju- 
de: »'Etničko čišćenje' se uvijek prvo odvija u glavama, tj. 
na području jezika i simbola« (Altermatt 1996: 125). 
Tako »su od starog jezičnog patriotizma u općem obrazo- 
vanju nacionalno nastrojenih građana i intelektualnih 
propagandista preziranje i odbijanje svega 'stranog' i 
'miješanog' te prenaglašavanje jezičnog principa pori- 
jekla (etimologije) do u 20. st. ostali omiljena argumenta- 
tivna sredstva koja se i izvan jezika mogu primijeniti na 
ljude« (Polenz 1998: 62). Zato porivi koji navode pojedin- 
ce da se zalažu za tzv. čistoću jezika »nemaju nikakve 
veze s govorenjem, pisanjem, razumijevanjem ili s du- 
hom književnosti« (Hobsbawm 1991: 133). 

Nadalje, »postoje dokazi da je jezik u totalitarnim 
sredinama 'purističkiji' nego u demokratskim sredina- 
ma. To je jedan od prostora ideološkog reguliranja. U 
slučaju nekih fašističkih režima poput nacionalsocijaliz- 
ma u Njemačkoj, to je rezultat rasističke ideologije« 
(Clyne 1997 : 490). U Njemačkoj je purizam najviše cvje- 
tao u doba Trećeg Rajha (Harle 1996: 29-30). Tada je 
»čišćenje jezika«, tj. »lov na strane riječi« već »u prvim 
godinama vladavine nacionalsocijalizma dosegao svoj vr- 
hunac« (Polenz iz Harle 1996: 29-30). 

Jezični purizam je u Njemačkoj »uvijek iznova imao 
značajnu ulogu kao sredstvo i pokazatelj radikaliziran] a 
njemačkog nacionalizma« (Polenz 1998: 62), a »za vrije- 
me nacističkog razdoblja u Njemačkoj je jezična politika 
bila glavni dio oblikovanja identiteta Rajha, bila je usko 
povezana s ksenofobičnim nacionalsocijalizmom [...]. 
Naj očigledni] a manifestacija toga bila je jezična reforma 
s ciljem uklanjanja stranih leksičkih posuđenica i osigu- 
ravanja korištenja 'izvornog' jezika« (Ager 2001: 57). 

Dvije godine nakon što je Hitler došao na vlast osno- 
vana je u Njemačkoj 1935. državna institucija za brigu o 
jeziku: Njemački ured za njegovanje jezika (Plumer 
2000: 75). Purizam je podupirao nacizam: »Nacistički 
val jezičnog purizma imao je već u prvim godinama na- 
cizma svoj učinak, ne toliko na jezik koliko na političko 
raspoloženje širokog kruga nacionalno usmjerenih 'lju- 
bitelja jezika' iz kulturnopolitički važnih oblasti škole, 
novina i uprave. Ti 'ljubitelji jezika' su 1933. samoinici- 
jativno ponudili vlastima svoje usluge jer su vjerovali da 
su im ciljevi jednaki. Vlasti su prvo prihvatile njihove 
usluge kako bi nacionalističku euforiju isticanja nijem- 
stva iskoristile za opću političku nahuškanost, koja je po- 
trebna za uspostavljanje diktature« (Polenz 1967: 139). 

Puristički program iz 30-ih godina izgledao je ovako: 
»dopisi ureda i suda trebaju ubuduće biti na 'narodu bli- 
skom' jeziku bez stranih riječi, osobe na radiju koje kori- 
ste previše stranih riječi potrebno je 'poučiti' ili 'u protiv- 

nom slučaju otpustiti', njemačka roba treba biti patenti- 
rana i nuđena samo s njemačkim oznakama, nenjemački 
natpisi nad prodavaonicama i strani nazivi na jelovnici- 
ma moraju nestati, imena restorana i oznake mjesta u 
kazalištima trebaju biti ponjemčeni, sportska udruženja 
'koja ne žele govoriti njemački ne smiju dobivati nov- 
čanu potporu'. Za sve to i još mnogo više zahtijevalo je 
Društvo za njegovanje jezika donošenje propisa i nudilo 
za to besplatno svoje jezično upućene pomoćnike. Eho od 
strane oslovljenih mjesta došao je brzo i bio je isključivo 
pozitivan, što se redovito može vidjeti u godištima [časo- 
pisa Društva] 1933. i 1934. u izvještajima o službenim 
mjerama i novinskim člancima« (ibid.: 124). 

U svojoj opširnoj i zaokruženoj analizi purizma u 
Njemačkoj 30-ih godina Polenz (1967) opisuje kako iz- 
gleda puristički pristup jeziku: »Prema shvaćanju iracio- 
nalnog nacionalizma jezik 'nije sredstvo za sporazumije- 
vanje, nego nacionalni idol, kojemu čovjek treba što 
upadljivije iskazivati čast' i kojeg se 'opterećuje zahtjevi- 
ma za nekakvom 'izvornošću' koja nema veze s ljudskim 
potrebama i koja se u svako doba može zanemariti a da 
pritom ne nastane nikakva šteta ni za govornika ni za 
slušatelja'. Čistači jezika su vjerovali — slično kao još i 
danas mnogi kritičari jezika — da jezik moraju štititi od 
upotrebe, od jezične zajednice kao korisnika, kao da je je- 
zik nekakvo apsolutno biće kojemu govornici moraju 
služiti. Prije svega bili su naviknuti vrednovati riječi pre- 
ma njihovom porijeklu. Objašnjenje za tu naviku nije 
samo nacionalistička antipatija prema stranim jezicima, 
nije nekakvo isključivo laičko shvaćanje jezika; jer pravi 
'laici' — normalni govornici koji ne razmišljaju o jeziku 
— ne misle na izvedenice i etimologiju kad koriste jezik. 
Budući daje većina 'ljubitelja jezika' prošla barem za vri- 
jeme gimnazije kroz školu tradicionalne filologije, radi se 
kod purističkog vrednovanja jezika o populariziranoj, 
premda pervertiranoj znanosti« (ibid.: 141-142). 

Kao što se danas hrvatski jezikoslovci bave pohrva- 
ćivanjem gramatičkih termina i to uvode u škole, tako su 
činili i nacistički njemački puristi. Polenz (1967: 125) go- 
vori o ondašnjem »ponjemčivanju znanstvene terminolo- 
gije iz oblasti njemačke gramatike, prvenstveno u udžbe- 
nicima za nastavu njemačkog na školama. Jedna lista 
stručnih gramatičkih izraza Klaudiusa Bojunga pripre- 
mana od 20-ih godina objavljena je kao dodatak mini- 
starskoj uredbi 1938. godine. Otad su sva nova izdanja 
njemačkih udžbenika jezika morala koristiti samo po- 
njemčene stručne riječi«. 

Polenz (1967: 126-127) kao lingvist osuđuje to po- 
njemčivanje: »Takvo izvana u lingvistiku unošeno po- 
njemčivanje htjelo je gramatičke termine izmijeniti sa- 
mo zbog ponjemčivanja, samo zbog neodobravanja stra- 
nog porijekla. Pritom se događalo da uvedu ponjemčene 
termine koji su, za razliku od semantički najvećim dije- 
lom nemotiviranih termina stranog porijekla, vodili u 
pogrešno ili jednostrano shvaćanje gramatičkih katego- 
rija [...]. Tvorcima je bilo svejedno što će ponekad neop- 
hodno korištenje odgovarajućih pridjeva ili glagola dove- 
sti do tvorenica koje će biti znatno nezgrapnije ili neo- 
bičnije od oprobanih termina stranog porijekla [...]. Tak- 
vo mijenjanje isključivo formalnog izgleda gramatičke 
terminologije nije bilo lingvistički opravdano«. 

Budući daje među njemačkim purističkim aktivisti- 
ma bilo i sveučilišnih profesora, »ostaje još da se zapita- 
mo kako je došlo do toga da su — kao što smo vidjeli — i 
neki malobrojni stručnjaci i sveučilišni profesori znatno 
sudjelovali u jezičnopurističkoj opijenosti prvih godina 
nacizma, umjesto daje snagom svoje stručne kompeten- 
cije od početka zaustave« (ibid.: 143). Odgovor nije teško 
naći: »sve to se može objasniti osobnim političkim stavo- 
vima ili djelovanjem 'duha vremena'« (ibid.). 

Naime, »sigurno nema razloga za zaključak da lin- 
gvistika uživa bilo kakvu posebnu autonomiju ili privile- 
gije u vezi s ideologijom. Jedna od ključnih ideologija na- 



14 Snježana Kordić / Jezik i nacionalizam 



cionalsocijalizma bila je ideologija o materinskom jeziku, 
a ona je bila izrazito povezana s lingvistima i lingvisti- 
kom. [...] Nacizam je bio ideološka koalicija, a jedan od 
osnovnih elemenata u toj koaliciji bio je zaštita prava 
materinskog jezika: nacizam je bio pokret za jezična pra- 
va« (Hutton 1999: 4). 

U službi nacističke ideologije »lingvisti su vjerovali 
daje njihova sveta dužnost štititi i čuvati materinski je- 
zik« (ibid.: 6). Kod lingvista u službi nacizma »'materin- 
ski jezik' je uzdignut na prijestolje kao božanstvo, kao 
objekt snažnog poštovanja ('nesalomljive ljubavi'), iz ko- 
jeg zrači životna snaga« (ibid. : 7). Takav odnos prema je- 
ziku vlada danas u Hrvatskoj. Primjer iz prošlosti Nje- 
mačke i sadašnjosti Hrvatske pokazuje da se lingvisti 
»mogu povezati s društveno-političkom stvarnošću na 
politički radikalan način. To može biti u obliku obo- 
žavanja usklađenosti, čistoće, ujednačenog mišljenja, 
pojmovnog sklada i jezičnog reda. Jezična pravila mogu 
se gledati kao društvena pravila, a značenja riječi kao 
ideološka značenja. U takvim okolnostima totalitarni 
lingvist može koncipirati jezični sistem na isti način na 
koji totalitarni pravnik može koncipirati zakone: kao au- 
tonomna snaga koja određuje granice prihvatljivosti. 
Lingvist je čuvar jezika kao što je pravnik čuvar zakon- 
skih odredbi« (ibid. : 8). Zbog simbioze jezikoslovaca i na- 
cionalizma postao »je jezik toliko prirodni element na- 
cionalizma i rasizma da mi termini kao jezični nacionali- 
zam ili lingvicizam izgledaju suvišni jer su tautološki« 
(Fritsche 1992: 86-87). 

Kad su vremenom puristi u nacističkoj Njemačkoj 
počeli prigovarati i ministrima da ne koriste dovoljno iz- 
vorne njemačke riječi, onda se »Goebbelsovo ministar- 
stvo okrenulo protiv pretjeranog isticanja nijemstva i 
protiv oživljavanja starih njemačkih riječi s tajanstve- 
nim zvukom« (Polenz 1967: 140). Polenz (1967: 
140-141) citira Goebbelsovo ministarstvo: »Jasno se mo- 
ra ustvrditi da naš pokret ne želi imati nikakve veze s 

tim igrarijama s riječima. U to spada i upotreba navod- 
nih starogermanskih naziva mjeseci kao Lenzing [= ožu- 
jak] itd., koje njemačke novine odsad trebaju prestati ko- 
ristiti. Riječi kao Thing, Kult podsjećaju na one narodske 
proroke o kojima naš Vođa u svojoj knjizi Mein Kampf 
kaže da bi oni najradije ponovo hodali obučeni u med- 
vjeđe krzno, i koji uostalom tvrde da su četrdeset godina 
prije njega izmislili nacionalsocijalizam. Nacionalsocija- 
listički pokret je isuviše blizak stvarnosti i životu a da bi 
mu bilo potrebno vaditi iz prastarih vremena preva- 
ziđene i mrtve pojmove, koji ni na koji način ne mogu 
pomoći teškoj političkoj borbi danas, nego je naprotiv 
samo opterećuju«. 

Nakon desetak godina vladavine purizma u Njema- 
čkoj, ukinute su purističke aktivnosti. Do toga je došlo 
zato što su dušebrižnici jezika u svom časopisu »Mate- 
rinski jezik stalno iznosili kritiku ravnodušnosti vla- 
stodržaca prema pitanju stranih riječi«, pa je to izazvalo 
nesimpatije kod dotičnih vlastodržaca, Goebbelsa i Hit- 
lera (Plumer 2000: 76). Stoga je »Hitlerova uredba do- 
nešena 1940. godine okončala purističke aktivnosti Dru- 
štva za njegovanje jezika: 'Nakon dopisa ministra Rajha i 
državnog kancelara zapazio je Firer više puta u zadnje 
vrijeme — također i na službenim mjestima — kako se 
riječi stranog porijekla koje su odavno preuzete zamje- 
njuju izrazima dobivenima najčešće pomoću prevođenja, 
koji su zato po pravilu ružni. Firer ne želi takvo nasilno 
ponjemčivanje i ne odobrava umjetno zamjenjivanje 
stranih riječi odavno udomaćenih u njemačkom jeziku'« 
(ibid.; 76-77). 

Vrijeme jezičnog purizma u Njemačkoj od početka 
30-ih do početka 40-ih godina nazvano je u lingvističkoj 
analizi »groteskno-tragičnom zadnjom fazom njema- 
čkog jezičnog purizma« (Polenz 1967: 113). Nakon tog 
razdoblja se već 60-ih godina u Njemačkoj konstatira da 
»danas više nema javnog jezičnog purizma« (ibid.). 

Na osnovi podataka o Njemačkoj 30-ih godina vidlji- 
vo je da kod teme purizma nije opravdano prešutjeti in- 
formaciju kako analiza purizma pokazuje »povezanost 
čišćenja jezika s rasističkim ludilom« (ibid.: 130). I prizi- 
va u sjećanje »vulgarnoznanstvene grijehove i nesreće 
tridesetih godina kao primjer za opomenu« (ibid.: 160). 



Hrvatsko kopiranje nacističkog purizma 

Već početkom 90-ih hrvatska jezična politika počela se 
»orijentirati prema jezičnopolitičkim mjerama fašisti- 
čkog ustaškog režima iz 1940-ih godina. U ono doba, za 
vrijeme NDH, donošeni su jezični zakoni i osnovana je 
državna služba za hrvatski jezik da bi se osigurala 'či- 
stoća hrvatskoga jezika', koji je — kako piše u zakonu o 
jeziku iz 1941. — 'po svom izgovoru, svojim gramatičkim 
pravilima i značenju riječi izvorni jezik hrvatskoga naro- 
da' i 'niti je jednak nekom drugom jeziku niti je dijalekt 
nekog drugog jezika'. Odmak od srpskoga i čišćenje hr- 
vatskoga od srbizama bili su osnovna tema ustaške je- 
zične politike. Ta jezična politika propagirala je ukla- 
njanje internacionalnih riječi, koje su žigosane kao srbiz- 
mi« (Busch 2004: 205). 

Godine 1992. je u Hrvatskoj »po uzoru na spis što ga 
je 1933. sročio Goebbelsov bibliotekar Wolfgang Her- 
mann, pod nazivom 'Principijelno o čišćenju javnih knji- 
žnica'« napravljen »Naputak o postupku prema knji- 
žničkoj građi u školskim i dječjim knjižnicama«, a »u go- 
dinama što su slijedile više stotina tisuća knjiga koje su 
napisali srpski autori ili objavili srpski izdavači uklonje- 
ne su iz hrvatskih knjižnica, najčešće tako što su spalje- 
ne ili bačene na periferijska smetlišta« (Ivančić 2007: 
29). 

Čišćenja takvog tipa dovela su sredinom 90-ih do 
stanja u jeziku koje se opisuje na sljedeći način: »Unazad 
pet godina se tu riječi muče i proganjaju, objavljuju se 

'razlikovni rječnici'. Sprovodi se nekakvo 'desrbiziranje' 
ili 'dekroatiziranje' jezika, uklanjaju se iz knjižnica knji- 
ge pisane na ćirilici, prijevodi klasika proglašavaju se 
nevažećima. Otpuštaju se učitelji i lektori samo zato što 
potječu iz nepoželjne zemlje. Izlaze novine s jezičnim 
savjetima, u kojima se stotine samozvanih jezikoslovaca 
javljaju za riječ. Hrvatskom saboru se uručuje prijedlog 
zakona koji predviđa jezičnu policiju. Istovremeno jedna 
jezična škola u Zagrebu prodaje diplome za 'ovjerene 
prevoditelje srpskog jezika'; nekakav ispit, međutim, 
kandidati ne moraju polagati« (Gudžević 1996: 982). 

Posvuda »na radiju, televiziji, u uredništvima i učio- 
nicama odvijaju se punom parom kampanje za uvođenje 
novih jezičnih oblika i za kontrolu 'čistoće' vlastitog jezi- 
ka. Doduše, još se ne zna koji to treba biti, ali važno je da 
je drukčiji od dosadašnjeg, drukčiji od fonema, naglaska i 
zvuka koji je dosad gledan kao zajednički jezik« (Alter- 
matt 1996: 125). Usađivanje jednog »rogobatnog jezika 
kojim nitko ne govori« moguće je samo uz kontrolu i 
ispravljanje, pa zato »Hrvatska je sa Tuđmanom postala 
'zemlja lektora' u kojoj [...] svatko, od blagajnice do poli- 
cajca, svakoga ispravlja zato što ne govori 'ispravnim' je- 
zikom« (Lučić 2009). 

Dominacija purizma znak je dominacije nacionaliz- 
ma u Hrvatskoj jer je poznat »purizam kao popratna po- 
java nacionalizma« i utvrđena je »srodnost nacionalizma 
i purizma« (Thomas 1989: 6). Purizam povećava nacio- 
nalizam jer uči da se sve klasificira kao hrvatsko ili ne- 
hrvatsko, i da se sve što navodno dolazi iz vlastite nacije 
proglašava dobrim, dok se ono što dolazi iz drugih nacija 
proglašava štetnim i zlim. 

S obzirom da »se nacionalizam i purizam obično po- 
javljuju zajedno, jednakog intenziteta, i odgovaraju na 
utjecaje iz istog izvora« (ibid.), ne iznenađuje što je 
hrvatski purizam usmjeren protiv navodno srpskih riječi 
jer je i hrvatski nacionalizam usmjeren protiv Srba. Uo- 
stalom, u Hrvatskoj je i prije »antisrpski purizam služio 

kao precizan barometar hrvatskih nacionalističkih osje- 
ćaja« (ibid.). 

Uzimajući za uzor taj raniji antisrpski purizam opo- 
naša se u suvremenoj Hrvatskoj »ekstremno nacionali- 
stički sužena jezična ideologija Nezavisne Države Hrvat- 
ske« (Blum2002: 135). Desetljećima najutjecajniji hrvat- 
ski jezikoslovac Stjepan Babić (2001: 232) bez sustezanja 
navodi da neku riječ smatra hrvatskom ako se ona nazi- 
va ustaškom riječju. 

Nacionalizam i purizam su u Hrvatskoj toliko neraz- 
dvojni da je na osnovi jezika hrvatskih medija 2002. 
utvrđeno sljedeće pravilo: »Sto je izvor koda nacionali- 
stičkiji, to je veća vjerojatnost realizacije purizma u jezi- 
ku« (Czerwihski 2005: 257). Drugim riječima, analizom 
novije jezične prakse hrvatskih medija se »potvrdila teza 
da je radikalna realizacija jezične politike potpuno pro- 
porcionalna s nacionalnim radikalizmom izvora jezika« 
(ibid.). 



Tko forsira purizam 

Odgovor na pitanje tko stoji iza purizama lako je naći jer, 
»kao što je mnogo puta isticano, purizam često ide ruku 
pod ruku s nacionalističkom ideologijom« (ElspaB 2005: 
24). Tako je i istraživanje današnjeg hrvatskog purizma 
pokazalo da »puristička jezična politika i planiranje jezi- 
ka u Hrvatskoj [...] izrasli su u općoj nacionalističkoj at- 
mosferi, kojom je bila zahvaćena intelektualna elita« 
(Czerwihski 2005: 15). Istraživanje je utvrdilo i da izvor 
purizma nisu prosječni govornici: »Izvor purizma mora 
se tražiti u krugu jezikoslovaca« {ibid.: 256). Povezanost 
jezikoslovaca s nacionalizmom ne čudi ako se ima u vidu 
da »nacionalisti su često jezični aktivisti, i većina je- 
zičnih aktivista su nacionalisti« (Ager 2001: 38). 

Budući daje cilj purizma »ispuniti očekivanja nacio- 
nalizma, političke ideologije« (Czervviriski 2005: 39), hr- 

vatski jezikoslovci su kod širenja purizma imali podršku 
političkih krugova: »naivno bi bilo misliti da je jezična 
politika u tom razdoblju bila isključivo djelo jezikoslova- 
ca. Stranka HDZ s neograničenom vlašću 90-ih godina i 
njen osnivač predsjednik Franjo Tuđman bili su vatrene 
pristalice purističkih novina u jeziku i javno su pokazi- 
vali svoje sklonosti korištenjem oblika proglašenih hr- 
vatskijima, a zahvaljujući vlastitoj popularnosti proširili 
su ih među drugim korisnicima. Sirenje ideje purizma 
može se, osim toga, povezati s bliskim kontaktima lin- 
gvista i političara, povećanim financiranjem znanstve- 
nih projekata ili kontrolom državnih medija« (ibid. : 90). 
Na taj način su političke vlasti u Hrvatskoj podupirale 
stvaranje novih riječi (Jacobsen 2006: 318). Sve to znači 
da jezični purizam u Hrvatskoj »forsiraju prvenstveno 
određeni politički krugovi i samozvani zaštitnici jezika u 
obrazovanju i medijima« (Busch 2004: 206). 

Poznata »spremnost akademičara u doba nacizma 
da stave svoje vještine u službu države« (Hutton 1999: 9) 
ponavlja se danas u Hrvatskoj. U takvoj koaliciji »dr- 
žavne ideološke preferencije mogu biti spremno podu- 
prte i legitimizirane aktivnostima eksperata, a država 
može osigurati da eksperti ostanu unutar određenih gra- 
nica pri izboru tema istraživanja i pristupa, npr. dodjelji- 
vanjem novčanih podrški« (Blommaert 1999: 430). 

Hrvatski jezikoslovci pokazuju vlastitim primjerom 
kako »lingvistički rad, tj. jezgrene aktivnosti 'znalaca' je- 
zika mogu biti politizirane i čitane kao političke izjave« 
(ibid. ) . Ispolitizirani lingvisti mogu imati čak veći utjecaj 
na ljude od nekih političara jer djeluju uvjerljivije zato 
što se za jezikoslovca uključenog u politiku »pretpostav- 
lja da 'zna' bolje, dokumentarni] e nego što obično vjeru- 
jemo za političara da 'zna' stvari« (ibid.). Drugim rije- 
čima, »njegova publika ga smatra intelektualcem, tj. mi- 
sliocem, a ne političkim šarlatanom, i to daje njegovim 
riječima težinu« (Benda 1978: 68-69). Povjerenje koje 
mu se automatski poklanja jer nosi titulu znanstvenika 

zloupotrebljava u političke svrhe: »Osnovno je ovdje pre- 
nošenje nečijeg identiteta koji ima kao lingvist, pisac, 
prevodilac na polje javne debate i političke aktivnosti, pa 
lingvisti, pisci, prevodioci (i čak misionari) onda produci- 
raju politički diskurs o jeziku. [...] sažeto rečeno: postoje 
stručnjaci čija stručnost je ugrađena kao podtekst u dru- 
gi tip diskursa, ne tehničkog diskursa (dakle, ne 'stru- 
čnog' diskursa), nego političkog diskursa, koji je pone- 
kad teško razlikovati od diskursa 'pravog' političara« 
(Blommaert 1999: 429-430). 

Smjena vlasti u Hrvatskoj 2000. godine nije ništa 
promijenila na planu purizma, kako se vidi iz analiza je- 
zika medija: autor analize (Czerwihski 2005: 257) ističe 
daje njegovo »istraživanje jezika sprovedeno 2002. godi- 
ne, to znači nakon dolaska na vlast političke elite koja je 
deklarativno odbacivala nacionalizam koji je vladao Hr- 
vatskom demokratskom zajednicom (HDZ). Usprkos 
primjetnim promjenama na razini diskursa, državni me- 
diji ostali su vjerni purističkim inovacijama«. Nakon 
2000. godine puristička jezična politika je dodatno insti- 
tucionalno podržavana: donešeno je više zakona koji uk- 
ljučuju i jezik, osnovani su u ministarstvu vijeće za jezik i 
komisija koja, među ostalim, puristički regulira upotre- 
bu jezika u udžbenicima (ibid.: 83-91), »nekoliko prav- 
nih odredbi tiče se čišćenja od stranoga, 'nehrvatskoga' u 
administrativnom diskursu« (ibid.: 256), Ministarstvo 
prosvjete i športa donijelo je Udžbenički standard, pre- 
ma kojem »se u udžbenicima izbjegavaju nepotrebne 
tuđice i tzv. internacionalizmi« (ibid.: 88) itd. Do danas 
je »trajno najgora posljedica [...] jedna potpuna idiotizaci- 
ja jezika, okivanje jezika preko kojega onda možeš poro- 
biti i sve drugo kreativno u čovjeku« (Lučić 2009). 

Strategije purista 

Budući da purizam traži neprirodno mijenjanje vlastitog 
jezika, moraju se široke mase u Hrvatskoj pomoću od- 
ređenih strategija pridobijati da bi ga prihvatile: »Kako 
bi izgradila povjerenje u puristićke novine, ideologija je 
reproducirala nacionale osjećaje i koristila niz propagan- 
dno-agitatorskih strategija« (Czerwihski 2005: 139). Za 
tu svrhu iskorišteni su »prvenstveno udžbenici, jezićni 
savjetnici, normativni rječnici, rubrike o pravilnoj upo- 
trebi jezika objavljivane u medijima, didaktičkim i znan- 
stvenim časopisima, a također i propagiranje određenih 
oblika proglašenih boljima zbog njihove velike učestalo- 
sti u prestižnim diskursima koji podliježu kontroli (npr. 
u javnim medijima, jeziku administracije, jeziku obrazo- 
vanja)« (ibid.: 36). 

Brojni puristički jezični savjetnici i razlikovni rje- 
čnici u Hrvatskoj »konzerviraju u društvu nacionali- 
stičko shvaćanje«, a »većinu njih povezuje činjenica da 
su ih financirale državne institucije, što dokazuje da su 
političke grupe koje su vladale u tom razdoblju odigrale 
određenu ulogu u procesu planiranja jezika« (ibid.: 130). 

Analiza pokazuje da »agitatorski diskurs u rječnici- 
ma — osim što se pojavljuje u raznim oblicima — ustvari 
je vrlo ujednačen i usklađen. Sadrži određenu matricu 
koja se ponavlja i koja je s malim iznimkama oponašana 
u svim izvorima. Autori svakog od opisanih radova kori- 
ste slične argumente i stereotipne jezične izraze s ciljem 
ozakonjivanja promjena u jeziku i poticanja korisnika 
rječnika da upotrebljava te a ne druge leksičke oblike« 
(ibid.). 

Kao prvo, nastojeći prikriti svoju ulogu u konstrui- 
ranju purizma autori ponavljaju da »jezik teži (sam od 
sebe, prirodno) čuvanju čistoće« i da »proizvoljna kodifi- 
kacija (puristička jezična politika) opravdana je i prirod- 
na« (ibid.: 131). Te tvrdnje kroatista nisu točne, napro- 
tiv: »purizam je pokušaj interveniranja u 'prirodni' raz- 

voj jezika pomoću identificiranja, cenzure, istrebljivanja, 
sprečavanja, zamjenjivanja« (Thomas 1989: 6). Purizam 
je kao pojava »umjetan i u njega su uključeni učenjaci, a 
ne prosječni govornici« (Brincat 2003: 155). 

Kao drugo, autori jezičnih savjetnika i razlikovnih 
rječnika ujednačeno koriste sljedeće strategije: »U uvo- 
dima rječnika izraz tuđica/tuđa riječ ima uvijek negativ- 
nu konotaciju i nalazi se u suprotstavljenom odnosu pre- 
ma pozitivno vrednovanom izrazu dobra/lijepa hrvatska 
riječ. Namjerna i u cijelom diskursu vrlo postojana kate- 
gorija 'tuđa riječ' nikad se ne pojavljuje u obliku po- 
suđena riječ. To je uzrokovano činjenicom da posuđena 
riječ/posuđenica pojmovno nema tako negativna obi- 
lježja kao tuđa riječ/tuđica jer posuđena znači daje uzeta 
od nekoga i korištena (možda čak samo jedno vrijeme), 
dok tuđa implicira nešto što ne pripada nama, nego dru- 
gima. Zahvaljujući tako domišljatoj strategiji konstrui- 
ranja uključujućeg i isključujućeg 'mi' pojačava se i para- 
digma 'mi' — 'vi'. U svim tekstovima je hrvatski jezik 
povezan s pridjevima čist, jasan, osebujni, lijep, razum- 
ljiv i s posvojnom zamjenicom naš. Modalnost u bez- 
ličnom obliku (bezličan glagolski izraz) neophodno je, 
mora se, valja, treba, nužno je omogućava autorima da 
skrenu pažnju sa sebe kao konstruktora stava i da po- 
jačaju uvjerenje kod čitatelja da su propagirani postulati 
apsolutni i da ne podliježu diskusiji« (Czervviriski 2005: 
131-132). 

Kao tipičan primjer takvih autora naveden je Stjep- 
ko Težak, jedan od čestih savjetodavaca, i opisane su teh- 
nike kojima se on služi: »Slične metode agitacije nalazi- 
mo u sljedećim izrazima: treba, valja, valja dati pred- 
nost, zamijeniti dobrom hrvatskom riječi. Struktura ra- 
dikalnijih izjava je tako konstruirana daje bilo kakva di- 
skusija nemoguća, a čitatelj prisiljen da prihvati 'činjeni- 
ce', na primjer: pravilan oblik je 'vozačka iskaznica', a ne 
'vozačka dozvola'; u hrvatskome standardnom jeziku ne 
postoji pridjev 'vjerovatan'« (ibid.: 138). 

Sastavni dio hrvatskih jezičnih savjetnika je hvalje- 
nje purizma, npr.: »Jezični je purizam u hrvatskome je- 
ziku u prvome redu pozitivno nastojanje koje je, tijekom 
duge i teške prošlosti hrvatskog naroda i jezika u kojoj je 
bio izložen snažnim utjecajima drugih kultura i jezika 
(turskomu, njemačkomu, mađarskomu, talijanskomu, 
srpskomu, engleskomu), uspjelo sačuvati hrvatski je- 
zični identitet. [...] Težnja za čistoćom trajno je obilježje 
hrvatskog jezika« (Frančić/Hudaček/Mihaljević 2005: 
191). I drugi kroatisti pokušavaju zamaskirati svoju ulo- 
gu u širenju purizma tako što ponavljaju »da je jezični 
purizam oduvijek bio glavnim obilježjem hrvatskoga je- 
zika« (Tafra/Košutar 2008: 190-191; slično i Turk/Opa- 
šić 2008: 83). Međutim, purizam nikad nije svojstvo jezi- 
ka, nego određenog broja ljudi. Već i zbog toga se ne 
može reći daje tradicija ovog jezika puristička, nego su 
postojali puristički nastrojeni pojedinci. Oni nisu ov- 
dašnja specifičnost jer takvih pojedinaca je bilo u svim 
jezičnim zajednicama. Koliko god autori savjetnika tvr- 
dili suprotno, činjenica je daje utjecaj purista na jezik bio 
i ostao neznatan. Dokaz tome je ogroman broj riječi stra- 
nog porijekla u ovome jeziku, koje su koristili preci i koje 
koristimo mi a da pritom uopće nismo svjesni da su u 
prošlosti preuzete iz drugih jezika. Stoga dominantno 
obilježje tradicije nije purizam, nego otvorenost prema 
drugim jezicima, jednako kao i danas. A puristički na- 
strojeni pojedinci lansiraju priče o ugroženosti jezika i o 
navodnoj purističkoj tradiciji čiji su oni nastavljači. Tako 
skreću pažnju društva na sebe i prikazuju se kao spasi- 
telji jezika i naroda. Zbog toga dobivaju razne tipove ma- 
terijalnih nagrada ako im njihova okolina povjeruje daje 
spašavaju od propasti. 

Autorima savjetnika i drugim puristima u Hrvatskoj 
je pozivanje na izmišljenu purističku tradiciju potrebno 
da bi opravdali svoje sadašnje purističke intervencije. 
Jer kako im prigovarati što danas sprovode purističko 
nametanje ako sebe predstavljaju kao nastavljače ve- 

ličajne purističke tradicije, za koju još usto tvrde da je 
»osnovno svojstvo hrvatskoga naroda i njegova jezika«. 
Takvom dosjetkom postižu da svatko mora prihvatiti 
njihove purističke intervencije jer odbaciti purizam zna- 
čilo bi, po njihovome, odbaciti hrvatski narod i njegov je- 
zik. 

Dosjetka je i tvrdnja o jeziku u Hrvatskoj da »radije 
se služi tvorbom s pomoću vlastitih tvorbenih sredstava 
[...] nego posuđivanjem« i da je to »u skladu s pripad- 
nošću srednjoeuropskomu civilizacijskom krugu« (HA- 
ZU 2007: 50). Time se reklo daje jeziku Hrvatskoj puri- 
stički, da je srednja Evropa puristička i da je purizam 
znak pripadnosti srednjoj Evropi i civilizaciji. Međutim, 
nijedna od tih tvrdnji nije točna. Kao prvo, srednja Evro- 
pa nije puristička jer svaki srednjoevropski jezik sadrži 
mnoštvo riječi iz drugih jezika. Nadalje, purizam nije 
znak civilizacije, ili jezične kulture koju mu pripisuju 
kroatisti (npr. Turk/Opašić 2008: 85), naprotiv, »puri- 
zam često funkcionira kao simbolizacija nacionalizma«, 
»nacionalistički sklone vlade podupiru odnosno čak inzi- 
stiraju na zamjenjivanju stranih riječi kao dijelu svog na- 
cionalističkog programa« (Thomas 1989: 7). Kao drugo, 
purizam u Hrvatskoj nije svojstvo jezika nego kroatista, 
koji to svoje svojstvo žele nametnuti drugim govornicima 
u Hrvatskoj. A kako bi im nametanje imalo uspjeha, 
lažno prikazuju purizam kao svojstvo srednje Evrope. 
Znaju da hrvatski govornici žele biti dio srednje Evrope, 
pa im kažu: budite puristi pa ćete biti dio srednje Evro- 
pe. 

Među čestim purističkim strategijama nalazi se i 
sljedeća: kad neku riječ žele zamijeniti drugom a praksa 
u Hrvatskoj se tome opire, onda kažu da otpori postoje 
zbog ugledanja u srpsku jezičnu praksu. No kad bi ugle- 
danje u srpsku jezičnu praksu bilo uzrok današnjim opi- 
ranjima, onda bi s obzirom daje u srpskoj jezičnoj praksi 
hleb, šargarepa, pirinač trebali danas u Hrvatskoj posto- 
jati znatni otpori prema kruhu, mrkvi, riži. Ali takvih ot- 

pora nema, što znači da uzrok opiranja očito nije srpska 
jezična praksa nego hrvatska, koju kroatisti žele nasilno 
promijeniti. Svjesni su da je najlakši način za prihva- 
ćanje njihove bezrazložne promjene da dosadašnju prak- 
su neistinito proglase srpskom: zna se da svaki dobar 
Hrvat mora zazirati od svega što bi moglo biti srpsko, pa 
makar to bio i vlastiti jezik. Tako će zazirati i od oca, 
majke, brata, sestre čim se kroatisti dosjete da su i te 
riječi dio srpske jezične prakse. 

Iz zahtjeva za nacionalnim pedigreom riječi vidi se 
daje u Hrvatskoj na djelu »propagiranje odabira 'jedino- 
ga' modela jezika«, što »ide zajedno s pokušajima maksi- 
malne homogenizacije društva oko zajedničkih mitova, s 
borbom za odbacivanje heterogenog karaktera društva, 
s nametanjem određenih ograničenja i s prisiljavanjem 
društva da izabere jedan nazivnik kulture« (Czerwihski 
2005: 130). Budući da takve purističke prisile nisu spoji- 
ve s demokratskim principima, ne čudi što izazivaju ot- 
por. Npr. u knjizi M. Czerwihskog je kao protivnik puri- 
stičkih nametanja posebno istaknut »Vladimir Anić, čiji 
radovi su (među njima poznati rječnik) kao i sam autor 
bili često brutalno napadani od strane purista« (ibid.: 
76). 

Puristi vlastitim intervencijama u jeziku uništavaju 
pravilnosti koje su nastajale stoljećima, a svoje razaranje 
nazivaju »skrb o jeziku«. Oni infantilno produciraju no- 
votvorenice, a o toj svojoj aktivnosti, koja je inače karak- 
teristična za predškolski uzrast, kažu da zahtijeva velika 
znanja: »potrebno je stvoriti hrvatske riječi i izraze što 
zahtijeva jezično znanje i aktivan odnos prema jeziku« 
(Frančić/Hudaček/Mihaljević 2005: 191). Za riječ koju su 
upravo izmislili kažu daje »dobra domaća riječ«, »dobra 
standardnoj ezična riječ«, iako ona ne može biti ni do- 
maća ni standardnoj ezična kad nije u upotrebi udo- 
maćena. Tvrdnjom da je standardna riječ ona koju na- 
meću, a nestandardna ona koju zabranjuju, pokazuju 
kako ne znaju da je u demokratskom društvu standar- 

dno ono što je u općoj upotrebi prošireno i neutralno 
(Ammon 1995: 476-477). Riječi koje forsiraju puristi 
imaju najčešće suprotna svojstva: nisu proširene u općoj 
upotrebi i nisu neutralne, nego su politički obilježene. 
Tek ako se jednoga dana uspiju osloboditi političke obi- 
lježenosti i proširiti u općoj upotrebi, moći će se smatrati 
dijelom standarda. Naime, »bitan indikator jezične nor- 
me je prihvaćenost i s time povezana učestalost upotrebe 
neke konstrukcije« (Hundt 2005: 25). 

Zadnjih desetljeća se u Hrvatskoj učestalo koriste 
brojne riječi iz engleskog jezika, što je dokaz njihove 
prihvaćenosti. Puristi to proglašavaju nečim najgorim 
mogućim na svijetu, iako se radi o posve prirodnoj i ra- 
zumljivoj pojavi, o preuzimanju riječi iz prestižnijeg jezi- 
ka. Suvremeni prestižni status engleskog jezika vidi se iz 
niza podataka, npr. engleski jezik se povezuje s tehnolo- 
gijom, internacionalnošću i konzumom, ima nadnacio- 
nalni status na području kulture i znanosti (Mackev 
1989: 12), ima simboličku vrijednost u označavanju koz- 
mopolitskog stila života, shvaća se kao znak modernosti 
npr. u Japanu i u Njemačkoj (Haarmann 1989: 187, 189, 
191), širom svijeta postao je osnovnim jezikom znanosti, 
dok drugi jezici imaju sasvim marginalnu ulogu (Michels 
1992: 408). Skudlik (1992: 392) navodi kako i znanstve- 
nici kojima engleski nije materinski jezik smatraju daje 
svaka znanstvena komunikacija u osnovi međunarodna 
i da se zato mora odvijati na međunarodnom jeziku 
našeg vremena, a to je engleski. Ammon (1992: 422) pri- 
kazuje pomoću dijagrama kako je engleski već od 19. st. 
vodeći u znanosti i kako je njegova uloga stalno rasla, 
dok je zastupljenost njemačkog jezika u znanosti već od 
1. svjetskog rata stalno znatno opadala. 

Rukovodeći se prestižom engleskogjezika, Hrvati sa- 
moinicijativno i dobrovoljno koriste engleske riječi. Ni- 
su, dakle, one sebe nametnule, nego ih domaći govornici 
uzimaju, i korištenjem prihvaćaju kao svoje. A puristi 
pišu kao da jezik postoji odvojeno od svojih govornika i 

kao da ima volju nezavisnu od onih koji se njime služe. 
Međutim, jezik nije biće koje može imati svoju volju: je- 
zik postoji samo kroz svoje govornike, i ulazak riječi iz 
engleskog, njemačkog, turskog, talijanskog itd. odvija se 
isključivo po volji mase govornika. 

Mit o propadanju jezika 

Pod purističkim utjecajem se u Hrvatskoj kao zamjena 
za navodne srbizme, za engleske riječi i za sve što puristi 
po svom subjektivnom ukusu proglase nevaljalim »forsi- 
raju dijalektalne riječi, reaktiviranje arhaizama i prav- 
ljenje vlastite terminologije, npr. kompjutorske. Kao 
sredstvo za spro vođenje nove norme služi administrativ- 
na praksa, izdavanje novih udžbenika i mediji« (Busch 
2004: 206-207). 

Kako bi javnost pridobili za sebe, puristički kroatisti 
pomoću medija šire »mit o 'propadajućem standardu'« 
(Cameron 1995: 40) predstavljajući sebe i svoje represiv- 
ne mjere kao spas. Metoda kojom se služe poznata je u 
znanosti kao pravljenje »moralne panike«: »Moralna pa- 
nika nastaje kada se nekoj društvenoj pojavi ili problemu 
iznenada posvećuje velika pažnja u javnom diskursu i o 
tome se diskutira na opsjednuti, moralizirajući i alar- 
mantan način, kao da nagovještava neku nadolazeću ka- 
tastrofu« (ibid.: 82). 

Pravi se panika o propasti jezika, nacije, kulture 
pred stranom invazijom, a »da li se takva strana invazija 
ili opće kulturno opadanje zaista događa, nebitno je — 
važno je da utjecajni članovi društva vide da se to do- 
gađa; oni će zatim upotrijebiti emocionalne faktore i 
simboličke vrijednosti kako bi izrazili svoju zabrinutost« 
(Langer/Davies 2005: 5-6). 

Kao pojava, »'moralna panika' opisuje 'slučajeve ka- 
da je javna reakcija potpuno nesrazmjerna sa stvarnim 
problemom'. U moralnoj panici se veličina problema pre- 
uveličava, njegovi uzroci se analiziraju na pojednostav- 

ljujući način, zabrinutost zbog njega raste do nepod- 
nošljivih visina, a mjere koje se predlažu za njegovo 
ublažavanje su obično ekstremne i kaznene« (Cameron 
1995: 82). Štoviše, »moralna panika ima potencijal da 
dovede do tako ekstremnih oblika represije kao što su lov 
na vještice i pogrom, a u nekim slučajevima se čak i na- 
pravi s tim ciljem« (ibid.: 83). 

Istraživanja moralne panike pokazuju da »se za nju 
ne može reći da jednostavno 'izbije', nego se konstruira 
na točno određeni način, prvenstveno pomoću medija« 
(ibid.). Kroatisti za svoje svrhe koriste razne medije — 
televiziju, novine, radio — lansirajući u njima o jeziku 
»apokaliptične vizije, izmiješane s paranojom, što je odu- 
vijek svojstvo tradicije nezadovoljstva« jezikom (Mil- 
roy/Milroy 3 1999: 43). »Taj paranoidni scenario je takav 
da u njemu nekolicina grandioznih određuje razvoj čita- 
vog jezika bez obzira na jezičnu upotrebu milijuna izvor- 
nih govornika, dok snažni neprijatelji vječno kuju zavje- 
re da pokvare jezik« (ibid.). Točno takav paranoidni sce- 
nario iskorišten je nebrojeno puta u kroatističkim tek- 
stovima i u hrvatskim medijima zadnjih dvadesetak go- 
dina. 

Od tvrdnje da jezik ne valja, da propada i da ga treba 
popravljati neki izvlače direktnu materijalnu korist: na 
tome zarađuju »izdavači novih rječnika, autori norma- 
tivnih gramatika, kolumnisti koji napadaju jezične ino- 
vacije i tuže se da jezik propada, autori knjiga o jezičnoj 
etiketi, učitelji instruktori i učitelji koji podržavaju nor- 
mativne oblike [...] svi oni su primjeri osoba koje direk- 
tno profitiraju od planiranja jezika i koje zato podupiru 
njegovo nastavljanje« (Cooper 1989: 82). 

U takvoj atmosferi pojedinci ili institucije poput aka- 
demija, katedri, instituta i si. proglašavaju sebe nadle- 
žnima za jezičnu normu pa dolazi do sljedećeg problema: 
»Te institucije prave norme bez dovoljno teoretske anali- 
ze i prema neodređenim kriterijima ili cirkularno prema 
tekstovima već vjernima normi. Njihove kriterije i odlu- 

ke govornici slijepo prihvaćaju i ne kontroliraju. A jedan 
veliki dio govornika koji pobožno sluša norme tjera insti- 
tucije pomoću stalno novih pitanja zbog straha od propa- 
sti jezika i zbog vlastitog društvenog samopotvrđivanja 
na stalno umnažanje normi« (Polenz iz Jung 1974: 41). 

Nisu svjesni daje sve to skupa posve nepotrebno: pu- 
ristički nadzor od strane institucija i jezićnih aktivista 
nedjelotvoran je i suvišan jer »jezik ima izvanredan osje- 
ćaj za samoočuvanje. On sadrži ugrađena samoregula- 
tivna sredstva koja uređuju narušene obrasce i sprečava- 
ju dezintegraciju. Točnije rečeno, govornici su, naravno, 
ti koji izvode spomenuta sređivanja reagirajući na uro- 
đenu potrebu za strukturiranjem informacije koju tre- 
baju upamtiti. [...] Jezik nikad ne dopušta narušava- 
lačkim promjenama da unište sistem. Kao odgovor na 
narušavanje pojavljuju se terapeutske promjene i ure- 
đuju narušene obrasce« (Aitchison 3 2001: 169, 197). Ne 
postoji nikakav objektivan razlog za strahovanja da jezik 
propada jer »kad se maknu religijske i filozofske predra- 
sude, nema dokaza da jezik bilo napreduje bilo propada. 
Narušavanje i terapija, izgleda, drže jedno drugo u rav- 
noteži stalne pat pozicije. Te dvije suprotne sile su os- 
novno svojstvo jezika« (ibid.: 260). 

Dakle, »jezik ne propada« (Jung 1974: 41), a nepo- 
sredan dokaz za to je činjenica da usprkos svim promje- 
nama korisnici jezika komuniciraju efikasno. Zato Reic- 
hmann (2000: 464-465) naglašava da je potrebno kri- 
tički reagirati kad tzv. zaštitnici jezika pristupaju jeziku 
kao da postoji »njegova vremenska konstantnost, njego- 
va datost bogom [...]. Kritički imenovati treba, nadalje, 
gledanje jezika kao homogenog umjesto strukturno he- 
terogenog, opredmećivanje jezika u nešto nezavisno po- 
stojeće, povijesno i društveno konstantno«. Budući da je- 
zik nije ni povijesno ni društveno konstantan, apsurdno 
je kad kroatisti neku riječ koju su upravo iskopali u dale- 
koj prošlosti proglašavaju hrvatskijom od one riječi koja 
se koristi u Hrvatskoj. A čak i njihov vođa Babić (2004: 

91) zna da »jedan je od aksioma suvremene lingvistike: 
prošla stanja ne mogu biti mjerilom za suvremeno sta- 
nje«. 

Kad se kroatisti bave planiranjem jezika, trebali bi se 
odreći svoje sentimentalne vezanosti za davna vremena: 
»što je najvažnije, lingvist mora u problematiku plani- 
ranja jezika unositi realizam bez nazadne sentimental- 
nosti« (Valdman 1990: 23). Spomenuta »velika doza rea- 
lističke distance posebno je potrebna kad se planiranje 
jezika odvija u situaciji otvorenog političkog konflikta« 
(ibid.), kakav je vidljiv kod nas. Realistička distanca pu- 
rističkim kroatistima nije poznata, a definicija da je cilj 
planiranja jezika smanjivanje »društvenog cijepanja i po- 
litičkog konflikta« (ibid.) također im nije poznata jer oni 
djeluju sa suprotnim ciljem. Zaboravljaju da se jezik 
nužno izmijenio od 19. stoljeća i da te »promjene u jeziku 
često odražavaju pragmatičku želju za društvenom mo- 
bilnošću i poboljšanjem životnog standarda, a tu želju 
ignoriraju jezični aktivisti, što im se razbija o glavu« 
(Edward iz Valdman 1990: 23). 

Kroatisti potpuno zanemaruju suvremenu prošire- 
nost upotrebe neke riječi, a istovremeno se pozivaju na 
proširenost upotrebe druge riječi u prošlosti kako bi je 
danas nametali. Ponašaju se kao da postoji neko idealno 
stanje jezika u prošlosti koje danas treba nasilno uspo- 
staviti. Međutim, staro stanje jezika očito se pokazalo 
neidealnim za sadašnjost jer ga u sadašnjosti nema. Pro- 
mijenilo se zajedno s mijenjanjem svijeta u kojem čovjek 
živi: »Jezik se poput svega drugog postepeno mijenja 
kroz stoljeća« (Aitchison 3 2001: 4). Svako stanje jezika je 
idealno samo za ono vrijeme u kojem se govori: u prošlo- 
sti je jezik bio idealan za potrebe ondašnjeg vremena, a 
kad su se potrebe dijelom izmijenile, s njima se izmijenio 
i jezik da bi ih zadovoljio pa je stoga opet idealan. U 
budućnosti će također dolaziti do promjena i jezik će se 
razlikovati od današnjega kako bi bio što bolje prila- 

gođen potrebama novog vremena. To znači da ne postoji 
stanje jezika idealno za sva vremena. 

Tvrdnja da suvremeni jezik u Hrvatskoj ne valja te 
daje prije stotinjak godina bilo neko zlatno doba »pravog 
hrvatskog« bez »srpskih riječi« kojemu se treba vratiti 
nije ni istinita jer u ono vrijeme se u Hrvatskoj koristio 
niz riječi koje se danas pripisuju srpskoj varijanti (više o 
tome v. na stranicama 313-316 poglavlja Prigovori Rje- 
čniku...). Puristička tvrdnja da suvremeni jezik naspram 
prošloga ne valja temelji se na nepoznavanju činjenica i 
na emocijama: »Većina samozvanih 'eksperata' koji tvr- 
de da jezik propada nije razmatrala složenost činilaca 
koji su uključeni u jezične promjene. Oni glasno izra- 
žavaju čisto emocionalne izljeve svojih vlastitih nada i 
strahova. Veći uvid u jezične promjene pokazuje da su 
one prirodne, neizbježne i kontinuirane« (Aitchison 
3 2001: 249). 

Općenito »se puristi ponašaju kao daje postojala jed- 
na odabrana godina kada je jezik dosegao stupanj savr- 
šenstva za koji bismo se svi trebali boriti da ga sačuva- 
mo. A ustvari takva godina nije nikad postojala. Jezik 
Chaucerovog ili Shakespeareovog vremena nije bio ni 
bolji ni gori od našega — bio je samo drugačiji« (ibid.: 
13). Puristi »podsvjesno reagiraju na brzo mijenjanje svi- 
jeta u kojem živimo i zato se ljute na promjene u bilo ko- 
jem području života [...]. Osjećaj da 'stvari nisu više ono 
što su bile' i pokušaj da se sačuva neizmijenjenost života 
su, izgleda, prirodne reakcije na nesigurnost, to su sim- 
ptomi starenja« (ibid.: 7-8). 

Purizam je tipičniji za pretprošlo stoljeće: »ne smije 
se zaboraviti da prerevno propagiranje jezičnih posebno- 
sti kao nacionalnih obilježja znači korak nazad u jezično 
orijentirani nacionalizam 19-og stoljeća« (Pohl 1997: 
72). »Mnogi znanstvenici iz 19. st. bili su [...] uvjereni da 
je jezik propadao naspram prošlog stanja savršenstva. 
Ponovno uspostavljanje tog prvotnog savršenstva sma- 
tralo se jednim od osnovnih ciljeva usporedne povijesne 

lingvistike [...]. To kvazi-religijsko uvjerenje u postepeno 
propadanje nije nikad sasvim izumrlo« (Aitchison 3 2001: 
251). Istrajnost uvjerenja o kvarenju jezika uzrok je za 
primjedbu Hansa Weigela »sigurno su se ljudi već u 
brončano doba žalili da jezik više nije ono stoje bio u do- 
bro staro kameno doba« (iz Zybatow 2000: 3). 

Kako bi svoje današnje purističke intervencije prika- 
zali kao nužne i korisne, kroatisti tvrde da sprovode 
standardizaciju. No, purističko »vraćanje zastarjelih do- 
maćih oblika nije dio procesa standardizacije« (Milrov 
2005: 329). Naprotiv, suprotno je od standarda jer stan- 
dard je ono što je već najviše prošireno u upotrebi, što je 
neutralno, obično i što omogućava nadregionalno spora- 
zumijevanje. 

Pozivanje na druge 

Kroatisti nastoje hrvatsku publiku pridobiti za purizam 
tako što se pozivaju na neke druge zemlje, najradije na 
Njemačku jer ona kod čitatelja ima prestižan status kao 
najveća i ekonomski najjača evropska država. No »upu- 
ćivanje na Njemačku je potpuno promašeno« (Groschel 
2009: 166) jer Njemačka je već više od pola stoljeća među 
onim državama u kojima puristička jezična politika ne 
postoji. Suprotno od kroatističkih tvrdnji, Njemačka ne- 
ma ni nekakav zakon za zaštitu jezika. 

Hrvatski filolozi se pozivaju i na to da Njemačka mi- 
jenja svoj pravopis. Pritom prešućuju da ga mijenja tako 
što odbacuje ono što je činilo posebnost njemačke tradici- 
je, npr. u nizu riječi odbacuje slovo 'B', koje je bilo speci- 
fičnost Njemačke čak i naspram Švicarske. A kroatisti 
(npr. Babić i njegovi sljedbenici) čine suprotno: oni se pri 
mijenjanju pravopisa u Hrvatskoj pozivaju na nekakvu 
posebnu hrvatsku tradiciju koju žele ponovo uspostaviti. 
Prešućuju i da Njemačka mijenja pravopis u dogovoru s 
Austrijom i Švicarskom. To znači, ako kroatisti uzimaju 
Njemačku za uzor, onda bi trebali mijenjati pravopis u 

dogovoru sa Srbijom, Crnom Gorom i Bosnom i Hercego- 
vinom. 

Kroatisti se pozivaju i na Francusku, prešućujući da 
»se ne može govoriti o nekakvom uvjerljivom uspjehu 
suvremene francuske jezićne politike« jer »u današnje 
brzo doba multimedija i neograničene komunikacije po- 
moću interneta gotovo je nemoguće jezik sasvim zatvori- 
ti pred utjecajima drugog jezika. Čak ni nekakav zakon 
protiv anglicizama ne može zaustaviti taj razvoj [...]. 
'Rat' protiv anglicizama — da upotrijebim tu metaforu 
često korištenu u diskusiji o anglicizmima — može zbog 
gore navedenih razloga samo biti osuđen na neuspjeh« 
(Plumer 2000: 274, 276). Jezikje presuptilan da bi se dao 
ograničiti pravnim restrikcijama (Cooper 1989: 
133-134). Stoga »većina stručnjaka gleda izuzetno kri- 
tički na zakon o jeziku koji je donešen 1977.« u Francu- 
skoj (Plumer 2000: 1). 

Kao navodni čuvar jezika od stranih utjecaja nastupa 
akademija, no njeni napori imaju ništavne rezultate, 
»npr. jezične akademije stalno objavljuju liste novih ter- 
mina, od kojih mnogi znaju biti ignorirani od strane jav- 
nosti kojoj su namijenjeni« (Cooper 1989: 145). Takva 
francuska jezična politika »precjenjuje učinkovitost svo- 
jih bespomoćnih prijedloga« i istovremeno »preuveličava 
opasnost koja je za francuski jezik ustvari neznatna« 
(Plumer 2000: 1). Francuski primjer se u svijetu ne uzi- 
ma kao uzor za suvremeni pristup jeziku: »status fran- 
cuskog kao kulturnog jezika bez konkurencije u Francu- 
skoj je društvenopolitički fosil koji odražava stanje cen- 
tralističke jezične politike« (Haarmann 1997: 280). 

Sa svojom jezičnom politikom protiv anglicizama 
Francuska je usamljena među zapadnoevropskim dr- 
žavama, npr. Njemačka »odbija službeno donošenje za- 
kona o jeziku i prepušta razvoj jezika slobodnoj igri sna- 
ga« (Plumer 2000: 2). »Već 1973. izjasnio se ondašnji 
predsjednik Gustav Heinemann protiv nekakvog držav- 
nog zahvata u razvoj jezika: 'U svijetu koji se sve više 

razvija u jednu cjelinu bilo bi svakako bez izgleda na 
uspjeh i besmisleno odupirati se načelno jezičnim utjeca- 
jima izvana'. [...] Deset godina kasnije izjasnio se ta- 
dašnji ministar za istraživanje i tehnologiju, Heinz Rie- 
senhuber, također odrično o donošenju nekakvog jezi- 
čnog zakona« (ibid.: 2-3). 

Ponavljanje da nitko ne zna standardni jezik 

Od početka 90-ih godina filolozi u Hrvatskoj šire uvje- 
renje daje hrvatski] a ona propagirana riječ koju zna što 
manji broj Hrvata, a najhrvatskijaje ako ju nitko ne ko- 
risti. Nastoji se uvesti pravilo daje ispravno govoriti ne 
onako kako govori većina govornika, nego onako kako 
jezični aktivisti kažu da treba govoriti. Anić (1998: 38, 
56, 70) zapaža da su izvorni govornici u Hrvatskoj izlo- 
ženi apsurdnoj situaciji kakva vjerojatno ne postoji nig- 
dje drugdje u svijetu: uslijed potpune dominacije jezične 
cenzure došlo je do toga da se adekvatnim jezikom sma- 
tra ne ono kako se najbolje i najprikladnije izražava, 
nego ono kako se najčešće ispravlja. 

Osnovna teza kroatista glasi da nitko u Hrvatskoj ne 
zna standardni jezik (Frančić/Hudaček/Mihaljević 2005: 
19, 23, 28). No, predodžba da preko četiri milijuna Hrva- 
ta ne zna svoj jezik mora svakom objektivnom proma- 
traču biti vrlo čudna. Osim toga, ako ga nitko ne zna, 
onda taj jezik i ne postoji. Tvrdnju da nitko ne zna stan- 
dardni jezik lansira se s ciljem da bi se uzdrmalo povje- 
renje govornika u vlastita jezična znanja, uvjerilo ih se 
da su takva znanja data samo izabranoj kasti jezikoslo- 
vaca, pa da se onda izvorni govornici u Hrvatskoj ne 
bune kad im ta kasta svaki dan dolazi s novosmišljenim 
ili davno zaboravljenim »pravim hrvatskim« riječima i 
zadatkom da te riječi trebaju koristiti jer to je navodno 
hrvatski »standard«. Sve to je, međutim, suprotno od 
standarda jer standard je, kako je već rečeno, ono što je 

najviše prošireno u upotrebi, što je neutralno, obično i 
što omogućava nadregionalno sporazumijevanje. 

S obzirom daje standardizacija nadregionalno ujed- 
načavanje (Cooper 1989: 132), a današnje intervencije 
kroatista prave nadregionalno razjednačavanje, one su 
suprotne od standardizacije, iako kroatisti svoje inter- 
vencije žele prikazati kao standardizaciju. Suprotne su i 
od lingvističke definicije planiranja jezika. Naime, jezi- 
čno planiranje je u lingvistici »pokušaj da se riješe komu- 
nikacijski problemi« (Crvstal 2003: 258), »da se poboljša 
komunikacija, i unutar nacije i među nacijama« (Ru- 
bin/Jernudd 1971: xviii), pa stoga »najvišlje načelo sva- 
kog normativnog zahvata u jeziku trebalo bi biti po- 
boljšavanje mogućnosti komunikacije« (Plumer 2000: 
67). A hrvatski jezikoslovci svojim zahvatima prave ko- 
munikacijske probleme. 

Njihovi zahvati doveli su do stanja u Hrvatskoj koje 
Anić (2000) opisuje u intervjuu pod rječitim naslovom 
»Govorite li idiotski?«: »U nas postoji poluidiotizirana, 
artificijelna verzija jezika, koja je stvorena u nekim lek- 
torskim sobama. Tamo priučeni ljudi izmišljaju svoje 
konvencije koje su potpuno protivne svemu što je stru- 
čno rečeno o pojedinim jezikoslovnim pitanjima. Na- 
meće se jedan potpuno neistiniti jezik«. Ta pojava je toli- 
ko neobična i toliko izražena daje zapažaju i inozemni 
znanstvenici: »Za stranog promatrača jedna od primjet- 
nih stvari kod jezičnih promjena u Hrvatskoj je da taj 
novi jezik predstavlja udaljavanje od svuda proširenih 
standardnih riječi« (Bellamy 2003: 143-144). 



Posljedice 

O takvoj jezičnoj politici u Hrvatskoj uočava se da »dok je 
jezična politika s kraja 19. stoljeća još imala za cilj opi- 
smenjavanje pretežno nepismenog stanovništva, danas 
joj nedostaje bilo kakva funkcionalnost. Još gore, čak i 

obrazovane građane čini nesigurnima kod upotrebe slu- 
žbenog jezika jer uvodi jezične komisije koje stalno pro- 
pisuju novotvorenice ili arhaizme kao novu leksičku nor- 
mu umjesto poznatih riječi« (Riedel 2005: 258). To se 
sprovodi »u Hrvatskoj od njene nezavisnosti 1991. godi- 
ne« (ibid.). Tako je u Hrvatskoj »jezična politika u službi 
identiteta već dosegla stupanj na kojem se radi o ogra- 
ničavanju slobodnog korištenja jezika i naposljetku o di- 
rektnoj manipulaciji jezičnim sadržajem« (ibid.). 

Ograničavanje slobodnog korištenja jezika i name- 
tanje riječi je u suprotnosti s demokratizacijom i liberali- 
zacijom koje su zahvatile druge slavenske jezike nakon 
otvaranja prema Zapadu (više o tome v. u Popp 1997: 
184-186; Kostomarov 2000: 503; Ohnheiser 2000: 48; 
Ermakova 2000: 65-66; Nicolova 2000: 266, 271, 279). 
Za slobodu je potrebno da jezik »smije biti i individualan 
i eksperimentalan, a da time nije ugrožena njegova to- 
božnja 'supstancija'« (Buden 2005: 14-15). U slobodi 
prevladava »želja za što je moguće širom komunikacijom 
i za svrhovitom jednostavnošću jezika« (ibid.: 15). 

Pokušavajući nametati riječi i oblike za standard 
kroatisti gube iz vida da time »standardi mogu postati 
regulativom koju pojedinac osjeća kao teret« jer se obli- 
kuju na račun slobodnog prostora individue i previše za- 
diru u privatnu sferu (Haarmann 1997: 259-260). Nasu- 
prot demokratskom oblikovanju jezičnih normi, koje se 
zasniva na proširenosti i poznatosti riječi, u Hrvatskoj 
»promjena jezičnih normi nije po pravilu legitimirana 
proširenošću i poznatošću neke riječi« (Riedel 2005: 
256). 

Uslijed nedemokratske jezične politike u Hrvatskoj 
— kako N. Opačić (2006) izvještava pod naslovom »Poli- 
tički strah diktira jezične norme« — Hrvati danas »u 
strahu su od standardnoga jezika zato što je u njemu, i to 
najviše u leksiku, došlo do mnogih promjena koje nisu 
bile lingvistički, nego politički motivirane. Te su promje- 
ne počele mijenjanjem mnogo toga što je u jeziku posto- 



Jezični purizam 37 



jalo prije 1990. godine. Ono što se govorilo i pisalo prije, u 
tom je trenutku postalo nepoćudno. Zašto je, recimo, 
riječ cjenik loša? Poput mnogih drugih riječi, doživjela je 
sasvim nepotrebnu promjenu, u koštovnik. U nekoliko 
navrata zatekla sam se tako u restoranu, pa bih upitala 
konobare: 'Zašto piše koštovnik?' Na to bi me oni uputili 
svojim šefovima, koji bi mi kratko objasnili kako 'su tako 
u Općini rekli da se mora pisati'. Isto je objašnjenje bilo i 
kad sam ih upitala zašto na vratima piše djelatno, a ne 
radno vrijeme. Naravno, administracija je mnogima naj- 
češće prvi kontakt s vlašću, i kako kaže 'vlast' tako mora 
biti. Slična stvar je s našom policijom — mogu navesti 
primjer jedne kolegice s fakulteta: ako napišete molba, a 
ne zamolba, predmet vam neće primiti. Kao daje molba 
gora riječ od zamolbe. A tužba i žalba, načinjene po istom 
obrascu kao i molba, mirno žive i dalje. Mene nitko ne 
može uvjeriti da je bilo nužno promijeniti npr. domaću 
zadaću u domaći uradak, nitko mi ne može reći kako je 
zbornica loša riječ te da se smije reći samo vijećnica. Taje 
priča ponekad išla tako daleko da su me neki prodavači 
iz susjedstva jednom pitali zašto se oni više ne zovu pro- 
davači a njihove mušterije kupci. Kad sam ih pitala što 
su oni sada, odgovorili su mi: prodavatelji i kupitelji. A 
sve se to događalo zato što je sufiks -telj proglašen hrvat- 
skijim od svih drugih. Zato su se neki, naravno anonim- 
no, jedno vrijeme bunili i protiv novinarke, tražeći na- 
vodno hrvatskiju novinaricu. Međutim, kada sam im 
skrenula pažnju na kršćanku, riječ koja se tvori istim su- 
fiksom — brzo su ušutjeli«. 

Forsirane promjene nailaze na neodobravanje unu- 
tar Hrvatske, ali i izvan nje: u inozemstvu su se »mnogi 
iseljenici iz Hrvatske tužili kako ne razumiju novi hrvat- 
ski jezik i da osjećaju odbojnost prema inzistiranju iz Za- 
greba da se jezik čisti od srbizama« (Greenberg 2001: 
26). Općepoznato je da »su se u Hrvatskoj nakon 1991. 
internacionalizmi poput avion, aerodrom gledali kao sr- 
bizmi i zamjenjivali« (ibid.: 27). Kilian (1995: 384-388) 

analizom članaka hrvatskih autora iz 90-ih godina po- 
kazuje da u njima vlada puristička linija i zaključuje na 
primjeru purističkog pristupa Stjepana Babića da to nije 
»demokratsko ponašanje prema jeziku«. 

Anić (1998: 27-28) navedenu opsjednutost pitanjem 
»koja je riječ više hrvatska ili samo hrvatska ili koja je 
više srpska ili samo srpska« smatra uzrokom nazado- 
vanja lingvistike u Hrvatskoj. Hrvatski puristi žele is- 
ključiti iz jezika općeproširene riječi i umjesto njih na- 
metnuti navodno izvorne hrvatske lekseme. Međutim, 
»nepostojanje bilo kakvog objektivnog kriterija za lek- 
sičku izvornost uzrokuje određenu proizvoljnost pri oda- 
biru što će se isključiti iz jezika« (Thomas 1989: 10). Zato 
»u svemu tome postoji nešto što liči na paradoks jer kad 
se jedna upotreba prihvaća [...], a druga odbacuje [...], 
nema razumnog lingvističkog kriterija za takvu odluku 
niti unutrašnjeg lingvističkog argumenta koji bi za jed- 
nu upotrebu mogao pokazati da je 'čistija' od druge« 
(Milrov 2005: 325). Drugim riječima, sasvim »proizvolj- 
no je u lingvističkom smislu koji jezični oblik ili svojstvo 
se protežira ili proganja« (Langer/Davies 2005: 5). Zato 
puristički pristup nema lingvističku osnovu. 

Usprkos tome, po njemu se ravnaju mediji u Hrvat- 
skoj. U znaku proizvoljnosti »sve ide u jednom smjeru — 
jedan čovjek određuje što je hrvatsko, a što nije. [...] Raz- 
lika između tog jezika koji se sada silom nameće i hrvat- 
ske književne tradicije je velika« (Raecke iz Okuka 1998: 
119). O razmjerima jezične cenzure na hrvatskoj televi- 
ziji izvještava Kristina Štrkalj (2003: 174-185) na osnovi 
iskustva koje je stekla obavljajući i sama tu funkciju na 
televiziji. Svaki prilog na hrvatskoj televiziji podvrgava 
se jezičnoj cenzuri, koja se sprovodi prema jednoj crnoj li- 
sti, na kojoj stoje brojne proizvoljno odabrane riječi. 
Štrkalj opisuje proteste autora priloga protiv crne liste 
jer autorima nije jasno zašto određene riječi bezrazložno 
bivaju uklonjene iz njihovih tekstova. Jezični cenzori 
nisu u stanju uvjeriti autore da neku riječ zamijene dru- 

gom jer — kako Štrkalj (2003: 174) priznaje — za tu 
zamjenu ne postoje logični i gramatički razlozi. Zato 
često dolazi do svađe između autora priloga i jezičnog 
cenzora. Poznato je da purizam proizvodi konflikte jer 
»jezični puristi tvrde da znaju što je ispravan jezik. [...] 
To je sasvim sigurno opasan stav. On dijeli ljude u dvije 
grupe: insajdere i autsajdere, prijatelje i neprijatelje. Kao 
rezultat toga najvjerojatnije slijede konflikti« (Janicki 
1993: 106). 

Zbog jezične cenzura vlada u medijima priličan kaos. 
Pravila po kojima se jezični cenzori ravnaju su, kako 
Štrkalj (2003: 176) navodi, diletantska, subjektivna i 
šovinistička. Svaka riječ ili sintagma može biti pogođena 
jezičnom cenzurom. Dovoljna je već i sumnja da ima 
srpsko, rusko, crkvenoslavensko, slavensko, tursko, nje- 
mačko, englesko, romansko ili internacionalno porijek- 
lo, ili daje iz razgovornog jezika (Štrkalj 2003: 176). 

Ne čudi što novinari, prevodioci i drugi autori imaju 
odbojnost prema jezičnoj cenzuri i prema kvazistandar- 
dnom jeziku koji cenzura propagira (ibid.: 174, 183). 
Neki zbog toga čak napuštaju svoju profesiju. Tako npr. 
filozof, esejist i prevodilac iz Hrvatske Boris Buden 
(2005: 10-11) piše da su devedesete godine u Hrvatskoj 
»značile kraj moje prevodilačke karijere. [...] Stara 'hr- 
vatska straža' zauzela je ponovo svoju poziciju, ali ovaj 
puta s demokratski legitimiranom državnom vlasti i s 
klerikalno-nacionalistički nahuškanom većinom iza se- 
be. Prvo na čemu se ta nova kulturna i ideološka hege- 
monija okušala bio je jezik. Najhitniji zadatak bio joj je 
radikalno odvajanje hrvatskog od srpskog — koji su 
doduše lingvistički jedan te isti jezik, ali su se kulturno, 
povijesno i politički razvijali kao dva samostalna jezika. 
(Ova tvrdnja je sporna u političkim i ideološkim okolno- 
stima koje danas vladaju u Hrvatskoj. Ja se osobno kod 
tog pitanja držim jedne vrlo mudre definicije 'hrvatskog 
odnosno srpskog' jezika, koju je svojedobno dao hrvatski 
književnik Miroslav Krleža: 'Hrvatski i srpski su jedan 

te isti jezik, koji Hrvati nazivaju hrvatski, a Srbi srp- 
ski.'). Radilo se o akciji čišćenja velikih razmjera, koja se 
sprovodila na dvije razine. Kao prvo je institucija jezi- 
čnog lektorstva, koja je korištena u svim medijima i izda- 
vačkim kućama, uzdignuta u neku vrstu 'političkog ko- 
mesarijata' jezika i opskrbljena sveobuhvatnim ideolo- 
škim autoritetom. Ni jedna jedina riječ nije više smjela 
dospjeti u javnost bez odobrenja tih čuvara čistoće hrvat- 
skoga jezika, koji su jedan tip pretorijanske garde. Kao 
drugo, nastala je masovna jezična histerija u populistički 
obilježenoj političkoj situaciji. Jezik odnosno način izra- 
žavanja svakog pojedinog čovjeka postao je izvrgnut 
kontroli od strane drugih ljudi u svim dijelovima svakod- 
nevnog života. U tramvaju, kod mesara, na plaži pa čak i 
među rođacima se non-stop svaka izgovorena riječ prov- 
jeravala da li je dovoljno hrvatska. Svatko se odjednom 
osjećao pozvanim da se brine o čistoći jezika i da 'za- 
gađivače jezika' što je moguće brže — i što je moguće gla- 
snije — identificira, javno žigoše i spriječi u njihovim 'po- 
kušajima sabotaže'. Tražiti umjesto deset deka (hrvat- 
ski) sto grama (srpski) salame moglo je biti vrlo neugod- 
no, a ponekad i opasno. Tako je svaki oblik društvene 
jezične prakse postao podložan totalitarnom sistemu 
nadgledanj a j ezika. « 

Izuzevši jezične cenzore, svima drugima u Hrvatskoj 
se odriče znanje vlastitog jezika, čak i doktorantima, 
npr. sinopsisi disertacija iz psihologije koji se podnose Fi- 
lozofskom fakultetu u Zagrebu prethodno moraju proći 
jezičnu cenzuru. Čak i sveučilišni profesor lingvistike u 
Zagrebu Dubravko Skiljan, autor tridesetak lingvisti- 
čkih knjiga, kad daje intervju za novine, mora moliti 
urednike novina da mu ne cenzuriraju jezik: »Zato bih i 
Vama i redaktorima i lektorima Jutarnjeg lista bio silno 
zahvalan kad ne biste moje odgovore podvrgnuli dodat- 
noj jezičnoj cenzuri: moja je autocenzura, vjerujem, sa- 
svim dovoljna« {Jutarnji list 20.1.2006.). U istom inter- 
vjuu Skiljan opisuje kako u Hrvatskoj »se autocenzura i 



Jezični purizam 41 



cenzura (koju lektori ponegdje provode dok im je u ruka- 
ma sasvim doslovno neki Index verborum prohibitorum) 
ukazuju kao vrhunski dokazi jezične lojalnosti, a poslje- 
dica je toga da se raznolikosti naših iskaza sve više uni- 
formiraju i svode na unaprijed zadan model«. 

I sveučilišnom profesoru kroatistike Ivi Pranjkoviću 
lektoriraju tekstove ne pitajući ga za dopuštenje, što je 
nezamislivo bilo gdje dalje u svijetu. Kad jedan od tih 
tekstova ponovo objavljuje u svojoj knjizi, naglašava: 
»ali, naravno, bez uvažavanja Babićevih (odnosno ba- 
bićevskih) lektorskih zahvata koje je provelo uredništvo 
Jezika« (Pranjković 2008: 10). Kod jednog drugog teksta 
je izrazio optimizam »nadajući se da mi uredništvo Foru- 
ma ovaj put neće lektorirati tekst kao što je učinilo s 
prethodnim« (ibid.: 107). No nada se pokazala uzalud- 
nom jer uredništvo Foruma je taj puta tekst odbilo obja- 
viti. 

Kao što se u prethodnom odlomku vidi, zadiranje u 
jezik autora odvija se pod nazivom lektoriranje, pa je po- 
trebno istaknuti da to nije ispravan naziv za dotičnu 
praksu. Lektori, naime, uopće nemaju pravo raditi s jezi- 
kom to što rade. U drugim zemljama u izdavačkim ili 
medijskim kućama koje imaju lektora (časopisi ga naj- 
češće ni nemaju) lektori obavljaju sasvim drugi posao od 
onoga u Hrvatskoj: njihov osnovni zadatak je dati prije- 
dloge za poboljšanje jasnoće pojedinih rečenica, a autora 
se pita za dopuštenje kod svakog pojedinog prijedloga. Ni 
u kojem slučaju lektori u inozemstvu ne vrše odstrijel 
riječi navedenih na nekakvim listama nepodobnosti, a 
upravo to čine hrvatski lektori. Knjige u Hrvatskoj koje 
se nazivaju savjetnici tumače se od strane domaćih lek- 
tora kao liste propisa za uklanjanje riječi, premda se čak 
ni nominalno ne radi o propisu, nego o savjetu. A savjet 
je uvijek fakultativan i njegovo prihvaćanje mora ovisiti 
o želji autora, a ne da bude bez pitanja nametnut svima. 

Jezična cenzura je postala toliko sveprisutna u Hr- 
vatskoj da čak i njen idejni vođa Babić (2004: 21) o ak- 

tualnoj situaciji kritički priznaje: »Razvilo se opće pravi- 
lo da se svi tekstovi jezično dotjeruju s autorovim zna- 
njem i dopuštenjem ili češće bez toga, čak i protiv njego- 
ve volje, da sve dolazi pod lektorsko pero kao pravoga 
jezičnoga cenzora, bez obzira što neki tekstovi iz toga iz- 
laze unakaženi ili bar neautentični«. Priznaje da se »ti- 
me stvaraju nepovoljne pa i apsurdne prilike za našu 
jezičnu i književnu kulturu«. 

Današnji purizam u Hrvatskoj smanjuje konkuren- 
tnost jezika i ima niz drugih posljedica: »Upravo jednom 
malom jeziku poput srpskohrvatskog prijeti opasnost da 
izgubi na važnosti zbog usitnjavanja, razmjena misli je 
otežana, produkcija knjiga je skuplja i manja, broj prije- 
voda je opao« (Blum 2002: 152). Osim toga, »manjak 
stručne literature na malim jezicima ionako zahtijeva od 
njihovih govornika stalni dodir s proširenijim jezicima 
znanosti. Pitanja prestiža i identiteta pojedinih jezičnih 
zajednica mogu tako doći u konflikt s praktičnim komu- 
nikacijskim potrebama« (ibid.: 78). 

Nadalje, umjetno mijenjanje jezika »donosi sa sobom 
nenormalne troškove« (Buchler 2002: 126). Pravljenje 
razlika, istjerivanje navodno nehrvatskih izraza i izbaci- 
vanje internacionalnih riječi vodi u jezičnu izolaciju, a 
poznato je da sa sobom povlači »velike ekonomske nedo- 
statke ako bi se stanovništvo internacionalno jezično 
izoliralo« (ibid.). Stoga djelatnosti kroatista samo po- 
tvrđuju da »u mnogim nacionalizmima sadržano razgra- 
ničavanje prema 'drugima' ima važniju ulogu nego smi- 
sao za realnost« (ibid.). 

Nedostatak smisla za realnost vidi se i u tome što su 
»prevođenja u opisanim političkim okolnostima u Hrvat- 
skoj većinom postala 'pohrvaćivanje'. I to do bolesnih 
razmjera. Naprimjer, prvi srpski film koji je nakon rata 
došao u Hrvatsku također je preveden na hrvatski. To si 
čovjek mora ovako predočiti: glas u filmu kaže 'Dobar 
dan', a titlovani tekst ponavlja 'Dobar dan'. Glas nastav- 
lja 'Kako ste?', a titlovani tekst ponavlja 'Kako ste?' — i 

tako dalje, ne računajući one sasvim malobrojne različite 
riječi, koje ionako svatko u publici razumije. Misao Wal- 
tera Benjamina [...] da u prijevodu treba odzvanjati eho 
originala ostvarena je ovdje u obliku parodije. U tami ki- 
nodvorana pozdravila je pretežno mlada publika taj ve- 
ličanstveni prevodilački podvig salvama smijeha. Me- 
đutim vani, na svjetlu političke stvarnosti, taj prijevod je 
sve drugo samo ne smiješan« (Buden 2005: 13). 

Budući da se puristi samovoljno suprotstavljaju je- 
zičnoj upotrebi, a nju su oblikovali općeljudski principi 
kakvi su lakoća pamćenja, analogija, ekonomičnost itd., 
purističke intervencije krše navedene principe. Time 
umjetno otežavaju služenje jezikom. To otežavanje slu- 
ženja jezikom odnosi se i na internacionalnu, znanstve- 
nu i drugu komunikaciju jer puristi u Hrvatskoj pro- 
glašavaju nepoželjnim sve što navodno nije izvorna hr- 
vatska riječ. Zato Schubert (1997: 90-91) kritički pod- 
sjeća »da su internacionalizmi neophodni za komunika- 
ciju izvan državnih granica i u stručnom jeziku, koji ko- 
risti jednoznačno definirane i internacionalno upotreb- 
ljavane stručne termine« te da »je problematično, osim 
toga, uklanjanje internacionalizama i s obzirom na uje- 
dinjavanje Evrope, za koje internacionalizmi imaju veli- 
ku praktičnu vrijednost«. 

Zbog svega toga ne čudi što u Hrvatskoj postoji velik 
broj govornika koji se ne slažu s purizmom. Uostalom, 
»jezični purizam ima samo onda nekakav motiv kad se 
jedan dio društva — najčešće je to čak veći dio — ne 
ponaša u skladu s njim. Jezični puristi žele te nepokorne 
dijelove društva privesti 'čistoj' upotrebi jezika odnosno 
varijante« (Ammon 1995: 185). Oštrina sukoba između 
purista i drugih članova društva vidljiva je iz Ammono- 
vih riječi da »je puristički rat unutar nacionalne varijan- 
te u osnovi građanski rat jer se u prvom redu odvija 
između članova iste nacije« (ibid.: 186). 

Czerwihski (2005: 65) podsjeća da demokratski dr- 
žavni sistem ne znači automatski daje i jezična politika 

u toj državi demokratska, i obrnuto. Citira kako Vladi- 
mir Anić smatra da »uzrok dogmatskog hrvatskog puriz- 
ma leži u nacionalnoj i jezičnoj iskompleksiranosti« 
(ibid.: 76). Osim Anića, »protiv agresivnog jezičnog pu- 
rizma istupaju i druge osobe iz javnog života: pisci, um- 
jetnici i neki političari« (ibid.: 78). 

Vidljivo je da »protiv pretjeranih, zadnjih godinajako 
forsiranih jezičnopurističkih nastojanja, koja su često 
bila praćena izrazitom strašću za neologizmima s ciljem 
razgraničavan] a prema srpskom i općenito pravljenja 
jednog što 'čistijeg' hrvatskog jezika, a koja su nerijetko 
išla na štetu razumljivosti i zato često nailazila na odbi- 
janje umjesto na prihvaćanje, protiv tih nastojanja javlja 
se sve više otpor i u samoj Hrvatskoj« (Ressel 2000: 233). 
Volkl (1999: 330) primjećuje »da većina Hrvata nije 
spremna slijediti ekstremne puriste. Na mnogo mjesta 
čuju se prigovori, a pogotovo se slobodni tisak (Feral Tri- 
bune i dr.) osvrće na takve novotvorenice i ne oklijeva s 
kritičkim komentarima«. Dabrowska (1998: 22, 28-29) 
također ističe kritičke komentare u Feralu i citira ih. 
Busch (2004: 208, 228) naglašava da pojedini »mediji koji 
se nisu osjećali vezanima za nacionalistički projekt razli- 
kovali su se i po svojoj jezičnoj praksi«, navodeći također 
da »satirični tjednik Feral Tribune redovito je oštro kri- 
tizirao jezični purizam«. 

Ispitivanja izvornih govornika pokazuju da postoji 
»'znatan stupanj otpora prema promjeni' i da 'je hrvat- 
ska jezična reforma još posao u toku, i potrajat će dok bu- 
demo vidjeli što je postalo dio standardnogjezika, a što je 
odbijeno'« (Busch/Kelly-Holmes 2004: 10). Ustanovlje- 
no je da purističke aktivnosti uzrokuju da se npr. u Istri 
»'ljudi osjećaju jezično nesigurni' i nastoje izbjeći stan- 
dardni jezik kad god mogu« (ibid. : 9-10). Tako da »do ko- 
jeg stupnja jezična reforma koju sprovodi obrazovni si- 
stem i javna sfera stvarno utječe na jezičnu upotrebu u 
raznim situacijama i u različitim podgrupama, ostaje ot- 
voreno pitanje« (ibid.: 9). A »mnogo upućuje na to da 

postjugoslavenski (re)kroatizirajući program nije naišao 
na dovoljan odjek kod većine govornika« (Groschel 2009: 
172). 

Npr. uočljivo je »da se govoreni jezik kod većine 
Hrvata nije izmijenio« i da »većina djece govori jezik svo- 
jih roditelja radije nego 'čisti' hrvatski standard kojemu 
ih podučavaju u školi« (Bellamv 2003: 142, 143). Ideolozi 
jezika prave rascijepljenost u društvu, koja se očituje i u 
sljedećem: »Prvo, kao što smo vidjeli, postoji neznatna 
komunikacija između intelektualnih elita koje 'odbijaju i 
samu pomisao na upotrebu crtice' i većine ljudi koji u 
društvenoj praksi koriste uobičajeni govoreni jezik. Na- 
dalje, dok nacionalistički orijentirane novine poput Vje- 
snika i Večernjeg lista pokušavaju u svoje novinarstvo 
uključiti nova jezična pravila, dotle neke druge novine 
kao što su Feral Tribune, Novi list i Jutarnji list pokazu- 
ju sklonost prema govorenom jeziku koji je jako udaljen 
od službenog pravopisanja. To znači da se hrvatski jezik 
kojeg predlaže časopis Jezik znatno razlikuje od jezika 
govorenog vani po ulicama« (ibid.: 145). 

O jeziku medija, usprkos jezičnoj cenzuri koja u nji- 
ma vlada od početka 90-ih godina, istraživanja za raz- 
doblje od 1985. do 1997. pokazuju da se i »u stvarnoj upo- 
trebi jezika u medijima, ako se izuzme administrativna 
terminologija, promijenilo relativno malo toga« (Busch 
2004: 227). Takav »zaključak da su jezične promjene u 
medijskoj svakodnevici između 1985. i 1996./97. bile re- 
lativno male pokazuje kako je diskursna razina, javno i 
pomoću medija vođena diskusija o razgraničavanju i no- 
vom standardnom jeziku, doduše bila efektivna na sim- 
boličkoj razini, ali da mijenjanje jezika u medijima, čak i 
u doba institucionalno podupiranog jezičnog purizma, 
sporo ide« (ibid.: 209). 

Anić (1998: 42) upozorava puriste u Hrvatskoj da je- 
zik »ne može se ograničiti vidicima ureda za jezik i cen- 
zorskih propisivanja ili zabranjivanja riječi«, i da društvo 
»ima budućnost samo u slobodnom razvijanju jezika kao 

dijela ukupnih građanskih sloboda«. Purističke aktivno- 
sti nisu karakteristične za naprednija građanska dru- 
štva jer »naprednija građanska društva su više orijenti- 
rana prema komunikativnoj funkciji u duhu tolerancije i 
razlika, dok nacionalno zasnovana društva koja nastoje 
ojačati svoj nacionalni identitet inzistiraju na simbo- 
ličkoj funkciji, na povećavanju razlika, isključivanju, od- 
vajanju« (Richter Malabotta 2004: 78). 

Pokušaji purističkog uniformiranja u Hrvatskoj pot- 
puno su u suprotnosti sa suvremenim kretanjima u broj- 
nim drugim jezicima, koja Dunn (2000: 99) na primjeru 
ruskoga ovako opisuje: »Standardni jezik se prije barem 
djelomično definirao pomoću oblika koji se isključuju iz 
njega. Konzervativci u lingvistici nisu u stanju odustati 
od tradicionalnog modela standardnog jezika s njegovim 
zahtjevima za isključivanjem. Za razliku od njih, moder- 
ni lingvisti kreiraju novi model, koji je inkluzivan. [...] U 
njemu se bitno umanjuje autoritet službenih tijela koja 
stražare nad jezikom i vode skrb o njemu. Dosadašnja je- 
dina norma, obavezna za svu javnu upotrebu jezika, 
zamjenjuje se nizom mikronormi, čija prihvatljivost se 
određuje prema kontekstu«. 

Uostalom, službena tijela koja stražare nad jezikom 
imaju slab učinak: poznato je da »oblikovanje jezičnih 
normi izmiče kontroli čovjekovog djelovanja jer je rezul- 
tat mnogo činilaca« (Czerwihski 2005: 257). Zato čak i 
»veliki napori oko planiranja jezika ne garantiraju da će 
se preferirana norma proširiti u jeziku jer uzus (kolek- 
tivna upotreba) je rezultat mnogo faktora« (ibid.: 16). 
Tako se i u našem slučaju zapaža da kolektivna upotreba 
ne prati aktivnosti jezičnih planera (Kristophson 2000: 
185). Puristički jezični planeri s državnom podrškom ne- 
maju dakle specijalan učinak na jezik, ali njihovo uvjera- 
vanje govornika da ne koriste ispravan jezik ima poslje- 
dice na jednom drugom planu: »danas znamo da repre- 
sivno i misionarski vođena jezična i kulturna politika 

može proizvesti kolektivnu neurozu kao posljedicu osje- 
ćaja krivnje« (Goebl 1988: 857). 



Uzrok 

Sto je uzrok takve jezične politike? Richter Malabotta 
(2004: 80) definira ga na sljedeći način: u Hrvatskoj se »u 
potrazi za legitimiranjem na svakom polju posegnulo za 
arhaizmima, kovanjem novih riječi, radi se što god je 
moguće kako bi se iz jezika izbrisalo sve što bi moglo 
podsjetiti na zajedničku prošlost južnih Slavena. Pitanje 
jezika postaje pitanje države, naroda, njegovog identite- 
ta i čak njegovog opstanka. Novi aksiom glasi: hrvatski i 
srpski su različiti jezici, a ako ta razlika nije vidljiva, tre- 
ba je napraviti«. 

Dakle, želi se po svaku cijenu pobjeći od policen- 
tričnog statusa standardnog jezika. Budući da će se o po- 
licentričnosti detaljno govoriti u poglavlju Policentrični 
standardni jezik, ovdje ćemo samo kratko reći da poli- 
centričnost znači da jednim jezikom govori nekoliko na- 
cija u nekoliko država, i da svaka od tih država ima svoju 
nacionalnu varijantu, koja ima barem nekoliko vlastitih 
kodificiranih normi različitih od normi u drugim vari- 
jantama (Clyne/Fernandez/Muhr 2003: 95). Policentri- 
čnost je česta pojava: »skoro svi veći evropski jezici i broj- 
ni izvanevropski jezici razvili su policentrične standar- 
de« (Blum 2002: 124). Uslijed toga, »činjenica da i jako 
normirani jezici imaju različite standardizacije više je 
normalno stanje nego iznimka« (ibid.). U slučaju srp- 
skohrvatskog počivaju do danas sve varijante (hrvatska, 
srpska, bosanska i crnogorska) na štokavskoj osnovici, i 
razlika između njih nije veća nego između varijanata 
drugih policentričnih jezika (ibid.: 134). Tako da »us- 
prkos pokušajima 'čišćenja' hrvatske varijante [...] ve- 
ćina stanovnika Srbije, Crne Gore, Hrvatske i Bosne i 
Hercegovine govori isti jezik« (Sofos 1996: 277). 

S obzirom da postojeće razlike pokazuju da se radi o 
jednom policentričnom jeziku a ne o nekoliko zasebnih 
jezika, hrvatski lingvisti nastoje umjetno povećati razli- 
ke. Najutjecajniji kroatist Stjepan Babić (2001: 94) priz- 
naje o svojoj djelatnosti unazad nekoliko desetljeća: »ja- 
sno da mije u podtekstu bilo da [...] povećam razlike pre- 
ma srpskome«. Također priznaje (2004: 91) da u prvoj 
polovini 20. stoljeća »mnoge riječi nisu bile još nabijene 
polarizacijskim oznakama«, što potvrđuje da se u novije 
vrijeme ciljano radi na pravljenju razlika. Kroatisti istje- 
ruju riječi koje su uobičajene kod većine hrvatskog naro- 
da samo zato da bi pravili razlike prema jeziku u Srbiji. 
Pritom znaju da riječi koje zabranjuju proglašavajući ih 
srbizmima ustvari nisu srbizmi. Naime, i glavni pred- 
stavnik takvog pristupa, Babić (2004: 208), priznaje da 
ako pogledate tekstove s kraja 19. stoljeća »pomislit ćete 
da su već onda Hrvati upotrebljavali tolike srbizme. Ali 
to tada nisu bili srbizmi«. 

Iako je poznato da »umjetno povećavanje hrvat- 
sko-srpskih jezičnih razlika« je »politička, gotovo bih re- 
kao politikantska rabota« i »ne bude li se naša struka 
oslobodila takva politikantstva, sigurno joj se ne piše do- 
bro« (Pranjković 2008: 34, 36), hrvatski jezikoslovci pra- 
ve umjetne razlike jer imaju niz prednosti od takve svoje 
djelatnosti. Kao prvo, jezično cenzuriranje (koje se odvija 
pod pogrešnim imenom »lektoriranje«) je dobro plaćen 
posao i predstavlja dodatni izvor zarade npr. za djelatni- 
ke kroatistike na fakultetima, u Institutu za hrvatski je- 
zik, na Hrvatskim studijima itd. Kao drugo, cijeni ih se u 
javnosti jer se predstavljaju kao jedini koji znaju »isprav- 
nu« verziju jezika. U medijima je njihovo mišljenje tra- 
ženo, oni pišu kolumne u novinama, nastupaju na televi- 
ziji i na radiju. Treće, ministarstvo financira njihove pro- 
jekte, knjige, putovanja, nova radna mjesta jer su u mini- 
starstvu uvjereni da je različitost jezika od životne 
važnosti za opstanak države. 

Kad bi kroatisti prestali naređivati ljudima kako da 
govore i umjesto toga opisivali jezik kakav on jest a ne 
kakvim bi ga željeli vidjeti, onda bi društvu današnji broj 
»jezikoslovaca« u Hrvatskoj postao nepotreban, i mnogi 
kroatisti bi ostali bez posla. No, jezik čitavog društva bi 
ipak trebao biti nadređen financijskim interesima odre- 
đene fahovske grupe ljudi. Uostalom, ima mnogo drugih 
stvari osim normativnog nametanja i jezičnog cenzuri- 
ranja kojima bi se kroatisti mogli i trebali baviti, i kojima 
se bave drugi lingvisti u svijetu. 

Kad u Hrvatskoj zadnjih dvadesetak godina »patrio- 
tic makers of newspeak«, kako ih Richter Malabotta 
(2004: 81) naziva, proglašavaju razne riječi srbizmima, 
čine to bez jasnih kriterija. Nepostojanje jasnih kriterija 
ne čudi s obzirom da hrvatska i srpska varijanta naj- 
većim dijelom imaju isto rječničko blago (Laškova 1996: 
236; Škiljan 2002a: 129-130; Thomas 2003: 314-315). 
Čak i Babić priznaje kako »ne da se jednostavno odsjeći: 
srpsko jedno, a hrvatsko drugo jer je mnogošta preplete- 
no, uostalom većina je zajednička« (2004: 200). Ali to ga 
ne sprečava da prijeti kako riječi proglašene nepoćudni- 
ma koristiti »može samo onaj koji nema pravi hrvatski 
osjećaj, ni jezični ni nacionalni« (2001: 241). Komentira- 
jući rezultate takvih zastrašivanja, Babić (2004: 173) sa 
zadovoljstvom primjećuje da »mnogi se boje da ne bi upo- 
trijebili koji srbizam, što je dobro«. 

Pritisak da se ne upotrebljavaju uobičajene riječi je 
velik jer »je pomoću političkog i medijskog diskursa stvo- 
ren takav ambijent u kojem se upotreba 'dobrog' i 'či- 
stog' hrvatskog povezivala s izražavanjem lojalnosti hr- 
vatskoj državi, a 'pogrešna' jezična upotreba žigosala 
kao izdaja i 'jugonostalgija'« (Busch/Kelly-Holmes 2004: 
9). Zato se »neki ljudi sami cenzuriraju: kad pogriješe i 
izgovore 'zabranjenu' riječ, odmah sami sebe ispravljaju. 
Mnogi paze da ne upotrijebe riječi koje su do prije samo 
par dana bile dio njihovog svakodnevnog jezika« (Ric- 
hter Malabotta 2004: 80). 

Izbacivanjem uobičajenih riječi i upotrebom forsira- 
nih izraza nastaje »jezik koji se koristi za dokazivanje 
čistog hrvatstva govornika. Ali to je i jezik koji je jako 
udaljen od onog jezika koji koristi većina Hrvata« (Bel- 
lamy 2003: 146). Sve to je pokazatelj »da se nacionalizam 
ne susteže ni pred jezikom, da se srpskohrvatski ovisno o 
teritoriju 'čisti' od navodno stranih riječi i time mu se 
oduzima raznovrsnost izražajnih sredstava i poetska 
snaga« (Fienbork 1996: 7). 

Opisana situacija potvrđuje poznatu činjenicu da pu- 
rifikacija ne poboljšava komunikaciju, nego služi »legiti- 
maciji novih elita, diskreditiranju starih, mobilizaciji po- 
litičke podrške« (Cooper 1989: 154). Stoga današnja »je- 
zična politika prema srpskohrvatskom standardnom je- 
ziku pokazuje vrlo zorno kako se ključne društvene pozi- 
cije na području medija i školstva koriste da bi se tek na- 
pravila ona kulturna razlika na koju se politički akteri 
pozivaju i na kojoj grade svoju vlast« (Riedel 2005: 63). 
Nasuprot ovakve situacije na Balkanu, Blum (2002: 
15-16) ističe primjer jednog drugog policentričnog jezi- 
ka, malajskog u Indoneziji i Maleziji, kod kojeg »zato što 
se jezik nije ideologizirao, nadvladali su uglavnom ko- 
munikativni činioci«. 

Za one koji smatraju da će purističke intervencije do- 
kazati da se radi o zasebnom standardnom jeziku, po- 
trebno je napomenuti da »puristička revizija kanona 
normi nekog već standardiziranog idioma (poput hrvat- 
ske varijante) ne dovodi do nastanka novog i time zaseb- 
nog standardnog jezika« (Groschel 2009: 130). 



Purizam je suprotan od znanosti 

U suvremenoj lingvistici purizam ima »pejorativne ko- 
notacije« i upotrebljava se kao »pogrdna riječ« (Olt 1991: 
6). Purizam je »termin koji se u lingvistici koristi pejora- 
tivno za karakteriziranje načina razmišljanja koji jezik 

gleda kao nešto stoje potrebno čuvati od vanjskih proce- 
sa koji ga zahvaćaju i mijenjaju, npr. od pritisaka iz dru- 
gih dijalekata i jezika (npr. od posuđenica) i od varijacija 
koje unosi razgovorni jezik. Tu 'purističku' brigu lingvi- 
sti smatraju neumjesnom, naglašavajući neminovnost 
jezičnih promjena kao odraza društvenog, kulturnog i 
psihološkog razvoja« (Crvstal 4 1997: 316). Lingvistimaje 
poznato daje purizam suprotan od znanstvenog pristu- 
pa jeziku i da »je termin 'purist' opterećen emocional- 
nim asocijacijama. Kao podrugljiv naziv ima danas samo 
negativno značenje« (Olt 1991: 6). 

Utoliko više zabrinjava što na čelu purističke jezične 
politike u Hrvatskoj stoje baš tamošnji lingvisti (Leto 
2001: 65). Utvrđeno je da purizam nema podlogu u znan- 
stvenom pristupu jeziku niti proizlazi iz samog jezika: 
»Purizam se ne pojavljuje automatski za vrijeme odre- 
đenog stadija jezičnog razvoja, nego je uzrokovan lai- 
čkim uvjerenjima o jeziku, npr. da će jezik propasti ili da 
se kvari« (Langer/Davies 2005: 3). Neupućeni gledaju je- 
zik kao nešto »što je postojalo u čistom i neiskvarenom 
obliku jednom u povijesti, usprkos činjenici da se oni koji 
bi morali znati, naime obrazovani lingvisti čiji posao je 
da znaju sve o jeziku, s time ni u najmanjoj mjeri ne 
slažu« (ibid.: 9). 

Profesionalni lingvisti odbacuju puristička uvjerenja 
o navodnoj nekadašnjoj čistoći jezika i o njegovom kva- 
renju »kao kriva shvaćanja i iz temelja pogrešna, nastala 
uslijed nedostatka razumijevanja kako jezik funkcioni- 
ra« (ibid.: 1). Budući daje puristički pristup jeziku znak 
neznanja, lingvisti promatraju »jezični purizam kao naj- 
upadljiviji primjer narodske lingvistike« (ibid.). U Hr- 
vatskoj su, nažalost, baš jezikoslovci nosioci tog nezna- 
nja. 

Umjesto da poput profesionalnih lingvista ukazuju 
na neutemeljenost purizma, oni svom snagom proizvode 
purizam šireći dva tipa purističke ideologije: »Prvi bismo 
mogli nazvati sanitarnim purizmom. Njegov cilj je či- 

šćenje jezika, ili kako je istaknuto kod Cameron (1995), 
sprovođenje 'jezične higijene'. Taj purizam govori o či- 
stoći i uređivanju — eliminirajući ono za što se misli daje 
kvarenje ili greška u upotrebi, i čisteći ili purificirajući 
postojeće zapise jezika, a time i opise jezične povijesti 
koji su zasnovani na tim zapisima. Metafora je to fizičke 
čistoće ili urednosti: povezuje implicitno jezik s fizičkim 
objektima i materijom. Kao što fizička materija može po- 
stati prljava, zagađena ili nečista, tako — vjeruje se — 
može i jezik u upotrebi postati zagađen ili nečist, a kao 
što se fizička materija može očistiti ili purificirati, tako 
se korišteni jezik može čistiti ili purificirati. Međutim, 
bitno je imati na umu daje ovo zaista samo metafora jer 
jezik ni u kojem slučaju nije fizički objekt ili materija. On 
je apstraktan entitet, i kao takav ne može biti nečist ili 
pokvaren« (Milroy 2005: 325). 

Na osnovi neznalačkih uvjerenja »purizam se bavi ne 
samo uklanjanjem (nepoželjnih) jezičnih svojstava nego i 
očuvanjem poželjnih elemenata. Ovdje zapažamo va- 
žnost subjektivnog vrednovanja jezičnih elemenata od 
strane (utjecajnih) članova ili grupa u jezičnoj zajednici: 
tko će reći što je poželjno ili nepoželjno?« (Langer/Davies 
2005: 3). Uvid u više definicija purizma pokazuje da se 
»navedene definicije velikim dijelom slažu oko toga što je 
purizam: jedan (utjecajni) dio jezične zajednice izražava 
prigovore zbog prisutnosti određenih jezičnih svojstava i 
namjerava ih izbaciti iz jezika. Obrazovani lingvisti sma- 
traju takav postupak problematičnim jer nijedan jezik 
nije precizno definirani entitet s jedinstvenom poviješću 
niti zatvoreni skup jezičnih svojstava. Zato svaki pokušaj 
čišćenja jezika mora biti pogrešan jer nijedan jezik nije 
nikada bio čist« (ibid.: 4). 

Pored sanitarnog purizma postoji i »drugi, donekle 
različit tip purizma, koji možemo zvati genetičkim puriz- 
mom. Prema genetičkopurističkom pristupu tobožnje 
kvarenje je rezultat isključivo utjecaja drugih jezika« 
(Milrov 2005: 326). Taj vid purizma je svojim aktivnosti- 

ma usmjeren »eksterno (ili ksenofobično)« (Geers 2005: 
98). Njegova bit je »'borba' protiv vanjskih utjecaja kakvi 
su strane riječi, posuđenice, kalkovi, internacionalizmi« 
(ibid.). Međutim, za lingviste je neosporno da »ne postoje 
'čisti' jezici [...] Na razini jezika nikad nije postojala 'ne- 
trpeljivost prema stranome', jezični dodiri i razmjena 
jezičnog materijala uvijek su bili nešto prirodno, sponta- 
no, dok je jezično razgraničavanje prema susjedu koji 
drugačije govori ili čak isključivanje njega uvijek nepri- 
rodno i abnormalno« (Pohl 1992: 24). Zato »lingvisti vje- 
ruju daje svaki jezik produkt jezičnog kontakta i da ne 
postoji nešto što bi bilo čisti jezik« (Langer/Davies 2005: 
11). 

Tako npr. »njemački je kao i svi drugi jezici produkt 
jezičnog kontakta« (ibid.: 6). Proces jezičnih kontakata 
neprestano je u toku, što se vidi i iz novih izdanja rje- 
čnika njemačkog jezika: »najnovije izdanje ortografskog 
Dudena (2000), kojeg većina Nijemaca gleda kao glavni 
rječnik koji obuhvaća sve njemačke i samo njemačke 
riječi, uključilo je znatno povećan broj anglicizama — jer 
su se pojavljivali dovoljno često u autentičnim njema- 
čkim tekstovima« (ibid.: 8). Glavni rječnik njemačkog je- 
zika Duden ravna se uvijek prema upotrebi, i »cilj Dude- 
na je pružiti pomoć kod korištenja normi inherentnih 
jezičnoj upotrebi (jezičnoimanentnih normi upotrebe)« 
(ibid.). Duden dakle opisuje upotrebnu normu, a ne 
pokušava joj puristički nametati jer bi to bilo u suprotno- 
sti s lingvistikom. 

Ovdje se ponovo vidi koliko su kroatisti zastranili: 
umjesto da opisuju upotrebu, oni joj puristički nameću. 
Ne opisuju stvarni jezik nego onakav kakvim ga za- 
mišljaju. To je privlačna pozicija jer se ne moraju držati 
jezične stvarnosti nego u mislima kreiraju vlastitu stvar- 
nost. Problem je samo ako ih netko povuče za rukav i 
pokaže u kolikoj mjeri su se odvojili od zemlje. Jer jezik 
nije ono što pojedinac ide zamišljati u svojoj glavi, nego 
ono što je vidljivo u upotrebi. Pogrešno je i nerealistično 

ako pojedinac umišlja daje potrebno popravljati upotre- 
bu i da će on to učiniti. Naime, sve što postoji u upotrebi 
ima svoju funkciju jer inače ne bi postojalo. A lingvist 
opisuje upotrebu i osvještava kakvu funkciju ima ko- 
rištenje pojedinih jezičnih sredstava. Samo osoba neu- 
pućena u funkcioniranje jezika može umišljati da je u 
stanju praviti jezik savršenijim nego što to upotrebom 
čine milijuni korisnika kroz dugačko vremensko razdob- 
lje. 

Puristi se bore protiv egzistencijalne stvari kod jezi- 
ka — protiv njegove upotrebe: »Kao što knjižničaru 
može biti najvrednija knjižnica ona koja je zaštićena od 
korištenja, tako je jezičnom ideologu onaj jezik najsa- 
vršeniji koji se ne koristi. Upotrebu svakako smatra štet- 
nom za ispravnost, čistoću i analogiju« (Reichmann 
2000: 454). Iza izraza čistoća skriva se, prema Reich- 
mannu, shvaćanje da jezik ima tim veću vrijednost za 
nacionalnu identifikaciju što je manje 'onečišćen' utjeca- 
jima iz drugih jezika, iz razgovornog jezika itd. Ali da 
takvi utjecaji u stvarnosti ne ugrožavaju nacionalnost, 
pokazuje i tekst Berlinske akademije znanosti iz 1918. u 
kojem se kritizira purizam nekih njemačkih filologa i na- 
vodi da engleski jezik ima mnogo više stranih riječi nego 
njemački, pa da zbog toga ipak nikad nije patio inače 
senzibilni nacionalni osjećaj Engleza (Gardt 2000: 265). 
U tekstu se ističe da su strane riječi »važni svjedoci kul- 
turnog života jednog naroda, spomenici njegove povijesti 
oformljivanja, njegovih dodira s drugim narodima, od 
kojih je primao vrijedan duhovni i tehnički dobitak. Bo- 
gatstvo stranim riječima je štoviše obilježje razvijenog 
kulturnog jezika, ono je neophodno obogaćivanje i čak 
profinjavanje mogućnosti izražavanja« (iz Gardt 2000: 
265). 

Polenz (1967: 150-151) obrazlaže zašto supurističke 
aktivnosti neopravdane i znanstveno neutemeljene: 
»Kao što je pogrešno i opasno određivati strukturu dru- 
štva prema porijeklu osoba, tako je lingvistički pogrešno 

i beskorisno strukturu rječničkog blaga živog jezika ra- 
ščlanjivati prema porijeklu riječi. Čitav jezični purizam 
počiva na metodološki pogrešnom miješanju dijakronije i 
sinkronije. [...] Kod sinkronijskog promatranja jezika, 
koje istražuje stanje i unutarnju strukturu živog jezika, 
kategorije 'riječ stranog porijekla' i 'posuđenica' imaju 
samo podređenu ulogu, kako je već de Saussure spoznao. 
Ovdje vrijede drugačija grupiranja: semantička, stili- 
stička i jezičnosociološka. [...] Kod suvremenog stanja 
nekog jezika je bitno tko koristi neku riječ, pred kime je 
koristi, u kakvoj situaciji, na koju temu, u kakvom kon- 
tekstu, s kakvom stilskom obojenošću i prvenstveno s 
kakvim značenjem naspram značenja drugih riječi unu- 
tar skupine u kojoj je posuđena riječ našla svoje mjesto. 
Cesto se dogodi da mnogi govornici neke riječi stranog 
porijekla ne razumiju ili pogrešno razumiju, ali uzrok 
tome nije toliko strano porijeklo tih riječi ili njihovih sa- 
stavnih dijelova, nego njihova jezičnosociološki i stilski 
vezana upotreba. Takvu jezičnosociološki i stilski veza- 
nu upotrebu imaju i mnoge takozvane 'domaće riječi', pa 
je stoga kriterij porijekla neosnovan«. 

Kad bi prema purističkim zahtjevima sve riječi sa- 
državale samo 'domaće osnove', »prema tom principu bi 
se, međutim, sve novo uvijek izvodilo samo od starog sa- 
stava«, a posljedica bi bila da bi »stare osnove riječi zbog 
toga i zbog prenesene upotrebe postale preopterećene 
stalno novim značenjima« (ibid.: 157). Neosporno je da 
»se nijedan suvremeni kulturni jezik ne može kod dalj- 
njeg razvoja svog rječničkog blaga zadovoljiti tradicio- 
nalnom zalihom osnovnih leksema« (ibid.). 

To potvrđuje i primjer danas najprestižnijeg jezika 
na svijetu, engleskog, jer engleski se 70-80% sastoji od 
stranih elemenata: »Ono što engleskom jeziku daje bo- 
gatstvo i uglađenost, to su svi oni strani elementi koji su 
se u njemu stopili. Engleski jezik je postao svjetski jezik 
ne samo po tome što se proširio po velikom dijelu svijeta, 

nego i po tome što je duhovno bogatstvo drugih naroda 
primio u sebe« (Horak 2001: 178). 

Nekima je to bilo jasno i 40-ih godina u Njemačkoj, 
pa tako npr. Wehmeyer 1942. piše protiv protjerivanja 
riječi stranog porijekla, i govoreći o njemačkom jeziku 
»dokazuje daje broj riječi stranog porijekla u engleskom, 
francuskom, španjolskom, nizozemskom i ruskom jezi- 
ku barem jednako toliko velik« (iz Polenz 1967: 137). On 
pravilno utvrđuje i da »pitanje stranih riječi predstavlja 
umjetan problem, koji su njemački lovci na strane riječi 
preuveličali tako što su se zatvorili pred kulturnim utje- 
cajem koji je normalan u suvremenim jezicima« (ibid.). 

Purizam je u suprotnosti s temeljnim lingvističkim 
pravilom da »na početku svakog promatranja jezika ok- 
renutog sadašnjosti stoji — kako je već i u staroj filologiji 
pri ophođenju s tekstovima bilo normalno — ne jezični 
osjećaj obrazovanog promatrača jezika, nego pažljivo 
prikupljanje i interpretacija izvornog materijala iz stvar- 
ne jezične upotrebe govornika danas i ovdje. Tko us- 
prkos tome misli da uz riječi ipak treba u svakom slu- 
čaju, u svakom kontekstu, ići njihovo porijeklo i onda 
kad te dijakronijske činjenice govornici ni pri upotrebi 
jezika nisu svjesni, taj veliča jedan mit koji je pogotovo u 
Njemačkoj djelovao i — kao što smo vidjeli — napravio 
mnogo zla« (Polenz 1967: 160). 

Uvid u stavove profesionalnih lingvista prema puriz- 
mu daje jednoznačan rezultat: »pokazali smo kako lin- 
gvisti gledaju purizam kao općenito ništavne napore, za- 
snovane na naivnom i potpuno pogrešnom shvaćanju je- 
zika« (Langer/Davies 2005: 11). Imajući to u vidu, mo- 
žemo se zapitati zar je moguće da u 21. stoljeću u kroati- 
stici, dakle na području koje bi trebalo biti lingvističko, 
neznalački pristup potpuno potisne znanost? Moguće je 
jer »naravno da se napredak ne odvija stalno, nego se iz- 
mjenjuju unapređivanje i unazađivanje. Ima regionalno i 
vremenski ograničenih padova unazad« (Davvkins 2007: 

376). Takav pad unazad može se danas promatrati u 
hrvatskoj filologiji. 

Uzrokovanje time stoje od 90-ih godina »obnovljeno 
inzistiranje na političkim kriterijima za napredovanje na 
poslu, poput 'dobar sin nacije'. Naravno da to ne pomaže 
porastu profesionalizma, koji bi zaista bio koristan za 
rješavanje problema« (Schopflin 1995: 65). Aktualno 
»političko i ukupno društveno raspravljanje u najvećoj 
mjeri određuju one elitne grupe čiji utjecaj se zasniva 
prvenstveno na važnosti i mobilizirajućoj snazi društve- 
nokulturnih (nacionalističkih, etničkih, religijskih itd.) 
sistema uvjeravanja, a ne one elitne grupe koje se odliku- 
ju posebnom stručnom kompetencijom« (Sterbling 
1998: 44). To je jedan od razloga zašto na južnoslaven- 
skim prostorima vladaju »anakronistički kaos mafije i 
manchersterskog liberalizma, desničarskog populizma i 
etnonacionalizma« (Altermatt 1996: 14). 

Etnonacionalizam je omogućio da se razmaše jezični 
purizam. Budući da »jezični purizam ima veliku sklonost 
prema pisanim normama, preskriptivnim gramatikama 
i prisiljavajućim jezičnim programima« (Wildgen 2003: 
23), on znatno narušava slobodu korištenja jezika. Zato 
ne iznenađuje zapažanje kako uslijed purizma »na po- 
dručju kulturne politike« u Hrvatskoj od 90-ih godina 
vlada »jedan novi oblik ropstva« (Werner 2008: 27). 



Purizam i preskriptivizam 

Purizam ide ruku pod ruku s preskriptivizmom, dakle s 
propisivanjem i nametanjem. Poznato je da »su purizam 
i preskriptivizam usko povezani pojmovi jer svaki po- 
kušaj čišćenja jezika ima oblik propisivanja što je ispra- 
van ili bolji jezični izraz. Premda je termin preskriptivi- 
zam općiji od purizma, koriste se često jedan umjesto 
drugoga kad se primjenjuju na narodskolingvističku ak- 
tivnost određivanja i borbe za bolji varijetet nekog jezi- 

ka« (Langer/Davies 2005: 7). Hohenhaus (2005: 204- 
205) je »prikazao od čega se sastoje tradicionalni puri- 
zam i preskriptivizam pomoću sljedeće liste karakteri- 
stičnih lajtmotiva, tj. dubinskih postavki koje su osnov- 
na svojstva preskriptivizma: 

a) subjektivna vrednovanja jezika su moguća i po- 
željna: postoji 'dobra' i 'loša' upotreba; 

b) govornici trebaju savjetnike (po mogućnosti ne- 
kog autoriteta): normativna pravila moraju in- 
formirati ljude kako bi trebali govoriti/pisati; 

c) uzor tradicije (uključujući u najekstremnijoj ver- 
ziji pojam jezičnog savršenstva): 'starije' = 'bo- 
Ije'; 

d) primarnost pisanog jezika nad govorenim: jezik 
= pisanje; 

[•••] 

g) jezik književnosti kao ideal: književni jezik je 
'uzorit', on je 'najviši' oblik jezika (= tradicija 
'najboljih pisaca', pogotovo iz 18. stoljeća)«. 

Komentirajući te lajtmotive Hohenhaus (2005: 205) 
kaže: »Od svih njih a) je očito ključna postavka o (nepra- 
vilnosti jezične upotrebe i služi kao opravdanje za b). U 
c) prepoznajemo karakteristično interpretiranje jezične 
promjene kao propadanja, a ono uključuje puristički mit 
o 'zlatnom dobu' [...]; d) i njegov ekstremni oblik g) su ne 
samo svojstvo preskriptivizma (pogotovo u 18. st.), nego 
su pisani književni tekstovi bili omiljeni objekt i deskrip- 
tivnih gramatičara — sve dok strukturalizam nije počeo 
naglašavati suprotni aksiom: 'jezik je govor, a ne pisanje' 
(ili preciznije: govor je primarni sistem)«. 



Preskriptivizam je suprotan od znanosti 

Znanstveni pristup jeziku odbacuje preskriptivizam: 
»Postoje dva razloga za znanstveno odbacivanje pre- 

skriptivizma. Kao prvo, smatra se da je u osnovi po- 
grešno primjenjivati na jezik emocionalne izraze poput 
dobar, loš, racionalan, lijep itd. Lingvisti namjeravaju 
razumjeti, objasniti i opisati jezik, oni ga ne vrednuju — 
jednako kao što zoolog neće klasificirati i uspoređivati 
različite vrste na osnovi njihove ružnoće ili prijateljskog 
ponašanja« (Langer/Davies 2005: 7). 

Nadalje, »ovo je drugi glavni prigovor preskriptiviz- 
mu: lingvisti odbacuju proizvoljnost odabiranja oblika 
koji će biti protežirani i onih koji će biti žigosani. To je 
vrlo jasno izrekao u definiciji preskriptivizma Trask, čiji 
cilj je lingvistički obrazovati: 'Preskriptivizam — Name- 
tanje proizvoljnih normi jeziku, često suprotnih od uo- 
bičajene upotrebe. [...] Preskriptivizam se sastoji od po- 
kušaja učitelja i književnika da zaključe neslaganje [oko 
toga koji oblici bi trebali biti dio standardnog jezika] in- 
zistiranjem na upotrebi oblika koje oni osobno protežira- 
ju, i osuđivanjem oblika koji se njima osobno ne sviđaju. 
[...]' Osnovni pojmovi u ovoj definiciji su proizvoljnost 
norme i osobno sviđanje i nesviđanje određenih oblika« 
(ibid.: 7-8). 

Odbacujući proizvoljnost i osobno sviđanje, u suvre- 
menoj lingvistici »sudovi tradicionalnih gramatičara da 
je upotreba ili 'ispravna' ili 'pogrešna' zamijenjeni su na- 
stojanjem da se opišu vidljive činjenice jezične upotrebe, 
bez vrijednosnih sudova, i da se zamijeni apsolutni po- 
jam ispravnosti pomoću naglašavanja kontekstualne 
primjerenosti jezika« (Crvstal 2003: 112). Zato su »lin- 
gvistička pravila popis kako ljudi koriste jezik, a ne pro- 
pis kako bi ga trebali koristiti« (Cullen 2001: 58). I zato 
»je jako važno shvatiti da se lingvisti bave deskripcijom, 
a ne preskripcijom« (ibid.), tj. da »je lingvistika deskrip- 
tivna, a ne preskriptivna« (Cameron 1995: X). 

To bi moralo biti poznato i hrvatskim jezikoslovcima 
s obzirom da »svi standardni udžbenici uvoda u lingvisti- 
ku tvrde da je lingvistika deskriptivna disciplina, a ne 
preskriptivna« (Milroy/Milroy 3 1999: 4). Morali bi to 

znati i stoga što se radi o jednoj od temeljnih odrednica 
koje lingvistiku i čine znanošću: »lingvistika je znanost 
(povezana kao što i jest s antipreskriptivnim i antivred- 
nujućim pojmovima)« (ibid.: 5). Naime, »iz znanosti do- 
duše proizlaze vrijedne deskriptivne postavke, ali ne i 
preskriptivne . To znači: znanost može stvarnost opisati, 
ali ne može propisati kako bi stvarnost idealno trebala 
izgledati« (Schmidt-Salomon 2006: 39). 

Kod deskriptivnosti se nastoji dati objektivan, siste- 
matičan, precizan i obuhvatan uvid u stvarnu upotrebu 
jezika: »naglasak na objektivnosti, sistematičnosti itd. 
dovodi je [deskriptivnost] u opreku s preskriptivnim ci- 
ljevima mnogo tradicionalnije gramatike: cilj deskriptiv- 
ne lingvistike je opisati činjenice upotrebe jezika onakve 
kakve jesu, a ne kakve bi trebale biti prema nekom 
zamišljenom idealnom stanju« (Crvstal 2003: 133). 

A preskriptivisti »pokušavaju propisati pravila is- 
pravnosti kako bi jezik trebalo koristiti. Navodeći krite- 
rije poput čistoće, logičnosti, povijesti ili književne uzvi- 
šenosti preskriptivizam nastoji sačuvati imaginarne 
standarde« (ibid.: 369). Zbog toga se »lingvistika općeni- 
to odnosi kritički prema preskriptivnom pristupu, na- 
glašavajući važnost deskriptivno egzaktnog istraživanja 
upotrebe«, i zato u lingvističkom rječniku piše o terminu 
preskriptivan: »taj termin je općenito pejorativan u lin- 
gvističkom kontekstu« (ibid.). 

Jer »ako želimo znati više o jeziku kao pojavi i o općoj 
ljudskoj sposobnosti da ga koristi, onda moramo po- 
kušati bazirati našu znanost na promotrivim činjenica- 
ma (koliko god je moguće), a sigurno ne na predrasuda- 
ma. Na kraju krajeva (tako se argumentira) bilo bi ap- 
surdno da fizičar odbije proučavati neku molekulu zato 
što osjeća daje 'neurednija' nego neka druga molekula, 
ili da zoolog klasificira životinje na osnovi njihove 'ru- 
žnoće' ili 'umiljatosti' a ne na osnovi njihove pripadnosti 
vrsti itd.« (Milroy/Milroy 3 1999: 4-5). 

Odbacivanje predrasuda i vrednovanja je jedno od 
svojstava koje lingviste razlikuje od laika: »Pitanja laika 
o jeziku tiču se najviše toga što je pravilno a što po- 
grešno, što je dobro a što loše [...]. Ta velika zaokuplje- 
nost vrednovanjem je najznačajnije svojstvo koje razdva- 
ja laičko bavljenje jezikom od stručnog bavljenja lingvi- 
sta. Kao znanstvenik, profesionalni lingvist teži ka ob- 
jektivnosti, a ne ka moralnim ili estetskim prosudbama« 
(Cameron 1995: X). Zato u očima lingvista »termin 'pre- 
skriptivizam' ima određeno vrednovanje koje mu se pri- 
družuje, negativne konotacije koje je gotovo nemoguće 
izbjeći« — »preskriptivizam je negativan za lingviste« 
(ibid.: 3). 

Kao što je već spomenuto, povezan je s purizmom. 
Opisujući gramatiku jednog purista Aitchison ( 3 2001: 
14) joj suprotstavlja lingvističke gramatike i kaže da je 
gramatika purista, »koja zadaje umjetna pravila kako bi 
nametnula proizvoljni standard 'ispravnosti', preskrip- 
tivna gramatika jer propisuje kako bi ljudi, prema mi- 
šljenju autora, trebali govoriti. [...] Nasuprot tome, gra- 
matike i pravila lingvista nisu preskriptivni nego de- 
skriptivni jer opisuju kako ljudi zaista govore. Za lingvi- 
ste pravila nisu proizvoljni zakoni zadati od strane vanj- 
skog autoriteta, nego kodifikacija podsvjesnih principa 
ili konvencija kojima se rukovode govornici. Osim toga, 
lingvisti gledaju govoreni i pisani oblik jezika kao odvoje- 
ne, povezane sisteme, i govoreni smatraju primarnim«. 

Za razliku od lingvista, hrvatski jezikoslovci govore- 
ni jezik smatraju sekundarnim. A »općeprihvaćeno je u 
suvremenoj lingvistici daje pisani jezik naspram govore- 
noga sekundarni sistem. [...] Primat govorenoga jezika 
kao predmeta istraživanja u lingvistici temelji se na nje- 
govom prioritetu i u filogenetskom i u ontogenetskom 
pogledu« (Groschel 2009a: 291). Razlog zanemarivanja 
govorenog jezika od strane hrvatskih jezikoslovaca je, 
među ostalim, i taj što samo pisani jezik mogu kontroli- 
rati pomoću jezične cenzure. Kad svoje preskriptivne 

zahvate nazivaju standardizacijom, zaboravljaju da 
»preskripcija norme, bilo pomoću publiciranih gramati- 
ka i rječnika bilo pomoću proglasa izdavača, učitelja, kri- 
tičara, pisaca ili drugih čuvara jezika, ne čini standardi- 
zaciju. Kodifikacija i proglasi mogu biti ignorirani ili od- 
bijeni. Norma mora biti 'široko prihvaćena'« (Cooper 
1989: 134). 

Ako nije široko prihvaćena, to ne znači da stanov- 
ništvo ne zna standardni jezik, kako vole reći kroatisti, 
nego znači da dotična norma još uopće ne postoji i daju 
preskriptivisti pokušavaju nametnuti. Tvrdnja da sta- 
novništvo u Hrvatskoj ne zna standardni jezik nije odr- 
živa jer izvorni govornici znaju svoj jezik i raspolažu pod- 
svjesnim znanjem njegovih pravila: »Premda ljudi kori- 
ste ta pravila čitavo vrijeme, najčešće ih nisu u stanju 
opisati kao što nisu u stanju navesti mišiće koje koriste 
kad voze bicikl« (Aitchison 3 2001: 15). Njihovo podsvje- 
sno znanje pravila je čak opširnije od pravila koja im 
nude lingvisti u gramatikama: »Svaki normalni izvorni 
govornik ima mnogo opsežniji skup pravila nego što je 
bilo koji lingvist dosad bio u stanju da opiše, iako onaj 
prvi ne zna svjesno da posjeduje neku posebnu vještinu. 
Nijedan lingvist nije dosad uspio napisati potpunu gra- 
matiku — sveobuhvatan sažetak principa kojima se ru- 
kovode govornici nekog jezika« (ibid.: 16). 

Kroatisti se teško mire i sa sljedećom činjenicom: 
»Najopćija gramatička pravila jezika ili nekog dijalekta 
naučili su izvorni govornici u djetinjstvu bez eksplicit- 
nog podučavanja; to su pravila govorenja. Krivo je vjero- 
vati da se glavnina jezika nauči u školi: djeca u školi uče 
čitati i pisati. Osnovna gramatika govorenog jezika već je 
usvojena prije nego što krenu u školu, tj. djeca 'znaju' 
glavne konvencije i sastavljaju govorene rečenice prema 
'ispravnim' sintaktičkim pravilima« (Milroy/Milroy 
3 1999: 61). 

Za znanje jezika nisu presudne norme koje kroatisti 
pokušavaju nametnuti, nego norme proizišle iz upotre- 

be. U svakom jeziku je tako, npr. »za razvoj gramatike 
njemačkog standardnog jezika presudne su redovito 
konvencionalne norme. Pod time se misli na norme koje 
su proizišle iz jezične upotrebe, kao nenamjerni rezultati 
istih radnji mnoštva jezičnih korisnika. Konvencionalne 
jezične norme mogu se shvatiti kao 'djelovanje nevidljive 
ruke' u smislu Kellera (1994). Korisnici jezika ne dogo- 
varaju se eksplicitno oko jezičnih normi. One nastaju 
kao sporedni efekti stvarnoga cilja jezičnih korisnika, a 
to je glatka, efektivna i uspješna komunikacija« (Hundt 
2005: 22). 

Do nastanka jezičnih normi dolazi na isti način kao 
što dolazi do nastanka utabanih prečica po parku (Wein- 
berger 2005: 21). Prečice po parku nastaju ljudskom dje- 
latnošću, tako što veći broj pojedinaca gazi travu po istim 
mjestima. Međutim, nijedan od tih pojedinaca nije gazio 
travu s ciljem da nastane prečica, nego s ciljem da u kon- 
kretnoj situaciji što brže dođe do odredišta, skraćujući 
sebi put. Rukovodio se u konkretnoj situaciji maksimom 
uštede energije, i nastanak prečice je nenamjeravana po- 
sljedica »ekonomije (ili lijenosti) ljudi« (ibid.). 

Još jedan primjer istog tipa je nastanak zastoja na ce- 
sti (ibid.: 21-22). Auti voze jedan iza drugoga relativno 
ustaljenom brzinom. Iznenada jedan vozač, nije bitno 
zbog čega, smanji brzinu svog auta. Vozač iza njega će 
naravno također kočiti, ali kasneći u tome djelić sekunde 
i ne znajući koliko će onaj ispred smanjiti brzinu, kočit će 
zbog sigurnosti radije nešto jače. Na isti način postupit 
će i sljedeći vozač iza njega itd., pa će naposljetku deseti 
auto u nizu potpuno stati. Zastoj je, dakle, nenamjerava- 
na posljedica čovjekove potrebe za sigurnošću. 

Svim tim primjerima je zajedničko da oslikavaju po- 
jave koje nastaju kao rezultat istih radnji većeg broja lju- 
di, a te radnje proizlaze iz nekih općih principa kakvi su 
potreba za sigurnošću, za uštedom energije, za uspjehom 
u vlastitoj sredini i si. (ibid. : 22). Većina pojedinaca ruko- 
vodi se u konkretnoj situaciji prema istim principima, 

njihova namjera ne ide dalje od zadovoljavanja aktual- 
nog principa određenom radnjom, ali niz jednakih radnji 
većeg broja pojedinaca ima i nenamjeravanu posljedicu. 

Norme u jeziku i promjene u jeziku također su ne- 
namjeravane posljedice: »Do jezičnih promjena dolazi 
tako što niz govornika postupa prema maksimama va- 
žećim u konkretnoj situaciji, a sve one su podvrste glav- 
ne maksime, koja glasi: govori tako da postigneš što je 
moguće veći društveni uspjeh« (ibid.: 23). 

Navedeni principi jači su od nastojanja preskriptivi- 
sta da 'odozgo' dirigiraju normama ili promjenama. O 
pokušajima jezičnog diktata od početka 90-ih godina na 
južnoslavenskom prostoru Zybatow (2000: 22) kaže da 
»politički djelotvorna grupa u tim državama sprovodi 
novi jezični standard u državno organiziranom obliku 
(sabor, ustav) u najvažnijim nadregionalnim komunika- 
cijskim područjima (poput školskog i obrazovnog siste- 
ma, novina, državne uprave, prava i dr.). Tu se pokušava 
takoreći silom doći do cilja mijenjanja jezika na osnovi 
teritorijalnih i/ili socijalnih varijeteta. No, da li će to zai- 
sta i uspjeti, treba tek pričekati da se vidi jer kao što Co- 
seriu piše: 'nijedna pogonska sila izvana bilo kakvog tipa 
ne može djelovati na jezik a da ne prođe kroz slobodu i 
inteligenciju govornika'. To znači da ni svjesna jezična 
politika 'odozgo' ne može staviti izvan snage proces ne- 
vidljive ruke [korisnika]. Jer svaki jezični proces mora 
proći dugački put ostvarivanja kroz korisnike jezika, 
samo pomoću njih može biti realiziran i samo primjenom 
od strane tih korisnika može biti priznat. Primjera za 
proturječnosti između deklariranog jezičnopolitičkog ci- 
lja i stvarnog jezičnog razvoja ima dovoljno u ovom zbor- 
niku«. 

Preskriptivno nametanje počiva na tome »da se ne 
prizna autoritet jezika u svom njegovom opsegu i da se 
na njegovo mjesto stavi ona naređivačka kontrola koja, 
ne znajući množinu i slojevitost jezičnih mogućnosti, 
dopušta kao normu samo svoju vlastitu jezičnu upotre- 

bu. A ta vlastita jezična upotreba je često samo ona koja 
je naređena, koja je u skladu s propisanim odredbama, 
što su nekritički preuzete. Rezultat takvog ograničenog 
razmišljanja je učitelj kao programirani programer« 
(Jung 1974: 5). 

Uslijed toga danas u hrvatskim školama »postoji pse- 
udojezični autoritet učitelja jezika, koji ustvari manje 
ovisi o njihovoj jezičnoj kompetenciji nego o nepromišlje- 
nom korištenju knjiga o jeziku koje često ne vode računa 
o autoritetu jezične upotrebe« (ibid.: 9). Knjige kroatista 
pokazuju da oni ne vode računa o jezičnoj upotrebi, nego 
izmišljaju subjektivne norme predstavljajući ih kao oba- 
vezne za sve. Takvo »zavaravanje sebe i drugih pomoću 
'obmanjivanja lažnim činjenicama', pomoću stvrdnja- 
vanja vlastitog stajališta i autoritativnog prenošenja tog 
stajališta vodi u jezičnu ideologiju, kad se jezično neo- 
pravdana i kriva fiksiranja normi proglašavaju obavez- 
nima za sve« (ibid.). 

Time se jezičnoj upotrebi nameće uniformnost, što- 
više »uniformnost se dovodi do ekstrema koji se može 
zvati 'hiperstandardizacija': manija nametanja pravila 
na svaku točku upotrebe, na način koji pokazuje nepoz- 
navanje onoga što je potrebno da se osigura uspješna ko- 
munikacija« (Cameron 1995: 47). Budući da tako name- 
tana pravila smanjuju uspješnost komunikacije i ne mo- 
gu se logično i lingvistički obrazložiti, kroatistima ne 
preostaje ništa drugo nego zahtijevati slijepu poslušnost, 
čime nanose dodatnu štetu u Hrvatskoj jer sprovode 
»dresiranje mozga autoritativnim naredbama o jeziku« 
(Jung 1974: 5). Njihov navodni 'jezični odgoj' traži odba- 
civanje razmišljanja, pa je stoga otkazivanje poslušnosti 
na tom području jedini način »sprečavanja zaglupljiva- 
nja koje nastaje 'jezičnim odgojem'« (ibid.). 

Preskriptivistički pristup standardnom jeziku je u 
suprotnosti s tokovima u svijetu: Mattheier (1997: 2, 
7-8) ističe da već od 60-ih godina razni lingvisti u svijetu 
govore »o stalnom liberaliziranju normi standardnog je- 

zika pod utjecajem govorenog jezika kao karakteristici 
mnogih evropskih standardnih jezika«. Također ističe 
daje uočeno kako već desetljećima »u raznim evropskim 
jezicima postoji razvojni smjer koji krutu orijentiranost 
standarda prema pisanom jeziku zamjenjuje orijentira- 
nošću prema govorenom jeziku«. 

Pokušavajući nametati općeproširenoj standardnoj 
upotrebi, kroatisti su suprotstavljeni »suvremenim ten- 
dencijama ka raznovrsnosti i demokratizaciji« u jeziku 
(Cameron 1995: 29). U svijetu je postalo realnost »opće 
slabljenje normi i postmodernistička sklonost inovacija- 
ma umjesto konzervativnosti (što u jeziku često znači 
sklonost prema najšire govorenom jeziku [...])« (ibid.: 
28). 

Nasuprot tome, preskriptivistička praksa u Hrvat- 
skoj potvrđuje zapažanje o »općoj sklonosti ka autoritetu 
kod konzervativaca« (ibid.: 98). Zbog te sklonosti ka au- 
toritetu »je pojam deskriptivne gramatike konzervativ- 
cima prokletstvo jer uništava vezu između gramatike i 
autoriteta« (ibid.). Izvorni govornici znaju pravila upo- 
trebe, no kroatisti to odbijaju priznati jer »ako se grama- 
tička pravila nalaze 'unutar' izvornih govornika, a ne u 
nekom vanjskom autoritetu, onda je očito mnogo teže 
primijeniti uniformne standarde pravilnosti« (ibid.). A 
»sugestija da ne postoje apsolutni standardi ispravnosti i 
apsolutno vrednovanje odbojna je konzervativnom na- 
činu razmišljanja« (ibid.). 

Autoritet žele kroatisti osigurati i pomoću uredbi iz 
ministarstva, premda je poznato da »uredbama iz mini- 
starstva nije u prvom redu stalo« do rada na jeziku i da 
nemaju »za cilj poboljšavanje komunikacije ili uklanja- 
nje jezičnih barijera« (Plumer 2000: 67). Ta posezanja za 
pravnim i političkim sredstvima pokazuju da jezik Hrva- 
ta ima slab demografski, ekonomski i kulturni status. 
Poznato je, naime, da oni jezici koji imaju dobar demo- 
grafski, ekonomski i kulturni status nemaju nikakvu po- 

trebu za nekakvim pravnim ili političkim utvrđivanjem 
statusa (Mackey 1989: 5). 

Spomenuto »veliko bavljenje vlade jezikom, koje se 
očituje u stvaranju tijela za nacionalno planiranje jezika 
sa širokim područjem ovlasti, prvenstveno je karakteri- 
stično za nacije u nastajanju i nove nacije. Taj 'politički 
pristup' jeziku i razvoju komunikacije u suprotnosti je s 
'kultiviranim pristupom' mnogih zapadnih nacija, kod 
kojih se jezični problemi rješavaju pomoću raznih javnih 
i privatnih ustanova, a ne pomoću administrativnog ok- 
vira« (Rubin/Jernudd 1971: xiv). 

Preskriptivno proglašavanje nepravilnima onih svoj- 
stava koja su proširena u upotrebi slabo utječe na samu 
upotrebu. Tako ElspaB (2005: 23) pomoću niza primjera 
ilustrira kako »svojstva koja su dva i pol stoljeća pro- 
glašavana 'nepravilnima' pojavljuju se u suvremenom 
standardnom njemačkom, pokazujući daje preskriptivi- 
zam na njemačkom govornom području imao mali ili ni- 
kakav utjecaj na jezičnu upotrebu«. U ElspaBovoj analizi 
»iznešeni su podaci o raznim svojstvima koja imaju du- 
gačku tradiciju u njemačkoj gramatici i koja su sva pro- 
glašavana 'nepravilnima' za vrijeme preskriptivističke 
djelatnosti u 18. i 19. stoljeću. Međutim, nijedno od tih 
svojstava nije nikad sasvim nestalo iz jezične upotrebe« 
(ibid.: 41). Stoga »na osnovi rezultata empirijskog is- 
traživanja 'stvarnog' jezika korištenog od strane velike 
većine njegovih govornika i pisaca, izgleda da preskripti- 
vističke jezične norme ponekad primjenjuje samo rela- 
tivno mali broj korisnika tog jezika« (ibid.: 42). 

Slab učinak preskriptivizma na jezičnu upotrebu ra- 
zumljiv je kad se ima u vidu da »preskriptivni grama- 
tičari koji postavljaju ili kodificiraju norme za standar- 
dni ili prestižni jezik često nisu imali mnogo kontakta s 
'normalnim' korisnicima jezika, i preskriptivne gramati- 
ke i savjetnici su obično knjige koje se mogu naći na poli- 
cama u svakoj kući, ali se rijetko uzimaju s polica i čita- 
ju« (Langer/Davies 2005: 9). 

Preskriptivizam nema uvid u svojstva jezika i upo- 
trebe pa zato osim što »sprečava fleksibilnost u pre- 
nošenju značenja, preskriptivna ideja ispravnosti može 
biti u suprotnosti s govornikovim smislom za priklad- 
nost jezika u različitim situacijama i kontekstima. Nema 
govornika koji ne varira svoju upotrebu ovisno o situaci- 
ji: izvorni govornik koji bi ograničio svoju upotrebu na je- 
dan (formalni) stil djelovao bi neprirodno i čudno. Svi 
normalni govornici posjeduju ono što se naziva komuni- 
kacijska kompetencija« (Milroy/Milroy 3 1999: 63). Pre- 
skriptivisti pokušavaju zabraniti varijacije proširene u 
upotrebi proglašavajući ih neispravnima, no analiza pre- 
skriptivnih zabrana pokazuje »da se za varijacije koje se 
stvarno koriste ne može tvrditi da su negramatične ni u 
kojem smislu« (ibid.). 

S obzirom da u lingvistici funkcionira »jezična upo- 
treba kao jezični autoritet«, preskriptivistički kroatisti 
bi trebali spoznati da »je jezična upotreba pravilo nad 
svim pravilima« (Jung 1974: 17). I pomiriti se sa činjeni- 
com da jezik »nije isključivo vlasništvo vlada, profesora 
ili preskriptivnih gramatičara, i arogantno je vjerovati 
da jest« (Milroy/Milroy 3 1999: 45). 



POLICENTRIČNI 
STANDARDNI JEZIK 



Što je standardni jezik 

Kao stoje iz prethodnih poglavlja vidljivo, kroatisti i dru- 
gi južnoslavenski filolozi pozivaju se često na pojam 
standardnog jezika, tumačeći njegovo značenje na nei- 
spravan način. Budući daje to jedan od ključnih pojmova 
u njihovoj argumentaciji a prikazuju ga tako što skrivaju 
njegova glavna svojstva i pripisuju mu suprotna, potreb- 
no je pokazati kako se on u (socio)lingvistici definira. 

Standardni jezik je nadregionalni jezik svih slojeva 
društva (Stedje 5 2001: 222). Nadregionalnost je njegovo 
osnovno svojstvo i istovremeno glavni motiv njegovog 
nastanka (Daneš 1988: 1507). Svojom nadregionalnošću 
standardni jezik se razlikuje od dijalekata, koji su regio- 
nalni jezici. A svojstvom da obuhvaća sve slojeve društva 
standardni jezik se razlikuje od sociolekata, koji su jezici 
pojedinih slojeva društva. U definicijama standardnog 
jezika navodi se stoga da on natkriljuje dijalekte i socio- 
lekte (Lewandowski 5 1990: 1096). 

To drugim riječima znači da standardni jezik ima 
šire područje prostiranja od dijalekata, jer oni su ogra- 
ničeni na regije, i od sociolekata jer oni su ograničeni na 
grupe. Navedena svojstva nalazimo kod svakog standar- 
dnog jezika, npr. o njemačkom standardnom jeziku na- 
vodi se da »za razliku od prostornih, grupnih ili funkcio- 
nalnih varijeteta njemačkog jezika (Becker/Hundt 1998) 
ima najšire područje prostiranja, funkcionalno se odnosi 
na svakodnevnicu i neutralan je socijalno i grupno« 
(Hundt 2005: 18). 

Zašto je potreban standardni jezik 

Jasno je da između jezično različitih regija ili jezično raz- 
ličitih slojeva društva postoje poteškoće u komunikaciji: 
čakavac s nekog otoka će se na čakavskom teško spora- 
zumjeti sa stanovnikom nekog kajkavskog sela; štokav- 
skom seoskom stanovništvu će biti dijelom teško razum- 
ljiv pripadnik višeg sloja društva koji bi se služio jednim 
oblikom rusko-štokavske mješavine. 

Kad se takve poteškoće u komunikaciji između jez- 
ično različitih regija i slojeva društva žele ukloniti, dolazi 
do standardizacije jezika. Tada se odabire jedan jezik za 
nadregionalni, i regije koje ga dotad nisu govorile i sloje- 
vi društva za koje dotad nije bio karakterističan pristaju 
na njegovo korištenje. 

Tako su u 19. stoljeću jezično različite kajkavska, 
čakavska i štokavska regija odlučile uzeti štokavski za 
nadregionalni jezik. I na teritoriju ondašnje Srbije odlu- 
čeno je da se ukloni jezična raslojenost koja se sastojala u 
tome što su niži slojevi društva govorili štokavski, a viši 
slojevi društva pisali slavjanoserbski. Prelaskom i viših 
slojeva društva na štokavski potisnuta je sociolekatska 
podvojenost. Štokavski jezik je tako postao standardni 
jezik jer svojom nadregionalnošću natkriljuje dijalekte i 
svojim obuhvaćanjem svih slojeva društva natkriljuje so- 
ciolekte. 

S obzirom da je štokavski ionako bio najrasprostra- 
njeniji na teritoriju o kojem je riječ, razumljivo je što je 
upravo on uzet za nadregionalni jezik. Kajkavski se go- 
vorio samo u Zagrebu i njegovoj okolini, a čakavski 
uglavnom na obali Jadranskog mora. Kod odlučivanja 
koji jezik će postati nadregionalni, tj. standardni jezik, 
uzimale su se dakle u obzir izvanlingvističke okolnosti: 
premda su lingvistički gledano glasovi, riječi i rečenice 
kajkavskoga i čakavskoga ravnopravne štokavskima, ni- 
je uzet ni kajkavski ni čakavski zbog izvanlingvističkih 
razloga, tj. zbog toga što su se govorili na mnogo manjem 

području od štokavskoga. Budući da se pomoću nadre- 
gionalnog jezika željelo ekonomski, administrativno itd. 
povezati što veći teritorij, odabran je teritorijalno naj- 
prošireniji štokavski. U tom smislu su izvanlingvistički 
činioci prisutni kod standardnog jezika. 

Prije standardizacije nije postojala »jezična zajedni- 
ca« s opsegom koji joj kroatisti pripisuju iz današnje per- 
spektive, nego je postojalo nekoliko jezičnih zajednica: 
kajkavska, čakavska i štokavska. U 19. st. su čakavska 
jezična zajednica i dio kajkavske jezične zajednice koji se 
nalazi na prostoru današnje Hrvatske prihvatili da kori- 
ste štokavski. Potaknute prednostima nadregionalne 
komunikacije čakavska i kajkavska jezična zajednica su 
postupile kao i brojne druge jezične zajednice u svijetu, a 
o poticaju kojim su se rukovodile Kloss (1976: 306) kaže 
da je »u mnogo slučajeva doveo do toga da su se čitave 
jezične zajednice dobrovoljno uključile u narode drugih 
jezika, odrekavši se toga da njihov vlastiti jezik bude u 
upravi, novinama, školama itd. priznat i njegovan«. 

Uzimanjem štokavskoga za nadregionalni jezik svih 
slojeva društva premošćene su ne samo jezične razlike 
između kajkavske, čakavske i štokavske regije nego i 
jezične razlike između višeg i nižeg društvenog sloja koje 
su postojale u ondašnjoj Srbiji. Tako da se o nadregional- 
noj jezičnoj zajednici može govoriti tek od druge polovine 
19. stoljeća, a ni tada ona nije postala hrvatska jer je 
obuhvatila sve one Slavene koji su se u 20. stoljeću ofor- 
mili u hrvatsku, srpsku, bošnjačku i crnogorsku naciju. 

Tvrdnja daje stoljećima prije 19. st. »jezik franjeva- 
ca« bio standardni jezik nije točna jer, kao prvo, taj jezik 
nije obuhvaćao kajkavsko područje, a kao drugo, tim je- 
zikom su pisali franjevci, što znači da se u neštokavskim 
regijama radilo o sociolektu jer se njime služio samo je- 
dan sloj društva a ne čitavo stanovništvo, npr. čakavsko 
stanovništvo se nije služilo njime bez obzira na to što je 
neki franjevac čakavac znao štokavski. Standardni jezik 
je postao moguć tek s uvođenjem obaveznog školovanja 

za široke mase jer jedino obaveznim školovanjem se mo- 
glo obične ljude kojima je materinski čakavski ili kajkav- 
ski navesti da svi nauče i nadregionalni jezik. 

Uzimanjem štokavskoga za standardni jezik čakav- 
ski i kajkavski su dodatno izgubili na značaju. Ali nemo- 
guće je uzeti jedan jezik za nadregionalni, a da samim 
tim činom oni jezici koji su regionalni ne izgube na 
značaju. Uvijek je tako: npr. kad je za nadregionalni tj. 
standardni talijanski uzet toskanski, izgubili su rimski, 
milanski i drugi regionalni jezici na značaju; kad je 
pariški jezik postao nadregionalni francuski, marginali- 
zirani su valonski, normanski, burgundijski i drugi re- 
gionalni jezici. I kad je štokavski uzet za nadregionalni 
jezik, to je automatski značilo da kajkavski i čakavski 
gube na značaju. Jednako kao i slavjanoserbski pa su se 
zato pristalice slavjanoserbskog u Srbiji na čelu s pravo- 
slavnom crkvom borile protiv štokavskoga i njegovog za- 
govornika Vuka Karadžića. Dakle, uzimanje jednog jezi- 
ka za nadregionalni, tj. standardni, uvijek znači potiski- 
vanje regionalnih jezika. Usprkos tome, svuda imamo 
nadregionalne jezike jer su prednosti nadregionalne ko- 
munikacije očito toliko velike da se isplati usvajanje jed- 
nog zajedničkog jezika. 

Jezik koji postaje nadregionalni dobiva status stan- 
dardnog jezika, a regionalni jezici na teritoriju koji op- 
služuje taj standardni jezik dobivaju status dijalekata. 
Time što su se u 19. stoljeću zagrebački filolozi samoini- 
cijativno odlučili za štokavski, iako se štokavski nije go- 
vorio u Zagrebu i njegovoj najbližoj okolini, učinili su 
odlučujući i daleko najveći korak na planu koji današnji 
kroatisti proglašavaju »jezičnim unitarizmom«. Stoga, 
»zanimljivo je s tim u vezi napomenuti da su ujed- 
načavanje inicirali i u početku na njemu puno više od 
Srba insistirali Hrvati« (Pranjković 1997: 51). Tekstovi 
zagrebačkih filologa u 19. st. svjedoče daje njihov odabir 
štokavštine iskaz uvjerenja daje štokavština najprihvat- 
ljivija za standardni jezik »na cijelom južnoslavenskom 

teritoriju, od Slovenije do Bugarske, zacijelo i zbog toga 
što se na njoj zasnivaju (ako zanemarimo ostatke čakav- 
ske literature) sve književne koine osim slovenske i kaj- 
kavske 'horvatske'« (Škiljan 2002: 268). Taj stav o po- 
godnosti štokavštine za standardni jezik čitavog južno- 
slavenskog prostora vidljiv je i u gramatici Vjekoslava 
Babukića iz 1836., gdje Babukić želeći da njegova štokav- 
ska gramatika bude prihvaćena na što većem teritoriju 
kaže u poglavlju o fonologiji i fonetici sljedeće: »Mi Iliri 
(Serblji, Horvati, Slavonci, Bosanci, Cernogorci, Herce- 
govci, Dalmatinci, Dubrovčani, Bugari, Istrianci, Stajer- 
ci, Krajnci i Korušci) imademo 29. glasov, ...« (iz Škiljan 
2002: 268). 

Sirenje standardnog jezika u svim regijama i slojevi- 
ma društva, njegova implementacija, omogućeni su time 
što je prije više od sto godina uvedeno daje on obavezan 
u školama. Da bi se standardni jezik lakše učio, nastajala 
su kodificirajuća djela (gramatike, rječnici, pravopisi) 
koja su opisivala njegove upotrebne norme. Kodifikacija, 
dakle, nije izmišljanje i nametanje normi, kako tvrde 
kroatisti, nego »u normalnom slučaju je kodificiranje 
jezičnih normi zapisivanje zbroja onoga što je već pri- 
hvaćeno« (Hundt 2005: 22). 

Korištenje standardnog jezika u najraznovrsnijim 
područjima društvenog života, npr. u znanosti, novin- 
stvu, administraciji, književnosti, svakodnevnoj komu- 
nikaciji itd., pokazuje daje on naspram dijalekata i socio- 
lekata polivalentan i polifunkcionalan . Značenje tih ter- 
mina dodatno ćemo objasniti analizirajući usput jednu 
čestu tvrdnju kroatista. Naime, većina kroatista tvrdi da 
razgovorni jezik nije dio standardnog jezika. Pritom su 
svjesni daje razgovorni jezik »jezik kojim se služimo za 
neposredno sporazumijevanje u svakidašnjim životnim 
prilikama: kod kuće, na ulici, na tržnici, u razgovoru s 
članovima obitelji, s rođacima, prijateljima i znancima« 
(Samardžija 2006: 19-20). Već iz tog citata se vidi da pre- 
ko 90% našeg služenja jezikom otpada na razgovorni je- 

zik. Također se vidi da standardni jezik bez razgovorno- 
ga ne bi mogao služiti za neposredno sporazumijevanje u 
svakidašnjem životu. Kakav bi to onda bio standardni je- 
zik ako ne može opsluživati najznačajnije područje ljud- 
ske komunikacije? Bio bi u tolikoj mjeri defektan da ne 
bi ispunjavao polivalentnost i polifunkcionalnost, a one 
su bitna svojstva standardnih jezika. Polivalentnost se 
sastoji u tome da standardni jezik opslužuje sve sfere 
društvenog života, među kojima je sfera »neposrednog 
sporazumijevanja u svakidašnjim životnim prilikama« 
čak najbitnija. Polifunkcionalnost se sastoji u tome daje 
standardni jezik raslojen na funkcionalne stilove, a me- 
đu njima se uz znanstveni, novinski, administrativni i 
književni, nalazi i razgovorni stil. Kao i svaki drugi fun- 
kcionalni stil standardnog jezika, tako i razgovorni ima 
svoje karakteristike, a jedna od njih je da se na leksičkom 
planu ubacuju žargonizmi, dijalektizmi, uvećanice, uma- 
njenice itd. No, kao i svaki drugi stil, tako se i razgovorni 
sastoji najvećim dijelom od elemenata zajedničkih svim 
stilovima, koji pokazuju da se radi o jednom te istom jezi- 
ku. U dijelovima kajkavske ili čakavske regije se razgo- 
vori možda odvijaju na kajkavskom ili čakavskom dija- 
lektu, ali time se ne poriče da odvojeno od toga postoji i 
razgovorni stil standardnog jezika. 



Kontinuum dijalekata 

Sto se tiče dijalekata, za njih južnoslavenski filolozi kori- 
ste pojam »srednjojužnoslavenski dijasistem«, kojim oz- 
načavaju kontinuum dijalekata od hrvatsko-slovenske 
do srpsko-bugarske granice. No, to nije u skladu s poda- 
cima iz lingvističke enciklopedije. Ona pokazuje (Crvstal 
2 1998: 25) da je kod dijalektalnih kontinuuma točno 
utvrđen i njihov broj i njihove granice, te da ih stoga filo- 
lozi ne mogu proizvoljno ucrtavati kako požele. U Evropi 
ima pet dijalektalnih kontinuuma: zapadnoromanski, 

skandinavski, sjevernoslavenski, zapadnogermanski, ju- 
žnoslavenski. Južnoslavenski dijalektalni kontinuum ne 
završava na hrvatsko-slovenskoj i srpsko-bugarskoj 
granici, nego uslijed pretapanja dijalekata obuhvaća i 
čitavo slovensko, makedonsko i bugarsko područje. Dru- 
gim riječima, »jezično-strukturno nije moguće razgra- 
ničiti to tzv. srednjojužnoslavensko područje niti na sje- 
verozapadu (kajkavsko-slovenski pored kajkavsko-hr- 
vatskog) niti na jugoistoku (s obzirom na torlačko dijale- 
katsko područje)« (Groschel 2009: 83). Kad netko is- 
ključuje slovensko, makedonsko i bugarsko područje, 
kao npr. kroatisti, onda više nije riječ o dijasistemu ili 
kontinuumu dijalekata, nego jedino o nekim dijalekti- 
ma. Zato »Brozovićev koncept dijasistema, na koji se na- 
kon 1991. često pozivaju hrvatski i bošnjački jezikoslov- 
ci, s njegovim pokušajem da jednako pokrije strukturne i 
genealoške aspekte mora se od samog početka ocijeniti 
kao nekonzistentan«, pa ga stoga ne treba uopće upo- 
trebljavati (ibid.: 82). 

S obzirom da kompletno južnoslavensko područje 
predstavlja jedan kontinuum dijalekata (Hetzer 1993: 
33; Friedman 1999: 8; Alexander 2000: 4; Kristophson 
2000: 180), nije lingvistički zasnovano npr. kajkavski di- 
jalekt promatrati unutar nekakvog dijasistema iz kojeg 
se isključuje slovensko područje, kad je kajkavski sličniji 
dijalektima u Sloveniji nego drugim dijalektima (Osol- 
nik 1993: 406; Brozović također napominje daje kajkav- 
ski sličan slovenskom jeziku 1988: 3, 91). U vezi s tim 
možemo navesti riječi slovenskog filologa Vladimira 
Osolnika (1993: 406), koji kritizirajući opis kajkavskog 
dijalekta u Gramatici hrvatskoga jezika Težak/Babić 
( 7 1992) opravdano primjećuje: 

»Tu bi kot človek s slovenščino kot materinščino na podlagi 
starejše in žive govorne prakse ter normiranega slovenskega 
knjižnega jezika lahko naštel številne primere, ki bi ovrgli ali 
vsaj močno omajali hrvaškost tega narečja. Za ponazoritev se 
bom tu zadržal le pri naštevanju značilnosti kajkavske leksike. 
Avtorja naštevata kajkavske (stare in sedanje slovenske) besede 

gdo, kteri, ki, lonček, travica in trdita: 'Kajkavsko narječje ima 
dosta starijih riječi koje se u drugim našim narječjima nisu 
sačuvale'. Verjetno gre za ugotovitev o obstoju jezikovih oblik 
'koje se u drugim hrvatskim narječjima nisu sačuvale'. Omemba, 
da so žive in 'ohranjene' v slovenščini, ne bi bila neumestna.« 

Hrvati, Srbi, Bošnjaci i Crnogorci imaju zajednički 
standardni jezik (štokavski), a ne dijalekte jer kajkavski i 
čakavski nisu dijalekti Srba, Bošnjaka i Crnogoraca. 
Razlika između standardnog jezika u Hrvatskoj, Srbiji, 
BiH i Crnoj Gori je daleko manja od razlike između dija- 
lekata unutar Hrvatske. To ne iznenađuje ako se ima u 
vidu da kod dijalektalnih kontinuuma govornici s jednog 
kraja dijalektalnog kontinuuma po pravilu ne razumiju 
govornike s drugog kraja dijalektalnog kontinuuma. A 
govornici standardnog jezika se razumiju i kad dolaze sa 
suprotnih rubova područja na kojem se prostire taj stan- 
dardni jezik. Kao što je već rečeno, do standardizacije je- 
zika je i došlo zato da mogućnost sporazumijevanja ne 
ostane ograničena na jednu regiju ili sloj društva, nego 
da postane nadregionalna i obuhvati sve slojeve društva. 
Budući daje osnovna razlika između standardnog jezika 
i dijalekta u tome što je standardni jezik naspram dija- 
lekta nadregionalan, logično je što je i mogućnost spora- 
zumijevanja na standardnom jeziku nadregionalna, a na 
dijalektu regionalna. 

U Evropi je na području svakog dijalektalnog konti- 
nuuma nastalo nekoliko standardnih jezika. Da bi unu- 
tar jednog dijalektalnog kontinuuma nastali različiti 
standardni jezici, neophodno je da se uzmu različiti dija- 
lekti za standard (Cooper 1989: 139). A to kod standar- 
dnog jezika u Hrvatskoj, Srbiji, BiH i Crnoj Gori nije bio 
slučaj jer je uzeta štokavica za standardni jezik. Tako je 
nastao jedan standardni jezik s nekoliko nacionalno raz- 
ličitih centara — policentrični standardni jezik. U svim 
primjerima kad je na istom dijalektu zasnovan standar- 
dni jezik u različitim nacijama, i kad unutar njega posto- 
je prepoznatljive nacionalne specifičnosti, radi se o »poli- 
centričnom standardnom jeziku (Stewart 1968), tj. dvje- 

ma varijantama istog standardnog jezika kakav je srp- 
skohrvatski, moldavski i rumunjski, portugalski u Bra- 
zilu i u Portugalu. Nasuprot tim primjerima, parovi po- 
put češkog i slovačkog, bugarskog i makedonskog, dan- 
skog i švedskog predstavljaju slučajeve književnih stan- 
darda baziranih na različitim dijalektima« (Cooper 
1989: 139). 



Definicija policentričnog jezika 

U lingvističkim leksikonima se policentrični ili pluricen- 
trični standardni jezik definira kao »jezik s nekoliko na- 
cionalnih standardnih varijanata, koje se doduše u poje- 
dinim točkama međusobno razlikuju, ali ne toliko jako 
da bi mogle konstituirati zasebne jezike, npr. engleski 
(britanski, američki, australijski itd. standardni engle- 
ski), njemački (njemački, austrijski, švicarski standar- 
dni njemački), portugalski (portugalski, brazilski stan- 
dardni portugalski)« (Gluck 2 2000: 535). Iz definicije se 
vidi daje svaki policentrični jezik standardan, da su nje- 
gove varijante standardne, da su vezane za nacije i da 
između varijanata postoje razlike ali ne tolike da bi se 
moglo govoriti o različitim jezicima. 

Navest ćemo definiciju iz još jednog leksikona: »Plu- 
ricentrični jezik. Jezik s više nacionalnih 'centara', koji 
izgrađuju različite standardne varijante: te (prvenstve- 
no) leksičke i fonetsko-fonološke razlike su doduše jasno 
izražene, ali ne opravdavaju da se govori o različitim jezi- 
cima. Primjeri su nacionalno različiti oblici engleskog ili 
njemačkog (njemački naspram austrijski naspram švi- 
carski standardni njemački jezik)« (BuBmann 3 2002: 
521-522). U ovoj definiciji je dodatno vidljivo da nacije 
čine kodificirajuće centre i da su razlike između varija- 
nata najveće na planu rječničkog blaga i izgovora. 

U predgovoru zbornika o policentričnim jezicima 
(Clyne 1992: 1-2) navedeno je i daje za policentrični je- 

zik karakteristično da se govori u nekoliko država. Po 
tom svojstvu je standardni jezik Hrvata, Srba, Bošnjaka 
i Crnogoraca naspram brojnih drugih policentričnih jezi- 
ka bio donedavno jedini s varijantama unutar iste države 
(Ammon 1995: 46). Činom nastanka različitih država 
postao je i po tom svojstvu tipičan policentrični jezik. 

Kao što je već spomenuto, policentričnost nekog 
standardnog jezika nije nešto neobično, naprotiv: »Či- 
njenica da i jako normirani jezici imaju različite standar- 
dizacije više je normalno stanje nego iznimka. Skoro svi 
veći evropski i mnogi neevropski jezici razvili su policen- 
trične standarde« (Blum 2002: 124). Zato se u lingvistici 
standardni jezici i klasificiraju s obzirom na to imaju li 
jedan jedinstveni tj. ujednačeni standard bez varijanata 
pa se radi o monocentričnom standardnom jeziku kakav 
je slovenski ili mađarski, ili imaju standardizirane vari- 
jante vezane za nacije pa se radi o policentričnom stan- 
dardnom jeziku kakav je engleski, njemački, srpsko- 
hrvatski (Daneš 1988: 1507). U zborniku o policen- 
tričnim jezicima vidi se da među njima ima i velikih i 
srednjih i manjih jezika (Clyne 1992): npr. armenski je 
među manjima jer ima 6 mil. govornika, malajski je 
među srednjima jer ima 19 mil. govornika, a i svi svjetski 
jezici su policentrični. Usput rečeno, u navedenom zbor- 
niku je i srpskohrvatski opisan kao policentrični jezik, a 
opisao gaje kao takvog Dalibor Brozović. 



Razlike između varijanata policentričnog jezika 

Policentričnost je relativno česta pojava jer »jezici koji- 
ma govori nekoliko nacija daju u toku vremena nacional- 
ne jezične varijante, prvenstveno na fonetskoj i leksičkoj 
razini, dijelom i na gramatičkoj, ali one ne ugrožavaju 
međusobnu razumljivost« (Mattusch 1999: 74). I o srp- 
skohrvatskom je već odranije uočeno da se »unutar sebe 
ne razlikuje više nego američki engleski od britanskog 

engleskog« (Lemberg 1964 I: 155). Do danas razlike 
između hrvatske, srpske, bošnjačke i crnogorske vari- 
jante nisu veće od razlika između varijanti drugih poli- 
centričnih jezika (Blum 2002: 134). Thomas (2003: 314) 
navodi da su čak manje od razlika između varijanti stan- 
dardnog engleskog u Velikoj Britaniji, Sjedinjenim Ame- 
ričkim Državama, Australiji i Kanadi, između varijanata 
standardnog španjolskog u Španjolskoj i Latinskoj Ame- 
rici, portugalskog u Portugalu i Brazilu, francuskog u 
Francuskoj, Belgiji, Kanadi i Africi, njemačkog u Nje- 
mačkoj i u Austriji. I drugi lingvisti zaključuju isto, npr. 
McLennan (1996: 107) ističe da su manje od razlika 
između kanadske i drugih varijanata engleskog jezika, 
Pohl (1996: 219) da su manje od razlika između nje- 
mačke i austrijske varijante njemačkog jezika, Groschel 
(2003: 180-181) da »su na svim sistemskim razinama 
manje od razlika između 'holandske' (sjevernonizozem- 
ske) i 'flamanske' (južnonizozemske) varijante nizozem- 
skogjezika. [...] čak su i strukturne razlike između jezika 
bijelaca i jezika crnaca u velikim gradovima na sjeveru 
Amerike — a obajezična oblika su samo podvarijante va- 
rijante američkog engleskog — veće od onih između 
hrvatskog, bosanskog/bošnjačkog i srpskog«. Uslijed takve 
svoje neznatnosti, razlike između standardnih varijanti 
srpskohrvatskog jezika ne samo da »ne otežavaju komu- 
nikaciju« (Coulmas 1996: 96), nego međusobna razum- 
ljivost između tih varijanti čak »nadmašuje onu između 
standardnih varijanata engleskog, francuskog, njema- 
čkog ili španjolskog« (Thomas 2003: 325). 

Govornici standardnog jezika iz Hrvatske, Srbije, 
BiH i Crne Gore se međusobno daleko bolje razumiju 
nego unutar same Hrvatske govornici različitih dijaleka- 
ta: kajkavskog i čakavskog (ibid. : 314). Kajkavci i čakav- 
ci se međusobno »vrlo teško mogu razumjeti, a katkada 
im je međusobna komunikacija sasvim onemogućena: 
govornik kajkavskog iz nekog sela u Hrvatskom zagorju 
prepoznat će tek pokoju riječ govora čovjeka s Visa ili iz 

manjeg istarskog naselja« (Škiljan 2002: 12). To je u 
skladu sa zapažanjem da su razlike u rječničkom blagu 
na dijalektalnoj razini unutar Hrvatske ili unutar Srbije 
»znatno veće nego između zapadne i istočne varijante 
srpskohrvatskog standardnog jezika« (Groschel 2009: 
50). Čak i Stjepan Babić (2004: 23) smatra »činjenicom 
da su čakavsko i kajkavsko narječje pa čak i govori u jed- 
nom narječju opisno mjereno različitiji od hrvatskoga i 
srpskoga standardnoga jezika«. Zato kad osoba iz Hrvat- 
ske i osoba iz Srbije komuniciraju na standardnom jezi- 
ku, »međusobna razumljivost čini suvišnim i prevođe- 
nje. Dok postoji prevođenje s čakavskog hrvatskog na 
štokavski hrvatski« (Thomas 2003: 315). 

Sve to znači da iako između standardnog jezika u 
Hrvatskoj, Srbiji, BiH i Crnoj Gori postoje razlike, njihov 
udio je malen naspram svega onoga što je jednako u stan- 
dardnom jeziku tih zemalja. Osim toga, radi se o sistem- 
ski nebitnim razlikama jer one ne ometaju sporazumije- 
vanje. Zbog svega toga ne može se govoriti o nekoliko 
standardnih jezika, nego o standardnim varijantama 
jednog te istog policentričnog standardnog jezika (M0rk 
2008: 295). Takva naša situacija potvrđuje Ammonovo 
(1995: 31) zapažanje da »jezično ili kulturno zajedništvo 
nekog stanovništva može biti veće s onim grupama s ko- 
jima nije nacionalno spojen, nego jezična ili kulturna po- 
dudarnost s onim grupama s kojima čini jednu naciju«. 

Standardni jezik Hrvata, Srba, Bošnjaka i Crnogora- 
ca se zato navodi s drugim jezicima takvog tipa kao »poli- 
centričan standardni jezik (hindski-urdski, srpskohr- 
vatski)« (Blum 2002: 8). Npr. nacionalne varijante hin- 
dustanskog jezika, hindska i urdska, pokazuju niz para- 
lela s varijantama srpskohrvatskog jezika jer i tamo se 
radi o susjednim državama, Indiji i Pakistanu, o raz- 
ličitim religijama, hinduizmu i islamu, o različitim pi- 
smima, devanagari i arapskom, no i »te dvije varijante 
se, međutim, razlikuju više nego srpski, bošnjački i hr- 
vatski međusobno« (Thomas 2003: 318). Navedeni citat 

se još bolje može razumjeti ako se zna koliko su minorne 
razlike između hindske i urdske varijante: »Budući da su 
urdski i hindski standardnojezične varijante jedne te iste 
dijalektalne osnove, formalne razlike su sitne« (Gluck 
2 2000: 275). 

U detaljnoj usporedbi koju pruža Blum (2002: 125) 
nalazi se i napomena o korištenju dvaju različitih pisama 
kod hindustanskog i kod srpskohrvatskog: »optički va- 
žna upotreba različitih pisama nema utjecaja na jezični 
sistem. Gramatika i izgovor standardnih oblika su u oba 
slučaja skoro identični«. Naravno da razlika u pismu ne 
znači da se radi o različitim jezicima jer npr. ruski tekst 
ostaje tekst na ruskom jeziku i ako se s ćirilice prebaci na 
latinicu. Prebacivanje s jednog pisma na drugo nije pre- 
vođenje, nego samo transliteriranje. 

Usprkos pokušajima razjednačavanja varijanti unu- 
tar hindustanskog i unutar srpskohrvatskog jezika, »ve- 
ća odstupanja postoje u najboljem slučaju na planu leksi- 
ka. Razlika između hindskog i urdskog je tu najveća [...] 
Istina, razlike između srpskog i hrvatskog su i na tim po- 
dručjima leksika manje nego kod hindskog-urdskog. Ja- 
sno religijski motiviran izbor opcija u leksiku hindskog i 
urdskog nema kod srpskog i hrvatskog pravog ekviva- 
lenta« (ibid.: 125-126). Naime, »o hrvatskoj varijanti se 
ni u kojem slučaju ne može reći daje 'katoličkija' ili 'la- 
tinskija' od srpske« (ibid. : 126). Osim toga, »baš interna- 
cionalizmi (najčešće latinskog porijekla) smatraju se u 
hrvatskom 'srbizmima'« (ibid.). Citirana Blumova za- 
pažanja ujedno pokazuju koliko je neutemeljena tvrdnja 
Peti-Stantić (2008: 83) da Hrvati i Srbi zbog različite re- 
ligijske pripadnosti govore različitim standardnim jezici- 
ma. 

Za razliku od usporedbi s hindustanskim, »uspored- 
be s češkim naspram slovačkog odnosno s njemačkim na- 
spram nizozemskog, kakve se pojavljuju na internetskoj 
stranici Matice hrvatske, bez ikakve sumnje su pretjera- 
ne. Hrvatski, bosanski i srpski bi svakako bilo bolje 

usporediti s tri jezične varijante njemačkog — u Nje- 
mačkoj, Austriji i Švicarskoj« (Volkl 1999: 329). (Spome- 
nuti tekst Matice hrvatske objavljen je i u Jeziku 43/5, 
1996, str. 164-166 pod naslovom »Promemorija o hrvat- 
skom jeziku«.) Kod varijanata njemačkog jezika »primje- 
ri pokazuju da se nacionalne specifičnosti mogu posebno 
lako naći u rječničkom blagu; međutim, ima ih i na dru- 
gim jezičnim razinama i u gramatici. [...] Budući da stoga 
Njemačka, Austrija i Švicarska imaju svoje vlastite na- 
cionalne varijante [...], radi se o nacionalnim centrima 
njemačkog jezika« (Ammon 1996: 158-159). 

Uspoređujući hrvatsku i srpsku varijantu Pohl 
(1998: 11) kaže: »takve razlike pojavljuju se na svakom 
većem jezičnom području, npr. između britanskog engle- 
skog railway, lorry i američkog railroad, truck, sjever- 
nonjemačkog Treppe, Quark, Junge i južnonjemačkog 
odnosno austrijskog Stiege, Topfen, Knabe/Bub, dosežu i 
u područje morfologije (npr. množina poput Jungs, Md- 
dels, odstupanja u gramatičkom rodu, npr. der/das Pol- 
ster, der Spitz/die Spitze itd.), dosežu i u područje tvorbe 
riječi (npr. Zugfuhrer vs. Zugsfuhrer, Schweine-/Rin- 
derbraten vs. Schvueins-IRindsbraten), i u rubne dijelove 
gramatike (npr. ich habe/bin gesessen/gestanden itd., die 
Wagen/- Wdgen, gehaut/gehauen itd.), a razlike u izgo- 
voru da i ne spominjem«. 

Razlike u izgovoru — u našem slučaju je to ekavi- 
ca/ijekavica, pomoću koje laici utvrđuju je li nešto srpska 
ili hrvatska varijanta — uopće se kod varijanata nje- 
mačkog i engleskog jezika ne prenose u pisani tekst. Nai- 
me, pravopisi njemačkog i engleskog ne ravnaju se pre- 
ma izgovoru, dok se pravopis u Hrvatskoj, BiH, Srbiji i 
Crnoj Gori ravna prema izgovoru, što je još jedno zajed- 
ničko svojstvo kodificiranja standardnog jezika nabroja- 
nih zemalja. Kad bi se pravopis njemačkog jezika ravnao 
prema izgovoru, razlike između pisanih tekstova austrij- 
ske varijante naspram njemačke bile bi brojnije od razli- 
ka između pisanih tekstova srpskohrvatskih varijanata. 

Iako se pravopis engleskog ili njemačkog ne ravna 
prema izgovoru, to ne znači da uopće nema pravopisnih 
razlika između varijanti tih jezika i da nije moguće na 
osnovi pravopisa utvrditi iz koje varijante potječe neki 
pisani tekst: npr. za američku varijantu je karakteri- 
stično pisanje color, center, gray, theater, standardize, 
traveling, što nije pravilno u Velikoj Britaniji (Mattusch 
1999: 75); za austrijsku varijantu naspram njemačke ka- 
rakteristično je npr. Alchemie, Kiicken, Schleufie (Grze- 
ga 1997: 151); u švicarskoj varijanti npr. uopće se ne ko- 
risti njemačko slovo /? itd. Količina pravopisnih razlika 
između varijanata njemačkog znatno je oscilirala zad- 
njih stotinjak godina: Austrija je na kraju 19. st. imala 
različit pravopis naspram Njemačke pa ga je početkom 
20. st. ujednačavala s njemačkim, između dva svjetska 
rata su se pravopisne razlike ponovo povećale itd. 
(Ammon 1995: 122). 

U obim razlika između austrijske i njemačke varijan- 
te hrvatski čitatelj se može uvjeriti ako pročita npr. tekst 
o razlikama u izgovoru (Lipold 1988: 31-54), o morfo- 
loškim i tvorbenim razlikama (Tatzreiter 1988: 71-98), 
o razlikama na razini riječi, skupina riječi, frazeologiza- 
ma i dr. (Ebner 1988: 99-187). Zato se i po govoru i po 
pravopisu prepoznaje da li se radi o austrijskoj ili o nje- 
mačkoj varijanti, kao što se prepoznaje je li riječ o ame- 
ričkoj ili o britanskoj, o hrvatskoj ili o srpskoj varijanti. 

No, usprkos razlikama karakteristično je za varijan- 
te da su »te posebnosti prvenstveno ograničene na rje- 
čničko blago i njegovo značenje te da su naspram zajed- 
ničke jezične osnove s riječima, glasovima, oblicima, zna- 
čenjima i izgradnjom rečenice ipak brojčano toliko male 
da se i nadalje radi samo o jednom jeziku, koji ima svoje 
varijante vezane za države« (Wiesinger 1988: 10). To se 
očituje u uzajamnoj razumljivosti pa zato npr. austrijski 
nije zaseban jezik (ibid.: 27-28). 

Svoj pregled dijela razlika između standardne au- 
strijske i njemačke varijante Wiesinger (1988: 27) za- 

ključuje sljedećim riječima: »Sve te i još razne druge po- 
jave na području izgovora, oblika, tvorbe riječi, tvorbe 
rečenice i na području rječničkog blaga oblikuju austrij- 
ski njemački. One mu unutar različitih oblika njema- 
čkogjezika doduše daju posebna obilježja, ali ne stvaraju 
novi, vlastiti jezični sistem. Zato u procesu jezičnog spo- 
razumijevanja s pripadnicima njemačke jezične zajedni- 
ce iz najrazličitijih dijelova njemačkog govornog podru- 
čja ne nastupaju nikakve poteškoće u vezi s izgovornim, 
formalnim i sintaktičkim posebnostima austrijskog nje- 
mačkog dok god se komunikacija odvija na standardnom 
ili razgovornom jeziku, a ne na dijalektu, jer se radi samo 
o minimalnim odstupanjima«. 

Uslijed toga se smatra da »jezičnopolitički usmjerena 
inicijativa u korist nekakve konkurencije standardnom 
njemačkom posve bi propala u centru Austrije« (Goebl 
2002: 54). Jer kad bi austrijski bio zaseban jezik, onda bi 
trebalo imati i »dvojezični rječnik Austrijski — njema- 
čki, što ne samo ozbiljni lingvisti nego praktično i svi lai- 
ci koji o tome razmisle smatraju otuđenim od stvarnosti« 
(Scheuringer 1996: 152). 

Zapaženo je da i kod standardnog jezika Hrvata i 
Srba nije moguć dvojezični rječnik: »Iz takve međusobne 
razumljivosti proizlazi praktična nemogućnost pravlje- 
nja dvojezičnih rječnika pa ih zamjenjuju kao nadomje- 
stak 'razlikovni rječnici' s mnoštvom grešaka« (Thomas 
2003: 314). Obilje grešaka u razlikovnim rječnicima na- 
staje zato što se silom žele neke riječi proglasiti nacional- 
nim posebnostima. Ammon (1995: 203) podsjeća općeni- 
to na opasnost kod jezičnih varijanti »da se izmišljaju na- 
cionalne posebnosti koje u stvarnosti to nisu«. 

Imenujući Srbe i Hrvate Joseph (1987: 72) također 
zapaža da »kad se relativno homogene jezične zajednice 
politički rascijepe [...], oni koji su odgovorni za standardi- 
zaciju često ideologiziraju bilo kakvu minimalnu razliku 
da ih razdvaja kako bi stvorili iluziju veće jezične udalje- 
nosti«. S takvim ciljem »hrvatski autori katkad izdašno 

označavaju kao navodne 'srbizme' arhaične ili regional- 
ne lekseme, dok kao 'hrvatske' predstavljaju one ekviva- 
lente koji se koriste i u Srbiji. [...] Čak ni umjereniji lin- 
gvisti nisu otporni protiv iskušenja da po svaku cijenu 
vide razlike tamo gdje ih nema: tako Ivo Pranjković kri- 
vo navodi 'hrvatski' za riječ maramica i uzima kao ekvi- 
valent 'srpski' maramče, premda se maramica koristi i u 
Srbiji, ili, opet, razlikuje mjesto naglaska u hrvatskom i 
srpskom za želimo i čovjeka: naglasak je na 1. slogu (a ne 
na 2.) i u suvremenom srpskom standardu i u hrvatskom 
[...]. Bila bi potrebna čitava knjiga za navođenje grešaka 
u tim listama 'razlika'« (Thomas 2003: 314-315). 

U vezi s razlikama u rječničkom blagu Ammon 
(1996: 170, 173-174) ističe kako riječi koje se prepoznaju 
da su iz druge varijante, ali se razumiju, nisu bitne za 
razlikovnost varijante. Takva riječ je npr. Sahne iz nje- 
mačke varijante, koja je u Austriji i Švicarskoj markira- 
na i prepoznatljiva kao njemačka varijanta a ne austrij- 
ska ili švicarska, no razumiju je i Austrijanci i Švicarci. 
Ammon zaključuje da prvenstveno one riječi koje su u 
jednoj varijanti sasvim uobičajene, a u drugoj potpuno 
nepoznate treba uzimati u obzir kad se opisuje nacional- 
na varijanta jer takve riječi najviše doprinose njenoj raz- 
likovnosti. Primijenjeno na srpskohrvatsku jezičnu si- 
tuaciju, to znači daje razlikovnost njenih varijanata vrlo 
mala jer malo je riječi koje su u jednoj varijanti sasvim 
uobičajene, a u drugoj potpuno nepoznate. 

Kroatisti i drugi južnoslavenski filolozi smatraju da 
ako postoje neke jezične razlike, automatski se radi o ne- 
koliko različitih standardnih jezika (v. npr. Tafra/Ko- 
šutar 2008: 201). Međutim, nije dovoljno konstatirati da 
razlike postoje, nego je potrebno pogledati i kolika je 
količina tih razlika, koliki je njihov udio naspram svega 
onoga što je jednako u jeziku. Treba pogledati i jesu li te 
razlike sistemski važne, jesu li takve da ometaju me- 
đusobnu razumljivost, sprečavaju li sporazumijevanje. 
Između standardnog jezika u Hrvatskoj, Srbiji, BiH i 

Crnoj Gori postoje razlike, ali njihov udio je malen na- 
spram svega onoga što je jednako u standardnom jeziku 
tih zemalja. Zato i u onim situacijama kada se isti tekst 
prebacuje iz jedne varijante u drugu nije riječ o pre- 
vođenju nego o adaptiranju (M0rk 2008: 297-299). Na- 
dalje, radi se o sistemski nevažnim razlikama, koje ne 
ometaju bitno međusobnu razumljivost, ne sprečavaju 
sporazumijevanje. Zbog svega toga ne može se govoriti o 
različitim standardnim jezicima, nego o standardnim va- 
rijantama jednog te istog standardnog jezika. Podjedna- 
ka situacija je i unutar drugih jezika s varijantama: 
između varijanata ima razlika, ali one ne sprečavaju spo- 
razumijevanje pa nije potrebno prevođenje, npr. »u EU 
ne postoje zasebne redakcije tekstova i prevođenja za 
britanski engleski i irski engleski ili za sjevernonizozem- 
ski i južnonizozemski [...] iako i u tim slučajevima postoje 
leksičke razlike« (Groschel 2009: 358). 

Postojanje razlika, dakle, ne isključuje da se radi o 
zajedničkom jeziku: »razlike postoje i na razini zajed- 
ničkog jezika (koji je 'nadregionalan' ili 'naddijalekta- 
lan')«, »to je npr. slučaj kod engleskog, španjolskog i por- 
tugalskog u Evropi i Americi« (Coseriu 1992: 281). Isti 
autor govori o unutarjezičnoj varijantnosti i na primjeru 
različite austrijske i švicarske norme njemačkog jezika, i 
nastavlja: »Još znatno veća je unutarnja različitost iz- 
među egzemplarnog [= standardnog] engleskog u Engle- 
skoj, Sjedinjenim Američkim Državama i drugim dr- 
žavama engleskog jezika ili između egzemplarnog špa- 
njolskog u Španjolskoj i Latinskoj Americi. Za niz činje- 
nica postoji u tim jezicima određen regionalni oblik eg- 
zemplarnog jezika« (Coseriu 1988: 144). Komentirajući 
španjolski jezik Coseriu (1988: 145) ističe: »U ovom 
slučaju razlike između varijeteta egzemplarnog jezika 
nisu male. One se odnose ne samo na rječničko blago, 
nego i na fonološki sistem, i dijelom na gramatiku. 
Usprkos tim razlikama sporazumijevanje je, naravno, 
bez problema moguće«. Coseriu time jasno kaže da mu je 

za pripadnost različitih varijeteta istom jeziku sporazu- 
mijevanje bitan kriterij, a ono je i u našem slučaju bez 
problema moguće. 

Lingvisti znaju da npr. kod varijanata engleskog jezi- 
ka »postoje bitne regionalne razlike između Velike Bri- 
tanije, Sjedinjenih Američkih Država, Kanade, Australi- 
je, Južne Afrike, [...] i drugih dijelova engleskog govor- 
nog područja« (Crvstal 2003: 431). A ipak se, kao što je u 
citatu rečeno, radi o jednom, engleskom jeziku. Odavno 
je poznato da postojanje razlika ne znači daje riječ o ne- 
koliko jezika, nego je presudan omjer razlika naspram 
istoga u jeziku i jesu li razlike sistemski relevantne da 
ugrožavaju sporazumijevanje: npr. već 1952. Heinz 
Kloss (str. 19) govori o razlikama između varijanti engle- 
skog, španjolskog i njemačkog jezika, konstatira i da su 
razlike između varijanata engleskog jezika veće od razli- 
ka između varijanti njemačkog jezika, pa da ipak nitko 
ne pomišlja ni varijante engleskog ni varijante njema- 
čkog i španjolskog nazvati posebnim jezicima. Uvijek iz- 
nova se može pročitati kod raznih autora da »nitko neće 
ozbiljno tvrditi« da su varijante engleskog ili njemačkog 
zasebni jezici, v. npr. Wiesinger (1988: 11). 

Između varijanata engleskog jezika su npr. razlike u 
izgovoru mnogo veće nego razlika u izgovoru ije/e iz- 
među varijanata srpskohrvatskog jezika, tolike su da do- 
vode do nesporazuma: »Čak i između australijskog i no- 
vozelandskog engleskog dolazi do nesporazuma zbog vo- 
kalskih razlika (novozelandsko desk se krivo shvaća kao 
australijsko disk)« (Clyne 2001: 289). U Australiji se na- 
spram Velike Britanije u govoru više reducira, pa pitanje 
Did you go to the party? zvuči u Australiji Jergoda the 
party?, pitanje What is your problem? zvuči Woss jer pro- 
blem? (Mattusch 1999: 75). Vokabular varijanata engle- 
skog jezika također se razlikuje, npr. u Americi elevator 
umjesto britanskog lift; restroom umjesto toilet; fali um- 
jesto autumn; cookie umjesto biscuit; gas umjesto petrol; 
candies umjesto siveets; can umjesto tin; to call (up) um- 

jesto to ring(up). U Americi su nastala i skraćivanja po- 
put gonna umjesto going to, ivanna umjesto ivant to 
(ibid.). I pravopis se razlikuje, npr. Amerika/Britanija: 
-sel-ce (defenseldefence), -erj-re (center I centre), -orl-our 
(honor/honour) (Clyne 2001: 289). U morfologiji se za 
izražavanje prošlosti daje u Americi prednost oblicima 
burned, dreamed, a u Britaniji oblicima burnt, dreamt. U 
Americi se često ne koristi prilog it's really good, nego 
it's real good. U sintaksi se također razlikuju, npr. u 
Americi se koristi do zajedno s have u pitanjima, stavlja 
se ivould uz glagol koji dolazi zajedno s ivish, pa rečenice 
u Americi glase Do you have a pencil ?, I ivish I ivould 
have done it, a u Britaniji Have you got a pencil ?, I ivish I 
hod done it (Mattusch 1999: 75). 

Razlike poput gore nabrojanih postoje u svim poli- 
centričnim jezicima, npr. autobus se u Španjolskoj kaže 
autobus, a u meksičkoj varijanti španjolskog kaže se ca- 
mion; klip kukuruza je u Španjolskoj mazorca de maiz a 
u Meksiku elote; puran je u Španjolskoj pavo a u Meksi- 
ku guajolote (ibid.). 

Budući da razlike kakve postoje među varijantama 
srpskohrvatskog jezika postoje u svim policentričnim je- 
zicima, lingvist »uspoređuje razlike između britanskog i 
američkog engleskog s onima između srpske i hrvatske 
varijante kako bi opisao odnos između ovih zadnjih« (So- 
fos 1996: 277). Na pitanje da li su varijacije unutar 
srpskohrvatskog dovoljne da se govori o četiri standar- 
dna jezika Kristophson (2000: 179) odgovara: »ne, jer 
prvenstveno variraju riječi uzvišenog kulturnog rje- 
čničkog blaga i administrativnog jezika«. Groschel 
(2009: 49) također konstatira da »principijelno ne smije 
biti precijenjena realna dimenzija razlika u leksikonu« 
između standardnog jezika u Hrvatskoj i u Srbiji. Neovi- 
sno o nastanku novih južnoslavenskih država »Srbi i 
Hrvati govore isti jezik«, i to su »zaista znanstveno 
utvrdive činjenice« (Hubner 1994: 30; slično v. i Sundha- 
ussen 1993: 53; Konrad 1994: 31). I u Bosni i Hercegovi- 

ni »Srbi, Hrvati i Muslimani svi govore srpskohrvatski« 
(Coulmas 1993/1994: 38). 

S obzirom da sadašnji odnos identičnosti i razlika u 
jeziku ne navodi objektivnog promatrača na zaključak 
da se radi o četiri jezika, razumljivo je zašto kroatisti iz- 
bjegavaju tematizirati činjenicu daje ogroman dio stan- 
dardnog jezika identičan kod sve četiri nacije, dok isto- 
vremeno itekako tematiziraju međunacionalne jezične 
razlike i pridaju im nadproporcionalnu važnost (što kri- 
tički zapažaju npr. Schubert 1997: 85, 88, 90-91; Da_- 
browska 1998: 21-23, 28; Ressel 2000: 233). Kroatisti 
npr. ističu da se jezik u Hrvatskoj razlikuje od jezika u 
Srbiji po količini posuđenica i po jezicima iz kojih je 
posuđivano. Međutim, to nije razlog da se govori o zaseb- 
nim jezicima: »Naposljetku, nitko ne bi njemački u ju- 
žnom Tirolu nazvao zasebnom varijantom ili, pogotovo, 
'jezikom' samo zato što ima više posuđenica iz talijan- 
skog nego drugi dijelovi austrijskog njemačkog« (Gro- 
schel 2009: 281). Kroatisti, nadalje, tvrde daje bez obzi- 
ra na stupanj istosti ili razlika riječ o nekoliko jezika. 
Međutim, lingvisti ne mogu odbaciti stupanj istosti ili 
razlika jer to je jedan od najvažnijih lingvističkih kriteri- 
ja. Kad kroatisti govore da on njima nije bitan, time 
samo pokazuju da temi ne pristupaju kao lingvisti. A 
svjesni su važnosti tog kriterija za lingvistiku pa zato 
pomoću purizma i preskriptivizma žele praviti dodatne 
razlike naspram jezika u Srbiji. 

Inozemni autori zapažaju da je danas »status srp- 
skohrvatskog jezika klasična politička i lingvistička dile- 
ma, s lingvistima koji redovito tvrde daje to jedan jezik, i 
s vladama i govornicima koji redovito tvrde da su to dva 
različita jezika« (Spolskv 2004: 155). Iz tog citata je 
također vidljivo da se hrvatski jezikoslovci, iako su nomi- 
nalno lingvisti, ne nalaze na strani lingvistike, nego na 
strani politike. Zaboravljaju da »jezik je sredstvo za spo- 
razumijevanje; ne bi nikada trebao postati politička te- 

ma korištena za nacionalističke ambicije« {Contact Bul- 
letin 2002: 3). 



Još o izgovornoj razlici ije/e 

Neki laici razliku u izgovoru jata (cveće/cvijeće) smatraju 
dokazom da se radi o različitim jezicima. Međutim, ta 
razlika kao prvo nema utjecaja na razumljivost, a kao 
drugo, unutar nekih drugih jezika također postoji razli- 
ka u izgovoru jata, pa ipak je svaki od njih i dalje jedan te 
isti jezik: npr. Bugarsku presijeca jedna jatova granica, 
ali bugarski se zbog toga ne dijeli na dva jezika (Alexan- 
der 2000: 13). 

Toga su svjesni i pojedini kroatisti, npr. Brozović 
(1978: 49) ističe da ekavica i ijekavica nije razlog da se 
govori o različitim standardnim jezicima, a napominje i 
da ekavsko/ijekavsko dvojstvo postoji čak i unutar srp- 
ske varijante: »u srpskoj varijanti standardne novošto- 
kavštine ekavsko-ij ekavsko dvojstvo postoji i danas, pa 
ipak nikomu zdrave pameti nije još došla u glavu misao 
da zbog toga niječe Srbima opstojnost jezičnoga standar- 
da. Takve zone s kojom fonetskom pojedinosti nalazimo 
često u okviru pojedinih standardnih jezika ili njihovih 
varijanata«. 

Sto se tiče procesa odabiranja jatovog oblika u 19. st. 
kada se odlučivalo koji oblik jata će postati standardni, 
Ante Starčević se borio za to da se u Hrvatskoj uzme eka- 
vica, dok se njegov suvremenik i autor Srpskog rječnika 
(1818) Vuk Stefanović Karadžić zalagao za ijekavicu (što 
se vidi i iz naslova njegovog Srpskog rječnika). U skladu 
sa svojim idejama, Ante Starčević piše 1851. u zagre- 
bačkim Narodnim novinama br. 239 i 242 sljedeće: 

»Naš jezik, bez da se razumljivost uvredi, može se mnogo po- 
lepšati, t.j. uhu slušatelja ugodnim učiniti. Ja sam i za ovo po- 
lepšanje. Ovde opširno pisati, u čemu stoji lepota jezika, nedo- 
pušća mi vreme ni prostor. S toga velim: 1. na šaranje — makar 
kakvo: a) reči šareno pisane (e, ie, je, ije) nerazume ni svi štokav- 

ci, a kamoli kajkavci i čakavci; b) šaranje čepa naše proste reči na 
više komadah, što niti je razumljivo, ni lepo, dakle ni slobodno — 
t.j. polag moga načela. U našem jeziku nije nijedna reč, koja bi 
imala više od pet slovkah, a uz šaranje jednoslovična ih reč toliko 
ima, n.p. iz lep ali bel postaje lijepijema, bijelijema itd. — samo 
ako se dosledno piše. To je srednja perioda!! — Meni ovde druga 
neostaje, nego uzeti ali čisti i ali e. Ja sam rodjen štokavski ika- 
vac, dakle niko nemože mi reći: Cicero pro domo sua ali s g. B. da 
su mi reči jednostrane, pa i tako opet strictissime od moje strane 
— velim: ovo je (i) najpotištenii, najgadnii glas, koi samo nekoli- 
ko nas štokavacah razumi. Ja sam dakle za čisti e. I zbilja, on je 
najlepši glas, koi svi razumimo.« (Ovaj citat navodi i Jonke 1964: 
205). 

Starčevićeva nastojanja da se u Hrvatskoj uzme eka- 
vica nisu pobijedila jer su prevladali hrvatski vukovci, 
koji su se zalagali za Karadžićev ijekavski izbor jata. Re- 
zultat je, dakle, bio: Karadžićev ijekavski izbor jata nije 
prihvaćen u Beogradu zato što tamo nisu htjeli mijenjati 
svoj ekavski izgovor, dok su u Zagrebu, gdje su izvorni 
Zagrepčani također ekavci jer su kajkavci, ipak prešli na 
ijekavicu. A da je bilo po Anti Starčeviću i Vuku Ka- 
radžiću, Hrvati bi danas govorili ekavicom, a Srbi ijeka- 
vicom. Zato Friedman (1999: 14) kaže da je »ironija 
sadašnje situacije« to što je ijekavicu u 19. st. izabrao i 
zastupao Vuk Karadžić i što se ona tada više identificira- 
la sa srpskim nego s hrvatskim intelektualnim kretanji- 
ma, a danas je obrnuto. 



Kodifikacija 

Već smo rekli da kodifikacija znači bilježenje upotrebne 
norme u kodificirajućim knjigama, a to su u prvom redu 
gramatike i rječnici, a zatim pravopisi. Pravopisi su u 
drugom planu jer dok rječnici i gramatike opisuju jezik, 
pravopis ne opisuje jezik, nego način bilježenja jezika u 
pisanom mediju. Većina postojećih jezika na svijetu ne- 
ma pravopis, dok svaki jezik ima vlastiti rječnik i grama- 
tiku, bez obzira da li su taj rječnik i gramatika zabi- 
lježeni u obliku kodificirajuće knjige. 

Kod policentričnih jezika varijante su potpuno rav- 
nopravne, i svaka nacionalna zajednica u kojoj se govori 
pojedina varijanta samostalno odlučuje kako će je kodifi- 
cirati (Ammon 1995: 496). Tako se npr. razlikuju kodifi- 
kacije leksika engleskog jezika: »Pored Oxford English 
Dictionary [britanska kodifikacija] i Webster [američka 
kodifikacija] postoje sada i australijski, južnoafrički i ka- 
nadski rječnici, koji leksički kodificiraju svoju nacional- 
nu varijantu. Po pravilu se leksičke jedinice vlastite na- 
cionalne varijante navode kao nemarkirane«, dok se lek- 
sičke jedinice druge varijante obilježavaju kao markira- 
ne (Clvne 2001: 288). 

I nacionalni centri njemačkog jezika raspolažu »vla- 
stitim kodificiranjem svog standardnog njemačkog«; 
»Kao primjere kodificiranja njihovog standardnog nje- 
mačkog navest ću ovdje samo [...]: za Njemačku DU- 
DEN, za Austriju Austrijski rječnik (37. izdanje 1990) i 
za Švicarsku školski rječnik Naše rječničko blago (I. Bi- 
gler i dr. 1987)« (Ammon 1996: 159). Austrijski rječnik 
(Osterreichisches W6rterbuch) izišao je prvi puta 1951., u 
međuvremenu je po nalogu austrijskog Ministarstva ob- 
razovanja, znanosti i kulture izišlo već 40. izdanje s više 
od 1000 stranica, a postoji i skraćena verzija koja se kori- 
sti u austrijskim školama. Ne mora se ni spomenuti da u 
navedenim djelima pojedine nacionalne jezične speci- 
fičnosti imaju porijeklo u lokalnim dijalektima, isto kao 
što se u hrvatskoj varijanti tu i tamo može naći pojedini 
kajkavski ili čakavski element. 

Već i u začecima teorije policentričnosti navedena je 
zasebna kodifikacija: »U policentričnoj standardizaciji 
različiti skupovi normi mogu odražavati nezavisne kodi- 
fikacije dijalektalnih ili drugih jezičnih razlika (npr. upo- 
trebu različitih pisama za pisanje jezika) koje su poveza- 
ne s razlikama u političkom ili u religijskom identitetu ili 
u zemljopisnoj lokaciji« (Stewart 1968: 534). Usput re- 
čeno, iz tog citata se vidi daje i razlika u pismu, npr. lati- 
nica/ćirilica, predviđena u okviru policentričnih jezika. 

Nezavisna kodifikacija, dakle, nije razlog da se govori o 
različitim jezicima. Drugim riječima, »kad se normiranje 
i kodificiranje idioma ne odvijaju monocentrično nego 
pluricentrično, to principijelno nije nikakva prepreka da 
ih se klasificira kao varijante jednog jezika« (Groschel 
2009: 88). 

Sve ovo pobija tvrdnju pojedinih kroatista, npr. Bro- 
zovića (2002: 6-7), da navodno zato što se u povijesti pro- 
ces standardiziranja odvijao kod Hrvata drugačije i neza- 
visno od procesa standardiziranja kod Srba, ne radi se o 
policentričnom jeziku. Groschel (2003: 181) Brozovićevu 
tvrdnju komentira na sljedeći način: »Međutim, u inter- 
nacionalnoj usporedbi je taj argument neodrživ: kodifici- 
ranje norme se kod latinskoameričkih varijanti španjol- 
skog i portugalskog rano odvojilo od evropskog polaznog 
idioma, pogotovo što se tiče leksika, a ipak se zbog toga u 
romanistici ne govori o nekom argentinskom ili brazil- 
skom 'jeziku'«. 

Katičić (1995: 27-37) se također javlja sa sličnom 
tvrdnju da se od samih početaka u povijesti proces stan- 
dardiziranja odvijao razdvojeno na hrvatskoj i na srpskoj 
strani pa da se stoga ne može govoriti o jednom standar- 
dnom jeziku s varijantama. Groschel (2009: 88) ga, me- 
đutim, podsjeća da »početno razdvojeni procesi standar- 
diziranja bili su i kod hindske i urdske varijante hindu- 
stanskog. Osim toga, kod njih je postojala i vremenska 
razlika jer je urdska varijanta ranije normirana i kodifi- 
cirana«. 

Ovome se može dodati i sljedeće: kad se u našem 
slučaju Brozović, Katičić i drugi (npr. Tafra/Košutar 
2008: 197) pozivaju na razdoblje 18., 17. i ranijih sto- 
ljeća, onda se radi o predstandardnom razdoblju (jer što- 
kavski u ono vrijeme još nije bio nadregionalni jezik svih 
slojeva društva), pa to nije nikakav argument u vezi s 
današnjim standardnim jezikom. Možemo napomenuti i 
da postojanje pojedinih gramatičkih i leksikografskih 
djela prije 19. st. u pojedinim regijama današnje Hrvat- 

ske, čak i u slučajevima kada su opisivala štokavicu, ne 
znači daje time ujedno već postojao i standardni jezik: je- 
zik iz tih djela nije bio standardni jer nije imao nadregio- 
nalnu funkciju, npr. štokavicom nije govorilo stanov- 
ništvo kajkavske i čakavske regije. Ovo ujedno pokazuje 
kako Brozovićeva tvrdnja (1978: 48) da su u 18. st. kaj- 
kavski i štokavski bili regionalne varijante hrvatskoga 
književnog/standardnog jezika neutemeljena je jer »u 
18. st. nije postojao neki jezični entitet koji bi 'natkrilja- 
vao' kajkavski i štokavski« (Groschel 2009: 90). 

A kad se Brozović i drugi pozivaju na 19. i 20. st., tu je 
povijest standardnog jezika Hrvatima i Srbima najvećim 
dijelom zajednička, pa ne može važiti kao argument ni za 
samog Brozovića i one koji nekritički ponavljaju njegove 
tvrdnje. A kad u vezi s tim razdobljem ističu nezavisnu 
kodifikaciju u Zagrebu naspram Beograda, onda je to s 
jedne strane argument protiv postojanja srpskog unita- 
rizma na koji se inače tuže, a s druge strane je u skladu s 
teorijom o policentričnosti jer nezavisne kodifikacije iz 
nekoliko jezičnih centara su normalne u policentričnim 
jezicima. 

Teorija policentričnosti dakle obuhvaća situacije ka- 
da se neki jezik kodificira na više mjesta i pritom postoje 
razlike među centrima kodifikacije, ali te razlike nisu to- 
like da bi se moglo govoriti o različitim standardnim jezi- 
cima. Države u kojima se govori isti policentrični jezik 
mogu se, naravno, i dogovarati oko kodificiranja jezika. 
Jedan takav primjer je internacionalna kooperacija Ni- 
zozemske i Belgije pri uspješnom sprovođenju niza za- 
jedničkih pravopisnih reformi od 1938. godine (Clyne 
1989: 358-359). Drugi primjer predstavljaju Indonezija, 
Brunej i Malezija, koji od 1986. zajednički standardizira- 
ju pravopis i terminologiju, a »razlog zašto su odabrali 
pravopis i terminologiju za standardizirajuće programe 
o kojima se raspravlja je želja da se razmjenjuje znanje i 
iskustvo na akademskoj i profesionalnoj razini. [...] Eko- 
nomičnije je razmjenjivati nego odvojeno raditi« (Haji 

Omar 1992: 410). Indonezija i Malezija to čine već od 
1972., kada su osnovale Jezični savjet za Indoneziju i 
Maleziju, a Brunej im se pridružio 1986., kada je postao i 
član tog savjeta. Singapur, četvrta država u kojoj se go- 
vori isti policentrični jezik, ima po vlastitom izboru sta- 
tus promatrača u Savjetu i primjenjuje u praksi rezulta- 
te dogovora članica Savjeta oko pravopisnih i termino- 
loških pitanja (ibid.: 409). 

Austrija i Njemačka također se dogovaraju oko pra- 
vopisa i ujednačuju ga, dok se o istom takvom pokušaju 
unutar Jugoslavije 60-ih godina govori danas kao o je- 
zičnom unitarizmu, premda gore navedeni primjeri po- 
kazuju da se dogovor i ujednačavanje odvijaju čak i 
između nacija koje žive u različitim državama, pa koliko 
bi onda tek trebalo biti normalno da se pokušaju dogovo- 
riti nacije koje žive unutar iste države, kakav je slučaj bio 
u Jugoslaviji. Dogovaraju se i sprovode zajedničku je- 
zičnu politiku ne samo neke od nacija i država koje govo- 
re policentričnim jezikom, nego i pojedine države i nacije 
koje govore različitim jezicima, čak i takvima koji pripa- 
daju različitim jezičnim ograncima. Takav primjer su 
skandinavski ili nordijski jezici, čije međusobne razlike 
proizlaze dijelom iz toga što su im u podlozi različiti dija- 
lekti, npr. kod standardnog jezika u Švedskoj naspram 
standardnog jezika u Danskoj, a dijelom iz pripadnosti 
drugom jezičnom ogranku, npr. finski ne spada u ger- 
manske nego u ugrofinske jezike. Zagrebački stručnjak 
za te jezike Dora Maček (1993: 101) opisuje kako se nor- 
dijske zemlje trude zadovoljiti uzajamni interes za što 
boljim međusobnim sporazumijevanjem, kako surađuju 
na tom planu toliko da »postoji zajednička ustanova, 
Nordijski jezični savjet, koji se brine o zajedničkoj je- 
zičnoj politici. U to spada i stalna briga o kultiviranju 
međusobnog sporazumijevanja na nordijskim jezicima 
bez pribjegavanja engleskom kao međunarodnom jeziku 
(iako ni takve situacije nisu isključene)«. 

Ravnopravnost 

Sve gore rečeno o policentričnim jezicima ne bi smjelo 
biti nepoznato lingvistima na južnoslavenskim prostori- 
ma jer teorija policentričnih jezika ima već pola stoljeća 
tradicije u lingvistici (v. pregled razvoja te teorije i njenih 
pojmova u Ammon 1995: 42^19). Uostalom, najistaknu- 
tiji kroatisti primjenjivali su je sredinom 60-ih godina, 
npr. Brozović (1965: 35-36) piše da varijante »se javljaju 
u svim nacionalno nehomogenim standardnim jezici- 
ma«, »srpska i hrvatska varijanta predstavljaju [...] feno- 
mene analogne engleskoj i američkoj varijanti«, »razlike 
između varijanata« na strukturu standardnog jezika 
»utječu malo ili, kao u hrvatskosrpskom slučaju, gotovo 
nimalo«. Isto Brozović piše i 1988. (str. 5): »Standardni 
hs. j. ostvaruje se u varijantama odn. standardnoj ezi- 
čnim izrazima, što je obična pojava u višenacionalnim 
jezičnim standardima«. Babić (2001: 269) također ističe 
1966. godine: »valja odmah reći da sam i ja jedan od onih 
koji drže da varijante postoje«. 

Danas se, međutim, tema policentričnosti zaobilazi 
na južnoslavenskim prostorima, a i onda kada se spo- 
minje pokušava joj se pripisati neravnopravnost varija- 
nata i sugeriranje dominacije jedne od njih. No, »pojmovi 
policentrični ili polinacionalni jezik ne sugeriraju odno- 
se dominacije među različitim centrima jednog jezika. 
Naprotiv, oni su uvedeni i koriste se s ciljem da naglase 
načelnu ravnopravnost različitih nacionalnih varijanata 
jednog jezika« (Ammon 1995: 496). 

Štoviše, »po svoj prilici je pojam 'policentrični jezik', 
odnosno publikacije i diskusije koje se odnose na njega, 
barem donekle pridonio osvještavanju te načelne ravno- 
pravnosti i ojačao samopouzdanje nekih centara« koji su 
se smatrali slabijima (ibid.). Varijante su, dakle, načelno 
ravnopravne, što naravno ne znači da su jednake po svo- 
joj prestižnosti. Na prestižnost utječe niz činilaca, a 
među glavnima su broj govornika i ekonomska snaga na- 

cionalne zajednice koja se služi pojedinom varijantom 
(više o svemu tome govorit će se u poglavlju Prestiž). 



( Socio ) lingvistički kriteriji 

Odgovor na pitanje da li se radi o jednom standardnom 
jeziku ili o nekoliko dobiva se primjenom (socio)lingvi- 
stičkih kriterija. Kao što je poznato (v. npr. Jacobsen 
2008: 27; M0rk 2008: 295), postoje tri kriterija: jedan je 
istraživati kakav je omjer podudarnosti i razlika između 
dotičnih idioma (sistemskolingvistički, tj. tipološki krite- 
rij), drugi je mjeriti međusobnu razumljivost između go- 
vornika tih idioma (komunikativni kriterij), treći je da li 
je za nadregionalni tj. standardni jezik uzet isti dijalekt 
ili ne (genetski kriterij). Može se reći i da ti kriteriji ujed- 
no kontroliraju jedan drugi. Naime, rezultat koji se dobi- 
je primjenom jednog od njih po pravilu se poklapa s re- 
zultatom druga dva kriterija. Stoje i logično, jer ako je za 
nadregionalni jezik uzet isti dijalekt (npr. štokavski), to 
ima za posljedicu ogromnu podudarnost uspoređivanih 
idioma i više-manje potpunu međusobnu razumljivost. 
Ili, obrnutim redoslijedom, ako se govornici razumiju 
bez posebnih poteškoća, onda mora daje količina podu- 
darnosti u jeziku velika, a ona proizlazi iz toga što je za 
nadregionalni jezik uzet isti dijalekt. 

Kad se pogleda npr. jezik u Njemačkoj, Austriji i Švi- 
carskoj, neosporno je da »standardni njemački jezik tih 
različitih država pokazuje itekako primjetne razlike« 
(Ammon 1995: 1). A da se usprkos tim razlikama radi o 
jednom standardnom njemačkom jeziku, dokazuje se za- 
snovanošću standardnog jezika na istom dijalektu, si- 
stemskolingvističkom podudarnošću triju varijanata 
njemačkog i međusobnom razumljivošću između njiho- 
vih govornika (ibid.: 5-11). I za varijante bilo kojeg dru- 
gog policentričnog jezika vrijedi da su zasnovane na 
istom dijalektu, daje sistemskolingvistička podudarnost 

varijanata velika i daje međusobna razumljivost između 
njihovih govornika više-manje potpuna, te da stoga čine 
isti jezik. 

Omjer identičnosti naspram razlika 

Pri usporedbi standardnog jezika u Hrvatskoj, Srbiji, 
BiH i Crnoj Gori upada u oči sistemskolingvistička podu- 
darnost: »Lingvistički tu imamo samo jedan jezični si- 
stem, koji se javlja u nekoliko varijanata. To uopće ne 
stoji pod znakom pitanja« (Hinrichs 1997: 14; usp. i Ja- 
cobsen 2006: 317-318; 2008: 26-27). Stoga se »činjenica 
da su suvremeni srpski i hrvatski varijante jednog jezika 
dokazuje odlučujućim istovjetnostima u jezičnom siste- 
mu« (Pohl 1996: 214). 

Kada se mjeri količina istovjetnosti, uspoređuju se 
sve jezične razine. Ako postotak potpune identičnosti 
prelazi 50% u uspoređivanim tekstovima, onda se do- 
tični idiomi smatraju jednim policentričnim standar- 
dnim jezikom (Ammon 1995: 6; Bunčić 2008: 91). Bu- 
dući da mjerenje istovjetnosti kod varijanata srpsko- 
hrvatskog jezika daje za rezultat 75% ili više ovisno o 
idiomu, radi se o jednom policentričnom jeziku (Bunčić 
2008: 93). Za usporedbu, kod Ausbau-jezika čiju podu- 
darnost su mjerili isti autori postoci su iznosili 16%, 6% i 
5%. 

Osnovno rječničko blago također pokazuje daje riječ 
o jednom policentričnom jeziku. Sto ulazi u osnovno 
rječničko blago, definirao je Morris Swadesh sastavivši 
listu od sto osnovnih riječi. Na njoj su riječi koje ozna- 
čavaju dijelove ljudskog tijela (oko, kosa, srce, usta), živo- 
tinje (riba, pas), radnje (jesti, piti), brojeve (jedan, dva, 
tri), zamjenice (ja, ti, on) itd. Dva idioma se ubrajaju u 
isti jezik »ako imaju najmanje 81% zajedničkog osnov- 
nog rječničkog blaga« (Kloss 1976: 303). Hrvati, Srbi, 
Bošnjaci i Crnogorci kad govore standardnim jezikom 
imaju 100% zajedničko osnovno rječničko blago: i Brozo- 

vić (2002a: 124) priznaje da su im prema toj poznatoj 
Swadeshevoj listi od sto osnovnih riječi sve riječi iste 
(jednu riječ, džigerica, Brozović doduše smatra razli- 
kom, ali istovremeno kaže da se koristi svuda i da stoga 
ipak nije razlika). 

Struktura sloga također dokazuje da se radi o jed- 
nom jeziku (Jacobsen 2008b: 138). Ista je bez obzira je li 
riječ o standardnom jeziku u Zagrebu, Beogradu, Saraje- 
vu ili Podgorici. A na osnovi teorije Kopenhaške lingvi- 
stičke škole, s njenim najznačajnijim predstavnicima 
Hjelmslevom i Uldallom, proizlazi da se struktura sloga 
može smatrati DNK profilom jezika (ibid.). 

Štokavica 

Kad se pogleda koji regionalni jezik je postao nadregio- 
nalnim, dakle koji dijalekt je postao standardnim jezi- 
kom u Hrvatskoj, Srbiji, BiH i Crnoj Gori, potvrđuje se 
rezultat prethodnog kriterija: za lingvistiku taj »jezik 
ostaje srpskohrvatski dok god njegova štokavska osnova 
ostaje zadržana« (Laškova 2001: 20; isto i M0rk 2008: 
295). Do danas sve varijante srpskohrvatskog (hrvatska, 
srpska, bosanska i crnogorska) počivaju na štokavici 
(Blum 2002: 134). 

Zajednička štokavica kao standardni jezik »ostavlja 
malo mogućnosti za kreiranje većih razlika i daljnjih 
udaljavanja, bez obzira na želje političara« (Laškova 
1999: 89). Ponekad se na južnoslavenskim prostorima 
čuje tvrdnja da se štokavica koja je uzeta za standardni 
jezik u Hrvatskoj razlikovala od štokavice koja je uzeta 
za standardni jezik u Srbiji (Pranjković 1997: 54). No 
čak i kad bi to bio slučaj, ne bi se moglo zbog toga tvrditi 
da je riječ o različitim standardnim jezicima. Naime, 
kako je već od osnutka teorije policentričnosti poznato, 
radi se o jednom policentričnom standardnom jeziku ako 
njegovi varijeteti »počivaju na istom dijalektu ili na dva 
jako srodna dijalekta« (Kloss 1976: 310). 

Da je npr. za standardni jezik u Hrvatskoj uzeta 
čakavica, onda bi se moglo govoriti o različitom jeziku, 
ali to nije slučaj. Budući da se danas u Hrvatskoj ne pre- 
lazi na čakavski ili kajkavski, nego je štokavica i dalje 
nadregionalni a time standardni jezik, te da se u Srbiji 
danas ne prelazi na slavjanoserbski, nego je i višim i 
nižim slojevima društva standardni jezik štokavski, nije 
se na području standardnosti ništa bitno promijenilo. 

Činjenica da je štokavica postala standardnim jezi- 
kom na području današnje Hrvatske, Srbije, Bosne i 
Hercegovine i Crne Gore nije u skladu sa željom kroati- 
sta da se radi o četiri različita standardna jezika. Kako bi 
zataškali tu činjenicu, u svojim publikacijama o standar- 
dnom jeziku u Hrvatskoj ističu inače zanemariv udio 
kajkavskih i čakavskih elemenata, dajući mu tako nad- 
proporcionalan značaj, i istovremeno potiskuju u drugi 
plan podatak daje standardni jezik u Hrvatskoj štokav- 
ski. No povremeno čak i S. Babić (2004: 150) priznaje da 
»hrvatski i srpski književni jezici [...] utemeljeni su na 
jednom narječju — štokavskome«. I Brozović (2005: 194) 
priznaje »da i jedni i drugi imaju novoštokavsku dijalek- 
tnu osnovicu standarda«, odnosno na »jedinoj dijalekat- 
skoj osnovici koja je Hrvatima i Srbima zajednička, na 
novoštokavskom tipu, izgrađen je i zajednički standar- 
dni jezik« (Brozović 1965: 46). Prema Brozovićevim se 
riječima (1988: 3) kod novoštokavskog tipa radi o dija- 
lektalnoj osnovici »s fizionomijom ujednačenom u opse- 
gu kakav je posve rijedak u evropskim jezicima i u jezici- 
ma općenito« koja funkcionira »kao osnovna centripetal- 
na snaga samoga hs. [hrvatskosrpskog] jezika«. To što 
standardni jezik sadrži poneku riječ iz kajkavskog i ča- 
kavskog ne znači da kroatisti smiju kajkavski i čakavski 
stavljati na istu razinu kao štokavski: naime, standardni 
jezik jednako sadrži i riječi iz turskog, latinskog, nje- 
mačkog, engleskog itd. pa bi se prema toj logici svi oni 
morali stavljati na istu razinu kao i štokavski. Usput 
rečeno, i u nacionalnim varijantama drugih policentri- 

čnih jezika ima elemenata iz lokalnih dijalekata kojih 
nema u ostalim varijantama istog jezika pa je svejedno 
riječ o jednom policentričnom jeziku. 

Međusobna razumljivost 

Kriterij međusobne razumljivosti, gledan bilo kao lingvi- 
stički bilo kao sociolingvistički kriterij, također pokazuje 
da se radi o jednom standardnom jeziku: »Kad bi se 
počelo govoriti o zasebnom srpskom i zasebnom hrvat- 
skom jeziku (u užem smislu te riječi ili čak kao langue) ili 
i o bosanskom, to bi značilo udvarati se nacionalizmu 
Srba i Hrvata jer jezik sam jest i ostaje lingvistički zasno- 
vano samo jedan sa svoje dvije (ili tri) normativne vari- 
jante. Poteškoća u sporazumijevanju između govornika i 
pisaca tih varijanti nije bilo ni prije ni sada (razlike 
između sjevernonjemačkog i južnonjemačkog su po mom 
mišljenju veće, a čak ni tu nije bilo niti ima — ako je čov- 
jek dobre volje — poteškoća u sporazumijevanju). Dale- 
ko više od 90% tipično 'srpskih' riječi razumije preko 
90% Hrvata, i obrnuto. To ne mogu izmijeniti ni ciljani 
zahvati u jezik od strane hrvatske i srpske nacionalne fi- 
lologije« (Pohl 1996: 219). Podjednako piše niz inozem- 
nih autora, npr. Leto (2001: 59) utvrđuje da »jezična ra- 
zumljivost između Srba i Hrvata je potpuna«, Trudgill 
(2003: 1 19) također konstatira da hrvatska i srpska vari- 
janta »su potpuno međusobno razumljive«. 

O međusobnoj razumljivosti priznaju čak i ikone 
današnje jezične politike u Hrvatskoj, npr. Brozović 
(2005: 14), da »se Hrvati i Srbi uglavnom dobro razumiju 
i nije potrebno prevođenje. Istina je, dakako, daje odnos 
hrvatskoga i srpskog jezika drugačiji nego odnos hrvat- 
skoga prema bilo kojem drugom jeziku, i kada se na tele- 
viziji daje izjava kojega stranca, uvijek se prevodi, samo 
ne ako govori srpski«. 

Stupanj međusobne razumljivosti je, naravno, direk- 
tna posljedica količine identičnosti u uspoređivanim idi- 

omima. Na osnovi količine identičnosti je »korisno razli- 
kovati tri stupnja jezične distance: malu (tipičnu za 
standardne varijetete istog policentričnog jezika, npr. 
između austrijskog standardnog njemačkog i njemačkog 
standardnog njemačkog), srednju (minimalnu jezičnu 
udaljenost između standardnih varijeteta različitih jezi- 
ka (Ausbau-jezika), npr. između standardnog luksem- 
burškog i njemačkog standardnog njemačkog) i veliku 
(=Abstand; dovoljnu da bilo koja dva varijeteta pred- 
stavljaju različite jezike, Abstand-jezike)« (Ammon 
2005: 1538). 

Ta tri stupnja jezične distance podudaraju se s tri 
stupnja međusobne razumljivosti: »Abstand sprečava 
međusobnu razumljivost (srednja jezična distanca do- 
pušta je s mnogo napora, a mala jezična distanca s 
lakoćom)« (ibid.). Kad se to primijeni na standardni je- 
zik Hrvata, Srba, Bošnjaka i Crnogoraca, mora se priz- 
nati daje međusobno razumijevanje moguće s lakoćom, 
što znači da se radi o maloj jezičnoj distanci, a ona je, 
kako je vidljivo iz predzadnjeg citata, »tipična za stan- 
dardne varijetete istog policentričnog jezika«. 

Koliki je stupanj međusobne razumljivosti između 
nabrojanih južnoslavenskih naroda zanimalo je i pojedi- 
ne evropske institucije pa su od strane Tribunala u Haa- 
gu »u prvoj polovini 1995. zamoljena dva ugledna slavi- 
sta iz Amerike, profesor Morton Benson s Pennsvlvanij- 
skog sveučilišta i profesor Wayles Browne s Cornellskog 
sveučilišta, da daju svoje mišljenje o razlikama između 
bosanskog, hrvatskog i srpskog, tj. da kažu da li netko 
tko govori jedan od tih jezika može opravdano tvrditi da 
ne razumije druga dva« (Draženović-Carrieri 2002: 
50-51). U svom odgovor W. Browne piše: »Razlike iz- 
među standardnih oblika srpskohrvatskog su dovoljno 
male da osoba pred sudom ne može opravdano odbiti 
prevodioca zbog toga što on koristi jedan standardni 
oblik tog jezika, a osoba pred sudom drugi« (iz Draženo- 
vić-Carrieri 2002: 51). 

I »profesor Benson također zaključuje da 'varijante 
srpskohrvatskog, kako ih koriste obrazovani govornici, 
međusobno su razumljive jednako kao i varijante engle- 
skog. Razlike između tih varijanti mogu se ukratko sa- 
žeti na sljedeći način: postoje fonetske/pravopisne razli- 
ke — reka/rijeka. One su dobro poznate i međusobno ra- 
zumljive. Praktično ne postoje gramatičke razlike. Po- 
stoje razlike u leksikonu ili rječniku: decembar — prosi- 
nac. Većina tih razlika je dobro poznata i međusobno ra- 
zumljiva. Srpski prevodilac koji možda ne zna stoje pro- 
sinac može jednostavno pitati govornika za objašnjenje. 
Mora se naglasiti da će kompetentan, iskusan srpski pre- 
vodilac znati značenje hrvatske verzije. Potreba da pita 
za objašnjenje pojavila bi se jako rijetko. (U rijetkim 
slučajevima će možda i američki prevodilac trebati obja- 
šnjenje od govornika britanskog engleskog, npr. ako ne 
zna daje britansko 'diversion' u sjevernoj Americi 'deto- 
ur'). Da zaključim, jedan kompetentan prevodilac može 
prevoditi sve tri varijante srpskohrvatskog« (ibid.). 

Navedeni zaključci ugrađeni su u praksu Tribunala 
u Haagu, pa kad netko pred sudom 2004. inzistira npr. 
na prevođenju na zaseban srpski jezik, dobiva od pred- 
stavnice Tribunala Hildegard Uertz Retzlaff sljedeći od- 
govor: »inzistiranje optuženoga na postojanju srpskoga 
kao posebnoga jezika nema realnu podlogu. U jeziko- 
slovnome smislu srpskohrvatski jezik ne može se raz- 
dvojiti na dva ili više jezika. Iako nacionalisti kao što je 
optuženi mogu inzistirati na uporabi 'srpskoga' ili 'hr- 
vatskoga' ili 'bosanskoga' jezika, to su samo različite oz- 
nake koje se daju istomu članu južnoslavenskoga ogran- 
ka indoeuropske porodice jezika. Razlike u pisanju, sin- 
taksi i izgovoru nisu dovoljno značajne da bi se 'srpski', 
'hrvatski' i 'bosanski' tretirali kao odvojeni jezici. Svaka 
eventualna autonomija koja zaista postoji između tih ta- 
kozvanih 'različitih jezika', potječe od ideoloških i poli- 
tičkih vrijednosti koje su, sa znanstvenoga, jezikoslovno- 
ga stajališta, bezvrjedne« (iz Grčević 2008: 190-191). 

Groschel (2003: 182) također konstatira da »idiomi 
Hrvata, Bošnjaka i Srba (i naravno Crnogoraca) su kao i 
prije uzajamno razumljivi (i to statistički u daleko većoj 
mjeri nego stoje to slučaj između blisko srodnih jezika). 
Ta uzajamna razumljivost [...]je sociolingvistički korelat 
strukturnoj sličnosti utvrđenoj u sistemskoj lingvistici«. 
Iz toga Groschel (2003: 183) izvlači zaključak da se radi o 
varijantama policentričnog jezika. O istoj temi M0rk 
(2008: 295) podjednako napominje daje »međusobna ra- 
zumljivost potpuna« i da je to uz gramatičku strukturu i 
štokavicu standardnog jezika dokaz daje riječ o jednom 
policentričnom srpskohrvatskom jeziku. 

Južnoslavenski lingvisti pokušavaju zaobići uzajam- 
nu razumljivost kao kriterij. No, pojam uzajamne ra- 
zumljivosti je dio definicije jezika: jezik se definira kao 
sredstvo međusobnog sporazumijevanja (Abraham 
1974: 411; Lewandowski 5 1990: 994-995). Budući da se 
sporazumijevanje bazira na razumljivosti, lingvistika se 
ne može odreći međusobne razumljivosti kao kriterija. 
Štoviše, »kao mjerilo za uvrštavanje idioma u isti jezik 
međusobna razumljivost ima važnu, dominantno čak 
odlučujuću ulogu u novijem istraživanju jezika, dakle u 
općoj jezičnoj teoriji kao i u filologijama suočenima s fe- 
nomenom jezičnih varijanata« (Groschel 2009: 132). U 
skladu s tim definira se: »Jezik je svaki lingvistički enti- 
tet [...] između kojeg i drugih takvih entiteta vlada me- 
đusobna nerazumljivost« (Campbell 1998: 165). Tako- 
đer: »Međusobna razumljivost [...]je principijelni kriterij 
za razlikovanje dijalekata istog jezika od različitih jezi- 
ka« (ibid.: 193). 

Takvo mjesto međusobna razumljivosti zauzima ne 
samo u novijoj lingvistici, nego već »od zadnje četvrtine 
19. st. je u teorijskim diskusijama o statusu idioma kao 
varijanata jednog jezika ili zasebnih jezika širom svijeta 
prisutan kriterij međusobne razumljivosti, pa se njegovo 
djelomično zapostavljanje u postjugoslavenskoj jezičnoj 
raspravi (kod hrvatskih jezičnih partikularista već i prije 

raspada Jugoslavije) mora okarakterizirati kao izraz 
provincijalizma u struci« (Groschel 2009: 133). 

Drugim riječima, »tko kao Pranjković (2004, 186) 
misli da kriterij međusobne razumljivosti nema status 
znanstvenog argumenta [...] ili tko kao Grčević (2002a, 
6) taj kriterij svrstava prvenstveno u laičke predodžbe o 
jeziku suprotstavljajući mu kao navodno znanstveno pri- 
mjereniju — a nužno subjektivnu — 'samoprocjenu go- 
vornika' i povijest standardizacije (kod Hrvata i Srba 
prvotno razdvojenu), taj time samo dokazuje vlastito ne- 
poznavanje važnosti međusobne razumljivosti idioma u 
znanstvenoj povijesti lingvistike i u suvremenom jezi- 
čnoteorijskom diskursu« (Groschel 2009: 151). 

Neosporna »znanstvenosistematska relevantnost 
kriterija međusobne razumljivosti proizlazi kao prvo iz 
važnosti kategorija 'komunikacije '/'sporazumijevanja' i 
'razumijevanja' u taksonomijama poddisciplina istraži- 
vanja jezika« (ibid.: 134). Kao drugo, »znanstvenosiste- 
matska bitnost međusobne razumljivosti može se izvesti 
i iz hijerarhijskog ranga koji pripada tom kriteriju kao 
manifestaciji komunikativnog aspekta jezika u sklopu 
jezičnih funkcija« (ibid.: 135). Naime, uopće ne stoji pod 
znakom pitanja da »komunikativna funkcija je primar- 
na, prvotna i temeljna funkcija jezika, a sve druge su 
samo aspekti i modaliteti« (Mounin 1978: 55). Intere- 
santno je da i tu neupitnu činjenicu kroatisti gube iz 
vida, i tvrde da je simbolička funkcija jezika jednako 
važna ili čak važnija od komunikativne. 

U sociolingvističkoj enciklopediji može se pročitati 
daje uzajamnu razumljivost potrebno uzimati kao krite- 
rij jer se »na taj način može izbjeći potpuno neadekvatno 
rješenje da se međusobno sasvim nerazumljivi idiomi 
svrstaju u isti jezik i da se međusobno vrlo lako razumlji- 
vi idiomi svrstaju u različite jezike« (Ammon 1987: 324). 
U lingvističkoj enciklopediji (Crvstal 2 1998: 286) također 
je navedena međusobna razumljivost kao lingvistički 
kriterij. Nasuprot međusobnoj razumljivosti, nacionalni 

identitet koji kod južnoslavenskih jezikoslovaca igra gla- 
vnu ulogu označen je u istoj enciklopediji kao nelingvi- 
stički, i nabrojani su neki primjeri u kojima neosnovano 
nacionalni »identiteti forsiraju podjelu tamo gdje lingvi- 
stički postoji relativno mala razlika — hindski/urdski, 
bengalski/asameski, srpski/hrvatski, tvi/fante, ksosa/zu- 
lu«. 

Međusobna razumljivost kao (socio)lingvistički kri- 
terij suprotstavljena je neznanstvenom političkom kutu 
gledanja: »Kad se politički kut gledanja odbaci, tada nije 
teško odrediti da li se radi o jednom jeziku ili o nekoliko 
jezika. Govorniku nekog idioma ponudi se govoreni ili pi- 
sani odlomak iz nekog drugog idioma i razumijevanje se 
testira nizom pitanja. [...] razumije se ili vrlo malo (mo- 
žda 10%) — tu se radi o različitim jezicima — ili skoro 
sve (70% ili više) — ovdje se radi o dijalektima istog jezi- 
ka. Vrlo rijetko se javlja slučaj da razumijevanje iznosi 
oko 50%. [...] Kad se 'jezik' definira pomoću uzajamne ra- 
zumljivosti, onda se rijetko pojavljuju poteškoće pri od- 
ređivanju da li idiomi dviju grupa ljudi predstavljaju dija- 
lekte jednog jezika ili su dva različita jezika« (Dixon 
1997: 7, 8, 62). 

U gornjem citatu spomenut je i način mjerenja ra- 
zumljivost. Zahvaljujući stalnom optimiranju mjerenja 
razumljivosti, koje su 1951. započeli američki lingvisti 
Voegelin i Harris, već u 70-im godinama razvijena je po- 
uzdana metoda mjerenja (Casad 1974: 99). U internacio- 
nalnom sociolingvističkom priručniku opisuje se kako 
lingvistički instituti koriste za mjerenje razumljivosti te- 
stove u obliku koherentnog teksta ili u obliku izoliranih 
rečenica (Ammon 1987: 325). Ispitanik mora odgovoriti 
na pitanja o sadržaju koherentnog teksta ili izoliranih 
rečenica. Ta pitanja mu se postavljaju odmah nakon što 
mu se prezentira tekst ili rečenica. Stupanj razumljivosti 
se mjeri pomoću broja ispravno odgovorenih pitanja. Te- 
stovi sastavljeni od izoliranih rečenica imaju prednost 
utoliko što je u takvim rečenicama redundantnost manja 

nego u koherentnom tekstu pa ih je teže razumjeti. Ako 
rezultati testiranja pokazuju visok stupanj međusobne 
razumljivosti, dolazi do »svrstavanja različitih varijeteta 
ujedan te isti jezik. To se po pravilu radi kad međusobna 
razumljivost iznosi između 75% i 85%« (ibid.). 

Do zaključka da se granična zona nalazi između 75% 
i 85% došlo se nakon što su timovi lingvista na primjeri- 
ma brojnih jezičnih situacija širom svijeta ispitivali me- 
đusobnu razumljivost raznih idioma tako što su ispitani- 
cima prezentirali po određenim pravilima sastavljen 
tekst nekog drugog idioma i njegovu razumljivost testi- 
rali pomoću pitanja. Poslije izvršenog testiranja ispitani- 
ku je postavljeno i pitanje da li mu je bilo lako ili teško ra- 
zumjeti taj tekst. Nakon što su se odgovori na to pitanje 
usporedili s dobivenim postotkom razumljivosti teksta, 
pokazalo se da kad je razumljivost iznosila 85% ili više, 
to se po pravilu podudaralo s izjavom ispitanika da im je 
lako razumjeti dotični idiom (Casad 1974: 84). A kad je 
postotak razumljivosti iznosio 75% ili manje, to se po 
pravilu podudaralo s izjavom ispitanika da im je teško 
razumjeti dotični idiom (ibid.). U zoni između 75% i 85% 
odgovori su varirali. Budući da je međusobna razumlji- 
vost između Hrvata, Srba, Bošnjaka i Crnogoraca kad 
govore standardnim jezikom daleko veća od granice na- 
vedenog postotka, nesumnjivo se radi o jednom te istom 
standardnom jeziku. 

Ponekad se čuje tvrdnja da će jednom u budućnosti, 
za nekoliko stotina godina, sigurno doći do znatnih po- 
teškoća u sporazumijevanju između Hrvata, Srba, Bo- 
šnjaka i Crnogoraca jer će jezične razlike između njih po- 
stati velike, pa se stoga već danas može govoriti o raz- 
ličitim jezicima (v. npr. Tafra/Košutar 2008: 204; iste au- 
torice jednako proročanstvo izriču i za engleski jezik, str. 
200, 202). Međutim, proročanstvo, koliko god neki vjero- 
vali u njegovo ostvarivanje, nije dio jezične stvarnosti. A 
znanost o jeziku se može držati samo jezične stvarnosti. 
Osim toga, ima i suprotnih proročanstava (Kristophson 

2000: 185; Lončarek 2009). Ne treba zaboraviti ni da na- 
stanak jezika koji bi bio teško razumljiv drugim nacija- 
ma znači istovremeno da bi sve dosad napisano u jednoj 
naciji postalo teško razumljivo budućim generacijama 
iste nacije, što današnjim generacijama sigurno nije u in- 
teresu. Također ne treba smetnuti s uma da je mo- 
gućnost sporazumijevanja s pripadnicima drugih nacija 
prednost svakog jezika, a ne mana. I, kao što pokazuju 
brojni takvi primjeri u svijetu, mogućnost sporazumije- 
vanja ne negira zasebnost nacija i država. 

Primjena svih triju lingvističkih kriterija pokazuje 
da »za slavistiku kao sistemskolingvističku disciplinu 
nema nikakvog razloga da srpski, hrvatski i bošnjački 
smatra različitim jezicima umjesto kao do sada varijan- 
tama jednog jezika« (Groschel 2001: 180). To je razlog 
zašto lingvističke kriterije preskaču oni koji tvrde da po- 
stoji nekoliko novih jezika, i ponavljaju da na pitanje da 
li hrvatski, srpski, bosanski/bošnjački, crnogorski pred- 
stavljaju jedan jezik nije moguće dati neki lingvistički 
odgovor. Stvar je u tome da lingvistički kriteriji daju od- 
govor, ali on je suprotan od želja ispolitiziranih filologa. 

Kao dokaz da lingvistički kriteriji ne postoje, kroati- 
sti ističu da se ne zna točno koliko ima jezika u svijetu. 
Međutim, razlog zašto se ne zna točan broj jezika nije ne- 
postojanje lingvističkih kriterija, nego je razlog u tome 
što još postoje jezično nedovoljno istraženi predjeli ze- 
maljske kugle, npr. u području Amazone, središnje Afri- 
ke, Nove Gvineje, i što 66% jezika na svijetu ima manje 
od 10 tisuća govornika a jezicima s tako malo govornika 
događa se da vrlo brzo nestanu (Crvstal 2 1998: 286). Iz 
istih razloga ne znaju npr. ni biolozi koliko danas točno 
ima biljnih ili životinjskih vrsta u svijetu — to ne znači 
da biologija nema kriterije po kojima određuje što je raz- 
ličita vrsta. 



Policentrični standardni jezik 109 



Navodno sociolingvistički kriteriji 
Definicija sociolingvistike 

Na južnoslavenskim prostorima pojavljuje se tvrdnja da 
je lingvistici suprotstavljena sociolingvistika. Međutim, 
već i definicija sociolingvistike pokazuje daje neopravda- 
no očekivati suprotstavljanje između sociolingvistike i 
lingvistike, na osnovi kojeg bi se moglo reći da je srp- 
skohrvatski jedan jezik po lingvističkim kriterijima, a 
nekoliko jezika po sociolingvističkim. Naime, sociolin- 
gvistika je poddisciplina lingvistike, usp. definiciju so- 
ciolingvistike: »Poddisciplina lingvistike koja se bavi 
uzajamnim odnosima između društvene strukture i je- 
zične strukture, a zadatak joj je pokazati sistematsku po- 
vezanost jezične i socijalne strukture te utvrditi uzročne 
odnose u jednom ili u drugom smjeru. Sociolingvistika je 
interdisciplinarni projekt sociologa, lingvista, psihologa i 
antropologa koji konstituira jedan zajednički predmet 
proučavanja« (Lewandowski 5 1990: 979). Kao što se vidi 
iz definicije, sociolingvistika sadrži komponente četiriju 
znanosti ali ne i politike — ovo ističemo jer pojedini bal- 
kanski filolozi žele politiku predstaviti kao sociolingvi- 
stički kriterij iako ona to nije. 

Je li ustav kriterij 

Poznato je da su ustavi dio politike. Pa ipak južnoslaven- 
ski lingvisti pokušavaju kao sociolingvistički kriterij 
predstaviti ustave novonastalih država, u kojima su hr- 
vatski, srpski, bosanski i crnogorski proglašeni službe- 
nim jezicima s pravno fiksiranim imenima. No, sociolin- 
gvistička podrška »za zahtijevanje statusa zasebnog 'je- 
zika' ne može se dobiti samom činjenicom proglašavanja 
službenog jezika i pravnim fiksiranjem politički poželj- 
nog imena (i obrnuto, ne može nestati administrativnim 
mijenjanjem statusa idioma i njegovim preimenova- 

njem)« (Groschel 2009: 221). Jer »obična odluka još ne 
čini jezik. Isto tako ne može ime napraviti od nekoliko je- 
zika jedan ili od jednog nekoliko« (Blum 2002: 153). 

Osim toga, ustavno proglašavanje nekog idioma slu- 
žbenim jezikom i ustavno fiksiranje imenovanja nisu so- 
ciolingvističkog karaktera, nego političkog (Groschel 
2003: 149): »Kod izbora službenih jezika i njihovog ime- 
novanja rukovode se grane prava koje su za to zadužene 
isključivo prema smjernicama politike odnosno dotičnih 
vladajućih elita u državi. Stoga nema nikakvog oprav- 
danja kod opisivanja postjugoslavenskih jezičnih odnosa 
navoditi proglašenost službenim jezikom i administra- 
tivno fiksiran oblik imena kao navodno 'sociolingvisti- 
čka obilježja' u korist jezičnopartikularističke argumen- 
tacije kod srpskohrvatskogjezika«. Drugim riječima, »iz 
ustavnog proglašavanja srpskog, hrvatskog, bosanskog i 
crnogorskog jezika ne mogu se izvesti (socio)lingvistički 
argumenti protiv toga da i dalje postoji srpskohrvatski 
kao jedan jezik« (Groschel 2009: 349). 

Budući da se ustavno proglašavanje službenim jezi- 
kom rukovodi neznanstvenim motivima, ono ne utječe 
na sociolingvistiku (Groschel 2006: 181-206). Groschel 
(2003: 151-160) navodi ustave iz 21 evropske i izvane- 
vropske države naspram kojih lingvistika klasificira i 
imenuje jezik drugačije jer su odredbe o službenom jezi- 
ku u tim ustavima u suprotnosti sa znanstvenim spozna- 
jama. Groschelovi primjeri su ujedno i dokaz da »odred- 
be o službenom jeziku i o nazivu jezika [...] su za lingvi- 
stiku i sociolingvistiku irelevantne« (Groschel 2009: 
284). 

Iz jedne grupe prikupljenih primjera vidi se kako (so- 
ciolingvistika i dalje klasificira idiome kao varijante jed- 
nog jezika premda ih je politika proglasila službenim 'je- 
zicima'; druga grupa primjera također potvrđuje samo- 
stalnost lingvistike naspram politike pokazujući da lin- 
gvistika opisuje kao različite jezike idiome koje državna 
politika predstavlja kao jedan 'superjezik'; treća grupa 

primjera oslikava nesklad između lingvistike i politički 
motiviranih odredbi u ustavima na sljedeći način: u lin- 
gvistici svaki jezik koji se istražuje ima svoje ime, a 
državni zakoni u onim slučajevima kad uopće određuju 
službeni jezik znaju svjesno prešutjeti njegovo ime for- 
mulacijama poput »službeni jezik je jezik na kojem je na- 
pisan ustav« (primjer Grčke iz 1968.). Takav primjer 
predstavlja i Austrija nakon 2. svjetskog rata, kada je od 
1945. do 1952. »u okviru oportunističkog distanciranja 
od svega što je njemačko« naziv »njemački jezik« odlu- 
kom Ministarstva izbačen iz škola. Umjesto njega kori- 
stio se naziv »jezik nastave«, kako je pisalo i u svje- 
dodžbama iz onog vremena (Groschel 2003: 159). 

Stoga je jasno da »su službeni jezici i ime koje im 
država dodjeljuje čisto pravne tvorevine« koje se ne pre- 
nose automatski u (socio)lingvistiku (ibid.: 182). Tim 
više što baš kod imenovanja službenog jezika postoje 
»pokušaji od strane politike da pitanje imenovanja in- 
strumentalizira za vlastite svrhe. Službeni nazivi jezika 
mogu postići funkciju prikrivanja stvarnosti pogotovo 
kod stranaca koji nisu dobro upoznati s prilikama u 
određenoj zemlji i s jezikom« (ibid.: 159-160). 

Zato i rukovođenje prema službeno-političkom ime- 
novanju a ne prema znanstvenome nailazi na kritiku, 
npr. u slučaju Registracijske agencije za ISO-kodove: 
»Mana kod ISO 639-2 je što se jako orijentira prema po- 
litičkim okolnostima: npr. srpski, hrvatski i bosanski se 
vode kao tri različita jezika, dok se najmanje osam pot- 
puno različitih kineskih jezika vode kao samo jedan. Na- 
suprot tome je SIL-shema jače pokušavala orijentirati se 
prema lingvističkim kriterijima« (Richter 2006). 

Neupućeni misle daje ustavno proglašavanje službe- 
nogjezika znak da postoji jezik kojim oni govore. Potreb- 
no je stoga podsjetiti da proglašavanje službenim jezi- 
kom neke države nije kriterij za postojanje ili neposto- 
janje nekog standardnog jezika (Mattusch 1999: 79-80). 
(Socio)lingvistika ima svoje vlastite kriterije, a ustavno 

»pripisivanje različitim idiomima statusa pomoću odred- 
bi o službenim jezicima ne može konkurirati s lingvi- 
stičkim i sociolingvističkim kriterijima. To proizlazi već 
iz činjenice što preko 98% jezika na svijetu nema nika- 
kav službeni status« (Groschel 2009: 341). Kad bi ustav 
bio kriterij za postojanje jezika, onda onih 98% jezika na 
svijetu koji ustavom nisu proglašeni službenima ne bi 
postojali. Ne bi postojao npr. mađarski jezik jer u mađar- 
skom ustavu ne postoji odredba o službenom jeziku. 
Takvu odredbu u ustavu nemaju ni skandinavske zemlje 
Danska, Norveška, Švedska. 

Ustav se može promijeniti preko noći, ali postojanje 
nekog standardnog jezika ne može. Za jezikoslovce koji 
se pozivaju na sociolingvistiku kad tvrde da je u hrvat- 
skom, srpskom, bosanskom i crnogorskom slučaju riječ o 
četiri standardna jezika karakteristično je da »nažalost, 
takvi autori reduciraju 'sociolingvistiku' najčešće samo 
na proglašenost službenim jezikom (a njega usto često 
još pogrešno poistovjećuju sa standardnim jezikom)« 
(ibid.: 367). Naime, ne samo daje standardni jezik (so- 
cio)lingvistički pojam, a službeni jezik politički, nego je 
standardni jezik širi pojam od službenoga: »Službeni je- 
zik je tehnički pojam koji označava jezik ili jezike za 
službene poslove vlade«, dakle »službeni jezik je jezik 
koji je vlada priznala i odobrila za upotrebu u službenim 
poslovima vođenima u vladinim institucijama« (Sonntag 
1995: 92). Podjednako i Eastman (2001: 658) određuje 
službeni jezik kao »jezik upotrebljavan za poslove vla- 
de«. Dok standardni jezik nije ograničen samo na vladi- 
ne institucije, »službeni jezik koristi se u centralnim 
nadregionalnim organima države (vladi, parlamentu, 
upravi)« (Witt 2001: 31). Stoga se u definiciji »pojam slu- 
žbenog jezika razumno može ograničiti na jezik na ko- 
jem država komunicira sa svojim građanima, odnosno, 
još općenitije rečeno, jezik koji vlada može koristiti u 
svim svojim djelatnostima. [...] Navedena kratka defini- 
cija je sasvim dovoljna za određivanje osnovnih funkcija 



Policentrični standardni jezik 113 



službenih jezika« {ibid.: 30). Iz dosad rečenoga se vidi da 
»'službene jezike' mora se [...] po njihovom nastanku i po 
funkciji striktno razlikovati od 'standardnih jezika'. Slu- 
žbeni jezici su izvanjezični pravni konstrukti« (Groschel 
2009: 114). 

Proglašavanje jezika službenim nije potrebno u svr- 
hu zaštite tog jezika (Gonzalez 2001: xxvii). Stoga kod 
spomenutog podatka daje 2% jezika u svijetu proglašeno 
službenim iskrsava pitanje »Zašto se proglašava? Sasvim 
sigurno je to 'nepotrebno' s neposredne 'pragmatičke' 
točke gledišta. Mnoge države, uključujući i Veliku Brita- 
niju i Sjedinjene Američke Države, nemaju ustavno slu- 
žbeni jezik« (Cooper 1989: 101). I Njemačka je među tak- 
vim državama (Groschel 2003: 141). Ovakvi primjeri 
potvrđuju daje ustavno proglašavanje službenog jezika 
suvišno — navedene države sasvim dobro funkcioniraju 
bez toga, bilo da se radi o jednojezičnoj ili o višejezičnoj 
državi. 

Cooper (1989: 101) zapaža, osim toga, da se »i usta- 
vom proglašeni službeni jezici ponekad ignoriraju«. Kao 
primjer ignoriranja navodi pojedine države u kojima se 
od 16 ministarstava čak 14 ne pridržava ustavne odred- 
be o službenom jeziku koristeći drugi jezik, i to deset- 
ljećima nakon što je u ustavu određen službeni jezik. To 
su samo neki od primjera koji potvrđuju lingvistički za- 
ključak »da niti je nužno odrediti službeni jezik niti je 
nužno pridržavati se ustavne odredbe ako je donešena« 
(ibid.). 

Razumljivo je zašto niz država u svijetu nema ustav- 
no proglašen službeni jezik kad se zna da ustavno pro- 
glašavanje samo jednog jezika službenim je nedemokrat- 
ski čin jer služi isključivanju iz javnog života ljudi koji 
govore drugim jezicima ili na koje se gleda kao da govore 
drukčije, to je »napad na demokratske osnove« (Giroux 
2001: x). Taj čin je izraz jezične netolerancije, a jezična 
netolerancija je »često politički prihvatljiva maska za ne- 
toleranciju« prema određenim grupama ljudi, prema 

drugim nacijama itd., »možda simptom straha za budući 
status sada dominantne grupe općenito« (Gonzalez 
2001: xxvi). Ta maska se koristi jer je mnogo manji pro- 
blem u današnjim društvima govoriti o službenom jeziku 
ili o jezičnoj čistoći nego govoriti direktno o neprija- 
teljstvu prema drugoj naciji, o rasi i si. (ibid.: xxvii). 

Protiv ustavnog proglašavanja postoji još jedan raz- 
log: euforija koja se umjetno pravi oko proglašavanja zna 
ljude navesti da jezik i/ili određeno ime jezika gledaju 
kao totem, kao kvazisakralni emocionalno nabijeni gru- 
pni simbol s kojim se identificiraju, nešto poput nacio- 
nalne himne, zastave i grba (Tabouret-Keller 1997: 
318-319). U takvim slučajevima »ustavno određivanje 
jezika predstavlja upotrebu političkih simbola za učvr- 
šćivanje vladajućih elita« (Cooper 1989: 102). Navedena 
pojava zapažena je u novonastalim južnoslavenskim dr- 
žavama (Friedman 1999; Groschel 2003: 160). Vladajuće 
elite prave pomoću medija lažnu paniku da će propasti 
nacija i država ako se ustavom ne proglasi službeni jezik, 
i to pod imenom dotične nacije odnosno države. Time 
izmišljaju nepostojeće probleme i konstruiraju sukobe, 
skrećući ujedno pažnju s važnih ekonomskih i drugih pi- 
tanja u društvu: »politika jezične panike obično se javlja 
u obliku naizgled privlačnog brzog fiksanja, koje po pra- 
vilu uzrokuje više problema nego što ih rješava« (Gonza- 
lez 2001: 260). 

Iako ustav nije sociolingvistički kriterij, kroatisti se 
pozivaju na ustav (v. npr. Samardžija 2003: 9; Tafra/Ko- 
šutar 2008: 204) i zato da bi neistomišljenike prikazali 
kao prekršioce ustava, dakle kao protudržavne elemen- 
te, što znači da ih kriminaliziraju. Time pokušavaju na- 
domjestiti nedostatak dokaza za svoju tvrdnju da se radi 
o različitim jezicima. S pravom Groschel (2009: 350) u 
pozivanju kroatista na proglašenost službenim jezikom 
vidi izraz slabosti: očito »hrvatska strana pripisuje ranije 
navođenim drugim, navodno lingvističkim ili sociolin- 
gvističkim argumentima za zasebnost hrvatskoga jezika 

slabu uvjerljivost nakon što su oni, prvenstveno u ino- 
zemstvu, podvrgnuti temeljitoj kritici«, pa zato poduzi- 
ma »povlačenje na 'siguran' teren odredbi o službenim 
jezicima«. Ali »u svim slučajevima kad se kod određiva- 
nja kategorija mogu uzimati u obzir unutarjezični i iz- 
vanjezični faktori ili kad oni čak kao osnova definicije ko- 
lidiraju, lingvistika pokazuje dominantnu tendenciju da- 
vanja prednosti unutarjezičnim datostima« (ibid.: 125). 
Npr. »premda je s državnim razdvajanjem na indijskom 
potkontinentu naziv hindustanski jezik potisnut iz slu- 
žbene upotrebe, oba idioma u lingvistici besprijeporno 
važe i dalje kao varijante« {ibid.: 88). S obzirom da su 
razlike između hrvatske i srpske varijante još manje 
nego između hindske i urdske (Thomas 2003: 318), utoli- 
ko više dolazi do izražaja koliko je neznanstveno što 
»hrvatska strana čak daje prioritet odredbama o službe- 
nom jeziku umjesto lingvističkim i sociolingvističkim 
kriterijima« (Groschel 2009: 349). Citirajući kao takav 
primjer Marka Tadića, Groschel {ibid.) ga komentira: 
»Time se od 'znanstvene zajednice' lingvista zahtijeva 
da prepusti politici prvenstvo kod definiranja što čini za- 
seban 'jezik' i da zanemari svoje vlastite klasifikacije«. 
Kao podjednak primjer citira i Izjavu HAZU iz 2005., čija 
se potpuna udaljenost od lingvistike pokazuje u svjetlu 
činjenice da već »odavno su predstavnici opće lingvistike 
i slavistike obrazložili i razglasili nalaz da su jezično- 
pravne i naposljetku politički motivirane odredbe o sta- 
tusu idioma irelevantne za pitanje njihove klasifikacije 
kao zasebnih 'jezika'« (Groschel 2009: 349-350). 

Usput rečeno, odredbi o službenom jeziku u hrvat- 
skom ustavu nedostaje i smisao. Poznato je, naime, da 
ustavne odredbe o jeziku imaju smisla samo ako se odno- 
se na manjinske jezike u toj državi, tj. ako kažu da nitko 
ne smije biti diskriminiran s obzirom na svoj jezik. Nasu- 
prot tome, ustavne odredbe koje se u praktično jednoje- 
zičnoj zemlji odnose na taj jezik potpuno su promašene. 
Jer što je uopće njihova funkcija? Svakako nije zaštita ili 

ravnopravnost tog jezika kad se ionako radi o jednoje- 
zičnoj zemlji. Čak i kad države nisu jednojezične, nelo- 
gično je i nepotrebno u ustav stavljati odredbe o većin- 
skom jeziku. 

Tzv. »vrijednosni kriterij« odnosno samoprocjena 
govornika 

Južnoslavenski filolozi se kod tvrdnje da Hrvati, Srbi, 
Bošnjaci i Crnogorci govore različitim standardnim jezi- 
cima pozivaju na tzv. vrijednosni kriterij, koji se zasniva 
na stavu govornika prema vlastitom jeziku tj. na njiho- 
voj samoprocjeni. Međutim, vrijednosni kriterij nije 
znanstven jer »govornik prosuđuje svoj jezik ne prema 
lingvističkim ili drugim objektivnim kriterijima, nego 
prema subjektivnim kriterijima« (Schubert 1997: 84). 
Kod govornika je »svijest o jeziku vrijednosna kategorija 
i stoga subjektivna, sa svim neodređenostima koje proiz- 
laze iz subjektivnosti« (Haarmann 2 2002: 11). Zbog te 
subjektivnosti se »percipiranje jezične situacije od strane 
govornika ne mora podudarati sa stvarnom situacijom« 
(Aitchison 1992: 494). Štoviše, »lingvisti i društveni psi- 
holozi koji su istraživali narodne stavove ustanovili su 
da su tvrdnje ljudi o jeziku netočne i da su često u kon- 
tradikciji s njihovom stvarnom upotrebom jezika« (Mil- 
roy/Milroy 3 1999: 15). Zato vrednovanje od strane govor- 
nika, tj. njihova samoprocjena, nije u (socio)lingvistici 
kriterij pri određivanju jezika: smatrati neki idiom »jezi- 
kom zato što ga njegovi govornici tako procjenjuju bilo bi 
kao npr. smatrati neki politički sistem demokratskim 
zato što ga njegova populacija procjenjuje takvim. Polito- 
lozi, po pravilu, ne bi bili jako sretni s takvim rješenjem. 
U prirodnim znanostima je još očitije nego u društveni- 
ma da ne koristi mnogo ako se slijedi mišljenje neke po- 
pulacije laika. Nijedan ozbiljan biolog ne bi npr. jegulju 
smatrao zmijom jer je ljudi procjenjuju tako« (Ammon 
1989: 31). 

Dakle, »mišljenje govornika o vlastitom idiomu i o 
drugim idiomima, stavovi proizišli iz toga i prosudbe o 
vrijednosti su zbog neizbježne subjektivnosti u njima i 
zbogizvanjezične motivacije principijelno neprikladni za 
lingvističku klasifikaciju s ciljem diferenciranja između 
različitih jezika s jedne strane i varijeteta/varijanata 
istog jezika s druge strane« (Groschel 2009: 147). 

Postoji i dodatni razlog za kritičko propitivanje na- 
rodnih uvjerenja o jeziku: poznato je da »pomoću mjera 
jezične politike može se manipulirati jezičnom sviješću« 
kod laika (ibid. : 316). »Utoliko su navodno spontano pro- 
izvedena vrednovanja jezika kod laika često samo refleks 
jezičnopolitičke odnosno jezičnoideološke manipulacije« 
(ibid.: 321). 

Brojni inozemni lingvisti već su pisali o nezavisnosti 
lingvistike od samoprocjena govornika, npr. »o raskora- 
ku između nalaza lingvistike i prosudbi govornika kon- 
statiraju Hamers/Blanc (2000, 276) upućujući, između 
ostalog, na hindski i urdski (hindustanski): 'Ono što su 
lingvisti definirali kao jedan te isti jezik ili kao jezični 
kontinuum mogu različiti govornici tog jezika gledati 
kao različite jezike'. I u Evropi ima primjera da govornici 
idioma sebe pripisuju zasebnim jezičnim zajednicama 
dok ih lingvistika smatra govornicima dijalekta, varijan- 
te ili varijeteta određenog jezika« (Groschel 2009: 
316-317). 

Sto se tiče laičkih promišljanja o jeziku, može se reći 
da »svatko je u određenoj mjeri amaterski lingvist [...]. 
Ali činjenica da svi mi imamo određena 'amaterska mi- 
šljenja' na temu našeg materinskog jezika ne daje tim 
mišljenjima nekakav specijalan status u očima znanstve- 
nika lingvista. Ona možda mogu biti zgodna kao početna 
'radna hipoteza', ali zadatak znanstvenika je da poboljša 
amaterske teorije običnog čovjeka, a ne da ih uzme zdra- 
vo za gotovo. (Ne bismo jako cijenili profesora meteoro- 
logije koji bi smatrao daje cilj njegove profesije sistema- 

tizirati korpus bapskih priča o prognozi vremena)« 
(Sampson 1979: 189-190). 

Sociolingvist može konstatirati da laici imaju odre- 
đeno mišljenje o jeziku, ali ga ne preuzima kao znanstve- 
no utemeljeno. Npr. svjetski poznat sociolingvist Joshua 
Fishman utvrdio je da kod raznih naroda postoji uvje- 
renje da njihov jezik potječe od zlatne ptice. Time stoje 
to Fishman opisao u svojoj sociolingvističkoj knjizi, nije 
to uvjerenje ujedno postalo i njegovo uvjerenje, nije po- 
stalo uvjerenje koje zastupaju sociolingvisti jer nije 
znanstveno utemeljeno. Poistovijetiti laičke stavove o je- 
ziku sa sociolingvističkima bilo bi isto što i poistovijetiti 
alkemiju s kemijom, ili astrologiju s astronomijom, ili 
vračeve s fakultetski školovanim liječnicima. 

O temi »uvjerenja govornika o vlastitom jeziku ili 
općenito o jeziku« Trask (1999: 96, 97) sažima stav do- 
minantan u lingvistici: »uobičajeni stav među lingvisti- 
ma [...] je da ta narodna uvjerenja nisu ništa više nego za- 
bavni komadići neznalačkih gluposti«. 

S obzirom da hrvatski jezikoslovci spominju u pozi- 
tivnom smislu Heinza Klossa kao sociolingvistički auto- 
ritet, može se napomenuti da i Kloss (1976: 306) odbacu- 
je samoprocjenu govornika kao kriterij kod određivanja 
da li se radi o različitim jezicima: »Taj stav koji se zasni- 
va na osjećajima i koji se ubraja u područje laičkog jezi- 
koslovlja je doduše znanstveno beznačajan«. Kloss 
( 2 1978: 27) podsjeća da »neće neki jezični oblik koji lin- 
gvisti jednoznačno klasificiraju kao dijalekt postati jezik 
zato što njegovi govornici zastupaju mišljenje da se radi o 
'jeziku'«. Tako da svakome upućenom u sociolingvistiku 
poznato je da »opće mjesto jezične sociologije odnosno 
sociolingvistike i u tradiciji Klossa je da samoprocjenji- 
vanje jezika od strane njegovih govornika nije prihvatlji- 
vo za znanost kao kriterij kod određivanja statusa« (Gro- 
schel 2009: 317). 

Pojedini južnoslavenski filolozi također su zapazili 
slabosti tzv. »vrijednosnog kriterija«: npr. Skiljan (2002: 

37) kritički zapaža da »Katičićev model složenog je- 
zičnog identiteta ne naglašava dovoljno razlike između 
tipoloških i genetskih kriterija sjedne strane i vrijedno- 
snog određenja s druge strane. Prije svega, naime, prva 
su dva kriterija u osnovi rezultat lingvističke i racional- 
no zasnovane analize, dok treći proistječe iz djelomično 
iracionalnog stava govornika prema vlastitom jeziku«. 
Kad bi samoprocjena govornika bila sociolingvistički kri- 
terij, bilo bi moguće da već sutra nastanu novi strani je- 
zici, npr. pulski ili slavonski, jer bi sve ovisilo samo o 
tome hoće li stanovnici Pule ili Slavonije izjaviti da svoj 
idiom smatraju zasebnim jezikom. 

O domaćim jezikoslovcima uočeno je da se ponašaju 
»kao daje sama želja za razgraničavanjem dovoljna za 
nastanak novih standardnih jezika« (Groschel 2009: 
100). Pozivanjem na stavove u narodu zaboravljaju da 
zadatak (socio)lingvista nije primjenjivati narodski pri- 
stup jeziku, nego znanstveno utemeljen pristup. Zato su 
i školovani naspram laika u narodu. Narod može pauka 
zvati insektom, ali biolog to neće napraviti jer zna da 
pauk nije insekt. Tako narod može zvati i jezik kako god 
hoće, ali jezikoslovci bi se morali držati (socio)lingvi- 
stičkih kriterija. Pozivaju se na ljudska prava, zaborav- 
ljajući da nitko ne priječi neupućene laike da o jeziku 
kažu što god hoće, kao što im nitko ne brani da se hvata- 
ju za dugme kad vide dimnjačara. Ali ta »laička shva- 
ćanja o jeziku su za lingvističku znanost irelevantna« 
(ibid.: 312). 

Postoji li »pravo naroda« kao kriterij 

Filolozi s južnoslavenskih prostora pozivaju se na »me- 
đunarodno priznavanje« idioma kao »jezika« pod od- 
ređenim imenom, no takvo »legaliziranje« ili »međuna- 
rodno priznavanje« »ne postoji u pravima naroda. Ob- 
jekti internacionalnog priznavanja su samo države« 
(Groschel 2009: 221). 

Pozivaju se i na ravnopravnost naroda tvrdeći da je 
znak demokracije i znak ravnopravnosti reći da svaka 
nacija ima zaseban jezik. Zaboravljaju da lagati nije znak 
demokracije i ravnopravnosti, a upravo to čine oni koji 
tvrde da Hrvati, Srbi, Bošnjaci i Crnogorci govore četiri 
jezika. Osim toga, Njemačka i Austrija su demokratske, 
ravnopravne zemlje i različite nacije, a nemaju zasebne 
jezike, Amerika i Engleska su demokratske, ravnoprav- 
ne zemlje i različite nacije, a ni one nemaju zasebne jezi- 
ke itd. To znači da se demokracija i ravnopravnost ne po- 
stižu zasebnim jezikom. Štoviše, današnja nastojanja da 
se srpskohrvatski podijeli na više jezika navedena su u 
internacionalnom jezičnom leksikonu kao aktualni pri- 
mjer jezičnog šovinizma (Gluck 2 2000: 652). Budući daje 
šovinizam, tj. ekstremni nacionalizam, u suprotnosti s 
demokracijom i ravnopravnošću, neutemeljeno je i ne- 
umjesno spomenuta nastojanja nazivati demokratskim 
činom. A po kroatističkoj logici da nacija nije ravnoprav- 
na ako nema zaseban jezik, čak ni Amerikanci ne bi bili 
jedna od ravnopravnih nacija. 

Moguće je da je riječ »pravo« postala pomodna na 
južnoslavenskim prostorima jer drukčije se ne može ob- 
jasniti zašto južnoslavenski filolozi zazivaju »pravo na- 
roda na svoj jezik« kad od naroda nitko ne traži da pređe 
na neki tuđi jezik. Ni od drugih naroda se ne traži prela- 
zak na strane jezike, npr. nitko ne zahtijeva od Austrija- 
naca da pređu na francuski. Ujedno se nikome ne brani 
da javno iznosi kako jezik kojim govore Austrijanci ta- 
kođer govore i Nijemci i većina Svicaraca. Isto je i u 
našem slučaju: nitko ne traži od Hrvata da pređu npr. na 
španjolski, i nitko se ne mora praviti slijepim pred činje- 
nicom da jezik kojim govore Hrvati također govore i 
Srbi, Bošnjaci i Crnogorci. Usput rečeno, zanimljivo je da 
su baš kroatisti, koji se pozivaju na »pravo naroda na 
svoj jezik«, ujedno i jedini koji donekle ugrožavaju to 
pravo, i to tako što prema svom subjektivnom ukusu 

odlučuju koju riječ će kojeg dana proglasiti nevaljalom i 
zahtijevaju od naroda upotrebu drugih riječi. 

Pozivaju se i na to daje imenovanje jezika npr. hrvat- 
skim u skladu s »pravom hrvatskoga naroda. Narod ima 
pravo svoj jezik zvati svojim imenom«. Osvrćući se na tu 
tvrdnju koja se ponavlja još od Deklaracije, Groschel 
(2003: 164) ističe: »Tim oštrije treba ustvrditi da se još u 
doba Deklaracije iz 1967. radilo o jednom ad hoc iz- 
mišljenom 'pravu'. Nijedna deklaracija prava UNO-a ili 
UNESCO-a, nijedna regionalna konvencija za zaštitu 
ljudskih prava ili prava manjina (KSZE-a/OSZE-a ili 
Vijeća Evrope) ne zna za takvo pravo na samoodređiva- 
nje imena jezika«. 

Jacobsen (2006: 319) podsjeća kako mišljenje da po- 
stoji nekakvo pravo naroda na određivanje imena jezika 
predstavlja pogrešno shvaćanje odnosa između nacije i 
jezika. Naime, naroda koji govore isti jezik kao i neki 
drugi narod »ima toliko da ih ne treba ni nabrajati, i 
nema prema tome nikakvih razloga zbog kojih bi Hrva- 
ti« se pozivali na nekakvo nepostojeće pravo nazivanja 
jezika prema naciji (ibid.). Kad bi se jezik nazivao prema 
naciji, a nekoliko nacija govori istim jezikom, onda bi bilo 
nekoliko naziva za isti jezik, što je neprihvatljivo u zna- 
nosti jer sugerira da se radi o više jezika. Laici u narodu 
mogu, naravno, nazivati jezik kako hoće, ali se pritom ne 
mogu pozivati na pravo niti se nazivi iz naroda smiju na- 
metati lingvistici (Groschel 2001: 175). 

Kod teme ljudskih prava potrebno je podsjetiti da 
»ljudska prava kao idejnopovijesno nasljeđe francuske 
revolucije polaze od temeljne postavke« da »svaki pojedi- 
ni čovjek naspram državnih zahvata ima neotuđiva os- 
novna prava i slobode koje svako društvo ili zajednica 
moraju poštivati i štititi. Ta prava i slobode su univerzal- 
ni i vrijede za svakog čovjeka [...]. Ta univerzalnost 
isključuje nekakvu podjelu ljudskih prava na određene 
grupe ljudi, dakle isključuje partikularistička prava ko- 
lektiva« (Riedel 2005: 288). Ove osnovne postavke iz do- 

kumenata Ujedinjenih naroda o pravima čovjeka izok- 
reću se u našoj sredini. Jedan od novijih primjera toga je 
Izjava HAZU o jeziku (v. HAZU 2005: 41-48, i kritičku 
analizu te Izjave u Kordić 2005: 226-231): u Izjavi se citi- 
raju rečenice Ujedinjenih naroda gdje se govori o pravu 
svake osobe da se slobodno može služiti svojim jezikom, 
a istovremeno se te rečenice u Izjavi HAZU prikazuju 
kao da u njima piše da svaki narod mora imati različit je- 
zik. Time sastavljači Izjave pravo svake osobe izvrću u 
pravo kolektiva, oduzimajući na taj način dotično pravo 
svakom pojedincu jer on za njih postoji samo kao dio ko- 
lektiva i mora biti podređen onome što elita kolektiva 
odredi. Konkretno, oduzima mu se sloboda izražavanja 
na svom jeziku jer elita od njega zahtijeva da prihvati pu- 
rističke i preskriptivne intervencije u ime izmišljenog 
prava kolektiva na različit jezik. Drugim riječima, oduzi- 
ma mu se ono pravo na koje se Izjava HAZU poziva i koje 
je jedno od univerzalnih prava svakog čovjeka, zagaran- 
tirano u dokumentima Ujedinjenih naroda pa bi ga hr- 
vatska država morala poštivati. Ne smije se zaboraviti da 
»čim država, političke stranke ili društveni pokreti odu- 
zimaju građaninu odluku o njegovom identitetu obave- 
zujući ga da mora pripadati jednoj određenoj kulturnoj, 
jezičnoj ili religijskoj zajednici, kreću se u krugu autori- 
tativnih državnih sistema« (Riedel 2005: 21). 

Zaključak o sociolingvistici 

Sociolingvistika pokazuje suprotno od politički isformu- 
liranih odredbi o jeziku u ustavima južnoslavenskih dr- 
žava. Kao prvo, iz definicije jednog od temeljnih sociolin- 
gvističkih pojmova kao što je standardni jezik (v. poglav- 
lja Što je standardni jezik i Zašto je potreban standardni 
jezik) vidi se da područje Hrvatske, Srbije, BiH i Crne 
Gore opslužuje jedan te isti standardni jezik. Kao drugo, 
dobro poznata sociolingvistička teorija policentričnosti 
(v. poglavlja Definicija policentričnog jezika, Razlike iz- 

među varijanata policentričnog jezika, Kodifikacija), ko- 
ja uz lingvističke datosti uzima u obzir i sociolingvističke 
da se jezik govori u različitim nacijama i u različitim 
državama, daje isti rezultat. Treće, sociolingvistika nudi 
i druge dokaze da se kod srpskohrvatskog radi o jednom 
jeziku: »Bez obzira na pokušaje kroatiziranja odnosno 
'turkiziranja' od strane jezičnopartikularističkih lingvi- 
sta u Hrvatskoj i među bosanskim Muslimanima (čiju 
trajnu prihvaćenost od strane mase govornika u obje re- 
gije tek treba pričekati) idiomi Hrvata, Bošnjaka i Srba (i 
naravno Crnogoraca) su kao i prije uzajamno razumljivi 
(i to statistički u daleko većoj mjeri nego što je to slučaj 
između blisko srodnih jezika). Ta uzajamna razumlji- 
vost [...] je sociolingvistički korelat strukturnoj sličnosti 
utvrđenoj u sistemskoj lingvistici i argument za to da i 
dalje postoji jedan srpskohrvatski jezik« (Groschel 2003: 
183). 

Uz te sociolingvističke argumente »najjači sociolin- 
gvistički dokaz protiv shvaćanja da se kod hrvatskog, bo- 
sanskog/bošnjačkog i srpskog radi o tri autonomna 'jezi- 
ka' sastoji se u jednom argumentu koji — začudo — u 
obimnoj literaturi o jezičnoj šizmi oko srpskohrvatskog 
dosad nigdje nije bio tematiziran. Radi se o nepostojanju 
bilingvizma između grupa govornika navedenih triju 
idioma (odnosno četiriju s crnogorskim). Začuđujuća či- 
njenica da taj kut gledanja nije sistematski razmatran 
može se možda objasniti upravo banalnošću stanja stva- 
ri. Na kraju krajeva, općepoznata istina je: gdje nema 
dvojezičnosti, nemamo posla s dva jezika« (ibid.). 

Dvojezičnost nije kad netko iz Srbije dođe na Jadran 
pa da ne bi bio prepoznat kao Srbin unosi u svoj govor 
ijekavske izgovorne elemente. Ili kad netko iz Hrvatske 
ili Bosne preseli u Beograd i ne želi tamo biti prepoznat 
kao izbjeglica pa svoj ijekavski izgovor zamjenjuje ekav- 
skim. To nije bilingvizam, nego prilagođavanje istogjezi- 
ka varijantskim posebnostima. Daje riječ o istom jeziku 
vidi se po tome što jedna osoba može koristiti srpsku va- 

rijantu a druga hrvatsku ili bosansku ili crnogorsku pa 
da komunikacija između njih svejedno tečno funkcioni- 
ra. Slučajeva prilagođavanja jezika varijantskim poseb- 
nostima ima, naravno, i u drugim zemljama u svijetu. 
Ammon (1995: 302) navodi primjere kad Nijemci presele 
u Švicarsku pa se dio njih trudi svoju njemačku varijantu 
zamijeniti švicarskom varijantom njemačkog jezika ka- 
ko bi izbjegli odbojnost kod nekih Svicaraca kad po govo- 
ru prepoznaju da sugovornik dolazi iz Njemačke. Prila- 
gođavanja jezika ima i unutar Njemačke: kad netko s 
juga preseli na sjever, trudi se svoje bavarske regionalne 
posebnosti zamijeniti sjevernonjemačkim karakteristi- 
kama, ili, kad netko sa sjevera dođe na odmor u južnu 
Njemačku, neće na pitanje koliko je sati odgovoriti na 
ulici »četvrt do devet«, nego će reći »tričetvrt devet« ako 
ne želi biti prepoznat kao došljak sa sjevera itd. 

Kroatisti spominju da su unutar Jugoslavije neke no- 
vine izlazile u dvije jezične verzije, hrvatskoj i srpskoj, 
što bi trebalo značiti da su se dotične novine prevodile i 
daje stoga riječ o dva jezika. No, ne radi se o prevođenju 
jer svrha prevođenja je postizanje razumijevanja, a spo- 
menute novine bi se razumjele i da su bile samo u jednoj 
verziji. Kod njih se također radilo o prilagođavanju istog 
jezika varijantskim posebnostima da bi tekstovi izgledali 
kao da potječu iz te sredine. I Babić (2004: 32) priznaje 
da se ne može govoriti o prevođenju, nego o prilago- 
đavanju: »'Borba' od god. 1948. izlazi i u zagrebačkom 
izdanju jezično prilagođenom sredini za koju je namije- 
njena. Takvih bi se primjera moglo navesti više«. I u dru- 
gim zemljama ima takvih slučajeva: nekom piscu iz Au- 
strije koji rukopis svoje knjige nudi njemačkom izdavaču 
može se dogoditi da izdavač predloži prilagođavanje ru- 
kopisa njemačkoj varijanti kako bi ga njemački čitatelji 
osjećali kao jezik svoje sredine, što bi pomoglo većem ko- 
mercijalnom uspjehu u Njemačkoj. Ili, od njemačke glu- 
mice kad prihvati ulogu u austrijskoj televizijskoj seriji 
traži se da prilagodi svoj izgovor i svoj vokabular austrij- 

skoj varijanti, pa se stoga u njenom jeziku pojavljuju 
riječi kojih nema u njenim njemačkim filmovima: npr. 
umjesto Tomaten, Blumenkohl, Pfannkuchen, Kartof- 
feln kaže u austrijskom filmu Paradeiser, Karfiol, Palat- 
schinke, Erddpfel. Ammon (1995: 304) navodi i primjer 
iz Švicarske kad je »švicarski radio DRS 80-ih godina 
prijetio otkazom spikerima koji nisu govorili specijalnu 
švicarsku varijantu njemačkog«. 



Naziv jezika 

Svaki jezik mora u lingvistici imati svoje ime. Nazivi koji 
pišu u današnjim ustavima hrvatski jezik, srpski jezik, 
bosanski jezik nisu za lingvistiku prihvatljivi jer »sva tri 
imena trenutno označavaju jedno te isto, a budući da 
različita imena sugeriraju različitost, iz toga proizlaze 
problemi« (Raecke 1996: 22). 

Na južnoslavenskim prostorima »Srbi nazivaju sada 
svoj jezik srpski, Hrvati hrvatski, iako se obje varijante 
ne razlikuju bitno jedna od druge« (Mattusch 1999: 74) i 
»jedno je sigurno: hrvatski i srpski su jedan te isti jezik« 
(Hetzer 1993: 33). Podudarna situacija je i »u Indiji, gdje 
su svakodnevni govoreni urdski i hindski ustvari isto, 
potpuno jednako kao govoreni hrvatski i govoreni srp- 
ski« (Fishman 1997: 128). 

Nacionalni ideolozi forsiraju različita imena kako bi 
sugerirali da se radi o različitim jezicima. S tim ciljem iz- 
laze i gramatike s jednodijelnom oznakom jezika: Gra- 
matika bosanskoga jezika, Gramatika hrvatskoga jezika, 
Gramatika crnogorskog jezika, Gramatika srpskoga je- 
zika, što bi trebalo značiti daje riječ o različitim jezicima. 
Međutim, da bi se radilo o različitim jezicima potrebno je 
mnogo više od različitog imenovanja jezika. Jer ako je 
sadržaj spomenutih knjiga najvećim dijelom podudaran 
kao što i jest, onda u lingvistici ne pomažu različiti nazi- 
vi. Kad bi različiti nazivi dokazivali da se radi o raz- 

ličitim jezicima, onda bi Škiljanov (1990: 63) »anegdotal- 
ni karakter situacije u kojoj je svaki Hrvat od rođenja po- 
liglot, jer osim vlastitog jezika poznaje ijedan strani je- 
zik, srpski« danas bio još dodatno pojačan time što svaki 
Hrvat nakon rođenja zna već četiri jezika: hrvatski, 
srpski, bosanski/bošnjački i crnogorski. 

Raecke (1996: 20) kritički primjećuje »daje u zadnje 
vrijeme postalo gotovo moda potpuno poricati postojanje 
srpskohrvatskog, tj. ne samo tvrditi da on trenutno više 
ne postoji nego čak ići tako daleko da se poriče daje ikada 
postojao (to se događa prvenstveno u Hrvatskoj, ali ne 
samo tamo)«. S obzirom daje teško mijenjati sadržaj je- 
zika, posegnulo se za promjenom imena jezika: »budući 
da se pojedinačni standardni oblici teško mogu lingvi- 
stički razgraničiti jedan od drugog i daje čitav problem 
ideološki opterećen, pridavano je imenu jezika nadpro- 
porcionalno veliko značenje« (Blum 2002: 128). Pritom 
se zaboravlja da »ne može ime napraviti od nekoliko jezi- 
ka jedan ili od jednog nekoliko« (ibid.: 153). 

O raskoraku između lingvistike i službenog uvo- 
đenja jednodijelnih naziva govori se i u najvećoj svjetskoj 
lingvističkoj enciklopediji, The encyclopedia oflanguage 
and linguistics, gdje pod natuknicom Serbo-Croat piše: 
»s raspadom federacije i nezavisnošću Hrvatske moguće 
je da će nazivi hrvatski i srpski postati uspostavljeni kao 
službeni nazivi. Međutim, premda je politički oportuno 
naglašavati razlike između tih dviju varijanata, sugestija 
da su one postale dva različita jezika ostaje lingvistički 
neodrživa« (Hawkeswort 1994: 3857). Tvrditi da se radi 
o različitim jezicima »značilo bi prenositi nacionalističko 
razmišljanje u lingvistiku i slavistiku« (Pohl 1996: 214). 
Jer Hrvati, Srbi i Bošnjaci »bez obzira što tvrde suprot- 
no, govore i danas jedan te isti jezik, kojegjedni nazivaju 
'bosanski', drugi 'srpski', a treći 'hrvatski'« (Mappes- 
-Niediek 2005: 30). 

Proučavajući muslimanske grupe u raznim dijelovi- 
ma BiH, Miedlig (1994: 42) zaključuje: »Svim grupama 

je zajedničko da jezik ne dolazi u obzir kao sredstvo raz- 
graničavan] a i kao poseban kulturni činilac i činilac inte- 
griranja grupe jer je isti kao kod Hrvata i Srba u svim 
bitnim točkama«. I »svi koji su odrasli u Beogradu, Za- 
grebu ili Sarajevu govore govorom svog grada bez obzira 
da li su Srbi, Muslimani ili Hrvati. Tako može jedna te 
ista varijanta jezika nositi ime 'bosanski', 'srpski' ili 
'hrvatski'. Ta razlika u nazivanju ne počiva ni na kak- 
vom jezičnom kriteriju, nego samo na nacionalnoj pri- 
padnosti govornika« (Mappes-Niediek 2005: 30). A na- 
cionalna pripadnost govornika nije kriterij za nazivanje 
jezika, npr. Švicarac ne govori švicarski, Belgijanac ne 
govori belgijski, Kanađanin ne govori kanadski, Austri- 
janac ne govori austrijski, Argentinac ne govori argen- 
tinski itd. 

Nekoliko jednodijelnih oznaka {hrvatski, srpski, cr- 
nogorski, bosanski /bošnjački) nije za lingvistiku prihvat- 
ljivo jer one bi značile da se radi o nekoliko jezika, što nije 
slučaj. Prihvatljiva bi bila jedna jednodijelna oznaka koja 
bi pokrivala čitavo jezično područje. Kod većine drugih 
policentričnih jezika i koristi se od starta jedan jednodi- 
jelni naziv, npr. engleski, španjolski, njemački. To ne 
znači da nacija po kojoj se jezik naziva može nametati 
drugim nacijama svoju varijantu, niti znači da nacije 
koje nisu spomenute u imenu jezika nisu nacije, a ne 
znači ni da među njima nema jezičnih razlika. 

Ali naspram tih primjera, u južnoslavenskom slučaju 
se činjenica da sve strane govore istim jezikom označava 
već stoljeće i pol u lingvistici ne jednom jednodijelnom, 
nego dvodijelnim oznakama jezika. Dvodijelnu oznaku 
prvi je upotrijebio 1824. Jacob Grimm (Lencek 1976: 46; 
Pohl 1996: 209-210), od 1836. je Jernej Kopitar jedno- 
značno koristi kao naziv jezika. Pojavila se već 1854. i 
1859. i u gramatikama zagrebačkih autora, dok se u gra- 
matikama srpskih autora u to vrijeme još »nastavila tra- 
dicija srpskih gramatičara da svoj jezik nazivaju srp- 
skim« (Lencek 1976: 49). To znači daje dvodijelni naziv 

više u skladu s tradicijom hrvatskih gramatičara nego 
srpskih, i da se dvodijelni naziv prvo koristio u zagre- 
bačkim gramatikama a tek onda se proširio u gramatika- 
ma na stranim jezicima u inozemstvu: 1865. na nje- 
mačkom, 1867. na talijanskom, 1869. na francuskom, 
1883. na engleskom itd. (ibid.: 50). 

Od dvodijelnih oznaka je internacionalno najprošire- 
nija bila i ostala oznaka srpskohrvatski jezik (Blum 
2002: V). Varijacije dvodijelnog naziva su i srpsko-hrvat- 
ski, hrvatsko-srpski, hrvatski ili srpski, ali već je i Brozo- 
vić (1988: 4) konstatirao da svi dvodijelni nazivi znače 
isto i daje među njima najbolji naziv bez crtice i bez ili. 
Zašto je najprošireniji naziv u svijetu srpskohrvatski a ne 
hrvatskosrpski, može se objasniti time što je broj srpskih 
govornika dvostruko veći od hrvatskih, a osim toga, 
kako podsjeća i Herritv ( 2001: 423), štokavski koji je po- 
stao standardnim jezikom materinski je svim Srbima, 
dok je kod Hrvata materinski samo onima koji nisu kaj- 
kavci ili čakavci. 

Budući da je oznaka srpskohrvatski od 19. st. usta- 
ljen naziv u lingvistici, ona ima prednost naspram bilo 
koje druge potencijalne oznake. Kroatisti danas nastoje 
relativizirati tradiciju dvodijelnog naziva govoreći: »taj 
naziv uopće nema tako respektabilno dugu tradiciju (po- 
činje se upotrebljavati u drugoj polovici 19. stoljeća)« 
(Pranjković 2008: 137). Zaboravljaju da upravo od tada 
postoji i standardni srpskohrvatski jezik, pa je sasvim 
logično da se i naziv za taj standardni jezik počinje od 
onda koristiti. Do tog razdoblja područje Slavonije, Dal- 
macije i Hrvatske nije povezivao neki domaći nadregio- 
nalni jezik, što znači daje srpskohrvatski prvi takav nad- 
regionalni jezik na spomenutom području. Usput re- 
čeno, Groschel (2009: 10) napominje daje dvodijelnu oz- 
naku srpsko-hrvatski koristio već i Ljudevit Gaj, te da 
stoga »Pranjković (2004, 188) se, dakle, vara kad nasta- 
nak te složenice datira u 'drugu polovicu 19. stoljeća'«. A 
»kod bosanskog franjevca Ivana Franje Jukića, pred- 



Policentrični standardni jezik 129 



stavnika iliraca, već 1842. nalazimo obrnuti redoslijed 
složenice: hrvatsko-srpski« (Groschel 2009: 10). 

Dvodijelni naziv uklopljen je u modele lingvističkog 
nazivlja: »U stranoj je jezičnoj znanosti najuobičajeniji 
naziv srpskohrvatski jezik, po načelu kojim se razni 
složeni lingvistički nazivi tvore prema krajnjim članovi- 
ma, npr. indoevropski jezici obuhvaćaju i indoevropske 
jezike između Indije i Evrope. Taj se naziv upotrebljava i 
u dobrom dijelu domaće jezične znanosti« (Brozović 
1988: 4). Iz navedenog citata se vidi da se nazivu srp- 
skohrvatski ne može zamjerati što nema bosansku i 
crnogorsku komponentu jer dvodijelna oznaka ne znači 
da su njome obuhvaćene samo imenovane dvije kompo- 
nente, nego da su one rubovi jezičnog područja u koje je 
uključeno i ono što se nalazi između njih. Isto tako, redo- 
slijed komponenata ne znači davanje prednosti kompo- 
nenti koja je prva, nego su oba »sastavna dijela logički 
ravnopravna« (Groschel 2001: 162). Brozović (2005: 68) 
navodi kao dvodijelni naziv i karačajevskobalkarski je- 
zik, i dodaje da također »Karačajevci i Balkarci geograf- 
ski su razdvojeni«. U svjetskoj lingvistici poznati su i 
drugi primjeri dvodijelnih naziva jezika sastavljeni od 
imena etnosa kao u slučaju srpskohrvatskoga. Groschel 
(2009: 30) nabraja neke od njih: afarosahoški jezik, ache- 
oguajakijski jezik, damaraonamaski jezik, arifamaomi- 
nafiaski jezik. Kod njih se koristi i obrnuti redoslijed 
komponenata kao i kod srpskohrvatskoga (ibid.). Dvodi- 
jelno imenovanih jezika ima na svim kontinentima, npr. 
burjatomongolski jezik (Azija), jugambehobundžalunski 
jezik (Australija), nilskonubijski jezik (Afrika), pasama- 
kodijskomalisetski jezik (Amerika). I srpskohrvatski je- 
zik u Evropi je primjer dvodijelnog imenovanja. 

Usput rečeno, na skandinavskom području, koje kro- 
atisti često spominju, također postoji dvodijelni naziv 
dansko-norveški: leksikon jezika svijeta (Klose 2 2001: 
153) navodi da se taj jezik na engleskom naziva Da- 
no-Norwegian, na njemačkom Danisch-Norivegisch ili 

Danonorivegisch, pa i među samim Norvežanima 
Dansk-Norsk. Taj naziv koristi se u znanstvenim publi- 
kacijama, npr. Snvder (1968: 338), Jahr/Trudgill (1993: 
94), Janicki (1993: 107). Na njega se nailazi i kod mlađe 
generacije norveških znanstvenika, npr. norveški lin- 
gvist Endre Brunstad, rođen 1967., koristi naziv jezika 
dansko-norveški: »Bokmal (Dano-Norwegian)« (2003: 
54). Po nazivu jezika postoje paralele s južnoslavenskom 
situacijom jer i srpskohrvatski se na engleskom naziva 
Serbo-Croatian, na njemačkom Serbisch-Kroatisch ili 
Serbokroatisch. Sto se tiče međusobne razumljivosti, 
ona je veća između govornika srpskohrvatskog jezika 
nego između govornika dansko-norveškog. 

Nastojeći izbjeći oznaku srpskohrvatski, pojedini ju- 
žnoslavenski lingvisti predlažu naziv srednjojužnosla- 
venski. No on je neegzaktan, iz njega se ne vidi što se sve 
može ubrojiti u srednju zonu, ubraja li se u nju samo Bo- 
sna ili se njoj pridružuje jedna ili više susjednih zemalja. 
Nadalje, taj naziv se ne može uklopiti u postojeće op- 
ćeprihvaćeno grupiranje na zapadne južnoslavenske je- 
zike (slovenski i srpskohrvatski) i istočne južnoslaven- 
ske jezike (bugarski i makedonski). A to postojeće grupi- 
ranje se ne može odbaciti jer je zasnovano na osobinama 
južnoslavenskih jezika. Naziv srednjojužnoslavenski do- 
veo bi do neprihvatljive situacije da »bi se onda moralo 
kazati da je srednjojužnoslavenski — zapadnojužnosla- 
venski jezik, a tu se onda na klasifikacijsko-termino- 
loškom planu sukobljavaju dva različita geografska od- 
ređenja u nazivima, od kojih je jedan (onaj već ustaljeni: 
zapadnoj užnoslavenski) povezan i s genetskolingvisti- 
čkom klasifikacijom južnoslavenskih jezika« (Sipka 
2003: 270). 

Ni naziv standardni novoštokavski nije prikladan jer 
je neproziran za strance, pa ne nailazi na prihvaćanje 
kao što ni nazivi standardni toskanski, standardni ka- 
stiljanski nemaju ni najmanju šansu da u filologiji poti- 

snu ili zamijene nazive talijanski jezik, španjolski jezik 
(ibid.: 278). 

Nazivanje jezika bosanskilhrvatskilsrpskilcrnogor- 
ski nije znanstveno gledano dobro rješenje, čak i kad bi 
se stavljala napomena da se nabrojane oznake upotreb- 
ljavaju kao sinonimi, jer se ne može očekivati od lingvi- 
sta da u svakom tekstu dodaju napomenu uz takav na- 
ziv. A ako napomena izostane, (neupućeni) čitatelji op- 
ravdano mogu pomisliti i pomišljaju da se radi o raz- 
ličitim jezicima zato što se na jednak način, kosom cr- 
tom, odvajaju npr. njemački/latinski, koji jesu različiti je- 
zici. Osim toga, ako se spomenute četiri riječi navodno 
koriste kao sinonimi, zašto ih onda uvijek navoditi sve 
četiri? S drugim sinonimima u jeziku to nije slučaj, uvi- 
jek se u konkretnoj rečenici upotrebljava samo jedan od 
njih. A ako se naziv s četiri oznake pokušava opravdati 
postojanjem nekoliko država i nacija, to nije nikakav ar- 
gument jer npr. i engleskim jezikom govori nekoliko 
država i nacija pa se taj jezik svejedno ne naziva ame- 
ričld/australijski/britansld/kanadski/južnoafrički itd. Jed- 
nako je i kod njemačkog, francuskog, španjolskog, arap- 
skog i svih drugih policentričnih jezika. 

M0rk (2002) podsjeća u predgovoru Serbokroatisk 
grammatik da se radi o »južnoslavenskom jeziku kojim 
govori većina stanovništva u bivšim jugoslavenskim re- 
publikama Bosni, Hrvatskoj, Crnoj Gori i Srbiji, a koji je 
uvijek bio poznat kao 'srpskohrvatski jezik'«. Oznaci s 
crticama zamjera: »Novi naziv 'bosanski/hrvatski/srp- 
ski' je po mom mišljenju sasvim neprikladan da zamijeni 
tradicionalni naziv 'srpskohrvatski jezik'. Sto označava 
kosa crtica? I? Ili? I/ili?«. Zaključuje da za imenovanje 
studija nije prikladna oznaka 'bosanski/hrvatski/srpski' 
kao što nije prikladna ni oznaka 'srednjojužnoslavenski'. 
Ističe da su nazivom srpskohrvatski obuhvaćene sve 
»varijante tog jezika: 'srpska', 'hrvatska', 'crnogorska', 
'bosanska'. Tako je uostalom uvijek i bilo. Ništa se to nije 
promijenilo s raspadom Jugoslavije — bez obzira što na- 

cionalistički bosanski Muslimani ili Hrvati smatrali i 
tvrdili«. Zato autor sumira daje naziv srpskohrvatski i 
dalje najprikladnija oznaka kako za jezik tako i za ime- 
novanje studija (isto v. i u M0rk 2008: 296). 

Jacobsen (2006: 319) također kritizira imenovanje 
jezika ili studija »bosanski-hrvatski-srpski jezik«, kao i 
zahtjeve da se podijele »srpskohrvatske studije u hrvat- 
ske, odnosno srpske studije«. Nedostaje objašnjenje za 
mijenjanje, a oni koji bi se odlučili za promjenu dužni su 
dati objašnjenje »zašto to nisu mnogo ranije učinili«. Jer 
npr. 70-ih ili 80-ih godina nitko strane slaviste nije tje- 
rao »da zadrže naziv srpskohrvatski« (ibid.: 320). I Obst 
(2004: 212) smatra opravdanim da se i dalje »koristi na- 
ziv 'srpskohrvatski' u tradicionalnom smislu, na kraju 
krajeva i zato da se izbjegnu nezgrapne formulacije po- 
put 'srpski i/ili hrvatski', 'hrvatski i/ili srpski', 'hrvat- 
ski-srpski-bosanski' ili čak 'hrvatski-srpski-bosanski- 
-crnogorski'«. Dosjetki da se jezik naziva BHS Sipka 
(2003: 272) zamjera »onda bismo zaista imali kuriozum 
— skraćenicu kao ime jezika«. 

Dosadašnji naziv srpskohrvatski nije ni politički ni 
narodski izraz, nego »je srpskohrvatski oduvijek bio čisto 
lingvistički pojam, koji ništa drugo ne izražava nego da 
Srbi i Hrvati govore jedan te isti jezik« (Pohl 1996: 219). 
Dvodijelnu oznaku »kreirali su strani znanstvenici« jer 
im je trebao naziv za jezik »za koji nije postojalo posebno 
ime među njegovim govornicima« (Lencek 1976: 46). 
Dvodijelno ime »nikad nije postalo dio aktivnog rječnika 
neobrazovanih govornika« (ibid.: 45), »oznake srpsko- 
hrvatski odnosno hrvatskosrpski nikad nisu bile prošire- 
ne u narodu. One pripadaju knjiškom jeziku i znanstve- 
nom nazivlju« (Pohl 1996: 210). 

Pa kad se kroatisti danas rado pozivaju na jednodijel- 
ne nazive jezika u AVNOJ-evskim dokumentima, pre- 
šućuju kako »ne može se polaziti od toga da su u sastav- 
ljanju spomenutih tekstova sudjelovale filološki odnosno 
lingvistički obrazovane osobe«, nego »vjerojatnija je 

pretpostavka da su ti izrazi preuzeti iz razgovorne prak- 
se, u kojoj je oduvijek davana prednost jednodijelnim na- 
zivima naspram akademskih složenica srpskohrvatski 
odnosno hruatskosrpski« (Groschel 2009: 21). Usput re- 
čeno, to što HAZU (2007: 46) pasaže o jeziku iz rezolucije 
AVNOJ-a i ZAVNOH-a »hvali kao 'razumne'« izaziva 
blagi podsmijeh kod inozemnih lingvista: »Čovjek bi po- 
mislio da u postjugoslavenskoj debati tekst AVNOJ-ev- 
ske rezolucije neće više igrati nikakvu ulogu zbog radi- 
kalnog prekida s ideologijom titovskog socijalizma [...]. 
Međutim, suprotno je: jezični partikularisti u Hrvatskoj 
i danas uzimaju rado u pomoć tekstove partizanskog 
pokreta« (Groschel 2009: 21-22). 

Nitko nije zahtijevao niti danas zahtijeva da laici ko- 
riste dvodijelnu oznaku. Kao što je već rečeno, riječ je o 
znanstvenom nazivlju, a ono se ne zasniva na narodsko- 
me jer »doduše, može svaki narod svoj idiom nazivati 
kako mu drago, ali lingvistika ne smije bez preispitivanja 
preuzeti svako imenovanje koje je među laicima omilje- 
no« (Groschel 2003: 169). Lingvistički nazivi ne dobivaju 
se ispitivanjem stavova izvornih govornika: »ispitivanje 
izvornih govornika očito nije rješenje jer njihovom per- 
cepcijom upravljaju nejezična razmišljanja, i to prven- 
stveno religijska, nacionalistička« (Crvstal 2 1998: 287). 

Jacobsen (2006: 320) navodi da »konfuziju oko nazi- 
va jezika su stvorile političke elite pojedinih zemalja« s 
južnoslavenskih prostora koje vrše 'odozgo' pritisak i na 
inozemna sveučilišta da mijenjaju nazive studija. Vlasti- 
tim iskustvom iz proteklih petnaest godina ilustrira »ka- 
ko je jedan politički režim nastojao da nametne svoje po- 
glede stranim« sveučilištima. Vlade pojedinih novona- 
stalih država i dotične nacionalne filologije ciljano za- 
magljuju granicu između znanstvenog i narodskog na- 
zivlja. Jacobsen zato podsjeća kako laički »i ranije je bilo 
uobičajeno da se kaže za nekog da govori 'srpski' / 'hrvat- 
ski' / 'bosanski' / 'crnogorski'«, što nije isključivalo ni 
onda ni danas da to znanstveno znači »da ta osoba govori 

srpskohrvatskim (standardnim) jezikom. Radi se dakle o 
dva nivoa«, što nacionalno angažirani jezikoslovci nam- 
jerno prešućuju. Stoga Jacobsen kritizira južnoslaven- 
ske filologe koji poistovjećuju znanstveni i narodski nivo 
(ovaj posljednji je postao i službeno-politički), i koji na- 
ziv srpskohruatski danas tabuiziraju. 

Nastojeći opravdati tabuiziranje, Brozović (1992a: 
359) piše da lingvisti nemaju pravo utjecati na nazive 
koji se koriste u narodu kao što kemičar nema pravo zah- 
tijevati od domaćice koja soli juhu da bude svjesna daje 
sol ustvari natrijev klorid iako je to, naravno, objektivno 
istina. No ovome se mora dodati, a o tome se zapravo i 
radi, da ni narod nema pravo kemičaru zabraniti ko- 
rištenje naziva natrijev klorid za sol, a do toga je kod nas 
došlo kad je riječ o nazivanju jezika. 

S obzirom da složenica srpskohrvatski jezik nikad 
nije bila raširena u narodu, a usprkos tome je 150 godina 
bila lingvistički naziv, opravdano je i s te strane pitanje: 
zašto bi lingvistika sada trebala svoje nazivlje podrediti 
nazivima u narodu? Laicima ionako nitko ne brani da je- 
zik zovu kako god hoće. Za razliku od laika, lingvisti si 
proizvoljnost naziva ne mogu priuštiti, kao što si ni 
kemičari ne mogu priuštiti proizvoljnost naziva u kemiji, 
ili biolozi u biologiji itd. Od lingvista se očekuje da objek- 
tivno pristupe tim temama, nije opravdana »politika 
skrivanja glave u pijesak jer te teme postoje bez obzira 
htjeli ih mi primiti na znanje ili ne. Osim toga, znanost 
principijelno ne smije imati tabu teme« (Sziics 1981: 52). 

Današnjim korištenjem nekoliko jednodijelnih ozna- 
ka za jezik i napuštanjem dvodijelnog imena jedno- 
značno se kaže da ne postoji zajednički jezik, što je ne- 
točno: »trebali bismo ostati svjesni toga da su u jezicima 
označenima s tri odnosno četiri različita imena razlike 
toliko male da ih čovjek stvarno mora tražiti. [...] s lingvi- 
stičke točke gledišta su hrvatski, srpski, 'bosanski' i 
crnogorski ustvari jedno te isto, tj. sinonimi« (Raecke 
1996: 21). Ako se pređe na samo jednu jednodijelnu oz- 

naku, npr. srpski jezik, to bi opet značilo daje došlo do 
promjene u statusu jezikajer zašto inače mijenjati naziv. 
Do promjene u statusu, međutim, nije došlo jer se i dalje 
radi o jednom policentričnom jeziku kojim govore četiri 
nacije. Da se unazad 150 godina taj jezik u lingvistici na- 
zivao srpski, ne bi bilo potrebno danas preći na dvodijel- 
nu oznaku. No, zbog tradicije dvodijelnog imena u svije- 
tu se današnje odbacivanje druge komponente u dvodi- 
jelnom nazivu jezika tumači kao isključivanje hrvatskog, 
bosanskog i crnogorskog područja. Stoga je jedino is- 
pravno rješenje ostati pri dvodijelnoj oznaci. 

U znanosti se ponekad dogodi da se neki naziv vre- 
menom zbog novih znanstvenih spoznaja pokaže neprik- 
ladnim za daljnju upotrebu, pa se zamijeni novim. No, 
svi prigovori nazivu srpskohrvatski, a porijeklo im i nije 
znanost, pokazali su se kao znanstveno neutemeljeni. 

Sa (socio)lingvističke točke gledišta radi se o »vari- 
jantama jednog te istog jezika. Stoga je razumljivo da lin- 
gvisti i danas, pogotovo u inozemstvu, koriste oznaku 
srpskohrvatski jezik kao lingvistički naziv« (Laškova 
2001: 20). Isto se konstatira u enciklopediji evropskih je- 
zika (Herritv 2 2001: 422): »naziv 'srpskohrvatski jezik' 
je normalan u znanosti na Zapadu«, a piše i da »je bio 
proširen u bivšoj Jugoslaviji«. Jezik u Hrvatskoj i Srbiji 
opisuje se kao »standardne varijante«, a jednako se i o je- 
ziku u BiH kaže daje »varijanta srpskohrvatskog jezika« 
(ibid.: 34, 424). Pored lingvističkih radova naziv srp- 
skohrvatski jezik koriste i sociolingvistički radovi, što je 
razumljivo kad i sociolingvistička enciklopedija (Patta- 
nayak 2001: 564) konstatira da su srpski i hrvatskijedan 
te isti jezik, navodeći u istom kontekstu da su to i 
hindski i urdski, iako se gledaju kao dva različita jezika. 

O daljnjem nazivanju jezika srpskohrvatskim Gro- 
schel kaže (2009: 350): »U dogledno vrijeme ne može se 
računati s time da će službeno fiksirani nazivi srpski, 
hrvatski, bosanski i crnogorski jezik nestati iz jezičnih 
paragrafa u postjugoslavenskim ustavima. To ne treba 

iritirati slavistiku, posebno ne stranu slavistiku, među 
ostalima ni njemačku, kojoj se još uvijek pripisuje neka 
vrsta vodeće funkcije. Zamijeniti ime srpskohrvatski je- 
zik značilo bi kapitulaciju pred političkim pritiscima iz 
zemalja nasljednica Jugoslavije«. Uzimajući za primjer 
situaciju s njemačkim jezikom u Austriji i Švicarskoj, na- 
stavlja: »Kad bi — iz bilo kakvih razloga — političke 
vođe tih zemalja [Austrije i Švicarske] odlučile svoj 
službeni jezik ubuduće nazivati austrijski i švicarski [...], 
to bi lingvistička germanistika primila do znanja samo 
slegnuvši ramenima, a ne bi zbog toga odbacila svoju 
koncepciju varijanata standardnog njemačkog jezika«. 

Austrijski lingvist Pohl (1997: 69) potvrđuje da isto 
vrijedi i za slavistiku: »Srpskohrvatski jezik — tog lin- 
gvističkog naziva će se čovjek morati držati ako ne nam- 
jerava svirati u nacionalističkom orkestru Srba i Hrvata 
— je ne samo policentričan (današnji centri Zagreb, Sa- 
rajevo i Beograd) nego i poliarealan«. Budući da naziv 
srpskohrvatski ima »dugu tradiciju u slavistici — kreirao 
ga je Jakob Grimm, proširio Slovenac Jernej Kopitar u 
prvoj polovini 19. stoljeća, davno prije nastanka Jugosla- 
vije — on dakle nije dužan nužno nestati činom raspada 
te države« (Thomas 2003: 319). 



Manifestacije neznanja 

Budući da kroatisti ne mogu na osnovi (socio)lingvi- 
stičkih kriterija doći do zaključka da se kod Hrvata, 
Srba, Bošnjaka i Crnogoraca radi o različitim jezicima, 
oni i ne koriste te kriterije, nego uzimaju kao nadomje- 
stak proizvoljno bilo što. Toliko idu daleko u onome 
»proizvoljno bilo što« da nastaje utisak kao da im je do- 
voljno što se neka tvrdnja može izreći pa da već može po- 
služiti kao dokaz da Hrvati, Srbi, Bošnjaci i Crnogorci 
govore četiri jezika. Netko bi možda pomislio da nije vri- 
jedno kritički se osvrnuti na sve te kroatističke tvrdnje 

jer one potcjenjuju mentalne sposobnosti čitatelja. Daw- 
kins (2007: 81) podsjeća da nije sve što se kaže u obliku 
gramatički ispravne rečenice smisleno niti zaslužuje pa- 
žnju. Međutim, ako kritički osvrt izostane, kroatisti se 
hvataju za dotičnu tvrdnju, ponavljajući da ona nije 
osporena, dakle i dalje stoji. Zato se ovdje, nažalost, mo- 
ramo osvrnuti na brojne primjere bogatstva ljudske ma- 
šte, s tim da smo svjesni kako njima ovom analizom neće 
biti učinjen kraj jer ljudska mašta svakodnevno može 
smišljati nove rečenice kojima će se navodno osporavati 
teze ove knjige, npr. tvrdnjama poput »hrvatski se [...] ne 
razlikuje od srpskoga samo po onom po čemu je od 
srpskoga razlikovan«, nego »hrvatski se od srpskoga raz- 
likuje kao jezik od jezika, dakle za čitavjezik, za sve svoje 
riječi [...] pa i onda kad se čini da su iste« (Peti 1994: 
269-272). Stoga kad čitatelj naiđe u budućnosti na nove 
kreativnosti takvog tipa, neka ih gleda kao priliku za 
vježbanje vlastitog mozga razotkrivanjem njihove argu- 
mentativne razine. 



Jezik kao sustav 

Svojstva standardnog jezika navedena u poglavlju Sto je 
standardni jezik dio su njegovih internacionalnih defini- 
cija, i poznata su u svjetskoj lingvistici već desetljećima, 
pa bi se očekivalo da za njih znaju i lingvisti na južnosla- 
venskim prostorima. No kad se pogleda što oni ističu kad 
pišu o standardnom jeziku, vidi se da im njegova definici- 
ja nije poznata. 

Naime, umjesto svojstava iz definicije, kroatisti is- 
tiču tvrdnju koju su oni sami smislili, a koja glasi: stan- 
dardni jezikje suprotstavljen jeziku kao sistemu/sustavu 
(v. npr. Silić 2006: 20). Takva tvrdnja ne pojavljuje se ni 
u jednoj definiciji standardnog jezika u inozemnim lin- 
gvističkim leksikonima. To ni ne čudi kad se pogleda što 
se njome reklo. Naime, općepoznato je daje jezik sistem 
znakova za sporazumijevanje (Lewandowski 5 1990: 

994). Kroatistička tvrdnja da standardni jezik nije si- 
stem znači dakle da on nije sistem znakova za sporazu- 
mijevanje, tj. da uopće nije jezik. Razumljivo je zašto ni- 
jedan lingvistički leksikon ne sadrži takvu tvrdnju, i 
zašto se ona ne može naći ni kod jednog autora koji želi 
da ga se smatra ozbiljnim lingvistom. Zato bi bilo prepo- 
ručljivo i kroatistima da revidiraju svoju tvrdnju o me- 
đusobnoj suprotstavljenosti standardnog jezika i jezi- 
čnog sistema (opširnu analizu te tvrdnje v. u Kordić 
2008: 231-235). Engleski jezik također je standardni je- 
zik i ujedno sistem znakova za sporazumijevanje. Isto 
vrijedi i za druge standardne jezike. 

Čovjek ne bi pomislio daje i takve najosnovnije stvari 
potrebno posebno napominjati, ali kroatistima je zaista 
potrebno napomenuti i ono što je najočitije: ne postoje 
odvojeni jedan od drugoga standardni jezik i »jezik kao 
sustav«, nego postoji jedino standardni jezik, a »sustav« 
je unutar njega, to je njegov »sustav«. Kad se opisuje gra- 
matika njemačkog, francuskog ili nekog drugog jezika, 
opisuje se standardni jezik a ne nekakav odvojeni »jezik 
kao sustav«, i ne postoji zasebna gramatika za standar- 
dni jezik a zasebna za »jezik kao sustav«. 

Kroatisti žele iluziju o odvojenosti nečega što je neod- 
vojivo, tj. o suprotstavljenosti standardnog jezika i »jezi- 
ka kao sustava«, zato da bi onda na osnovi toga gradili 
iluziju o suprotstavljenosti sociolingvistike i lingvistike, i 
o tome da se lingvistika ne bavi standardnim jezikom 
nego »jezikom kao sustavom«. No kao prvo, lingvistika i 
sociolingvistika nisu suprotstavljene, što se vidi već iz 
definicije sociolingvistike (v. poglavlje Definicija socio- 
lingvistike). A kao drugo, lingvistika se bavi standar- 
dnim jezikom: štoviše, ogromna većina lingvističkih ra- 
dova opisuje baš standardni jezik, dok radovi koji opisuju 
dijalekte ili sociolekte čine manjinu. 

Pomoću nepostojeće suprotstavljenosti sociolingvi- 
stike i lingvistike, odnosno standardnog jezika i »jezika 
kao sustava«, kroatisti nastoje prebroditi postojeći kon- 

flikt između nacionalizma i znanosti o jeziku. Taj kon- 
flikt se sastoji u tome što vladajuća nacionalistička ideo- 
logija u Hrvatskoj tvrdi da Hrvati, Srbi, Bošnjaci i Crno- 
gorci govore različitim standardnim jezicima, a istovre- 
meno je ta tvrdnja (socio)lingvistički neodrživa. Zato 
kroatisti u svojim mislima razdvajaju ono što se razdvoji- 
ti ne može — »jezik kao sustav« i »jezik kao standard« — 
da bi onda na osnovi toga izjavili sljedeće: »Znači li to da 
jedan jezični sustav može imati više standardnih jezika? 
— Da!« (Silić 2006: 33). Međutim, kako »Da!« kad jedan 
jezični sustav ne može imati više standardnih jezika, 
nego time što je jedan on može samo unutar sebe varirati 
pa imati više standardnih varijanata. Svojom neodr- 
živom hipotezom kroatisti deklarativno podržavaju tvr- 
dnju o različitim standardnim jezicima i izlaze u susret 
vladajućoj ideologiji. 

Njihovo predočavanje domaće jezične situacije je ne- 
prihvatljivo jer ne može nešto istovremeno biti i jedan je- 
zik i više jezika. Znanstveni uvid u našu situaciju poka- 
zuje da se radi o jednom jeziku čije norme variraju, a va- 
riranje normi je povezano s činjenicom da tim jezikom 
govori nekoliko nacija u nekoliko država. Varijacije su 
navedene i u kodificirajućim knjigama (rječnicima, gra- 
matikama, pravopisima) pored mnoštva onoga što je za- 
jedničko. Budući da su varijacije neznatne naspram og- 
romne količine zajedničkih jezičnih jedinica, ne može se 
govoriti o nekoliko standardnih jezika nego o jednom. To 
potvrđuje i međusobna razumljivost. Isti slučaj je i s en- 
gleskim jezikom, njemačkim, francuskim, arapskim, ni- 
zozemskim i brojnim drugim jezicima. Svaki od njih se u 
sociolingvistici nazivapolicentrični standardni jezik. Ta- 
ko da lingvistika i sociolingvistika nisu međusobno su- 
protstavljene nego složne oko toga da se kod Hrvata, 
Srba, Bošnjaka i Crnogoraca radi o jednom te istom 
standardnom jeziku, kao što se npr. kod Britanaca, Ame- 
rikanaca, Australijanaca radi o istom standardnom jezi- 
ku, ili kod Nijemaca i Austrijanaca. 

Uostalom, sve ovo su nekada znali i sami kroatisti, 
npr. Brozović (1988: 102) piše: »Kao i u drugim slučajevi- 
ma kada se jednim štand, jezikom služi više nacija (nje- 
mački, nizozemski, engleski, francuski, španjolski, por- 
tugalski štand, jezik), štand. hs. j. nije jedinstven. Reali- 
zacijski oblici takvih standardnih jezika nazivaju se u 
lingvistici (prvenstveno u sociolingvistici) varijantama 
standardnog jezika«. 

Sadašnji predsjednik HAZU, Milan Moguš također 
piše (1991: 59) da »stoji tvrdnja da hrvatski ili srpski je- 
zik nije jedinstven nego viševarijantan. Varijanta jednog 
standardnog jezika i jest način njegova postojanja i fun- 
kcioniranja na temelju posebnih uvjeta standardizacije 
unutar povijesno izraslog kolektiva koji se uz druge tak- 
ve kolektive služi istim standardnim jezikom«. I Babić 
(2001: 269) naglašava kako »valja odmah reći da sam i ja 
jedan od onih koji drže da varijante postoje«. 

Katičić je (1988: v-vi) također svjestan da se istim 
standardnim jezikom služe Hrvati, Srbi, Bošnjaci i Crno- 
gorci pa ga naziva »hrvatski ili srpski (srpskohrvat- 
ski/hrvatskosrpski)«, i piše daje to »jezik Crnogoraca, 
Hrvata, Muslimana, Srba«, hvaleći usput tadašnji »do- 
met naše serbokroatistike«. Član HAZU Kovačec (1988: 
57) također jezik naziva »hrvatski ili srpski«. Uz isti na- 
ziv i Moguš (1991: 19) nedvosmisleno kaže daje riječ o 
zajedničkom jeziku četiriju nacija: »Standardni oblik tog 
zajedničkog jezika upotrebljavaju danas u Jugoslaviji 
Hrvati, Srbi, Crnogorci i Muslimani«. 

Organska razina 

Lingvisti s južnoslavenskih prostora tvrde daje standar- 
dni jezik suprotstavljen »organskim« jezicima. Takva 
tvrdnja se ne može naći u inozemnim leksikonima. Su- 
srećući je kod kroatista, postavlja se pitanje »što bi si 
čovjek uopće trebao predočiti pod neorganskim ili anor- 
ganskim idiomom« (Groschel 2009: 81). Ako »organski« 

znači ono što u svjetskoj lingvistici pokriva dijalekt, onda 
rečenicu domaćih jezikoslovaca da je standardni jezik 
»neorganski« treba shvatiti kao tvrdnju da standardni 
jezik nije dijalekt. No, zašto to nisu tako i napisali? 
Možda zato što bi onda bilo lingvistički ispravno, prov- 
jerljivo u priručnicima i razumljivije čitateljima. A ovako 
riječ »neorganski«, s obzirom da za nju ne postoji defini- 
cija ni u jednom svjetskom lingvističkom leksikonu, mo- 
že u lokalnoj upotrebi domaćih jezikoslovaca svašta su- 
gerirati, npr. može sugerirati daje to izmišljeni jezik koji 
nema uporište u stvarnom govoru pa da zato hrvatski je- 
zikoslovci u njemu smiju raditi što god požele. Ali stan- 
dardni jezik nije izmišljeni jezik, nego bivši regionalni je- 
zik koji je uzet za nadregionalni. 

Umjesto da koriste ispravne, internacionalne lingvi- 
stičke termine, kroatisti umnažaju raznovrsne nazive 
kako bi onemogućili čitatelje da spoznaju veze. Nastaje 
utisak da izrazi poput »organski« na južnoslavenskim 
prostorima služe za zamagljivanje činjenica, što se vidi 
npr. iz tvrdnje Stjepana Babića (2004: 122) da »jezik se 
može promatrati s čisto znanstvenog gledišta [...] ali 
samo na organskoj razini«. Po tome bi ispalo da se stan- 
dardni jezik ne može promatrati s čisto znanstvenog gle- 
dišta jer je navodno suprotstavljen organskoj razini. No 
kao prvo, jezik, bilo standardni bilo dijalekt bilo socio- 
lekt, nema nekakvu organsku razinu, a kao drugo, znan- 
stveno se može promatrati svaki od njih (više o neprik- 
ladnosti izraza organski v. u Kordić 2007: 238). Zašto 
kroatisti žele da se standardni jezik ne može znanstveno 
promatrati? Zato da bi otjerali znanstvene kriterije od 
teme standardnog jezika i opravdali svoj ispolitiziran 
pristup toj temi. 

Apstraktan pa zato nepostojeći 

Na južnoslavenskim prostorima pojavljuje se i teza daje 
srpskohrvatski jezik apstraktan i stoga konkretno nepo- 

stojeći jer se uvijek ostvaruje u obliku jedne od varijana- 
ta (usp. Brozović 1978: 18). No ako je zbog postojanja va- 
rijanata srpskohrvatski kao standardni jezik apstraktan 
i nepostojeći, onda »bi čovjek morao doći do zaključka da 
npr. njemački jezik, engleski i francuski 'realno' ne po- 
stoje« (Groschel 2009: 75). Jer i njemački jezik se ostva- 
ruje uvijek ili u austrijskoj varijanti ili u njemačkoj ili u 
švicarskoj, a isto vrijedi i za sve druge policentrične jezi- 
ke. Tezom o apstraktnosti srpskohrvatskog jezika i time 
uzrokovanom njegovom nepostojanju negira se i posto- 
janje svih svjetskih jezika. 

Svjetski jezici bili bi nepostojeći i na osnovi kroati- 
stičke tvrdnje da srpskohrvatski ne postoji zato što iz- 
vorni govornici ne govore i ne pišu mješavinu hrvatske i 
srpske varijante. Naime, ni izvorni govornici engleskoga 
ne govore i ne pišu mješavinu američke i britanske vari- 
jante. Ni španjolski nije mješavina argentinske i španjol- 
ske varijante, ni portugalski nije mješavina brazilske i 
portugalske varijante itd., dakle nijedan policentrični je- 
zik nije mješavina varijanta. A to onda, naravno, znači 
da ni srpskohrvatski nije mješavina varijanata. 

Po funkciji varijante su standardni jezici 

Opće mjesto u kroatistici je tvrdnja Dalibora Brozovića 
(2002: 3, 9) da varijante funkcioniraju za narode koji ih 
koriste kao standardni jezici pa da one zato jesu standar- 
dni jezici. Međutim, kao prvo, »taj iz jednakosti funkcio- 
niranja izvedeni zaključak 'standardne varijante su 
standardni jezici' nije metodološki održiv« (Groschel 
2009: 127). Ova neodrživost očita je već iz same klasifi- 
kacije standardnih jezika: oni se, naime, klasificiraju u 
standardne jezike bez varijanata (monocentrične) i u 
standardne jezike s varijantama (policentrične) (ibid.). 
To znači da svaki kroatist koji ima barem osnovna zna- 
nja o standardnim jezicima morao je već otprije uvidjeti 
neutemeljenost Brozovićeve teze, tim više što je klasifi- 

kacija standardnih jezika poznata već desetljećima (v. 
npr. Stewart 1968: 534; Daneš 1988: 1507). Kao drugo, 
varijante jesu standardne, ali čine jedan standardni jezik 
uslijed međusobne razumljivosti koja vlada među njima, 
uslijed sistemskolingvističke podudarnosti i uslijed što- 
kavice koja im je zajednička. 

Varijante uzdignute u standardne jezike 

Budući da su sve nacionalne varijante standardne 
(Ammon 1995: 69), neispravno je kad pojedini južnosla- 
venski filolozi govoreći o današnjoj jezičnoj situaciji kažu 
»varijante su uzdignute u standardne jezike«. Ta formu- 
lacija sugerira da su varijante niske, nestandardne, neje- 
zične, iako nijedna od tih sugestija nije točna. Ne postoji 
nekakav viši jezični oblik iznad varijanti, nešto čemu bi 
one bile podređene. 

I nije jedna od varijanata manje varijanta, nego su 
sve to u jednakoj mjeri. Zato Groschel (2001: 163) kri- 
tički ističe kako »upozorenje Katičića (1995: 78) da klasi- 
ficiranje hrvatskog kao 'samo jedne varijante' (srpsko- 
hrvatskog jezika) može biti zloupotrebljeno za podvred- 
novanje i marginaliziranje izgleda nelogično jer i srpski 
u tom varijantnom modelu ima također 'samo' status va- 
rijante«. Naime, i srpska varijanta je varijanta kao što je 
to i hrvatska. Drukčije rečeno, nije srpska varijanta »je- 
zik«, a hrvatska »varijanta« tog jezika. Tko predočava 
nekakav »varijantski model u kojem srpski fungira kao 
nadređeni entitet«, time falsificira sociolingvističku teo- 
riju o varijantama i, sa srpske strane, »manifestira je- 
zični nacionalizam u obliku serbocentrizma« (Groschel 
2009: 265, 266-267). 

Već 60-ih godina je Ljudevit Jonke (1968/69a: 131) 
kritizirao pogrešna kroatistička tumačenja riječi vari- 
janta braneći je kao termin koji »vrlo izražajno odražava 
činjeničnu situaciju kojoj smo svjedoci već gotovo stotinu 
godina. Ali taj naziv nije ni uvredljiv, kao što misle neki 

na zapadu, krivo zaključujući da je to naziv koji želi 
isključiti narodne nazive za hrvatski ili srpski jezik. Riječ 
varijanta nije nov naziv za književni jezik, nego je to lin- 
gvistička oznaka za odnos zapadnog i istočnog tipa knji- 
ževnog jezika«. 

Jedan i jedinstven jezik 

Kroatisti i drugi južnoslavenski filolozi kao uvjet za po- 
stojanje srpskohrvatskog jezika navode da on mora biti i 
»jedan i jedinstven« (Zanić 2007: 50, 52; Peti-Stantić 
2008: 15). Međutim, pogrešno je smatrati da jedan jezik 
mora biti i jedinstven. Naime, u sociolingvistici je pozna- 
to da jezik može biti jedan a da nije jedinstven: policen- 
trični jezik nije jedinstven nego unutar njega postoje raz- 
like uvjetovane time što ga govori nekoliko različitih na- 
cija u različitim državama, ali te razlike ne ugrožavaju 
međusobno sporazumijevanje između tih nacija pa se 
zato radi o jednom jeziku. 

Srpskohrvatski jezik nikada nije bio jedinstven, nego 
je već od standardizacije u 19. stoljeću imao nekoliko 
centara i varijanata. Zanimljivo je da se i u Novosadskom 
dogovoru iz 1954., iako tamo piše da jezik ima više centa- 
ra i da je raslojen na ekavicu i ijekavicu, također po- 
grešno koristi izraz jedinstven (v. PHKJ 1960: 6-10). 

Na planu (ne)jedinstvenosti jezika ništa se nije pro- 
mijenilo od 19. stoljeća do danas: srpskohrvatski je bio i 
ostao nejedinstven tj. policentričan standardni jezik, koji 
čine njegove nacionalne varijante. Zato taj jezik u klasifi- 
kaciji izgradnje i razvoja standardnih jezika (Daneš 
1988: 1509) nije primjer monocentričnog standardnog 
jezika, nego je primjer policentričnog standardnog jezi- 
ka: »(1) razvoj ide (a) iz jednog jedinog centra (npr. 
češki), ili (b) iz nekoliko paralelnih centara (npr. srp- 
skohrvatski)«. 

Kod teme jezičnog jedinstva južnoslavenski filolozi 
(npr. Zanić 2007: 298) netočno navode da su (socio)lin- 

gvisti (bili) skloni gledati njemački jezik kao homogenu 
cjelinu. Baš njemački jezik su (socio)lingvisti redovito 
navodili i navode kao primjer suprotan od homogene cje- 
line, dakle kao primjer policentričnog jezika. Već i Heinz 
Kloss u svojim starim radovima ima njemački zajedno s 
engleskim i španjolskim kao primjer nehomogenih jezi- 
ka s varijantama (v. Kloss 1952: 18-19). 

Povijesna jedinstvenost kao preduvjet 
za policentričnost 

Neki kroatisti (npr. Tafra/Košutar 2008: 196, 200) tvrde 
da se srpskohrvatski ne može smatrati policentričnim je- 
zikom jer nikada nije bio jedinstven, dok su drugi poli- 
centrični jezici u prošlosti bili jedinstven jezik, bez teri- 
torijalnih diferencijacija koje danas postoje. Međutim, tu 
tvrdnju opovrgava već i njemački jezik (Groschel 2009: 
65). U germanistici je poznato da »od početka do danas u 
stvari nije postojao jedinstveni njemački jezik, nego sa- 
mo regionalni varijeteti. Iako regionalnost izgleda daje 
univerzalna kategorija kod jezika, njemački se zbog niza 
sociokulturnih i jezičnopovijesnih razloga ubraja u one 
jezike kod kojih su varijeteti posebno važni: njemački se 
može smatrati prototipom heterogenosti unutar jednog 
jezika« (Foldes 2002: 225). Regionalne posebnosti, i izgo- 
vorne i leksičke naravi, postojale su davno prije nego što 
je njemački jeziku 19. st. standardiziran: već u 11. st. po- 
stoji poseban švicarski njemački pisani jezik, čije su se 
posebnosti u leksiku, morfologiji i drugome održale do 
danas (Sonderegger 1985: str. 1890-1901), a u Beču se 
od 13. st. koristi jedan također poseban pisani jezik (Wie- 
singer 1985: str. 1944-1945). Zato Reiffenstein (2001: 
88) govoreći o policentričnosti njemačkog jezika umjesto 
izraza nacionalna policentričnost koristi izraz regional- 
na policentričnost jer policentričnost njemačkog jezika 
»uvjetovana je faktorima koji su stariji od današnjih na- 
cija« . I u primjeru malajskog policentričnog jezika terito- 

rijalne diferencijacije su postojale prije nego što su se te- 
ritoriji na kojima se taj jezik govori oformili kao države i 
nacije sa svojim nacionalnim varijantama (Haji Omar 
1992: 403^06). 

Povijesna kolonijalnost 

HAZU (2007: 48-49) navodi postojanje kolonijalnog od- 
nosa u prošlosti kao uvjet da bi se moglo govoriti o poli- 
centričnom jeziku, a taj uvjet naš slučaj ne ispunjava pa 
se dakle ne radi o policentričnom jeziku. No dovoljno je 
sjetiti se policentričnog njemačkog jezika da bi se vidjelo 
da takav uvjet za policentričnost ne postoji: naime, opće- 
poznato je da Austrija i Švicarska nisu bile njemačke ko- 
lonije. Ni Belgija i Švicarska nisu bile kolonije Francu- 
ske, a ipak se u tim državama govore varijante policen- 
tričnog francuskog jezika. Zato se nekakva povijesna 
»kolonijalnost« ne nalazi ni u jednoj definiciji policen- 
tričnog jezika i ne služi kao kriterij za utvrđivanje da li se 
radi o takvom jeziku (Gluck 2 2000: 535; BuBmann 
3 2002: 521-522). Razumljivo je i zašto nije kriterij: kad 
se želi saznati je li riječ o jednom policentričnom jeziku 
ili o nekoliko jezika, onda se gledaju današnje jezične po- 
dudarnosti i razlike, a ne kako je došlo do današnjeg 
stanja. Odnos podudarnosti i razlika spominje se u sva- 
koj definiciji policentričnog jezika. 

Različita j ezičnopovij esna pozadina 

Pojedini kroatisti (npr. Brozović 2002: 6-7) tvrde da se 
uslijed razlike u j ezičnopovij esnoj pozadini na hrvatskoj i 
na srpskoj strani ne može raditi o jednom policentri- 
čnom jeziku. Međutim, unutar drugih policentričnih je- 
zika »jezičnopovijesna pozadina je u nekim slučajevima 
još daleko heterogenija« nego kod hrvatske i srpske vari- 
jante, npr. kod irskog engleskog, australijskog engle- 
skog, kod Black English kao podvarijante američkog en- 

gleskog (Groschel 2009: 77). A »bez obzira na njihovu 
nejednaku pozadinu, svi ti jezični oblici ubrajaju se u 
skup varijanata 'engleski'. Upućivanje na različite pre- 
duvjete i odvojeni razvoj na hrvatskom i srpskom po- 
dručju je doduše točno, ali istovremeno i banalno, isuviše 
banalno da bi se iz toga izvodila nespojivost jednog širom 
svijeta isprobanog i dokazanog teorijskog sociolingvi- 
stičkog modela za opis sličnih jezičnih konstelacija — ka- 
kav je varijantski model — s konkretnim jezičnim dato- 
stima kod Hrvata i Srba« (ibid.: 78). 

Isto je i s hindskom i urdskom varijantom, koje kao i 
hrvatska i srpska varijanta imaju različit povijesni raz- 
voj, ali te neosporne »jezičnopovijesne razlike ne do- 
puštaju da se u sinkronijskoj analizi ovi parovi idioma 
klasificiraju kao zasebni 'jezici'« (ibid.). 

Prepoznavanje odakle je govornik 

Riječi, izgovor i druga obilježja karakteristična za pojedi- 
nu varijantu pokazuju iz koje sredine potječe govornik. 
To neki na južnoslavenskim prostorima smatraju doka- 
zom da se kod srpskohrvatskog radi o četiri različita jezi- 
ka. Međutim, nacionalni markeri postoje i u varijantama 
drugih jezika: ne moramo uopće biti specijalni stručnjaci 
za engleski ili njemački jezik pa da ipak po govoru odmah 
prepoznamo je li netko Amerikanac ili Englez, Švicarac 
ili Nijemac. Unatoč nacionalnim markerima međusobna 
razumljivost je kod govornika varijanata izrazito visoka, 
što zajedno s drugim (socio)lingvističkim kriterijima do- 
kazuje da se radi o jednom te istom jeziku (Ammon 1995: 
2-11). 

Kroatisti ističu da se izvjestan broj jezičnih elemena- 
ta koji su standardni u Hrvatskoj ne upotrebljava u Srbi- 
ji, i obrnuto, što bi trebalo dokazati daje riječ o različitim 
jezicima (HAZU 2007: 48-49). Međutim, i kod varijanti 
drugih policentričnih jezika je tako: npr. razni standar- 
dni elementi austrijske varijante ne koriste se u nje- 

mačkoj varijanti, i obrnuto. Zbog postojanja tih elemena- 
ta se i radi o varijantama policentričnog jezika, a ne o 
monocentričnom jeziku. Na osnovi tih elemenata se i 
prepoznaje kojom varijantom policentričnog jezika net- 
ko govori. Iako nisu mjerili postotak tih elemenata na- 
spram onih koji su isti, kroatisti (ibid.: 48) posežu za 
uopćenim izrazom »mnogi elementi« i prešućuju da je 
broj identičnih elemenata neusporedivo veći. Jer da nije, 
ne bi bila moguća tolika međusobna razumljivost iz- 
među Hrvata, Srba, Bošnjaka i Crnogoraca kad govore 
standardnim jezikom. 

Biranje jezičnog oblika 

Kroatisti smatraju da naziv standardnoj ezične varijante 
(ili varijeteti) ne odgovara za južnoslavensku situaciju 
jer varijante, po njihovom mišljenju, znače da bi hrvatski 
govornik trebao birati između organizovati i organizira- 
ti, a on ne bira, nego uvijek koristi organizirati (Pranjko- 
vić 2008: 133). Međutim, ista situacija je i s varijantama 
drugih policentričnih jezika: austrijski govornik ne bira, 
nego koristi riječi austrijske varijante, kao što ni govor- 
nik iz Njemačke ne bira nego koristi riječi njemačke vari- 
jante; ni američki govornik ne bira nego koristi ame- 
ričku varijantu, ni britanski govornik ne bira nego kori- 
sti britansku varijantu itd. To znači da pojam varijante 
odgovara za južnoslavensku situaciju. 

Srpski policentričan 

Južnoslavenski filolozi neutemeljeno odbacuju teoriju 
policentričnosti tamo gdje je primjenjiva (na srpsko- 
hrvatski jezik), a istovremeno je neutemeljeno zastupaju 
tamo gdje nije primjenjiva: tvrde daje danas srpski jezik 
policentričan, i da su njegove varijante crnogorska, srp- 
ska i varijanta bosanskih Srba (v. npr. Okuka 2009: 
215). Ta teza, međutim, ne uzima u obzir osnovne odred- 

nice policentričnog jezika iz njegove definicije, niti uzi- 
ma u obzir jezičnu stvarnost, nego se ravna prema nacio- 
nalnoj pripadnosti govornika kako bi dobila rezultat u 
skladu s aktualnom politikom. Jezik bosanskih i crno- 
gorskih Srba se tu uključuje u isti policentrični jezik jer 
se radi o istoj nacionalnoj pripadnosti. A isključuje se je- 
zik bosanskih Muslimana i Hrvata u Hrvatskoj i BiH jer 
se radi o različitoj nacionalnoj pripadnosti. Međutim, baš 
je tipično za policentrični jezik da njegovim varijantama 
govore različite nacije u različitim državama, npr. engle- 
skim se služi i američka i britanska i australijska nacija, 
njemačkim se služi i njemačka i austrijska i švicarska na- 
cija itd. To znači daje u suprotnosti s jednim od osnovnih 
svojstava policentričnog jezika ako se zbog iste nacional- 
nosti uvrštava u policentrični jezik ili ako se zbog raz- 
ličite nacionalnosti isključuje iz policentričnog jezika. 

Nadalje, kod teze o policentričnom srpskom jeziku 
uopće nije jasno zašto bi ijekavski jezik crnogorskih Srba 
i ijekavski jezik bosanskih Srba bili varijante ekavskog 
srpskog a ne ijekavskog hrvatskog ili ijekavskog bo- 
šnjačkog. A kad se u okviru te teze kaže da govornici 
srpskog jezika govore bilo ekavski bilo ijekavski, onda 
nije jasno zašto hrvatski ili bošnjački ne bi bili varijante 
srpskog. Itd. Očito je da teza o policentričnom srpskom 
jeziku nema lingvističku pozadinu, jer nju su autori te 
teze morali odbaciti kad su se odlučili uzeti za polazište 
okvir zadat politikom i dobiti rezultat za koji su unapri- 
jed odredili da mora biti prilagođen tom okviru. 

Ovo je poseban slučaj 

Kroatisti i drugi južnoslavenski filolozi tvrde da se u nji- 
hovom slučaju radi o jezičnoj situaciji koja nije usporedi- 
va ni s jednom drugom na svijetu (Tafra/Košutar 2008: 
200). Međutim, uvid u svjetsku literaturu o policen- 
tričnim jezicima pokazuje da standardni jezik Hrvata, 
Srba, Bošnjaka i Crnogoraca predstavlja primjer poli- 

centričnog jezika zajedno s nizom drugih takvih jezika u 
svijetu te da se stoga uopće ne radi o nekakvoj posebnoj 
jezičnoj situaciji. »Slična situacija vrijedi i za jezike pro- 
širene po čitavom svijetu — engleski, francuski, španjol- 
ski, portugalski — ili za njemački ograničen na srednju 
Evropu. Utoliko slučaj 'srpskohrvatski' ne nudi previše 
posebnosti« (Kristophson 2000: 185). 

A s obzirom da su »kriteriji znanstvenosti sistema- 
tičnost, ponovljivost i argumentiranost tvrdnji« (Baa- 
sner/Zens 2 2001: 43), primjena kriterija ponovljivosti 
znači u ovom slučaju da ako su npr. engleski, francuski, 
španjolski, portugalski, njemački i nizozemski policen- 
trični standardni jezici koji se uvijek ostvaruju u jednoj 
od svojih standardnih varijanti, onda je i srpskohrvatski, 
koji se uvijek ostvaruje u jednoj od svojih standardnih 
varijanti, također policentričan standardni jezik. Ne mo- 
že jedno pravilo važiti za kroatiste, a drugo za filologe 
ostatka svijeta, nego mora biti ponovljivo za sve slučaje- 
ve iste vrste. 

Inzistiranjem na neusporedivosti domaće jezične si- 
tuacije kroatisti gube iz vida jedan od temeljnih principa 
u znanosti: »Ono što Brozović, Grčević, Babić i drugi 
Hrvati sa sličnim pogledima, kao i inozemni slavisti po- 
put Auburgera [...] zaboravljaju je metodički postulat, 
nadređen svakom opisu jezika: zadatak istraživanja jezi- 
ka kao i svake druge znanosti je apstrahiranje razmjerno 
'nebitnih' svojstava pojedinačnih objekata kako bi se 
došlo do općevažećih tvrdnji. Apstrahiranje znači (za 
razliku od idealiziranja) redukciju kompleksnosti bez 
gubitka informacija. Kad bi se (socio)lingvistika odrekla 
tog postupka, ne bi se odmakla od nagomilavanja fakata 
važećih za samo jedan jezik« (Groschel 2009: 78). 

Teorija policentričnosti znači unitarizam 

Kako bi odvratili pažnju od teorije policentričnosti, poje- 
dini kroatisti kažu daje ona unitarizam. No, teorija poli- 

centričnosti je suprotno od unitarizma: dok jezični uni- 
tarizam znači nasilno ujednačavanje jezika, policentri- 
čnost znači da govornici neujednačeno govore, a to je su- 
protno od ujednačavanja. 

Uvažavanje nacionalno-varijantske raslojenosti jezi- 
ka čini samu bit teorije policentričnosti. Ona isključuje 
bilo kakvo nametanje govornicima, nimalo ne utječe na 
samostalnost država, na odvojenost nacija, na varijant- 
ske razlike u jeziku tih nacija, na jezične navike ljudi. 
Ništa ne mijenja u stvarnosti, nego ljudima osvještava 
kakva je ta stvarnost. Budući da definiranje jezika kao 
policentričnog ističe postojanje jezičnih posebnosti iz- 
među naroda ili država, znači da u potpunosti uvažava 
jezičnu realnost. Štoviše, »jezične varijante diferencira- 
ne prema nacijama znaju biti bolje prilagođene stvarnoj 
jezičnoj upotrebi stanovništva nego ujednačeni, nacio- 
nalno nadređeni standard« (Ammon 1995: 477). 

Relativiziranje međusobne razumljivosti 

Južnoslavenski jezikoslovci pokušavaju relativizirati 
(socio)lingvističke kriterije za utvrđivanje da li se radi o 
jednom ili o nekoliko jezika (v. npr. Tafra/Košutar 2008: 
204). Tom relativiziranju je cilj sugerirati da znanstve- 
nih kriterija nema pa da onda bilo što može biti kriterij. 

Nastoje relativizirati kriterij međusobne razumljivo- 
sti tako što tvrde daje kod međusobne razumljivosti pre- 
sudna želja da se nekoga razumije (Žanić 2007: 9). No, 
kad bi želja bila presudna za razumijevanje stranih jezi- 
ka, otpale bi sve one godine ulaganja u učenje nekog 
stranog jezika, otpali bi milijunski izdaci za prevođenje 
knjiga sa stranih jezika, npr. u Hrvatskoj bi čitatelji do- 
bili knjigu na njemačkom ili francuskom originalu u 
ruke, a na prvoj stranici bi bila uputa izdavača za čitanje: 
»samo poželite, i razumjet ćete«. 

Kako bi osporili razumljivost kao kriterij, tvrde i da 
nitko nikoga na svijetu ne razumije ili da svatko svakoga 

na svijetu razumije. Zaboravljaju da »lako se može ut- 
vrditi razlika između pojedinačnog razumijevanja kod 
govornika srodnih jezika (francuskog i talijanskog) i 
međusobne razumljivosti koja osigurava ne samo skoro 
savršenu komunikaciju između govornika u okviru slo- 
žene razmjene (a ne tek jednostavno traženje obavijesti) 
nego osigurava i da govornici jedne varijante skoro total- 
no razumiju usmenu produkciju (medije...) ili pisanu 
(novine, književnost...) jedne druge varijante. Taj tip 
međusobne razumljivosti postoji npr. između varijanata 
standardnog engleskog u Velikoj Britaniji, Sjedinjenim 
Američkim Državama, Australiji i Kanadi, između vari- 
janata standardnog španjolskog (kastiljanskog) u Špa- 
njolskoj i Latinskoj Americi, portugalskog u Portugalu i 
Brazilu, francuskog u Francuskoj, Belgiji, Kanadi i Afri- 
ci, njemačkog u Njemačkoj i u Austriji... i također iz- 
među srpskog, hrvatskog, bošnjačkog i crnogorskog 
standarda, koji pokazuju neznatnije razlike [istakla S. 
K] nego drugi navedeni primjeri (usp. razlike u upotrebi 
preterita i složenog prošlog vremena između britanskog 
i američkog engleskog, ili razliku sistema ličnih zamjeni- 
ca 2. lica u evropskom španjolskom i latinskoameričkom 
španjolskom)« (Thomas 2003: 314). 

S ciljem relativiziranja pojavljuje se i tvrdnja da »svi 
ljudi govore jednim, ljudskim jezikom« (Kovačec 2005: 
516). Možda u nečijoj fantaziji svi ljudi govore jednim je- 
zikom, ali u stvarnosti međusobna (ne)razumljivost do- 
kazuje da nije tako. Navedeni autor (ibid.) kaže i da 
»svaki čovjek [...] govori svojim vlastitim jezikom (na 
tome počivaju sociolingvistika, stilistika i si.)«. No, činje- 
nica je da svakog čovjeka jako dobro razumije točno 
određena grupa ljudi, pa međusobna razumljivost i tu 
pokazuje kada se radi o govornicima istog jezika. Kod 
tvrdnje da sociolingvistika i stilistika počivaju na tome 
da »svaki čovjek [...] govori svojim vlastitim jezikom«, po- 
trebno je podsjetiti da sociolingvistika i stilistika ne 
poriču postojanje njemačkog, engleskog, francuskog, 

španjolskog niti bilo kojeg drugog jezika. A za svaki od 
tih jezika je poznato da njime ne govori samo jedan čov- 
jek. 

Isti autor (ibid.: 517) navodi da se talijanski dijalekti 
međusobno ne razumiju i daje to dokaz za »krhkost ob- 
jektivnosti međusobnoga razumijevanja kao kriterija«. 
U tom kontekstu, poput Brozovića i drugih hrvatskih je- 
zikoslovaca, spominje u pozitivnom smislu Heinza Klos- 
sa kao sociolingvistički autoritet. Ali ne navodi nijedan 
Klossov rad, pa možemo pogledati što je o dijalektima 
napisao Kloss (1976: 301-322) u svom najpoznatijem i 
najvažnijem članku, uvrštenom u knjigu o teoriji dijale- 
kata u kojoj je okupljeno desetak najznačajnijih studija u 
svijetu o toj temi napisanih u prethodnih 100 godina. 
Kloss tamo o talijanskim dijalektima kaže da se kod njih 
ustvari radi o »prividno dijalektiziranim jezicima (sche- 
indialektisierte Abstandsprachen)«, dakle o različitim 
jezicima, i navodi kao primjer sardinijski i friulanijski 
naspram standardnog talijanskog (ibid. : 305). A kriteriji 
koje Kloss (1976: 303-304) primjenjuje kod utvrđivanja 
da li se radi o različitim jezicima su upravo međusobna 
(ne)razumljivost, fonološke razlike, znatne razlike u 
morfologiji i sintaksi te rječničko blago. 

U Italiji je takva situacija jer talijanski poluotok 
siječe jedna linija koja je u romanistici dobro poznata kao 
linija od La Spezia do Rimini, tj. od istoka Ligurije do Ja- 
dranskog mora. Dijalekti sjeverno od te linije su po pori- 
jeklu i svojstvima zapadnoromanski, a južno od linije 
istočnoromanski. U istočnoromanske dijalekte ubraja se 
i toskanski, koji je postao standardni talijanski jezik. 
Tako taj istočnoromanski standard kao nadregionalni 
jezik pokriva i teritorij na kojem se govore zapadnoro- 
manski dijalekti sjevera. Slična jezična situacija ne po- 
stoji nigdje u Evropi. Za usporedbu, to bi bilo kao kad bi 
se na teritoriju kojeg pokriva jedan južnoslavenski stan- 
dard govorili i zapadnoslavenski dijalekti češkog jezika. 

Relativiziranje štokavice 

Kod štokavice kao kriterija također se poseže za svo- 
jevrsnim relativiziranjem. Npr. kada kroatisti navode 
činjenicu daje štokavica uzeta za standardni jezik Hrva- 
ta, Srba, Bošnjaka i Crnogoraca, opkoljavaju to ponav- 
ljanjem riječi različiti, razni do karikature kako bi čita- 
teljima ostale u sjećanju te riječi a ne podatak daje isti je- 
zik, štokavski, postao standardnim: »imaju iz raznih 
razloga, odabranu prema posebnim vlastitim različitim 
razlozima i u razna doba, novoštokavsku dijalekatnu 
osnovicu s određenim povijesno-dijalektološkim razlika- 
ma« (HAZU 2007: 42). Osim toga, po toj rečenici ispada 
kao da su bitni razlozi zbog kojih je odabrana štokavica, 
a ne činjenica da je svuda odabrana baš štokavica. Kao 
daje kod utvrđivanja da li netko govori njemačkim jezi- 
kom bitan razlog zašto govori njemački, a ne činjenica da 
govori njemački. 

Zanimljivo je da spominju kako su postojali »razni 
razlozi« a ne navode ih, jer inače bi morali navesti daje u 
Zagrebu razlog bio jezično se ujediniti sa svim štokavci- 
ma primjenjivanjem reformi Vuka Karadžića (Blum 
2002: 130-132). Štokavica je odabrana za nadregionalni 
(standardni) jezik u 19. stoljeću (ibid.), pa tvrdnja iz gor- 
njeg citata da se to odvijalo »u razna doba« nije točna. 

Da se Zagreb u 19. st. odlučio za svoj okolišni kajkav- 
ski, ne samo da je upitno da li bi došlo do ujedinjenja 
čakavske Dalmacije, kajkavske Hrvatske i štokavske 
Slavonije, nego bi i uzimanje kajkavice dalo za rezultat 
policentrični jezik, samo što ga u tom slučaju ne bi dijelili 
sa Srbima, Bošnjacima i Crnogorcima, nego sa Slovenci- 
ma. Jedino je čakavica, koja je teritorijalno najogra- 
ničenija, mogla poslužiti za izgradnju jednog Ausbau-je- 
zika, ali odlukom u korist čakavice upitno je da li bi došlo 
do ujedinjenja teritorija na kojem se danas prostire Hr- 
vatska. 

S obzirom da kroatisti znaju isticati daje za standar- 
dni jezik uzet rcouoštokavski, može se napomenuti daje 



Policentrični standardni jezik 155 



to isticanje kod standardnog jezika nepotrebno jer ne po- 
stoji neki standardni staroštokavski. Osim toga, izrazom 
rcouoštokavski ne ističe se toliko onaj izbor koji je glavni, 
a to je izbor naspram kajkavskog i čakavskog, nego se 
ističe sporedni, sekundarni izbor naspram staroštokav- 
skog. 

Postojanje kajkavskog i čakavskog dijalekta na teri- 
toriju Hrvatske i njihovo nepostojanje na teritoriju Srbi- 
je HAZU (2007: 43) smatra dokazom je kod Hrvata i 
Srba riječ o dva različita standardna jezika. Konkretno, 
kaže da se standardni jezik na teritoriju Hrvatske obli- 
kovao »u različitom i kulturnom, i književnom, i jezi- 
čnom (dijalekatnom) okružju«. Međutim, i standardni 
jezik na teritoriju Austrije se oblikovao u različitom kul- 
turnom, književnom i jezičnom (dijalektalnom) okružju 
naspram jezika u Njemačkoj, npr. Austrija ima neposre- 
dan dodir s Italijom, s južnim Slavenima, s Mađarskom, 
što se sve odrazilo na kulturu u Austriji i na književnost, 
ima na svom teritoriju dijalekata kojih nema izvan Au- 
strije, a usprkos svemu tome radi se o istom standar- 
dnom jeziku kao u Njemačkoj. 

I jedan jezik i nekoliko jezika 

Ovdje se radi o varijaciji već opisane teze »jezik kao su- 
stav«. Naime, južnoslavenski filolozi pokušavaju neutra- 
lizirati kriterij sistemskolingvističke podudarnosti tako 
što kažu da Hrvati, Srbi, Bošnjaci i Crnogorci govore 
istim jezikom kad se gleda tipološka i genetska razina, a 
različitim jezicima kad se gleda standardna razina. Me- 
đutim, kod te teze postoji veliki problem. Njome se, nai- 
me, tvrdi daje nešto ujedno i jedan jezik i nekoliko jezi- 
ka, a da se do takvog rezultata dolazi ako se od standar- 
dnog jezika odvoji njegova tipološka i genetska razina. 
No, tipološku i genetsku razinu nije moguće odvojiti od 
standardnog jezika jer one su sam sadržaj standardnog 
jezika. Tipološka razina su sve sistemskolingvističke je- 

dinice, a genetska razina je štokavica. Od toga se sastoji 
standardni jezik. Ni kod drugih standardnih jezika, npr. 
engleskog, njemačkog ili francuskog, tipološka i genet- 
ska razina nije odvojena od standardnog jezika. 

Usput rečeno, kad se govori o jeziku nije potrebno 
stalno koristiti pridjev standardni, kako čine lingvisti na 
južnoslavenskim prostorima. Naime, jezik neutralno već 
znači standardni jezik i onda kad se riječ standardni 
ispred njega ne navodi: »Tamo gdje postoji pisani stan- 
dard, neutralno referiranje na jezik odnosi se normalno 
na njegov standardni oblik« (Alexander 2000: 2-3). Baš 
»standardni jezik se popularno smatra jezikom, a dija- 
lekti pogrešnom devijacijom od njega« (Milrov iz Joseph 
1987: vii). Tako npr. izraz engleski jezik neutralno znači 
standardni engleski jezik, a isto vrijedi i za druge jezike. 
Na rječnicima i gramatikama njemačkog, engleskog ili 
francuskog jezika piše samo »njemački jezik«, »engleski 
jezik«, »francuski jezik«. Iako se u njima opisuje stan- 
dardni jezik, riječ »standardni« se ne navodi, nego se 
očito smatra suvišnom, što potvrđuje da jezik neutralno 
znači standardni jezik. Nasuprot tome, kad se želi opisi- 
vati neki dijalekt ili sociolekt, onda riječ »jezik« nije do- 
voljna, i tada se ne piše npr. »njemački jezik«, nego »šle- 
zijski dijalekt«, »švapski dijalekt«, »vestfalijski dijalekt« 
ili drugo. Kao što je pridjev standardni suvišno navoditi 
pri neutralnom upućivanju na jezik, tako je suvišno na- 
voditi ga kad se upućuje na varijantu jer sve nacionalne 
varijante su po definiciji standardne (Ammon 1995: 69). 

Ausbau-jezici 

Na južnoslavenskim prostorima pojavljuje se tvrdnja da 
se kod Hrvata, Srba, Bošnjaka i Crnogoraca radi o četiri 
Ausbau-jezika. Međutim, kad se pogleda definicija A us- 
bau-jezika (Gluck 2 2000: 78), vidi se da u njoj piše kako 
je kod svakog Ausbau-jezika neophodna i određena ko- 
ličina različitosti naspram najsličnijeg drugog jezika — 

isto je već 1952. naglasio i autor koji je uveo izraz Aus- 
bau-jezici, Heinz Kloss (1952: 18-19). U definiciji Aus- 
6aw-jezika (Gluck 2 2000: 78) naveden je i primjer iz ko- 
jeg se vidi da ta količina različitosti nije dosegnuta kod 
varijanata policentričnog jezika: »Takojenpr. austrijski 
njemački — bez obzira na svoju Ausgebautheit [=iz- 
građenost, standardiziranost] — previše sličan njema- 
čkom u Njemačkoj, pa se ne može smatrati zasebnim je- 
zikom«. I to je već 1952. pisao Kloss, navodeći pored vari- 
janata njemačkog jezika i varijante engleskog i španjol- 
skog jezika, i ističući da »nikome ne pada na pamet da te 
podvrste ili varijante njemačkog, engleskog ili španjol- 
skog nazove zasebnim jezicima«. 

Dakle, već prije pola stoljeća Kloss razlikuje Aus- 
6aw-jezike od policentričnih jezika. Za oprimjerivanje 
Ausbau-jezika Kloss u svom najistaknutijem članku 
(1976: 310-312) koristi češki i slovački, dok za oprimje- 
ravanje policentričnog jezika koristi srpskohrvatski 
(»Serbo-Kroatisch«). Iz tog članka vidi se koliko je pro- 
mašeno izjednačavati hrvatsko-srpsku jezičnu situaciju 
s češko-slovačkom situacijom: hrvatsko-srpska jezična 
situacija se bitno razlikuje od one kod češkog i slovačkog 
po tome što češki i slovački »počivaju na različitim dija- 
lektima« i zato su Ausba w-jezici (ibid.: 312). Nasuprot 
njima, kod policentričnog standardnog jezika »imamo 
dva varijeteta istog standardnog jezika, koja oba počiva- 
ju na istom dijalektu ili na dva jako srodna dijalekta. 
Takve policentrične standardne jezike nalazimo tamo 
gdje se jedan jezik govori u dvije ili više prostorno raz- 
dvojene država, npr. američki i britanski engleski ili 
upravo navedeni slučaj portugalskog u Evropi i Južnoj 
Americi; nadalje imamo policentrične standardne jezike 
tamo gdje su političke okolnosti dovele do toga da su na 
dva susjedna područja nastale dvije književnojezične va- 
rijante istog jezika, kao kod srpskog i hrvatskog, ru- 
munjskog i moldavskog« (ibid.: 310). 

Termini Ausbau-jezici i varijante policentričnog jezi- 
ka postali su sastavni dio sociolingvistike i koriste se 

širom svijeta sa značenjem kako gaje prije pola stoljeća 
definirao Kloss. Njihovo značenje je bilo poznato i pojedi- 
nim kroatistima: tako Brozović (1992: 75) o varijantama 
srpskohrvatskog kao i njemačkog, engleskog i francu- 
skog jezika ističe da se ne mogu smatrati standardnim 
jezicima ni u smislu Ausbau-jezika jer su za razliku od 
Ausbau-jezika izgrađene na istom dijalektu: »Problemi 
takozvanih Ausbau-jezika u terminologiji Heinza Klos- 
sa su slični, ali nikako identični s problemima varijana- 
ta. Kod Ausbau-jezika imamo parove standardnih jezika 
izgrađenih na osnovi različitih dijalekata [...]. Razlika 
između tih parova Ausbau-jezika i standardnih jezičnih 
varijanata sastoji se u činjenici da varijante imaju gotovo 
identičnu dijalektalnu osnovu i razlikuju se samo u raz- 
voju standardizacijskog procesa, dok parovi standardnih 
jezika imaju više ili manje različitu dijalektalnu osnovu«. 
S obzirom na poznatost termina Ausbau-jezici i varijan- 
te policentričnog jezika i na njihovu polustoljetnu tradi- 
ciju u sociolingvistici, razumljivo je kad Katičićevu tvr- 
dnju (1995: 27-37) da se u Hrvatskoj radi o Ausbau-jezi- 
ku Groschel (2009: 88) popraća komentarom: »Katičiću 
se, naposljetku, mora prigovoriti nepoznavanje stručne 
literature o toj temi«. Analiza i drugih pokušaja pre- 
dočavanja jezične situacije kao da se radi o nekoliko za- 
sebnih jezika pokazuje da »niti u jugoslavenskoj niti u 
postjugoslavenskoj debati nisu iznešeni, po našem mi- 
šljenju, jezičnoteorijski zasnovani prigovori protiv vari- 
jantskog statusa srpskoga i hrvatskoga. Pogotovo po- 
kušaj da se hrvatski svrsta u rang zasebnog 'Ausbau-je- 
zika' pokazao se nespojiv s terminološkom tradicijom u 
sociolingvistici« (ibid.: 91). 

Pored Ausbau-jezika i policentričnih jezika Kloss 
(1976: 310-312) razlikuje i Abstand-jezike, oprimjeru- 
jući ih pomoću njemačkog i nizozemskog. Taj primjer, 
kao i svojstvo Abstand-jezika da između njih »međusob- 
na razumljivost nije moguća« (Gluck 2 2000: 7), potvr- 
đuje da se hrvatsko-srpska jezična situacija ni približno 

ne može izjednačavati s njemačko-nizozemskom situaci- 
jom, i pokazuje još jedanput koliko je neopravdano kad 
Matica hrvatska stavlja znak jednakosti između tih dviju 
jezičnih situacija (u Jeziku 43/5, 1996, 164-166). 

Ni poistovjećivanje hrvatsko-srpske jezične situacije 
sa skandinavskom nije opravdano »jer su norveški (ny- 
norsk) i švedski naspram danskog standardizirani svaki 
na drugoj dijalektalnoj osnovi« (Groschel 2001: 182), dok 
je za standardni jezik u Hrvatskoj, Srbiji, Bosni i Herce- 
govini i Crnoj Gori uzet isti dijalekt, štokavski. Zato se 
kao primjer Ausbau-jezika navode »skandinavski jezici 
švedski i danski. Kod njih se strogo uzevši prvotno radilo 

dva dijalekta s različitim pisanim standardima« (Buc- 
hler 2002: 27). A »neovisno o Abstand-jezicima i Au- 
sbau-jezicima postoje i policentrični jezici«, kad se jedan 
te isti jezik govori u nekoliko država (ibid.). 

Budući da su Ausbau-jezici zasnovani na različitim 
dijalektalnim osnovama, međusobna razumljivost izme- 
đu njih ne dosežu onu razinu kakva je između govornika 
standardnog srpskohrvatskog jezika. To se vidi i iz citata 
koji opisuje odabir dviju različitih dijalektalnih osnova u 
slučaju bugarskog i makedonskog: »sredinom devetnae- 
stog stoljeća došlo je do konflikta oko odabira dijalektal- 
ne osnove za tada nastajući bugarski književni standard. 
Jasno je iz napada konstantinopoljskih bugarskih novi- 
na na jezik priručnika baziran na makedonskim dijalek- 
tima da su razlike između balkanskih slavenskih dijale- 
kata sjeveroistočne Bugarske i onih s jugozapada Make- 
donije bile dovoljno upadljive [...] da su mogle poslužiti — 
a naposljetku su i poslužile — kao osnove za odvojene 
književne jezike [...]. Sljedeći citat uredništva iz 1851. je 
ilustrativan: 'Sto se tiče jezika gospodina Jordana [u za- 
padnoj Makedoniji], svatko može vidjeti da je toliko 
drukčiji od našeg pisanog i govorenog jezika da će se oso- 
bi koja ga prvi put čita učiniti ne samo nerazumljiv nego 

1 potpuno različit'« (Friedman 2003: 261-262). 

Jezična nastava 

S južnoslavenskih prostora dolazi zahtjev za nacionalno 
razdvojenim podučavanjem jezika na studiju u inozem- 
stvu. No, Thomas (2003: 317-318) podsjeća da »postoji 
samo jedna nastava za jezike s nekoliko varijanata poput 
engleskog i španjolskog, u čije izvorne govornike se ubra- 
jaju stotine milijuna«. Doista, općepoznato je da za po- 
dučavanje takvih jezika u inozemstvu »koriste se jedno- 
stavno izrazi engleski, francuski, španjolski ili njemački, 
dok u praksi nastavni materijali su usmjereni na pre- 
nošenje znanja jedne određene 'standardne varijante', 
naime pretežno britanskog engleskog, evropskog fran- 
cuskog i španjolskog, te njemačke varijante njemačkoga« 
(Groschel 2009: 97). Opisavši na primjeru Francuske 
kako učenici praktično nauče jednu varijantu engleskog 
ili španjolskog a razumiju i sve ostale varijante tih jezika, 
Thomas (2003: 317-318) nastavlja: »Situacija je ista kod 
srpskog, hrvatskog i bošnjačkog: učenik koji usvoji jedan 
razumije pasivno sve tekstove i sve govornike iz Srbije, 
Hrvatske, Bosne i Hercegovine i Crne Gore«. Podudarno 
iskustvo sa studentima u Danskoj iznosi M0rk (2008: 
295). I za sveučilišta na njemačkom govornom području 
Groschel (2009: 359) utvrđuje da »uvođenje razdvojenih 
studija iz kroatistike, bošnjakologije, serbistike i monte- 
negristike ne bi bilo lingvistički opravdano«. Štoviše, »i 
dalje su nepotrebni zasebni lektorati za hrvatski, bo- 
šnjački, srpski i crnogorski. Jednako su izlišni kao i za 
sjevernonizozemski i južnonizozemski ('holandski' i 'fla- 
manski') ili za druge jezike s varijantama« (ibid.: 374). 
Thomas (2003: 317-318) također negira »potrebu po- 
dučavanja odvojeno srpskog, hrvatskog i bošnjačkog«. 
Uostalom, čak i najvatreniji pobornik odvojene nastave 
S. Babić priznaje (2004: 108) »da kad naučite jedan, 
praktično znate i drugi«. 

Pravopis 

Za hrvatske filologe je tipično da su opsjednuti pravopi- 
som, što kritički uočavaju Badurina/Pranjković (2009: 
308, 310). Anić (1998: 58) zapaža i posljedice opsjednuto- 
sti pravopisom: »Kompleks pravopisnih i pseudopravo- 
pisnih pitanja snažno je utjecao na oplićavanje naše filo- 
loške i lingvističke misli«. 

Bavljenje hrvatskih filologa pravopisom obilježeno je 
neznanjem osnovnih činjenica. Tako npr. u novije vrije- 
me se hrvatski pravopisci okupljeni oko Stjepana Babića 
žele udaljiti od fonetskog pravopisa navodeći da fonetska 
maksima 'Piši kao što govoriš' potječe od Vuka Ka- 
radžića pa je zato treba odbaciti. Međutim, ta maksima 
potječe od njemačkog lingvista Johanna Christopha 
Adelunga, koji ju je objavio u svojoj knjizi Mithridates 
oder allgemeine Sprachenkunde u Berlinu 1809. (Frie- 
sel-Kopecki 1983: 250). 

Drugo, Babić i sljedbenici žele se približavati etimo- 
loškom pravopisu pozivajući se na tradiciju, ali očito ne 
znaju da je etimološki pravopis u tradiciji pravoslavne 
crkve. Kad je Vuk Karadžić pokušao prekinuti tu tradici- 
ju i preći na fonetski pravopis, došlo je do velikog sukoba 
između njega i pravoslavne crkve. Na stranu pravoslav- 
ne crkve stali su i brojni srpski filolozi, među njima npr. 
Hadžić, o čijoj polemici s Karadžićem Friesel-Kopecki 
(1983: 254) piše sljedeće: »Polemika se sad koncentrirala 
prvenstveno na pitanja pravopisa. Hadžić se odlučno za- 
lagao za etimološki pravopis [...]. Time što je kruto inzi- 
stirao na uzimanju u obzir etimologije, bio je prisiljen od- 
biti asimilaciju glasova i fonetski način pisanja, što je 
zahtijevao Vuk«. Budući daje Hadžić »ostao vjeran kon- 
zervativnoj poziciji crkve«, smatrao je neophodnim u 
pravopisu imati vidljivu »ulogu etimologije [...] koja je — 
nadilazeći jezično područje — bila simbol slavne srpske 
prošlosti i spoja s Rusima i s pravoslavnom crkvom« 
(ibid.). 

Dalibor Brozović (1988: 109) je svjestan zasluga Vu- 
ka Karadžića za današnji pravopis: »Osnova današnjega 
hs. [hrvatskosrpskog] fonološkog pravopisa potječe od V. 
Stefanovića Karadžića. On je izvanredno točno shvatio 
kakav bi pravopis u principu najbolje odgovarao stan- 
dardnomu jeziku izgrađenomu na novoštok. [novošto- 
kavskoj] osnovici. [...] U XX je stoljeću bilo i raznih 
pokušaja da se fonološki pravopis zamijeni morfono- 
loškim [...], ali takve težnje nisu uspijevale jer su bile u 
suprotnosti ne samo sa samom glasovnom strukturom 
hs. štand, jezika nego i s već stvorenom tradicijom. Ni za 
budućnost nema nikakvih izgleda da dođe do iole ozbilj- 
nijih odstupanja od fonološkoga pravopisa«. 

Taj Brozovićev zaključak kao da su izgubili iz vida 
Stjepan Babić i sljedbenici. Kad se u Hrvatskoj u novije 
vrijeme nameću nepotrebne promjene pravopisa i pri- 
tom se poziva na odluke ministarstva, treba znati da se 
takav postupak smatra diktaturom: »Mi, koji inzistira- 
mo na slobodnom razvoju jezika i koji vidimo kršenje 
prava u zaključcima Parlamenta što su nam nametnuli 
krive 'promjene pravopisa', mi se zato borimo za pravu 
demokraciju. A oni koji nam govore: 'Parlament je to 
odobrio i vi se morate tome pokoriti', oni se bore za dik- 
taturu« (Horak 2001: 179). Ako nekad dođe do situacije 
daje pojedinosti u pravopisu potrebno promijeniti, onda 
se to čini dogovorno, i samo takve promjene pravopisa 
smatraju se demokratskima. 

Dogovaranje oko pravopisa sprovodi se uspješno i na 
međudržavnoj i međunacionalnoj razini: npr. »do 1972. 
pravopis je bio jedna od 'vrućih tema' u jezičnom plani- 
ranju u Indoneziji i Maleziji. Najvećim dijelom zajed- 
nički standardni jezik tih dviju država, malajski, imao je 
pravopis kodificiran u dvije verzije [...]. 1972. dogovoren 
je zajednički pravopis i uveden nakon više od dva deset- 
ljeća živog diskutiranja u obje države. On je, izgleda, 
ispunio svoju funkciju toliko dobro da se pravopisno pi- 

tanje može smatrati riješenim i za daleku budućnost« 
(Vik0r 1993: 279). 

Kao stoje poznato, pravopis je posve periferan za pi- 
tanje radi li se o jednom ili o nekoliko jezika (Groschel 
2009: 233). Već smo spomenuli da pravopis, za razliku od 
rječnika i gramatike, nije jezik nego način bilježenja jezi- 
ka u pisanom mediju. Zato je moguće da još i u drugoj po- 
lovini 20. stoljeća na južnoslavenskom području određen 
broj ljudi niti je znao pisati niti je poznavao nekakav pra- 
vopis, ali bez obzira na to jezik su dobro znali, imali bo- 
gat rječnik i gramatički ispravno govorili. Ovo ujedno 
znači da nisu u pravu oni koji misle da će mijenjanje pra- 
vopisa u Hrvatskoj biti dokaz da se radi o različitom jezi- 
ku naspram jezika u Srbiji. Osim toga, kako smo već na- 
veli, i pravopis u Engleskoj se razlikuje od pravopisa u 
Americi, pravopis u Njemačkoj se razlikuje od pravopisa 
u Švicarskoj, a svejedno se te nacionalne varijante ne 
klasificiraju kao različiti jezici. 

Nova religija umjesto znanstvenog pristupa 

O dosad iznešenome može se napomenuti da su kroatisti 
imali priliku navedene spoznaje pročitati u nizu teksto- 
va publiciranih zadnjih desetak godina u domaćoj sredi- 
ni. Tamo im je citirana inozemna literatura, opisivani su 
im usporedivi primjeri drugih jezika širom svijeta, uka- 
zivano im je na kontradikcije unutar domaćih teza i na 
neupućenost u (socio)lingvističke definicije. Drugim rije- 
čima, kroatisti u međuvremenu znaju da postoje nepo- 
bitni dokazi koji pobijaju njihove tvrdnje. Pa ipak, ustra- 
javaju na njima, ponavljajući ih i dalje kao da za dokaze 
nikada nisu čuli. 

To je postupak koji se nimalo ne uklapa u znanstveni 
pristup predmetu proučavanja. Naime, znanost se ravna 
prema dokazima pa zato »ako neka znanstvena knjiga 
nije točna, jednom netko nađe grešku, i u knjigama koje 
slijede ta greška se korigira. A sa svetim knjigama to se 

ne radi« (Dawkins 2007: 391-392). Iz ovog citata vidljivo 
je ujedno daje kroatistički postupak neispravljanja tvr- 
dnji o kojima je dokazano da su pogrešne karakterističan 
zajedno sasvim drugo područje, za područje religije. 

Istraživači tog područja opisuju religijsko uvjerenje 
kao »trajnu krivu predodžbu pri kojoj se ostaje usprkos 
jakim dokazima za suprotno« (ibid.: 17-18). Znači li to 
da se kod kroatista radi o religijskom uvjerenju, odnosno 
da se mogu povlačiti paralele između religije kao vjere u 
Boga i religije kroatista kao vjere da govore drugi jezik 
naspram Srba, Bošnjaka i Crnogoraca? 

Doista, čitav niz obilježja pokazuje da su kroatisti i 
većina drugih južnoslavenskih filologa znanstveni pri- 
stup jeziku zamijenili religioznim. Unutar religioznog 
pristupa, »istina svete knjige nije rezultat razumnog 
procesa razmišljanja, nego je aksiom. Knjiga je istina, a 
ako izgleda daje dokazi opovrgavaju, onda ne treba od- 
baciti knjigu, nego dokaze« (ibid.: 391). Tako je za hrvat- 
ske jezikoslovce tvrdnja da Hrvati, Srbi, Bošnjaci i Crno- 
gorci govore četiri jezika aksiom, a kad taj aksiom opovr- 
gavaju dokazi kao što su međusobna razumljivost, si- 
stemskolingvistička podudarnost i standardna štokavi- 
ca, kroatisti odbacuju dokaze. 

Kod kroatista, jednako kao u svakoj religiji, »kao 'be- 
zuvjetno istinito' vrijedi ono što je prorok A ili B rekao ili 
što u 'svetom' (pa zato nepodložnom kritici) tekstu C 
piše« (Schmidt-Salomon 2006: 54). Suprotno je u znano- 
sti: »Dok u znanosti (barem po njenim vlastitim zahtje- 
vima!) vrijedi primat boljeg argumenta, u religiji vrijedi 
primat moćnika« (ibid.). Kroatističko neuvažavanje ra- 
cionalnih argumenata tipično je za vjernike: »pravi vjer- 
nici ne daju se pomoću takvih racionalnih argumenata 
odvratiti od svojih predodžbi. (Ionako je teško nekoga 
pomoću argumenta uvjeriti u neodrživost nekog mišlje- 
nja do kojeg nije došao pomoću argumenata.) « (ibid. : 58). 

Nedostatak argumenata pokušava se zaobići ponav- 
ljanjem tvrdnji jer »možda čovjek samo mora dovoljno 

puta ponoviti nešto kako bijednom postao uvjeren daje 
to istina« (Davvkins 2007: 488). Zato npr. teolozi pomoću 
ponavljanja uzgajaju legende, u koje onda mnogi ljudi 
vjeruju a da to prethodno uopće nisu preispitali (ibid.: 
379). Potom se teolozi, a isto tako i kroatisti, pozivaju na 
količinu ljudi koja vjeruje u njihove tvrdnje, kao da time 
mogu nadoknaditi nepostojanje dokaza. Međutim, takva 
tehnika ne funkcionira u znanosti: ništa se ne mijenja na 
potrebi dokaznog postupka ako je broj ljudi koji vjeruju u 
neku besmislicu velik (ibid.: 77). 

Već spomenuta nesposobnost kroatista da uoče kon- 
tradikcije u vlastitim tvrdnjama, njihova usredotočenost 
na parcijalne aspekte zbog kojih od drveća ne vide šumu, 
njihov egocentrizam/autizam uslijed kojeg se prave da 
ne postoje primjeri iz svijeta koji opovrgavaju njihove 
tvrdnje — sva ta svojstva karakteristična su za religio- 
zan način razmišljanja: tada se »ostaje na 'predoperativ- 
nom' stupnju razmišljanja (u smislu Piageta), s tipičnom 
neosjetljivošću za kontradikcije, usredotočenošću na 
parcijalne aspekte [...] i s djelomičnim egocentrizmom« 
(Schmidt-Salomon 2006: 33-34). 

I uopće, kad se pogleda definicija religije, sva obi- 
lježja iz nje nalaze se i kod kroatista: religija je »dogmat- 
ski sistem izričaja koji je institucionalno osiguran, a 
počiva na monopolu na istinu navodnih 'božanstava' ili 
'proroka', tj. na 'svetim spisima' u koje se mora bezuvjet- 
no vjerovati, što znači da se taj sistem sustavno izmiče 
zahvatu kritičkog razuma« (ibid.: 47^18). Kroatisti ta- 
kođer nude dogme u koje se mora vjerovati i koje se ne 
smiju preispitivati, nego imaju status svetih tvrdnji. Gle- 
daju samo je li neka tvrdnja izrečena s pozicije političke 
moći, a ne gledaju je li u skladu sa stvarnošću, da lije ar- 
gumentirana bez kontradikcija i da lije provjerljiva. Za- 
boravljaju da »znanstveni postupci — logika (preispiti- 
vanje izričaja da li su bez kontradikcija) i empirija (siste- 
matsko provjeravanje tvrdnji da li su u skladu s iskustve- 
nom stvarnošću) — najbolji su instrumenti koje je čo- 

vječanstvo dosad razvilo da bi dobivalo ispravne spozna- 
je o svijetu i humanije oblikovalo ljudske uvjete života« 
(ibid.: 37). 

U jednom dijelu kroatistike, kao »u fundamentali- 
stičkoj varijanti, koja je tipična za pravu religioznost 
'bez ako i ali', prešućuju se svi protuargumenti kritičkog 
razuma, čak se sprečava i sam pokušaj nekakvog intelek- 
tualnog bavljenja njima« (ibid.: 31-32). Takvi kroatisti 
nastupaju kao da nije potrebno dokazati, kao daje očito 
da se radi o različitim jezicima, iako to uopće nije očito. 
Štoviše, suprotno je očito: Hrvati, Srbi, Bošnjaci i Crno- 
gorci potpuno se razumiju bez prevođenja, a to inače nije 
slučaj s različitim jezicima. Ovu metodu, da se polazi od 
toga daje posve očito nešto što uopće nije očito, često ko- 
riste i vjeroučitelji (Dawkins 2007: 122). 

U drugom dijelu kroatistike vlada tzv. »'soft verzija' 
religioznosti«, koja »doduše uključuje svjetovne argu- 
mente u sistem razmišljanja, ali zamagljuje radikalno 
razilaženje svjetovnog i religijskog razmišljanja pomoću 
intelektualno nepoštenog drukčijeg tumačenja tradicio- 
nalnih vjerskih dogmi« (Schmidt-Salomon 2006: 32). 
Takvi kroatisti su »pravi virtuozi intelektualnog ne- 
poštenja« (ibid.) jer nastoje da čak i jasno vidljive stvari 
potpuno zamagle. 

Jedan broj hrvatskih jezikoslovaca koristi i tehniku 
zastrašivanja: šire strah da će propasti jezik pa i čitava 
nacija ako se ne bude njih slušalo. A zastrašivanjem se 
služe religijski učitelji kako bi nadoknadili manjak uvjer- 
ljivosti (Dawkins 2007: 444-446). 

Znanstveni pristup »odbija religijsku strategiju da 
predodžbe izrasle u prošlosti pretvori u svete dogme i na 
taj način ih 'imunizira protiv kritike'« (Schmidt-Salo- 
mon 2006: 35). A kroatisti, kako je već rečeno, uspostav- 
ljaju »svete dogme« da bi se tako »imunizirali protiv kri- 
tike«. Kad im netko izloži dokaze protiv njihove tvrdnje 
da se radi o četiri standardna jezika, kroatisti ne reagira- 
ju racionalno poput znanstvenika, nego tako što pokazu- 
ju moralnu ogorčenost, a to je tipična reakcija vjernika 
(Davvkins 2007: 291). Kod vjernika »u takvim situacija- 



Policentrični standardni jezik 167 



ma po pravilu ne vlada prosvijećena racionalna kultura 
diskutiranja, nego jedan naizgled skoro histeričan meha- 
nizam podražaj-reakcija, u kojem argumenti imaju dale- 
ko manju težinu od stupnja javno pokazanog moralnog 
ogorčenja« (Schmidt-Salomon 2006: 193). 

Poznato je da neki religiozni ljudi imaju prave izljeve 
mržnje prema svima koji ne dijele njihovu religiju (Daw- 
kins 2007: 291). Isto se zapaža i u tekstovima i reakcija- 
ma brojnih kroatista: »svaka, pa i najbezazlenija sumnja 
u tvrdnju domaćih jezikoslovaca da su hrvatski i srpski 
dva suštinski različita i odjelita jezika, u javnosti se 
dočekuje na nož, žestinom kojom gorljivi vjernici do- 
čekuju sumnje u svoju religijsku dogmu« (Lončarek 
2009). Emocionalni izljevi neprijateljstva kod kroatista 
ne iznenađuju ako se ima na umu daje u njihovim teza- 
ma spojen religijski pristup s domoljubljem, a poznato je 
da »su Bog i domovina nepobjediv tim: u tlačenju i proli- 
jevanju krvi obaraju sve rekorde« (Davvkins 2007: 324). 

Međutim, »da određene osobe ili grupe osoba bježe od 
dodira kritike tako što uspostavljaju 'sveta' (tj. nedodir- 
ljiva) pravila igre i tako vlastite greške u razmišljanju 
propisuju kao obavezne i ubuduće, ne može i ne smije više 
biti prihvatljiva praksa u jednom modernom društvu« 
(Schmidt-Salomon 2006: 143). Razotkrivanje grešaka i 
dogmi očekuje se od istinskih znanstvenika: »Baš oni 
koji uživaju u privilegiji da se bave velikim blagom čo- 
vječanstva — znanošću, filozofijom i umjetnošću — poz- 
vani su da konačno iziđu iz svoje bjelokosne kule i da jav- 
no iznose stvari! Oni moraju imati hrabrosti da zastupa- 
ju utemeljene pozicije i onda kada su one u suprotnosti s 
vladajućim duhom vremena odnosno medija! Za prosvje- 
titelja mora ostati 2+2=4 čak i onda ako većina 2+2=22 
smatra estetski zgodnijim. On mora kod toga ostati upo- 
ran jer, naposljetku, predvidljivo je da će realni i kultur- 
ni mostovi koji su iz oportunističkih razloga izgrađeni 
prema formuli 2+2 = 22 jednom nužno se morati srušiti 
iako društveni konsenzus to unaprijed ne želi vjerovati« 
(ibid.: 147). 

Dakako, »to je lakše reći nego napraviti. Prosvjetite- 
lje se baš ne ubraja među posebno omiljene članove ljud- 
ske vrste (takvima ih se proglašava — ako uopće i tada 
— tek posthumno). A dok žive često su na glasu kao 
grozna sablazan jer razotkrivaju neugodne stvari, koje bi 
mnogi rado ostavili neuočenima u mraku. Stoga je sa- 
svim razumljivo što se pojedini učenjak odluči da svoj 
život provede kao promišljeni oportunist a ne kao prosvi- 
jećeni slobodni um. Slobodni um brzo postane čovjekom 
bez zaštite, dok zastupnici proizvoljnosti uživaju u pri- 
jatnoj obljubljenosti. Zato je prosvijećenost 'out' a pro- 
mišljenost 'in'« (ibid.: 147-148). I upravo stoga je po- 
trebno naglasiti: »Međutim, toj proces intelektualne spi- 
rale šutnje mora se hitno prekinuti!« (ibid.: 148). 

Od intelektualaca se očekuje da iznose istinu: »Vri- 
jednosti intelektualaca, od kojih su najvažnije praved- 
nost, istina i razum, odlikuju se trima obilježjima: sta- 
tične su, nekoristoljubive, racionalne. [...] Sto se tiče isti- 
ne, ona je intelektualna vrijednost utoliko da se čovjek 
nje drži bez obzira na posljedice, kako pozitivne tako ne- 
gativne, koje iz nje proizlaze« (Benda 1978: 75, 79). 

A »zaprepašćuje koliko mnogo ljudi izgleda ne razli- 
kuje 'X je istinito' od 'Poželjno je da ljudi X smatraju isti- 
nitim'. Možda su u stvari ipak svjesni te razlike, ali isti- 
nu smatraju nevažnom u usporedbi s osjećajima ljudi. 
Ne želim omalovažavati ljudske osjećaje, ali u svakom 
razgovoru bi moralo biti jasno o čemu se govori: o osje- 
ćajima ili o istini. Oboje može biti važno, ali to su dvije 
različite stvari« (Dawkins 2007: 488-489). Kroatisti kao 
da su zaboravili tu činjenicu, pa se ravnaju prema svojim 
i tuđim osjećajima i potpuno zanemaruju istinu, iako bi 
kao znanstvenici morali činiti suprotno. Naime, u zna- 
nosti se ne radi o osjećajima, nego o istini. Zato »je impe- 
rativ znanosti staviti u pozadinu sve što je osobno i prati- 
ti jedino interes spoznavanja i znanja« (Buden 2005: 7). 



NACIJA, IDENTITET, 
KULTURA, POVIJEST 



S obzirom da tematski sklop nacija, identitet, kultura i 
povijest presudno obilježava tekstove hrvatskih jeziko- 
slovaca i da pritom upada u oči njihov neznanstveni pri- 
stup navedenim pojmovima i nepoznavanje najosnovni- 
jih činjenica, naredni dio knjige posvećenje tim temama. 

Nacija i jezik 

Mnogi na južnoslavenskim prostorima misle da će izgu- 
biti status nacije ako ne nazivaju jezik imenom vlastite 
nacije i ako ne tvrde da se radi o različitom jeziku bez ob- 
zira na neznatnost jezičnih razlika prema nekoj drugoj 
naciji. Takav stav — da tek postojanje zasebnog jezika 
dokazuje da postoji zasebna nacija — nije ispravan, što 
nam odmah ilustriraju primjeri brojnih nacija koje govo- 
re isti jezik kao i neke druge nacije npr. američka, au- 
stralijska, kanadska, švicarska, austrijska itd.: »Austri- 
janci su jedna nacija a da se nisu odrekli njemačkog stan- 
dardnog jezika, kao što to nisu učinili ni Švicarci koji go- 
vore njemački. Također se ne mora posebno naglasiti da 
oni kojima je materinski jezik engleski ili španjolski nisu 
svi Englezi odnosno Španjolci« (Sundhaussen 2001: 7). 

Kako se uopće uspjelo proširiti neispravno shvaćanje 
da je jezik uvjet za postojanje nacije iako su očiti suprotni 
primjeri? Stvar je u tome da su nacionalne političke elite 
na prostoru bivše Jugoslavije krenule prije nekoliko de- 
setljeća u pravljenje samostalnih država s netočnim sta- 
vom da nacije ne mogu postojati niti imati samostalnu 
državu ako nemaju jezik različit od drugih nacija. Zato 

su uvjeravali sebe i druge da govore različitim jezicima 
kako bi dobili pravo na različite države. Sada, kad imaju 
različite države, u njima »još uvijek živi, inače nadvlada- 
na, romantičarsko-nacionalistička ideja s kraja 18. sto- 
ljeća o svetom trojstvu jezika, nacije i države, po kojoj 
svaki narod mora imati jezik koji pripada samo njemu« 
(Lončarek 2009). Zbog toga te države i nakon svog formi- 
ranja nastavljaju inzistirati na tvrdnji da se radi o raz- 
ličitim jezicima jer se plaše da bi svijest o istosti jezika 
mogla utjecati u smjeru ponovnog ujedinjavanja država, 
a ujedinjavanjem bi današnje nacionalne političke elite u 
određenoj mjeri izgubile vlast koju imaju. Te elite zabo- 
ravljaju da istost jezika ne ugrožava postojanje zasebnih 
nacionalnih država: »Treba naglasiti da postojanje za- 
jedničkog srpskohrvatskog jezika ne dovodi u pitanje po- 
stojanje četiriju nacija ili četiriju nezavisnih država niti 
ugrožava nacionalne identitete« (Jacobsen 2008a: 268). 
Uostalom, dovoljno je vidjeti primjere brojnih država u 
svijetu koje govore isti jezik kao neke druge države (Klo- 
se 1993: 69; Mattusch 1999: 106-107). 

Kako bi neispravan stav pomoću medija proširile u 
narodu, južnoslavenske političke elite izokrenule su zna- 
čenje riječi jezik. Jezik za njih više ne znači moći se spo- 
razumjeti sa sugovornikom ili ne, nego biti jedne nacio- 
nalne pripadnosti ili druge (Mappes-Niediek 2005: 30). 
Političari su ciljano napravili da su nacionalnost i jezik 
proglašeni sinonimima (Bellamv 2003: 141) pa se »na 
balkanskom prostoru 'jezik' često koristi kao sinonim za 
'narod', iako znanstvenici dobro znaju da to nije isto« 
(Richter Malabotta 2004: 81). Morali bi to znati i širi 
krugovi od znanstvenih s obzirom da »postavku da jezik 
nije inherentno obilježje etnosa nego nezavisna od toga i 
samostalna komponenta potvrđuju brojni konkretni pri- 
mjeri« (Haarmann 1983: 28). Jedan od razloga za nei- 
spravno poistovjećivanje nacije i jezika na našim prosto- 
rima je vjerojatno taj što je kod nas gotovo pola 20. sto- 
ljeća vladao socijalistički sistem koji se pozivao na misao 

Karla Marxa, a Marx je jezik smatrao jednim od kriterija 
za naciju (što kritički navodi Pfaff 1994: 51-52). U 19. 
stoljeću mnogi intelektualci su smatrali da nacije nasta- 
ju na osnovi zajedničkog jezika, ali to je bilo doba kada su 
se tek počele praviti nacije i zbog toga još nije mogao po- 
stojati znanstveni uvid u to kako one nastaju. No kako se 
19. stoljeće približavalo kraju, pojedini znanstvenici su 
uočili da se ne može uspostaviti općevažeća definicija et- 
niciteta koja bi se zasnivala na sadržajnim obilježjima, 
čime je već tada »mit o samorazumljivosti etničke ili na- 
cionalne pripadnosti bio više nego ozbiljno narušen« 
(Skiljan 2002: 132). Zato je dio znanstvenika prihvatio 
stajalište da se etnicitet i ne može opisati pomoću kultur- 
nih ili socijalnih sadržaja, nego kao skup strategija (ibid. : 
132-133). To gledište se učvrstilo u 20. st., pogotovo u 
njegovoj drugoj polovini, nakon što su se formirale mno- 
ge nacije, a ujedno i znanstveni uvid u njih, koji pokazuje 
da nacije ne nastaju na osnovi jezika i daje pogrešno poi- 
stovjećivati naciju s jezikom. Pa kad balkanski intelek- 
tualci početkom 21. st. poistovjećuju naciju i jezik, to 
znači da su prespavali najmanje zadnjih pola stoljeća 
znanosti, otkako je takvo poistovjećivanje odbačeno u 
svijetu. 

To je jedan od razloga za zaključak: »Naravno da 
mnogo toga u jugoslavenskim konfliktima izgleda kao da 
su se akteri zabunili u stoljeću« (Mappes-Niediek 2005: 
19). Jer »na kraju 20. stoljeća je nastojanje za nacional- 
nojezičnim razgraničavanjem u jednom dijelu Evrope — 
prvenstveno u nekim postsocijalističkim državama — 
dobilo razmjere koji s obzirom na transnacionalne inte- 
gracijske i globalizacijske tendencije izgledaju anakrono. 
Simbolička, identitetska funkcija jezika dobila je apso- 
lutni prioritet nad komunikacijskom funkcijom. Primjer 
za to je uništavanje srpskohrvatske/hrvatskosrpske (od- 
nosno srpsko-hrvatske) zajednice. Potrebno je specijal- 
no naglasiti da se ne radi o raspadanju, nego o uništa- 
vanju jedne [...] jezične zajednice. Destrukcija nije bila 

rezultat različitog razvoja jezičnih varijeteta, nije bila 
proces odozdo, nego rezultat ciljane jezične politike, na- 
mjerni proces« (Sundhaussen 2001: 7). 

Takva jezična politika navodi promatrača koji zna da 
se države po pravilu ne podudaraju s jezikom na primjed- 
bu: »Samo, srpskohrvatski nije bio izum jugoslavenskog 
osnivača države Tita, nego je nastao zahvaljujući srp- 
skim i hrvatskim intelektualcima iz Austro-Ugarske, 
koji su se sredinom 19. stoljeća dogovorili u interesu na- 
cionalnog pokreta da imaju zajednički književni jezik. 
Tako da pokušaj Hrvatske da i na simboličkom polju 
kakvo je jezik postigne autonomiju iscrpljuje se na po- 
grešnom objektu, na običnom strašilu. [...] Specijalno 
groteskne razmjere imali su napori Hrvatske za jezi- 
čnom emancipacijom krajem 90-ih godina« (Werner 
2008: 27). A podatak daje srpskohrvatski jezik standar- 
diziran sredinom 19. st., dakle prije nastanka prve ili 
druge Jugoslavije, potvrđuje »da je krivo vezivati ga za 
jednu ideologiju ili državu« (Richter Malabotta 2004: 
86). Taj jezik se kao i većina drugih jezika na svijetu nije 
ni prije podudarao niti se danas podudara s granicama 
jedne države. 

Poznato je da »veza između države i jezika nije nu- 
žna u smislu uzajamnog poklapanja ili podudaranja« 
(Weisgerber 1990: 61). Npr. na njemačkom govornom 
području državne granice se ne podudaraju s jezičnima 
(Scheuringer 1996: 151). I inače, »jezične granice i dr- 
žavne granice nisu se u Evropi nikada podudarale« 
(Schubert 1997: 86), one »nisu u Evropi nikada bile sin- 
hronizirane i nisu to ni danas« (Haarmann 1975: 81). 
Evropa po tome nije iznimka, u svijetu je čak pravilo ne- 
podudaranje jezika s državom: »većina država u svijetu 
sadrži više od samo jedne jezične zajednice, višejezičnost 
je dakle normalno stanje« (Buchler 2002: 21). Kako to 
brojčano izgleda, vidi se iz sljedećih podataka (stanje iz 
1971. godine): od ukupno 132 države samo 12 je jezično 
homogeno; u 50 država postoji većinski jezik, koji je ma- 

terinski kod oko 75% stanovništva; u 39 država najveća 
jezična grupa čini manje od polovine stanovništva (Pa- 
yer 2000). Razumljivo je, dakle, da »potpuno sinhronizi- 
ranje jezičnih granica, nacionalnih granica i državnih 
granica može biti samo utopija« (Haarmann 1975: 83). 

I na južnoslavenskom prostoru državne granice nisu 
se podudarale i ne podudaraju se s jezičnima, i to ni na 
dijalektalnoj razini (npr. kajkavski je i u Hrvatskoj i u 
Sloveniji), ni na standardnoj razini (štokavski standard 
je i Hrvatskoj i u BiH i u Srbiji i u Crnoj Gori). Nepodu- 
daranje jezičnih granica s državnima ništa ne utječe na 
samostalnost država. Isto tako, u jezik neke države ne- 
ma se pravo uplitati nitko izvan njenih granica. Tako da 
to što Hrvati, Srbi, Bošnjaci i Crnogorci govore istim je- 
zikom nema nikakvih političkih posljedica: države i naci- 
je postoje bez obzira što govore isti jezik kao druge nacije 
u drugim državama. Politički se ništa ne dobiva kad 
države govore različitim jezicima. Nikakva prednost ne 
bi nastala ni za hrvatsku državu kad bi njeni stanovnici 
zaista govorili zasebnim jezikom i kad bi današnje izjave 
kroatista o različitosti jezika bile točne. Jer govornicima 
bilo kojeg jezika nije prednost ako se tim jezikom služi 
što manje ljudi, nego je prednost ako se tim jezikom služi 
što više ljudi. 

Stav da zaseban jezik legitimira postojanje zasebne 
nacije i države odavno je napušten u zapadnim demokra- 
cijama, najkasnije nakon rušenja Hitlera s vlasti. Naime, 
»koncepciju o jedinstvu jezika, naroda i nacije zastupalo 
je jezikoslovlje Trećeg Rajha pozivajući se na 'narodski 
pojam jezika'« (Koller 2000: 568) i propagirajući »Hitle- 
rov ideal jedne nacije, jednog teritorija, jednog jezika« 
(Ager 2001: 180). Nacistička teza da »odnos prema mate- 
rinskom jeziku je ključ za opstanak ljudi kao rasne ili 
etničke zajednice« (Hutton 1999: 5) zvuči danas sasvim 
poznato na južnoslavenskim prostorima. I shvaćanje na- 
cista: »ako izgubiš svoj jezik, glasio je argument, izgubio 
si svoj identitet« (ibid. : 8), općeprisutno je danas u novim 

južnoslavenskim državama. U njima vlada »kult nacio- 
nalnog jezika, kao jedan od najvažnijih kultova naciona- 
lizma, koji je opet jedna vrsta sekularne, odnosno poli- 
tičke religije. U vreme raspada Jugoslavije i formiranja 
novih država-nacija na njenom tlu, nacionalni jezik po- 
stao je predmet pravog obožavanja. Krenulo se u potragu 
za mističnom supstancom nacije, za njenim duhom, od- 
nosno — kako se to danas zove — za identitetom nacije 
koji se navodno krije u jeziku. Ulogu sveštenika tog na- 
cionalno-verskog kulta dobili su pisci i lingvisti« (Colo- 
vić 2009). Zato se kod kroatista i drugih južnoslavenskih 
filologa može govoriti kao što se govorilo kod nacista o 
»religiji materinskog jezika, urođenim obrascima raz- 
mišljanja, nacionalnim i etničkim jezicima i partikulari- 
stičkim etičkim sistemima i vrijednostima« (Hutton 
1999: 5). 

Poistovjećivanja naroda, jezika i države »svoju su 
kulminaciju doživjela u jezičnoj i nacionalnoj politici 
fašističke Italije i, osobito, nacističkog Reicha, sažeta u 
lozinci 'jedna država, jedan narod, jedanjezik'« (Kovačec 
1988: 56). Nakon toga su u zapadnim demokracijama 
odbačenajer »ne postoji jedan prema jedan podudaranje 
između jezika i nacije, kakvo bi nužno moralo postojati 
kad bi jezik bio odrednica nacije. Naprotiv, očiti su su- 
protni primjeri: Švicarska, u kojoj nekoliko jezičnih gru- 
pa — francuska, njemačka, talijanska, romanska — iz- 
ričito tvrdi da imaju isti nacionalni identitet, zatim pri- 
mjer američke nacije, koja dijeli jezik s Velikom Britani- 
jom« (Greenfeld 2001: 663). 

Većina Švicaraca zna samo jedan od nabrojanih jezi- 
ka: »većina Svicaraca odrasta jednojezično i živi u jedno- 
jezičnoj sredini; u slučaju Švicarske radi se o višejezično- 
sti društva, a ne o individualnom bilingvizmu« (Koller 
2000: 575). Statistički podaci pokazuju da 84% stanovni- 
ka Švicarske sebe nacionalno smatra Švicarcima a samo 
2% Nijemcima iako je njemački materinski jezik 64% 
Švicaraca {Hrvatski almanah 1998.199., str. 398). Zato i 

drugi autori ističu da se »kao klasičan protuprimjer za 
primjenu kriterija zajedničke kulture i jezika kod posto- 
janja nacije može navesti višejezična Švicarska sa svojim 
različitim kulturama. Ali ni Belgija ne ispunjava kriterij 
zajedničkog jezika kao konstituirajućeg za postojanje na- 
cije. Kao protuprimjer također treba navesti korištenje 
njemačkog jezika u barem tri različite države, Njema- 
čkoj, Austriji i Švicarskoj, koje ne čine jednu naciju. Još 
ekstremnije izgleda nedostatnost jezičnog kriterija u 
slučaju engleskog i španjolskog na američkom kontinen- 
tu« (Esbach 2000: 60-61). Npr. »sve latinskoameričke 
nacije govore španjolski ili portugalski. Nacije koje govo- 
re engleski kao i one koje govore španjolski su« usprkos 
zajedničkom jeziku »različite nacije s često suprotstav- 
ljenim ciljevima« (Kohn 1962: 20). 

To su najprominentniji primjeri daje »romantičarski 
pojam 'nacije' u kojoj se država i 'narod' sa svojim nacio- 
nalnim jezikom podudaraju s državnim granicama pre- 
vaziđen danas« (Buchler 2002: 8-9). U modernim dru- 
štvima se jezična zajednica i nacija, koja je »jedan od do- 
minantnih oblika etničkih zajednica u suvremenom svi- 
jetu« (Škiljan 2002: 130), »ne moraju nikako podudarati, 
bilo zato što isti jezik 'opslužuje' veći broj različitih 
etničkih zajednica, bilo zato što unutar jedne etničke za- 
jednice [...] može biti u upotrebi više idioma« (ibid. : 135). 
To bi svakome donekle obrazovanome moralo biti poz- 
nato jer »dovoljno je samo sjetiti se jezičnih zajednica 
koje govore engleski, francuski ili španjolski pa da bi se 
vidjelo kako su jezične i etničke granice daleko od toga da 
se podudaraju« (Le Page/Tabouret-Keller 1985: 
234-235). Uslijed toga je »ideja o jeziku kao činiocu naci- 
je dakle mit, i kao svaki mit pokazuje više što su njegovi 
kreatori pokušavali vidjeti u stvarnosti, nego što je u njoj 
zaista bilo za vidjeti« (Greenfeld 2001: 664). 

Jedna od posljedica državnog propagiranja tog mita 
je jezični apartheid u školama nekih južnoslavenskih 
država (Greenberg 2001: 26-27), tj. podjela učenika po 

nacionalnoj osnovi u različite razrede u ime navodno 
različitih jezika. S tom pojavom zajedno ide i pojava pla- 
gijata: npr. udžbenik bosanske autorice F. Pelesić-Mu- 
minović Bosanski jezik za strance (Zenica 1997) nastao je 
tako što je udžbenik srpskih autorica Z. Vukadinović i J. 
Jovanović Srpskohrvatski jezik I (Beograd 1979) jedno- 
stavno prepisan. »Autorica« Bosanskog jezika za strance 
smatrala je daje dovoljno samo izmijeniti naziv udžbeni- 
ka, tj. naziv jezika, pa da rad drugih autora može pred- 
staviti kao svoj (više o tom plagijatu v. Klajn 1998: 
17-19; Okuka 1999: 641-642; Kovačević 2001: 40; Tho- 
mas 2003: 315-316). 

Iako stvarnost pokazuje da se nacija i jezik ne podu- 
daraju na južnoslavenskom prostoru, političke elite ju- 
žnoslavenskih država odbijaju pogledati stvarnosti u oči. 
Zato u tim državama »vlada klima ideologiziranja jezika 
i inzistiranje na jezičnoseparatističkom monopolu tu- 
mačenja u tamošnjim vodećim lingvističkim krugovima« 
(Groschel 2003: 185). A »bit svake ideologizirane inter- 
pretacije [je] da iskrivljenu realnost prezentira kao 
stvarnu datost« (Skiljan 2002: 164). Tipična metoda je 
da »ljudi u struci uglavnom se prave da ne vide ni notor- 
nih nelogičnosti na koje sam ovdje upozorio, ili da ih se 
one ne tiču, a ako tkogod od njih i upozori na njihovu ne- 
logičnost (ponajprije po svojoj stručnoj savjesti, da ne 
kažem po dužnosti, ili npr. zato što o toj problematici 
mora, htio ili ne htio, predavati studentima), biva pro- 
glašen ljevičarem, 'goldsteinovcem', 'novosađaninom', a 
u posljednje vrijeme čak i udbašem« (Pranjković 2008: 
51). Južnoslavenski lingvistički krugovi idu tako daleko 
da, kako Ressel (2000: 231-232) zapaža, kriminaliziraju 
neistomišljenike: »Naravno da se ne može običnim mi- 
jenjanjem zakona i administrativnim naredbama jezike 
s njihovom gramatičko-leksičkom strukturom promije- 
niti preko noći. Može se, međutim, lansirati ili masovno 
podupirati jedan drugi način gledanja pojava, njemu da- 
vati prednost, a alternativne načine promatranja margi- 

nalizirati ili čak kriminalizirati, tj. pobrinuti se da se oni 
više ne čuju, da se ne šire, odnosno da budu obilježeni 
žigom politički zastarjelog«. 

Na taj način se uzgaja »mit o identičnosti nacije i jezi- 
ka« (Harth 2000: 352). Stvarnost je, međutim, da »Srbi i 
Hrvati govore jedan zajednički jezik« (Pohl 1996: 219). 
To nije ništa neobično jer »kao što je poznato, jezik i na- 
cionalnost su dva pojma nezavisna jedan od drugog«, je- 
zik »je nezavisan od načina pisanja, nacionalnosti i dr- 
žave, on je čisto lingvistička jedinica. Može imati jedan 
centar, može imati i nekoliko centara, pa se tada govori o 
'policentričnim jezicima'«, »jezici poput engleskog i nje- 
mačkog su policentrični jezici«, »i srpskohrvatski jezik je 
policentričan jezik s dva načina pisanja, latiničkim na 
zapadu, ćiriličkim na istoku« (ibid.: 205-206). Svi poli- 
centrični jezici, ali i brojni drugi, pokazuju da se nacija i 
jezik ne podudaraju. 

To ne čudi jer odavno je poznato da »nijedna teorija 
koja tvrdi da se jedinstvo nacije sastoji u njenom zajed- 
ničkom porijeklu, u njenom zajedničkom jeziku ili u za- 
jedničkoj povijesti ne može se primijeniti u praksi. Prin- 
cip nacionalne države je ne samo neprimjenjiv, nego ni- 
kada nije bio ni jasno promišljen. On je mit, jedan iracio- 
nalni romantičarski i utopijski san, san o naturalizmu i 
plemenskom kolektivizmu« (Popper 7 1992: 62). 



Nacionalni identitet i jezik 

Na južnoslavenskim prostorima se tvrdi da nacionalni 
identitet ovisi o jeziku. Ali to nije točno: nacionalni iden- 
titet ne mora ovisiti o jeziku, kako zorno pokazuje au- 
strijski primjer, gdje »pitanje jezika ima zaista slabo 
značenje za simboličku vrijednost austrijskog identite- 
ta« (de Cillia 1995: 12, v. i 10-11). Već i na državnoj gra- 
nici između Austrije i Njemačke, »iako jezične razlike s 
jedne i druge strane državne granice nisu posebno jako 

izražene, razlikuju se jasno kolektivni identiteti« (Goebl 
2002: 58). Uostalom, kad bi bila istina da o jeziku ovisi 
identitet nacije, onda Amerikanci ne bi imali identitet, ni 
Švicarci, Australijanci, Kanađani, ni brojne druge nacije. 
Svi ti primjeri dokazuju da »koji jezik znamo (langue) i 
koristimo (parole) može biti potpuno nepovezano s na- 
šim samoizjašnjavanjem o svom identitetu« (Le Page/ 
Tabouret-Keller 1985: 237). 

Tako je bilo i u 19. st. na Balkanu kad se kretalo u 
pravljenje nacija: »Stanovnici Balkana nisu definirali 
svoj identitet po jezičnim granicama, na kraju krajeva 
postotak nepismenih među njima iznosio je prije sto go- 
dina oko 90%« (Riedel 2007: 28). Pa »već i zbog toga ne 
može u jugoistočnoj Evropi nikakav nacionalizam koji se 
zasniva na jeziku dokazati da je neka nacija već sto- 
ljećima postojala kao jezična zajednica« (ibid.). 

Poznato je da se kod južnih Slavena »religijski, je- 
zični i etnički kriteriji ne preklapaju« (Altermatt 1996: 
123) i da se nisu preklapali ni u 19. stoljeću: budući da 
kod onih koji su se u 19. st. počeli ujedinjavati u hrvatsku 
naciju »nije stajao na raspolaganju ni nekakav vlastiti je- 
zik ni nekakva vlastita rasa kako bi se odabrani narod 
odlikovao naspram drugih, morala se naći nekakva povi- 
jesna misija hrvatske nacije u obrani kršćanstva protiv 
uleta s istoka da bi se slojevima stanovništva s nedostat- 
nom samosviješću pomoglo da dođu do neophodnog osje- 
ćaja nadmoći« (Hobsbawm 1991: 142-143). 

Današnje postojanje hrvatske nacije pokazuje čak 
dvostruko da se nacija ne podudara s jezikom. Naime, 
kad bi se nacija morala podudarati s jezikom, onda nika- 
da ne bi mogla nastati hrvatska nacija jer su oni koji su 
se u nju udružili govorili tri različita jezika (kajkavski, 
čakavski i štokavski). Ni uzimanjem štokavice za stan- 
dardni jezik ne bi mogla nastati zasebna hrvatska nacija 
jer štokavicu su uzeli i drugi za standardni jezik. 

Da je tvrdnja kroatista o povijesnoj podudarnosti 
hrvatske nacije i jezika neodrživa jer nailazi na dvostru- 

ki problem, uočavaju i inozemni znanstvenici: »Taj dvo- 
struki problem sastoji se u tome a) što se hrvatsko 
jezično područje sastoji od tri regije s vrlo različitim dija- 
lektima, od kojih je jedan, kajkavski, toliko blizak slo- 
venskom da su ga ranije promatrači izvana zamjenjivali 
s njim. A specifično je i to što današnji kulturni i politički 
centar, Zagreb, povijesno pripada jednom manjem i mar- 
ginalnom dijalektalnom području (kajkavskom), b) Na- 
dalje, problem je i u tome što je baš ona varijanta koja je 
postala standardom — štokavska — najvećim dijelom 
identična s onom koju govore i 'glavni neprijatelji' — 
Srbi« (Kilian 1995: 376). Drugim riječima, kroatisti svo- 
jom tezom o podudaranju jezika i nacije negiraju posto- 
janje zasebne hrvatske nacije, iako je neosporno da ona 
postoji jer između nacija se ni jezik ne mora bitno razli- 
kovati, npr. »kao u slučaju srpskohrvatskog jezika« (Bie- 
nen 1995: 168). Zato se jezik, nacija, religija i država ne 
smiju poistovjećivati (Klose 1993: 69). 

Čak i »primjer Francuske, jedne od najranijih nacija, 
podcrtava slabost teorije koja nacionalni identitet gleda 
kao odraz objektivnog jedinstva i izdvojenosti bazirane 
na iskonskim, 'pradjedovskim' etničkim karakteristika- 
ma, i pogotovo na jeziku. Na primjer, jasno je da nema 
ništa više razloga da se francuski smatra pradjedovskim 
ili materinskim jezikom Francuza, nego što ima razloga 
da se engleski smatra pradjedovskim jezikom Amerika- 
naca nebritanskog porijekla. Nacionalni jezik nije inhe- 
rentno svojstvo date nacije, nego se tvrdi daje to i inter- 
pretira se kao takav« (Greenfeld 2001: 666). 

A nije ni potrebno da bude jer za postojanje nacional- 
nog jedinstva dovoljna osnova može biti zajednički prav- 
ni sistem (Barbour 1998: 46). To je poznato u suvreme- 
nom svijetu i zato nacionalnu pripadnost ni nama ni 
drugima nitko ne dovodi u pitanje, osim neznalica na 
južnoslavenskim prostorima koje misle da je za naciju 
neophodan zaseban jezik. Po njima, dakle, ne postoji ni 

američka nacija, ni švicarska ni austrijska ni brojne dru- 
ge. 

One, međutim, nesumnjivo postoje: »četverojezična 
Švicarska je jedna nacija; isto tako i Kina sa svim svojim 
jezicima. [...] S druge strane su Srbi i Hrvati [...], oni go- 
vore jedan te isti jezik, premda jedni pišu ćirilicom a dru- 
gi rimskim pismom, ali danas sigurno nisu jedna nacija, 
nego dvije. Podijelila ih je religija« (Pfaff 1994: 51-52, v. i 
278). Svi ti primjeri pokazuju da »nasuprot nacionali- 
stičkom mitu, jezik nekog naroda nije osnova njegove 
nacionalne svijesti« (Hobsbawm 1991: 132). 

Barem pola stoljeća je poznato da »ima mnogo nacija 
koje nemaju zaseban jezik« (Kohn 1962: 20). Brojni 
primjeri pokazuju da nacionalna država »ne odražava 
neku dubinsku jezičnu logiku« (Billig 1995: 23). Tako ni 
kod Hrvata jezik ne može biti argument ni za naciju ni 
za državu jer je zajednički sa Srbima (Hobsbawm 1991: 
68-69). A osim toga — ovdje Hobsbavvm (1991: 69) citira 
Ivu Banca — baš hrvatska jezična situacija s kajkav- 
skim, čakavskim i štokavskim ne može se nikako dovesti 
u sklad s predodžbom da je jezik najdublji odraz duha na- 
roda jer kako da jedna nacija ima tri duha. 

Bez sumnje, »obmanjuju stereotipna shvaćanja koja 
jezik gledaju kao definirajuće svojstvo nacije ili rase« (Le 
Page 1993: 157). Na toj obmani temelje se aktivnosti 
pomoću kojih »se srpskohrvatski jezik od strane revnih 
jezičnih političara i političkih jezikoslovaca na osnovi lin- 
gvističkih mini razlika dijeli u odvojene nacionalne jezi- 
ke — u hrvatski, srpski, bosanski itd. itd. Nebitne lek- 
sičke razlike (kao npr. između Fleischer i Metzger na nje- 
mačkom) ili različitost ćiriličkih i latiničkih slova su tak- 
ve male lingvističke razlike koje se dramatično pove- 
ćavaju u simboličke provalije« (Eschbach/ Hess-Luttich/ 
Trabant 1996: 391). 

Precjenjivanjem jezičnih razlika nacionalno anga- 
žirani jezikoslovci potvrđuju daje njihova potreba za do- 
kazima nacionalnog kontinuiteta pomoću jezika veća od 

potrebe za lingvističkim analizama (Fritsche 1992: 84). 
Također potvrđuju daje mitsko poistovjećivanje nacije i 
jezika karakteristično za nacionalističke intelektualce, a 
ne za običan narod (Hobsbavvm 1991: 72). Kod nacionali- 
stičkih intelektualaca »jezik je takoreći stup nosilac na- 
cionalizma. Zato i postoji pojam 'jezični nacionalizam' 
[...]. U većini nacionaliz ama jezik ima odlučujuću ulogu, 
još i danas, pa čak i tamo gdje bi na istoj argumentativnoj 
osnovi bili mogući sasvim drugi nalazi. Ovdje mislim 
npr. na Hrvate« (Reiter 1984: 283). 

Svojstva jezičnog nacionalizma su poistovjećivanje 
jezika s narodom, kulturom, nacijom, dobrim vladanjem, 
moralom, državom i porijeklom (Gardt 2000: 248). Za 
takva poistovjećivanja ne postoje nikakve stvarne osno- 
ve, naprotiv, »stvarni jezični odnosi [...] pokazuju jasno 
daje jezični nacionalizam jedna za svijet opasna fikcija« 
(Payer 2000). S obzirom da lingvistika istražuje realne 
jezične odnose, nije za lingviste karakteristično gledanje 
jezika kao sredstva nacionalne identifikacije nego, kako 
Reichmann (2000: 454-455) uočava, za jezične ideologe, 
čije djelatnosti s ciljem iskorištavanja jezika za osnovnu 
jedinicu nacije će svaki istinski lingvist »morati raskrin- 
kavati kao ono što jesu«. 

Bez obzira na želje jezičnih ideologa, jezik nije nužno 
sredstvo za nastanak nacije: »I da li to jezik stvarno sam 
napravi? [Misli se: Da li jezik sam dovede do ujedinjenja 
nacije? U. A.] Mi smatramo: ne. Jer suprotni primjeri su 
stvarno i previše brojni i upečatljivi, od Svicaraca, koji su 
sigurno Švicarci (...) [a ne Nijemci! U. A.], do Amerikana- 
ca, koji nisu Englezi, Brazilaca, koji nisu Portugalci. Isto 
kao što Srbi i Hrvati usprkos zajedničkom srpskohrvat- 
skom jeziku energično odbijaju da ih se ubroji u jednu 
naciju« (Bruckmuller iz Ammon 1995: 203). 

Nacija kao politička tvorevina 

Budući da današnji jezik u Hrvatskoj ne pruža kroatisti- 
ma potporu za njihovu tvrdnju o podudaranju jezika s 
nacijom, oni se i ne pozivaju na analizu jezika, nego 
prvenstveno govore o narodu, naciji i povijesti. Njihova 
osnovna teza je da a) oduvijek postoji hrvatski narod, b) 
svaki narod ima zaseban jezik, c) iz toga proizlazi da odu- 
vijek postoji zaseban hrvatski jezik, d) ako taj jezik po- 
stoji oduvijek, podrazumijeva se da postoji i danas. 

Međutim, nijedna od točaka u toj tezi nije točna. Či- 
njenica je da narodi koji danas postoje, npr. hrvatski, nje- 
mački, austrijski, ne postoje oduvijek i nisu nastali pri- 
rodnim putem. I narodi i nacije su društveno-političke 
tvorevine, oni su oblik udruživanja ljudi u veće grupe. 
Kakvog obima će te grupe biti i kakvo ime će nositi, nije 
zadato nikakvim objektivnim ili prirodnim kriterijem, 
nego je rezultat politike. Politika je umijeće mogućega, 
što znači da grupa zvana jedan narod ili zvana jedna na- 
cija obuhvaća sve ljude koje su međusobno konkurirajući 
političari primjenom raznih sredstava uključili u nju. 

Narodi i nacije su promjenjive jedinice jer političari 
određenog vremena imaju drukčije ambicije i mogućno- 
sti od političara nekog drugog vremena: jedni se pokažu 
dovoljno vještima da pod sobom ujedine veliku grupu lju- 
di koju proglase jednim narodom, neki drugi političari 
opet uspiju otcijepiti određenu grupu stajući joj na čelo i 
nazivajući je zasebnim narodom itd. U znanosti je zato 
općeprihvaćeno shvaćanje naroda i nacije kao konstruk- 
cije, »kao 'političke' tvorevine napravljene pomoću na- 
cionalističkih ideologija i pokreta« (Jenkins/Sofos 1996: 
11), kao zamišljene ili izmišljene zajednice (Anderson 
1988: 16; Brennan 1993: 49). Time se ni u najmanjoj 
mjeri ne poriče legalnost postojanja naroda ili nacije, 
nego se osvještava način na koji je došlo do njihovog for- 
miranja. 

Od kada postoje nacije 

Uslijed mnoštva dokaza, »danas u znanstvenom istra- 
živanju vlada jedinstvo oko toga da nacije nisu prvotne 
ili nepromjenjive društvene jedinice, nego da isključivo 
spadaju u određenu i povijesno novu epohu« (Esbach 
2000: 70). 

U Evropi je formiranje nacija započelo krajem 18. 
stoljeća: »Literatura na tu temu govori u prilog shva- 
ćanju nacija kao proizvoda određenih društvenih i eko- 
nomskih uvjeta koji postoje od sredine osamnaestog sto- 
ljeća kao produkt 'modernizacije'« (Barbour 2000: 3). To 
znači da »suprotno od mnogih popularnih mišljenja, na- 
cije u modernom smislu su relativno nova pojava« 
(ibid.). 

Nacije nisu ni mogle nastati davno jer za njihovo po- 
javljivanje »potrebni su određeni društveni preduvjeti 
[...]. U njih se ubraja kao prvo pojedinac u svojstvu poli- 
tičkog subjekta — a on je ustvari tek s francuskom revo- 
lucijom stupio na povijesnu pozornicu — i kao drugo 
ubraja se raspolaganje suvremenim sredstvima komuni- 
ciranja« (Riedel 2005: 247). S obzirom daje za nacije ka- 
rakteristično da njihovi članovi imaju »zajedničku eko- 
nomiju i zajednička javna prava i dužnosti«, već i iz toga 
»vidimo da nacije, u modernom smislu, mogu biti samo 
relativno nova pojava. [...] Zajednička javna prava i du- 
žnosti su nesprovodive ako nije moguće relativno brzo 
putovanje unutar dotičnog teritorija [...]. Nacija u mo- 
dernom smislu ne može postojati bez zajedničkog shva- 
ćanja identiteta, a da bi ljudi dijelili zajednički identitet 
mora biti garantiran određeni minimalni nivo komuni- 
kacije među njima« (Barbour 2000: 4). 

Tako da i »nacionalizam kao masovni pokret i nacija 
kao ideja o zajednici prihvaćena od strane svih društve- 
nih slojeva date populacije moraju se smatrati relativno 
kasnom pojavom jer njihovo pojavljivanje nije bilo mo- 
guće bez osnovnih ekonomskih, društvenih i političkih 

preduvjeta. Politička emancipacija najnižih društvenih 
klasa i njihovo sudjelovanje u kulturi zajedno s drugim 
klasama, značajan stupanj društvene mobilnosti i teh- 
nički napredak koji omogućuje masovno širenje ideje o 
naciji — sve to je bilo moguće jedino u modernim dru- 
štvima« (T6rnquist-Plewa 2000: 184). Drugim riječima, 
nacija je nov, »dinamičan konstrukt koji je stvoren u 
toku 19. i 20. stoljeća« (Blum 2002: 10): »tek s općom mo- 
dernizacijom, opismenjavanjem, porastom mobilnosti i 
komunikacije postali su veliki dijelovi stanovništva uk- 
ljučeni u procese oblikovanja mišljenja i svijesti pa time i 
politički relevantni. Ovi preduvjeti vrijede s određenim 
vremenskim pomacima za sve nacije. Sve one se moraju 
prema Benedictu Andersonu promatrati kao imagined 
communities [zamišljene zajednice]« (ibid.: 12). 



Kako je došlo do nastanka nacija 

Istraživanja pokazuju da »nacije ne nastaju same od 
sebe, nego ih naprave države i nacionalisti« (Gellner 
1999: 10). Popularno shvaćanje »'da su nacije prirodni, 
Bogom dati oblik klasificiranja ljudi [...] — to je mit' (Gel- 
lner 1991: 77)« (iz Hobsbawm 1991: 21). Uslijed prošire- 
nosti tog mita »treba usmjeriti pažnju na to da ni nacije 
ne nastaju prirodno, nego se stvaraju pomoću aktivnosti 
njihovih članova. A to ponekad ne žele priznati upravo 
osobe ili grupe koje su u tome jako angažirane« (Ammon 
2000: 522) i čiji zadatak je »napraviti naciju unutar neza- 
visne države pomoću širenja vjere u postojanje nacije na 
čitavu populaciju« (Seton-Watson 1977: 3). Za širenje te 
vjere koristi se ideologija nacionalizma, što znači da »na- 
cionalizam je taj koji proizvodi nacije, a ne obrnuto« 
(Gellner iz Riedel 2005: 32-33). 

Nacije nisu zadate poviješću: »nacije — a u tome se, 
izgleda, novija istraživanja slažu — nisu jednostavno 'tu' 
kao povijesni entiteti, nego ih se napravi tamo gdje se 

želi, one se [...] izmisle« (Gardt 2000a: 2). Nisu zadate ni 
jezikom: »Veza nacije i jezika je jednako malo data priro- 
dom kao i shvaćanje veće grupe ljudi da su jedna nacija« 
(Wiesinger 2000: 525). 

Proces formiranja nacija opisuje se pomoću pojma 
pravljenje nacija: »Taj pojam implicira konstrukcijski 
karakter nacija kao vremenski i kontekstno vezanih 
oblika društvenog grupnog identiteta. 'Suvremene naci- 
je' (u smislu paradigme pravljenja nacije) shvaćaju se 
kao nadslojne ili nadklasne relativno složene mi-grupe 
(s jakom vertikalnom, horizontalnom i ideološkom inte- 
gracijom), čiji članovi nisu povezani osobnim odnosima, 
nego 'zamišljenom zajednicom' (B. Anderson)« (Hosch/ 
Nehring/Sundhaussen 2004: 470). 

Ako se želi utvrditi da li je proces pravljenja nacije 
uspio tj. da li postoji nacija, ne gledaju se neki objektivni 
kriteriji jer njih kod nacija nema, nego »nacija postoji 
kad znatan broj ljudi u nekoj zajednici sebe smatra naci- 
jom ili se ponaša kao da su je formirali. Nije nužno da se 
čitava populacija tako osjeća ili ponaša i nije moguće dog- 
matski utvrditi minimalan postotak populacije koji se 
mora tako osjećati. Ako znatna grupa vjeruje u to, ona 
posjeduje 'nacionalnu svijest'. Zdrav razum nam kaže da 
ako je ta grupa jako mala (npr. manje od jedan posto po- 
pulacije) i nije vješta u propagandi ili ne posjeduje jaku 
discipliniranu vojsku daje podrži dok nije sposobna da 
proširi nacionalnu svijest na mnogo šire slojeve popula- 
cije, onda ta nacionalno svjesna elita neće uspjeti u prav- 
ljenju nacije« (Seton-Watson 1977: 5). 



Naracijom do nacije 

Cinjenicaje da »su nacije [...] tek procesom pravljenja na- 
cije pomoću pisanja povijesti i sličnih aktivnosti u naraci- 
ji 'stvorene'« (Buchler 2002: 9). Ali ta kratkoća vremen- 
skog postojanja nacije i njen umjetni nastanak zataška- 

vaju se pred širom javnošću. Već i nacionalizmi 19-og 
stoljeća činili su sve da bi nacija »trebala biti shvaćena 
kao nešto prirodno, oduvijek postojeće« (Blum 2002: 14). 
S tim ciljem se »slika nacije koja spava i čeka da bude 
probuđena pojavljuje praktično u svim nacionalizmima 
širom svijeta, implicirajući daje nacija oduvijek postoja- 
la, daje ona praiskonska i prirodna. Istovremeno su i na- 
cija i njen jezik umjetno napravljeni, a bez obzira na to 
popraćeni su tvrdnjom da su prirodni organizmi, i to or- 
ganizmi duboke starosti« (ibid.: 15). 

Jer »to što taj izgubljeni raj — nacija nacionalista — 
nikad nije bio opipljiva stvarnost, to ne predstavlja pre- 
preku za čovjeka nadarenog strašnim i veličanstvenim 
instrumentom mašte daje izmisli. Za to je poezija tu: da 
bi se prazna mjesta u životu popunila priviđenjima, što 
ih ljudi u svom kukavičluku, velikodušnosti, strahu ili 
gluposti trebaju kako bi svom životu dali smisao. Pri- 
viđenja koja poezija dodaje stvarnosti mogu biti dobro- 
ćudna, neškodljiva ili zloćudna. Nacionalizmi spadaju u 
ona posljednja« (Llosa 2000: 25). Uslijed presudne uloge 
naracije, »u centru nacije nalazimo naraciju: priče o na- 
cionalnom porijeklu, mitove o očevima osnivačima, rodo- 
slovlja heroja. Na početku nacije nalazimo priču o po- 
četku nacije« (Bennington 1993: 121). 

Zašto je priča tako bitna i zašto se može gledati »naci- 
ja kao oblik pripovijetke — tekstualnih strategija, meta- 
foričkih premještanja, podtekstova i figurativnih lukav- 
stava« (Bhabha 1993: 2)? Odgovor na to pitanje nije 
teško naći ako se ima u vidu da ne postoji »nikakva pri- 
rodna zadatost granica nacije: nacija nije zadata jezi- 
kom, teritorijem, rasom, religijom niti bilo čim drugim« 
(iz Thom 1993: 23). Pa kad nastanak nacije nije prirodno 
uvjetovan i kad ne postoje objektivni kriteriji za od- 
ređivanje nacije, onda se poseže za fikcijom. Razmjeri 
njene primjene su toliko veliki da se čak radi o »institu- 
cionalnom korištenju fikcije u nacionalističkim pokreti- 
ma« (Brennan 1993: 47). 

Budući da fikcija čini temelj nacije, nacija se definira 
i kao mit: »nacija je apstrakcija, alegorija, mit što se ne 
podudara sa stvarnošću koja se može znanstveno defini- 
rati«, »jedan od najpostojanijih mitovaje bez sumnje 'na- 
cija'« (ibid.: 48, 49). Kod nacije je apsurdno to što sjedne 
strane »ljudi umiru za nacije, vode ratove zbog njih« uv- 
jereni daje njihova nacija prirodno data i da postoji odu- 
vijek, a s druge strane stoji »suha, gorka politička činje- 
nica: 'nacionalizam nije buđenje nacija do samosvijesti; 
on izmisli nacije tamo gdje nisu postojale'« (ibid.: 49). 
Izmišljanje je nemoguće sprovoditi bez naracije: »nacije 
su dakle izmišljene konstrukcije čije postojanje ovisi o 
mašineriji kulturne fikcije u kojoj književnost ima pre- 
sudnu ulogu« (ibid.). 

Uz književnost, bitne su novine i drugi mediji koji 
sudjeluju u nacionalističkim procesima danas, a jednako 
su postupali i mediji 19-og stoljeća: »I novine i masovni 
mediji igrali su određenu ulogu u takvim procesima, to- 
kom kojih su se u Evropi 'nacije' homogenizirale i na 
kraju se građani čak uživjeli u predodžbu daje 'njihova' 
nacija oduvijek postojala u takvom obliku« (Buchler 
2002: 9). Kako se ta predodžba o praiskonskom postoja- 
nju vlastite nacije mogla proširiti kad svaki iole znan- 
stven uvid u povijest pokazuje da su nacije »nešto pri- 
lično novo u povijesti« (Renan 1993: 9)? Očito se povije- 
sne činjenice zaboravljaju i zamjenjuju fikcijom s ciljem 
ostvarivanja nacionalnih programa: »Zaboravljanje, čak 
bih išao tako daleko da kažem zabluda na području povi- 
jesti, to je osnovni činilac u kreiranju nacije, a zbog toga 
napredak u istraživanju povijesti često predstavlja opa- 
snost za temelje nacionalnosti« (ibid.: 11). 

S obzirom da objektivno istraživanje povijesti ne 
pruža potvrde kontinuiteta nacije, nacionalni aktivisti i 
u pristupu povijesti primjenjuju naraciju smatrajući da 
»se čak i povijesni kontinuitet mora izmisliti, npr. krei- 
ranjem drevne prošlosti bez stvarnog povijesnog konti- 
nuiteta bilo pomoću polufikcije [...] bilo pomoću krivo- 

tvorenja« (iz Brennan 1993: 49). Drugim riječima, »povi- 
jest se pomoću pisanja povijesti i interpretiranja povije- 
sti i diskutiranja o povijesti tek pravi. To znači da pisanje 
povijesti, odnosno sudionici u tom diskursu uzimaju 
samo one elemente koji im odgovaraju za opravdavanje 
ili potkrepljivanje vlastitih ciljeva te da tim elementima 
pomoću određenog redoslijeda daju novi smisao« (Buc- 
hler 2002: 9). 



Nema objektivnih kriterija za pravljenje nacije 

Imajući u vidu potpunu dominaciju naracije nad zna- 
nošću na južnoslavenskim prostorima, ne čudi što je 
većini ljudi na Balkanu nepoznata činjenica da »je nacio- 
nalnost subjektivna a ne objektivna kategorija — ona se 
ne može 'objektivno' konstatirati ili mjeriti« (Mappes- 
-Niediek 2005: 14). Drugim riječima, nije objektivno za- 
dato zašto bi netko bio Hrvat ili Srbin ili Bošnjak ili 
Crnogorac. Koliko god naracija uvjeravala u suprotno, 
neosporno je da »ne postoje objektivni temelji za nacio- 
nalnost. Empirijsko istraživanje otkriva da su sve nacije 
— kao nacije — umjetne konstrukcije« (Greenfeld 2001: 
663). Uslijed tih spoznaja je »odavno s pravom preva- 
ziđeno shvaćanje o postojanju navodno 'objektivnih' kri- 
terija za određivanje neke nacije« (Clewing 2001: 394). 

Na južnoslavenskim prostorima mnogi misle da se 
nacija prepoznaje po jeziku. Međutim, »čak ni jezik, 
možda najautentičnije obilježje društvenog identiteta, 
ne predstavlja danas svojstvo po kojem se prepoznaje 
neka nacija. Jer unutar gotovo svih nacija govore se raz- 
ličiti jezici — pa i kad je jedan od njih službeni — i skoro 
svi jezici, osim sasvim malobrojnih iznimaka, prelaze na- 
cionalne granice i raščlanjuju svijet prema svojoj vlasti- 
toj geografiji« (Llosa 2000: 55). 

Nacija nije nastala pomoću autentičnih kriterija ka- 
kav je jezik, nego »nacija je politička izmišljotina« (ibid.: 

54). To vrijedi za sve nacije: »Svaka nacija je laž, kojoj su 
vrijeme i povijest — kao starim mitovima i klasičnim le- 
gendama — dali samo privid istine. Nijedna nacija nije 
prirodno nastala. Usprkos povezanosti i bratstva, koje 
naizgled još uvijek postoji kod malobrojnih, nailazi se iz- 
van uljepšavajuće — književne, povijesne, umjetničke — 
fikcije, u kojoj uobličavaju svoj identitet, na zastrašujuće 
povijesne činjenice« (ibid.: 56). Te činjenice pokazuju da 
su sve nacije »nastale političkom samovoljom, pljačkom, 
intrigama vladara, golim ekonomskim interesima, kom- 
binacijom sirovog nasilja i slučaja« (ibid.: 55). 

Pogrešno je tvrditi da se nacija zasniva na zajed- 
ničkom jeziku, na zajedničkom teritoriju koji čini prirod- 
nu cjelinu ili na zajedničkoj religiji (Greenfeld 2001: 
663-664). Npr. religija se ne može smatrati kriterijem za 
nacije jer kako onda da pet glavnih religija nalazimo kod 
stotina službeno priznatih nacija i onih koje žele to po- 
stati — religijom se ne može objasniti tolika razno- 
vrsnost nacija (ibid.: 663). I »jednako malo dokaza ima 
za podupiranje teorije o porijeklu kod geopolitičke raz- 
novrsnosti kao i kod etničke ili, pogotovo, jezične« 
(ibid.). 

Ni pozivanje na tisućljetnu državu ili na povijesne te- 
ritorije ne može služiti kao kriterij za nacionalnost: »ve- 
za između stvaranja države, centralizacije, i čak teritori- 
ja sjedne strane i nacionalnog identiteta s druge strane 
je jednako nedosljedna i proturječna kao i između nacio- 
nalnosti i jezika« (ibid.). Osim toga, dok je jezik univer- 
zalno svojstvo svih ljudskih načina grupiranja, »nacio- 
nalni identitet je povijesno ograničena, nova pojava i ne 
može se objasniti dovođenjem u vezu s takvim univerzal- 
nim svojstvima« (ibid.: 664). 

Nacije nije moguće definirati pomoću objektivnih 
kriterija »čak i ako zanemarimo to što većina pokušaja 
definiranja sadrži brojne elemente koji ustvari nisu 'ob- 
jektivni kriteriji', nego subjektivni mitovi ('rasa', 'duh 
naroda' i slično) ili slučajna obilježja (npr. religija) odno- 

sno neuhvatljivi motivi i znanstveno neopravdane hipo- 
teze ('sudbinska zajednica', 'duhovno ponašanje', 'nacio- 
nalni karakter' itd.)« (Sziics 1981: 168). 

Stoga »ako takozvani 'objektivni' kriteriji poput jezi- 
ka, religije ili zemljopisa ne mogu predvidjeti gdje će biti 
državne granice, onda se može pretpostaviti da su 'sub- 
jektivni' ili psihološki kriteriji presudni. Nacije nisu 'ob- 
jektivne zajednice', u smislu da su napravljene primje- 
nom jasnih, 'objektivnih' kriterija koje zadovoljavaju svi 
članovi nacije; naprotiv, nacije su, da uzmemo termin 
Benedicta Andersona, 'zamišljene zajednice'« (Billig 
1995: 24). 

Na južnoslavenskim prostorima se misli da se pozi- 
vanjem na porijeklo može dokazati pripadnost nekoj na- 
ciji. Međutim, poznato je već barem pola stoljeća da »za- 
jedničko porijeklo kao kriterij za postojanje i razgra- 
ničavanje nacionalnih grupa [...] nije ni u kojem slučaju 
kriterij upotrebljiv za definiciju tih grupa« jer je »jako 
udaljen od stvarnosti« (Lemberg 1964 II: 42). Pozivanje 
na »zajedničko porijeklo je za primitivne ljude [...] bilo od 
velikog značaja; ono je zato bilo predmet legendi i praz- 
novjernih predodžbi. Ali suvremene nacije su mješavina 
raznovrsnih i ponekad vrlo različitih rasa. Seobe naroda 
u našoj povijesti i pokretnost života novog doba doveli su 
svuda do izmiješanosti« (Kohn 1962: 20). 

I rezultati istraživanja pomoću nove metode — ispi- 
tivanjem ljudskih gena — potvrđuju da su nacije mje- 
šavine najrazličitijih mogućih predaka. Štoviše, »sve 
analize gena dokazuju da svaki čovjek ima nebrojeno 
mnogo korijena i daje svatko 'mješavina'« (Welt online 
2007). Analizu gena brojnih evropskih nacija sprovela je 
nedavno iGENEA, evropski ogranak vodećeg poduzetni- 
ka za testiranje gena, koji vrši 90% u svijetu svih 
DNK-ispitivanja porijekla. Izvršena analiza pokazuje ne 
samo da »ne postoji pranarod Hrvati« (Pazos 2008a), 
nego i da nije moguće na osnovi gena utvrditi tko je 
Hrvat a tko Srbin. Također pokazuje daje po očevoj liniji 

genetski najzastupljenija kod Hrvata i Srba Y-haplogru- 
pa I koja reprezentira prastanovnike Balkana Ilire (Pa- 
zos 2008), a unatoč tome neosporno je da govorimo jezi- 
kom kasnijih doseljenika, Slavena. Za razliku od naše si- 
tuacije, samo »20% albanskog stanovništva ima ilirske 
korijene«, tj. »udio Ilira je u Albaniji manji nego u Bosni 
ili u Hrvatskoj« (Pazos 2008b). To još nije sve: Albanci 
naspram Srba imaju po očevoj liniji češće Y-haplogrupu 
Rla koja se pripisuje slavenskim korijenima, a usprkos 
tome neosporno je da Albanci ne govore slavenskim jezi- 
kom. Neosporno je to i za Mađare, a baš kod njih je više 
zastupljena Y-haplogrupa Rla nego u bilo kojoj zemlji 
jugoistočne Evrope. Istraživanje gena i u drugim regija- 
ma Evrope ruši naše stereotipe o nacijama: npr. za Ni- 
jemce je utvrđeno da imaju po očevoj liniji pet puta češće 
istočnoevropske korijene nego germanske (Welt online 
2007), iako njihov jezik nije slavenski nego germanski. 
Istraživanje je pokazalo i da po očevoj liniji Nijemci ima- 
ju dvostruko češće židovsko porijeklo nego germansko 
(ibid.). 

Navedeni rezultati potvrđuju da nacija nije genetski 
zadata zajednica, a potvrđuju i da genetsko porijeklo 
nema nikakve veze s jezikom. Ovo svojevrsno testiranje 
je li istinita slika prošlosti kakvu nam predočavaju nacio- 
nalno angažirani povjesničari otkriva razmjere do kojih 
jedna znanstvena disciplina može zastraniti kad se stavi 
u službu ideologije. Naravno, vladajuća ideologija na- 
građuje autore kad svoje pisanje prilagode interesima te 
ideologije, ona umnaža njihove riječi putem udžbenika, 
šireći ih na taj način među populacijom laika. 

Ako se ideologija ne miješa sa znanošću, onda izosta- 
je drastično odstupanje od istine, kako se vidi na primje- 
ru prirodnih znanosti botanike i zoologije, gdje je ta- 
kođer genskom analizom testirana postojeća klasifikaci- 
ja biljnih i životinjskih vrsta po stupnju srodnosti i povi- 
jesti razvoja. Testiranje je dalo nove spoznaje, koje su od- 
mah primijenjene u sastavljanju najsuvremenije klasifi- 

kacije vrsta. Ali kod raskoraka između stare i nove klasi- 
fikacije u prirodnim znanostima ne može se ni u kojem 
slučaju govoriti o provaliji, dok se kod raskoraka između 
slike nacionalne povijesti podučavane u školama i stvar- 
nog toka povijesti Evropljana koji se vidi iz genske anali- 
ze ljudi doista radi o provaliji, što znači daje historiogra- 
fija kao znanstvena disciplina potpuno zakazala uslijed 
služenja nacionalnim ideologijama. Na južnoslavenskom 
prostoru ta profesija služi nacionalnim ideologijama još 
od 19. st., a s obzirom daje kontinuirano zastupljena u 
udžbenicima za mase, ne iznenađuje što ne samo nacio- 
nalisti nego i oni koji to nisu podrazumijevaju da je na- 
cionalnost zadata po krvi. Ni danas se kod toga ništa ne 
mijenja jer rezultati dobiveni analizom DNK-profila lju- 
di još uvijek kod nas ne nailaze na primjenu u društve- 
nim znanostima. 

Ispitivanje genetskog porijekla ljudi potvrdilo je sta- 
jalište prihvaćeno već ranije u zapadnoevropskoj znano- 
sti da »tko shvaća naciju kao zajednicu povezanu pori- 
jeklom, taj je vezan za ahistorijsku i biologističku sliku 
svijeta« (Altermatt 1996: 91). U njoj »rasno nije ništa 
drugo nego simbolička jezgra u kojoj se rasa i nacija u 
glavama ljudi poistovjećuju i u kojoj se rasno jedinstvo 
može predstaviti kao izvor povijesnog kontinuiteta naro- 
da. Ta simbolička jezgra omogućuje da nastane fikcija 
rodoslovlja — tj. da nastane predodžba daje svaka ranija 
generacija predavala sljedećima biološku i duhovnu sup- 
stanciju, pomoću koje se uspostavilo srodstvo između 
pripadnika ranije i današnje zajednice« (Buden 2005: 
48). 

S tim ciljem se na južnoslavenskim prostorima bez 
ikakvih dokaza tvrdi da se »radi o zajedničkom porijeklu 
velikog broja ljudi i da se to porijeklo proteže stoljećima 
unazad. Tamo gdje knjige bilježenja (knjige rođenih, 
knjige vjenčanih itd.) postoje samo za nekoliko generaci- 
ja (kao npr. u balkanskim državama) otvorena su vrata 
manipulacijama. A budući da rekonstrukcija zajedni- 

čkog porijekla nije moguća na osnovi izvora, uzimaju se 
nadomještajući kriteriji (poput jezika, religije, zajedni- 
čke kulture ili kombinacija tih kriterija) koji bi mit o po- 
rijeklu trebali empirijski utemeljiti. Ti nadomještajući 
kriteriji su, dakako, sve samo ne objektivni« (Sundhaus- 
sen 1997: 80). 

I njihovo povezivanje, »izjednačavanje 'rasa = kultu- 
ra = jezik' sasvim očito je pogrešno, i što se tiče stvarnih 
bioloških kriterija i što se tiče proširenih stereotipova« 
(Le Page/Tabouret-Keller 1985: 234-235). To pogrešno 
izjednačavanje je na južnoslavenskim prostorima toliko 
izraženo da npr. najnovije »hrvatske etnogenetske kon- 
cepcije izazivaju određene asocijacije s Hitlerovom rasi- 
stičkom teorijom« (Wroclawski 2002: 252). Pritom treba 
imati na umu da ono »što se tridesetih godina zvalo rasa, 
danas se zove porijeklo, što se u ono doba zvalo duh naro- 
da, danas se zove kultura« (Altermatt 1996: 157). 

A istraživanje nacističke kulturne politike pokazuje 
da »u toj kulturnoj politici pogleda na svijet vjerovanja i 
u rasu i u jezik igrala su ključnu ulogu, s retoričkim na- 
glaskom često samo na rasi, ili na rasi i jeziku, ili na jezi- 
ku i rasi. Ali kojem god redoslijedu tih dvaju aspekata 
nacionalnog nasljeđa se dala prednost, jezik je imao pre- 
sudnu ulogu« (Hutton 1999: 5). Danas se ponovo vidi da 
»osnovni principi, bolje rečeno osnovne opsesije nacio- 
nalne ideologije su homogenost i kontinuitet krvi, pro- 
stora, kulture i pogotovo jezika« (Fritsche 1992: 82). 
Iznova se uočava kako nacionalizam zna biti »gotovo 
fašistički u svom inzistiranju na državi i na mitskoj snazi 
porijekla, posebno etničkog porijekla, i na simbolima 
zamišljene i mitske zajednice kakvi su religija, povijesna 
tradicija i zajednički jezik« (Ager 2001: 37). A kako bi se 
spriječilo razotkrivanje istine, »pritom se obilježja kao 
što su jezik, religija i etnos imuniziraju protiv svakog 
preispitivanja i mobiliziraju se politički za vlastite svr- 
he« (Altermatt 1996: 13). 

Južnoslavenski filolozi sudjeluju u tome, pa je i na 
njihovom primjeru vidljivo koliko je opravdano što »u 
zaključku svoje povijesti ideje o rasi Hannaford stavlja fi- 
lologe na prvo mjesto na listi krivaca« (Hutton 1999: 3). 
Javnosti ostaje nepoznato da »mitovi o rasnoj čistoći 
imaju svoje ishodište u potrebi za snažnom osnovom 
pojačanom apeliranjem na ponos specijalnim precima i 
religijskom ispravnošću, a ne u nečemu genetski dokazi- 
vom« (Le Page 1993: 144). Filolozi prešućuju pred jav- 
nošću da »na osnovi jezične zajednice izvoditi zaključak o 
zajedničkom porijeklu u smislu postojanja jedne povije- 
sno stalne zajednice koja se minimalno križala s drugim 
zajednicama — to je mit; on u svom grubom biologi- 
stičkom obliku nema veću stvarnu povijesnu utemelje- 
nost od legende o Troji kad se uzmu u obzir stoljetne seo- 
be velikih masa ljudi [...], kad se uzmu u obzir kontakti 
do kakvih dolazi u ratovima, trgovini, ekonomiji i kultu- 
ri. Osim toga, iz novijeg doba postoje primjeri (Sjedinje- 
ne Američke Države) koji svaku pretpostavku o unu- 
trašnjoj srodnosti jezika i porijekla dovode do apsurda« 
(Reichmann 2000: 433-434). 



Nacionalnost nije objektivno zadata nego je stvar 
samoodređenja 

Kao što je pokazano u prethodnim poglavljima, »nacio- 
nalnost nije prirodna« (Greenfeld 2001: 663), nego »zbog 
mnoštva mogućih kriterija za postojanje nacije kao i 
zbog njihove proizvoljnosti i manipulativnosti jasno je da 
su potrebna nastojanja i radnje jedne grupe ljudi kako bi 
se napravila nacija i razgraničila prema van« (Esbach 
2000: 70). 

Spomenuta »nastojanja i radnje jedne grupe ljudi« 
prave nacionalnu ideologiju, a »nacionalna ideologija 
ima zadatak da konstruira narod kao fiktivnu etničku 
cjelinu«, pa se onda ljudi »mogu u ime nacije [...] upotrije- 

biti za različite političke svrhe« (Buden 2005: 46). Ta 
upotreba ide toliko daleko da ljudi »svoj život i svoju slo- 
bodu žrtvuju za naciju« (Blum 2002: 5) uvjereni daje nji- 
hova pripadnost naciji objektivno zadata. Nisu svjesni da 
je nacionalna pripadnost »subjektivna i individualna od- 
luka. Objašnjenja za takve odluke, pogotovo kad one kao 
masovne pojave postanu društveno važne, ostaju pred- 
metom psihologije. Tim više što sudjelovanje u naciona- 
lizmu i/ili postizanje njegovih propagiranih ciljeva (u ide- 
alnom slučaju postizanje nacionalne države) često us- 
prkos eventualno visokim troškovima ne donosi sa so- 
bom odgovarajuću materijalnu korist ni pojedincu ni 
grupi« (ibid.). 

Nije utemeljeno »etnički identitet prihvatiti kao ob- 
jektivnu datost. To je stanje iz znanosti prve polovine 20. 
stoljeća, kada su ideje nacionalizma bile u usponu. Od 
onda je suvremena sociologija razvila nove teorije, po- 
moću kojih možemo spoznati da su etnički identiteti 
društveni konstrukti. Na primjeru Bosne i Hercegovine 
može se vrlo zorno predočiti taj konstrukcijski karakter 
tamošnjih etnički definiranih nacija uključenih u kon- 
flikt« (Riedel 2007: 27). 

Istraživanja pokazuju da »religija, jezik, običaji i kul- 
tura po sebi ne čine etnički identitet«, nego »društvene 
elite manipuliraju i instrumentaliziraju te simbole« 
(ibid.: 48). Nacionalisti šire krivu predodžbu o etničkom 
identitetu jer po njihovome »se taj identitet smatra ne- 
čim osnovnim, čvrstim, trajnim — nečim što je postojalo 
davno prije nacionalnih pokreta i što je dovelo do njih. 
Drevno porijeklo vlastite nacije i postojanost njenog 
identiteta kroz stoljeća zaista je stvar vjere među nacio- 
nalistima [...]. Ali izvještaji iz povijesti govore da etnički 
identitet nije inertna i stabilna stvar. Kroz stoljeća se po- 
kazalo da se lako oblikuje i daje podložan velikim prom- 
jenama i preokretima. On je u velikoj mjeri stvar toga 
kako pojedinac sam sebe gleda« (Kedourie 1993: 141). 

Stoga »je pogrešno suvremene debate oko identiteta 
projicirati u prošla stoljeća. Do kraja 18. st. i dijelom još u 
19. st. stanovništvo u Evropi se identificiralo u prvom 
redu s lokalnom regijom i s religijskom zajednicom. Su- 
vremeni nacionalni osjećaj je zahvatio mase tek krajem 
19. st.« (Altermatt 1996: 32). To znači daje znanstveno 
neutemeljeno npr. katolike iz 15., 16., 17., 18. stoljeća u 
Slavoniji, Dalmaciji, Bosni itd. naknadno proglašavati 
Hrvatima kad hrvatska nacija u ono doba još nije bila 
oformljena, i katoličko stanovništvo npr. u 17. st. u Bo- 
sni, Slavoniji ili Dalmaciji nije sebe nazivalo Hrvatima. 
Ne možemo mi u njihovo ime proglašavati ih članovima 
hrvatske nacije kad je nacionalnost najvećim dijelom 
stvar samoodređenja, npr. dubrovački katolici poput 
Matije Bana i Mede Pucića su sebe određivali kao člano- 
ve srpske nacije (Kilian 1995: 378), katolik Ivo Andrić ili 
katolik Ivo Cipiko također, itd. Zato pojmove nacionalne 
pripadnosti nije ispravno prenositi na stoljeća u kojima 
nacionalna pripadnost još nije postojala. Kako je već 
rečeno, »osjećaj pripadnosti i eventualna lojalnost nekoj, 
bez obzira kako definiranoj grupi uvijek je subjektivna i 
individualna odluka« (Blum 2002: 5). 



Nacionalni identitet nije prirodan nego je 
konstrukcija 

Budući da istraživanja pokazuju da »nacionalizam iz- 
mišlja nacije, a državna elita ih pravi i oblikuje« (Esbach 
2000: 71), usvojeno je među znanstvenicima već deset- 
ljećima da »slijedeći Benedicta Andersona (1983: pp. 
15f.) polazimo od toga da su nacije mentalne konstrukci- 
je, 'zamišljene zajednice', koje podržavljeni politički sub- 
jekti gledaju kao odvojene političke entitete« (Wodak/de 
Cillia/Reisigl/Liebhart 1999: 3). Odnosno, »slažem se s 
Gellnerom kad on element umjetnog, izmišljanja i dru- 

štvenog inženjeringa naglašava, koji ulazi u pravljenje 
nacije« (Hobsbawm 1991: 21). 

Društvenim inženjeringom nastaje uvjerenje o na- 
cionalnom identitetu: »u suvremenom svijetu, sa svim 
njegovim mogućnostima širenja ideja i indoktrinacije 
masa, najčešće je istinitije reći daje nacionalni identitet 
kreacija nacionalističke doktrine, nego da je nacionali- 
stička doktrina proizvod ili izraz nacionalnog identiteta« 
(Kedourie 1993: 141). Već je klasičnom postala rečenica 
koju citiraju brojni povjesničari i sociolozi jer ističe kon- 
strukcijski karakter nastanka nacije i nacionalnog iden- 
titeta: »Napravili smo Italiju, sada moramo napraviti 
Talijane« (iz Hobsbawm 1991: 58). 

To znači da »nacionalni identitet nije dat (npr. kroz 
entitete kao što su 'priroda', 'karakter', 'mentalitet' ili 
'podsvijest' naroda ili pojedinaca), nego je napravljen« 
(Brockmeier 2001: 219). Na primjer, »većina zapadnih 
koncepcija nacionalnog identiteta koje se pretvaraju da 
su ukorijenjene u dugačkim, ponekad mitskim povije- 
snim tradicijama — a te koncepcije uzrokovale su većinu 
zapadnih debata i ratova u 20. stoljeću — izmišljene su u 
zadnjoj trećini 19. stoljeća (Hobsbawm, 1983). Naravno, 
ta izmišljanja nisu imala i nemaju mnogo veze s pravom 
poviješću ili s istraživanjem povijesti« (ibid.: 220). 

U pravljenje nacionalnog identiteta uključuju se po- 
red političara i neki intelektualci, zaboravljajući da »nije 
ni u kojem slučaju obaveza intelektualaca da prave je- 
dinstvo nacije (to je stvar državnika)« (Benda 1978: 63). 
Sto će činiti nacionalni identitet, nije uvjetovano nekak- 
vim prirodnim ili objektivnim svojstvima, nego se obli- 
kuje: »Elite imaju znatnu sposobnost da oblikuju osnov- 
ne simbole i slike koje prave nacionalni identitet« (Kup- 
chan 1995: 3). 

Ispitivanja su pokazala »da se nacionalni identiteti, 
kao posebni oblici društvenih identiteta, proizvode i um- 
nažaju, mijenjaju i razgrađuju diskursom« (Wodak/de 
Cillia/Reisigl/Liebhart 1999: 3-4). Budući da tu tezu po- 

dupiru brojni dokazi, postalo je »konstantno svojstvo su- 
vremenih teorija o nacionalnim identitetima da su oni 
konstruirani diskursom, podložni promjenama i pre- 
pravljanju, a to svojstvo je u upadljivom kontrastu s rani- 
jom predodžbom o nepromjenjivosti i o povijesti kao isti- 
ni te s esencijalizmom genetske datosti« (Howard/Gill 
2001: 89) — ovu raniju predodžbu, odbačenu od strane 
znanstvenika, nalazimo u južnoslavenskim filologijama. 

Znanstvenici, nadalje, ističu da u istraživanju »pola- 
zimo od toga da [...] ne postoji jedan nacionalni identitet, 
nego vjerujemo da se diskursom prave različiti identiteti 
ovisno o publici, situaciji, temi i sadržaju. Nacionalni 
identiteti su zato promjenjivi, krhki i često dvosmisleni i 
difuzni« (Wodak/de Cillia/Reisigl/Liebhart 1999: 4). Us- 
lijed konstrukcijske prirode nacionalnog identiteta ne iz- 
nenađuje što se »nacionalna identifikacija zajedno sa 
svim njenim neugodnim posljedicama može promijeniti 
u toku vremena, čak i u vrlo kratkom razdoblju« (Hob- 
sbawm 1991: 22). 

Ta promjenjivost identifikacije iskorištena je i za na- 
stanak nacionalne identifikacije jer tada se »u svakom 
pojedincu morala odvijati promjena od lokalne, rođačke 
identifikacije zasnovane na relacijskoj kulturi podudar- 
nosti, ka manje geografski izravnoj ali ne i manje sna- 
žnoj privrženosti naciji« (Poster 1999: 236). Pojedinci su 
trebali prestati poistovjećivati se jedino s grupom koja ih 
neposredno okružuje i s kojom su se doživljavali kao 
Radmani, Projići, Esekeri, Šokci, Dalmatinci i si., i poi- 
stovjetiti se s drugim, mnogo širim pojmom, s nacijom. 
Zato je proces pravljenja nacije »po pravilu praćen kon- 
fliktom i nasiljem. Poseban oblik identiteta se mora na- 
metnuti. Jedan način razmišljanja o sebi, o zajednici i o 
svijetu mora zamijeniti druge koncepcije, druge oblike 
života« (Billig 1995: 27). 

A taj identitet ne dolazi iz naroda, nego naprotiv: 
»Bez obzira koja društvena grupa je prva zahvaćena ne- 
kakvom 'nacionalnom sviješću', narodne mase — radni- 

ci, seljaci — zadnje su zahvaćene njome« (Hobsbawm 
1991: 23). Dakle, »kolektivnom pojavom bilo etničke 
grupe bilo nacije postaje 'identitet' tek pomoću ciljane 
konstrukcije, tj. pomoću svjesnog pravljenja željenog 
stanja od strane etničkih odnosno nacionalnih elita, če- 
sto svjesnim instaliranjem vlastitog kolektiva nasuprot 
drugim razgraničavajućim slikama neprijatelja« (Mie- 
dlig 1994: 25). 

Tako »zamišljajući nacionalnu jedinstvenost i homo- 
genost, članovi nacionalne zajednice istovremeno kon- 
struiraju razlike između sebe i drugih nacija, pogotovo 
kad se misli da druga nacionalnost ima svojstva podu- 
darna onima vlastite nacionalne zajednice — to je slično 
Freudovom 'narcizmu malih razlika'« (Wodak/de Cil- 
lia/Reisigl/Liebhart 1999: 4). O tom pojmu »Freud je jed- 
nom zaključio da što je manja stvarna razlika između 
dva naroda, sigurno će ih ona tim više zastrašivati u nji- 
hovoj mašti. Nazvao je taj efekat narcizmom male razli- 
ke« (Ignatieff 1993: 21-22). 

Vlastito »nacionalno jedinstvo, međutim, postoji sa- 
mo kao diskursna konstrukcija«, koju čini pet aspekata: 
prvi je pripovijetka o naciji, »drugi je naglašavanje pori- 
jekla, kontinuiteta, tradicije i svevremenosti . Nacionalni 
identitet se prikazuje u pripovijetci o nacionalnoj kulturi 
kao izvorni identitet, prirodno prisutan ali ponekad us- 
pavan pa ga se mora probuditi iz uspavanosti. Cilj je sli- 
ka nacionalnog karaktera (koja se očituje u diskursu) 
kao nepromjenjivog, neprekidnog i uniformnog bića«, 
treći aspekt je izmišljanje tradicije, četvrti je mit o pori- 
jeklu, kojem »se pridaje veliki značaj u izmišljanju nacio- 
nalne kulture. Porijeklo nacije se često smješta toliko da- 
leko u prošlost daje zamagljeno vremenom i nije 'stvar- 
no', nego 'postoji' negdje u 'mitskim' vremenima. Takvi 
mitovi igraju ulogu ne samo u službeno odobrenim pri- 
povijetkama o naciji, nego i u oprečnim pripovijetkama 
koje se koriste kao instrument za izgradnju novih naci- 
ja«, peti aspekt je »izmišljena predodžba o 'čistom, izvor- 

nom narodu'« (Wodak/de Cillia/Reisigl/Liebhart 1999: 
24). Kao što se iz citata vidi, svaki od tih pet aspekata 
pripada svijetu fikcije, a ne svijetu činjenica. Svih pet 
aspekata redovito se pojavljuju u kroatističkim radovi- 
ma, štoviše oni čine temelj današnje kroatistike, a pri- 
sutni su i kod srpskih, bošnjačkih i crnogorskih filologa. 

Takvi filolozi misle daje današnje grupiranje ljudi na 
nosioce hrvatske nacionalnosti, slovenske nacionalnosti, 
makedonske itd. bilo zadato objektivnim svojstvima tih 
ljudi. Međutim, »pojam nacionalnosti kao svijesti ili či- 
njenice objektivnog identiteta zasnovanog na objektiv- 
nim svojstvima ljudi, bilo etničkim bilo geopolitičkim, 
nije rezultat empirijskog istraživanja« (Greenfeld 2001: 
664-665). Empirijska istraživanja, naime, pokazuju da 
»se nacije ne zasnivaju na činjenicama, nego na onome 
što ljudi smatraju činjenicama« (Altermatt 1996: 42). 
Grupu konstituira »ideološka slika o grupi«, »ima još 
čitav niz drugih dokaza da nacionalnu grupu integrira u 
ideologiji sadržana slika nacionalne grupe, a ne zajed- 
ničkost ili istost nekog svojstva« (Lemberg 1964 II: 59). 

Kako bi se napravila nacija, »bilo je nužno predstavi- 
ti tu kreaciju kao preporod, kao da se nešto drevno na- 
stavlja. Za vrijeme vrhunca pravljenja nacija u osamnae- 
stom i devetnaestom stoljeću izmišljene su mnoge tobože 
drevne tradicije« (Billig 1995: 25). Danas je većini ljudi 
na južnoslavenskim prostorima nepoznato da se radi o 
izmišljenim tradicijama jer mediji im stalno ponavljaju 
suprotno. Fridrich Nietzsche objašnjava kako vreme- 
nom uslijed stalnog ponavljanja laži nastane osjećaj da se 
govori istina jer »čovjek zaboravlja da to tako s njim stoji; 
on laže, dakle, nesvjesno i nakon stoljetnih privikavanja 
na to — i dolazi upravo pomoću te nesvjesnosti, upravo 
pomoću tog zaborava do osjećaja istine« (Zorić 2005: 9). 
Ovaj »Nietzscheov proces pravljenja istine može se pre- 
nijeti na konstituiranje (mladih) nacija. (Mlade) nacije 
su napravljene istine, čija svjesna faza konstrukcije je za- 
boravljena« (ibid.: 10). 

Do zaboravljanja iskonstruiranosti nastanka nacije 
nije došlo spontano, nego »se nastanak nacije svjesno za- 
magljuje« (ibid.). Istraživanje povijesti nacije je iskrivlje- 
no »nacionalnim pogledom«, »pogotovo istraživanje pra- 
vljenja nacije je obojano 'nacionalnim' interesima, 'me- 
todološkim nacionalizmom'. Tako su vagani argumenti 
za i protiv pravljenja nacija, dokazivane nacionalne legi- 
timacije, građene mitologije i kolektivno pamćenje« 
(ibid.: 13). 

Svjesnim »izmišljanjem tradicije kreiranje nacional- 
ni identitet kao daje 'prirodno', čak vječno svojstvo ljud- 
skog postojanja« (Billig 1995: 26). Zato većini stanovnika 
Balkana ostaje skriveno da njihov »nacionalni identitet 
nije ni prirodan ni stabilan« (Evans 1996: 34), nego »je 
ideološka kreacija« (Billig 1995: 24). On »je izum koji uk- 
ljučuje stvaranje suprotnosti i stvaranje 'drugih', koji se 
koriste kao međaši za definiciju« (Evans 1996: 34). 

Da »nacionalni karakter je predrasuda — to je spoz- 
nato odavno« (Reiter 1984: 219). No, na Balkanu se ta 
predrasuda o prirodnosti, originalnosti i kontinuitetu 
nacionalnog karaktera uzgaja pomoću pojma preporod: 
»Da su ciljali na kontinuitet i originalnost, pokazuju već 
i oznake njihovih pokreta koje pogotovo kod svih balkan- 
skih naroda imaju značenje 'preporod'« (Fritsche 1992: 
85). Budući da nacionalisti nastoje prikazivati naciju i 
nacionalni identitet kao nešto »opće, vječno i dato priro- 
dom, važno je da nastavimo isticati kako zaista nema 
ništa 'prirodno' u tome« (Reilly 2001: 6). 



Još o nacionalnom identitetu 

Već niz godina upada u oči da »svatko govori o identite- 
tu, a jedva da itko zna što bi ta riječ trebala značiti. Još 
nebuloznije postaje kad se uz identitet doda pridjev na- 
cionalni. Zašto se uopće poseže za tako maglovitim poj- 
mom? Zato što je sadržaj koji on označava diskreditiran 

pa se mora presvući maskom. Riječ 'nacionalni identitet' 
sakriva sadržaj o kojem se ustvari radi: nacionalizam« 
(Claussen 1988). 

Moguće je da će na ovo zagovornik nacionalnog iden- 
titeta uzvratiti da pored »lošeg« nacionalizma postoji i 
»dobar« nacionalizam: patriotizam. Međutim, »kontra- 
dikcija koja se provlačila kroz sve službene ideologije sa- 
stoji se u razlikovanju između dobrog i lošeg nacionaliz- 
ma — mnogi smatraju patriotizam dobrim, nacionali- 
zam lošim. No, radi se o istom problemu koji se skriva iza 
maglovite riječi 'nacionalni identitet'«, a taj problem je 
da »nacionalizam, i kad ga čovjek naziva nacionalni 
identitet, 'označava uvijek da se pojedinac koji se osjeća 
nemoćan pogrešno identificira s jednim kolektivom ko- 
jem naizgled pripada prirodno, naime rođenjem'« (ibid.). 

Do uobličavanja velikog kolektiva kakav je narod ili 
nacija ne dolazi prirodno, nego djelovanjem političara, a 
obični ljudi su u takvom kolektivu i zbog tuđih i zbog vla- 
stitih interesa. Tuđi interesi odredili su npr. opseg kon- 
kretnog naroda ili nacije. A vlastiti interesi običnih ljudi 
sastoje se npr. u nizu prednosti koje im život unutar 
određene nacije pruža. Iako je ovo odgovor na pitanje 
zašto se ljudi udružuju u nacije, po pravilu se u školama i 
medijima ne prenosi taj odgovor, nego se on zamjenjuje 
ideologijom patriotizma, nacionalnog identiteta, prirod- 
ne pripadnosti kolektivu. Zašto? Zato što tek ta ideologi- 
ja omogućava da se ljudi u kolektivu iskoriste za razno- 
razne političke svrhe, uključujući i ratove. 

Sastavni dio te ideologije, »nacionalni identitet oz- 
načava jedno čudno izjašnjavanje čovjeka da pripada 
određenoj domovini. Radi se o tvrdnji da ljudi žive i žele 
živjeti pod određenim nacionalnim nadzorom ne (samo) 
uslijed prisile i ne (samo) npr. zbog političkog procjenji- 
vanja svojih teoretskih i praktičnih prednosti, nego zato 
što pripadaju specijalnoj vrsti ljudi, s kojom dijele zajed- 
nička svojstva. Neovisno o zasebnoj i promjenjivoj poli- 
tičkoj volji građanina trebao bi postojati jedan prirodni 

karakter naroda, koji ne samo da sili na priključivanje 
jednakima, nego odmah i na potčinjenost istoj — vlasti- 
toj, nacionalnoj — političkoj vlasti. 'Nacionalni identitet' 
je dakle moderna rasistička formula za neotklonjivost 
nacionalizma« (VFSP 2004). 

Prema »toj doktrini pojedinci ne postoje neovisno o 
naciji, onoj majčinskoj placenti kojoj zahvaljuju svoj ži- 
vot i svoj identitet. Nacionalnom identitetu, ključnoj 
riječi nacionalističke retorike, zahvaljuju svoju društve- 
nu, kulturnu i političku egzistenciju; nacionalni identi- 
tet se očituje u jeziku kojim govore, u običajima koje nje- 
guju, u sudbinskoj povijesti koju dijele, ponekad i u reli- 
giji, etnosu, rasi kojoj pripadaju, pa čak i u obliku glave ili 
u krvnoj grupi kojom ih je Bog ili slučaj opskrbio. Takvo 
utopijsko predočavanje jedne potpuno homogene i u sebe 
zatvorene zajednice nestaje čim ga pokušamo usporediti 
s realno postojećim nacijama u konkretnoj stvarnosti. 
Kulturna, etnička i društvena heterogenost, koja je u nji- 
ma više ili manje jako izražena, dokazuje da pojam 'ko- 
lektivnog identiteta' — a 'nacionalni identitet' da i ne 
spominjem — vodi potpuno u zabludu« (Llosa 2000: 
19-20). 

Jednakost i jedinstvo unutar kolektiva zvanog nacija 
nisu stvarni, nego prividni, a »kako bi se napravio privid 
jedinstva, potrebno je isključiti ljude koji navodno nisu 
identični s vlastitom nacijom. [...] Tko želi nacionalni 
identitet, mora htjeti isključivanje, isključivanje nekih 
drugih« (Claussen 1988). 

Zagovornici nacionalnog identiteta pozivaju se na 
»iskonska, 'prijedržavna' zajednička obilježja«, tvrdeći 
da su to zajednički jezik, zajednička kultura i zajednička 
povijest (VFSP 2004). Međutim, već i tema zajedničkog 
jezika pokazuje da se ne radi o »iskonskim, 'prijedržav- 
nim' zajedničkim obilježjima«, nego naprotiv: »Zajed- 
nička obilježja nastala na temelju sprovedenog državnog 
interesa, lažno se predočavaju kao predpolitičke osobine, 
o kojima bi navodno država trebala voditi računa. Nacio- 

nalni jezik, na kraju krajeva, nije prirodno širenje prvot- 
no govorenih dijalekata, nego je umjetni produkt poli- 
tičke vladavine: jedanput 'književni jezik', sproveden 
kao zajednički jezik unutar čitavog područja vladavine; 
drugi puta 'službeni jezik', uveden kao službeno i poslov- 
no sredstvo sporazumijevanja, odabran bez obzira na 
slučajne lokalne idiome« (ibid.). 

Kod tvrdnje daje zajednički, nacionalni jezik dio na- 
cionalnog identiteta, »čovjek se pita koji 'identitet' bi 
time trebao biti stvoren. Nema nijednog jedinog zajed- 
ničkog interesa koji bi nastao na temelju zajedničkog je- 
zika kod onih koji njime govore. Da li imaju ista ili raz- 
ličita shvaćanja i ciljeve, to nema nikakve veze s njiho- 
vim jezikom — jezik stoji jednako svakome na raspola- 
ganju tko ga zna da izrazi svoje misli. A da uslijed zajed- 
ničkog jezika sve suprotnosti i razlike postaju bezna- 
čajne, to je gruba prevara, i samo onome prihvatljiva tko 
zahtijeva da osim 'nacionalnog identiteta' svi drugi inte- 
resi ima da šute« (ibid.). 

Pozivanje na zajedničku, nacionalnu kulturu kao dio 
nacionalnog identiteta je kontradiktorno. »Kad umjet- 
nička djela važe kao nacionalni kulturni proizvodi, raz- 
log za to ne može biti u tim umjetničkim djelima: na kra- 
ju krajeva, note i rime nemaju nacionalne boje. A ne 
može biti ni u tome da se općenito sviđaju: ukusi su, kao 
što je poznato, subjektivni i ne orijentiraju se prema po- 
rijeklu nekog umjetničkog djela. Da se umjetnost, koja 
inače uvijek treba biti izraz najindividualnijeg među in- 
dividualnim, ipak gleda kao kolektivno vlasništvo, to se 
također može zahvaliti državnom interesu« (ibid.). Dru- 
gim riječima, umjetnička djela se po svojim svojstvima 
nisu podudarala s današnjim granicama između nacija. 
Tek kad je nastala nacionalna država, ona je u sklopu 
usađivanja nacionalne ideologije napravila da se umjet- 
nička djela iz prošlosti i sadašnjosti klasificiraju prema 
današnjim nacionalnim granicama. Isključivo zbog dr- 

žavnog interesa narod »se podučava da povijest umjetno- 
sti gleda kroz nacionalne naočale« (ibid.). 

Zagovornici nacionalnog identiteta pozivaju se i na 
zajedničku povijest. No, navodna »zajednička povijest je 
još manje razlog za ljubav prema domovini. Tko se u nju 
kune kao ujedinjujuću vezu, ionako ne misli na prošle 
manevre prijedržavnih lovaca i sakupljača, nego na poli- 
tička postignuća sadašnje države i njenih pravnih pret- 
hodnica — a ostvarivanje tih postignuća je po pravilu 
bilo povijest manjih i većih pokolja, u kojima su politički 
preci današnjih podanika izgubili život i zdravlje. Da- 
našnje stanovništvo ne treba tu povijest gledati kao npr. 
pogrešku štetnu po sebe, nego kao temelj sudbinom po- 
vezane zajednice. Mogu se zbog nje ponositi ili sramiti, 
ali u svakom slučaju trebaju je bezuvjetno smatrati za- 
jedničkom stvari, koja potpuno neovisno od bilo kojeg in- 
dividualnog interesa obuhvaća nacionalna prava i du- 
žnosti. A što se pod time misli, određuje politika sama. 
Bilo da se radi o unutarnjepolitičkim raspolaganjima i 
odnosima ili o vanjskopolitičkim zahtjevima za resursi- 
ma drugih nacionalnih država: na narodu je da politička 
poduzetništva svoje vlade shvati kao nacionalnu želju i 
da se s njom identificira. Za to je uvijek potrebno zabora- 
viti onu malu opreku između gore i dolje, vlasti i podani- 
ka, države i građana. Uspije li to narodu, onda se njegova 
država može pozivati na njega kao svog višeg nalogodav- 
ca. Zahtijevana poslušnost tada ne izgleda više kao pod- 
ređivanje vlasti, nego kao izraz volje naroda. A što su 
veći nacionalni zadaci, tim više je od pomoći predodžba o 
nekakvoj volji naroda, koja živi u građaninu kao njegova 
druga priroda, htio on to ili ne, taj 'nacionalni identitet', 
koji njegovoj državi daje pravo. Par zajedničkih obilježja 
za potvrđivanje te ideologije može se, naposljetku, uvijek 
naći« (ibid.). 

Ljudi su prijemčivi za priču o prirodnoj pripadnosti 
velikom kolektivu jer očekuju da iz navodnog zajed- 
ništva i jednakosti unutar njega proizlazi zaštita i sigur- 

nost. Ljudsku potrebu za sigurnošću iskorištava ideolo- 
gija: »Iza blebetanja o nacionalnom identitetu skriva se 
nešto sasvim drugo [...]: prazna fraza nacionalnog identi- 
teta iskorištava čežnju ljudi za utočištem u prijetećem 
svijetu. Parola o nacionalnom identitetu ubacuje sigur- 
nost na mjesto nesigurnosti proturječnog percipiranja 
stvarnosti« (Claussen 1988). 



Privatni interesi konstruktora nacije 

Povjesničari, jezikoslovci i drugi koji koriste nacionalno 
angažiranu naraciju ne govore otvoreno o svojim ciljevi- 
ma. Ali iza privida znanstvenosti kojim se ogrću skrivaju 
se sasvim prizemne borbe za vlast. Zato je »nacija u su- 
vremenom svijetu 'kuriozno hibridno područje gdje se 
privatni interesi predstavljaju kao opće važni'« (Bhabha 
1993: 2). 

Kao što je već rečeno, nacija nije data prirodom nego 
se konstruira, a »konstruktor nacije može biti intelek- 
tualna elita neke manjine na području određene države 
koja se osjeća kočena u svojim poslovnim i društvenim 
ambicijama i koja očekuje da će joj nastanak suverene 
nacionalne države donijeti osobne prednosti« (Esbach 
2000: 72). 

Na južnoslavenskim prostorima su prilikom prav- 
ljenja nacija u 19. i 20. stoljeću »stajale na početku tog 
procesa svuda pojedine ličnosti«, pojedinci zbog indivi- 
dualne koristi: »često se radilo o pripadnicima slojeva 
kojima je ili prijetio društveni pad [...] ili su se borili za 
svoju društvenu i političku emancipaciju« (Hosch/Neh- 
ring/Sundhaussen 2004: 471). Ta »borba za nacional- 
nost je borba za hegemoniju, kod koje dio tvrdi da govori 
u ime čitave nacije i da predstavlja nacionalnu jezgru« 
(Billig 1995: 27). 

Iza pravljenja nacije stoje interesi elite: »Nacionalni 
suverenitet donosi samo jednom malom dijelu stanov- 

ništva neposredne prednosti, pogotovo eliti i eventualno 
srednjem sloju, koji profitira od nastalih radnih mjesta u 
birokraciji. Međutim, široke mase ostaju, barem na po- 
dručju ekonomije, isključene od prednosti koje rezultira- 
ju iz nacionalne autonomije. [...] Masa stoji lošije u slu- 
čaju secesije, samo elita ima nove, poboljšane perspekti- 
ve zbog nastanka novih pozicija i smanjenog broja kon- 
kurenata« (Esbach 2000: 102). 

Perspektive elite su poboljšane jer »u toj novoj zajed- 
nici će intelektualci koji se ubrajaju u novonastalu 'naci- 
ju' zahtijevati sve značajnije funkcije za sebe, a da pri- 
tom ne moraju konkurirati s brojčano nadmoćnijom gru- 
pom intelektualaca« (Gellner 1999: 64^65). Ne čudi što 
se stoga pojedinci »zbog vlastitog koristoljublja osjećaju 
privučeni nacionalizmom« (Esbach 2000: 120). S ciljem 
koristoljubivog uklanjanja konkurencije »često su akti- 
visti u nacionalističkim pokretima članovi elite sa sigur- 
nim karijerama u intelektualnim i kulturnim profesija- 
ma. Nacionalistički motiv je način osiguravanja da će do- 
biti vlast koju nisu bili sposobni dobiti u većoj zajednici« 
(Ager 2001: 37). 

Tako i kod elita koje se bave tzv. planiranjem jezika 
»krajnji cilj jezičnog planiranja najčešće nije mijenjanje 
samog jezika, nego nešto sasvim drugo, npr. politički ci- 
ljevi, želja da se dođe na vlast ili da se zadrži vlast« (Buc- 
hler 2002: 22). Imajući to u vidu može se dobro razumjeti 
naslov knjige Maje Buchler (2002), koji u prijevodu glasi 
Jezično planiranje u janjećoj koži: autorica kaže da »se 
aluzija na 'vuka u janjećoj koži' u naslovu knjige odnosi 
na pitanje da li« nacionalno angažirani lingvist »etiketu 
'znanstvenosti' zloupotrebljava za svoje političke cilje- 
ve«, »želi profitirati od svog 'znanstvenog' autoriteta 
profesora na sveučilištu [...] i svoje 'istraživanje' stavlja 
potpuno u službu svojih političkih ciljeva. A 'istraživa- 
nje' koje treba služiti takvim ciljevima riskira da rezulta- 
te već unaprijed prilagodi prema postavljenom cilju [...] 
jer rezultati drukčiji od poželjnih po pravilu nisu do- 

pušteni« {ibid.: 9-10). U Hrvatskoj čak ijedan od vođa 
nacionalno angažiranih jezikoslovaca Stjepan Babić u 
knjizi Hrvatska jezikoslovna prenja (2001) priznaje o 
svojim jezikoslovnim aktivnostima da su »vuk u janjećoj 
koži«. 



Pravljenje nacija na Balkanu 

Poznato je daje prva evropska nacija, francuska, nastala 
tek krajem 18. stoljeća, i daje nakon toga krenuo u Evro- 
pi proces pravljenja nacija, pa je npr. njemačka nacija 
oformljena sredinom 19. stoljeća. U to vrijeme još nisu 
postojale južnoslavenske nacije: »stanovništvo, najvećim 
dijelom seljačko, identificiralo se sa seoskom zajednicom, 
s vlasnikom zemljišta, s religijom, možda s carem, ali ni 
sa kakvom nacijom« (Mappes-Niediek 2005: 125). 

Po uzoru na spomenute zapadnoevropske nacije, za- 
počelo je potom pravljenje nacija i kod južnih Slavena: 
»U jugoistočnoj Evropi se pravljenje nacija odvijalo s raz- 
ličitim početnim i završnim fazama u toku 19. i 20. sto- 
ljeća« (Hosch/Nehring/Sundhaussen 2004: 391). Odno- 
sno, »proces pravljenja nacija počeo je na različitim vre- 
menskim točkama u toku 19. st. i nastavio se duboko u 
ovo stoljeće (ponegdje do danas nije završen ili je njegov 
rezultat neizvjestan)« (Sundhaussen 1993: 44). 

Bilo je raznih opcija o broju i obimu budućih nacija 
jer ionako »nacije nastaju u glavama ljudi« (Altermatt 
1996: 40). Tako su »'Hrvati i Slavonci' ili 'Hrvato-Sla- 
vonci' iznijeli 1848. svoje zahtjeve za 'hrvatsko-slavon- 
skom nacijom'« (Kessler 1981: 196-197). Ona je uk- 
ljučivala i ljude pravoslavne religije: »Uzimanje u obzir 
predstavnika okruga iz Vojne krajine u hrvatskom Sabo- 
ru 1848., prvom modernom parlamentarnom predstav- 
ništvu na hrvatskom tlu, ukazuje točno u smjeru jedne 
religijski unaprijed nepredodređene 'ilirske' ili 'hrvat- 
sko-slavonske' nacije« — »52 od 105 prisutnih saborskih 

zastupnika, sve trgovci, intelektualci ili vojni krajišnici, 
bili su pravoslavne religije«, »tj. prema današnjem shva- 
ćanju Srbi Hrvatske i Slavonije« (Kessler 1984: 152- 
-153). 

Ideja da se napravi nacija koja bi poput njemačke i 
brojnih drugih nacija uključivala ljude različitih religija 
ne iznenađuje i zato što je, kako Tornow (2005: 444) na- 
vodi, u 19. st. četvrtina stanovništva u Hrvatskoj i Slavo- 
niji bila pravoslavne vjere, u Dalmaciji šestina, a u Istri i 
Hercegovini su južnoslavenski katolici činili samo 40% 
stanovništva. I »u teoriji o hrvatskoj naciji A. Starčevića 
religija nije igrala nikakvu ulogu, Srbi su u njoj na osnovi 
drugih kriterija i argumenata shvaćani kao Hrvati. Tek 
hrvatski klerikalizam koji je nadolazio nakon aneksijske 
krize i bio poduprt od strane velikoaustrijskih krugova u 
Beču te se povezao s pravaškom strankom J. Franka Rei- 
nera (1910) naglašavao je dominantno katoličko hrvat- 
stvo, poistovjećivanje hrvatstva i katoličanstva« (Beh- 
schnitt 1980: 245). 

Iz današnje perspektive vidljivo je da su »ideolozi iz- 
gradnje nacije kod Hrvata zastupali jugoslavenske kon- 
cepcije znatno češće i intenzivnije od istaknutih srpskih 
predstavnika izgradnje nacije« (ibid.: 234). Vatroslav 
Jagić 1859. navodi tko je najviše širio ideju o jednoj za- 
jedničkoj južnoslavenskoj naciji (Narodne novine br. 25): 
»od sievera do juga, od iztoka do zapada, odzivao se Ilir 
Iliru, ili kako mi danas Jugoslaven Jugoslavenu; a u sve- 
mu tom prednjačiše svim — tko? Kajkavci Hrvati«. I kad 
je početkom 20. st. proces pravljenja nacija već deset- 
ljećima bio u toku, »u Dalmaciji su se pod vodstvom Ante 
Trumbića (1864-1938) ujedinile dalmatinska stranka 
prava i dalmatinska nacionalna stranka u 'hrvatsku 
stranku', u čijem statutu 1905. piše: 'Hrvati i Srbi su je- 
dan narod po krvi i jeziku, nerazdjeljivi teritorijem koji 
naseljavaju'« (Kessler 1997: 93). 

Na kraju su u prvoj polovini 20. st. ipak nastale dvije 
nacije jer se za pravljenje nacija primijenila religijska 

razlika. Ta »podjela Srba i Hrvata (koji ijedni i drugi go- 
vore isti jezik) prema religiji — kod jednih katoličkoj, 
kod drugih pravoslavnoj — ostala je do danas presudna. 
Nigdje nije toliko očit ideološki i konstrukcijski karakter 
nacionalnih preporoda kao ovdje« (Lemberg 1964 I: 
154). Usto »početak pravljenja nacija u jugoistočnoj Ev- 
ropi predstavlja povijesni rez jer je pravljenje nacija stvo- 
rilo konflikte takvih razmjera i takvog nasilja kakvi prije 
nisu postojali« (Sundhaussen 1993: 44). 

Budući da su se južni Slaveni u 19. stoljeću velikim 
dijelom nalazili unutar Habsburške Monarhije, ona je 
također imala određeni udio u pravljenju nacija. Naime, 
kad su se po uzoru na Francusku počele pojavljivati i u 
Monarhiji tendencije za pravljenjem nacija, vlast u Beču 
je smatrala: »Ako to već mora biti, onda je više nacional- 
nih pokreta još uvijek bolje nego jedan jedini« (Map- 
pes-Niediek 2005: 126). Vladari u Beču nisu htjeli da u 
Monarhiji nastane jedna velika nacija koja bi onda po 
uzoru na Francusku možda srušila cara, nego su poticali 
»nacionalizme manjih, siromašnijih i potlačenih naroda. 
Onda čovjek samo mora te nacije posjesti za jedan stol. 
Sto više njih sjedi za stolom, to je veća vjerojatnost da će 
samoinicijativno željeti nekog sudca. On je već postojao. 
Nitko drugi to nije mogao biti nego car« (ibid.). U doba 
Franje Josipa »još nije bilo jasno ni tko uopće dolazi u ob- 
zir kao 'nacija' i smije zauzeti mjesto za stolom. Au- 
stro-Ugarska je bila 'kolijevka' ili 'porodilište' nacija« 
(ibid.: 127). 

Ubrzo se »etablirao jedan mehanizam: Car je dodje- 
ljivao stalno novim grupama naroda svoje priznanje, one 
su se zatim svađale« (ibid.). A »pronalazač idealnog siste- 
ma bio je budući sudac osobno: princ Franz Ferdinand« 
(ibid.: 128). »Ferdinandov koncept bio je iskoristiti sve na- 
cije jednu protiv druge kako bi manifestirao da se bez njega 
kao cara ne može« (ibid.: 129). U tom konceptu »je etnička 
raznovrsnost služila za to da sudcu osigura njegovu vlast« 
(ibid.: 130). Bečki carski savjetnik »i njegov šef Franz Fer- 

dinand su bili prvi kod kojih su se autokracija i multi-kulti 
nadopunjavali« (ibid.). Nakon njih je isti model preuzeo 
Tito, a i dan-danas se primjenjuje u raznim dijelovima svi- 
jeta: »gdje god na svijetu postoji zahtjev da različite nacije 
ili druge 'identitetom' povezane grupe ravnopravno čine 
jednu državu, brzo dođe do toga da traže nekog sudca koji 
će odlučivati kojim područjem će ići željeznica i koji grad će 
dobiti sljedeći prestižni objekt. Istraživači nacionalizma su 
tu pojavu zaista utvrdili na različitim dijelovima zemaljske 
kugle« (ibid.: 122). 

Pri formiranju nacija na Balkanu utjecaji izvana bili 
su presudni: »otkad su velike sile na Balkan izvezle mo- 
del nacionalne države, vanjski akteri imaju specijalnu, 
ponekad čak odlučujuću ulogu kod izgradnje identiteta« 
(Riedel 2005: 264). Izvoz tzv. identiteta na Balkan doveo 
je do balkanizacije: »Termin 'balkanizacija' ušao je s dva 
značenja u povijest pojmova: kao prvo označava raspad 
država u manje jedinice, a kao drugo njihov stalni rivali- 
tet i duboko neprijateljstvo« (ibid.: 16). Vanjski interes 
objašnjava se time što »nastanak novih malih i maleckih 
država daje većim državama u regiji porast moći« (ibid.: 
279). 

Koristila se tema jezika, premda »su jezik i nacija 
sami po sebi jedno od drugog nezavisni« (Blum 2002: 4). 
Uostalom, »da identitet nacije može biti i potpuno neovi- 
san o jeziku, pokazuje primjer višejezične Švicarske ili 
primjer zemalja koje govore španjolski i engleski, a us- 
prkos istom jeziku razvile su vrlo različite nacionalne 
identitete« (ibid. : 7). Kod teme jezika i nacije spominje se 
danas često u južnoslavenskim državama daje Vuk Ka- 
radžić sve štokavce smatrao Srbima, a istovremeno se 
prešućuje da je Ante Starčević 1867. sve južne Slavene 
osim Bugara smatrao Hrvatima (Behschnitt 1980: 181). 
Također se prešućuje da nacije u ono doba još nisu bile 
oformljene pa da zato ne iznenađuje što je bilo raznih 
koncepcija i što su se kroz desetljeća te koncepcije mije- 
njale, čak i kod iste osobe, npr. Starčevića. 

Osim toga, »ne izgleda vjerojatno daje Karadžić iz- 
jednačio štokavicu sa srpstvom u zloj namjeri, nego je 
stvar u tome da je u 19. st. vladao začuđujući nedostatak 
informacija u vezi s tim pitanjem« (Kilian 1995: 379). 
Uostalom, Karadžić je i sam napisao da odbacuje to izjed- 
načavanje jer vidi da se s njime ne slažu ondašnji Hrvati i 
prešao je na definiranje srpske nacije po pravoslavlju, a 
hrvatske po katoličanstvu (ibid.: 380). Napisao je kako je 
svjestan da će se stranci smijati podjeli naroda prema re- 
ligiji, ali da on ne vidi neko drugo rješenje osim ovoga i da 
se nada »da će svaki razuman hrvatski patriot biti zado- 
voljan njime« (ibid.). Kilian (1995: 380) potvrđuje da »to 
čemu su se stranci u ono vrijeme zaista mogli smijati, 
nije samo što je usred sekularnog 19. stoljeća ovdje uzeta 
religija kao kriterij za razlikovanje nacija, nego i činjeni- 
ca što su na taj način običnom konverzijom od Hrvata 
mogli nastati Srbi a od Srba Hrvati«. Citirajući Ka- 
radžića, Kilian ističe daje ovaj priznavao pravo na samo- 
određenje jer je pisao »onaj tko hoće neka se naziva 
Hrvatom«, što je sasvim u duhu današnjeg shvaćanja na- 
cionalnosti. Ističe i Karadžićeve rečenice koje dokazuju 
njegovu želju da zadovolji i jedne i druge, »a upravo ta 
dobra namjera mu se danas često poriče« (ibid.: 380- 
-381). 

Iz prethodnog odlomka se vidi da je na Balkanu za 
pravljenje nacija poslužila i tema religije, premda »i kri- 
terij religije bio je za suvremenu ideju nacionalnih dr- 
žava problematičan. Katoličanstvo i islam su svjetske re- 
ligije, koje se ne mogu isključivo pripisivati« (Blum 2002: 
16). 

Budući daje na Balkanu prihvaćena ideja o pravlje- 
nju nacije na osnovi podudaranja jezičnih, religijskih, et- 
ničkih i državnih granica, ali da istovremeno takvog po- 
dudaranja na Balkanu ni danas nema, vlada stalni kon- 
flikt između zamišljene slike i stvarnosti. Posljedice su 
poznate: »importirana ideja o nacionalnoj državi u kojoj 
postoji jedinstvo religijske, jezične i etničke strukture 

imala je u takvim okolnostima, pogotovo na Balkanu ka- 
tastrofalne posljedice. Od kraja 19-og stoljeća tamo se 
stalno sprovode nasilne promjene strukture stanovni- 
štva kojima je cilj 'etničko' ujednačavanje na osnovi ak- 
tualnog nacionalizma« (ibid.: 17). 

Moguće je da na južnoslavenskim prostorima do da- 
nas nije proširena spoznaja da zapadnoevropske nacije 
— npr. francuska, njemačka, austrijska, švicarska, nizo- 
zemska, španjolska, britanska — nisu formirane na 
osnovi podudaranja jezičnih, religijskih, etničkih i držav- 
nih granica. S obzirom da ni danas u zapadnoevropskim 
nacionalnim državama ta podudarnost ne postoji, ona 
očito nije uvjet za nacionalnu državu. A ni znatne razlike 
drugog tipa ne moraju nužno biti prepreka za nastanak 
nacije odnosno nacionalne države: npr. »pravljenje nje- 
mačke države pola stoljeća ranije je općenito glatko pro- 
teklo«, iako »je i Prusija imala u Njemačkoj nenormalnu 
nadmoć — mnogo veću nego Srbija u Jugoslaviji« (Map- 
pes-Niediek 2005: 140). Isto tako, ni »društvena razlika 
između bogatih, slavnih trgovačkih gradova poput Mila- 
na, Firence ili Venecije i sprženih ispaša za koze na Sici- 
liji i Kalabriji nije nimalo zaostajala za onom jugoslaven- 
skom. Nije ni nestajala s vremenom. Pa ipak je 'pravlje- 
nje Talijana' uspjelo« (ibid.: 141). 

Uglavnom, bez obzira na drukčije ishode, »nacional- 
ni pokreti koji 'buđenje', a ustvari tek pravljenje nacije 
imaju za cilj, nastali su prenošenjem zapadnoevropskih i 
srednjoevropskih uzora u Indiji i na Balkanu u 19. sto- 
ljeću gotovo istovremeno. Nacije su u Indiji i Jugoslaviji 
u 19. i 20. stoljeću stvorene takoreći iz ničega« (Blum 
2002: 12). Zato se npr. oznaka Hrvati ne može s da- 
našnjim značenjem prenositi na ranija stoljeća. Naime, 
»formiranje suvremene hrvatske nacije, koje je u pisanje 
povijesti ušlo pod krivim nazivom preporod, započelo je u 
toku 19. st.«, a »završetak pravljenja nacije mora se dati- 
rati vjerojatno tek u razdoblje između dva svjetska rata« 
(Hosch/Nehring/Sundhaussen 2004: 391, 472). Tek od 

onda se može govoriti o Hrvatima u današnjem značenju 
te riječi. 

Narodne mase koje su prijašnjih stoljeća živjele tamo 
gdje se danas prostire Hrvatska nisu sebe smatrale Hr- 
vatima: »hrvatska nacionala svijest masa razvila se tek 
nakon nastanka Jugoslavije i usmjerila se protiv novog 
kraljevstva ili preciznije rečeno protiv navodne premoći 
Srba u njemu« (Hobsbawm 1991: 160). Tako da »suvre- 
meno hrvatsko pravljenje nacije, kao i srpsko i sloven- 
sko, nije bilo završeno do drugog svjetskog rata. Još kra- 
jem 19. st. izvještavalo se iz zaostalih seoskih područja 
Hrvatske s religijski izmiješanim pravoslavnim i rimo- 
katoličkim stanovništvom, kakva je Lika, da se stanov- 
ništvo ne identificira nacionalno, nego samo religijski. 
Masa seoskog stanovništva bila je politički pasivna i tek 
postepeno ih je Hrvatska seljačka stranka otkrivala za 
politiku; u pravom smislu politizirani postali su tek na- 
kon prvog svjetskog rata« (Kessler 1997: 95). Udio seo- 
skog stanovništva iznosio je 85% na području današnje 
Hrvatske 1890. godine (Tornow 2005: 451). 

Iz svega gore rečenoga vidi se da »sama ideja nacije je 
obmana ako se predočava kao nešto homogeno i vječno, 
kao ljudska potpunost u kojoj zajednički jezik i tradicija, 
zajedničke navike, oblici ponašanja, uvjerenja i vrijedno- 
sti čine jednu kolektivnu ličnost koja je jasno razgra- 
ničena od drugih naroda. U tom smislu ne postoje i nisu 
nikad postojale nacije« (Llosa 2000: 54-55). Današnji re- 
zultati u obliku hrvatske, srpske, bošnjačke i crnogorske 
nacije proizvod su stjecaja okolnosti, a ne nekakvih ra- 
snih obilježja: »u objektivno utvrđivanje 'rase' čovjek se 
ne može upustiti — pogotovo što to znanstveno, a time 
provjerljivo, uopće nije moguće« (Mappes-Niediek 2005: 
14). 

Budući da nacije ne počivaju ni na kakvim objektiv- 
nim i provjerljivim kriterijima, ljudi koji se deklariraju 
kao pripadnici jedne nacije ne moraju se uopće razliko- 
vati od ljudi koji se deklariraju kao pripadnici druge na- 

cije. Uslijed toga »razlika između jednonacionalne i više- 
nacionalne države nije u kulturnoj raznovrsnosti ili u 
raznovrsnosti porijekla, nego u ophođenju države s tim. 
Jednonacionalna i višenacionalna država razlikuju se 
politički, a ne kulturno. I u jednonacionalnoj državi (po- 
put Sjedinjenih Američkih Država) mogu živjeti ljudi sa- 
svim različitog porijekla, a i u višenacionalnim država- 
ma može biti iznenađujuće monokulturno« (ibid.: 33). 

Stoga »višenacionalnu državu ne čini to da se njeni 
građani jako razlikuju jedni od drugih, nego to da država 
određene razlike priznaje i smatra važnima« (ibid.: 34). 
S obzirom daje zajednička država južnih Slavena SFRJ 
bila organizirana kao višenacionalna država, znači daje 
određene razlike između svojih građana priznavala i 
smatrala važnima. Kad se pogleda koje su to razlike, od- 
govor je: »Srbi, Hrvati i Bošnjaci razlikuju se, kako se 
obično kaže, po religiji: jedni su pravoslavni, drugi kato- 
lici, a treći muslimani. [...] Ono što je prije bila religija — 
tako glasi uobičajeno objašnjenje bosanskih odnosa — 
danas je nacija« (ibid.). 

Zanimljivo je da mnoštvo zapadnoevropskih država 
ne razlikuje svoje građane prema religiji, a SFRJ je, iako 
komunistička država, to činila: »Ali baš u jednoj komuni- 
stičkoj državi je razlikovanje građana prema religiji sve 
drugo samo ne nešto razumljivo po sebi. Mnoge države 
su religijski raznovrsne, a ne sprovode takvo razlikova- 
nje. I to ne samo u zapadnoj Evropi: npr. u Albaniji su 
70% muslimani, 20% pravoslavci i 10% katolici, a da ta 
razlika ni prije ni poslije strogo ateističkog režima od 
1944. do 1992. nikad nije igrala neku ulogu kod pitanja 
organiziranja države« (ibid.). 

No, »pripadnost različitim religijama može doprini- 
jeti stvaranju dviju nacija, jer nema nikakve sumnje da 
su rimsko katoličanstvo (sa svojom popratnom pojavom, 
latiničkim pismom) i pravoslavlje (sa svojom popratnom 
pojavom, ćiriličkim pismom) podijelili Hrvate i Srbe us- 
prkos zajedničkom kulturnom jeziku« (Hobsbavvm 

1991: 85-86). Tako se današnje Hrvate, Srbe i Bošnjake 
uzima za primjer kad se želi pokazati kako se nacije 
mogu napraviti na osnovi religije, a ne na osnovi jezika 
ili nečega drugog: »Neke nacije poput npr. Srba, Hrvata i 
Bošnjaka se gotovo samo pomoću religije (ili pomoću svo- 
je izgubljene religije) razlikuju jedna od druge, te se 
jezično ili 'rasno' gotovo nimalo ne razlikuju od nacija s 
kojima su u konfliktu« (Gellner 1999: 129; usp. i Se- 
ton-Watson 1977: 134). 

Na južnoslavenskom prostoru postojala je »religijska 
rascjepkanost i podjela, i to prije nastanka nacionalne 
svijesti i nacionalne slike povijesti« (Turczvnski 1976: 8). 
Zato »je katolička religija bila stalno prisutna kao ideo- 
loški sposobna osnova nacionalizma za nacionalno raz- 
graničavanje hrvatstva naspram srpstva« (Behschnitt 
1980: 245). Ona je naposljetku i iskorištena: »Ponekad 
su religijska suprotstavljanja podijelila ili oslabila nacije, 
ili su čak kao u slučaju katoličkih Hrvata i pravoslavnih 
Srba doprinijela nastanku novih nacija« (Kohn 1962: 
21). Tako je kod nas došlo do nastanka »'religijski uvjeto- 
vane' nacionale svijesti, što nije bio slučaj u zapadnoj i u 
srednjoj Evropi« (Turczvnski 1976: 13). 

Različita »religija je služila u fazi nacionalnog pokre- 
ta do 1914. prvenstveno kao razlikovno obilježje između 
Srba i Hrvata jer jezik [...] tu funkciju nije ispunjavao« 
(Behschnitt 1980: 245). A nacionalnim pokretima proiz- 
vedeno »etniziranje društva producira ili pojačava reli- 
gijski konflikt i vodi do politiziranja religijske pripadno- 
sti. Etnonacionalni rat proizvodi religijsku mržnju« (Al- 
termatt 1996: 123). Južnoslavenski prostor pokazuje 
»da se religijski fundamentalizam može povezati s et- 
ničkim nacionalizmom i time bitno zaoštriti postojeće 
suprotnosti. [...] U unutarnju logiku tih obaju -izama 
spada da proizvode slike neprijatelja« (ibid.: 102). 

Ovaj dio Evrope izdvaja se po tome što »nigdje u 
Evropi danas nisu religija i etnos tako jako međusobno 
povezani kao kod južnih Slavena na Balkanu. Tamo sve 

narodne grupe uzimaju za definiciju vlastitog identiteta 
kulturne svjetove u slikama, simbole i mitove, koje im 
katolička, pravoslavna i muslimanska religijska kultura 
obilno stavljaju na raspolaganje« (ibid.: 121). Tako »da 
su nacija i crkva u jugoistočnoj Evropi 'dva praktično ne- 
razdvojiva pojma'« (Turczvnski 1976: 8). 

U Hrvatskoj je prošireno shvaćanje prema kojem »se 
o vjeri u neraskidivu vezu između katoličke religije i 
hrvatskog nacionalnog identiteta misli da je povijesna 
garancija nacionalnog opstanka« (Skrbiš 1999: 109). Ta- 
kvo shvaćanje znatno utječe na sveukupni izgled da- 
našnjeg društva u Hrvatskoj: »Bitan činilac koji poli- 
tičku kulturu u Hrvatskoj znatno određuje jest veliki ut- 
jecaj konzervativne katoličke crkve, koja ima izrazitu 
sklonost prema ideologiji hrvatskog nacionalizma. Em- 
pirijski podaci dokazuju tu povezanost i kod građana: iz- 
raziti hrvatsko-nacionalistički stav vrlo često je spojen s 
jakom katoličkom religioznošću. Za političku kulturu 
tog segmenta hrvatskih građana, koji čini izborno tijelo 
desnih stranaka, karakteristična je i veća sklonost auto- 
ritarnosti i tradicionalnim vrijednostima« (Zakošek 
2 2004: 714). 



Znači li pravljenje nacije ujedno demokratizaciju 

Akcije vođene pod parolom nacije često su suprotne od 
demokracije. Suprotstavljenost demokraciji ne iznena- 
đuje ako se zna da »nacionalna misao i demokratska 
emancipacija nisu ni u kakvom neposrednom odnosu. Te 
dvije pojave pripadaju različitim 'svjetovima'. Mogu se, 
doduše, pravljenje nacija (dakle 'izmišljanje' ili 'konstru- 
iranje' nacija i s njima povezanih nacionalizama) i dru- 
štvena odnosno demokratska emancipacija povijesno po- 
klopiti (tj. odvijati se u istom razdoblju) i pojaviti se u 
međusobnom odnosu. No, to je iznimka, a ne pravilo. U 
najpogubnije zablude 19-og i 20-og stoljeća ubraja se 

shvaćanje da su širenje nacionalne misli i društvena 
emancipacija dvije strane jedne te iste medalje. Pozadi- 
nu tog krivog shvaćanja činio je zapadnoevropski odno- 
sno iz revolucije rođeni francuski model nacije i nacio- 
nalne države. U francuskom slučaju su nacionalna mi- 
sao i građanska prava odnosno izgradnja civilnog dru- 
štva išli ruku pod ruku (barem kao intencija) i bili me- 
đusobno vrlo povezani. Ali to je bio ako ne slučaj, a onda 
ipak specifična povijesna konstelacija, koja se samo u 
malobrojnim slučajevima ponovila. Sto su udaljenije od 
tog originala vremenski, društvenoekonomski i kultur- 
no bila sljedeća pravljenja nacije, to veća je bila provalija 
između nacionalne misli i demokratske emancipacije, i 
tim manje su kopije (odnosno kopije kopija) ličile origi- 
nalu« (Sundhaussen 1993: 45-46). 

Na našim prostorima »u jugoistočnoj Evropi nema 
nijednog uvjerljivog primjera daje nacionalna emancipa- 
cija poticala društvenu i demokratsku emancipaciju. Na- 
protiv, ima mnoštvo primjera daje nacionalna emanci- 
pacija (ili kako god se to nazivalo) blokirala formiranje 
demokratskog i 'otvorenog' društva« (ibid.: 47). Tako 
danas kroatisti blokiraju nastanak demokratskog i otvo- 
renog društva jer zastupaju etnojezični nacionalizam: 
»Etnojezični nacionalizam pogoduje nastanku zatvore- 
nih društava. A nacija u takvim okolnostima postaje mit. 
Vjera u izbavljujuću snagu i istinitost tog mita pokreće 
mase, proizvodi spremnost za žrtvu, omalovažavanje 
smrti i prihvaćanje nasilja. Za razliku od takvog shva- 
ćanja nacije, bazira se demokracija u složenom društvu 
na priznavanju razlika i suprotnosti u interesima; ona 
podrazumijeva funkcionirajući pluralizam i zahtijeva 
odstupanje mita nacije« (ibid.: 46). 

Poznato je da »se nacija — prema Andersonu — kao 
zajednica zamišlja 'jer se neovisno o stvarnoj nejednako- 
sti i izrabljivanju shvaća kao drugarski savez jednakih'. 
A za tu fikciju jako apstraktnog, anonimnog i naposljet- 
ku samo emocionalno posredovanog 'bratstva' ne samo 



Nacija, identitet, kultura, povijest 219 



da su spremno umrli milijuni ljudi (kako su nacionalisti 
očekivali), nego su za tu fikciju i jednako spremno ubijali 
(bez ikakvog osjećaja nepravde ili krivice). To, međutim, 
nije sprečavalo ni nacionalističke političare ni 'propov- 
jednike nacije' — pod tim se misli na povjesničare — da 
ostvarivanje nacionalne države 'prodaju' kao politički 
uspjeh moderniziranja, kao demokratsku i društvenu 
emancipaciju. Formiranje nacionalne države (svejedno 
pod kakvim uvjetima, s kakvim popratnim pojavama i s 
kakvim posljedicama) je u očima većine povjesničara iz 
jugoistočne Evrope odlučujuća etapa u procesu emanci- 
pacije. Nacionalnu državu — pa makar imala mnoštvo 
grešaka i makar ne bila ništa drugo nego ogromna tla- 
čiteljska mašinerija — slave njeni protagonisti i apologe- 
ti kao 'konačni cilj' povijesti, kojemu se svi drugi ciljevi 
moraju podrediti« (ibid.: 46-47). 

Većina povjesničara i filologa u jugoistočnoj Evropi 
piše kao da »je nacija 'svrha' i najveći mogući proizvod 
povijesti; međutim, u tome nisu ni u kojem slučaju u pra- 
vu« (Szucs 1981: 135). Činjenica je da »se ne smije staviti 
znak jednakosti između napretka i povijesti nacionalnog 
razvoja« (ibid.: 58). Na južnoslavenskim prostorima je 
pravljenje nacije čak »spriječilo proces moderniziranja 
jer je neumjeren dio oskudnih društvenih resursa kon- 
centriran odnosno rasipavan na homogeniziranje nacije, 
učvršćivanje i ekspanziju 'nacionalne države' i na ostva- 
rivanje prestižnih nacionalnih objekata« (Daskalov/Sun- 
dhaussen 1999: 109). 



Što zna jugoistočna Evropa o formiranju nacija 

Znanstvene spoznaje navedene u prethodnim poglavlji- 
ma kao da nisu poznate u istočnoevropskim zemljama, 
čak ni među tamošnjim povjesničarima i sociolozima. 
Kod ovih tema upadljiva je razlika između zapadnoe- 
vropskih i istočnoevropskih znanstvenika: »Dok većina 

zapadnih povjesničara naglašava povijesnost i time pro- 
mjenjivost nacije, skloni su istočnoevropski sociolozi on- 
tološkom promatranju, te nazivaju naciju otvoreno ili 
prikriveno prirodnim fenomenom« (Altermatt 1996: 
42). Čak i izraz »povijesnost« u navedenom citatu tu- 
mače na različit način: dok za zapadnog autora on znači 
'nastalo uslijed konkretnih okolnosti u određenom vre- 
menskom intervalu novije povijesti', istočni autor ga čita 
kao 'naslijeđeno iz daleke povijesti' jer naciju shvaća kao 
pleme koje postoji iz pradavne prošlosti, nepromjenjivo, 
prirodno i vječno. 

Uslijed razlike u shvaćanju, odnosno u spoznajama, 
»povjesničari u jugoistočnoj Evropi ne koriste pojam 
'pravljenje nacije' jer nacije ne shvaćaju kao povijesne 
konstrukcije, nego kao nadepohalne, prirodne jedinice 
(esencijalizam), koje mogu privremeno postati potisnu- 
te, ali nakon toga se probude. Zato umjesto da govore o 
'pravljenju nacije', govore o 'preporodu'. Pritom se misli 
na isti proces koji se u zapadnoj znanosti naziva prav- 
ljenjem nacije« (Hosch/Nehring/Sundhaussen 2004: 
470). To je doista velika razlika u pristupu jer »dok teo- 
rem 'preporoda' implicira naciju 'koja se budi' kao već 
postojeću jedinicu, u centru istraživanja pravljenja naci- 
je stoji konstruiranje nacije kao novog društvenog oblika 
organiziranja, tj. pitanje tko, zašto i kako pravi naciju« 
(ibid.). 

Umjesto da se traži odgovor na pitanje tko, zašto i 
kako pravi naciju, na južnoslavenskim prostorima do da- 
nas vlada iluzija da je nacija oduvijek postojala: »Za 
shvaćanje nacije karakteristična je kod balkanskih naro- 
da paradigma uspavane ljepotice. Uspavana ljepotica je 
nacija. Nju je zla vještica začarala u duboki san, iz kojeg 
je probuđena tek mnogo stoljeća kasnije — nedirnuta, 
nepromijenjena i lijepa kao uvijek. Ono što se dogodilo 
između početka sna i buđenja, dogodilo se u najboljem 
slučaju u snu, i postoji samo kao trauma. [...] Nakon 
buđenja ili — kako se kaže u balkanskim zemljama (i ne 

samo tamo) — nakon 'preporoda' trebala bi nacija izno- 
va zasjati u svom prijašnjem sjaju. To znači: ona bi treba- 
la obuhvatiti sve potomke navodne porijeklom povezane 
zajednice i trebala bi imati (barem) onaj isti teritorijalni 
obim« koji je navodno prije imala (Sundhaussen 1997: 
84). 

U jugoistočnoj Evropi se »svi nacionalni pokreti pozi- 
vaju na svoja 'nacionalna prava', koja su stekli prije 
uspavljivanja ljepotice, a što dublje u prošlost sežu ta 
'prava', to su im svetija. Drugim riječima, ne samo da se 
nacija shvaća kao vječni organizam, nego se i višenarod- 
na srednjovjekovna država predočava kao organska tvo- 
revina u obliku suvremene nacionalne države« (ibid.). 
Na taj način se pokušava postići »potvrđivanje ili ospora- 
vanje određenog sadašnjeg političkog stanja pomoću ire- 
levantnih 'povijesnih argumenata' i anakronih 'povije- 
snih prava'« (Szucs 1981: 51). Činjenica je, međutim, da 
»ne postoji 'povijesno pravo'« (ibid.: 58). 

Na južnoslavenskim prostorima nije primjenjivan 
znanstveni pristup, nego su »podupirana i do promjene 
sistema dovedena u vodeću poziciju ona istraživanja koja 
su nastojala potvrditi teze o zajedničkom porijeklu ili 
jezičnom kontinuitetu. To je do danas ostavilo duboke 
tragove u znanosti tranzicijskih država« (Riedel 2005: 
244). Naime, »već i prije kraja suprotstavljenosti na 
istočni i zapadni blok 1989. oslanjale su se politike iden- 
titeta socijalističkih sistema jugoistočne Evrope na kul- 
turne činioce poput jezika i religije. Tako su stari šefovi 
države i partije legitimirali svoju političku vlast sve više 
pomoću mitova nacionalne povijesti, koji su se prven- 
stveno služili modelom zajednice povezane porijeklom i 
jezikom. Istraživanje upotrebljivo za potvrđivanje takve 
teze bilo je ne samo potpomagano, nego je prije promjene 
sistema u dotičnim zemljama često imalo toliko domi- 
nantno mjesto da sve do danas presudno obilježava 
znanstvenu djelatnost dotičnih zemalja« (ibid.: 316). 

Zato je tipično da su nastajale i nastaju knjige kojima 
se može zamjeriti sljedeće: »U toj knjizi je stalno riječ o 
'Hrvatima', a da autor nije ni jednom jedinom riječju 
spomenuo povijesni problem postepenog oformljivanja 
hrvatskog naroda, da je to trajalo stoljećima i da se tek 
na kraju konstituirala hrvatska nacija u svom dana- 
šnjem obimu. [...] Povezan s tim prvim problemom je ije- 
dan drugi: isto tako stabilnu i nepromjenjivu veličinu 
kao Hrvati predstavljaju za autora i hrvatske 'zemlje'. 
[...] Nakon te pogrešne osnovne postavke, koju autor iz- 
nosi kao nešto što se samo po sebi podrazumijeva, 'izgle- 
da hrvatska povijest od 7. stoljeća kao daje njen nosilac 
bio ujedinjeni državni narod s nacionalnom sviješću i na- 
cionalnim teritorijem koji uglavnom odgovara dana- 
šnjem, ako ne i većem'« (Lehfeldt 2000: 218-219). 

I novi udžbenici povijesti u Hrvatskoj podvrgnuti su 
kritici jer su napravljeni prema primordijalnom shva- 
ćanju da današnje nacije postoje oduvijek: »primordijali- 
stički autori ne spominju da su do relativno nedavno po- 
stojali Hrvati, Slavonci, Istrani i Dalmatinci, te da su 
Hrvati bili samo oni koji su živjeli na kajkavskom dija- 
lektalnom području oko Zagreba« (Bellamv 2003: 172). 

Takve činjenice se ignoriraju jer »pripadnicima od- 
ređene etničke grupe često uopće nije bitno da li se radi o 
mitovima o povijesti ili o povijesnim činjenicama. Oni i 
znanstvene pokušaje demitologiziranja njihove nacio- 
nalne povijesti gledaju kao napad na njihov grupni iden- 
titet« (Riedel 2005: 244-245). Radije ponavljaju mitove o 
zajedničkom porijeklu: »Iako porijeklo kao činilac identi- 
teta ima vrlo mali doseg, najčešće samo par generacija, 
projicira se mitski u povijest. Zato skoro svaki balkanski 
narod danas ima po svojoj nacionalnoj povijesti određeni 
antički narod za praoca, što se na znanstvenoj razini opi- 
suje terminom etnogeneza« (ibid.: 245). 

Pa stoga »analiza obilježja identiteta u njihovoj povi- 
jesnoj dimenziji mora uzimati u obzir da ih sukobljene 
strane često proizvoljno projiciraju u prošlost kako bi 

pojačale doseg svojih izjava i njihovog djelovanja. Čak i u 
znanstvenoj literaturi tvrdokorno se održavaju teze koje 
tvrde da postoji potpuni kontinuitet povijesnih uzora do 
našeg vremena — a pritom ne mogu podastrijeti sigurne 
izvore. Primjeri za to su već spomenuti mitovi o porijek- 
lu različitih balkanskih naroda ili etnički navodno ho- 
mogena srednjovjekovna carstva (činilac povijest). A i 
jezični uzori iz antike (činilac jezik) nisu ništa drugo 
nego fikcija, tj. naša predodžba o prošlim jezičnim stanji- 
ma. Jer mi danas raspolažemo samo pisanim dokumen- 
tima i ne znamo ni koliko ljudi ih je uopće moglo čitati ili 
napisati, ni koje jezike su ljudi stvarno govorili. Ukratko 
rečeno, horizontalno uplitanje činilaca identiteta u poje- 
dinom konfliktu identiteta služi se često resursom ne- 
znanja« (ibid.: 247). 

Dominacija neznanja u pristupu naciji karakteri- 
stična je za jugoistočnu Evropu jer do danas »političke 
elite u jugoistočnoj Evropi i akteri koji djeluju na tom 
prostoru očito daju prednost onoj politici identiteta koja 
još uvijek počiva na mitovima o zajedničkom porijeklu, 
na interpretacijama povijesti, na jeziku i religiji« (Forn- 
dran iz Riedel 2005: 13). 



Mit o iskonskom postojanju nacije 

U južnoslavenskim državama njeguje se mit o iskon- 
skom postojanju nacije, štoviše »u doba masovnih medija 
se taj mit [nacije] [...] pomoću tehnike masovnih medija 
planski širi« (Klose 1993: 72). Poznat je kao primordijal- 
ni pristup naciji, a »primordijalni pristup potječe od sa- 
mih nacionalista. Osnovna ideja pritom je da dotična na- 
cija postoji već odavno i da se njena povijest može pratiti 
stoljećima unazad. Po tome je nacija već doživjela slavne 
epohe pune junaka i cvjetanja, što treba bodriti članove 
te nacije danas. Problem tog pristupa je što je on poza- 
mašno u kontradikciji s činjenicama« (Breuillv 1999: 

241). I što je suprotan od znanstvenog pristupa: »Kao 
većina ozbiljnih znanstvenika ne smatram 'naciju' pr- 
votnom ili nepromjenjivom društvenom jedinicom« 
(Hobsbawm 1991: 20). Neosporno je da »nacije nisu 
nešto vječno. Imale su svoje početke i imat će svoj za- 
vršetak« (Renan 1993: 20). 

S tom činjenicom, poznatom nepristranim povjesni- 
čarima, nacionalist nije u stanju suočiti se: »objektivnoj 
mladosti nacija s gledišta povjesničara stoji nasuprot 
subjektivna starost u očima nacionalista« (Anderson 
1988: 14). Već početkom 80-ih godina pri uspoređivanju 
istočne i zapadne Evrope uočeno je o nacionalizmu u 
istočnoj da »u prirodu tog nacionalizma ubraja se do da- 
nas sklonost samozavaravanju, iluzijama, hvalisanju i 
ispraznom zveckanju oružjem« (Szucs 1981: 93). Kako bi 
se spriječilo kritičko preispitivanje, »nacionalna povijest 
i kultura su etniziranjem postale neprikosnovenom sve- 
tinjom, one su 'narodnim konsenzusom' proglašene či- 
njenicom, koju narod više ne propituje, a izvana se može 
dovoditi u sumnju samo po cijenu neprijateljstva« (Ka- 
schuba 1995: 60). Trajnost takvog stanja bila je omo- 
gućena time što »su se elite u Jugoslaviji i državnici dru- 
gih istočnoevropskih zemalja održavali na vlasti tako što 
su svoju socijalističku ideologiju dopunjavali nacionali- 
stičkim elementima iz povijesti kulture i povijesti nacije. 
Ti nacionalistički elementi su u mnogo slučajeva preživ- 
jeli neprimjećeno i neoštećeno promjenu sistema« (Rie- 
del 2005: 17). 

Pa kao što se u socijalizmu njegovala slika o pradav- 
nom postojanju nacija, tako je i danas, iako kod te slike 
postoji jedna ozbiljna smetnja: »Nacionalisti dobro znaju 
zašto neki od nas dovode u pitanje univerzalnost nacio- 
nalističkih osjećaja. Svjesni su (i često ih to ljuti) daje na- 
cionalizam u mnogim društvima i povijesnim epohama 
upadljivo odsutan. Oni to dobro znaju, i to ih ispunjava 
gorčinom, pogotovo kad se radi o novijoj povijesti njihove 
vlastite nacije. Ali na kraju uvijek ponovo nađu svoje vla- 

stito objašnjenje i koriste pritom jednu od najčešćih na- 
cionalističkih riječi: buđenje. U doba nacizma čulo se: 
'Njemačka, probudi se!'. I nacionalisti u srednjoj i is- 
točnoj Evropi koriste vrlo rado pojam 'buđenja'« (Gel- 
lner 1999: 23). 

Riječ je o sljedećoj strategiji: »Da bi nacionalizam tre- 
bao biti nešto univerzalno premda se u velikim dijelovi- 
ma svijeta dugo, pa ni do danas uopće nije pojavio, tu 
kontradikciju rješava nacionalist tako što tvrdi daje na- 
cionalizam spavao: 'Naša nacija je oduvijek postojala; 
ona je vječna i neprolazna. Ona nadtrajava kratkoživuća 
stvorenja i generacije u obliku kojih se privremeno ispo- 
ljava. Nacije su temelji ljudske egzistencije, a to što po- 
stoje nije ni slučaj ni moralno nebitno, nego je od central- 
nog značaja za ostvarivanje ljudske sreće. Mnoštvo kul- 
tura je očito naša sudbina i ljudi postižu ispunjenje samo 
zahvaljujući svojoj jedinstvenoj nacionalnoj kulturi, a ne 
pomoću beskrvne univerzalnosti.' Pa ipak, iako uvijek 
prisutna, pada nacija sa svom svojom kulturnom osjetlji- 
vošću uvijek iznova u stanje spavanja i skriva se tako u 
tajnosti. Za njenim spavanjem čeznu navodno njeni ne- 
prijatelji, ako ga čak i ne prizivaju kako bi mogli ojačati 
svoju vlast. 'Stanje spavanja' nacionalnoga, premda se 
taj pojam rijetko koristi, jedno je od centralnih učenja 
nacionalizma. I to sigurno nije slučajno: bez te doktrine 
bi nacionalizam bio izgubljen. Bez nje se prirodni, uzvi- 
šeni i univerzalni status koji se pripisuje nacionalisti- 
čkom principu (i koji nacionalist strasno ističe) ne bi mo- 
gao spojiti s okolnošću da se u povijesti često uopće nije 
ni uzimao u obzir. (Ovo zastupnici uspavane nacije pri- 
znaju nevoljko i s ogorčenošću, kako bi to brzo maknuli 
na stranu primjedbom da se tu radi o površinskoj stvar- 
nosti, koja je nažalost takva i koju treba što brže ispravi- 
ti)« (ibid.: 24-25). 

Doktrina uspavane nacije »služi da se predodžba sve- 
vremenskog nacionalizma pomiri s neospornom činjeni- 
com da se nacionalizam u povijesti prečesto nije pojavlji- 



226 Snježana Kordić / Jezik i nacionalizam 



vao. Doktrina uspavanosti ide na ruku herojskoj ulozi 
koju nacionalizam pripisuje buditeljima« (ibid.: 26-27). 



Ne postoji nacionalni kontinuitet u povijesti 

Kako bi se održao mit o iskonskom postojanju nacije, 
svaka nacionalna južnoslavenska država poziva se na 
davnu prošlost. Tako se npr. danas u Hrvatskoj pozivaju 
na srednjovjekovnu navodno nacionalnu državu jer »po- 
vijesna povezanost sa srednjovjekovnim carstvima na 
tlu današnje Hrvatske treba učvršćivati vjeru da je hr- 
vatska zajednica povezana porijeklom« (Riedel 2005: 
65). Međutim, »od strane nacionalnih ideologa propagi- 
rano pozivanje na srednjovjekovne dinastijske države 
nije održivo kad se podvrgne ozbiljnom znanstvenom 
preispitivanju« (Groschel 2009: 326). Znanstvena istra- 
živanja pokazuju da »srednjovjekovna carstva nisu bila 
čisto slavenske države, kako se zbog korištenja slaven- 
skih jezika najvećim dijelom još i danas tvrdi, nego su 
bila višenarodna carstva. Čak ni njihovi vladari ne mogu 
se prema današnjim spoznajama svrstati ni u jednu 
etničku grupu« (Riedel 2005: 314). Pa »čak i kad se poje- 
dinim srednjovjekovnim dinastijama pripisuje određeni 
identitet, npr. plemićkoj obitelji Nemanjića srpski a Ar- 
padovića hrvatski, to ne dopušta nikakve zaključke o 
etničkoj pripadnosti čitavog stanovništva« (Riedel 2007: 
28). 

Zato je potrebno »kritički se suočiti s mitovima o po- 
vijesti pomoću kojih se u pseudoznanstvenim publikaci- 
jama nastoji dokazati postojanje nekakve nacionalne hr- 
vatske države prije 1000 godina« {ibid.: 23). Naime, 
znanstvenicima je poznato da ni u 19. stoljeću »još nije 
postojala nekakva hrvatska nacija, čak ni po imenu jer 
Hrvatima su se zvali samo stanovnici prvotne Hrvatske 
oko Zagreba« (Tornow 2005: 444). A kad je u 19. st. kre- 
nuo proces pravljenja nacija, to nije bio nacionalni prepo- 

rod ili ponovno rađanje nacije jer »nije nešto prepo- 
rođeno ili ponovo rođeno stoje već prije postojalo u neko 
'zlatno' predosmansko doba, nego je napravljeno nešto 
posve novo« (Daskalov/Sundhaussen 1999: 108). 

Stoga pozivanje na srednjovjekovna carstva ne može 
poslužiti kao dokaz daje u ono doba postojala nacionalna 
država ili nacija: »prije će biti da izvođenje pojma nacije 
iz antike ili iz srednjovjekovnog carstva odgovara želji za 
društvenim kontinuitetom i dizanjem vrijednosti vlasti- 
tog nacionalnog identiteta. No to izvođenje iz prošlosti je 
u kontradikciji s povijesnom činjenicom da su nacije po- 
jave iz novog vremena« (Riedel 2005: 34). 

Navedena »činjenica da su moderne nacije vremen- 
ski gledano sasvim nova pojava dovodi etnički zasnova- 
nu nacionalnu državu u poteškoće legitimiranja. Tim 
angažiranije tvrdi pogotovo nacionalizam baš suprotno; 
on 'stvara »povijest«. Objektivna suvremenost nacija 
kao kulturnih tvorevina u očima povjesničara smeta nji- 
hovoj subjektivnoj starosti u očima nacionalista'« (ibid.: 
33). 

Nacije nemaju povijesni kontinuitet, »to se u me- 
đuvremenu smatra činjenicom, a ipak se često zastupa 
suprotno shvaćanje prema kojem je nacionalna identifi- 
kacija nešto tako prirodno, prvotno i neprolazno da ne- 
kako prethodi povijesti« (Hobsbawm 1991: 25). Zato je 
»zadatak povjesničara da kategorije kao što su nacija i 
etnos razotkrije u njihovom povijesnom kontekstu i da, 
umjesto esencijalističke fikcije u stilu etnonacionalizma, 
pokaže njihovu političku i ideološku funkciju« (Alter- 
matt 1996: 13). A »poseban zadatak povjesničara [...] mo- 
gao bi naposljetku biti da sasvim jasno pokažu da su na- 
cije konstrukt. One ne postoje prirodno, nego se napra- 
ve« (Rurup 1993: 34). 

Ne postoji narodni kontinuitet u povijesti 

Suočen s gore navedenim spoznajama domaći čitatelj će 
možda uzvratiti da je pravljenje nacije ustvari samo 
osvještavanje već postojećeg naroda te da je taj narod io- 
nako oduvijek činio jednu naciju, samo toga nije bio svje- 
stan. Potrebno je stoga istaknuti da proučavanja naroda 
iz prošlosti pokazuju »da između tih naroda i suvreme- 
nih nacija nema direktne ili čak determinističke veze« 
(Breuilly 1999: 242). 

Pogrešno je »povezivanje 'narodnog' i 'nacionalnog' 
s povijesnog gledišta. U doba kada čak ni plemstvo ni 
građanstvo nije imalo pojmove za zamjećivanje suvreme- 
ne kategorije 'nacije' i kad nije raspolagalo etičko-poli- 
tičkim i emocionalnim preduvjetima za suvremeni pa- 
triotizam, trebalo bi da je seljaštvo, koje nije imalo ni- 
kakvu sposobnost političkog djelovanja i koje je bilo poti- 
snuto iz političke sfere, instinktivno slutilo nešto što će 
povijest tek stoljeće kasnije proizvesti u izrazito slo- 
ženom procesu? Ono [...] kamo čak ni veliki mislioci 18. 
stoljeća nisu mogli dospjeti [...], trebalo bi daje stoljećima 
bilo prisutno u instinktima potlačenog naroda?« (Szucs 
1981: 54-55). 

Osim toga, »narodi, međutim, jedva da se mogu defi- 
nitivno opisati prema objektivnim kriterijima, zbog čega 
ostaje na raspolaganju samo subjektivna pripadnost. 
Svatko pripada onom narodu u koji sam sebe ubraja« 
(Altermatt 1996: 80). Nadalje, »narodi nisu statične i 
stabilne tvorevine. Oni su djelo čovjeka [...]. Suprotno ro- 
mantičnim predodžbama proširenim pomoću mitova o 
porijeklu, radi se o razvijenim oblicima društvene orga- 
nizacije koji su proizišli više-manje slučajno iz stalnih 
formiranja grupa, u kojima su na jednak način sudjelo- 
vali autohtoni i strani elementi, 'osvajači i starosjedioci'« 
(Hosch 1999: 36). 

Ne može se, dakle, reći da je narod prije početka 
pravljenja nacija u 19. st. bio okupljen u takve grupe koje 

bi se podudarale s današnjim nacijama. I »nije postojao 
'prirodni' razvoj od etničke ili neke druge zajednice do 
nacije« (Pfaff 1994: 13), nego »su sve zajednice koje su 
veće od seoske, s njenim licem u lice kontaktima, za- 
mišljene zajednice« (Anderson 1988: 16). 

Današnji »suvremeni pojam domovine nije nastao 
tako da su se mase ljudi na prijelazu iz 18. u 19. st. izne- 
nada svuda u zemlji osjećale tako udomaćene kao u svom 
rodnom selu, rodnom gradu, u poznatom okolišu. [...] Po- 
litička domovina je porijeklom ideja. Razvio ju je na 
početku uski sloj intelektualaca: političari, književnici, 
pisci povijesti, pravnici, filozofi, 'propagandisti' nacio- 
nalne svijesti; oblikovali su je u govorima, u javno-prav- 
nim teorijama, u teorijama o prošlosti, u pjesmama su 
oblikovali mjesto i misiju nacije, također i u političkim 
pamfletima i nacionalnim himnama, dok naposljetku 
čitav taj način razmišljanja pomoću škola, masovnih me- 
dija, novina i knjiga nije stvarno postao zajednički masa- 
ma. Jedanput kao parola plemenitih i opravdanih nasto- 
janja, drugi puta u službi lažljivih i demagoških tenden- 
cija« (Szucs 1981: 107). 

Povezano s tim, i »suvremeni pojam naroda razvio se 
tek u novo doba« (Groschel 2009: 179). Istaknuti »is- 
traživači nacionalizma poput Ernesta Gellnera, Bene- 
dicta Andersona i Erica Hobsbawma pokazali su da se 
narodi doduše doživljavaju kao univerzalni i svevremen- 
ski, ali da su objektivno gledano pojave modernog doba« 
(iz Groschel 2009: 322). S obzirom na te spoznaje, nailazi 
na kritiku kad predstavnici južnoslavenskih nacionalnih 
filologija pišu kao da današnji narodi postoje od davnina. 
Uočavajući da npr. Radoslav Katičić, Stjepan Babić, Au- 
gust Kovačec, Marko Samardžija i Ante Selak pišu kao 
da hrvatski narod postoji već tisućama godina, Groschel 
(2009: 323) svrstava nabrojane hrvatske filologe među 
primordijaliste, za koje je karakteristično da su neu- 
pućeni u rezultate suvremenih socioloških i antropo- 
loških istraživanja. U kratkim crtama, »osnovni stavovi 

primordijalizma su: razvrstavanje ljudi u različite naro- 
de proizlazi iz 'prirodnog uređenja'. Različitost naroda 
ostaje u osnovnome konstantna. Narodi su primarno za- 
jednice povezane porijeklom. U Evropi postoji direktni 
kontinuitet između plemena iz doba seobi i naroda/naci- 
ja iz novog doba« (ibid.: 322). 

U neskladu s primordijalističkom tvrdnjom o konti- 
nuitetu i o porijeklom zadatoj etničkoj pripadnosti je i 
što »nije istina daje etnička pripadnost jednostavno ona 
usvojena rođenjem. Kao što ljudi mijenjaju religiju [...] 
tako mogu promijeniti i mijenjaju etničku pripadnost« 
(Bienen 1995: 168-169). Zašto znanstveni uvid u etnos 
nije toliko poznat na južnoslavenskim prostorima, ob- 
jašnjava se proširenošću populističkih shvaćanja u koji- 
ma dominiraju mitovi o porijeklu. Iz usporedbe populi- 
stičkih i znanstvenih shvaćanja etnosa vidi se da »posto- 
je dvije suprotstavljene interpretacije etnosa« (Horner 
2005: 168). Jedna je esencijalistička, a druga konstrukti- 
vistička: »Prema esencijalističkom pristupu etnos je za- 
snovan na fiksnom skupu kriterija, koji određuju član- 
stvo grupe. S konstruktivističke točke gledišta etnos je 
nešto vrlo podložno utjecaju, nešto što nastaje pregova- 
ranjem u procesu međugrupnih odnosa. Varijacije ovog 
drugog shvaćanja dominiraju u aktualnim znanstvenim 
radovima iz društvene antropologije i naglašavaju fleksi- 
bilnu prirodu etnosa, kao i svih drugih tipova samoiden- 
tifikacije i kategoriziranja Drugih. Međutim, ono prvo 
shvaćanje dominira u popularnom ili 'narodskom' poi- 
manju etnosa« (ibid.). Za razliku od narodskih poimanja, 
»pozicije konstruktivizma su: svi evropski narodi su dru- 
štveni konstrukti novoga doba« (Groschel 2009: 322). 

Koliko god popularne predodžbe sugerirale suprot- 
no, u 19. stoljeću na Balkanu današnji etnosi još nisu po- 
stojali: analiza zemljopisnih karata iz 19. st. koje su pra- 
vili geografi u službi Bečke Monarhije pokazuje da su 
»geografi pritom takoreći na crtaćem stolu stvarali etno- 

se i nacije, koji u ono doba — koji god kriterij da se uzme 
— još nisu postojali« (Riedel 2005: 232). 

Iako etnosi nisu nastali prirodno, i ne počivaju ni na 
jeziku ni na porijeklu, »dosad se zadržala u općoj upotre- 
bi predodžba da se kod etnosa radi o zajednici povezanoj 
porijeklom. [...] I aktualno izvještavanje u medijima 
predstavlja etničku svijest o identitetu pretežno kao ne- 
što što počiva na objektivnim odnosima porijekla i jezika 
te se na njima može i politički legitimirati. Stoga je jedan 
od osnovnih ciljeva ovoga rada da analizom politike iden- 
titeta u kriznoj regiji jugoistočne Evrope oduzme začara- 
nost misteriji navodno objektivnih i esencijalnih vrijed- 
nosti etničkih zajednica. U radu će se pokazati da su i 
same kulturne vrijednosti tvorevine ljudskog izmišljanja 
i zato podložne stalnim promjenama« (ibid.: 31). 



Ne postoji kulturni kontinuitet u povijesti 

Kod pravljenja hrvatske nacije u 19. st., kao i kod prav- 
ljenja srpske ili slovenske, koristio se pojam kulture. 
Kako bi se ciljane grupe ljudi okupilo u naciju, pozivalo 
se na zajedničku kulturu. No, tvrdnja o zajedničkoj kul- 
turi i njenoj prirodnosti »je namjerna prevara od strane 
nacionalnih 'preporoditelja', 'laž', jer je koncepcija nacije 
koju je tek trebalo napraviti prikazana kao odavno po- 
stojeća iako do razdoblja 'izmišljanja' nacionalne legiti- 
macije od strane nacionalnih pokreta u 19. stoljeću nije 
nikad postojala. Mimo postojeće kulturne i društve- 
no-političke stvarnosti propagiran je jedan koncept za 
sprovođenje vlastitih političkih ciljeva« (Zorić2005: 12). 

Taj zamišljeni koncept manjine »je stupio na mjesto 
dotadašnje jezično-kulturne i političke norme, ali ga je 
— suprotno tvrdnjama nacionalista — prvo tek trebalo 
napraviti i zatim učiniti prihvatljivim većini« {ibid.: 
27-28). Manjina je tako počela graditi kulturu laži: »Kul- 
tura laži je ciljana upotreba nekog kulturnog koda od 

strane manjine koja se ne podudara s kulturnom nor- 
mom i tradicijom kolektiva« (ibid.: 29). Nosioci kulture 
laži »posežu za krivotvorenjem povijesnih dokumenata i 
stvarnog stanja stvari, za namjernim jednostranim us- 
mjeravanjem kulturnog pamćenja kako bi poduprli svoje 
tvrdnje« (ibid.: 10). 

Budući da »i Gellner i Anderson u svojim teorijama o 
nastanku i koncepciji nacije i nacionalizma i u debatama 
povezanim s tim stalno implicitno ukazuju na laž kad go- 
vore o 'izmišljanju' nacije«, to je argument i »za ekspli- 
citnu upotrebu pojma 'laži'« u istraživačkim radovima o 
nacionalnoj kulturi (ibid.: 80). Nesumnjivo je da »po- 
moću pojmova kakvi su izmišljanje odnosno konstrui- 
ranje nekog kulturnog koncepta može se zaobići pojam 
laži, koji je na prvi pogled polemičan, no takvim zaobi- 
laženjem bi se zatupila provokativna oštrina pojmova, a 
ona treba potaknuti na kritičko ophođenje s pojmom 'na- 
cionalnog preporoda'« (ibid.: 15). 

Nacionalizam »propovijeda i brani kontinuitet, ali 
sve duguje odlučnom i ekstremno dubokom lomu u povi- 
jesti čovječanstva« (Gellner 1990: 125). Nakon što su pri- 
rodne znanosti dokazale da nije postojao biološki nacio- 
nalni kontinuitet, onda je u nacionalističkom pisanju po- 
vijesti »na mjesto spomenutog biološkog nacionalnog 
kontinuiteta došao — i u drugim društvenim znanosti- 
ma — kulturni identitet, pod kojim se slično iracionalno 
mogu subsumirati sva moguća navodna svojstva« (Frit- 
sche 1992: 83). 

Isto kao pozivanje na nacionalno biološko jedinstvo, 
pozivanje na kulturno jedinstvo ima funkciju da sugerira 
sliku nacije prema kojoj »nacija nije više grupa koja se 
manje-više dobrovoljno udružuje u okviru jednog poli- 
tičkog vodstva, nego se zamišlja kao zatvorena, 'prirod- 
na' cjelina, koja ima pravo na političku suverenost« 
(Zorić 2005: 37). Takvo gledište dominira danas u južno- 
slavenskim državama. Međutim, već unazad pola sto- 
ljeća je poznato da »predodžba o jedinstvu nacionalne 

kulture i o njenoj primjenjivosti kao kriterija za pojam 
nacije vodi u zabludu« (Lemberg 1964 II: 42-43). 

Nacije ne nastaju na osnovi nekakve zajedničke kul- 
ture. Zajednička kultura nije postojala ni kod nacije koja 
je prva oformljena na evropskom kontinentu krajem 18. 
stoljeća, kod francuske nacije: »U svojoj knjizi Peasants 
into Frenchmen: The Modernization of Rural France, 
1870-1914, Weber je (1976) opisao napore koji su trajali 
generacijama da se izolirani, neobrazovani i siromašni 
seljaci, duboko ukorijenjeni u svoje lokalne kulture, 
transformiraju u pripadnike nacije — dakle, jedne naci- 
je. Stara Francuska je bila sastavljena od mnoštva raz- 
ličitih društava i kultura, koje su govorile različitim jezi- 
cima; 1860. petina stanovništva još uvijek nije uopće 
znala francuski. To je bila društvena realnost u kojoj je 
— ili bolje rečeno protiv koje je — propagirana ideja jed- 
nog stoljeća stare povijesti Francuske kao nacije« (Broc- 
kmeier 2001: 219-220). 

Istraživanje kulture, dakle, kao i istraživanje jezika 
ili porijekla, daje rezultat da »nacionalizam i pojam na- 
cionalnosti nisu primordijalni [...]. Naprotiv, nacionali- 
zam je bio i jest društveno i politički konstruiran« (Kup- 
chan 1995: 3). Nacionalnost »je relativno nova pojava« 
(Jenkins/Sofos 1996: 11). Za ilustraciju, npr. njemačka 
nacija nastala je tek sredinom 19. stoljeća: do tada su po- 
stojali Prusi, Bavarci, Vestfalci, Saksonci itd., a političari 
su ih sredinom 19. st. oformili u jednu veliku grupu, u 
Nijemce. O Nijemcima se, dakle, može govoriti tek od 
sredine 19. stoljeća. Kod nas je isto tako: do 19. st. posto- 
jali su Slavonci, Dalmatinci, Ragužani itd., a političari su 
ih od sredine 19. stoljeća počeli oformljivati u jednu gru- 
pu. 

Bez obzira što iz školskih programa i medija u južno- 
slavenskim državama dolaze suprotne sugestije, činjeni- 
ca je da »većina novih država nastala je bez onog zajed- 
ništva osjećaja, teritorija, administrativne organizacije, 
jezika i kulturne tradicije koje se uzima zdravo za goto- 

vo« (Passin iz Joseph 1987: 72). Kad se ideologizirajezik, 
kao npr. već desetljećima u Hrvatskoj, to je znak po- 
manjkanja nacionalnih veznih sredstava i traganja za 
njima: »Odsutnost zajedničkog etničkog i kulturnog 
identiteta kod novih nacija (koji bi vrijedio za čitavu na- 
ciju) vodi ka planiranju i kreiranju identiteta pomoću 
nacionalnih simbola... To je točka na kojoj se često kori- 
sti nacionalni jezik kao ujedinjujući simbol (zajedno s na- 
cionalnom zastavom, nacionalnim vladarom, nacional- 
nom misijom itd.)« (Fishman iz Joseph 1987: 72). 

Iz istraživanja kulture proizlazi da »nacionalizam 
nije ono što izgleda, a pogotovo nije ono što sam sebi iz- 
gleda. Kulture za koje tvrdi da ih brani ili ponovo oživlja- 
va, često su njegove vlastite izmišljotine ili ih modificira 
do neprepoznatljivosti« (Gellner iz Riedel 2005: 32-33). 



Kultura 

Filolozi na južnoslavenskim prostorima tvrde da postoje 
nacionalno različite kulture i da se zbog toga ne može ra- 
diti o istom standardnom jeziku. No to je višestruko nei- 
spravno jer kulturne granice se ne podudaraju ni s je- 
zičnima ni s nacionalnima ni s državnima (Ammon 
1995: 31). Štoviše, »da ni radikalne jezične razlike ne 
moraju ujedno biti kulturne ili druge razlike pokazuje 
npr. usporedba Beča i Budimpešte: iako su njihovi većin- 
ski jezici (njemački odnosno mađarski) međusobno pot- 
puno nerazumljivi, imaju Budimpešta i Beč i njihovi sta- 
novnici mnogo više zajedničkoga nego npr. Beč i Mun- 
chen ili Beč i Stuttgart« (Payer 2000). Iz navedenog 
primjera se također vidi da se ni nacije i države ne pokla- 
paju s kulturama. 

Znanost je pokazala daje vjera u podudaranje nacio- 
nalnih državnih granica s kulturnima iluzija (Busch/ 
Kelly-Holmes 2004: 2). Već prije pola stoljeća je utvr- 
đeno da »postoje kulture koje obuhvaćaju više nacija, a 

postoje i nacije koje u sebi obuhvaćaju više različitih kul- 
tura« (Lemberg 1964 II: 45). Kod bilo kojeg pokušaja 
klasificiranja ljudi u nekakve nacionalne kulture »odlu- 
čujući problem je u tome što se takvo jednoznačno uvr- 
štavanje ljudi u određene kulture uopće ne može dosljed- 
no sprovesti« (Riedel 2005: 302). 

Naime, tradicija i običaji koji čine kulturu ne podu- 
daraju se s nacionalnim granicama jer kao prvo »pokazu- 
ju često velike razlike unutar pojedinačnih lokalnih po- 
dručja, a s druge strane pokazuju tendenciju da se u naše 
doba u čitavom svijetu ili barem u njegovim velikim po- 
dručjima izjednače« (Kohn 1962: 21). Kao i tradicija i 
običaji, tako i drugo što se navodi pod kulturom ne podu- 
dara se s nacionalnim granicama: znanost, umjetnost, 
religija, tehnička dostignuća, moralne vrijednosti, po- 
našanje — ništa od toga nije po svojim svojstvima nacio- 
nalno specifično. Ljude nije moguće razvrstati u nacije 
po ponašanju, moralnim vrijednostima, niti po znanosti, 
tehničkim dosezima, umjetnosti ili religiji. 

Nepodudaranje kulturnog i nacionalnog ili etničkog 
identiteta vidljivo je i u tome što »nije neobično govoriti o 
zajedničkoj evropskoj kulturi ili o evropskim kulturnim 
obilježjima, dok se istovremeno priznaje etnička raz- 
novrsnost u Evropi« (Reillv 2001: 5). Zbog svega toga 
kultura je neupotrebljiva za klasificiranje ljudi po nacija- 
ma: »najnepreciznijim od svih principa za klasifikaciju 
smatram kulturu. [...] Za svrhe klasifikacije ona se zaista 
ne može koristiti« (Reiter 1984: 191). Drugim riječima, 
neutemeljeno je što nacionalisti poistovjećuju kulturu s 
nacijom i državom (Gellner 1999: 81-82). 

U jugoistočnoj Evropi se među nekoliko kulturnih 
zona nalazi i »zona talijanskoslavenske jadranske kultu- 
re uzduž obale«, zatim »srednjoevropska kulturna zona 
na panonskom prostoru, koja Balkanski poluotok pove- 
zuje sa srednjom Evropom. Neovisno o tome da li se oda- 
bere ovo ili neko drugo raščlanjivanje na kulturne zone, 
obrisi kulturnih zona ni u jednom slučaju se ne poduda- 

raju s etničkim, religijskim i konfesionalnim granicama, 
da ni ne spominjemo da se uopće ne podudaraju s držav- 
nim granicama« (Hatschikjan 1999: 19). 

Istraživačima nacije je poznato »da se suvremene na- 
cije sastoje od različitih kulturnih sfera, koje imaju ma- 
nje zajedničkog međusobno, nego s odgovarajućim kul- 
turnim sferama drugih nacija« (Esbach 2000: 65). Pa 
kad su npr. kroatisti već zaokupljeni traženjem razlika u 
kulturi, onda se ne mogu pozivati na jedinstvenu hrvat- 
sku nacionalnu kulturu jer se baš unutar Hrvatske razli- 
kuje npr. mediteranski kulturni krug od panonskog kul- 
turnog kruga. Nadalje, kulturni krugovi se ne drže na- 
cionalnih granica, nego ih često bitno prekoračuju: npr. 
narodni običaji, način života i povijest Slavonije i Vojvo- 
dine su sličniji nego kad se usporede Slavonija i Dalmaci- 
ja. 

Ljudi koji su se ujedinili u hrvatsku naciju razlikovali 
su se u prošlosti po kulturnim centrima, npr. Dalmatinci 
su imali druge kulturne centre naspram Slavonaca. Nisu 
imali ni zajedničku jezičnu povijest jer čakavska regija je 
imala jednu, kajkavska drugu, a štokavska treću. Na 
primjeru Hrvatske pokazuje se daje neopravdano dovo- 
diti jezik u vezu s nekakvom vlastitom kulturom, zajed- 
ničkom svim članovima nacije i samo njima, zato što 
»vlastita kultura i tradicija nisu se mogli, ako su se pri- 
tom jezični kriteriji uzeli za polaznu točku [...], definirati 
kao unutar sebe jedinstvena kultura i tradicija« (Blum 
2002: 13). 

Tvrdnja o povijesnoj »hrvatskoj kulturnoj zajednici« 
je, dakle, samo još jedan mit. Nepodudaranje kulture s 
nacionalnim i državnim granicama vidljivo je ne samo u 
Hrvatskoj, nego u čitavoj jugoistočnoj Evropi: »nijedna 
država, nijedna jedina zajednica nije u tom [^kultur- 
nom] pogledu jednodimenzionalna, svuda ima elemena- 
ta onih nekoliko najznačajnijih kulturnih zona« (Hat- 
schikjan 1999: 19). Tako je i u zapadnoj Evropi, npr. »po- 
dudarnosti u kulturi između Bavarske i Austrije su veće 

— prema svim prihvatljivim kriterijima za 'kulturu' — 
nego između Bavarske i Donje Saske [=dvije pokrajine u 
Njemačkoj]. Većina tvorevina koje se uobičajeno naziva- 
ju 'nacijama' sadrži razne mješavine najrazličitijih kul- 
turnih atributa i ne mogu se svesti na nekoliko obilježja. 
Mnogo govori u korist pretpostavke da uopće ne postoje 
'čiste kulture', čak ni u manjim državama EU. [...] Mno- 
ga od pojedinačnih kulturnih obilježja nadilaze granice i 
ne mogu se — ili se mogu samo prividno (kao npr. razli- 
kovanje nizozemskog i flamanskog ili hrvatskog i srp- 
skog) — ograničiti prema političkim kategorijama. Upe- 
čatljiv primjer je problematika određivanja različite na- 
cionalne pripadnosti na Balkanu: ako se kao značajka 
uzme zajednički jezik, proizišlo bi da svi govornici 
srpskohrvatskoga čine jednu zajedničku srpskohrvatsku 
naciju. Uzme li se, međutim, religija kao odlučujući kri- 
terij, onda se grupa koja govori srpskohrvatski dijeli na 
tri nacije. Kulture nadilaze granice i ne mogu se politički 
razgraničiti« (Birnbacher/Friele 2003: 286). 

Ono što nacionalni ideolozi na Balkanu također pre- 
šućuju je da su granice među kulturama nejasne i neuh- 
vatljive (Esbach 2000: 65) i da se »kultura promatra kao 
'svaštara u koju se bilo što može staviti što u društvu još 
nije prepušteno ozbiljnijim profesionalcima kao izraz 
prava, politike ili ekonomije'« (Riedel 2005: 26). Odgovor 
na pitanje »što čini kulturu, što jednu kulturu razlikuje 
od druge, ostaje rasplinut i neodređen — pogotovo kod 
teritorijalno susjednih zajednica (a upravo njih žele na- 
cionalistički akteri gotovo uvijek jednu od druge razgra- 
ničiti)« (Blum 2002: 3). 

Razgraničavanje na osnovi kulture neutemeljeno je 
kod Hrvata, Srba i bosanskih Muslimana jer oni se ne 
razlikuju kulturno (Mappes-Niediek 2005: 28-48, 70). 
Njihovo kulturno nerazlikovanje nije posljedica socijaliz- 
ma, nego je starije od njega: »Da lije ujednačujući socija- 
lizam bio izbrisao kulturne razlike? Protiv toga govori 
podatak da su se gosti sa Zapada oduvijek čudili izne- 

nađujućoj uniformnosti 'multikulture' u Bosni. Jedan 
Austrijanac, koji je 1878. za svoje sunarodnjake napisao 
knjigu s detaljnim opisom novopribavljenih habsburških 
predjela, rezimirao je: 'Izvana se Grci' — tako naziva or- 
todoksne Srbe zbog njihovih 'grčkih' vjerskih obreda — 
'i katolici skoro nimalo ne razlikuju'. Čak i 'muhame- 
danci' su gospodinu barunu iz Beča izgledali iznena- 
đujuće neegzotični. Živjeli su 'u dobrovoljnoj monogami- 
ji' i ophodili se prema zabrani pijenja alkohola sasvim li- 
beralno. Najviše se čudio ženama bez feredže u neret- 
vanskoj dolini kod Jablanice. Jedan britanski arheolog, 
koji je na prijelazu iz 19. u 20. stoljeće izvještavao s Bal- 
kana za Guardian, zaključio je da u prosječnoj engleskoj 
školi vlada 'mnogo veća varijacija tipova, kako fizičkih 
tako i moralnih i intelektualnih,' nego u Bosni« (ibid.: 
28-29). 

Sigurno je da »jugoslavenski konflikt očito nije bio 
'sudar kultura' — dakle nije bio konflikt poput onih u 
engleskom Bradfordu ili u istočnoj Njemačkoj protiv Vi- 
jetnamaca i Afrikanaca, gdje stvarno udaraju kulture 
jedna na drugu samo zbog razlika među njima« (ibid.: 
48). Za kulturne razlike unutar Jugoslavije mora se reći 
da »nisu one bile problem. Jer da jesu, onda se ne bi kon- 
flikt odvijao najokrutnije i najstrašnije između Bosana- 
ca, koji su tako jako ličili jedni drugima, nego između 
Slovenaca i Albanaca s Kosova jer oni su se međusobno 
najviše razlikovali. Država se raspala upravo na opreci 
između dviju grupa naroda čije kulturne razlike su se 
najmanje primjećivale: na opreci između Srba i Hrvata« 
(ibid.: 38-39). 

Doista, »promatrač izvana je zapanjen, ne razlikama 
između Srba i Hrvata, nego kako izgledaju slični. Govore 
isti jezik, [...], imali su isti seoski način života stoljećima. 
Iako su jedni katolici, drugi pravoslavni, urbanizacija i 
industrijalizacija smanjili su uočljivost konfesionalnih 
razlika« (Ignatieff 1993: 22). 

Ni »kulturni stereotipi koje su narodi Jugoslavije 
imali jedni o drugima nisu bili ni posebno izraženi ni po- 

sebno zloćudni. Pripisivali su si međusobno određena 
svojstva, uzgajali slike i izrugivali jedni druge kao Bavar- 
ci Pruse ili stanovnici Kolna stanovnike Dusseldorfa« 
(Mappes-Niediek 2005: 39). Zanimljivo je da »baš stereo- 
tipi koje su međusobno uzgajali Srbi i Hrvati, dakle naj- 
ljući neprijatelji, bili su najslabije izraženi« (ibid.: 40). U 
domaćim vicevima koji su uspoređivali sve nacije u Jugo- 
slaviji Srbi i Hrvati su bili karakterizirani samo time da 
»se međusobno ne vole; zašto, ne kaže se. Ali i — malo- 
brojni, loši i slabo prošireni — hrvatski vicevi o Srbima 
gotovo nikad ne ističu nekakvu kulturnu posebnost, 
nego su skoro uvijek usmjereni na konkurenciju za vlast 
između tih dvaju naroda. Nije postojala nekakva pre- 
dodžba o posebnosti prirode bilo jednog bilo drugog na- 
roda. To su narodi bez svojstava. Njihova suprotstavlje- 
nost je politička, a ne kulturna« (ibid.: 41). 

Religija i jezik 

Između Hrvata, Srba i bosanskih Muslimana postoje re- 
ligijske razlike, ali »religijske granice se gotovo nigdje ne 
podudaraju s jezičnima. [...] Katolički Hrvati, bosanski 
Muslimani, pravoslavni Srbi i Crnogorci govore varijan- 
te jednog te istog jezika: srpskohrvatskog« (Blum 2002: 
16). Možda i nije potrebno posebno napominjati da se re- 
ligija ne može poistovjećivati s jezikom jer općepoznato 
je da govornici raznih jezika imaju istu religiju (npr. i go- 
vornici talijanskog i govornici poljskog su katolici) kao 
što je poznato i da govornici istog jezika imaju različite 
religije (npr. njemačkim jezikom govore i katolici i prote- 
stanti). 

Unatoč tim činjenicama, hrvatski filolozi precjenjuju 
utjecaj religijske pripadnosti na jezik tvrdeći da ako se 
radi o različitim religijama, radi se i o različitim jezicima 
(Peti-Stantić 2008: 83). Međutim, kad bi biti katolikom i 
biti pravoslavcem značilo govoriti različitim jezicima, to 
bi značilo da i Nijemci katolici i Nijemci protestanti go- 



240 Snježana Kordić / Jezik i nacionalizam 



vore različitim jezicima. Jer »s gledišta teologije pa čak i 
crkvene organizacije razlike između katoličanstva i pra- 
voslavlja su znatno manje od razlika između katoličan- 
stva i protestantizma« (Hatschikjan 1999: 16). Pa ipak 
lingvistima ne pada na pamet da protestante i katolike u 
Njemačkoj proglase govornicima različitih jezika. Svje- 
sni su da »religijska pripadnost ne znači vlastiti dija- 
lekt«, a kamoli jezik (Kilian 1995: 377). Ukoliko religiju 
treba gledati kao dio kulture, onda npr. »kulturne razli- 
ke u Bosni zaista nisu bile i ni danas nisu mnogo veće od 
razlika između katolika i protestanata u Njemačkoj ili u 
Nizozemskoj, i istog su tipa« (Mappes-Niediek 2005: 
37). A pogled na jezik pokazuje, kako je već spomenuto, 
da »o hrvatskoj varijanti se ni u kojem slučaju ne može 
reći da je 'katoličkija' ili 'latinskija' od srpske« (Blum 
2002: 126). Štoviše, »baš internacionalizmi (najčešće la- 
tinskog porijekla) smatraju se u hrvatskom 'srbizmi- 
ma'« (ibid.). 

Pravoslavlje i katoličanstvo ne znače da Srbi i Hrvati 
danas govore različitim standardnim jezicima. Nisu to 
značili ni u prošlosti: jezik pravoslavnih bogoslužnih 
knjiga nije bio jezik naroda, ni jezik katoličkih bogo- 
služnih knjiga nije bio jezik naroda (te katoličke knjige 
su bile ili na latinskom jeziku ili kao kod »glagoljaške su- 
braće koja su u bogoslužnim knjigama čuvala tradirani 
staroslavenski jezik«, v. Peti-Stantić 2008: 295). A kad 
se u 19. st. odlučivalo koji jezik će se uzeti za nadregio- 
nalni, dakle za standardni jezik, nije uzet ni jezik pravo- 
slavnih bogoslužnih knjiga ni jezik katoličkih bogoslu- 
žnih knjiga, nego jezik naroda. 

Ono što je, međutim, najvažnije a što kroatisti kod 
teme jezika prešućuju je sljedeće: kad se želi doznati da li 
pripadnici nekoliko nacija govore različitim jezicima, 
onda se ne istražuje njihova religijska pripadnost nego 
njihov jezik. To znači da se istražuje koliki je udio istoga 
naspram različitoga u jeziku i koliki je postotak među- 
sobne razumljivosti. 

Kulturni identitet je konstrukcija 

Pozivanje na kontinuitet i objektivnost kulturnog iden- 
titeta pokazuje da u domaću sredinu još nije doprlo saz- 
nanje da »danas znanost već raspolaže instrumentima 
za kritički pristup postulatu o navodnoj kontinuiranosti 
i objektivnosti kulturnih činilaca« (Riedel 2005: 20). Re- 
zultati istraživanja, naime, dokazuju da »kulture i kul- 
turni identiteti su konstrukcije« (ibid.: 27). Tako da 
»onaj tko etničku, kulturnu ili klasnu raznovrsnost gura 
u prvi plan kao problem, ne shvaća daje ta izgradnja raz- 
lika produkt podložan oblikovanju« (ibid.). 

Spomenuta »teorija o konstruiranosti nudi daleko 
najveći dobitak spoznaja: ona se oprašta od esencijali- 
stičkog pojma kulture koji kulturne činioce poput npr. 
jezika i religije promatra kao konstante ili u najboljem 
slučaju kao nezavisne varijable političke kulture dru- 
štva« (ibid.: 313). Teorija o konstruiranosti pokazuje da 
»porijeklo, povijest, jezik i religija nisu objektivne datosti 
koje neraskidivo i sudbinski povezuju jednu grupu ljudi 
pomoću kulturnog identiteta, nego su instrument politi- 
ke za sprovođenje određenih ciljeva. Kako ljudi gledaju i 
vrednuju porijeklo, povijest, jezik i religiju, to je rezultat 
odluka političke elite, koja zadaje određeni način gleda- 
nja i pojačava ga odnosno skreće pomoću političkih kora- 
ka« (Forndran iz Riedel 2005: 11-12). Dotična »elita se 
pobrinula za širenje grupnog identiteta, čiju sliku je na- 
pravila u skladu s političkim ciljevima kojima je težila, i 
proširila je pomoću medija« (Riedel 2005: 248). 

S obzirom da uvjerenje o postojanju kulturnog iden- 
titeta konstruiraju političari, oni su odgovorni za sve 
konflikte koji nastanu zbog pozivanja na kulturni identi- 
tet (ibid.: 20). Dokazano je, naime, »da su politike identi- 
teta konstruirane od strane zainteresiranih političkih 
aktera, da služe dolasku na vlast odnosno održavanju 
vlasti elita i da zbog konkurentskog odnosa često vode u 
političku nestabilnost, pa i u oružani konflikt« (Forn- 
dran iz Riedel 2005: 12). Politički »akteri su u prepoz- 

natljivim uvjetima sposobni sprovoditi takvu politiku 
identiteta koja s ciljem ostvarivanja njihovih vlastitih in- 
teresa instrumentalizira kulturne procese i tako proiz- 
vodi opasnost konflikta« (ibid.). 

Dieter Senghaas »prepoznaje u aktualnoj debati o 
borbi kultura opasnost da se kultura u internacionalnoj 
borbi za vlast svjesno instrumentalizira. Taj tip nove 'ge- 
opolitike' je dio opće tendencije koju on naziva 'regresi- 
jom politike' ili 'deciviliziranjem' [...]. Tu sliku nazatkau 
području političkoga treba očito shvatiti tako da se kon- 
struiranjem kulturnih determinanti brzopleto napušta 
politički manevarski prostor koji je neophodan za rje- 
šavanje konflikta« (Riedel 2005: 303). Naime, kultura se 
prikazuje kao nepromjenjiva i objektivna nacionalna da- 
tost, čime se odbacuje mogućnost dogovaranja. A kad se 
ne bi pozivali na navodno zadatu kulturnu razliku, bili bi 
mogući dogovori jer bi se priznalo daje sve politika, a kod 
politike su dogovori i promjene mogući. 

Stvarnost je da ne postoji kultura kao nepromjenjiva 
objektivna datost, nego postoji »kultura kao dinamična i 
otvorena struktura, podložna oblikovanju« (ibid.: 30). 
Ta spoznaja je dosad slabo prodrla u javnost. Ima nekoli- 
ko razloga zašto autori knjiga i članaka neznalački pri- 
stupaju temi identiteta i ne opisuju identitet kao kon- 
strukciju: prvi razlog je taj što je konstruktivistički pri- 
stup teži jer od autora zahtijeva više analitičkog rada; 
drugi razlog je taj što mnogi autori pišu po nalogu, dakle 
ne u službi istine nego u službi interesa onoga tko ih 
plaća; treći razlog su emocije autora, njegova poznan- 
stva, pa nastaju »studije koje se pune suosjećanja uživlja- 
vaju u određenu nacionalnu povijest ili u određenu stra- 
nu kod nekog konflikta, uslijed čega dotični znanstvenik 
konstruktivistički pristup doživljava kao konflikt s lojal- 
nošću i stoga ignorira takav pristup« (ibid. : 243). Zato se 
»usprkos intenzivnom istraživanju održalo mnoštvo na- 
cionalnih mitova o povijesti« (ibid.: 244). 

Balkaniziranost kulture 

Mitovi održavaju u južnoslavenskim zemljama živom 
vjeru u »nacionalistički imperativ: 'jedna država, jedna 
kultura'« (Gellner 1999: 95-96). To je znak dominacije 
nacionalizma: »nacionalisti smatraju da su političke i 
kulturne stvari neodvojive jedne od drugih te da nijedna 
kultura ne može živjeti ako nije opremljena svojom suve- 
renom državom. Takvi pokušaji samo imaju za posljedi- 
cu da umjetničke, književne i lingvističke teme postanu 
predmet žestokih političkih rasprava i da se koriste kao 
oružje u nacionalističkoj borbi« (Kedourie 1993: 112). 
Poznati primjer toga je razdoblje nacizma, kada »je naci- 
stička misao bila ispunjena antiuniverzalnošću i retori- 
kom razlika u kulturi« (Hutton 1999: 4). 

Pomoću takve retorike »u novim nacionalnim dr- 
žavama nastalima na tlu bivše Jugoslavije su iracional- 
nost, neprijateljstvo, izolacija i ksenofobija često bili ne- 
posredan odraz dramatičnih događaja koji su prenošeni 
na područje kulture. Kultura je postala 'balkanizirana'. 
Cesto je korištena kao puki ukras koji je opravdavao i 
iskazivao društvene pritiske« (Richter Malabotta 2004: 
78-79). 

Kod pozivanja na navodnu nacionalnu kulturu i na 
njenu potlačenost »nije narod bio taj koji je vjerovao daje 
njegova kultura potlačena, nego je to bio posao feljtoni- 
sta, eksperata za kulturu i političara« (Schuberth 2000: 
12). Oni su napravili da »u središtu sukoba stoje dva ar- 
gumenta: prvi je tvrdnja o stoljetnom kulturnom tla- 
čenju od strane dotičnog političkog protivnika, tj. druge 
etničke grupe, a drugi je teza o rekonstruiranju starih 
kulturnih obilježja identiteta. Te tvrdnje nailaze na od- 
jek prvenstveno kod onih čija znanja ne prelaze osnovno 
obrazovanje o povijesnim i jezičnim odnosima« (Riedel 
2005: 63). 

Tko je upućen u povijesne odnose, zna da navedene 
tvrdnje ne mogu biti točne jer u prošlosti, u 19. stoljeću 
na južnoslavenskim prostorima »nisu postojale ni nacio- 

nalne države ni nacionalne kulture« (Reillv 2001: 8), a u 
sadašnjosti je opći trend »globalizacija kulture« (Poster 
1999: 235). A tko je upućen u jezične odnose, zna da ni- 
kad nije postojalo neko 'čisto' stanje jezika koje bi danas 
trebalo rekonstruirati: »u doba prije osnutka suvreme- 
nih nacionalnih država s njihovim obrazovnim instituci- 
jama ne mogu jezični etnosi u pravom smislu biti 'čisti' 
ili usmjereni prema međusobnom razgraničavanju kako 
se podmeće u modelu etničke kulturne nacije« (Riedel 
2005: 314). Npr. u 19. stoljeću »stanovništvo Balkanskog 
poluotoka, pogotovo u primorskim gradovima i oko njih 
te u gradovima uz velike rijeke odrastalo je po pravilu 
kao višejezično. Tako se jedna te ista osoba ovisno o 
svom materinskom jeziku, obrazovanju i poslovnoj kari- 
jeri osjećala ne samo pripadnikom različitih jezičnih za- 
jednica, nego je zajedno sa svojom religijskom i državno- 
političkom pripadnošću imala više etničkih identiteta. 
To presijecanje etničkih kategorija, međutim, nije se uk- 
lapalo u zadati obrazac analize kod filologa, etnologa i 
autora zemljopisnih karata, koji su strukturu stanov- 
ništva htjeli uskladiti s jednom novom geopolitičkom 
kartom« (ibid.: 241-242). 

Gore navedeno pokazuje da kulturološki činioci negi- 
raju postojanje nekakvog 'čistog' etnosa u 19. st., što 
južnoslavenski filolozi koji se pozivaju na kulturu pre- 
šućuju. Takav neiskren odnos prema povijesti uočen je 
još prije pola stoljeća: Lemberg (1964 II: 46) zapaža da 
dok npr. engleska i francuska nacija pristupaju nepri- 
strano svojoj povijesti i priznaju da su koktel naroda, 
dotle »nacije kod kojih se tek probudila nacionalna svi- 
jest strastveno se zanimaju za svoju povijest. Kod njih je 
slika povijesti predmet javne diskusije. Oni se jače trude 
da nađu dokaz svog jedinstva i čistoće. Biti pranarod — 
kako je Fichte postulirao — biti oduvijek nastanjen na 
ovome današnjem tlu, to smatraju nužnom legitimaci- 
jom pred drugim narodima. Ne sustežu se ni da falsifici- 
raju dokumente za to. Ispituju svoju povijest strašljivo 

prema razdobljima jače ili slabije nacionalne svijesti, 
skloni su da epohe slabije nacionalne svijesti ili epohe 
bez nje a s jačim kulturnim utjecajima izvana promatra- 
ju kao doba propasti, mračna vremena, iako su baš to za 
dotičnu zemlju bile epohe s bujnom, internacionalnom 
kulturom kojoj se svijet divio«. 

Zastupnici nacionalne kulturne 'čistoće', »članovi 
akademije i nacionalni klasici ponašaju se ne manje dje- 
tinjasto od mojih sinova u dječjem vrtiću, po svaku cijenu 
žele izgledati ako ne veliki a onda ipak barem malo veći, 
istežu se i dižu na vrhove prstiju, kočopere se napuhano 
uokolo [...]. Njihovo principijelno zatvaranje izaziva uza- 
jamnu paranoju. Narodi koji tu žive osjećaju se prilično 
izolirani, a to im ni u kojem slučaju ne prija« (Konrad 
1994: 40). Izolaciji doprinosi npr. puristička jezična poli- 
tika kroatista. U takvoj situaciji, kada »jezično planira- 
nje doprinosi 'više' jačanju nacionalizma nego interna- 
cionalnosti, nadamo se da će pozitivne vrijednosti pre- 
moštavanja komunikacijskih barijera nadvladati nad 
opasnostima nacionalističkih pokušaja da se izolira je- 
zična zajednica« (Rubin/Jernudd 1971: xviii). 

Umjesto otvorenosti i tolerancije na području kultu- 
re i jezika, koja je karakteristična za naprednija građan- 
ska društva, danas se u novonastalim južnoslavenskim 
državama »na području kulture vodi teška i ponekad 
groteskna bitka, koja postaje sve sličnija bitki za teritori- 
je. Ona ubire svoje žrtve među ljudima kulture i među 
mnogim mladim ljudima, koji ne raspolažu mehanizmi- 
ma zaštite od indoktrinacije emitirane iz masovnih me- 
dija i iz nacionalnog obrazovnog sistema. Šteta uzroko- 
vana smanjivanjem kulturnog tržišta i nestankom isku- 
stva sretanja 'drugih', razmjene, uzajamnog otkrivanja i 
istraživanja nepopravljiva je. Ona pogađa sve istinski 
kreativne umove i mladu generaciju, koja sve više traži (i 
nalazi) put egzila i emigracije« (Richter Malabotta 2004: 
83). 

Uslijed nacionalno suženog kuta gledanja, na južno- 
slavenskim prostorima pristupa se neobjektivno temi 
kulture: »Iskustvo pokazuje da su domaći [= narodi na 
Balkanu], koji su odrasli u suženom iskustvenom hori- 
zontu suvremenih nacionalnih država, skloni u povijesti 
tražiti simbole identiteta jedne, kako je doživljavaju, 
samo njihove nacionalne kulture, i zanemarivati tradici- 
je iz zajedničke prošlosti koje i nadalje djeluju. Nasuprot 
tome, iz srednjoevropskog kuta gledanja upadaju jače u 
oči, pored regionalnih posebnosti, zajednička svojstva 
koja nadilaze državne granice« (Hosch 1999: 47). Hrvat- 
sko prikazivanje kulture, ili srpsko, bošnjačko, crnogor- 
sko, ne preuzima se bez preispitivanja jer »kako kulture 
sebe karakteriziraju i razgraničavaju prema drugima ne 
mora se poklapati s razlikom kako je neki promatrač sa 
strane vidi. To znači da kulturni identitet pri opisivanju 
samog sebe ne može sebi prisvajati istinu ili objektiv- 
nost« (Riedel 2005: 28). 

Bez obzira na nacionalističke želje za podudaranjem 
nacionalnih i kulturnih granica, »stvarnost je sasvim 
drukčija nego kakva bi bila daje skrojena prema uskoći 
nacionalne kulturne sheme« (Reiter 1984: 204). 

Politička nacija naspram kulturološke nacije 

Na južnoslavenskim prostorima se neznanstveno pripi- 
suju »naciji objektivne kulturne datosti koje se mogu 
pratiti u daleku prošlost. Time postaje još jasnija distan- 
ca od političkog pojma nacije, koji sve pripadnike posto- 
jeće države označava istom nacijom neovisno o njihovoj 
etničkoj pripadnosti« (Riedel 2005: 31-32). Kako izgleda 
politički pojam nacije, može se vidjeti na primjeru prve 
evropske nacije, francuske: »francuski model je država 
svih građana«, i svatko tko ima ili dobije francusko 
državljanstvo automatski je pripadnik francuske nacije 
(ibid.: 35). I u Njemačkoj »je pripadnost njemačkoj naciji 
nezavisna od materinskog jezika ili od religije« (Riedel 

2006: 8). Tako da i njemačka nacija predstavlja primjer 
političke nacije, kao i austrijska, britanska, španjolska, 
švicarska i druge zapadnoevropske nacije. 

Nasuprot tom političkom pojmu nacije, kod tzv. et- 
ničkog odnosno kulturološkog modela nacije država dije- 
li svoje građane u različite nacije: »u takozvanu titular- 
nu naciju — tj. onu naciju koja kao najbrojnija etnička 
grupa zadaje nekakvu vodeću kulturu dotičnoj državi — 
i u druge nacionalne ili etničke manjine« (Riedel 2005: 
35). Naspram nacije zasnovane na političkim principi- 
ma, kulturološki shvaćena nacija nudi beskonačne mo- 
gućnosti za pravljenje konflikata: »Nacionalistički regio- 
nalisti suprotstavljaju nacionalnoj državi baziranoj na 
političkim principima i njenom regionaliziranju svoj mo- 
del isključive kulturološke i jezične nacije koji je ne- 
iscrpni izvor etničko-nacionalnih napetosti« (Riedel 
2006: 38). 

U etničkom modelu nacije zarobljene su sve južno- 
slavenske države. Pa »ono što se već prakticiralo u ra- 
nom Sovjetskom Savezu, danas je u Hrvatskoj pravilo. 
Službeni identifikacijski papiri sadrže dualizam između 
državljanstva i nacionalnosti. Student na Zagrebačkom 
sveučilištu navodi u svom indeksu kojeg je državljanstva 
i koje je nacionalnosti. Sasvim je moguće da se deklarira 
kao hrvatski državljanin i pripadnik srpske nacionalno- 
sti, što u Zagrebu na kraju 20. stoljeća sigurno nije pred- 
nost« (Altermatt 1996: 36). Citirajući hrvatski ustav iz 
1990., Riedel (2007: 24) zaključuje: »Za Hrvatsku, dakle, 
nacija i narod države nije jedno te isto, što je suprotno od 
internacionalnog prava naroda«. 

U Hrvatskoj, znači, postoji »dualizam između države 
i nacije, koji je pun napetosti« (Altermatt 1996: 36). Isti 
dualizam je i u Bosni. Ona je također jako udaljena od 
francuskog modela političke nacije, a »kao velika prepre- 
ka dosad se pokazao Davtonski ustav, koji usprkos de- 
mokratskom okviru propisuje stari model triju nacija iz 
Titove ere zajedno s njegovim etničkim proporcijama u 

politici i upravi« (Riedel 2005: 68). Time što se Evropa 
dala nagovoriti na zadržavanje tog starog modela na Bal- 
kanu, nastala je apsurdna situacija da »Evropa ne podu- 
pire izgradnju etnički neutralne države kao mosta iz- 
među zavađenih etničkih grupa, nego se drži modela 
etničke proporcionalnosti na kojem je Tito desetljećima 
zasnivao svoju vlast. A bilo bi krajnje vrijeme već od pre- 
stanka konfrontacije sistema, najkasnije nakon strašnih 
ratova na području bivše Jugoslavije, da se modeli up- 
ravljanja koji se zasnivaju na religiji, jeziku i kulturi iz 
temelja dovedu u pitanje« (ibid.: 19). Nažalost, »pod pri- 
tiskom što bržeg okončavanja rata internacionalna di- 
plomacija je propustila da etničkom principu vladavine 
nastalom za vrijeme Tita suprotstavi sadržajnu alterna- 
tivu demokratske pravne države« (ibid.: 266). 

U etničkom principu vladavine »zahtjevi ne bivaju 
objektivno dokazivani, nego povijesno opravdavani. Mi- 
tovi o navodnoj etnogenezi vlastite nacije stiliziraju se u 
povijesne istine kako bi se vlastita etnička grupa stopila 
u sudbinski povezanu zajednicu i kako bi je okupili oko 
sebe. Na taj način je politički sistem do danas ukočen u 
etnokraciji« (Riedel 2007: 27). U Bosni i u drugim južno- 
slavenskim državama »postepena transformacija prema 
političkom modelu nacije bila bi pozitivan razvoj, ali on 
je nezamisliv bez odgovarajuće politike identiteta [...]. 
To, međutim, traži dosljedno razračunavanje sa stereo- 
tipnim slikama povijesti, baziranim na kulturološkom 
modelu nacije koji proizvodi konflikte« (Riedel 2005: 
312). 

Tzv. kulturno-civilizacijska nadgradnja 

Tema kulture prisutna je na još jedan način kod hrvat- 
skih jezikoslovaca: pozivaju se na takozvanu »kultur- 
no-civilizacijsku nadgradnju« u jeziku kad tvrde da hr- 
vatska, srpska, bošnjačka i crnogorska nacija govore raz- 
ličitim jezicima (Brozović 1978: 17-18; HAZU 2007: 42, 

48, 50; Peti-Stantić 2008: 11, 15). Pozivanjem na »kul- 
turno-civilizacijsku nadgradnju« nastoje potisnuti u 
drugi plan činjenicu da je štokavica standardni jezik i 
Hrvata i Srba i Bošnjaka i Crnogoraca, te da se uslijed 
zajedničke štokavice dotične četiri nacije razumiju kad 
govore standardnim jezikom. S istim ciljem potcjenjuju 
ulogu štokavice u standardnom jeziku nazivajući je »os- 
novicom«, a precjenjuju ulogu tzv. »kulturno-civilizacij- 
ske nadgradnje«. Oni nisu mjerili koliki je udio »kultur- 
no-civilizacijske nadgradnje« naspram zajedničke što- 
kavske »osnovice« u standardnom jeziku, ali očito je taj 
udio različitoga naspram zajedničkoga malen jer inače 
ne bi postojala toliko velika međusobna razumljivost 
između Hrvata, Srba, Bošnjaka i Crnogoraca kad govore 
standardnim jezikom. Međusobna razumljivost nedvo- 
smisleno ruši tezu o dominaciji tzv. »nadgradnje« nad 
tzv. »osnovicom« u standardnom jeziku. 

Kod hrvatskih filologa se čak nailazi na tvrdnju daje 
štokavica »jedva relevantna« za standardni jezik (Pe- 
ti-Stantić 2008: 15). No kad bi pokušali izbaciti iz stan- 
dardnog jezika sve što je štokavica, vidjeli bi što bi onda 
uopće ostalo u jeziku. Ta tzv. »osnovica« je u stvari pre- 
sudna, pa zato npr. već i kod Klossa (1976: 312) nalazimo 
podatak da tek ako su odabrane različite dijalekatske 
»osnovice« može se govoriti o različitim (Ausbau-)jezici- 
ma. Kloss navodi kao takve jezike češki i slovački, danski 
i švedski, bugarski i makedonski. 

Sto se tiče tzv. »nadgradnje«, onakve jezične razlike 
koje kroatisti obuhvaćaju pod tim pojmom postoje i unu- 
tar drugih jezika s nacionalnim varijantama pa se sve- 
jedno te nacionalne varijante ne klasificiraju kao različiti 
standardni jezici. Npr. bolnica se u Njemačkoj naziva 
Krankenhaus, što nije standardno u Austriji, gdje se 
kaže Spital, prvi mjesec u godini se u Njemačkoj naziva 
Januar a u Austriji Janner, u Njemačkoj se parlament 
naziva Bundestag a u Austriji Nationalrat, u Njemačkoj 
se premijer naziva Ministerprasident a u Austriji Lande- 

shauptmann, u Njemačkoj se uplatnica naziva Zahlkarte 
a u Austriji Erlagschein, u Njemačkoj se matura naziva 
Abitur a u Austriji Matura itd. (Wiesinger 1985: str. 
1943). 

Kroatisti ističu i kulinarski rječnik kao »civilizacij- 
sku i kulturnu« specifičnost Hrvata, uslijed čega bi tre- 
balo govoriti o zasebnom jeziku. Međutim, poznato je da 
upravo kulinarski rječnik jako varira unutar istog je- 
zičnog područja svuda u svijetu. Npr. najveći broj je- 
zičnih razlika između austrijske i njemačke varijante na- 
lazi se u kulinarstvu: patlidžan je u Njemačkoj Aubergi- 
ne a u Austriji Melanzane, pečena piletina je u Nje- 
mačkoj Hahnchen a u Austriji Hendl, mrvice za pohanje 
su u Njemačkoj Paniermehl a u Austriji Semmelbrosel, 
kajsija je u Njemačkoj Aprikose a u Austriji Marille, dim- 
ljeno meso je u Njemačkoj Rauchfleisch a u Austriji 
Selchfleisch, krumpiri su u Njemačkoj Kartoffeln a u Au- 
striji Erdapfel, palačinke su u Njemačkoj Pfannkuchen a 
u Austriji Palatschinke, faširano meso je u Njemačkoj 
Hackfleisch a u Austriji Faschiertes itd. (Ammon 1995: 
154-174). Svejedno se zbog toga ne radi o različitim jezi- 
cima. 

Tekst Hrvatske akademije znanosti i umjetnosti 
(HAZU 1996: 163) u kojem se kuhinjski recept predstav- 
lja kao dokaz za zasebnost hrvatskoga i srpskoga jezika 
nailazi na podsmijeh kod inozemnih lingvista: navodeći 
inozemne autore koji su već prije ukazivali na komičnost 
takvog »dokaznog materijala« kod HAZU, Groschel 
(2009: 154) ga popraća komentarom da »granice između 
realnosti i satire rasplinjuju se i inače u postjugoslaven- 
skoj debati o jeziku«. Napominje da kad bi kulinarski 
rječnik bio dokaz za različitost jezika, onda bi se vrlo 
lako unutar same Njemačke moglo razgraničiti nekoliko 
standardnih jezika (ibid. ) . 

Za svakog solidno obrazovanog lingvista posve je 
očekivano što kulinarski nazivi variraju jako i unutar 
Njemačke, npr. zemičke se ovisno o regiji nazivaju Brot- 

chen/Schrippen/Semmeln/Wecken itd.: »Ako u Berlinu 
kod pekara tražite Brotchen umjesto Schrippen, u Mun- 
chenu Rundstucke umjesto Semmeln, u Hannoveru 
Wecken umjesto Brotchen, gledaju vas kao da dolazite s 
druge planete. Ali ipak ćete biti usluženi bez problema. 
Nasuprot tome, u Hrvatskoj se srpskoj mušteriji itekako 
može dogoditi da ode praznih ruku ako upotrijebi srpsku 
riječ hljeb umjesto hrvatske kruh. [...] Naravno da hrvat- 
ska prodavačica razumije na što njena srpska klijentela 
misli pod hljeb. Ali nasilni zahtjev za purizmom, koji bal- 
kanski konflikt nastavlja drugim sredstvima, zabranjuje 
joj da dozvoli izopćenu riječ« (Werner 2008: 27). 

Tvrdnja kroatista, koju iznose bez dokaza, daje raz- 
lika »u kulturno-civilizacijskoj nadgradnji« između 
standardnog jezika u Hrvatskoj i u Srbiji čak veća nego 
između zasebnih standardnih jezika nije, dakle, istinita: 
iste razlike postoje unutar jednog standardnog jezika, 
njemačkog u Austriji i Njemačkoj. A kad bi razlike u kul- 
turno-civilizacijskoj nadgradnji unutar srpskohrvat- 
skogbile i veće nego što jesu, one bi najmanje mogle utje- 
cati na to da se hrvatski i srpski počnu smatrati raz- 
ličitim jezicima (Kristophson 2000: 179). Ono što kroati- 
sti navode kao različitu »kulturno-civilizacijsku nad- 
gradnju« ustvari se svodi na leksičke razlike. A leksičke 
razlike ne pobijaju postojanje policentričnog jezika jer u 
definiciji policentričnog jezika piše da su među njegovim 
varijantama najizraženije upravo leksičke razlike (BuB- 
mann 3 2002: 521-522; Mattusch 1999: 74). Zato kroati- 
sti ne koriste izraz leksičke razlike, nego ga zamjenjuju 
pomoću izraza »kulturno-civilizacijska nadgradnja«, su- 
gerirajući da se radi ni manje ni više nego o različitim ci- 
vilizacijama. 

Kako bi »kulturno-civilizacijska nadgradnja« ispala 
što veća, navode da se ona sastoji od razlika »u strukov- 
nom nazivlju, kulturološkom i civilizacijskom nazivlju, 
frazeologiji i višoj sintaksi, u intelektualnome rječniku« 
(HAZU 2007 : 48). Po tom nabrajanju bi, međutim, ispalo 

da strukovno nazivlje nije dio kulturološkog i civilizacij- 
skog nazivlja jer su navedeni zasebno, što nije točno. 
Ispalo bi i da kulturološko i civilizacijsko nazivlje nije dio 
intelektualnog rječnika, što također nije točno. Kroati- 
sti, dakle, nekoliko puta navode istu stvar kako bi izgle- 
dalo da ima što više toga. A sve to su mogli obuhvatiti 
pojmom leksičke razlike. Osim, naravno, onoga što navo- 
de kao »viša sintaksa«. Ali što je to uopće? Jer sintaksa se 
ne dijeli na nekakvu »višu« i »nižu« (takva podjela neće 
se naći ni u jednom internacionalnom lingvističkom pri- 
ručniku). Sintaksa proučava grupe riječi, jednostavne 
rečenice i složene rečenice. Pa ako kroatisti misle na sin- 
taktičku razliku u upotrebi infinitiva naspram kon- 
strukcije s da (zbog koje čak zabranjuju Ježevu kućicu u 
Hrvatskoj jer sadrži »hoću da vidim ježa budalu«, a ne 
»hoću vidjeti ježa budalu«), onda se sigurno ne radi o 
»višoj« sintaksi nego o »najnižoj« jer nije riječ o složenoj 
rečenici nego o grupi riječi. Usput rečeno, upotreba infi- 
nitiva naspram konstrukcije s da je samo frekvencijska 
razlika jer infinitiva ima i u Srbiji, kao što konstrukcije s 
da ima i u Hrvatskoj. A izraz »viša«, kao i izraz »civiliza- 
cijska«, vjerojatno ima funkciju sugeriranja da Hrvate 
sve što je »visoko« i što je »civilizacija« dijeli od Srba. 

O gore spomenutom »strukovnom nazivlju« nije zgo- 
rega navesti i podatak koji kroatisti prešućuju, a koji po- 
kazuje beznačajnost strukovnog nazivlja za pitanje da li 
se radi o jednom ili o nekoliko jezika. Naime, »s gledišta 
semantičke teorije mora se mjerenje međusobne razum- 
ljivosti idioma ograničiti na usporedbu običnog jezika«, 
dakle bez »strukovnog jezika (i terminologije)« (Gro- 
schel 2009: 137). To nije nova spoznaja jer već prije neko- 
liko desetljeća Coseriu (1973: 9-12) piše da »znanstvena 
i tehnička terminologija ne ubraja se u jezik«, »njen opis 
i njena povijest ostaju principijelno izvan opisa jezika i 
izvan povijesti jezika kao sistema značenja«, odnosno 
(Coseriu 1973a: 28): »Terminologija je [...] doduše for- 

malno jezična, ali mora ostati isključena kod struktur- 
nih istraživanja rječničkog blaga«. 

Obrazloženje za »isključivanje stručnog vokabulara 
iz istraživanja međusobne razumljivosti« je što »stručni 
izrazi (npr. iz psihologije, medicine, kompjutorske tehni- 
ke) su prosječnom govorniku idioma A, koji nije specijali- 
zirano obrazovan, jednako nerazumljivi kao govorniku 
idioma B« (Groschel 2009: 137-138). Pa »budući da su 
strukovni leksemi i kod jezika bez varijanata (poput ru- 
skog ili mađarskog) prosječnom govorniku bez odgova- 
rajuće prednaobrazbe općenito nerazumljivi (ne uslijed 
manjkavog znanja jezika, nego uslijed manjkavog 'zna- 
nja svijeta'), ne smiju se uzimati u obzir ni kod uspored- 
be rječničkog blaga s ciljem saznavanja kvantitativnih 
razlika koje utječu na međusobnu razumljivost između 
hrvatskog i srpskog (u datom slučaju i bosanskog/bo- 
šnjačkog i crnogorskog). Npr. govorniku hrvatskoga 
značenje eventualno puristički standardiziranog 
stručnog vokabulara njegovog vlastitog idioma je jedna- 
ko nerazumljivo kao i značenje odgovarajućeg interna- 
cionalizma na srpskom (i obrnuto)« (ibid.: 138). 

Pojedini jezikoslovci na južnoslavenskim prostorima 
posežu za tvrdnjom o različitim »kulturnim nasljeđima« 
kad žele dokazati da se radi o različitim jezicima. Me- 
đutim, može li se govoriti o različitim »kulturnim na- 
sljeđima« ili ne, nije bitno za traženje odgovora na pita- 
nje je li riječ o jednom policentričnom jeziku: npr. Argen- 
tinci imaju različito kulturno nasljeđe od Španjolaca, a 
ipak se radi o istom policentričnom standardnom jeziku. 
Također njemački »kao policentričan jezik nema jedan 
kulturni centar, i njegova povijest, simbolička važnost i 
praktična korist jako variraju u različitim državama« 
(Ager 2001: 57). Ti primjeri, kao i brojni drugi, pokazuju 
da standardni jezici »su suprotno od onoga za što ih na- 
cionalna mitologija proglašava, naime za arhaičnu osno- 
vu nacionalne kulture i za plodno tlo nacionalnog raz- 
mišljanja i osjećanja« (Hobsbavvm 1991: 68). 

Povijest 

Južnoslavenski filolozi pozivaju se na jezičnu povijest 
kao dokaz da danas postoje četiri različita jezika (hrvat- 
ski, srpski, bosanski i crnogorski). Međutim, pozivati se 
na jezičnu povijest neutemeljeno je iz više razloga. Prvi 
razlog je taj što su danas u jezičnom pogledu isti. To što 
su u povijesti neki pisali kajkavski, neki slavjanoserbski, 
a neki čakavski, pripada prošlosti jer nakon toga su svi 
prihvatili štokavski pa od onda svi imaju zajednički što- 
kavski jezik. Ne mogu nekadašnje razlike, koje su stan- 
dardiziranjem jezika u 19. stoljeću prevladane, služiti 
kao dokaz da danas imamo posla s različitim standar- 
dnim jezicima. A drugo, u povijesti su stoljećima bili 
međusobno jezično različiti i oni koji se danas ubrajaju u 
istu naciju i istu državu i za sebe kažu da govore hrvat- 
skim jezikom (Clewing 2001: 373). 

Tvrdnja da je u povijesti današnji teritorij Hrvatske 
bio povezan zajedničkom književnojezičnom tradicijom 
nije istinita. Činjenica je da »nije postojala ni nadregio- 
nalna književnojezična tradicija koja bi povezala hrvat- 
ske teritorije pod različitim carstvima. Postojali su is- 
ključivo regionalni jezici književnosti, koji su kao i knji- 
ževnost na njima bili prošireni jedino među pripadnici- 
ma dotičnog visokog sloja društva i kulturne elite. Jed- 
nako su varirale i verzije religijskih rukopisa, od glagolji- 
ce do kajkavske, štokavske i čakavske verzije hrvat- 
skosrpskog odnosno srpskohrvatskog [...] Jezični i kul- 
turnonacionalistički hrvatski identitet razvio se tek po- 
stepeno od druge polovine 19. stoljeća [...] i odredio poli- 
tički diskurs 30-ih i 40-ih godina kao i događanja od 
70-ih godina 20. stoljeća u Hrvatskoj. On se zasnivao na 
potiskivanju istarskog i dalmatinskog regionalizma i na 
općem prihvaćanju novoštokavsko-ij ekavske varijante 
srpskohrvatskog jezika« (Zorić 2005: 69-70). 

Kod pristupa regionalnoj i nacionalnoj razini u Hr- 
vatskoj se »ni do danas nije izgradila beskonfliktna koeg- 

zistencija tih dviju razina« (Clewing 2001: 373): »Ako se 
promatra npr. kako se već davno prije stjecanja hrvat- 
skog suvereniteta 1991. često u radovima koji se bave po- 
viješću i suvremenošću koristio novi pojmovni par sje- 
verne Hrvatske i južne Hrvatske (ovaj drugi po redu iz- 
raz treba zamijeniti Dalmaciju, a prvi treba očito kod po- 
vijesnih tema pomoći da se izbriše pamćenje kako je no- 
vovjekovno 'Hrvatska' do u 19. stoljeće označavalo samo 
jednu regiju današnje), onda je jasno da nisu malobrojni 
oni koji podozrivo gledaju i u dalmatinskim okolnostima 
još jednu potencijalnu konkurenciju lojalnosti odnosno 
mogućnost jednog iznutra ili izvana (iz Italije) antihr- 
vatskog politiziranja tog regionalnog pojma. Hrvatskoj 
teško pada do danas da se pomiri s vlastitom povijesnom 
raznovrsnošću« (ibid.). 

Kao što se i iz ovog citata vidi, ne postoji nekakva 'za- 
jednička povijest' koja bi se podudarala s nacionalnim 
granicama. U citatu je spomenuto i da se nacionalne oz- 
nake iz sadašnjice rado prenose u prošlost. Pritom 
južnoslavenski filolozi često tvrde da se stanovništvo 
neke regije moglo na osnovi jezika razlučiti na Hrvate i 
Srbe. To, međutim, nema potpore u stvarnoj povijesti. 
Pravoslavno i katoličko stanovništvo »živjelo je u veli- 
kim dijelovima Hrvatske, Dalmacije i Hercegovine 'mul- 
tietnički' zajedno i nije se razlikovalo jezično« (Zorić 
2005: 70). 

Pojedini kroatisti koriste riječ povijesni uz jezik kako 
bi sugerirali da je današnji jezik Hrvata zadat davnom 
poviješću kao drugi jezik naspram jezika Srba. Pa ako je 
veću davnoj povijesti drugi jezik, podrazumijeva se daje 
i danas tako. Na taj način se pokušava skrenuti pažnja 
od sadašnjeg stanja jezika, koje pokazuje da se u Hrvat- 
skoj, Srbiji, BiH i Crnoj Gori radi o jednom te istom stan- 
dardnom jeziku raslojenom na nacionalne varijante. Od 
sadašnjeg stanja jezika, međutim, nije moguće pobjeći 
jer upravo ono se u lingvistici promatra kada se traži od- 

govor na pitanje da li se radi o jednom ili o nekoliko jezi- 
ka. 

Kroatisti i drugi južnoslavenski filolozi pokušavaju i 
povijest naroda predstaviti kao kriterij za današnji stan- 
dardni jezik. No, ni nacionalna ni regionalna ni konti- 
nentalna povijest nema veze s traženjem odgovora na pi- 
tanje da li Hrvati, Srbi, Bošnjaci i Crnogorci danas govo- 
re jednim standardnim jezikom jer kad se traži odgovor 
na to pitanje, onda se promatra kako oni danas govore. 



Prepravljanje povijesti 

U prethodnim poglavljima o naciji i kulturi uočljivo je da 
predočavanje povijesti, preciznije rečeno prepravljanje 
povijesti, ima važnu ulogu u južnoslavenskim državama. 
Vidi se kako, umjesto da pruži što potpuniji uvid u povi- 
jest, »država historicizira samo određeni opseg kulture i 
društvene strukture i predstavlja ga kao sveukupan i au- 
tentičan« (DiGiacomo 2001: 57). Pritom »se prošlost i 
sadašnjost iskroje na odabranu jednodimenzionalnu 
konstrukciju, 'neprikladni' elementi se izbrišu, sugeri- 
raju se dugačke i besprekidne linije kontinuiteta, glumi 
se jasna utvrđenost uzroka, na osnovi toga donose se jed- 
nostrane osude i dodjeljuju oprosti, ukratko: prezentira 
se jedna priprosta i neizdiferencirana slika povijesti« 
(Hatschikjan 1999: 26). 

Povijest je omiljena tema jer »se kao legitimacija za 
razgraničavanje i za obuhvaćanje poseže u prvom redu 
za 'tradicijom', za tobožnjim povijesnim pravima nacije, 
njenom prošlom moći i veličinom. Pritom se radi o 'iz- 
mišljenoj tradiciji' (Hobsbawm/Ranger 1983) u smislu 
da je materijal prošlosti preoblikovan kako bi se napra- 
vio i učvrstio današnji identitet« (KoBler 1994: 6). Iz- 
mišljanje nacionalne povijesti »je potrebno baš tamo gdje 
zajedništvo inače ne postoji odavno« (ibid.: 6-7), a takva 
situacija je kod južnoslavenskih nacija jer, kako je već 

rečeno, »tek sredinom 19. st. počele su se iz različitih re- 
gionalnih, dijalektalnih i religijskih grupa kristalizirati 
tri nacionalnosti Srba, Hrvata i Slovenaca« (Kohn 1962: 
523). 

Zanimljivo je da »što manje se neka nacija mogla 
ostvariti (ili sa što više unutrašnjih proturječnosti je to 
opterećeno), tim disproporcionalnije obrastaju povijesni 
elementi nacionalnu ideologiju« (Szucs 1981: 35). Kad 
ne postoji povijest koja bi bila zajednička npr. pripadnici- 
ma hrvatske nacije, onda se sprovodi »samokonstrukcija 
nacionalne prošlosti« (Friedrich/Menzel 1994: 9). Pri- 
tom se poseže za pričanjem priča, kao uostalom i kod 
pravljenja nacije pa je stoga među znanstvenicima pro- 
šireno shvaćanje »daje i sama nacija pripovijetka, tj. da 
je konstruirana pomoću pripovijedanja priča o naciji« 
(Breuilly 1999: 251). 

Južnoslavenske »nacije i države imaju potrebu za po- 
viješću, ali ne za poviješću onog tipa kako je moderni 
povjesničari opisuju, jer kako je Ernest Renan već prije 
više od sto godina utvrdio 'zaboravljanje ili čak krivo ra- 
zumijevanje povijesti je bitan element kod nastanka na- 
cije'. Zbog toga povjesničari, među koje se ubraja i autor 
ovih redaka, stoje po pravilu skeptično prema nacional- 
nim ideologijama i njihovim verzijama povijesti« (Hob- 
sbawm 1991: 7). Skepsa je razumljiva jer »povjesničari 
su zbog svoje profesije dužni daje [=povijest] ne krivot- 
vore ili da se barem trude to ne činiti« (ibid.: 24). Na- 
žalost, upravo suprotno čine »države nastale od bivše Ju- 
goslavije, koje traže legitimiranje svog identiteta u mitu 
selektivne povijesti ili u (para)povijesnoj mitologiji svojih 
nacija« (Richter Malabotta 2004: 82). 

Prave mitsku prošlost jer npr. hrvatska nacija kao i 
»većina nacija nema nikakvu zajedničku povijest ili ima 
vrlo kratku. Zato nema stvarnih polaznih točaka za 
pravljenje osjećaja zajedništva. To je razlog za stvaranje 
mitova ili, kako E. J. Hobsbawm kaže, za 'izmišljanje 
tradicije'. [...] Međutim, taj kontinuitet s prošlošću je u 

slučaju izmišljenih tradicija preuveličan i neistinit« (Es- 
bach 2000: 73). Termin »'izmišljena tradicija' znači skup 
radnji [...] kojima se nastoje usaditi određene vrijednosti 
i norme ponašanja pomoću ponavljanja koje automatski 
implicira kontinuitet s prošlošću. [...] Sve izmišljene tra- 
dicije koliko god je moguće koriste povijest za opravda- 
vanje radnji i za cement grupne kohezije« (Hobsbawm 
1984: 1, 12). A za povijest se ne uzima ono što pokazuju 
dokumenti iz povijesti, »nego ono što su iselekcionirali, 
napisali, naslikali, popularizirali i institucionalizirali oni 
čija funkcija je da to naprave« (ibid.: 13). 

Autori podobne nacionalne povijesti »nisu povjesni- 
čari, nego političari, koji se služe pisanjem povijesti da bi 
poduprli onu stvar čiji trijumf priželjkuju« (Benda 1978: 
132). Na južnoslavenskim prostorima je to toliko uzelo 
maha daje kod nas »jedna od najžalosnijih pojava suvre- 
mene političke rasprave falsificiranje prošlosti radi sa- 
dašnjosti« (iz Hatschikjan 1999: 26). 

Prošlost se oblikuje prema potrebama sadašnjosti: 
»u sadašnjosti su nastali apstrahirani modeli, koje onda 
pisanje povijesti 'otkriva' u prošlosti« (Szucs 1981: 135). 
Takvo »pisanje povijesti je postalo sluškinjom naciona- 
lizma dotične nacije« (ibid.). Dio prošlosti koji bi pomu- 
tio takvu sliku se ciljano zaboravlja. Selektivno zaborav- 
ljanje je bitan faktor kod pravljenja nacionalnog identi- 
teta, tako da »kolektivna amnezija može biti jednako 
važna kao i kolektivno sjećanje« (Altermatt 1996: 55). 
Ta »amnezija nije ideološki neutralna« (Billig 1995: 10). 

Nacionalne države kreiraju sliku povijesti kakva im 
odgovara: »Nije slučajno pojavljivanje nacionalne države 
povezano s pravljenjem nacionalne povijesti. Budući da 
se nacije moraju ne samo zamišljati, nego moraju napra- 
viti i svoju vlastitu povijest ili interpretaciju samih sebe, 
Edward Said (1983) tvrdi da su one 'interpretativne za- 
jednice' kao što su i zamišljene zajednice« (ibid.: 70). A 
»kad je jednom nacija napravljena, nastavak njenog po- 
stojanja ovisi o kolektivnoj amneziji. [...] Ne samo da se 

zaboravlja prošlost, [...] nego se paralelno zaboravlja i 
sadašnjost. [...] intelektualci su uključeni u kreiranje am- 
nezije. Povjesničari stvaralački pamte ideološki pogodne 
činjenice iz prošlosti, a prešućuju one koje se ne uklapa- 
ju« (ibid.: 38). 

Na manipuliranju zaboravljanjem i sjećanjem teme- 
lji se nacionalna država: »reprodukcija nacionalne 
države ovisi o dijalektici kolektivnog sjećanja i zaborav- 
ljanja, o izmišljanju i dosadnom ponavljanju« (ibid.: 10). 
Takvom tehnikom je na južnoslavenskim prostorima po- 
stignuto ne samo da ljudi ciljano zaborave mnoštvo či- 
njenica iz prošlosti, nego je napravljeno i da se »ljudi 
sjećaju onoga što se nikad nije dogodilo« (Altermatt 1996: 
55). Stoga ne čudi upozorenje da »kad čita neki prikaz po- 
vijesti iz neke od balkanskih država, čitatelj mora uvijek 
svoje uši učiniti osjetljivima za zvukove ideoloških sjekira, 
koje su tamo dobro izoštrene« (Hobsbavvm 1991: 79). 

Poznato je da »u jugoistočnoj Evropi oduvijek postoji 
uska simbioza između povjesničara i političkih elita. [...] 
Povjesničari u tim zemljama su se dali politički instru- 
mentalizirati« (Sundhaussen 1993: 57-58). Zbog nacio- 
nalističke politike povjesničari prave takve udžbenike da 
»kad čovjek pogleda udžbenike povijesti koji se koriste u 
nastavi — u državama nasljednicama Jugoslavije [...], 
onda se s obzirom na nacionalni mentalitet tvrđave ne 
smije čuditi što nacionalizam tamo može svakog trena 
eksplodirati. Dok god većina istočnoevropskih povjesni- 
čara nije spremna kritički preispitati prošlost svoje naci- 
je, ništa se u tome neće promijeniti« (ibid.: 54). 

Npr. u hrvatskim udžbenicima povijesti »učenicima 
se ne nude različita mišljenja o povijesnim događajima«, 
niti im se »pružaju dokazane povijesne činjenice« (Bel- 
lamy 2003: 151). Učenici dobivaju jednostranu i krivot- 
vorenu sliku povijesti jer »Ministarstvo inzistira na tome 
da povijest treba biti 'oružje političke bitke'« (ibid.). Zato 
nastava povijesti »izbjegava suočiti mlade Hrvate s ne- 
kim neugodnim aspektima vlastite nacionalne povijesti i 

ne ohrabruje učenike da razmišljaju kritički o povije- 
snim događajima ili da ih gledaju iz različitih perspekti- 
va« (ibid.: 153). 

Udžbenici iz povijesti su takvi jer »nova politička ide- 
ologija sadržajno počiva na nacionalističkoj interpretaci- 
ji hrvatske povijesti koja daje dvije stvari: sjedne strane 
filtrira sliku povijesti od svih podataka koji nisu spojivi s 
vladajućim nacionalističkim gledištem, a s druge strane 
daje povijesnu legitimaciju političke misije nove elite [...]. 
Preduvjet za pripadnost političkoj eliti je nekritičko pri- 
hvaćanje navedene ideologije« (Zakošek 1998: 287). 

U Hrvatskoj kao i u drugim južnoslavenskim država- 
ma danas dominira nacionalizam, a »prošlost nije nigdje 
tako jako stavljena u službu politike kao u nacionalizmu. 
Praznici podsjećaju na nacionalne pobjede, stigmatizira- 
ju 'naslijeđenog neprijatelja' i opravdavaju povijesna 
prava na teritorije« (Altermatt 1996: 41). Nacionalizam 
nije zainteresiran za istinu o prošlosti jer »nacionali- 
stička ideologija se gotovo uopće ne poklapa sa stvar- 
nošću i mora sistematski iskrivljavati povijest kako bi 
opravdala sebe« (Llosa 2000: 26). 

Njen »tretman povijesti, jednog od glavnih stupova 
etniciteta, postaje sentimentalan, a protagonisti takvog 
shvaćanja skloni su gledati svijet samo kroz tu prizmu i 
misliti u sloganima poput 'mi smo najpostojanija tvr- 
đava Zapada protiv barbarizma' ili 'Zapad nam duguje 
odštetu za sve nepravde koje su nam učinjene u prošlo- 
sti' itd. Takav stav ne samo da zamagljuje problem i 
sprečava racionalnu analizu, nego ostavlja stanovništvo 
otvorenim za demagoške manipulacije« (Schopflin 1995: 
63). 

Upravo »na problemu nacionalizma postaje jasna 
društvena funkcija institucionalizirane službene histo- 
riografije. Ta funkcija se sastoji u povijesnoj legitimaciji 
nacionalnih ciljeva i nacionalnog sistema vladanja« 
(Behschnitt 1980: 10-11). Kod toga se potpuno zaborav- 
lja da »'svrha' povijesti nije potvrđivanje sadašnjosti, 

nego bolje razumijevanje sadašnjosti pomoću poznava- 
nja puta koji je do nje doveo« (Szucs 1981: 144). 

A zašto je uslijed ideološke zainteresiranosti držav- 
nih institucija za povijest pojedincu teško doći do barem 
donekle objektivnih spoznaja o prošlosti, razjašnjava Mi- 
tten (1995: 30-32) govoreći o povjesničarima, zatim o in- 
telektualcima-nepovjesničarima i, naposljetku, o širo- 
kim masama. Kreće od povjesničara: »Stručnjaci, tj. pov- 
jesničari koji istražuju povijesne izvore imaju razno- 
vrsne interese, ideološka gledišta, osobna iskustva, raz- 
ličite stupnjeve intelektualnog poštenja i znanstvene na- 
darenosti, što utječe na njihov izbor činjenica, tj. na nji- 
hovo predočavanje prošlosti. A kad se sjetimo institucija 
koje određuju širenje neke historiografije, kad se sjetimo 
političkih i neformalnih odnosa koji vezuju te institucio- 
nalizirane sile za državu [...], onda nije teško razumjeti 
da će najvjerojatnije nadvladati ona historiografija koja 
odgovara društvenim vrijednostima protežiranim od 
strane tih institucionaliziranih sila ili ih barem ne dovo- 
di u pitanje [...]. Postoje, dakle, pitanja moći i ideologije 
koja jako utječu, ako ne i određuju, koja znanstvena pre- 
dočavanja prošlosti će važiti kao legitimna i koja će se 
širiti kao zajednička slika prošlosti« (ibid.: 30). 

Nakon što je tako utvrdio dominantnu neobjektiv- 
nost kod povjesničara, Mitten prelazi na intelektual- 
ce-nepovjesničare: »Sirenje neke slike povijesti obavlja- 
ju intelektualci-nespecijalisti [...]. To su uglavnom oni 
intelektualci od kojih široke mase uče svoju povijest. A 
odakle tim intelektualcima njihova slika povijesti? Kad 
se bave poviješću, moraju ti učitelji, novinari, književnici 
i znanstvenici, ukoliko sami nisu povjesničari, posegnuti 
za knjigama koje su napisali specijalisti. A već smo poka- 
zali koliko su baš profesionalni povjesničari udaljeni od 
'objektivnosti'. I navedeni intelektualci su podložni istoj 
raznovrsnosti ideologija, interesa, konstelacija moći i 
vrijednostima političke kulture. Tako da nije teško uvid- 
jeti kako se shvaćanje povijesti kod tih intelektualaca 

počinje prilagođavati državno podobnoj historiografiji. 
Moguća nepouzdanost povijesti koja dolazi iz tog sloja 
nije malena, a mogući utjecaji vladajućeg društvenog i 
političkog shvaćanja su veliki« (ibid.: 30-31). 

Dakle, i kod intelektualaca-nepovjesničara dominira 
neobjektivnost. Posljednji u lancu su prosječni ljudi, ši- 
roke mase: »njihovi pojmovi i njihovo znanje povijesti 
potječe gotovo isključivo iz priča rođaka ili poznanika o 
prošlosti, iz škole, iz novina i elektronskih medija, i iz 
knjiga koje su tu i tamo pročitali o povijesti. [...] Imamo li 
sve ovo u vidu, zašto bi nas još uopće iznenadilo što nam 
samo s ogromnim naporima može uspjeti da dođemo do 
kritičke distance prema onoj predodžbi povijesti koja je 
potpuno u skladu s državnopolitičkim i kulturnim pre- 
duvjetima? [...] Slika ipak nije sasvim turobna jer u sva- 
kom od nabrojanih slojeva društva mogao bi se neki kri- 
tički duh obračunati sa svojom intelektualnom okoli- 
nom. [...] Ali sveprisutnost baš institucija i brojnih kul- 
turnih rituala koji tu mogućnost blokiraju smanjuje ne 
samo vjerojatnost da ćemo intelektualno biti u stanju 
prekršiti preduvjete naše socijalizacije, nego ograničava 
kako rezervoar pojmova i shvaćanja pomoću kojih bismo 
mogli izgraditi neki alternativni sistem vrijednosti, tako 
i idiom pomoću kojeg bismo takav sistem mogli izraziti« 
(ibid.: 31-32). 

Zato se iznimno rijetko nailazi na kritičko i otvoreno 
bavljenje prošlošću, iako »kultura se ne može smatrati 
jakom i vitalnom ako nije u stanju baviti se svojom vla- 
stitom poviješću na otvoren i kritički način« (Joseph 
1987: x). Iste kočnice koje sprečavaju širenje objektivnih 
spoznaja o prošlosti djeluju i na neke druge znanstvene 
discipline, kako se vidi na primjeru jezikoslovlja u Hrvat- 
skoj. 

Prenošenje današnjih nacionalnih oznaka u prošlost 

Kako bi povijest prilagodili vlastitim potrebama, kroati- 
sti prepravljaju naslove djela iz ranijih stoljeća, prekraja- 
ju sadržaj pojmova i izostavljaju spominjanje podataka 
koji bi pomogli objektivnijem sagledavanju teme. Uo- 
bičajeno je da tekstove iz davnih stoljeća proglašavaju 
»hrvatskima« (v. npr. Moguš 1993; Težak 2004: 23-24), 
premda u njima stoji neka druga oznaka i premda je 
hrvatska nacija formirana tek nedavno, pa stoga nije 
opravdano današnje nacionalne oznake naknadno pripi- 
sivati onim južnim Slavenima koji su sami sebe drukčije 
nazivali. Uvid u period do 19. stoljeća pokazuje da »izraz 
'hrvatski' za to razdoblje nije primjeren ni kao nazivjezi- 
ka ni kao naziv etnosa jer nacionalno samoubrajanje sta- 
novnika pojedinih regija (npr. Dalmacije i prije svega 
Dubrovnika) u hrvatstvo odvijalo se tek u 19. st.« (Gro- 
schel 2009: 90). 

Kad se u rijetkim slučajevima u određenom starom 
tekstu i naiđe na riječ Hrvati, treba imati na umu daje 
do formiranja nacija taj naziv, kao uostalom i naziv Srbi, 
imao drukčiji opseg i drugo značenje nego danas. Tko je 
upućen u činjenice o nedavnom nastanku nacija i o nepo- 
stojanju kontinuiteta kod naroda i nacije, njega ne izne- 
nađuje što npr. Peti-Stantić (2008: 93-94) navodi prim- 
jer s početka 19. stoljeća da se nazivi Srbi, Hrvati, Kranj- 
ci »ne podudaraju s onim kako ih danas razumijemo«. 

Da nije u redu primjenjivati suvremene nacionalne 
oznake na južne Slavene iz ranijih stoljeća, ističe se i kad 
se govori o bosanskim Muslimanima: »Ti muslimani su 
potomci katoličkih i pravoslavnih južnih Slavena koji su 
za vrijeme turske vlasti prešli na islam. Nazivati ih isla- 
miziranim Hrvatima i Srbima značilo bi anakronistički 
projicirati na ranija stoljeća nacionalne pojmove koji su 
se potpuno razvili u samoodređivanju tek od početka 19. 
stoljeća« (Groschel 2003: 166). 

Za anakronističkim projiciranjem ne poseže npr. Ra- 
ecke (1996: 22) kad piše o »oznaci onog jezika koji je u 19. 
st. postao standardnim jezikom onih Slavena koji su se 
tokom vremena proglasili kao Hrvati, Srbi, Crnogorci i u 
najnovije vrijeme Muslimani različitim narodima«. Ali 
takav pristup ne primjenjuje se u Hrvatskoj, nego se uz- 
gaja mit o iskonskom postojanju naroda podudarnog s 
današnjom nacijom. Najprominentniji hrvatski filolozi 
projiciraju u prošlost nacionalnu oznaku Hrvati s da- 
našnjim opsegom i značenjem čak i kad govore o 7. sto- 
ljeću (v. npr. Samardžija 2006: 142) ili o 9. stoljeću (v. 
npr. Brozović 1978: 23; Moguš 1993: 13-14; Kačić 1995: 
9; HAZU 2007: 43). Kako bi nastao utisak da sadašnje 
nacije i njihova imena postoje od pamtivijeka, u Hrvat- 
skoj se prešućuje da je »do 16. st. hrvatsko ime bilo 
isključivo vezano za područje koje se protezalo 'od rijeke 
Raše u istočnoj Istri do Cetine jugoistočno od Splita, a u 
istočnom smjeru do gornjih tokova rijeke Une i Vrbasa' 
(Zett 1978: 286, 288), nije se dakle odnosilo npr. na Sla- 
voniju, na kasniju civilnu Hrvatsku ili na Dubrovnik, o 
kojem Zett (1978: 292) piše 'da samosvijest [Dubro- 
vačke] Republike i njenih građana nije bila ni srpska ni 
hrvatska'. Pomoću ovih primjedbi se, naravno, ni u ko- 
jem slučaju ne želi osporiti da današnji stanovnici Slavo- 
nije, bivše civilne Hrvatske, Dubrovnika itd. svakako 
svojom velikom većinom spadaju u hrvatski narod, hr- 
vatsku naciju. Međutim, o jednom potpuno nehistorij- 
skom načinu razmišljanja svjedoči ako se prikazuje kao 
daje od samog početka i zatim stoljećima bilo uvijek ova- 
ko« (Lehfeldt 2000: 219). 

Ističući da piše svoj članak s ciljem »revizije nacional- 
nog pisanja povijesti koje falsificira njen stvarni tok«, 
Zett (1978: 283-284) pokazuje kako u Hrvatskoj stavovi 
o prošlosti do 16. stoljeća polaze od pogrešnih postavki: 
»čak u znanstvenim radovima, a o popularnima da i ne 
govorim, kojima se to podrazumijeva samo po sebi« pri- 
kazuje se povijest kao da je od 7. stoljeća postojala hrvat- 

ska nacionalna svijest i nacionalni teritorij podudaran s 
današnjim, a »imena naroda i zemalja koja stoje u izvori- 
ma i njihove pridjevske izvedenice nerijetko se sužavaju 
na 'hrvatsko-srpsku' alternativu, npr. na besmisleno pi- 
tanje da lije srednjovjekovna Bosna ili Republika Ragu- 
sa bila srpska ili hrvatska«. 

prošlosti Slavonije Zett (1978: 290) utvrđuje slje- 
deće: »Srednjovjekovna Slavonija je doduše bila područje 
naseljeno Slavenima (s iznimkom istočnih dijelova i Sri- 
jema, gdje se mora pretpostaviti prilično velik udio ma- 
đarskog stanovništva), ali ne Hrvatima. Tek kasniji raz- 
voj je donio sa sobom da nije i na jugu srednjovjekovne 
Mađarske nastala jedna vlastita slavenska 'nacija', kao 
što je nastala na sjeveru Mađarske, Slovaci [...]«, ili na za- 
padu, Slovenci. U istraživanju povijesti pokazuju se »pr- 
votno 'hrvatsko' područje i prvotno 'slavonsko' područje 
u srednjem vijeku kao dva potpuno različita slavenska 
područja« (ibid.). Ne samo u daljoj prošlosti nego i »u 19. 
st. npr. katolici u Slavoniji nisu koristili etnonim Hrvat, 
a svoj jezik zvali su slavonski ili šokački« (Friedman 
1999: 6). 

Naziv hrvatski se u prošlosti »pojavljivao na znatno 
ograničenijem teritoriju nego što se općenito smatra i 
stoga je povijest hrvatske samosvijesti za to starije doba 
potrebno bitno korigirati« (Zett 1978: 283-284). Citati iz 
ranijih stoljeća koje donosi Rječnik JAZU pod natukni- 
com Hrvat potvrđuju da je taj pojam u prošlosti imao 
drugo značenje i drugi opseg nego danas, npr. »Stefan 
Tomaš kralj Srbljem, Bosni, Primorju, Homsci Zemlji, 
Dalmaci(ji), Hervatom, Đonim Krajem, zapadnim Stra- 
nam«, ili pod natuknicom hrvatski, npr. »Davši mu na- 
redbu da porobi Dalmaciju i rvatsku zemlju« (A. Kačić 
Miošić, Razgovor ugodni naroda slovinskoga) . 

1 u prvoj polovini 19. st. je pojam hrvatski još uvijek 
imao drukčiji opseg i značenje naspram danas: npr. u 
članku iz Danice Horvatske, Slavonske i Dalmatinske 
objavljenom u Zagrebu 1835. govori se o stanovnicima 

»Velike Ilirske, to jest Horvatske, Slavonie, Dalmacie, 
dolnje Vugerske, Dolnje Štajerske, Krajnske, Koroške, 
Istrie, Bosne, Cerne Gore, Hercegovine, Dubrovnika, 
Serbske, Bugarske i t.d.« (iz Škiljan 2002: 266). Niz tek- 
stova iz onog vremena objavljenih u Zagrebu potvrđuje 
isto, npr. 1839. g. piše Ljudevit Gaj: »Mogli su pravi do- 
morodci do sada viditi, da mi nečinimo nikakove razlike, 
što se tiče bratinske ljubavi izmedju Horvatah, Serbah, 
Vendah, Slavoncah, Dalmatinah, Bošnjakah i t.d., već da 
sve uskup pozivamo ujedno kolo ilirsko« (ibid.). 

Za razliku od većine domaćih znanstvenika koji su 
skloni prepravljati podatke iz prošlosti, inozemni znan- 
stvenici se više drže povijesnih izvora pa se iz njihovih 
radova kad govore o prošlosti do 1918. vidi daje oznaka 
hrvatski imala drukčije značenje nego danas, npr. »uje- 
dinile su se na Balkanu Dalmacija, Bosna, Hercegovina, 
Hrvatska, Slavonija, dijelovi zapadnog Banata, Bačka, 
dijelovi Baranje, Crna Gora i Slovenija iz bivše Au- 
stro-Ugarske Monarhije s Kraljevinom Srbijom« (Alter- 
matt 1996: 58). 

Osim toga, inozemni znanstvenici su svjesni da »me- 
todološki je sasvim nedopustivo postulirati kontinuitet 
naseljenosti nekog prostora od početka kao etnički i time 
jezični kontinuitet prema mustri: u Poljskoj su uvijek 
živjeli Poljaci, koji su govorili poljski, u Njemačkoj uvijek 
Nijemci, koji su govorili njemački. [...] Ta terminološka 
klopka se može izbjeći samo ako se nazivi naroda, zemlje 
i jezika pojmovno razlikuju, čak i kad tradicija to obično 
ne čini. A pogotovo se ne smije podrazumijevati istovjet- 
nost ili kontinuitet onda kada je termini ne pokazuju« 
(Panzer 2002: 192). 

Na južnoslavenskim prostorima je situacija takva da 
čak ni nazivi iz prošlosti ne pokazuju etničku i jezičnu 
istovjetnost i kontinuitet s današnjim nacijama, a us- 
prkos tome domaći filolozi podrazumijevaju istovjetnost. 
Ne sustežu se ni od prekrajanja naziva koji stoje u starim 
originalima, samo da bi stvorili iluziju kontinuiteta. 

Ime jezika 

Na nizu primjera vidi se kako kroatisti i drugi južnosla- 
venski filolozi nisu u stanju razmišljati izvan današnjih 
nacionalnih kategorija iako je riječ o stoljećima kada te 
kategorije još nisu postojale. Htjeli bi sve u povijesti gle- 
dati pod današnjim nacionalnim imenima, kao hrvatsko 
ili kao srpsko, kao bošnjačko ili crnogorsko, pa te oznake 
prenose kako na narode i teritorije u davnoj prošlosti, 
tako i na jezik (v. npr. Moguš 1993: 74, 78; Samardžija 
2006: 27-31). 

Budući da se ondašnji nazivi »ilirski«, »slovinski« itd. 
ni imenom ni sadržajem ne uklapaju u nacionalnu mje- 
ru, poseže se za prepravljanjem tih naziva kako bi nasta- 
la iluzija poklapanja. To je toliko uzelo maha da npr. Ani- 
ta Peti-Stantić (2008: 233-234) bilježi kao masovnu po- 
javu da se nazivi jezika iz starih tekstova od 15. do 19. st. 
danas zamjenjuju drugim, hrvatskim imenom iako u ori- 
ginalu autor »nije upotrijebio hrvatsko ime. Šteta je 
samo što se ovakvim prijevodom onome tko ne pročita la- 
tinski tekst ne omogućuje da to vidi«, a to »ističem zato 
što nije riječ o izdvojenom primjeru, nego se može reći da 
su takvi primjeri gotovo redoviti u literaturi koju sam 
pročitala«. 

Koliko je neopravdano današnje nacionalne oznake 
projicirati u prošlost kao naziv jezika, može se ilustrirati 
na hrvatskom primjeru. Kao prvo, štokavski koji je ka- 
snije postao standardnim jezikom nazivao se do druge 
polovine 19. st. na teritoriju gdje se danas proteže Hrvat- 
ska po pravilu ilirski ili slavonski, slovinski. Kao drugo, 
ti nazivi nisu ograničavali jezik u skladu s današnjim 
granicama nacije. Treće, naziv hrvatski imao je sto- 
ljećima drugo značenje nego danas. Kad se sve ovo ima u 
vidu, ne čudi što često ponavljana »tvrdnja da su 'Hrvati 
u svim područjima uvijek svoj jezik nazivali hrvatskim' 
pokazala se kod točnijeg proučavanja izvora kao mistifi- 
kacija« (Kessler 1981: 193). 

Naziv ilirski 

U prošlosti su se »u Hrvatskoj koristila i imena 'slovin- 
ski, slavonski, ilirski, bosanski, srpski i srpsko-ilirski' « 
(Blum 2002: 129). Ime ilirski, koje je do 19. stoljeća do- 
miniralo u leksikografskim i brojnim drugim radovima, 
većina kroatista danas pokušava predočiti kao daje pok- 
rivalo ono što u suvremenosti pokriva pojam hrvatski. 
No analiza originala s početka 17. stoljeća pokazuje slje- 
deće: »Sadržaj ilirskoga imena koje je u to doba već prih- 
vaćeno u Rimu i ono što se u njemu prepoznaje ovisi o 
mnogo čemu, no i iz ovoga je teksta, a posebno iz svih 
koji slijede, jasno da je i teritorij i kulturni krug koji se 
njime obuhvaća znatno širi od hrvatskoga etničkoga pro- 
stora« (Peti-Stantić 2008: 149). Pa i »na osnovi dokume- 
nata Katoličke crkve i nekoliko izvještaja s terena poka- 
zuje se kako je ilirsko ime, koje se uglavnom koristilo, 
bilo raznoliko shvaćano« (ibid.: 21), kao »bez sumnje po- 
jam otvorenoga značenja, jednom gotovo globalno oboje- 
noga, a drugi put sasvim lokaliziranog« (ibid.). 

Tako se npr. »ilirski koristio dijelom kao sinonim za 
vlaški, tj. za pravoslavno srpski, ili se koristio kao skup- 
na oznaka za sve južne Slavene. [...] Nadalje, taj naziv je 
označavao 'prastanovnike' Balkana, a koristio se ta- 
kođer i za imenovanje štokavskog dijalekta« (Zorić 2005: 
52). Budući da je najčešće označavao štokavski jezik, 
znači daje obuhvaćao sve koji govore štokavski. Štokav- 
ski se nije podudarao s hrvatstvom (niti sa srpstvom, 
bošnjaštvom, crnogorstvom) jer niti su govorili štokav- 
ski svi oni čiji potomci su kasnije oformili hrvatsku naci- 
ju, niti su samo oni govorili štokavski. 

Uvid u originale tekstova iz prošlosti pokazuje da »su 
latinski izraz illyricus i njegovi slavenizirani ekvivalenti 
ilirički ili ilirski imali u povijesti pismenosti kod južnih 
Slavena vrlo širok spektar značenja« (Keipert 2005/ 
2006: 177). Tako npr. o Bartolu Kašiću »s pravom upu- 
ćuje Kravar na to da Kašić 1640. u 'Ritualu rimskom' iz- 
raz naša besidenja slovinska, koji odgovara izrazu lin- 

gua illjrica, koristi kao nadpojam za jezik 'Hrvata, Dal- 
matina, Bošnjaka, Dubrovčanina, Srbljina'« (ibid.: 178). 
I Kašićevo pismo iz 1633. pokazuje kako pojam ilirske 
provincije ne znači Hrvatska jer se u pismu pod tim poj- 
mom nabrajaju Istra, Hrvatska, Dalmacija, Bosna, Ra- 
guza, Hercegovina, Srbija, Slavonija, Srijem (ibid.). Zato 
Keipert (2005/2006: 178) zaključuje u vezi s današnjim 
autorima kad pišu o 17. stoljeću: »Tko dakle želi spri- 
ječiti svoje čitatelje da anakronistički prenose današnje 
jezične pojmove u 17. stoljeće, taj treba kod prevođenja 
Tnstitutiones' izbjegavati riječ hrvatski i zadržati ilir- 
ski«. Jer ilirski je očito imao širi opseg, pa je tako i »kra- 
jem 18. st. [...] naziv ilirski označavao pisani štokavski je- 
zik« (Lencek 1976: 46). Uostalom, poznato je da »su lek- 
sikografi od 1650. izjednačili ilirski s jugozapadnoslaven- 
skim« (Tornow 2005: 444). Stoga »pokušaji s hrvat- 
sko-partikularističke strane da od početaka objavljiva- 
nja sve rječnike i gramatike s nazivom Ilirski prisvoji 
kao isključivo 'hrvatske' i pripiše samo vlastitoj povijesti 
jezika nisu legitimni« (Groschel 2009: 9). 

Pojedini kroatisti kažu da ako je stari naziv toskan- 
ski jezik danas talijanski jezik, zašto onda i stari naziv 
ilirski jezik ne bi danas bio hrvatski jezik. Zaboravljaju 
daje toskanski postao standardni jezik jedne nacije (tali- 
janske), dok je ilirski jezik označavao prvenstveno što- 
kavski, a štokavski je postao standardni jezik četiriju na- 
cija (hrvatske, srpske, bošnjačke i crnogorske). Zato nije 
ispravno štokavski iz prošlih stoljeća pripisivati samo 
današnjoj hrvatskoj naciji, kako čine kroatisti primjenju- 
jući argumentaciju tipa »Srbi (pravoslavni kršćani) u 
Kašićevo vrijeme štokavskim jezikom nisu ni pisali ni 
objavljivali svoja književna djela«. Zaista, pravoslavno 
stanovništvo nije pisalo i objavljivalo, ali zato je govorilo 
štokavskim jezikom. Osim toga, ni 99% katoličkog sta- 
novništva nije pisalo i objavljivalo jer stanovništvo je u 
Kašićevo doba bilo nepismeno, kako katoličko tako i pra- 
voslavno. A što se tiče samog Kašića, njega treba proma- 

trati kao gramatičara predstandardnog razdoblja jezika 
koji je kasnije odabran za nadregionalni, dakle standar- 
dni, i u Hrvatskoj i u Srbiji i u Bosni i u Crnoj Gori. Sve 
četiri današnje nacije kad opisuju predstandardno raz- 
doblje svog jezika mogu navoditi Kašićevu gramatiku, i 
to s njenim imenom u originalu, a ne klasificirati je po- 
put kroatista i većine srpskih lingvista kao isključivo 
hrvatsku, ili poput manjine srpskih lingvista kao is- 
ključivo srpsku. Pojedini kroatisti su već dolazili do tak- 
vog zaključka, npr. Brozović (1978: 36): »Bartuo Kašić, 
čakavac s otoka Paga, izdaje god. 1604. prvu hrvatsku (i 
prvu hrvatskosrpsku) gramatiku«. 

Postupak prepravljanja naziva a time i opsega jezika 
kroatisti primjenjuju kad govore i o drugim starim rje- 
čnicima i gramatikama. Od početka objavljivanja rje- 
čnika i gramatika u 16. stoljeću ta djela ne sadrže u na- 
slovu oznaku hrvatski jezik, nego oznaku ilirski jezik, 
slavonski, slovinski, dalmatinski ili neku drugu. Nasto- 
jeći to po svaku cijenu uklopiti u nacionalno poželjnu sli- 
ku prošlosti, kroatisti tvrde da su te oznake značile 
hrvatski jezik, što nije točno jer one nisu jezik omeđivale 
onako kako kroatisti danas čine. Npr. o Faustu Vran- 
čiću, koji je na prijelazu iz 16. u 17. st. objavio rječnik, 
kroatisti tvrde da je napisao rječnik hrvatskoga jezika. 
Međutim, niti Vrančić jezik naziva hrvatskim niti ga ve- 
zuje samo za ono područje koje mu kroatisti namjenjuju 
tumačenjem da znači jedino hrvatski. Štoviše, Vrančić u 
rječniku eksplicitno kaže da se radi o zajedničkom jezi- 
ku: »jazik Dalmati(n)zki, Harvatzki, Sarbski, ili Bosan- 
ski (jere ovo sve jedan jezik jest)« (iz Samardžija 2006: 
31). 

Slično stvari stoje npr. i s gramatikom Ignjata Aloj zi- 
ja Brlića iz 1833., o kojoj kroatisti također tvrde da opisu- 
je hrvatski jezik kako ga oni nacionalno ograničavaju. 
Međutim, gramatici čak u naslovu piše daje »Gramatika 
ilirskog jezika, kako se taj jezik govori u Bosni, Dalmaci- 
ji, Slavoniji, Srbiji, Raguzi, te kako ga govore Iliri u Ba- 

natu i Ugarskoj« {Grammatik der illyrischen Sprache, 
wie solche in Bosnien, Dalmazien, Slaivonien, Serbien, 
Ragusa & c. dann von den Illjriern in Banat und Un- 
garn gesprochen ivird). 

Naziv hrvatski 

Uvid u oznake za jezik koje su se od 16. do 19. stoljeća ko- 
ristile na južnoslavenskim prostorima pokazuje da su 
»imenovanja jezika redovito bila drugačija nego danas te 
da ih je vrlo rijetko moguće poistovjetiti s onim što nam 
ta imena danas znače« (Peti-Stantić 2008: 142). I u onim 
rijetkim primjerima kad se pojavljuje oznaka hrvatski, 
ona nema opseg a time ni značenje koje ima danas, npr. 
autoru s početka 19. st. je »hrvatski jezik prema već uvri- 
ježenoj tradiciji kajkavski, dok mu je slavonski štokav- 
ski« (ibid.: 87). 

Naime, naziv hrvatski jezik je od 17. st. do sredine 
19. st. bio ograničen na kajkavski, i time suprotstavljen 
štokavskome i nazivu slavonski jezik, koji je označavao 
štokavski. Tako npr. Reljković u svojoj gramatici Nova 
slavonska i nimacska gramatika 1767. slavonski jezik 
razlikuje od hrvatskoga, dalmatinskoga, poljskoga, če- 
škoga i njemačkoga. Slavonskim naziva svoj štokavski, a 
hrvatskim naziva njemu strani jezik — kajkavski. To 
nije bio pojedinačan slučaj, nego uobičajena praksa: 
»Slavonski pisci 18-og i prve polovine 19-og stoljeća ne 
bi nikad svoj jezik nazvali 'hrvatskim', nego 'slavon- 
skim' ili 'ilirskim'« (Kessler 1981: 193). 

Postoji niz potvrda da je u prvoj polovini 19. st. još 
uvijek slavonski značio štokavski, a hrvatski kajkavski, 
npr. 1831. prevodi se sa štokavskoga na kajkavski pod 
nazivom »Iz Szlavonzkoga na Horvatzki Jezik« (Grčić 
2006: 169). Rezultati istraživanja prve polovine 19. st. 
okupljeni u knjizi Politika, kultura i društvo u Hrvatskoj 
i Slavoniji u prvoj polovini 19. stoljeća pokazuju daje »u 
Slavoniji i u hrvatsko-slavonskoj Vojnoj krajini vladao 

štokavski 'lingua illvrica'«, dok je naziv lingua croatica 
označavao u 18. i u prvoj polovini 19. st. samo kajkavski 
koji se govorio u okolini Zagreba (Kessler 1981: 134). 

A i za kajkavski se naziv hrvatski počeo širiti tek od 
17. stoljeća: »Hrvatsko-kajkavski pisci su svoj jezik do u 
17. st. nazivali 'slovenskim' ili 'slovinskim'. [...] Od 17. 
st. sve više se širio naziv 'horvatski' kao oznaka za hrvat- 
sko-kajkavski jezik i s tim značenjem je bio normalan 
kod slavonskih pisaca druge polovine 18. st. i kod srp- 
skih autora onog vremena« (ibid.: 193, 194). Čitavo to 
vrijeme je »u filologiji naziv 'slavonski' vladao kao ozna- 
ka jezika i književnosti katoličkih 'Ilira', tj. štokavaca 
slavonskih« (ibid.: 200). 

Još i sredinom 19. stoljeća pojam hrvatski nije se od- 
nosio na štokavski jezik i teritorij, nego na kajkavski: 
»Kajkavski, koji se u plemićkom kroatizmu uobičajeno 
povezivao s pojmom 'hrvatski' i ograničavao ga na Za- 
greb i okolinu, nije zbog svog regionalnog karaktera čak 
ni među pristalicama plemićkog kroatizma gledan kao 
integracijski motor za nekakvu nadregionalnu hrvatsku 
nacionalnu svijest« (Zorić 2005: 62-63). 

Tako npr. ilirac D. Rakovac 1842. u Malom katekiz- 
mu za velike ljude odgovara na pitanje zašto se zovu Iliri 
a ne Hrvati daje to zato što »literatura treba da se prote- 
gne i na ostalu našu braću po krvi i jeziku, naime: na Sla- 
vonce, Dalmatince, Srbije, Kranjce, riječju sve jugoza- 
padne Slavene. Pod imenom hrvatski ne može se prote- 
gnuti, jerbo svaki od ovih imao bi pravo zahtijevati da se 
njegovim imenom jezik i literatura naimenuju« (iz Koh- 
ler 2006: 114). Kaže daje ime ilirsko najbolje jer je to ime 
»kojim se mnogi jugozapadnoslavenski pisaoci od naj- 
davnijih vremena do dana današnjega služe, koje je vrlo 
dobro poznato svim granam naroda jugozapadnoslaven- 
skoga, koje Englezi, Francuzi, Talijani itd. kad govore o 
cijelom jugozapadnoslavenskom tijelu, vazda nam nadi- 
jevaju« (ibid.). 

U 19. st. »i u Bosni je u doba ilirizma 'hrvatsko ime' 
još strano, koje u unutarnjehrvatsko-slavonskom pro- 
storu od 18. st. jednoznačno označava 'lingua croatica', 
hrvatsko-kajkavski jezik. [...] U dalmatinskom području 
je oznaka 'hrvački' uvedena u 16. st. za čakavski knji- 
ževni jezik, dok je Kašić svoj 'štokavski' nazivao 'ilirski', 
aMikaljasvoj 'bošnjački'« (Kessler 1981: 193). 

Za štokavski se koristio i naziv srpski, npr. »u drugoj 
četvrtini 19. st. je naziv 'ilirski' kao i 'srpski' bio uo- 
bičajena oznaka za štokavski jezik« (ibid.: 203). I to ne 
samo u 19. stoljeću, nego i u ranijim stoljećima: »Ne smi- 
je se prešutjeti, a to se čini u ovoj monografiji, da su u 
bezbrojnim dubrovačkim dokumentima s kraja 15. st. 
[...] pa do kraja 18. st. Dubrovčani koristili izraz 'lingua 
seruiana' kao oznaku za svoj vlastiti jezik« (Lehfeldt 
2000: 220). Reljković u svom najpoznatijem djelu Satir 
Hiti divji čovik iz 1762. godine kaže (str. 9) da kad god 
prigovori Slavoncu zašto ne dopušta svojoj djeci da idu u 
školu, Slavonac mu odgovara da ni »naši stari nisu pisat 
znali, al su bolje neg mi sad stajali«, na što on njemu 
kaže: »O Slavonče ti se vrlo varaš koji god mi tako odgo- 
varaš. Vaši stari jesu knjigu znali, srpski čitali i srpski pi- 
sali.« 

O štokavskom 1822. daje Jernej Kopitar ovako po- 
datke: »Srpskim ili ilirskim dijalektom govori u Srbiji, 
Bosni, Crnoj Gori, Dubrovniku, Dalmaciji, Istri, Hrvat- 
skoj, Slavoniji i u srpskim naseljima u južnoj Mađarskoj 
četiri do pet milijuna« ljudi (Lencek 1976: 46). Od 1836. 
Kopitar koristi za taj jezik dvodijelnu oznaku srpsko- 
hrvatski ili hrvatskosrpski (iz Lencek 1976: 47), koju po 
uzoru na njega počinju upotrebljavati autori gramatika i 
drugih lingvističkih radova. A »D. Obradović i Vuk S. 
Karadžić su konzekventno nazivali taj jezik — srpski, 
dok je naziv horvatski u ono doba bio ograničen na 
označavanje kajkavskog dijalekta i njegovog pisanog ob- 
lika« (Lencek 1976: 46). 

Kad je sredinom 19. stoljeća, 1843. godine, Beč za- 
branio pridjev ilirski, ta zabrana je bila presudna da se 
za štokavicu počnu širiti neki drugi nazivi, pa tako i na- 
ziv hrvatski: »Zagreb je naposljetku počeo koristiti u gra- 
matičkim djelima naziv hrvatski tek 1859.« (ibid.: 49). 
Zanimljivo je da ni ta oznaka u ono vrijeme nije nužno je- 
zik ograničavala na 'jezik Hrvata', npr. Bogoslav Sulek 
1856. u pismu A. T. Brliću kaže da njome uključuje i je- 
zik Srba jer se radi o zajedničkom jeziku: »Ako se pako 
prizna, da Srbi i Hrvati imaju jedan književni jezik — a 
toga bar nećete nijekati — onda se dakako taj jezik može 
zvati i srbskim i hrvatskim« (iz Artuković 1986: 210). 

I Mažuranić u svojoj gramatici Slovnica Hervatska iz 
1859. u Zagrebu piše daje hrvatski isto što i srpski i isto 
što i srpskohrvatski (str. 1): »Hervatski jezik je ono 
narečje slavensko, što se govori u obostranoj Hervatskoj 
(austrijanskoj i turskoj), Slavoniji, Bosni, Hercegovini, 
Dalmaciji, Istri, Serbiji i Cernoj Gori, tere ga Serblji 
također serbskim zovu. [...] S toga bi se naš jezik u nebit- 
ju jednoga obćega narodnoga imena mogao po Kopitaru 
zvati: hervatsko-serbski, ili: serbsko-hervatski. No mno- 
gi književnici naši nazivaju ga negdašnjim zemljopisnim 
imenom ilirskim«. 

Kad je dvadesetak godina nakon bečke zabrane nazi- 
va ilirski sabor u Zagrebu 1861. godine odlučivao kako 
nazvati jezik, izglasao je naziv jugoslavenski jezik (Babić 
2004: 147). A glasanje je teklo ovako: »Neka ustanu go- 
spoda, koja su za imenovanje (jezika) 'narodni' (velika 
manjina). — Koji su, da se zove 'hrv. slavonski'? (nitko). 
— Koji su, da se zove 'hrv. ili srpski'? (manjina) — Koji 
su, da se zove 'jugoslavenski'? (većina)« (iz Okuka 2006: 
18). 

Prije glasanja su saborski zastupnici diskutirali o je- 
ziku, npr. Matija Mesić je rekao: »Mi poznajemo u knjizi 
samo jedan jezik, pisao Srbin ili Hrvat; u jeziku dakle 
razlike nema. Ako i ima dvoja pisma, ali jezik je ipak je- 
dan« (ibid.: 19). Zastupnik Ivan Vončina je rekao: »Tro- 

jedna kraljevina ima jedan jezik, kojega svi stanovnici 
njezini jednako govore, — u njemu neima razlikah toli- 
kih, kolikih ima u jeziku njemačkom, i ja nenalazim 
shodnijega naslova, nego da mi svoj jezik nazivamo jezi- 
kom jugoslavenskim... Uostalom, želim da se podpuno- 
ma ravnopravnost ćirilice s latinicom izreče i da se ta 
ravnopravnost ne samo u javnom životu nego i u školah 
udjelotvori« (ibid.). Ivan Kukuljević je bio za naziv »hr- 
vatsko-srpski« ili »hrvatski ili srpski« (ibid.). 

Na osnovi svega toga završni tekst zakona o jeziku 
koji je sabor donio glasio je: »Jezik jugoslavenski trojed- 
ne kraljevine izjavlja se ovim savkoliki obseg trojedne 
kraljevine za jedino i isključivo službeni jeziku svih stru- 
kah javnoga života« (ibid.). Međutim, Bečje odbio taj na- 
ziv jezika i nije potvrdio odluke sabora u Zagrebu. Pa se 
sabor u Zagrebu 1867. odlučio za naziv hrvatski ili srpski 
jezik, a Beč je taj naziv prihvatio. Zakonom donešenim 
tada u Zagrebu »Jezik hrvatski iliti srbski izjavljuje se je- 
zikom službenim u trojednoj kraljevini, a svakomu je 
prosto služiti se pismom latinskim iliti ćirilskim« (iz 
Babić 2004: 147). 

Danas kroatisti prešućuju podatke poput npr. da je 
Vatroslav Jagić također smatrao da se radi o jednom jezi- 
ku i daje u svojim tekstovima koristio dvodijelnu oznaku 
hrvatsko-srpski (Rad JAZU, 1870, 13), Serbisch-Kroa- 
tisch (Archiv fur slavische Philologie, 1879, 4), Serbokro- 
atisch (ibid., 1882, 6). Ne spominju ni daje 1877. na 8. 
plenarnoj sjednici Dalmatinskog sabora izglasano da se 
jezik zove hrvatsko-srpski ili srpsko-hrvatski (Okuka 
2006: 22). 

O dvodijelnoj oznaci jezika ističe A. Leskien u svojoj 
Grammatik der Serbo-Kroatischen Sprache 1914. str. 
XVIII: »dvodijelna oznaka srpsko-hrvatski nije narod- 
sko ime, nego je nastala u znanstvenim istraživanjima 
[...]. Njene sastavne dijelove ne treba shvatiti tako kao da 
postoji nekakav razgraničeni srpski pored nekakvog raz- 
graničenog hrvatskog« (iz Lencek 1976: 50). 

Znanstvenim istraživanjima se nije rukovodio svaki 
autor gramatike ili rječnika prilikom nazivanja jezika. 
Neki su i sami priznali takav svoj postupak. Npr. u poz- 
natome Rječniku hrvatskoga jezika F. Ivekovića i I. Bro- 
za objavljenom 1901. Iveković piše u predgovoru: »Ovo 
djelo moglo bi se zvati i rječnik Srpskoga jezika, i da su 
ga napisali Srbi, jamačno bi se tako zvalo; ali mu je [...] 
ime rječnik Hrvatskoga jezika, jer su ga spisali i na svijet 
izdali Hrvati. Nije se dometnulo ili Srpskoga, jer taj do- 
metak ne bi zadovoljio nijednoga Srbina a ozlovoljio bi 
mnoge Hrvate, a i Srbi ne bi dodali ili Hrvatskoga. Braća 
ka' i braća«. Iveković, dakle, kaže daje ono što se naziva 
hrvatskim jezikom i ono što se naziva srpskim jezikom 
jedno te isto. A kao razlog zašto jezik u rječniku naziva 
hrvatski naveo je nacionalnu pripadnost autora, premda 
je taj razlog u stvari apsurdan jer po toj logici bi se kad 
Nijemac napiše rječnik engleskog jezika taj rječnik tre- 
bao zvati Rječnik njemačkog jezika. U predgovoru Iveko- 
vić navodi i da »Za temelj je ovoj radnji postavljen: Srpski 
Rječnik istumačen Njemačkijem i Latinskijem riječima. 
Skupio ga i na svijet izdao Vuk Stef. Karadžić. Beč 
1852«. 

Korištenje nekoliko naziva za isti jezik bilo je na sna- 
zi u Bosni krajem 19. st.: »u onom trenutku kada je taj 
vilajet na Berlinskom kongresu 1878. stavljen pod upra- 
vu Beča, nije više bilo u interesu prvenstveno mađar- 
skim političarima da se ujedine južni Slaveni. Bojali su se 
hrvatskih zahtjeva za trodiobom Austro-Ugarske Mo- 
narhije, kod koje bi ravnopravno participiralo slavensko 
stanovništvo. Usprkos poticanja jezičnih razlika, onda- 
šnja svađa oko jezika u Bosni imala je za rezultat da se 
ista književnojezična norma smjela nazivati i hrvatskom 
i srpskom i bosanskom te pisati trima različitim alfabeti- 
ma: latiničkim, ćiriličkim i arapskim« (Riedel 2007: 28). 

Prepravljanja vezana za standardizaciju 
u 19. stoljeću 

Iako su tek u 19. st. kajkavska i čakavska regija prihvati- 
le da im štokavski bude zajednički jezik, iako je tek u 19. 
st. počelo pravljenje hrvatske nacije, iako je naziv hrvat- 
ski u prijašnjim stoljećima imao drugo značenje nego da- 
nas, brojni suvremeni autori u Hrvatskoj pišu kao da im 
ništa od toga nije poznato. Zato sljedeća primjedba ima 
opću važnost: »prema autoru su 'Hrvati' u 'povijesno 
hrvatskim zemljama' od početka 'hrvatski' govorili i pi- 
sali [...] 'težeći ukupnom hrvatskom ijekavskog novošto- 
kavskog tipa'. [...] Neodrživost takvog teleološkog pro- 
matranja jezika je očita« (Lehfeldt 2000: 220-221). Nai- 
me, čak ni početkom 19. st. na području današnje Hrvat- 
ske »još uopće nije bilo odlučeno« koji jezik će se uzeti za 
standardni (Tornow 2005: 445). 

A kad su se u 19. st. zagrebački filolozi odlučili za što- 
kavski, »pozivali su se pri izboru štokavskog na njegovu 
književnu tradiciju u dubrovačkoj renesansi, na broj go- 
vornika na hrvatskom području i na kompatibilnost sa 
Srbijom. Imamo li u vidu daje pored štokavske postojala 
i kajkavska književna tradicija i da se oko kulturnog cen- 
tra Zagreba govorio kajkavski, onda je jasno daje pri iz- 
boru dijalektalne osnove odlučujuću ulogu odigrao inte- 
res za jezičnim ujedinjavanjem sa Srbijom. Odluka u ko- 
rist štokavskog je jednoznačan pokazatelj te želje, i u 
tom smislu donešena je pragmatično« (Kohler 2006: 
122). 

Zagrebački filolozi su se, dakle, odlučili za štokavski 
jer je on »na središnjem južnoslavenskom prostoru bio 
najprošireniji i jer se pomoću njega htjelo nadovezati na 
prestižnu dubrovačku književnu tradiciju. Kao drugo — 
a to je bilo još važnije — Srbija je uspjela već 1830. doseći 
status autonomne kneževine pod turskom upravom i po- 
stala je 1878. nezavisna južnoslavenska država, u kojoj je 
srpski reformator jezika Vuk Karadžić već od 1814. spro- 

vodio radikalno standardiziranje i moderniziranje na- 
rodnog jezika, koje je moglo poslužiti kao putokaz (do- 
sljedno orijentiranje pisanoga prema govorenom jeziku i 
fonološki pravopis). I u jezičnom i u političkom pogledu 
hrvatski reformatori su svoje vlastite ciljeve vidjeli već 
ostvarene u Srbiji. Budući da se Karadžićev standard za- 
snivao na dijalektalnoj osnovici koja je bila u najvećoj 
mjeri identična s onom što je hrvatskim reformatorima 
stajala na raspolaganju, nastala je prilika da pomoću 
jezičnog ujedinjavanja unaprijed osiguraju i državno je- 
dinstvo južnih Slavena, kojemu su težili« (Blum 2002: 
132). 

Tako da »u to vrijeme sprovedeno standardiziranje i 
moderniziranje jezika ostalo je do danas temelj standar- 
dnih oblika hindskog-urdskog i srpskog-hrvatskog. U 
slučaju hindskog i hrvatskog se svjesno poduzelo novo 
određivanje dijalektalne osnovice budućeg standarda. 
Taj korak je de facto značio odluku u smjeru približava- 
nja drugom centru standardiziranja, tj. urdskom odno- 
sno srpskom. [...] Najvažniji zahvat na hrvatskoj strani 
bio je odbacivanje čakavskog i kajkavskog (tj. dva od tri 
hrvatska) jezika književnosti i tradicije u korist štokav- 
skog (hrvatskog i srpskog). Ta odluka je bila jasno politi- 
čko—ideološki motivirana« (ibid.: 130-132). 

Dakle, činjenica je da su se zagrebački i beogradski fi- 
lolozi »od jezične reforme iz druge polovine 19. st. od- 
lučili za zajednički jezik, makar po pismu, leksiku i sin- 
taksi u dvije varijante« (Kessler 1997: 95-96). Otad su 
povezane zajedničkim jezikom i regije koje čine današnju 
Hrvatsku: kad je kajkavska i čakavska regija počela kori- 
stiti i štokavski kao nadregionalni jezik, on je time po- 
stao standardnim jezikom i na teritoriju današnje Hr- 
vatske. Sve to je poznato u hrvatskoj filologiji, npr. Barac 
(iz Samardžija 1997: 147) piše daje jezik standardiziran 
onda kada je Zagreb s kajkavskog prešao na štokavski. 
Barac ujedno obrazlaže da se Zagreb odrekao kajkav- 
štine jer ona nije imala šansu da privuče teritorije koje se 

željelo privući, te da su čakavci to još prije uvidjeli za 
čakavski. 

idejnim vođama standardizacije je neosporno da 
»su postignuća Ljudevita Gaja i s njim Antuna Mažura- 
nića i Ignjata Alojzija Brlića utoliko veća što im je vrlo 
brzo uspjelo nadregionalno ostvariti ona četiri gore spo- 
menuta koraka, i to bez pomoći bilo kakvih moćnih insti- 
tucija« (Kohler 2006: 122). Odluka da se štokavski uzme 
za nadregionalni jezik bila je tzv. »izvanjska intervenci- 
ja« koja je dovela do jezičnog standarda. Vidi se, dakle, da 
je »izvanjska intervencija« u korist standardizacije nešto 
sasvim drugo od onoga što kroatisti u Hrvatskoj unazad 
nekoliko desetljeća pokušavaju učiniti već postojećem 
standardnom jeziku. Vidi se i daje »izvanjskoj interven- 
ciji« u korist standardizacije cilj smanjiti poteškoće u 
sporazumijevanju među regijama, dok aktualne inter- 
vencije kroatista imaju za cilj napraviti poteškoće u ra- 
zumijevanju i tamo gdje ih nije bilo. One su stoga u su- 
protnosti s podatkom da se za standardizacijom poseže 
kako bi se poboljšala međusobna razumljivost (Aitchison 
3 2001: 260). 

Povremeno i neki današnji predstavnici nacionali- 
stičkog pristupa jeziku u Hrvatskoj priznaju da je jezik 
standardiziran prije više od sto godina i da današnje in- 
tervencije samo nastoje destabilizirati postojeći stan- 
dard. Tako npr. Katičić (2004: 14) spominje »vrijeme 
kada je dovršena standardizacija, pred sam kraj XIX. i na 
početku XX. stoljeća«, napominjući da »jezična standar- 
dizacija, jednom provedena, tvrdokorna je činjenica« 
(ibid.: 12) i stoga »nezahvalan je posao potirati jezičnu 
standardizaciju kad se jednom dogodi« (ibid.: 17). Svje- 
stan je prednosti postojećeg »dobrog i valjano izgrađenog 
standardnog jezika« u Hrvatskoj, protiv kojeg se danas 
»opet i opet javljaju oni koji bi svakako htjeli da bude 
drukčiji nego što jest, pa žele osporiti dovršenost stan- 
dardizacije [...] Jedni bi ga destabilizirali da ga onda 
učine hrvatskijim jer misle da takav kakav jest to nije ko- 

liko bi trebalo. Kao da to što je izrastao iz svega povije- 
snoga jezičnog iskustva Hrvata nije dosta hrvatstva. Isti- 
na, njegovu standardizaciju dovršila je filološka škola 
koju zovu hrvatskim vukovcima jer se pozivala isključivo 
na standardni model Vuka Karadžića, srpskoga književ- 
noj ezičnog reformatora, tada u svjetskoj slavistici silno 
prestižan. [...] Ali je potpuno promašeno kada se zbog 
toga opet i opet zalijeće da bi se destabilizirala ta velika i 
nezamjenjiva stečevina umjesto da se ispravlja iskrivlje- 
na ideologija« (ibid.: 16). 

Kolektivno članovi Hrvatske akademije znanosti i 
umjetnosti (HAZU 2007: 44) također priznaju da »istom 
1830-ih godina ilirski pokret, ili hrvatski nacionalni pre- 
porod, uspjet će proširiti, za Hrvate na ukupnosti nacio- 
nalnoga prostora, jedan i manje ili više jedinstven (unifi- 
ciran; književni) jezik, prilagođen jekavskoj štokavskoj 
osnovici«. Usput rečeno, u toj rečenici je, nažalost, vidljiv 
neznanstveni pristup povijesti jer pišu kao da je već 
početkom 19. st. postojala »ukupnost nacionalnoga pro- 
stora«. Štoviše, današnju »ukupnost nacionalnoga pro- 
stora« prenose ne samo u 19. st. nego i u 11. i 12. st., go- 
voreći o »hrvatskom tlu« (ibid.: 43). Neznanstveno je i 
što koriste riječ »preporod« kao da se u 19. st. nešto već 
postojeće preporađalo, a ustvari se tada prvi puta kreira- 
lo (Groschel 2009: 325-326) (više o neosnovanosti upo- 
trebe izraza »nacionalni preporod« vidi u poglavljima 
Pravljenje nacija na Balkanu i Sto zna jugoistočna Evro- 
pa o formiranju nacija). Nadalje, kad akademici u istoj 
rečenici kažu daje »književni« (nadregionalni, standar- 
dni) jezik »prilagođen jekavskoj štokavskoj osnovici«, 
time izokreću stanje stvari jer pišu kao da je postojao 
standardni jezik pa se onda prilagodio štokavici, a ustva- 
ri njega nije bilo: tek uzimanjem štokavice za nadregio- 
nalno sredstvo sporazumijevanja svih slojeva društva 
dobiven je standardni jezik. 

Budući da su se ilirci odlučili za štokavicu po uzoru 
na Vuka Karadžića, akademici iako su im u gore citira- 

noj rečenici pripisali te zasluge, par redova kasnije im te 
zasluge ipak relativiziraju tvrdeći da uzimanje štokavice 
za standardni jezik »rezultat je dugotrajnih nastojanja u 
različitim hrvatskim zemljama u nekoliko prethodnih 
stoljeća« (HAZU 2007: 45). Međutim, bez sumnje je re- 
zultat rada iliraca jer oni su bili ti koji su usred Zagreba 
prešli s kajkavskog na štokavski. To su napravili i zato 
što su, kako se može pročitati i u tekstu akademika, 
»poznavali Karadžićev projekt [...] pa ga i cijenili« (ibid.). 
Po uzoru na Karadžića prešli su i na ijekavicu iako je Za- 
greb bio ekavski. Potpunije su oni primijenili Karadžićev 
model nego što je to učinjeno na teritoriju ondašnje Srbi- 
je, gdje nije prihvaćena Karadžićeva ijekavica. Naime, 
zagrebački ilirci »su imali ne samo ilirski pokret nego i 
cijelu jednu jezikoslovnu školu poznatu pod imenom 
hrvatski vukovci, kojoj je u osnovi bila potpuna vjernost 
jezičnim i pravopisnim nazorima Vuka Karadžića. [...] 
Srbi ne samo da nisu imali slične škole nego neke od te- 
meljnih Karadžićevih zahtjeva nisu nikada prihvatili 
(npr. ijekavicu na kojoj je Karadžić insistirao do kraja)« 
(Pranjković 1997: 51). Sve ovo osporava tvrdnju HAZU 
(2007: 45) da kod zagrebačkih iliraca na planu jezika 
nema »preuzimanja Karadžićeva modela«. 

Usput rečeno, navedena tvrdnja HAZU očito je dio 
takmičenja između četiriju nacija u tome tko je bio je- 
zično prvi, kao da to išta znači kod procjenjivanja da li te 
nacije danas govore zajedničkim policentričnim jezikom. 
Već je i u inozemstvu s podsmijehom uočeno da »vidimo 
ovdje ponavljanje sukoba različitih nacionalnih polaga- 
nja prava na temelje Vukovog koncepta jezika: kod 
hrvatskih nacionalnih filologa prigovor daje Vuk za svoj 
rječnik iskoristio starije hrvatske rječnike, kod Bošnjaka 
teza da je Vuk 'u stvari' normirao 'bosanski', kod srp- 
skih jezičnih nacionalista optužba da su 'Hrvati' srpski 
standardni jezik 'ukrali', a sada još s crnogorske strane 
okrivljavanje 'Srba' da su uzurpirali Vukov crnogorski 
'materinski jezik' — nije ni čudo što pri tako izraženom 

uzajamnom sumnjičenju za kleptomaniju između govor- 
nika štokavskoga neki inozemni lingvisti gube uvid« 
(Groschel 2009: 291). Domaći filolozi kao da ne vide daje 
posve nebitno tko je 'prvi' govorio štokavski, ili tko je 
prvi kodificirao štokavski, ili tko je od koga 'preuzeo' što- 
kavski, nego je presudno to što danas sve četiri nacije 
imaju štokavski za standardni jezik, pa se zbog toga radi 
o zajedničkom policentričnom standardnom jeziku. 

Članovi HAZU (2007: 45) nastoje relativizirati i ulo- 
gu koju je odigrao poznati Bečki dogovor iz 1850., pa s 
tim ciljem izraz »Bečki dogovor« zamjenjuju izrazom 
»pismo namjere«. Ne navode da su Bečki dogovor sa za- 
grebačke strane potpisali Ivan Mažuranić, Ivan Kukulje- 
vić Sakcinski, Dimitrija Demetar, odnosno da »od osam 
njegovih potpisnika pet je bilo Hrvata« (Babić 2004: 
147), nego kažu »nekoliko hrvatskih i srpskih jezikoslo- 
vaca i ljudi od pera [...] potpisalo je 'pismo namjere' 
kaneći uzeti za osnovicu zajedničkoga književnog jezika 
ijekavski štokavski« (HAZU 2007: 45). Po akademicima 
do uzimanja ijekavske štokavice u Hrvatskoj do danas 
nije došlo, nego je sve ostalo na razini »namjere«: »kako 
za takav dogovor nije bilo službenih osnova, on među 
ostalim ni u Hrvatskoj [...] nije zbog toga mogao biti pri- 
mijenjen« (ibid.; slično i Tafra/Košutar 2008: 199). To bi 
značilo da se stanovništvu Hrvatske danas samo priči- 
njava da za čitavu Hrvatsku postoji zajednički televizij- 
ski program na štokavskoj ijekavici, novine na štokav- 
skoj ijekavici, udžbenici na štokavskoj ijekavici itd. 

Ali akademici tvrde i da »Hrvati su pri procesu stan- 
dardizacije već znatno prije bili definitivno prihvatili je- 
kavski oblik štokavskoga« (HAZU 2007: 45), što je ne 
samo u suprotnosti s riječima akademika o »pismu nam- 
jere«, nego je u suprotnosti i s njihovim priznanjem daje 
»istom 1830-ih godina ilirski pokret« uspio širiti štokavi- 
cu i na neštokavsko područje, u prvom redu na kajkavski 
Zagreb. Očito je, dakle, da štokavica nije bila »već znatno 
prije« »definitivno prihvaćena« (iste kontradikcije v. i 

kod Tafra/Košutar 2008: 199). Većina akademika je toga 
ranije bila svjesna, npr. Brozović (1978: 48, 62) piše da 
tek »Gaj je ujedinio hrvatski književni jezik proširivši 
novoštokavštinu i na kajkavsko područje«, odnosno da 
»novoštokavština tek u tridesetim godinama 19. stoljeća 
postaje općehrvatskim standardnim jezikom«. To ujed- 
no znači da se standardizacija nije odvijala »već znatno 
prije«, nego upravo sredinom 19. st. jer njen osnovni dio 
se sastojao u uzimanju štokavice za nadregionalni jezik. 
Nije točno ni da »Hrvati su pri procesu standardizacije 
[...] jezične [...] obrasce i leksičku građu obilno crpli iz 
svoje višestoljetne trodijalektne« tradicije (HAZU 2007: 
45), nego su i jezični obrasci i leksička građa štokavski. 
Ne može se govoriti ni o »višestoljetnoj hrvatskoj tradici- 
ji« kad hrvatska nacija postoji tek nepunih sto godina. 
Netočan je i podatak da se dvodijelno ime jezika »godine 
1866.-1867. pojavilo« (ibid.) kad već od 1836. Kopitar 
koristi dvodijelnu oznaku: »ilirski dijalekt, ispravnije 
srpskohrvatski ili hrvatskosrpski« (iz Lencek 1976: 47), 
Vjekoslav Babukić u svojoj gramatici objavljenoj u Za- 
grebu 1854. također (str. 2): »narečje ilirsko iliti jugo- 
slavjansko, inače slovinsko iliti hervatsko-serbsko ili 
serbsko-hervatsko « . 



Mit o jezičnom unitarizmu 

U Hrvatskoj se već duže vrijeme radi na izgradnji mita o 
jezičnom unitarizmu Srba. Taj mit ima nekoliko funkci- 
ja. Jedna je da služi za učvršćivanje nacionalističkog ste- 
reotipa o vlastitoj naciji kao mučeniku i o drugoj naciji 
kao mučitelju. Dodatna funkcija je da opravdava jezične 
prisile koje kroatisti vrše nad pripadnicima hrvatske na- 
cije: fraza o »novosadskom nametanju« služi hrvatskim 
puristima kao glavno pokriće za njihova nametanja. 

Već u Jugoslaviji »su se hrvatski nacionalisti tužili 
da je kod oblikovanja nadregionalnog srpskohrvatskog 

standardnog jezika u 19. stoljeću hrvatska varijanta bila 
zakinuta i da je nadvladao utjecaj srpskih dijalekata. 
Zato je nacionalna želja Hrvata bila da naprave vlastite 
jezične norme kako bi se time suprotstavili navodnoj 
kulturnoj dominaciji Srba. Ta argumentacija, međutim, 
kao prvo proturječi svakoj funkcionalnosti jer smisao 
standardnog jezika je baš u njegovoj nadregionalnosti. A 
kao drugo, ona ignorira i povijesni kontekst jer baš 
hrvatski intelektualci su bili ti koji su zbog raznih razlo- 
ga težili za zajedničkim južnoslavenskim standardnim 
jezikom« (Riedel 2007: 27). 

Naime, filolozi u Zagrebu su u 19. st. samoinicijativ- 
no odlučili po uzoru na Vuka Karadžića uzeti ijekavski 
štokavski za nadregionalni jezik. Čak i Stjepan Babić 
(2004: 146) priznaje da »ideja jezičnoga zajedništva po- 
tekla je od iliraca [...]. U znanstvenome radu živjela je sve 
negdje do prije četrdeset godina«. Također priznaje: 
»Vuk Karadžić bio je u svoje vrijeme cijenjena ličnost u 
cijeloj Europi pa i u Hrvatskoj« (ibid.: 146), »ne biti vu- 
kovcem u to doba, značilo bi opirati se znanosti« (ibid. : 
149), do danas je Karadžić počasni građanin grada Za- 
greba (ibid.: 147). 

Dalibor Brozović (1965: 39) također priznaje: »Govo- 
rimo li iskreno, moramo priznati daje u posljednjih 130 
godina poteklo iz Zagreba, doduše, deklarativnih inicija- 
tiva manje, ali konkretnih postupaka u pravcu jezičnog 
približavanja više. Zagreb se u 19. stoljeću sukcesivno 
odricao prvo kajkavštine, pa zagrebačke škole, pa svoje- 
ga pravopisa, i to sve samoinicijativno, i ušao je u 20. 
stoljeće vukovskiji nego ekavska zona istočne varijante«. 

Ne samo daje Vuk Karadžić bio uzor zagrebačkim fi- 
lolozima 19. stoljeća, nego još i u drugoj polovini 20. sto- 
ljeća u Zagrebu najutjecajniji kroatist Stjepan Babić 
(1965: 24-25) hvali Vuka Karadžića kao »kulturnog i ge- 
nijalnog čovjeka koji je dobro znao što je to književni je- 
zik, kako ga treba graditi i njime se služiti«. Ističe da »u 
izgrađivanju književnoga jezika Vuk je krenuo najboljim 

putem kojemu ni suvremena lingvistika ne može naći 
prigovora. Zato i nije sramota ni danas biti vukovac«. 

Također 60-ih godina, Dalibor Brozović (1965: 38) 
piše da su priče o unitarizmu u stvari bespredmetne jer 
»hrvatskosrpski jezik kao jezik, kao lingvistički feno- 
men, kao jedan od jezika slavenske porodice, nije ni tre- 
balo izjednačivati: on je oduvijek bio jedan«. Pozivajući 
da treba priznati »činjenice, dakle ono što postoji«, Bro- 
zović (1965: 41; usp. i 1970: 47) kaže daje »činjenica da 
Srbi i Hrvati imaju zajednički jezik«. I treći među najut- 
jecajnijim članovima HAZU, Radoslav Katičić (1965: 22) 
također tvrdi da se radi o zajedničkom jeziku. 

Od 90-ih godina ta starija generacija kroatista nasto- 
ji sebe predočiti kao mučenike koji su za vrijeme Jugosla- 
vije tvrdili da se radi o različitim jezicima i zbog toga 
ispaštali. Međutim, ne samo što su za vrijeme Jugoslavi- 
je ostvarili kompletne sveučilišne karijere, postali člano- 
vi Akademije, i dakle uopće nisu bili mučenici, nego su u 
Jugoslaviji bili toliko privilegirani da se njihovi prsti za- 
jedno s oscilacijom u stavovima vide čak i u hrvatskom 
ustavu iz 1974. godine. Analizirajući odredbu o službe- 
nom jeziku u hrvatskom ustavu iz 1974. Groschel (2003: 
165-166) zapaža: »Gledano u međunarodnoj usporedbi 
(ne samo širom Evrope) potpuno je neuobičajeno da 
ustavne odredbe koje privilegiraju jezik sadrže sociolin- 
gvističke kategorije poput npr. književni jezik, jezična 
varijanta, standardni jezik (standardni oblik) ili narodni 
jezik. Jednako neuobičajeni kod ustavnih jezičnih odred- 
bi su etnolingvistički podaci o određenim narodima, koji 
jesu ili trebaju biti nosioci datog službenog jezika. U vezi 
s tim nužno nastaje utisak da su na hrvatskoj strani kod 
sastavljanja ustavnih odredbi 1974. jezičnopartikulari- 
stički nastrojeni lingvisti doradili ustavnu odredbu — 
prvotno formuliranu od strane pravnika bez spominja- 
nja sociolingvističkih i etnolingvističkih pojmova, koji su 
pravničkoj struci potpuno strani — kako bi ispitali da li i 
u kojoj mjeri će njima jezičnopolitički ugodne koncepcije 

biti blagoslovljene od strane države. Utisak interveni- 
ranja hrvatskih lingvista u ustavnu odredbu o jeziku 
1974. pojačava se time što se u članku 137, odlomak 2, 
svakom narodu i svakoj narodnosti jamči među ostalim 
'pravo' da svoj jezik nazove svojim imenom — ni ovo jed- 
noznačno nije pravnički oblik mišljenja«. 

Usput rečeno, i oscilacije hrvatskih jezikoslovaca za- 
pazili su inozemni lingvisti: kao primjer kako su isti na- 
cionalno vodeći jezikoslovci potpuno izmijenili svoje sta- 
vove koje su zastupali godinama Clyne (1997: 497^98) 
navodi dvije države u svijetu, Kinu i Hrvatsku, zapa- 
žajući daje »kuriozna situacija kad, kao u Kini i Hrvat- 
skoj, iste grupe ljudi ili čak isti pojedinci« kroje jezičnu 
politiku prvo na jedan način, a zatim na suprotan. Clyne 
nalazi i objašnjenje tome: »Ali to ima paralele u drugim 
sferama planiranja u režimima marksističke paradigme 
gdje su naizgled kontradiktorne akcije istih ljudi pripisi- 
vane procesu 'dijalektike'«. Doista, da je marksistička 
paradigma bitno obilježila radove vodećih hrvatskih jezi- 
koslovaca priznaje Babić (2001) kad kaže daje u »svojim 
radovima često iznosio marksistička shvaćanja i obilno 
navodio mišljenja istaknutih marksista, od V. I. Lenjina 
do E. Kardelja kao općenite postavke o jezičnoj proble- 
matici« (ibid. : 275), »Ja sam uvijek pazio što pišem pa i s 
obzirom na partijske smjernice. [...] Nikad nisam rekao 
da partija nema pravo« (ibid.: 268). 

Jugoslavija 

Kod tvrdnje daje u obje Jugoslavije vladao jezični unita- 
rizam ne spominje se osnovno: jezični unitarizam bi bio 
da su u Hrvatskoj mediji bili na ekavici, da su školski 
udžbenici bili na ekavici, da su gramatike, rječnici, pra- 
vopisi koji su izlazili u Hrvatskoj bili na ekavici, da su 
književna djela u Hrvatskoj izlazila na ekavici, daje čov- 
jek na sudu ili u saveznoj skupštini morao govoriti na 
ekavici. Međutim, ništa od toga nije slučaj. Čitavo 20. 

stoljeće varijante su nesmetano supostojale jedna pored 
druge, dva glavna centra kodifikacije Zagreb i Beograd 
kodificirala su svoje varijante, njihova kodifikacijska dje- 
la su izlazila pisana na nacionalnim varijantama. Sve to 
znači daje posve neutemeljeno govoriti o jezičnom unita- 
rizmu. 

Danas se u kroatističkim knjigama koje spominju 
razdoblje od 1918. do 1941. redovito pojavljuje tvrdnja da 
je prva Jugoslavija sprovodila jezični unitarizam. No, 
ako čitatelj potraži konkretne dokaze za takvu tvrdnju, 
onda dobiva drukčiju sliku. Tako podaci koje Samardžija 
(2006: 67-72) navodi o vremenu od 1918. do 1941. poka- 
zuju da ondašnja jezična politika iz Beograda nije bila u 
znaku nametanja i zabranjivanja (usp. i Kordić 2007: 
240-241). Tome se mogu dodati i podaci daje sredinom 
30-ih godina osnovan u Hrvatskoj časopis Hrvatski je- 
zik, istovremeno je u Hrvatskoj osnovano i društvo Hr- 
vatski jezik, izlazila je Hrvatska čitanka za 4. razred, 8. 
izdanje 1924., Hrvatska čitanka za 3. razred gimnazije, 
19. izdanje 1924./1925., Hrvatska čitanka za 1. razred 
gimnazije, 14. izdanje 1927. Na teritoriju ondašnje Hr- 
vatske stanovništvo je govorilo hrvatsku varijantu, knji- 
ge su izlazile na hrvatskoj varijanti, djela ondašnjih jezi- 
koslovaca bila su pisana na hrvatskoj varijanti. Stjepan 
Babić (2004: 27) tvrdi da su ondašnji jezikoslovci čak i u 
svojoj normativnosti bili nezavisni kad kaže da čitavo 
vrijeme od 19. stoljeća »s normativnoga gledišta ostaje 
samostalan način normiranja hrvatskoga jezika za Hr- 
vate«. 

Sto se tiče druge Jugoslavije, ona je kod kroatista ne- 
zaobilazna tema, ali svodi se na ponavljanje daje to raz- 
doblje, od 1945. do 1991., bilo doba jezičnog unitarizma. 
Konstantno se prešućuju činjenice, a jedino one bi pru- 
žile objektivan uvid u jezičnu politiku druge Jugoslavije 
i, štoviše, pokazale je u sasvim drugom svjetlu. 

Druga Jugoslavija je bila »višejezična država — a u 
tu kategoriju spadaju skoro sve države u svijetu« (Blum 

2002: 6). Brojčani odnos jezika u Jugoslaviji izgledao je 
ovako: srpskohrvatski je bio materinski jezik 73% sta- 
novništva, slovenski 8%, albanski 8%, makedonski 6%, 
mađarski 2%, romski 0,6%, a ispod 0,5% su bili turski, 
slovački, rumunjski, bugarski, rusinski, talijanski, češki, 
ukrajinski (ibid.: 33). 

Iako je čak 73% stanovništva govorilo jednim jezi- 
kom, »na razini federacije nije jedan jedini jezik bio pro- 
pisan kao službeni« (ibid.: 41-42). Odluka o službenim 
jezicima bila je prepuštena ustavima republika i auto- 
nomnih pokrajina (Gak 1989: 122; Blum 2002: 47-48; 
Groschel 2003: 160-161). Tako je jezična politika bila po- 
dručje na kojem se federalizam u Jugoslaviji izrazito ja- 
sno manifestirao (Blum 2002: 59). Svaka republika i au- 
tonomna pokrajina imala je ovisno o sastavu stanov- 
ništva nekoliko službenih jezika, npr. autonomna pokra- 
jina Vojvodina imala je pet službenih jezika (srpsko- 
hrvatski, mađarski, slovački, rumunjski i rusinski), a 
Kosovo četiri (albanski, srpskohrvatski, turski i romski) 
(Gak 1989: 122; Blum 2002: 65). 

Hrvatski jezikoslovci, današnji članovi HAZU, bili su 
svjesni demokratičnosti jugoslavenske jezične politike, 
npr. Kovačec (1988: 57) konstatira: »za Jugoslaviju je 
karakteristično da nema jednoga državnog i nadnacio- 
nalnog jezika, koji bi važio na cijelom teritoriju, a da 
osim osnovnih nacija (južni Slaveni osim Bugara) i svaka 
druga etnička i jezična skupina, koja to želi, ima puno 
pravo i slobodu na upotrebu jezika u gotovo svim sfera- 
ma javnoga života (ali ne npr. za službeni saobraćaj u 
JNA), tj. da na svom jeziku, ili na varijanti svoga jezika, 
organizira sve stupnjeve škola, izdaje novine, časopise i 
knjige, da se svojim jezikom služi u lokalnoj administra- 
ciji itd. Iako u novije doba i u drugim zemljama, barem 
načelno, zapažamo slične razvojne tendencije, do danas 
nijedna zemlja nije dosegla razinu jugoslavenske jezične 
politike ni u pogledu pravnih normi ni u pogledu prak- 
se«. 

Mediji i školstvo u Jugoslaviji bili su u jezičnom po- 
gledu izrazito demokratski: novine, radio i televizija ko- 
ristili su 16 jezika (Blum 2002: 81), nastava u školama 
odvijala se na 14 jezika, na fakultetima na 9 (Gak 1989: 
123; Blum 2002: 73-79). Zakonske odredbe o jeziku bile 
su u Jugoslaviji »sasvim demokratske: svaki građanin 
može koristiti svoj jezik, neovisno o njegovom brojčanom 
značaju, u administraciji, na sudu, na sastancima. Orga- 
nizacije i udruženja mogu se obratiti federalnoj instanci 
na bilo kojem od službenih jezika dotične republike i do- 
bivaju odgovor na tom istom jeziku« (Gak 1989: 122). 
Spisi federalnog zakonodavstva publicirani su »na tri va- 
rijante srpskohrvatskoga, na slovenskom, makedon- 
skom, albanskom i mađarskom« (ibid.: 123). U saveznoj 
skupštini su ti jezici bili dozvoljeni u usmenom i pisanom 
obliku, stajalo je na raspolaganju prevođenje. Među- 
državni ugovori mogli su se sklapati na srpskohrvat- 
skom, slovenskom ili makedonskom, a nakon toga su 
pravljene kopije na sva tri jezika. Sve to pokazuje da u 
bivšoj Jugoslaviji »komunistička vlada je pokušavala iz- 
bjeći jezičnu hegemoniju« (Greenberg 2001: 23) i zakon- 
skim odredbama ublažiti ono što bi moglo izazvati kon- 
flikte (Blum 2002: 55). 

U Jugoslaviji »je mnogo toga učinjeno i investirano 
kako bi se zadržala raznovrsnost jezika govorenih u njoj: 
izgradnja višejezičnog školskog sistema, publikacije svih 
vrsta, televizijski i radioprogrami, istraživanja itd.« 
(ibid.: 169). Toliko se vodilo računa o svim narodima da 
druga Jugoslavija »zaslužuje neograničeno priznanje što 
se tiče aspekata prava naroda« (iz Sundhaussen 1997: 
89). Pazilo se da nijedna nacija ne bude zakinuta: po da- 
vanju prava različitim nacijama Jugoslavija je bila jedina 
zemlja na svijetu koja je dosegla najveći mogući stupanj 
(Mappes-Niediek 2005: 18). Štoviše, »savršenije se rav- 
nopravnost nacija ne bi mogla ostvariti. Brižljivo se pazi- 
lo na etnički paritet ne samo u političkom vodstvu dr- 
žave i partije, nego i u općinama, kao u Prnjavoru, u 

upravi, uredima i policiji, u državnim i 'društvenim' po- 
duzećima, čak i u onim malobrojnim podružnicama in- 
ternacionalnih koncerna: tako je čak i folksvagen u Vo- 
gošču kod Sarajeva imao precizan etnički kataster svojih 
radnika. Iznad svega je stajao nadmoćni ključ, etnički 
ključ, koji je sve odnose zapovjednički uređivao. Društve- 
no bogatstvo, kojeg u Bosni nikad nije bilo baš previše, 
pravedno je dijeljeno između nacija. [...] Sto se tiče et- 
ničke ravnopravnosti, Bosna je već bila dosegla završni 
rajski stadij; bila je ideal kojem su težile druge višenacio- 
nalne države« (ibid.: 64). 

Ni manjine nisu bile zapostavljene: »Na internacio- 
nalnim kongresima o pravima manjina izazivala je Jugo- 
slavija kod svih sudionika redovito veliku zavist zbog 
svojih uzoritih odredbi« (ibid.); »i u Jugoslaviji i u Indiji 
su pogotovo manjine s vremenom dobile na skoro svim 
tim područjima vrlo velika prava. Jugoslavensko i indij- 
sko uređivanje tih prava smatralo se i smatra se uzori- 
tim« (Blum 2002: 41). Jezična politika bivše Jugoslavije 
prema jezičnima manjinama uzima se u usporedbi s dru- 
gim evropskim državama i danas za uzor (Groschel 
2009: 72). 

Narušava li tu besprijekornu sliku jedan od rijetkih 
podataka koji kroatisti redovito navode, a to je da je jezik 
vojske bio srpskohrvatski, i to u srpskoj varijanti? Ino- 
zemni autori koji jezičnu politiku Jugoslavije ocjenjuju 
kao uzoritu znaju taj podatak, npr. Blum (2002: 68) na- 
pominje da »i na jezičnopolitičkom planu izdvajala se 
vojska iz okvira naglašeno liberalnih zakonskih odredbi 
o jeziku« jer u vojsci je jezik komandiranja i poduke bio 
srpskohrvatski, s tim da je kulturno i političko obrazo- 
vanje moglo biti na materinskom jeziku vojnika (Gak 
1989: 123). Za razliku od hrvatskih jezikoslovaca, ino- 
zemni autori su kod te teme svjesni kako treba imati u 
vidu da »je zbog više razloga pitanje jezika u vojsci iznim- 
no problematično. Kao prvo, shvatljiva je tendencija ka 
ujednačenom naredbodavnom jeziku, koji treba omo- 

gućiti brzo i glatko funkcioniranje vojske« (Blum 2002: 
69). Zbog brzine i glatkoće funkcioniranja npr. »i u indij- 
skoj vojsci, kao u Jugoslaviji, vlada jedan naredbodavni 
jezik« (ibid.: 70). I u Indiji je za naredbodavni jezik uzet 
onaj koji je među stanovništvom najprošireniji (ibid.): 
»izbor je pao na hindsko-urdski u jednostavnoj varijanti 
koja se govori na čitavom sjeveru Indije i na dijelovima 
juga«; u vezi s tim se »dosad nisu pojavili gotovo nikakvi 
problemi«, pitanje jezika u vojsci je »neideološki i prak- 
tično uređeno u Indiji«, »očito je u vojsci funkcioniranje 
važnije od ideologije«. (Kao što je u međunarodnom 
avionskom prometu funkcioniranje najvažnije, pa se ko- 
risti samo jedan jezik, engleski.) Zato podatak o naredbo- 
davnom jeziku vojske ne sprečava izvođenje zaključka o 
uzorito liberalnoj jezičnoj politici. 

U Jugoslaviji »srpskohrvatski jezik je bio oblik me- 
kane standardizacije (soft standardisation)« (iz Busch/ 
Kelly-Holmes 2004: 51, 54) jer se nisu zabranjivale i 
isključivale, nego su se dopuštale različite varijante. 
Zbog »različitih varijanata itd. mislim da je to [=soft 
standardisation] njegov najbolji opis« (ibid.: 51). Ne sa- 
mo u privatnom životu, nego i u javnom, uključujući i re- 
publičke i savezne organe uprave, čovjek je mogao slo- 
bodno koristiti hrvatsku varijantu ili crnogorsku ili ne- 
ku drugu. 

Polazeći od takve jezične politike i uspoređujući je s 
današnjom jezičnom politikom u Hrvatskoj ili u BiH, 
koja je sva u znaku zabranjivanja i isključivanja varijaci- 
ja, nameće se primjedba o današnjoj: »Dozvoliti veliku 
varijabilnost je hrabro, ali ipak se pitam zar ne bismo 
mogli početi razmišljati na taj način i imati standard koji 
je fleksibilniji, koji dopušta veću varijabilnost« (ibid.: 
54). S obzirom daje srpskohrvatski standard 150 godina 
dopuštao veliku varijabilnost, znači da je hrabrost bila 
obilježje njegove standardizacije. Da nije dozvoljavao va- 
rijabilnost, ne bi čitavo vrijeme postojala i ekavska i ije- 
kavska varijanta, ne bi izlazile knjige, novine, udžbenici, 



292 Snježana Kordić / Jezik i nacionalizam 



rječnici, gramatike i pravopisi i na jednoj i na drugoj va- 
rijanti. To ujedno znači da standardizacija srpskohrvat- 
skog jezika nije bila unitaristička. Nije se ni pokušalo za- 
braniti Zagrebu da izdaje novine, udžbenike, gramatike, 
rječnike i dr. na ijekavici, niti se pokušalo zabraniti Beo- 
gradu da izdaje takve knjige na ekavici. Imajući ovo u 
vidu, posve je očekivano što inozemni stručnjaci za ugro- 
žene jezike ističu da se jeziku u Hrvatskoj kao i jeziku u 
Bosni za vrijeme Titove Jugoslavije ne može pripisati 
status ugroženih jezika (Bobaljik/Pensalfini 1996: 2, 5, 
16). Svi podaci pokazuju da »naknadno stiliziranje hr- 
vatskoga u jezik-mučenik za vrijeme SFRJ [...] je neum- 
jesno« (Groschel 2009: 45). 

U bivšoj Jugoslaviji nije postojala državna kontrola 
jezika, nije postojalo nekakvo državno tijelo za jezik ili 
vijeće za jezik. Nasuprot tome, od početka 1990-ih godi- 
na u Hrvatskoj stalno postoje državna tijela za jezik: 
osnovan je Državni ured za jezik, Ministarstvo znanosti 
osnovalo je Vijeće za hrvatski jezik, pa Vijeće za normu 
hrvatskoga jezika, a osnovana su u Ministarstvu i brojna 
jezična povjerenstva. To pokazuje da u Hrvatskoj od 
početka 90-ih do danas vlada rigorozan odnos prema je- 
ziku i pravopisu, dok u Jugoslaviji nije bilo tako. Od 
90-ih godina »tolerantna jezična unija socijalističke Ju- 
goslavije je brzo zamijenjena netolerancijom prema je- 
zičnoj raznovrsnosti i inzistiranjem na etničkoj podjeli 
jezika« (Greenberg 2001: 23). 

Kao što je jezična politika prije 90-ih naspram 
današnje bila demokratska na planu varijanata, tako je 
bilo i na planu višejezičnosti: »u bivšoj Jugoslaviji 80-ih 
godina [...] su postojali školski udžbenici na romskom, i 
bivša Jugoslavija je bila jedna od prvih država, ako ne i 
prva, gdje je tako nešto postojalo. S gledišta višejezično- 
sti, to je za mene u ono doba bio svijetli primjer, uspo- 
ređeno s drugim državama« (iz Busch/Kelly-Holmes 
2004: 59). 

I na planu zakonskih odredbi o jeziku i na planu 
prakse Jugoslavija je, dakle, bila uzor. U čemu je onda 
bio problem? Problem je bio u tome što zakoni ne mogu 
napraviti male jezike velikima niti velike malima. Ne 
mogu ni promijeniti razliku u prestižu između njih. 
Tako da se u vezi s odnosima između jezika uvijek može 
naći razloga za nezadovoljstvo, odnosno može se napra- 
viti nezadovoljstvo i iskoristiti za ostvarivanje političkih 
ciljeva, npr. separatizma. Čak i kad se ne radi o raz- 
ličitim jezicima može tema jezik poslužiti kao izgovor za 
isti cilj. Pritom uopće nije bitno koliko su velike ili koliko 
su male jezične razlike, nego je presudno da li će ih poli- 
tičari i mediji predočavati kao važne i kao nepravedno 
tretirane. U kojoj mjeri su zakoni o jeziku demokratski i 
pravedni, također je nebitno jer presudno je u kojoj mjeri 
će političari i mediji sugerirati da su zakoni takvi. Sve to 
dobro je vidljivo na primjeru Jugoslavije. 

U njoj je »kulturološki diskurs došao na mjesto za- 
branjenog političkog diskursa: kultura kao zamjenska 
politika« (Sundhaussen 2001: 8). S obzirom da se nije 
moglo otvoreno govoriti o političkim separatističkim ci- 
ljevima, tražila su se druga tematska područja kroz koja 
bi se posredno došlo na političke ciljeve: »Političko neza- 
dovoljstvo artikuliralo se uvijek u filološkim zahtjevima, 
i zaključci filologa značili su istovremeno političke odlu- 
ke. [...] Budući da nije bilo slobode mišljenja i razvijene 
javnosti, odvijali su se često kao nadomjestak filološki (i 
drugi 'znanstveni') sukobi« (Blum 2002: 136). Pravljenje 
politike filolozi su preuzeli u svoje ruke: »Zaista, te dvije 
razine — politička i filološka — u Jugoslaviji gotovo da se 
nisu odvajale jedna od druge« (ibid.). Npr. »1951. godine 
osnovano Hrvatsko filološko društvo izdaje od 1952. 
časopis Jezik, u kojem su sljedećih godina vođene naj- 
važnije debate oko odnosa varijanti i davane političke iz- 
jave« (ibid.: 136-137). »U emocionalno vođenoj svađi oko 
jezika (s kojom obični građani nisu imali ništa) artikuli- 
rali su se lomovi i deficiti u nacionalnoj konstrukciji 

identiteta« (Sundhaussen 2001: 8). 60-ih i 70-ih godina 
»časopisi 'Matice hrvatske' postali su razglasivači javno- 
sti, koja je postajala sve više zahvaćena emocijama«, tako 
da je 'Matica hrvatska' »mutirala u 'kvazi-političku 
stranku'« (ibid.). Stoga, »priča je za malu djecu da su 
(sami od sebe) osviješteni hrvatski intelektualci iznjedri- 
li Deklaraciju o položaju hrvatskoga jezika: sve se odvija- 
lo u suradnji s nekima od najviših hrvatskih političkih 
rukovodilaca« (Kovačec 2005: 520). 

Filološke aktivnosti u službi političkih ciljeva očito- 
vale su se i u pokušajima razgraničavanjajezika, premda 
unutar srpskohrvatskog, kao i unutar hindskog-urd- 
skog, »razgraničavanja nisu ni u kojem slučaju jasna i 
nedvojbena. Sto je još urdski, a što već hindski, što je još 
hrvatski, a što već srpski (i obrnuto), često nije moguće 
odlučiti (ni od strane izvornih govornika). Hindski-urd- 
ski i srpskohrvatski baziraju se u svojim današnjim stan- 
dardnim oblicima na jednoj dijalektalnoj grupi« (Blum 
2002: 125). Ijedan i drugi je »policentričan standardni 
jezik (hindski-urdski, srpskohrvatski)« (ibid.: 8). 

Prestiž 

Zakonska ravnopravnost ne može ukinuti nejednakost 
po broju govornika i po prestižu koja postoji između jezi- 
ka. Budući da je u Jugoslaviji srpskohrvatski bio mate- 
rinski jezik 73% stanovništva, funkcionirao je u praksi 
kao lingua franca, dakle kao jezik na kojem se odvijala 
komunikacija između govornika različitih jezika, npr. 
makedonskog i srpskohrvatskog, ili slovenskog i alban- 
skog itd. U tom smislu bio je dominantan jezik, ali 
drukčije nije ni moguće kada unutar jedne političke cjeli- 
ne velika većina stanovnika govori jedan jezik: na isti 
način je engleski dominantan jezik u SAD iako se tamo 
govori i mnogo drugih jezika, talijanski je dominantan u 
Italiji iako i tamo ima drugih jezika, španjolski je domi- 
nantan u Španjolskoj premda tamo živi i znatan broj go- 



Nacija, identitet, kultura, povijest 295 



vornika drugih jezika itd. Štoviše, najveći broj država u 
svijetu ima jezičnu situaciju poput one u Jugoslaviji da 
postoji većinski jezik, koji je materinski kod oko 75% sta- 
novništva (Payer 2000). 

Da ravnopravnost ne može dokinuti razlike među je- 
zicima, prešućuju danas hrvatski jezikoslovci. Zanimlji- 
vo je da su ranije bili svjesni toga, npr. Kovačec (1988: 
61) je pisao: »unatoč njihovoj načelnoj ravnopravnosti, 
među jezicima jugoslavenskih narodnosti i etničkih sku- 
pina postoje mnogobrojne razlike uvjetovane nizom dru- 
štvenih, privrednih, povijesnih, pa u krajnjoj liniji i poli- 
tičkih okolnosti o kojima ustavne norme ne mogu voditi 
računa. Ti se idiomi razlikuju među sobom po broju go- 
vornika i po kompaktnosti zajednica i teritorija, [...] po 
prestižu što ga pojedine skupine uživaju kod drugih, kao 
i prestižu koji priznaju drugima«. 

Zato što je bio najveći i najprestižniji jezik u Jugosla- 
viji, srpskohrvatski je učila većina govornika drugih jezi- 
ka u Jugoslaviji. Nasuprot tome, manji jezici se skoro 
uopće nisu učili kao strani jezici. U svojoj studiji o Jugo- 
slaviji i Indiji Blum (2002: 76) to komentira ovako: »U 
Jugoslaviji se kao i u Indiji može uočiti (shvatljiva) ten- 
dencija i želja govornika različitih jezika da uče one jezi- 
ke koji su korisni i prestižni. To znači da su u Jugoslaviji 
govornici srpskohrvatskog učili engleski, njemački ili ru- 
ski, a gotovo nimalo druge jezike Jugoslavije«. To je bio 
jedan od razloga zašto su 1965. slovenski komunisti jav- 
no istupili za jačanje slovenskog jezika i protiv dominan- 
tnog utjecaja srpskohrvatskog jezika (ibid.: 103-104). 
Od onda diskusija o odnosima između jezika nije više 
prestala. 

Razlike po broju govornika i prestižu postojale su ne 
samo između srpskohrvatskog i drugih jezika Jugoslavi- 
je, nego i unutar samog srpskohrvatskog jezika jer je nji- 
me govorilo nekoliko nacija i postojale su prepoznatljive, 
nacionalno uvjetovane jezične varijante. To je tipično za 
policentrične jezik, a srpskohrvatski je bio jedan od njih 

(detaljnije o policentričnim jezicima v. u poglavljima De- 
finicija policentričnog jezika i Razlike između varijanata 
policentričnog jezika). Sve varijante policentričnog jezi- 
ka su načelno ravnopravne (Ammon 1995: 496), ali po 
broju govornika i po prestižu nisu jednake, a po tome ih 
ni zakon ne može napraviti jednakima. Ni »različiti na- 
cionalni centri njemačkog jezika nisu u svakom pogledu 
jednaki [...]: Njemačka ima oko 10 puta više stanovnika 
od Austrije i 19 puta više od onog dijela Švicarske koji go- 
vori njemački, a bruto domaći proizvod Njemačke je 
1991. bio 9,6 puta veći od austrijskog i 10,6 puta veći od 
onog dijela Švicarske u kojem se govori njemački« (ibid. : 
484). Posljedica toga je veća prestižnost njemačke vari- 
jante od austrijske ili švicarske, što se očituje i u tome da 
mnogo više riječi iz njemačke varijante ulazi u austrijsku 
ili švicarsku, nego obrnuto (ibid. : 494-495). Za takvu asi- 
metriju nisu krivi njemački filolozi ili nekakva unitari- 
stička jezična politika od strane Njemačke: »ta asimetri- 
ja nije bila planirana od strane današnje Njemačke niti 
najvećim dijelom željena. [...] Ni u prijašnje doba nije 
Njemačka nastojala ciljanom jezičnom politikom postići 
tu asimetriju [...]. Asimetrija je posljedica nejednake ve- 
ličine i ekonomske snage tih triju centara« (ibid.: 496). 

Ovo što je pokazano na primjeru varijanata nje- 
mačkog jezika vrijedi i za varijante drugih policentričnih 
jezika: »Jezične asimetrije ili asimetrije vezane za jezik 
između ekonomski jačih i slabijih centara policentričnog 
jezika postoje vjerojatno u svim ili u većini primjera tak- 
vog jezičnog tipa« (ibid.: 497). Štoviše, ta pojava nije 
ograničena na varijante, nego potpuno iste razlike u pre- 
stižnosti vladaju i među jezicima: premda su jezici na- 
čelno ravnopravni, ipak je uvijek neki prestižniji i više se 
uči u svijetu, npr. engleski, a drugi manje, npr. mađar- 
ski. Neosporna je »činjenica da jezici (po svom prestižu, 
lakoći učenja itd.) nisu jednaki i da se ni pomoću zakona 
ne mogu učiniti jednakima. [...] Potpuna jednakost u sta- 

tusu, funkciji i prestižu je nerealan, neostvariv cilj« 
(Blum 2002: 170). 

Hrvatska i srpska varijanta bile su u Jugoslaviji rav- 
nopravne. Ali nisu bile jednake: srpska varijanta imala je 
dvostruko više govornika (Groschel 2009: 38), usto se na 
području gdje se ona govorila nalazio i glavni grad zajed- 
ničke države, a poznato je da status glavnog grada dopri- 
nosi prestižnosti varijante koja se u njemu govori. To 
dvoje učinilo je srpsku varijantu prestižnijom. Asimetri- 
ja, dakle, nije nastala nekakvom jezičnom politikom. Na- 
protiv, jugoslavenska jezična politika omogućila je da se 
u Hrvatskoj svuda koristi hrvatska varijanta. 

Usprkos tome počeli su se hrvatski filolozi Deklara- 
cijom 1967. godine — ubrzo nakon spomenutih protesta 
slovenskih komunista 1965. — žaliti na dominantnost 
srpske varijante naspram hrvatske. Ni ta diskusija nije 
od onda više prestala. Inače, koliko se među srpskim filo- 
lozima nailazilo na podržavanje hrvatskih filologa vidi se 
iz podatka da su odmah nakon hrvatske Deklaracije 
1967. na godišnjoj skupštini Društva književnika Srbije 
četrdeset i dva srpska pisca, od kojih su neki bili i članovi 
Centralnog komiteta Saveza komunista Srbije, potpisala 
Predlog za razmišljanje u kojem su podržali tekst Dekla- 
racije (Nećak Luk 1997: 253-254). »Na hrvatsku 'Dekla- 
raciju' uslijedio je kao odgovor 'Predlog za razmišljanje' 
srpskih pisaca, u kojem su poduprta stajališta Hrvata« 
(Behschnitt 1980: 9). 

Po uzoru na hrvatske intelektualce iskazali su i cr- 
nogorski intelektualci nezadovoljstvo zbog statusa crno- 
gorske varijante. Mediji su od toga napravili veliku te- 
mu, a tako je ostalo do danas: i danas hrvatski, crnogor- 
ski i slovenski mediji uzgajaju sliku o nepravednoj je- 
zičnoj politici za vrijeme bivše Jugoslavije. Ta slika u me- 
dijima je važnija od činjenice da su jugoslavenske zakon- 
ske odredbe o jezicima bile demokratske i osiguravale 
ravnopravnost jezika i varijanata. 

Kad bi u javnost više prodrla »činjenica da jezici (po 
svom prestižu, mogućnosti učenja itd.) nisu jednaki i da 
ih ni zakon ne može napraviti jednakima« (Blum 2002: 
170), onda bi tema jezika po svoj prilici bila manje po- 
dložna politiziranju. Analizirajući jezičnu situaciju u Ju- 
goslaviji Groschel (2009: 40-41) za usporedbu podsjeća 
da u Indijskoj Uniji govornici urdske varijante nisu po- 
stavljali zahtjeve za paritetom svoje varijante hindu- 
stanskog u službenoj upotrebi, premda su itekako mogli 
uočavati dominantnost druge varijante koja se od njiho- 
ve razlikuje i jezično i po upotrebi drugog pisma. Ta- 
kođer napominje (ibid.: 41) da i govornici austrijskog 
njemačkog ili švicarskog njemačkog već odavno žive sa 
sviješću da njihove varijante nisu dominantne ni po bro- 
ju govornika ni po proširenosti i da se one ne podučavaju 
u inozemstvu. 

Stoga kad se pogleda kako druge države postupaju s 
jezičnim varijantama, »moramo argumente koje je hr- 
vatska strana navela kao opravdanje za raskid Novosad- 
skog dogovora gledati kao lingvistički neuvjerljive, a 
zahtjeve za apsolutno paritetskom zastupljenošću hrvat- 
skoga u svim saveznim državnim institucijama kao naj- 
većim dijelom pretjerane« (ibid.: 44). Naime, za razliku 
od kroatističkih tvrdnji, dominacija srpske varijante u 
Beogradu i u inozemnim predstavništvima ne može se 
okarakterizirati kao »ugrožavanje« hrvatske varijante: 
»Konkretno gledano stvarno je teško npr. u uputama 
ambasadi u Mexico City ili u izvještajima predstavništva 
JAT-a iz New Delhija na srpsko-ćiriličkoj varijanti vid- 
jeti nekakvo 'ugrožavanje' hrvatskoga« (ibid.: 42). Jer 
dok god se u samoj Hrvatskoj mogla slobodno koristiti 
hrvatska varijanta u medijima, školama, na sudu itd., — 
a tako je stalno bilo — dotle ona nije bila ugrožena 
(ibid.). 

Groschel (2009: 39-40) osvjetljava još jednu činjeni- 
cu, a to je da »demokracija uvijek implicira povlastice za 
većinu i ograničene mogućnosti za manjinu. [...] Tako da 

je baš posljedica demokratskog principa što između jezi- 
ka sa znatno različitim brojem govornika formalna rav- 
nopravnost nigdje ne rezultira stvarnom jednakošću u 
svim jezičnim domenama«. 

Da jezici nisu jednaki i da zakon tu ništa ne može iz- 
mijeniti, vidi se i na primjeru Evropske unije. Zakonski 
je maksimalno demokratska: prihvaća službene jezike 
svih članica, te svima osigurava simultano prevođenje i 
sve dokumente prevodi na sve jezike. Ali premda se svi 
dokumenti EU objavljuju na trenutno 23 službena jezi- 
ka, broj radnih jezika u EU ograničen je na 3 (engleski, 
francuski, njemački), sa sve jačom tendencijom da se kao 
radni jezik koristi samo engleski (Blum 2002: 56). 

Engleski je toliko prestižan da su »ljudi spremni 
plaćati iz vlastitog džepa kako bi naučili engleski, a da ih 
se mora podmititi kako bi naučili francuski ili njemački« 
(Laitin 1997: 288). Kao u odnosu engleskog naspram 
drugih jezika u EU, tako i kod varijanata prestiž neke 
varijante utječe da govornici drugih varijanata preuzi- 
maju iz nje više riječi ili da se u inozemstvu više uči baš ta 
varijanta. Tko zna za ulogu prestiža, ne može proglasiti 
nelogičnim ili unitarnim što su Slovenci i Makedonci 
učili srpsku varijantu (a usto je materinski jezik Slove- 
naca i Makedonaca ekavski, pa je to bio glavni razlog 
zašto su bili ekavci i kada su govorili srpskohrvatskim je- 
zikom). Prestižnost jednako utječe da Slovenci, kad uče 
njemački jezik, prvenstveno uče njemačku a ne austrij- 
sku varijantu (Delo 26.2.2004., str. 9), iako im je Austrija 
susjedna zemlja (kao i Hrvatska). 

Općenito kad se njemački uči kao strani jezik, naj- 
češće se uči njemačka varijanta, daleko manje austrijska 
a sasvim neznatno švicarska. To ne iznenađuje jer poz- 
nato je da kodificirajuće knjige »jačih centara imaju veći 
prestiž« za strance koji uče taj jezik (Ammon 1995: 498). 
Također je poznato da iz »jačih centara se izvozi više 
jezičnih oblika u ekonomski slabije centre nego obrnuto« 
(ibid.) pa zato ne iznenađuje što znatno više riječi iz nje- 

mačke varijante ulazi u austrijsku nego obrnuto. Budući 
daje srpska varijanta u Jugoslaviji zbog većeg broja go- 
vornika i zbog statusa glavnog grada bila prestižnija od 
hrvatske, može se očekivati daje više riječi iz nje ulazilo 
u hrvatsku varijantu nego obrnuto. 

Kad se pogledaju i ostala svojstva varijantskih odno- 
sa koja Ammon (1995: 498) navodi kao razliku između 
jezično prestižnijih centara naspram jezično manje pre- 
stižnih, vidi se da sva vrijede i za hrvatsko-srpsku situa- 
ciju. Npr. u »jačim centrima pokazuju i kodificirajuće 
knjige i autoriteti za pitanja jezične norme veću jezičnu 
toleranciju«, nego u manje prestižnim jezičnim centri- 
ma. To je vidljivo i na hrvatsko-srpskoj usporedbi: hr- 
vatski autoriteti su izrazito netolerantni prema Hrvati- 
ma okrivljujući ih da ne znaju jezik, zabranjuju im i pro- 
ganjaju riječi, dok srpski autoriteti u Srbiji pokazuju to- 
leranciju puštajući stanovnike da se slobodno služe rije- 
čima po vlastitom izboru — u Srbiji je »tolerancija je- 
zičnih raznovrsnosti službena politika« (Greenberg 
2001: 33). Uslijed toga ne čudi ni sljedeće svojstvo jer ono 
je u izvjesnoj mjeri posljedica prethodnoga: stanovnici 
»slabijih centara se općenito smatraju manje vještima u 
govoru i jezično ukočenijima«, nego stanovnici jezično 
prestižnijih centara (Ammon 1995: 498). Jasno je da su 
ukočeniji u govoru kad kod svake riječi strepe da li će po- 
goditi onu nacionalno podobnu ili ne. Naredna razlika 
između prestižnije i manje prestižne varijante sastoji se 
u tome što je bavljenje normom usmjereno u »slabijim 
centrima na nacionalne aspekte važeće standardne vari- 
jante«, dok su prestižniji centri više usmjereni na stilske 
aspekte. I ovdje se može prepoznati hrvatsko-srpska si- 
tuacija: u Hrvatskoj su normativno zaokupljeni nacio- 
nalnom podobnošću riječi, dok to u Srbiji nije slučaj. 

Ako vremenom dođe do promjene u činiocima koji 
uzrokuju prestiž, onda dotad prestižnija varijanta ne 
mora i ostati takvom: »Odnosi dominacije mogu se i pro- 
mijeniti. Ako ocrtani uzročnoposljedični odnos između 

ekonomske snage i jezične (ili kulturne) dominacije zai- 
sta postoji, onda se jezična dominacija čak mora preokre- 
nuti ako se ekonomska snaga centara preokrene. To se 
zaista može, barem u naznakama, utvrditi na primjeru 
Portugala, koji je prije jezično dominirao nad Brazilom, 
ali se u zadnje vrijeme pokazuje obrnuti pravac domina- 
cije. Još očitiji primjer je Velika Britanija, čija neka- 
dašnja jezična dominacija naspram SAD-a se u toku 20. 
stoljeća neosporno preokrenula u suprotno« (ibid.: 
496-497). 

Novosadski dogovor 

U kroatističkim tekstovima se kao oličenje jezičnog uni- 
tarizma, nametanja i neravnopravnosti redovito navodi 
Novosadski dogovor iz 1954. godine. Koliko je on takvim 
ponavljanjem pretvoren u simbol negativnosti, vidi se iz 
podatka da se u Hrvatskoj danas »kao najgora optužba 
izriče da je neko rješenje novosadsko ili da su pojedini 
pravopisci bliski Novome Sadu« (Badurina/Pranjković 
2009: 307). 

Međutim, već i način kako je Novosadski dogovor bio 
organiziran pokazuje da se zaista radilo o dogovoru jer u 
njemu su neposredno sudjelovali, sastavili ga i potpisali 
intelektualci iz Srbije, BiH i Hrvatske. S hrvatske strane 
to su bili vodeći kroatisti onoga vremena: Josip Hamm, 
Ljudevit Jonke, Mate Hraste, a s njima su bili i književ- 
nici Mirko Božić, Marin Franičević, Jure Kaštelan (v. 
PHKJ 1960: 6-10). Zaključke Novosadskog dogovora 
koje su oni sastavili naknadno su potpisali s hrvatske 
strane i Josip Badalić, Antun Barac, Josip Barković, Do- 
briša Cesarić, Ivan Dončević, Petar Guberina, Joža Hor- 
vat, Stjepan Ivšić, Vojin Jelić, Slavko Ježić, Vjekoslav 
Kaleb, Slavko Kolar, Mihovil Kombol, Marko Kostren- 
čić, Gustav Krklec, Miroslav Krleža, Ranko Marinković, 
Marijan Matković, Mijo Mirković, Stjepan Musulin, 



302 Snježana Kordić / Jezik i nacionalizam 



Vlatko Pavletić, Novak Simić, Petar Šegedin i drugi 
(ibid.). 

Kao što formalna organizacija Novosadskog dogovo- 
ra ne izgleda kao unitarizam, nametanje i neravnoprav- 
nost, tako je i s njegovim sadržajem. Naime, Novosadski 
dogovor sastoji se od deset zaključaka, a u nekoliko njih 
se čak eksplicitno inzistira na ravnopravnosti, npr. »Oba 
pisma, latinica i ćirilica, ravnopravna su«, »Oba izgovo- 
ra, ekavski i ijekavski, također su u svemu ravnopravna« 
(ibid.). Nadalje, tu su zaključci: »U nazivu jezika nužno 
je uvijek u službenoj upotrebi istaći oba njegova sastavna 
dijela«; »Treba spriječiti štetnu pojavu samovoljnog 'pre- 
vođenja' tekstova i poštovati originalne tekstove pisaca« 
(ibid.). Dogovor sadrži i zaključak da će Matica srpska i 
Matica hrvatska zajedno napraviti priručni rječnik su- 
vremenog srpskohrvatskog jezika, zatim sadrži zaklju- 
čak o izradi zajedničke terminologije i zajedničkog pra- 
vopisa koji »izradit će sporazumno komisija srpskih i 
hrvatskih stručnjaka. Prije konačnog prihvaćanja nacrt 
će biti podnijet na diskusiju društvima književnika, no- 
vinara, prosvjetnih i drugih javnih radnika« (ibid.). 
Unutar dogovora je i zaključak da »Komisije za izradu 
pravopisa i terminologije odredit će naša tri sveučilišta 
(u Beogradu, Zagrebu i Sarajevu), dvije akademije (u Za- 
grebu i Beogradu), i Matica srpska u Novom Sadu i Mati- 
ca hrvatska u Zagrebu« (ibid.). 

S obzirom na sve ovo ne iznenađuje što kroatisti koji 
danas zastupaju tezu da je Novosadski dogovor značio 
unitarizam, nametanje i neravnopravnost zapadaju u 
kontradikcije. Čak i u publikacijama najglasnijih među 
njima čitatelj nalazi podatke koji pobijaju tezu daje No- 
vosadski dogovor donio jezičnu neslobodu. 

Tako Babić (2004: 42) konstatira daje u 19. i 20. st. 
vladala sloboda normiranja sve do Novosadskog dogovo- 
ra 1954. godine: »potrebno je da hrvatski lingvisti nor- 
miraju onako slobodno kao što su to mogli od ilirskih 
dana do Novosadskog dogovora«. Premda je kao početak 

neslobode naveo Novosadski dogovor, poriče postojanje 
neslobode nakon Novosadskog dogovora jer i za razdob- 
lje do 1967., dakle do same Deklaracije, konstatira je- 
zičnu slobodu i ravnopravnost varijanata: »Praksa i da- 
lje ide normalnim putem: tekstovi se pišu ili u srpskoj ili 
u hrvatskoj varijanti i ako treba prilagođuju se za drugu 
sredinu ili se, bez obzira koji je tekst prvi, oba smatraju 
autentičnima, npr. tekstovi u Službenom listu SFRJ koji 
i dalje ima dva izdanja za srpsko-hrvatsko jezično po- 
dručje. Tako je u dva paralelna izdanja izašao i Ustav 
SFRJ« (ibid.: 34). 

Navodi da su i najviši organi vlasti prakticirali je- 
zičnu ravnopravnost: »Kao pozitivan primjer mogu is- 
taći najviše predstavničko tijelo, Saveznu skupštinu. U 
njoj se ravnopravnost jezika potpuno poštuje. Ona sebi 
ne može dopustiti ni praktično narušavanje ravnoprav- 
nosti. Kako je nakon Novosadskog dogovora smatrala da 
u svoje poslovanje treba uvesti oba naziva, srpskohrvat- 
ski i hrvatskosrpski, ona ih je i uvela, ali oni u Saveznoj 
skupštini nipošto nisu istoznačnice. Iza tih dvaju naziva 
stoje dva sadržaja. Postoje dvije komisije: hrvatskosrp- 
ska i srpskohrvatska. Prva redigira tekstove u hrvatskoj 
varijanti, a druga u srpskoj« (ibid.: 35). 

O čitavom razdoblju nakon Novosadskog dogovora 
Babić (2004: 85) piše da je u SFRJ hrvatska varijanta 
bila ravnopravna sa srpskom i navodi dokaze da »je to 
stvarno priznato: a) izdavanjem ustavnog teksta na četi- 
ri jezika, b) izdavanjem Službenog lista SFRJ na četiri je- 
zika, c) pisanjem natpisa na novčanicama na četiri jezi- 
ka, d) izdavanjem putovnica i sličnih isprava na četiri je- 
zika. Time je hrvatska varijanta stvarno priznata i stvar- 
no ravnopravna sa srpskom i sa slovenskim i makedon- 
skim književnim jezikom«. 

Doista, Novosadskim dogovorom je 1954. i formalno 
potvrđena ravnopravnost hrvatske i srpske varijante 
(Greenberg 1996: 398, 415), a sprovođenje ravnopravno- 
sti u praksi potvrđuju i kodifikacijska djela, Pravopis 

1960. i Rječnik 1967., koja su nastala kao rezultat Novo- 
sadskog dogovora: izišla su istovremeno u dvije ravno- 
pravne verzije od kojih je jedna objavljena na ijekavici i 
latinici u Zagrebu, a druga na ekavici i ćirilici u Novom 
Sadu. U njihovoj izradi su ravnopravno sudjelovali pred- 
stavnici različitih varijanti, uključene su bile i Matica 
hrvatska i Matica srpska, koje su zajedno i objavile ta 
djela. 

Znajući sve to, čitatelj se danas uistinu može zapitati 
kako je moguće da su usprkos tim činjenicama autori po- 
put Stjepana Babića uspjeli izgraditi legendu da su No- 
vosadski dogovor iz 1954., Pravopis dviju matica iz 1960. 
i Rječnik dviju matica iz 1967. znak neravnopravnosti i 
unitaristički čin? Uspjeli su služeći se postupcima koje 
Babić (2004) iznosi publicirajući ponovo svoje članke koji 
su krajem 60-ih doveli do rušenja Novosadskog dogovo- 
ra, Pravopisa i Rječnika. Najčešće primjenjivani postu- 
pak vidljiv je u nizu primjera, što ćemo pokazati u na- 
stavku. 



Prigovori Novosadskom dogovoru 

Budući da u Novosadskom dogovoru piše da »oba pisma, 
latinica i ćirilica, ravnopravna su« (iz Babić 2004: 35), 
Babić to citira i kaže da nisu ravnopravna jer »Hrvati se 
u slobodnom izboru ne služe ćirilicom, a Srbi se u pre- 
težnoj većini ne služe latinicom. Ravnopravnosti nema 
ni u službenoj upotrebi. Na televiziji se ćirilica samo izu- 
zetno pojavljuje. Beogradski se studio služi latinicom« 
(ibid.: 36). Ovom tvrdnjom se, dakle, želi pobiti ravno- 
pravnost iz Novosadskog dogovora, ali tako da se ne na- 
vode dokazi za neravnopravnost, nego za nešto drugo: za 
učestalost upotrebe. Autor se pravi da ne zna što znači 
ravnopravnost: ravnopravnost znači da svatko ima pra- 
vo koristiti bilo jedno bilo drugo pismo. A to je potpuno 
neovisno od učestalosti upotrebe. Npr. po učestalosti 
upotrebe se jako razlikuju ravnopravni jezici u Svicar- 

skoj: njemačkim govori 64% stanovništva, francuskim 
19%, talijanskim 8%, retroromanskim 1%, a svejedno su 
to četiri ravnopravna jezika u Švicarskoj. Ravnoprav- 
nost nečega nije isto što i njegova učestalost. 

Kod sljedeće točke Novosadskog dogovora Babić ko- 
ristiti istu tehniku. Citira iz Novosadskog dogovora »oba 
izgovora, ekavski i ijekavski, također su u svemu ravno- 
pravna«, pa i kod toga kaže da nisu ravnopravna poistov- 
jećujući neutemeljeno ravnopravnost i učestalost upo- 
trebe: tvrdi da savezne institucije »pretežno upotreblja- 
vaju srpsku varijantu, a prema tome i ekavski izgovor« 
(ibid.). Opet se pravi da ne zna kako ravnopravnost 
znači da svatko ima pravo koristiti bilo jednu bilo drugu 
varijantu. A učestalost ne može biti jednaka već i zbog 
toga što broj govornika pojedine varijante nije jednak. 
Sto se tiče saveznih institucija, u njima su bili i predstav- 
nici Makedonije i Slovenije, koji kad su govorili ovim, nji- 
ma stranim jezikom koristili su ekavsku varijantu jer su 
i njihovi materinski jezici ekavski. Predstavnici Hrvat- 
ske, Bosne i Crne Gore u saveznim institucijama kad su 
se javljali za riječ nisu morali prelaziti na ekavsku vari- 
jantu, što potvrđuje daje ijekavska varijanta bila ravno- 
pravna i u saveznim institucijama. Usput rečeno, i sam 
Babić je istakao pozitivan primjer jezične ravnopravno- 
sti u najvišem predstavničkom tijelu, Saveznoj skupštini 
(ibid.: 35). 

Kod zaključka Novosadskog dogovora da zbog ravno- 
pravnosti »u nazivu jezika nužno je uvijek u službenoj 
upotrebi istaći oba njegova sastavna dijela«, Babiću od- 
jednom nije stalo do ravnopravnosti. Naime, kad se zbog 
Novosadskog dogovora koristi dvodijelni naziv u naslovi- 
ma poput Društvo nastavnika srpskohrvatskog, odnosno 
hrvatskosrpskog jezika, onda to smatra preravnoprav- 
nim i prigovara da »je ravnopravnost time dotjerana do 
apsurda. Po dva puta se navodi ime svakog naroda!« 
(ibid.: 44). Tvrdi da složeni naziv »zapravo prikriva na- 
metanje«, a nedostatak dokaza za tu tvrdnju nadomješta 

demagogijom: »da nije tako, ne bi se unitaristi za nj borili 
tako žestoko« (ibid.). No tko su navodni srpski unitari- 
sti, kako se manifestira njihov unitarizam, u čemu se 
očituje nametanje — za sve to Babiću nedostaju dokazi. 

Ali zato nudi dokaze koji pokazuju da je upravo on 
bio unitarist. Priznaje daje »zagudio unitaristički« (Ba- 
bić 2001: 256). Objavio je vlastiti program u devet točaka 
kako ukinuti hrvatsko-srpske jezične razlike (Babić 
1964: 74) i postići jedinstven jezik. Groschel (2009: 75) 
zapaža da »u svojim procjenama srpskohrvatskoga jezi- 
ka Babić je u usporedbi s ranijim publikacijama postao 
'od Pavla Savle'. Još 1964. bio je uvjereni zastupnik 'uk- 
lanjanja hrvatsko-srpskih jezičnih razlika', i možemo 
čitati kod njega o 'jezičnom jedinstvu Srba i Hrvata': 'Je- 
dinstveni je jezik idealno rješenje' (Babić 1964, 71), i 
(ibid., 72): 'lingvisti [...] su dužni [...] da utječu da se 
težnja k jedinstvu što prije ostvari'«. I sam Babić (2004: 
56) priznaje da je s »težnjom k jedinstvu« nastavio i u 
drugom tekstu, gdje »sam to dopunio člankom Zvučnik, 
glasnogovornik i varijante u kojem sam istim postup- 
kom nastojao da uklonim još jednu hrvatsko-srpsku 
jezičnu razliku«. O tim svojim člancima kaže da su »nor- 
malan put u zbliženju naših varijanata na znanstvenoj i 
načelnoj osnovi i toga ću se puta i ubuduće držati« 
(ibid.). 

Toliko je prednjačio u unitarizmu da mu je čak naj- 
prominentniji srpski lingvist P. Ivić to zamjerao pod- 
sjećajući povodom Babićevog kasnijeg forsiranja nacio- 
nalističkog pristupa jeziku: »On je i pre četvrt stoleća bio 
na čelu kolone najodlučnijih, doduše one koja je hrlila u 
suprotnom smeru. U Jeziku XI, 1964. godine, objavio je 
članak Uklanjanje hrvatsko-srpskih jezičnih razlika. Tu 
je on u borbi za zbližavanje otišao dalje nego ijedan drugi 
autor, predlažući u devet tačaka i konkretnu metodolo- 
giju rada na 'uklanjanju' razlika među varijantama« (iz 
Babić 2001: 253). Isto su Babiću u svojim člancima za- 
mjerile i kolege s katedre V. Anić, M. Samardžija, I. 

Pranjković i J. Silić (ibid. : 255, 301). Objavljujući ponovo 
svoj programatski članak iz 1964. Babić (2001: 257-265) 
ističe kako u publikacijama srpskih autora »nema ni jed- 
noga jedinoga člančića u kojem bi bilo tko sa srpske stra- 
ne pohvalio taj članak [...] osnovni je dakle dokaz da taj 
članak nije bio unitaristički, taj što ga Srbi nisu prihvati- 
li« (ibid.: 266). Međutim, zar neprihvaćanje od strane 
Srba ne bi moglo biti dokaz da Srbi nisu bili unitaristi, za 
razliku od autora tog članka? Par pozitivnih reakcija na 
članak iz 1964. može se naći, ali one potječu od hrvatskih 
lingvista sličnih Babiću — od Radoslava Katičića i Dali- 
bora Brozovića (v. Jezik 13, 1965, 22, 39); jedan od njih 
se pozitivno izjašnjava o tom članku i 90-ih godina (Jezik 
44, 1996, 50). Groschel (2009: 371) uočava da, uz R. 
Katičića i D. Brozovića, »specijalno upečatljiv primjer 
prilagođavanja koncepcijama jezika dominantnim pod 
različitim političkim sistemima pruža vodeća figura 
postjugoslavenskog hrvatskog jezičnog separatizma«: 
Stjepan Babić. Naime, »nakon raspada Jugoslavije Babić 
se pretvorio u fanatičnog zagovornika maksimalnog di- 
ferenciranja hrvatskoga i srpskoga. Njegov slučaj eg- 
zemplarno pokazuje kako su u Hrvatskoj zadnjih deset- 
ljeća često nastupale iste osobe kao normatori jezika je- 
danput s unitarističkim pozicijama, a drugi puta sa sece- 
sionističkim« (ibid.: 75). 

Vratimo li se na temu dvodijelnog naziva u Novosad- 
skom dogovoru, vidimo da Babić (2004: 44-45) prešućuje 
bitne stvari. Kaže »nisam ni protiv toga da se zbog kojih 
razloga upotrijebi i naziv s oba narodna imena, ali sam 
protiv toga da se on silom nameće«. No, dvodijelni naziv 
se ne nameće narodu jer u Novosadskom dogovoru piše 
da je to naziv za »službenu upotrebu«, i to zbog ravno- 
pravnosti naroda i varijanti. Na to podsjeća i Ljudevit 
Jonke braneći zaključke Novosadskog dogovora (1968/ 
69: 18): »U tim zaključcima se konstatira da su oba izgo- 
vora (ijekavski i ekavski) i oba pisma (latinica i ćirilica) u 
svemu ravnopravna« te da »je u službenoj upotrebi nu- 

žno u nazivu jezika uvijek istaći oba njegova sastavna di- 
jela (srpskohrvatski, hrvatskosrpski, hrvatski ili srpski, 
srpski ili hrvatski), ali u neslužbenoj upotrebi dopušteni 
su i nazivi hrvatski, srpski«. 

O službenoj upotrebi naziva jezika Groschel (2003: 
19) — uspoređujući ustave jugoslavenskih republika iz 
1947. s onima iz 1963. — uočava daje Srbija imala 1947. 
jednodijelni naziv srpski jezik te daje baš ona nakon No- 
vosadskog dogovora prešla na dvodijelni naziv u ustavu 
iz 1963., dok je Hrvatska dvodijelni imala već u svom 
ustavu iz 1947. Groschel ističe daje time od strane Srba 
»i nominalno uklonjen serbocentrizam kod standardnog 
jezika koji im je zajednički s Hrvatima, kako je to zahtije- 
vao Novosadski dogovor iz 1954., prema kojem u službe- 
noj upotrebi imena jezika uvijek treba u glotonimskom 
spoju navesti komponente srpski i hrvatski«. 

Prigovori Rječniku zasnovanom 
na Novosadskom dogovoru 

U Rječniku dviju matica iz 1967. čiju izrađuje pokrenuo 
Novosadski dogovor pokazuje se postojanje varijanata 
tako što su varijantski različite riječi ravnopravno na- 
vođene. Babić (2004: 36), međutim, zbog toga kritizira 
izrađivače Rječnika: »pošli su na najgore moguće rje- 
šenje: riječi koje se razlikuju u hrvatskoj i srpskoj vari- 
janti navodili su usporedno«. Zašto bi to bilo najgore 
moguće rješenje, ostaje nepoznato. Zamjera što su izra- 
đivači Rječnika pazeći na ravnopravnost čak i u definici- 
je riječi unosili »riječi s istočnog i zapadnog jezičnog po- 
dručja, jedne pored drugih, odvojene zarezom« (ibid.), 
npr. u izdanju Matice srpske objašnjava se značenje 
riječi znanje kao »poznavanje jedne naučne, znanstvene 
oblasti«, izraz zaštitni znak objašnjava se kao »fabrički, 
tvornički žig na robi ili proizvodu«. Netko bi istakao daje 
to oličenje ravnopravnosti, ali Babić ovdje temu ravno- 
pravnosti ni ne spominje. 

Umjesto toga kaže o Rječniku da »razlike nastojimo 
uporno prikriti« (ibid. : 53) u »unitarističkima poslovima 
kao što je bio Rječnik hrvatskosrpskog/srpskohrvatskog 
književnogjezika« (ibid. : 113). A na drugom mjestu priz- 
naje suprotno o Rječniku: »težnja za ravnopravnošću 
očituje se u opisu značenja«, npr. »azot — gas, plin bez 
boje i mirisa, jedan od glavnih sastojaka vazduha, zraka« 
(ibid.: 66). Citirani primjeri pokazuju da su urednici 
Rječnika sve podredili ravnopravnosti, do koje je Babiću 
inače, navodno, jako stalo. A ovdje čak i tome prigovara: 
»Sami primjeri pokazuju kako je takav način pisanja ne- 
normalan, kako nepotrebno opterećuje opseg rječnika« 
(ibid.). 

Rječnik je, dakle, pokazivao razlike između varijana- 
ta, uvrstio je usporedno varijantski različite riječi, para- 
lelno ih je navodio i u definicijama, do te mjere da mu je 
Babić prigovorio neprirodnost izražavanja. Nakon svega 
toga Babić piše o Rječniku daje izrađen »s nastojanjem 
da pokaže kako je hrvatsko-srpski književni jezik potpu- 
no jedinstven, to jest da među varijantama nema nikak- 
vih razlika« (ibid.: 65). Kao da u Rječniku ne postoji ni- 
zanje varijantskih dvostrukosti Babić izvodi zaključak 
da Rječnik prikriva razlike: »Rječniku i ne mora biti cilj 
da pokaže razlike, ali ih ne smije ni prikrivati« (ibid.). 
Poput Babića, Badurina/Pranjković (2009: 315) navo- 
đenje varijantskih dvostrukosti također proglašavaju 
unitarizmom. Budući da nizanje varijantskih dvostruko- 
sti omogućava slobodu izbora, za Badurinu/Pranjkovića 
(2009: 316) čak i sloboda izbora postaje negativnost pa o 
njoj kažu daje riječ o »lažnu, a nametanu liberalizmu no- 
vosadskog pravopisnog rječnika«. 

To što je Rječnik nudeći dvostruke varijantske oblike 
omogućavao korisniku da slobodno izabire između njih, 
Babić (2004: 87) proglašava nastojanjem Rječnika da 
»svakome onemogući bilo kakav izbor« riječi. O ravno- 
pravnim navođenjima varijantski različitih riječi u 
Rječniku kaže da »nisu bila na putu koji vodi istinskoj 

ravnopravnosti i pravom bratstvu. Dokaz da sam u kriti- 
ci imao pravo, vidi se već i po tome što se stvarno prih- 
vaća. Kritizirao sam neprirodna dvostrućenja u rječnici- 
ma [...] i sad imam pismenu izjavu da se to mijenja«: 
isječak iz izjave potvrđuje kako je postigao da »duplira- 
nje je zadržano samo tamo gdje neće izgledati neprirod- 
no i nategnuto« (ibid.: 57). Pokazatelji ravnopravnosti 
su ovdje za Babića »neprirodna dvostrućenja«, nije mu 
više bitna ravnopravnost varijanata nego estetska stra- 
na Rječnika, a kao dokaz za opravdanost svoje kritike 
navodi to što su je urednici Rječnika pomirljivo prihvatili 
za naredne tomove. Iz toga se vidi da kad netko pravi 
ustupke nacionalistima kakav je Babić da bi ih smirio, 
njima to služi samo kao potvrda da su u pravu i da nasta- 
ve još intenzivnije. Da iza kritiziranja Rječnika stoji (na- 
cionalistička) politika, priznaje i sam Babić govoreći o 
svojoj i Katičićevoj, Ladanovoj itd. kritici Rječnika: »Da 
smo mi polazili i s političkih gledišta, ne treba i ne može 
se nijekati« (ibid.: 83). 

Babićeva kritika je bila naručena od strane Matice 
hrvatske, koja je potom zbog navodne neravnopravnosti 
obustavila zajednički rad na Rječniku i objavljivanje na- 
rednih tomova. Da podsjetimo, o Matici hrvatskoj je poz- 
nato daje 60-ih i 70-ih godina »mutirala u 'kvazi-poli- 
tičku stranku'« (Sundhaussen 2001: 8). Pri ispunjavanju 
naručenog zadatka Babić je, suočivši se s ravnopravnim 
navođenjem varijantskih dvostrukosti u Rječniku, pri- 
govore morao izmišljati. Samo tako se može objasniti što 
mu smeta navođenje varijantskih dvostrukosti, npr. kri- 
tizira definiciju u Rječniku »sistem upravljanja ili orga- 
nizacije u kojoj su mjesni, lokalni organi podvrgnuti sre- 
dišnjoj, centralnoj vlasti« jer smatra da će se to shvatiti 
kao »da mjesni, središnji pripadaju jednoj strani, a lokal- 
ni, centralni drugoj« (Babić 2004: 67). 

U Rječniku se koristio i znak jednakosti između vari- 
jantskih riječi, npr. cikla = cvekla, barbarin = varvarin. 
Babić to komentira: »Na prvi pogled ravnopravnost je 

potpuna jer je znak = znak ravnopravnosti par excellen- 
ce. No u RMH [Rječniku Matice hrvatske] to je znak veli- 
ke nejednakosti« (ibid.: 68). Ta Babićeva rečenica dema- 
goški sugerira da se ipak radi o velikoj neravnopravno- 
sti. A kako ju obrazlaže? Tako što prigovara urednicima 
Rječnika da nisu smjeli koristiti taj znak jer riječi nisu 
apsolutno identične, npr. ne smije se po Babiću staviti 
znak jednakosti između drugačiji = drukčiji zato što 
»prva ima slog više«. Po njegovoj logici bilo bi zabranjeno 
u rječniku napisati knjiga = book jer nemaju iste glasove 
i isti broj slogova. Babić se zaista pravi da ne razumije 
kako znak jednakosti govori da riječi imaju isto značenje, 
da npr. vlak znači isto što i voz. 

Riječi koje znače isto navedene su obje u Rječniku, a 
opis nije nepotrebno ponavljan kod svake od njih da se 
opseg Rječnika ne bi nepotrebno povećavao (Babić inače 
prigovara opsegu Rječnika), nego je dat kod one koja je 
prva po abecedi, a kod one koja je po abecedi kasnija 
upućeno je da se pogleda opis kod prve. Babić i taj najrav- 
nopravniji postupak želi prikazati kao neravnopravnost: 
protestira što je npr. defenziva znakom jednakosti izjed- 
načena s defanzivom »ali je značenje ijedan primjer dan 
kod defanziva, a defenziva je bez primjera i po tome nije 
ravnopravna defanzivi« (ibid.: 71). Sam je svjestan ira- 
cionalnosti svog prigovora jer priznaje »Može se kazati 
da to podjednako pogađa ijednu i drugu stranu kad abe- 
cedni red odlučuje koja će riječ dobiti prednost i da je 
tako ravnopravnost postignuta« (ibid.). Ali Babić želi 
prigovarati po svaku cijenu pa kaže »nenormalno je abe- 
cednom redu u jednom rječniku, a azbučnom u drugom 
prepuštati koja će riječ dobiti prednost« (ibid.). No zašto 
bi to bilo nenormalno kad se riječi i u domaćim i u stra- 
nim rječnicima redaju po abecedi odnosno po azbuci? 
Osim toga, netočno govori i da jedna riječ dobiva pred- 
nost. To što se opis s primjerima nalazi kod jedne riječi 
ne shvaća se kao da ta riječ ima prednost, nego se zna da 
je opis tamo samo zato što je ta riječ slučajno po abeced- 

nom poretku ispred druge riječi s istim značenjem. Npr. 
veliki rječnik njemačkog jezika Duden kod riječi 'pede- 
set' fiinfzig upućuje da se opis i primjeri pogledaju pod 
'osamdeset' achtzig — to ne znači da osamdeset ima 
prednost nad pedeset, nego je achtzig po abecedi ispred 
fiinfzig, pa da se ne bi ponavljala ista mustra opisa i 
primjera, data je pod onom riječju koja je po abecedi prva 
a kod drugih riječi istog tipa je upućeno na prvu. No 
Babić mora nekako izvesti zaključak o nepravdi pa ga iz- 
vlači ovako: »Kad bi abeceda i bila pravedna pa u RMH 
podijelila prednosti fifty-fifty, opet je to nepravda« 
(ibid.). Razloga zašto bi to bila nepravda nema, ali oni 
očito nisu ni potrebni jer dovoljno je da Babić tvrdi daje 
nepravda. On računa s tim da su čitatelji navikli sve mu 
slijepo vjerovati. 

Na više mjesta iznosi zamjerke Rječniku na osnovi 
svoje sumnje a da nije ni pogledao kako to izgleda u 
Rječniku. I sam priznaje svoj postupak: »budući da to ni- 
sam uspio dovoljno provjeriti, ne bih ovu sumnju iznosio 
daje ne smatram vrlo važnom« (ibid.: 73). Bez provjere 
predbacuje »bit će da ima« i još većih negativnosti u 
Rječniku (ibid.: 88). Bez ikakvog obrazlaganja ili dokazi- 
vanja tvrdi kod pojedinih riječi da je opis njihovog zna- 
čenja u Rječniku kompliciran, nejasan, da nije dobar 
(ibid.: 77-78). Zamjera daje kod definicije duda kao li- 
stopadnog drveta i njegovog ploda »nepotrebno listopad- 
no« (ibid. : 78) — tu se također vidi kako izmišlja prigovo- 
re, po njemu bi ispalo da samo listopadno drvo ima plod 
koji se zove isto kao i drvo, što nije istina jer npr. na- 
ranča, limun, maslina nisu listopadni. 

Budući da su u izradi Rječnika sudjelovale i hrvatska 
i srpska redakcija, hrvatski kritičari Rječnika koristili su 
još jednu metodu: predbacivali su beogradskoj redakciji 
zbog nekih pojedinosti u Rječniku, prešućujući daje baš 
te dijelove Rječnika izradila zagrebačka redakcija. Npr. 
predbacivali su što od četiri primjera za riječ iskopnjeti 
nijedan nije od hrvatskog pisca, prešućujući daje slovo / 

izrađivala zagrebačka redakcija. Usto su na osnovi tog 
jednog primjera izveli zaključak daje dokumentacija iz 
srpskih pisaca općenito više zastupljena u Rječniku. Ta- 
kođer zato stoje u dvije riječi nedostajalo j izveli su zak- 
ljučak da »se ovaj Rječnik pokazuje kao jedinstven prim- 
jer polupismenosti i jezičnog nasilja, jer se u njem ekavi- 
ca miješa s ijekavicom«, a upravo taj dio Rječnika je izra- 
dila zagrebačka redakcija. 

Autorima Rječnika Babić (2004: 72) prigovara što su 
naveli potvrdu riječi vlak kod Stevana Sremca, kafa kod 
Matije Mažuranića i iz hrvatskih narodnih pjesama, 
kino iz Letopisa Matice srpske, kratkotalasni kod Miro- 
slava Krleže, ćutnja kod Ivana Kozarca, jeftin kod Mihaj- 
la Lalića, hartija kod Tina Ujevića itd. Babić bi, očito, 
htio da se prešuti postojanje tih potvrda. Međutim, citi- 
rani autori nisu mogli predvidjeti da će se roditi jedan 
Stjepan Babić, koji će si uzeti za cilj da riječi uobičajene u 
Hrvatskoj počne proganjati po sistemu »da vidimo, koju 
riječ bismo ovoga tjedna mogli proglasiti srpskom«. Pa ni 
sam Stjepan Babić prije nekoliko desetljeća nije znao 
koje će sve riječi proglasiti nehrvatskima: dovoljno je po- 
gledati njegove tekstove u Jeziku iz 60-ih godina (i Bro- 
zovićeve i Katičićeve) pa će se vidjeti daje upotrebljavao 
riječi koje su danas na glasu da nisu hrvatske. Babić bi 
naknadno falsificirao prošlost i napravio da citirani pisci 
nisu koristili riječi koje su koristili. Ali oni nisu bili jedini 
u Hrvatskoj koji su koristili te riječi, u što se može uvjeri- 
ti svatko tko malo pogleda novine iz raznih hrvatskih 
gradova npr. od 1900. do 1910. Usput rečeno, upravo to 
razdoblje Babić proglašava uzoritim — očito ne zna da su 
se tada upotrebljavale riječi koje u novije vrijeme protje- 
ruje kao srpske. Istovremeno i sam priznaje da se riječi 
ne mogu odrediti kao hrvatske ili srpske, nego »da smo 
bliže istini kad kažemo da se jedne pretežno upotreblja- 
vaju najednom, a druge pretežno na drugom području« 
(ibid.: 90). Priznaje i da u 1. polovini 20. st. »mnoge riječi 
nisu bile još nabijene polariz arijskim oznakama« (ibid.: 

91) — to znači da se u 2. polovini 20. st. ciljano radi na 
pravljenju razlika, i da se to vrijeme poklapa s vremenom 
djelovanja Stjepana Babica. 

Na takve aktivnosti primjenjivo je Ammonovo (1995: 

92) zapažanje da se »u mnogo slučajeva regionalna sim- 
bolika jezičnih oblika ne razvije jednostavno prirodno, 
nego rukovođeno od strane određenih osoba ili grupa«. I 
da »ni obilježja koja diferenciraju i označavaju grupu, 
među koja se ubrajaju nacionalne varijante, ne nastaju 
prirodno, nego se u znatnoj mjeri naprave, i to najvećim 
dijelom ciljano, od strane osoba koje pritom imaju sa- 
svim određene interese« (Ammon 2000: 523). 

Babić i sam opisuje kako je to radio. Npr. 60-ih godi- 
naje hiljada bila uobičajena riječ u Hrvatskoj, a tisuća ni 
tada kao ni prije tog vremena nije bila proširena na 
hrvatskom prostoru. Babić je odlučio da napravi jednu 
jezičnu razliku tako da počne forsirati tisuću a da hilja- 
du proglasi srpskom premda je bila zajednička. Godine 
2004. Babić piše za nove generacije o 60-ima kako je u 
ono vrijeme »postojala opasnost da prevlada samo hilja- 
da kao zajednička riječ. Zato sam se zauzeo za tisuću« 
(str. 196). Svjestan je daje svojim proganjanjem hiljade 
širio neistinu: »kad je došla hrvatska sloboda, mnogi su 
smatrali daje hiljada srpska riječ. A to jednostavno nije 
istina. Većina hrvatskoga naroda u svojim govorima 
upotrebljava hiljada« (ibid.). To znači daje Babić ciljano 
istjerivao riječ koja je uobičajena kod većine hrvatskog 
naroda samo da bi umjetno napravio razliku prema jezi- 
ku u Srbiji. Istu metodu primjenjivao je desetljećima, 
znajući pritom da riječi koje uzima na odstrel progla- 
šavajući ih srbizmima ustvari nisu srbizmi. Naime, i sam 
priznaje da ako pogledate tekstove s kraja 19. st. »pomi- 
slit ćete da su već onda Hrvati upotrebljavali tolike srbiz- 
me. Ali to tada nisu bili srbizmi« (ibid.: 208). 

I korpus jezika analiziran u knjizi Relativna rečenica 
(Kordić 1995) pokazuje isto. Taj korpus, koji je R. Katičić 
(Jezik 41/3, 1994, 65) ocijenio kao »reprezentativan i 

kulturnohistorijski vrijedan korpus«, sastoji se od tek- 
stova objavljenih u Hrvatskoj od 1900. do 1910., dakle 
prije stvaranja prve zajedničke države Hrvata i Srba. 
Korpus sadrži velik broj novina koje su izlazile u Zagre- 
bu, Osijeku, Rijeci, Dubrovniku itd., književna djela raz- 
nih autora, znanstvene radove i administrativne teksto- 
ve (popis tekstova naveden je u knjizi na str. 322-324). 
Pogled na jezik u korpusu iznenađuje kad se ima na umu 
da se jezik upravo tog razdoblja proglašava od početka 
90-ih uzorom kojemu trebamo težiti. Korpus, naime, po- 
kazuje da su se u Hrvatskoj i prije stvaranja prve i druge 
Jugoslavije koristile riječi koje se u najnovije vrijeme 
proganjaju pod izlikom da su navodno nametnute u 
prvoj i drugoj Jugoslaviji. Čak i mnoge riječi koje su sada 
već desetljećima markirane kao nehrvatske pojavljuju se 
često u tekstovima objavljenima u Hrvatskoj početkom 
20. stoljeća. To itekako dovodi u pitanje utemeljenost 
tvrdnje da se jezik u Hrvatskoj zbog unitarizma srpskih 
filologa nasilno približavao srpskom jezičnom izrazu. 
Prije bi se moglo reći da se jezik u Hrvatskoj namjerno 
pravio drugačijim od jezika u Srbiji ne samo nakon 
1990., nego s manjim ili većim žarom u cijelom vremen- 
skom periodu od 1918. do danas. Na takav zaključak na- 
vode jezične činjenice, a »zadatak lingvistike sastoji se u 
tome da se trezveno bavi jezičnim činjenicama. Ona tre- 
ba reći kakve spoznaje se o izvanjezičnim stvarima mogu 
dobiti iz jezičnih činjenica, odnosno što se iz jezičnih či- 
njenica ne može očitati« (Kristophson 2000: 179). 

U Rječniku dviju matica iz 1967. riječi nisu obi- 
lježavane kao isključivo hrvatske ili isključivo srpske 
zato što npr. obilježiti nauku ili hiljadu kao srpske ne bi 
bilo ispravno jer ih je do onog doba koristila i većina 
Hrvata. A obilježiti tisuću kao hrvatsku također ne bi od- 
govaralo tadašnjem stanju stvari zbog toga što je većina 
Hrvata upotrebljavala hiljadu. Usput rečeno, o hiljadi 
Pohl (1998: 12) napominje da »se sreće već u staroj 
književnosti (npr. kod Marka Marulića, 1450.-1524.) 

kao i kod zapadnih pisaca, pa dakle nije (i nije bila) ogra- 
ničena na istok tog jezičnog područja«. Stari Rječnik 
JAZU (1887-1891: 597-598) navodi da su hiljadu kori- 
stili A. Kanižlić, H. Lučić, M. Divković, A. Kačić, M. A. 
Reljković, P. Hektorović. Daje 1967. godine Rječnik dvi- 
ju matica obilježio hiljadu kao srpsku, to bi oni koji su 
nacionalisti u Hrvatskoj tumačili kao pravo da zahtijeva- 
ju od Hrvata koji koriste hiljadu prelazak na tisuću jer 
je, navodno, samo to hrvatski oblik. Time bi se umjetno 
povećavale nacionalne jezične razlike, koje u stvarnosti 
nisu bile takve. Uostalom, zato što su ondašnje vlasti sta- 
vile uz hiljadu na novčanice i tisuću, proglašavajući je 
tako specifičnošću svih Hrvata, napravili su da se vreme- 
nom kod Hrvata počne doživljavati kao nacionalna spe- 
cifičnost i da naposljetku to i postane. 

Prigovori tzv. novosadskom Pravopisu 

Jedna od neznanstvenih metoda u kroatističkim publi- 
kacijama je da se prepričava što je netko u tajnosti na- 
vodno rekao i što čitatelj ne može provjeriti: npr. Babić 
(2004: 51) piše daje Ljudevit Jonke po povratku s Novo- 
sadskog dogovora navodno rekao »Spasili smo ijekavi- 
cu«, a prešućuje da je Jonke nakon povratka napisao i 
objavio u Zagrebu pozitivan izvještaj o Novosadskom do- 
govoru (v. Jonke 1954/55: 67-69). Jonke je branio rezul- 
tate Novosadskog dogovora ne samo tada, nego i četrna- 
est godina nakon Novosadskog dogovora, podsjećajući 
jezične aktiviste iz svog okruženja u Hrvatskoj: »Težnja 
je Novosadskog dogovora da se stvore tolerantni jezični 
odnosi« (v. Jonke 1968/69: 18). Babić prešućuje i da se u 
stenografskom zapisniku s novosadskog sastanka može 
vidjeti kako na sastanku nije ni bilo prijedloga da se uki- 
ne ijekavica. To znači da priča o navodnom spašavanju 
ijekavice ima funkciju graditi mit da je namjera Novo- 
sadskog dogovora bila jezično nametanje Hrvatima. 

Babić (2004: 38) predbacuje novosadskom Pravopi- 
su, čiji urednik je bio Jonke sa Stevanovićem, i pravopi- 

snoj komisiji, čiji članovi su s hrvatske strane bili Ljude- 
vit Jonke, Josip Hamm, Mate Hraste, Slavko Pavešić, da 
je »zatražila od svakog pojedinca da mijenja svoje govor- 
ne navike dotad opravdane književnom praksom«, ali 
istovremeno i sam priznaje da je novosadski Pravopis 
ostavio »dvostrukosti: uvo-uho, hemija-kemija, tko-ko, 
pisanje futura I, pisanje stranih imena i dr.« (ibid.: 39). 
Priznaje i da novosadskim Pravopisom ništa nije unifici- 
rano, pa ni nazivlje (ibid.: 38). Navodi kako čak ni gra- 
matički nazivi nisu unificirani. A kad nabraja što je 
usvojila zajednička pravopisna komisija, vidi se daje ve- 
likim dijelom usvojila ono što se danas smatra karakteri- 
stičnim za hrvatsku varijantu, npr. umjesto građenje 
reci usvojila je tvorba riječi, umjesto uprošćavanje sugla- 
sničkih skupova usvojila je pojednostavljivanje suglasni- 
ka, umjesto posesivne zamenice usvojila je prisvojne za- 
mjenice itd. {ibid.). Usput rečeno, zanimljivo je da Babić 
u gornjem citatu smatra negativnim ako pravopis traži 
»od svakog pojedinca da mijenja svoje navike«, a otkad 
postoji država Hrvatska Babić u njoj upravo to traži svo- 
jim pravopisom: zahtijeva od svakog pojedinca da mije- 
nja svoje navike dotad opravdane književnom praksom, 
npr. traži da neću zamijene pomoću ne ću itd. 

Godinu dana nakon Babićevih prigovora, Jonke 
(1968/69: 18) u zagrebačkom časopisu Jezik ponovo bra- 
ni zaključke Novosadskog dogovora ističući da do unita- 
rizma nije došlo ni kod nazivlja jer je komisija za izradu 
zajedničke terminologije »već na svojim prvim sjednica- 
ma [...] zaključila da se neće ići na izjednačivanje, nego na 
popisivanje termina isticanjem onih koji su bolji za vr- 
šenje terminološke službe«. Nasuprot Jonkeu, Baduri- 
na/Pranjković (2009: 315) tvrde da je Pravopis unitari- 
stički ujednačavao terminologiju. 

U zamjerkama Pravopisu iznose se nedokazane su- 
mnje, a prešućuju dokazljive činjenice, npr. Babić (2004: 
39) kaže »Mislim da je samovoljom jednog člana ured- 
ništva (Jovo Vuković) uneseno 'točan ne nego tačan', 

'točnost ne nego tačnost'«. HAZU (2007: 47) također 
tvrdi da »digla se hajka, primjerice na stari hrvatski rusi- 
zam točka, koji je bio zamjenjivan ne samo kao pravopi- 
sni nazivak nego su, u ime 'jezične čistoće' (zato što je 
riječ o rusizmu), iz uporabe bile istjerivane i njegove iz- 
vedenice«. Podjednako pišu i Badurina/Pranjković 
(2009: 315) da »vrlo je loša strana novosadskoga pravopi- 
sa činjenica da se u njemu ujednačuje pravopisno, pa do- 
nekle i uopće jezikoslovno nazivlje (između točke i tačke 
bira se tačka, između zareza i zapete zarez, između pri- 
svojili i posvojni bira se prisvojiti — npr. prisvojni prid- 
jevi). Po tome je novosadski pravopis doista u pravom 
smislu riječi unitaristički«. Ali i Babić i članovi HAZU i 
Badurina/Pranjković zaboravljaju spomenuti da je »u 
ime 'jezične čistoće'« protiv rusizma točka kao i protiv 
zapete pisao nitko drugi nego Ljudevit Jonke (1961/62: 
58): »ako su riječi točka i zapeta rusizmi, više nam odgo- 
varaju riječi tačka (prema taknuti) i zarez (prema zareza- 
ti)«. Zanimljivo je da se točka redovito pojavljuje kao 
glavni ili jedini dokaz navodnog srpskog unitarizma kod 
hrvatskih jezikoslovaca kad zadnjih desetljeća prave mit 

srpskom jezičnom nasilju. Ajoš zanimljivije je što nitko 
od njih ne spominje daje ustvari Jonke zastupao točku. 
Npr. Babić (2004: 161) tvrdi da je nametanja bilo »naj- 
više Novosadskim dogovorom 1954. godine, ajoš više za- 
jedničkim jezičnim priručnicima kojima je na čelu bio 
novosadski pravopis iz 1960. Po njemu smo morali pisati 

1 govoriti tačka, tačno i tačnost, neka to bude kao pred- 
stavnik svih nametanja novosadskim pravopisom«. Pro- 
glašavanjem tačke za »predstavnika svih nametanja« 
potvrđuje da nametanja nije ni bilo. 

Poput Babića, Badurina/Pranjković (2009: 307) o 
Pravopisu tvrde da »je bio nametnut« i da »je imao ne- 
prikrivene jezičnounitarističke zadaće«. Istovremeno i 
Babić i Badurina/Pranjković prešućuju daje Jonke u Je- 
ziku redovito izvještavao sa svih sastanaka pravopisne 
komisije koja je radila na sastavljanju pravopisa, i da su 

Jonkeovi izvještaji bili pozitivni. Uz zagrebačke članove 
Jonkea, Hrastea, Hamma, Pavešića, Rogića, u komisiji 
su bili s beogradske strane Stevanović, Lalić, Belić, Alek- 
sić, Hadžić i sa sarajevske Vuković. Izvještaj s prvog sa- 
stanka Jonke (1954/55a: 157-158) završava riječima: 
»Kao učesnik prvog sastanka Pravopisne komisije u No- 
vom Sadu mogu reći, da se rad u Komisiji odvijao u atmo- 
sferi međusobnog razumijevanja i poštovanja, da su se 
ocrtale tendencije za traženjem naučnog, praktičnog i 
dosljednog rješenja pravopisne problematike bez majori- 
zacije, samo s jednom težnjom, da se nađe pravilno i pra- 
vedno rješenje, koje će zadovoljiti i hrvatsku i srpsku jav- 
nost«. 

Budući da su sastanci održavani naizmjenično u No- 
vom Sadu, Zagrebu, Beogradu, Sarajevu, treći sastanak 
je održan u Zagrebu u prostorijama Matice hrvatske. S 
tog sastanka Jonke (1955/56: 59) izvještava da su na 
dnevnom redu bili pisanje ijeljele, veliko i malo slovo, pa- 
latalizacija itd. te da su o svim tim točkama donešeni jed- 
noglasni zaključci. A »da bi rad Komisije brže napredo- 
vao, zaključeno je, da Matice otkupe građu za Pravopisni 
rječnik, koji je već pripremilo Hrvatsko filološko društvo 
u svojoj Pravopisnoj sekciji«. Znači, čak i građa za Pravo- 
pisni rječnik, koji čini daleko najveći dio Pravopisa, pot- 
ječe od Hrvatskog filološkog društva, a ne od nekakvog 
srpskog filološkog društva. 

Jonke je napisao i pohvalan prikaz Pravopisa nakon 
što je ovaj izišao. U prikazu ističe (1961/62: 57-59): »Kad 
se Pravopis pojavio kao knjiga na tržištu, bio je osobito 
dobro primljen u književnim krugovima (Pavletić, Fran- 
geš, Franičević, Andrić i dr.)«. Ističe i da »Pravopisni 
rječnik je najveći dio knjige. Za podlogu mu je poslužio 
razrađeni rječnički materijal Hrvatskog filološkog dru- 
štva«. Budući da su pojedinci upućivali Pravopisu prigo- 
vor što neke riječi nije uvrstio, Jonke podsjeća što je kri- 
terij za ulazak riječi u Pravopisni rječnik: »u nj treba da 
uđu samo riječi koje su pravopisno zanimljive, tj. riječi 

koje imaju u sebi kakav pravopisni problem: da li ih 
pišemo sa č ili ć, sa ije ili je, velikim ili malim slovom i si. 
A riječ nogomet uopće nije takva, nju zna svak napisati 
bez ikakve teškoće i sumnje. Naprotiv, u riječi fudbal pi- 
sac se može kolebati da li da napiše fudbal ili futbal, pa 
joj je stoga mjesto u Pravopisnom rječniku. Općenito go- 
voreći, odsutnost riječi u Pravopisnom rječniku ne znači 
ujedno i njezinu diskriminaciju«. Jonke također podsjeća 
da »Pravopisni rječnik hoće samo da pokaže kako se te 
riječi pišu ako ih tko upotrebljava, ali ne propisuje njiho- 
vu upotrebu. [...] Drugim riječima, prisutnost nekih rije- 
či u Pravopisnom rječniku ne nameće piscu njihovu na- 
silnu upotrebu«. Kad se zna koliko je Jonke branio No- 
vosadski dogovor i Pravopis, a koliko je Babić neosnova- 
no napadao i napada isti taj Dogovor i Pravopis, onda je u 
neku ruku dvolično što je Babić svoju knjigu iz 2004. po- 
svetio Jonkeu. 

Ljudevit Jonke i Mihailo Stevanović uredili su zajed- 
no ne samo to izdanje Pravopisa, nego i školsko priručno 
izdanje, koje je kao i veliki pravopis izišlo u dvije verzije, 
jednoj pisanoj na latinici ijekavicom, a drugoj pisanoj na 
ćirilici ekavicom. O svemu tome je, kako je već rečeno, 
Jonke pozitivno pisao u časopisu Jezik. A i današnja 
»usporedba između Boranićeva i novosadskog pravopisa 
očigledno pokazuje da između tih dvaju pravopisa nema 
ni velikih ni bitnih razlika. Naprotiv! Očigledno je daje 
novosadski pravopis rađen s puno obzira prema 
Broz-Boranićevoj tradiciji u Hrvata (o tome je uostalom 
itekako vodio računa prof. Ljudevit Jonke, koji je s Miha- 
ilom Stevanovićem bio zadužen za definitivnu stilizaciju 
novosadskih pravopisnih pravila)« (Badurina/Pranjko- 
vić 2009: 315). 

Sto se tiče pitanja da li Hrvati, Srbi, Crnogorci i 
Bošnjaci govore jedan ili četiri jezika, Jonke (1968/69a: 
131) jasno kaže da »kad lingvistički ocjenjujemo pitanje 
jezika kojim govore Hrvati, Srbi, Crnogorci i bosansko- 
hercegovački Muslimani, tada svi argumenti govore da 

je to po znanstvenoj ocjeni jedan jezik«. Spominjući u na- 
stavku jezične razlike, Jonke piše: »Sve su to razlike koje 
je lingvistički najadekvatnije označiti u cjelini kao vari- 
jante književnogjezika. Tim imenom, koje sam upotrije- 
bio u štampi prvi put već 1960. a u predavanjima već 
1950, označujemo nedvosmisleno da govorimo i pišemo 
jednim jezikom, ali nejedinstvenim. Ta dva tipa jezika 
koji su se razvili 'oko dva glavna središta, Beograda i Za- 
greba' odnose se jedan prema drugome u lingvističkom 
smislu kao varijante. Taj naziv ima u sebi mnogo smisla 
jer govori o dvojakosti jednoga jezika«. 

Bez obzira na to i na druge činjenice, već niz godina 
je uočljivo kako mit o Novosadskom dogovoru kao unita- 
rističkom činu uzgajaju čak i oni kroatisti koji istovreme- 
no protestiraju što danas, »u prvome desetljeću novoga 
stoljeća, kada je već načeto šesto desetljeće od druženja u 
Novome Sadu, pridijevanje optužbe ugledanja na novo- 
sadska pravopisna rješenja ostaje i postaje najveća i neo- 
prostiva optužba i za hrvatske pravopisce i za njihove 
pravopisne knjige« (Badurina/Pranjković 2009: 310- 
311). Naime, i Badurina/Pranjković (2009: 307) tvrde da 
»jedan je val prisilne unifikacije zabilježen nakon šesto- 
siječanjske diktature 1929. godine, a drugi nakon tzv. 
novosadskog dogovora iz 1954. godine«. 

Stav o Novosadskom dogovoru kakav je danas domi- 
nantan u kroatistici pokazuje da hrvatski filolozi prim- 
jenjuju postupke pomoću kojih »povijest biva unazad 
preinterpretirana tako da naposljetku događaji iz 1990. 
godine izgledaju kao nužna posljedica dugogodišnjeg, 
ako ne i stoljeće i pol starog programa. Takvi konstrukti 
ne odražavaju povijesne činjenice, nego pristranost svo- 
jih autora« (Hatschikjan 1999: 26). 

Otkuda konflikt 

Naravno, čovjek se pita, ako je postojala jezična ravno- 
pravnost, i ako su nacije zakonski bile ravnopravne, 
zastoje onda došlo do konflikta? Do konfliktaje došlo jer 
je država bila organizirana tako daju konstituiraju gru- 
pe u obliku nacija, koje se nalaze u stalnoj konkurenciji 
pri raspodjeli dobara unutar zajedničke države: »ravno- 
pravnost nacija nije ukinula suprotstavljenost među nji- 
ma. Naprotiv, suprotstavljenost je ostala — u obliku 
čiste konkurencije, bez ikakvog sadržaja. U Bosni ni do 
danas nije shvaćeno što zapravo čini osnovnu razliku 
između triju nacija. A stvar je u tome da nacije međusob- 
no konkuriraju; i to je već to. Da bi se ovo bolje razumje- 
lo, potrebno je tri velike bosanske nacije zamisliti kao tri 
kandidata za jedno radno mjesto koja su jednako stara, 
jednako dobro obrazovana i istog spola. Poslodavcu je u 
takvoj situaciji svejedno koga će od njih zaposliti. Ali 
kandidatima nije svejedno, iako su slični. Neka mi je 
drugi sličan, ali ja sam ipak ja!« (Mappes-Niediek 2005: 
64). 

Sistem raspodjele dobara u Jugoslaviji zahtijevao je 
da se svatko mora odlučiti za pripadnost nekoj grupi-na- 
ciji: »Etnička neutralnost je u tom sistemu logično bila 
nemoguća« (ibid.: 67). U takvom sistemu, »kad se svi re- 
sursi dijele prema čvrstoj kvoti na pripadnike grupa, 
mora se osigurati da svaki pojedinac ima pristup resursi- 
ma preko neke od grupa i da se nitko ne može dva puta 
poslužiti npr. zato što istovremeno pripada dvjema gru- 
pama. U koju grupu se čovjek svrstao bilo je svejedno što 
se tiče pristupa resursimajer ravnopravnost svih je i bila 
cilj i svrha tog sistema. Apstraktni propis da se negdje 
mora pripadati prethodio je mogućim posebnim sklono- 
stima i povijesnoj tradiciji pojedinca. Zato u Jugoslaviji 
nije nikad dovođena u pitanje sloboda da se čovjek sam 
deklarira; nacionalnost je po općem priznanju bila sub- 
jektivan kriterij, a ne objektivan pa da ga utvrđuje ne- 

kakva ustanova na osnovi specijalnih obilježja. Čovjek je 
samo morao nekamo pripadati« (ibid.: 65). 

Nacije su u Jugoslaviji postojale ne zbog međusobnih 
razlika, nego zato jer ih je sistem raspodjele dobara re- 
producirao: »Nisu nekakva zajednička povijest ili zajed- 
ničke vrijednosti i shvaćanja davali karakter nacijama u 
Bosni i u čitavoj Jugoslaviji, nego je to činila njihova 
međusobna, sadržajno ispražnjena, konkurencija. Tri 
velike nacije nisu uopće nastojale prije rata da se što je 
moguće jasnije razlikuju jedna od druge. Nisu trebale 
kulturu da bi si dale identitet. Pa nacionalnost je pisala 
crno na bijelom u radnoj knjižici. [...] Velikim nacional- 
nim zajednicama nije bio potreban kulturni identitet. 
One su stajale u opoziciji jedna naspram druge i time se 
međusobno opravdavale. [...] Takve grupe, koje se defini- 
raju odnosom konkurencije jedna prema drugoj, imaju 
malo što zajedničkoga s 'nacijama' u povijesnom smislu« 
(ibid.: 69). 

Kod grupa koje se definiraju pomoću konkurencije 
potrebno je jedino deklarirati se kao pripadnik neke od 
njih, to je već dovoljno. Nacionalnost je tu a da nikakav 
sadržaj ne stoji iza nje: »Hrvat je Hrvat; to nije značilo 
mnogo. Tek s raspadom države i dotadašnjeg sistema ra- 
spodjele dobiva brušenje identiteta smisao. Tek sada mo- 
raju se naći dokazi da se čovjek razlikuje od susjeda 'te- 
meljito', 'duboko' i prvenstveno 'oduvijek' — po porijek- 
lu i pogotovo 'kulturi', ovo je pojam s kojim se može radi- 
ti skoro sve« (ibid.: 65). 

Nacionalnost je bila »kulturno indiferentna, ali va- 
žna za raspodjelu službi, radnih mjesta i javnih resursa, 
npr. stanova. 70-ih i 80-ih godina je čovjek bio Srbin ne 
zato što je išao u pravoslavnu crkvu i sanjao o Kosovu 
kao 'kolijevci srpstva', nego jednostavno zato što je čov- 
jek morao nekamo pripadati da bi ga država registrirala i 
uzimala u obzir kod podjele radnih mjesta. Svi narodi su 
bili jednaki« (ibid.: 136). 

Konkurentska »suprotstavljenost Muslimana, Srba i 
Hrvata u Bosni prethodi bilo kakvoj kulturnoj razlici. U 
jednom omiljenom engleskom vicu nailazi prolaznik u 
Belfastu na uličnu barikadu. 'Katolik ili protestant?', 
pita ga naoružani muškarac. 'Ja sam Židov', odgovara 
prolaznik. Naoružani ga sumnjičavo gleda i pita: 'Kato- 
lički Židov ili protestantski Židov?'. Sadržajno prazna 
konkurencija je po svojoj prirodi posebno žilava. Ne ne- 
staje, dok kulturne razlike u toku povijesti ponekad ne- 
stanu. Miješani brakovi, zajednički jezik, internacional- 
na pop-kultura — sve ono, dakle, što negdje drugdje do- 
kida opreke među narodima, postojalo je u Bosni jedna- 
ko ili čak više nego bilo gdje dalje u Evropi, ali nije moglo 
naškoditi konkurentskom odnosu« (ibid.: 70). 

Koliko god sistem nastojao pri raspodjeli biti prave- 
dan prema svim grupama, konkurencijski odnos između 
njih izvor je negativnih emocija: »Toliko pravedan si- 
stem nikada nije mogao biti a da ne daje stalno povoda za 
nove pritužbe, ljubomore i sumnjičenja« (ibid.: 72). Re- 
dovito su »od 60-ih godina za okruglim stolom u Beogra- 
du dijeljeni resursi. Pritom je najbolje prošao onaj tko je 
najglasnije vikao 'Ovamo!' i osim toga mogao uvjeriti da 
je loše prošao kod nekog od prethodnih krugova dijelje- 
nja« (ibid.: 153). »Osjećaj svake nacije daje iskorištava- 
na od strane drugih nacija nije doduše proizveo pravu 
međunacionalnu mržnju, ali je napravio jedno iritirajuće 
nesuosjećanje. Najgori ratni zločini nad pripadnicima 
druge nacije primljeni su na svakoj od strana bez imalo 
sažaljenja« (ibid.: 72). To u jednakoj mjeri vrijedi za sva- 
ku od jugoslavenskih nacija: »međunacionalna bezosje- 
ćajnost i ravnodušnost je pojava karakteristična za čita- 
vo područje bivše Jugoslavije« (ibid.: 73). »Jedino prema 
nacijama izvan bivše Jugoslavije ne boluju jugoslaven- 
ske nacije od tog manjka suosjećanja. O potlačenim na- 
rodima izvan bivše Jugoslavije ne misle drugačije od 
ostalih Evropljana« (ibid.). 

Spomenuta »pojava nesuosjećanja je kasni refleks 
neobične ravnoteže prava i zahtjeva kojoj je u Jugoslaviji 
podleglo sve, pa i suosjećanje. [...] Bivši Jugoslaveni nisu 
bili zaokupljeni moralnom nadmoći vlastite nacije, nego 
uvijek samo paritetom« (ibid.: 74). I današnja Hrvatska 
pokazuje jednaku zaokupljenost paritetom: »Nakon rata 
pokušavao je Haški sud barem kod Hrvata popularizirati 
misao daje u njihovom vlastitom interesu da izruče svoje 
ratne zločince. Ali nije imao uspjeha. Ako Srbi skrivaju 
svog Mladića, zašto bismo mi izručili našeg Gotovinu? 
Kad se radi o suočavanju s proteklim ratom, Hrvati ni do 
danas ne razmišljaju kao nezavisna nacija, nego kao ju- 
goslavenska stranka« (ibid.). Kao jugoslavenska stranka 
razmišljaju i hrvatski jezikoslovci. Na primjer, kad 
stranci kritiziraju purizam u Hrvatskoj, reakcija hrvat- 
skih jezikoslovaca glasi: A da li stranci tako kritiziraju i 
purizam u Srbiji? Takvom reakcijom pokazuju da bi 
htjeli da se za potrebe pariteta čak izmisli purizam u 
Srbiji, samo zato da bi svaka jugoslavenska strana dobila 
svoju kvotu kritike. I do danas gledaju sebe kao dio jugo- 
slavenske cjeline, što ni ne čudi jer baš nosioci hrvatske 
jezične politike od 90-ih godina najveći dio svog života 
proveli su u Jugoslaviji. 

Jedna od omiljenih tvrdnji danas u Hrvatskoj je daje 
Jugoslavija propala zbog etničke neravnoteže. Međutim, 
»etnička ravnoteža je bila ono što je uništilo Jugoslaviju, 
a ne, kako se uvijek iznova tvrdi, neravnoteža« (ibid.: 
75). Naime, »ako se shvati ozbiljno, a tako je bilo u Jugo- 
slaviji, potpuna etnička ravnoteža nije spojiva niti s 
pravnom državom niti s demokracijom« (ibid.). 

Konkretno, »vječni balans između nacija nije bio spo- 
jiv s najvažnijom legitimacijom jedne države: s demokra- 
cijom« jer »princip etničkog balansa nikako ne dopušta 
većinske odluke«, a demokratski sistemi funkcioniraju 
upravo na većinskim odlukama (ibid.: 82). Većinska na- 
cija u sistemu etničke ravnoteže nije smjela biti većinska 

i donositi većinske odluke jer bi se to odmah shvatilo kao 
tlačenje manjih nacija. 

Takvom organizacijom države uzgajali su se nacio- 
nalni kolektivi, a ne građani. Nedostajalo je građansko 
društvo: »Misli se na društvo u kojem državni narod 
obuhvaća sve građane države, na društvo u kojem prava 
ima svaki pojedinac i nijedan kolektiv, na društvo gdje je 
'etnička pripadnost' u najboljem slučaju kategorija dru- 
gog ili trećeg reda koja će u sljedećoj generaciji ili u gene- 
raciji nakon nje možda sasvim potonuti u zaborav« 
(ibid.: 89). 

Sistem konkurirajućih kolektiva napravila je politi- 
ka. Pripadnici različitih kolektiva se objektivno gledano 
nisu međusobno razlikovali: »Srbi i Hrvati u Zagrebu ili 
[manjine] Talijani i Česi npr. u Prnjavoru nisu se u sva- 
kodnevnom životu razlikovali. Ono što ih je razlikovalo 
bila je jedino politika: promišljeni sistem mnoštva veli- 
kih i malih vlastodržaca, koji su opravdanje svog posto- 
janja izvodili iz 'naroda i narodnosti'. Tko je u državi 
imao nekakav položaj i mogao ga izgubiti zbog vlastite 
nedovoljne efikasnosti, smišljeno bi se pozvao na to daje 
s njim pogođena čitava nacija; odmah bi na scenu stupio 
velik broj pokrajinskih nacionalnih vođa i prozivao na 
odgovornost« (ibid.: 88). 

Primjenjivani »strogi primat ravnoteže uništava ne 
samo povijesnu istinu i pravdu, nego i svaku potragu za 
istinom. Svuda na Balkanu uočavaju strani diplomati i 
promatrači da sukobljene strane, pa čak ni pojedinci, go- 
tovo ni ne pokušavaju da se slože oko neke činjenične po- 
dloge za svađu. Sve je uvijek sporno, uključujući i brojke i 
statistike. 'Svuda na svijetu čovjek smatra istinom ono 
što se podudara sa stvarnošću', [...], 'ali na Balkanu je 
istina ono što se podudara s interesom'« (ibid.: 82). U si- 
stemu ravnoteže konkurentske strane nisu zainteresira- 
ne za istinu, nego za paritet: »U društvu ravnoteže činje- 
nice ne igraju nikakvu ulogu. Da li neka strana ima pra- 

vo ili ne, ne koristi joj niti joj šteti. Ona uzima svoje pravo 
jedino iz svog postojanja« (ibid.). 

Poznato je da vrlo brzo »identiteti mogu skoro sa- 
svim nestati. Oštre religijske razlike koje su ranije u Ni- 
zozemskoj i u Zapadnoj Njemačkoj dovele gotovo do bo- 
sanskih kvota u političkim službama i kod namještenika, 
općenito su zaboravljene već nakon jedne generacije« 
(ibid.: 132). Identitet koji je bio zasnovan na većoj religij- 
skoj razlici od one između katolika i pravoslavaca nestao 
je: »Zato što je u njemačkoj ekonomiji bilo svejedno u ko- 
joj crkvi se čovjek moli, postalo je uskoro tako i u politici, 
a što je ekonomija bivala važnija a državna hijerarhija 
nevažnija, tim nebitnija je bivala suprotstavljenost iz- 
među religija« (ibid.: 133). 

No »u Jugoslaviji nije moglo doći do takvog razvoja. 
Jugoslavija je bila socijalistička država, vladao je 'pri- 
mat' politike: svaka nova banka i svaka nova firma mo- 
rala se podrediti starim političkim pravilima kvote« 
(ibid.). Uslijed pariteta »postupalo se nepravedno prema 
pojedincima, ali pravedno prema kolektivima« (ibid.: 
77). Tako da »povijest Jugoslavije pokazuje da grupe, 
kada konstituiraju državu, režu prava pojedinaca — a da 
ne spominjemo veliki potencijal za konflikte koji nudi 
takva konstrukcija države. Kad bi svaka država mogla 
birati društvo od kojeg će se sastojati i kad bi smanjiva- 
nje konflikata bio njen najvišlji cilj, sigurno bi se svaka 
odlučila za skup individua koje poštuju jedna drugu sa 
svim međusobnim različitostima, gledajući u drugome 
uvijek pojedinca, a ne predstavnika neke grupe« (ibid.: 
192). 



Nacionalizam 

Konkurentska suprotstavljenost grupa-nacija prerasla 
je naposljetku u međunacionalni konflikt. Za izbijanje 
konflikta, »koliko je velika ili koliko je objektivno bitna 

razlika, izgleda da je svejedno. U nuždi se neka uvijek 
može iskonstruirati« (Mappes-Niediek 2005: 63). Do 
eskalacije nije došlo spontano: »intelektualci oblikuju i 
aranžiraju nacionalne konflikte pomoću manipuliranja 
etničkim pamćenjem, simbolima i mitovima; [...]. To po- 
sebno važi za bivšu Jugoslaviju« (Smith 1995: 79). Isko- 
ristili su i temu jezika jer jezik je »kao malo što drugo po- 
godan za političko mobiliziranje i može se instrumentali- 
zirati za ili protiv određenih političkih ciljeva. Na tom 
potencijalu baziraju se jezični nacionalizam i jezična po- 
litika« (Blum 2002: 1). Stoga događanja na južnoslaven- 
skom prostoru samo potvrđuju da »jezik kao izraz na- 
vodnog etničkog i nacionalnog identiteta je značajan uz- 
rok političkih nemira, nasilnih i ratničkih sukoba« (Pa- 
yer 2000). 

Instrumentaliziranje u službi nacionalizma teklo je 
glatko jer kao što je javnosti prešućen sociolingvistički 
utemeljen opis jezične situacije, tako su prešućeni i poda- 
ci o tome što je u stvari nacionalizam. 

Sto je nacionalizam 

U civiliziranim društvima uobičajeno je shvaćanje pre- 
ma kojem je »nacionalizam pogrdna riječ. Prevazilaženje 
nacionalizma proglašava se vrijednim truda. Ne samo u 
političkim govorima i traktatima, nego i u znanstvenim 
knjigama nacionalizam se opisuje kao primitivizam, zao- 
stalost, reakcionarnost, zabluda ili bolest, a nadilaženje 
nacionalizma smatra se napretkom, pa i preduvjetom 
duhovne civilizacije« (Lemberg 1964 I: 7). 

Nacionalizam je »pejorativan izraz« (Seton-VVatson 
1977: 2), »nacionalizam se definira kao nešto opasno 
emocionalno i iracionalno: on se smatra problemom« 
(Billig 1995: 38). To ne čudi jer u ekscese nacionalizma 
ubrajaju se »precjenjivanje vlastite nacije ili rase, mržnja 
i preziranje drugih, lov na nevjernike u vlastitoj grupi, 

fanatizam i zločin do protjerivanja i uništavanja čitavih 
naroda« (Lemberg 1964 I: 7). 

Takvo odbacivanje temeljnih ljudskih vrijednosti 
moguće je pod utjecajem nacionalizma jer on »pretjerano 
i isključivo ističe vrijednost nacije na račun moralnih i 
etičkih vrijednosti« (Snvder 1968: 2). On je »stanje svije- 
sti kada se smatra da najvišu lojalnost pojedinac duguje 
naciji-državi« (ibid.). 

A naciju predočava ovako: »'nacija' bi trebala biti 
praiskonska, organska tvorevina povijesti i prirode, koja 
počiva na neizmijenjenim faktorima, postoji odavno i 
pod istim uvjetima će postojati i nadalje; ona određuje 
pripadnost grupi kod svojih članova oduvijek na isti 
način, i mora je i danas i ubuduće također određivati. 
Prema toj sugestiji nacionalizma, tako shvaćena 'nacija' 
čini hijerarhijski najvišlju grupu društvene lojalnosti 
čovjeka; sve druge lojalnosti moraju joj biti podređene u 
emocionalnom, etičkom i političkom pogledu. Ovoj suge- 
stiji služi nacionalističko pisanje povijesti sa svim svojim 
teorijama i primjerima« (Szucs 1981: 142). 

Zato povijest koja dolazi iz patriotskih ili nacionali- 
stičkih pera nije nikad istinita: »Budući da se stvarna po- 
vijest ne uklapa u nacionalističku verziju prošlosti, ili se 
uklapa samo s iskrivljavanjima, nacionalizam je prisiljen 
povijest toliko saviti da bude upotrebljiva, uljepšati je ili 
deformirati da koristi njegovim ciljevima i da mu služi 
kao dokaz« (Llosa 2000: 24). 

Nacionalizam nema potporu u činjenicama, nego 
»porijeklo svake nacionalističke doktrine leži u vjeri, i to 
u vjeri u jedan kolektiv [...]. Ta vjera pripisuje jednom 
mitskom biću — naciji — nadnaravna svojstva, koja su u 
stanju nadtrajati vrijeme, neoskrvljena povijesnim okol- 
nostima i promjenama. Ta vjera pravi trajnu povezanost 
među njenim konstitutivnim članovima i elementima, 
pravi homogenost, jednakost, čak i kad je to jedinstvo ne- 
vidljivo i spada u carstvo izmišljotina. [...] Takvo utopij- 
sko predočavanje jedne potpuno homogene i u sebe zat- 

vorene zajednice nestaje čim ga pokušamo usporediti s 
realno postojećim nacijama u konkretnoj stvarnosti« 
(ibid.: 19-20). 

To znači da se nacionalizam na južnoslavenskim pro- 
storima zasniva na »otrovu laži, laži o svijetu, o susjedu, 
o povijesti, o religiji i kulturi, na kraju o samom sebi« 
(Weirich 1994: 3). Zato što se temelji na iracionalnosti i 
laži, smatra se da »je nacionalizam patologija kasnijeg 
razvoja povijesti« (Anderson 1988: 15), koja dovodi do 
psihičkih smetnji. Njih je proizvelo nacionalističko pi- 
sanje povijesti: »psihičke smetnje nisu nastale sada, nego 
već prije. Nacionalističko pisanje povijesti je širenjem 
mitova poljuljalo psihičku ravnotežu. Kad se 'njegovala' 
slavnija i krasnija prošlost nego što je stvarno bila, to je 
služilo narodima istočne i srednje Evrope ne samo kao 
nadomjestak za sivu sadašnjost i nedostatke nacional- 
nog razvoja, nego i kao plodno tlo za sanjarije (kojima su 
na tim prostorima ionako vrlo skloni) jer je pisanje povi- 
jesti produbljivalo provaliju između stvarnosti i snova, 
između mogućeg i zamišljenog. Nadalje, time se po- 
većavao osjećaj neuspjeha, gubitnika. Osjećaj frustracije 
uvijek ima za posljedicu psihički ekstremne reakcije: je- 
danput neopravdano omalovažavanje samog sebe i zaka- 
zivanje, drugi put neopravdanu agresivnost. Naciji 'pri- 
pada' nešto na osnovi povijesti, ne dolazi u obzir da ona 
to ne dobije... Iz mitskog shvaćanja povijesti proizlazi 
jednako logično borba protiv vizije o propasti nacije i ne- 
prekidan strah, kao i neosnovani i nerealni zahtjevi. [...] 
Budući da su u višenacionalnoj istočnoj i srednjoj Evropi 
nacionalizmi uvijek bili prilično komplicirano povezani 
jedan s drugim i međusobno djelovali jedan na drugi, ta 
situacija je naposljetku dovela do učvršćivanja jednog 
čudnog neurotičnog stanja. Pisanje povijesti koje je slu- 
žilo nekontroliranom njegovanju nacionalnih osjećaja 
nije moglo izliječiti rane, nego je još pogoršalo bolest [...]. 
Najučinkovitija terapija psihičkih smetnji je, pored pro- 
mjene okoline, analiza, pomoću koje izlaze na vidjelo po- 

tiskivanja i kompleksi. Najučinkovitija terapija psihi- 
čkih smetnji nacionalizma je [...] poboljšavanje stanja 
okoline. To je zadatak političke prakse. Kao dodatna te- 
rapija potrebno je analitičko i kritičko shvaćanje povije- 
sti« (Sziics 1981: 68-69). 

Nacionalistička ideologija opisuje se kao luđačka ko- 
šulja, a metoda nacionalističkih ideologa ovako: »Ako se 
stvarnost ne uklapa u tu pojmovnu luđačku košulju, oni 
će reći da nešto nije u redu sa stvarnošću. A onda će 
tražiti objašnjenja koja će podupirati njihovu vlastitu 
ideološki predu vjetovanu sliku svijeta. [...] U pojmovlju 
evropskog mislilaštva taj pristup obrće unazad revoluci- 
ju u razmišljanju koju su inicirali Kepler i Newton, i koja 
glasi: ako činjenice ne podupiru hipotezu, promijeni hi- 
potezu. Suprotni pristup, koji potkopava znanstveno ra- 
zmišljanje, je pokušati mijenjati činjenice dok ne podupi- 
ru hipotezu« (Schopflin 1995: 64). 

Nacionalizam guši i odbacuje razum i racionalnost 
jer »istine koje nacionalistička ideologija proglašava nisu 
racionalne; one su, kako je već rečeno, dogme, vjerske 
dogme. Zato se nacionalizmi kao ni crkve ne upuštaju u 
dijalog: oni proglašavaju svetim ili ekskomuniciraju. Na- 
cionalizam ima mnogo više veze s instinktom i strašću 
nego s inteligencijom, i njegova snaga nisu ideje, nego 
uvjerenja i mitovi. Zato su mu bliski književnost i religija 
[...]. Pjesme, romani pa čak i gramatike doprinose više 
njegovom razumijevanju nego povijesna ili sociološka 
istraživanja« (Llosa 2000: 25-26). 

Nacionalizam je »ustanak protiv razuma i otvorenog 
društva. Nacionalizam se obraća našim plemenskim in- 
stinktima, obraća se strastima i predrasudama, našoj 
nostalgičnoj želji da se oslobodimo tereta individualne 
odgovornosti i da je zamijenimo kolektivnom ili grup- 
nom odgovornošću« (Popper 7 1992: 60). 

Kad vlada nacionalizam, onda nema razumnog raz- 
matranja niti mislilaštva: »'Političkoj' moći nacionaliz- 
ma stoji nasuprot njegovo filozofsko siromaštvo ili čak 

kontradiktornost. Drugim riječima, za razliku od drugih 
-izama, nacionalizam nije nikada dao velike mislioce« 
(Anderson 1988: 15). 

Izvori nacionalizma su »ekonomske poteškoće, koje 
u mnogim siromašnijim zemljama dovode do kompleksa 
manje vrijednosti naspram dobrostojećih država, a kao 
posljedica toga i do nacionalizma i religijskog fundamen- 
talizma. Uzrok nacionalizma je i manjak obrazovanja« 
(Weirich 1994: 2). To su glavni razlozi što »je hrvatski 
nacionalizam od nezavisnosti države osnovno svojstvo 
društvenog i političkog života u hrvatskom društvu« 
(Sofos 1996: 268). Ugrađen je u sve pore hrvatskog 
društva: »kad je 'vraćanje hrvatskih nacionalnih prava' 
postalo glavnom temom u hrvatskoj političkoj debati i 
dobilo apsolutni prioritet nad hitnim ekonomskim i dru- 
štvenim problemima i imperativom demokratizacije, 
opozicija se morala pridružiti hegemonističkoj nacionali- 
stičkoj ideologiji kako bi izbjegla optužbe da se ne zalaže 
za opstanak Hrvatske. Činjenica da su više-manje sve 
hrvatske opozicijske stranke sudjelovale u nacionalisti- 
čkoj euforiji i trijumfalizmu [...] jasno pokazuje da ne po- 
stoji javna sfera koju bi karakterizirao pluralizam mi- 
šljenja i identiteta. Spajanje nacionalizma s ideologijom 
konzervativnih krugova unutar katoličke crkve također 
je dovelo do pojavljivanja snažne nacionalističke društve- 
ne većine, koja u ime nacije sistematski radi na stvaranju 
'moralno zdravog' društva u kojem će nacionalni intere- 
si dominirati nad interesima i pravima dijela stanov- 
ništva ili pojedinaca. Oslanjajući se prvenstveno na te 
društvene i političke birače, vladajuća politička elita je 
uspjela učvrstiti svoju kontrolu nad državom, ekonomi- 
jom i masovnim medijima i ugušiti zahtjeve za demokra- 
tizacijom« (ibid.: 268-269). 

Tko širi nacionalizam 

Nacionalizam je sredstvo koje se iskorištava da bijedan 
broj ljudi došao na vlast ili ostao na vlasti. Za njim su po- 
segnuli na južnoslavenskim prostorima »neodgovorni 
političari, koji znaju da u prelaznim vremenima — i u 
vremenima ideoloških smetenosti — najkraći put do za- 
dovoljavanja njihove gladi za vlašću je nacionalizam« 
(Llosa 2000: 8). Za nacionalizmom »se posegnulo sigur- 
no zbog njegove demagoške učinkovitosti jer ništa drugo 
ne omogućava na sličan način da se ljudi nahuškaju jedni 
protiv drugih i da se istovremeno tako brzo proizvede 
iluzija društvenog identiteta, ali najviše se posegnulo za 
njim stoga što garantira dolazak na vlast onima koji se 
ne zadovoljavaju time da budu rep lava, nego, koštalo što 
koštalo, žele biti glava nečega, pa makar to bila i glava 
miša« (ibid.: 12). 

Nacionalistički ratovi 90-ih godina na južnoslaven- 
skim prostorima nisu bili borba za narod i njegovo do- 
bro. Naprotiv, »u ratovima 90-ih godina su se obogatile 
sve zaraćene strane na račun vlastitog naroda i bile su 
spremne u svako doba žrtvovati svoje 'sunarodnjake' 
zbog taktičkih razloga« (Mappes-Niediek 2005: 57). Ra- 
tovi nisu ni izbili spontano: »Jugoslavenski ratovi za 
podjelu u prvoj polovini 90-ih nisu bili ludilo, nego rezul- 
tat zavjere elita koje su željele promjenu na štetu naroda 
bilo koje nacionalnosti« (ibid.: 93). 

Budući da »je nacionalizam jako pogodan za skreta- 
nje pažnje s unutrašnjih poteškoća« (Winkler 1982: 7), 
njime se ciljano upravlja odozgo: »Bez upravljanja odoz- 
go iscrpi se snaga nacionalizma u ponekad nasilnim, naj- 
češće kratkoročnim akcijama koje prije ili poslije jedno- 
stavno presahnu. Tek zajednička igra manipulacije odo- 
zgo i nesigurnosti u bazi daje nacionalizmu njegovu neu- 
računljivu eksplozivnu snagu. Političari, intelektualci i 
novinari su njegovi stvarni protagonisti« (Sundhaussen 
1993: 63-64). 

Širenju nacionalizma pogoduje što i onaj dio intelek- 
tualaca i političara koji ne forsira nacionalizam ipak pra- 
vi ustupke nacionalistima i popušta im misleći da će ih to 
stišati. Pritom zaboravljaju »iracionalni i teleološki ka- 
rakter nacionalizma. Politički i ideološki ustupci i na- 
godbe po pravilu ga ne stišavaju, nego ga razjaruju kao 
strelica rasnog bika i navode da zahtijeva još više. To ne- 
utaživo zahtijevanje je njegovo bitno obilježje« (Llosa 
2000: 32). 

S obzirom da se »nacionalizmom kao masovnom po- 
javom uvijek upravlja i da postoje ljudi koji za to snose 
odgovornost« (Sundhaussen 1993: 54), može se kod na- 
cionalizma na južnoslavenskim prostorima točno pratiti 
kako su »za planiranje i izvođenje odgovorni inženjeri 
bili intelektualci i političari« (Konrad 1994: 32). Oni 
usađuju nacionalizam kao »integracijsku ideologiju koja 
zahtijeva da lojalnost velikoj grupi 'naciji' mora imati ap- 
solutnu prednost nad svim drugim lojalnostima« (Win- 
kler 1995: 12). 

Unutar takve grupe »nacionalizam običava sebe pri- 
kazivati kao očit i jasan princip, pristupačan svakom 
čovjeku, a prekršivan samo od strane nekih nerazumnih 
slijepaca« (Gellner 1990: 125). Međutim, »nacionalizam 
— princip homogene kulturne jedinice kao osnove poli- 
tičkog života i obaveznog kulturnog jedinstva vođa i 
vođenih — zaista nije upisan ni u prirodu stvari, ni u 
srca ljudi, ni u preduvjete društvenog života uopće, a vje- 
ra da jest tako upisan je laž koju nacionalistička doktrina 
uspijeva prikazivati kao očitu istinu koju stoga uopće 
nije potrebno dokazivati« (ibid.). 

Tko se odaziva nacionalizmu 

U istraživanjima »je utvrđeno da postoji veza između et- 
nocentrizma, antisemitizma, šovinizma i osobne nesi- 
gurnosti« (Katz 1985: 80). Pa »nacionalizam daje ljudi- 
ma bez izgrađene ličnosti identitet kojeg im manjka« 

(Altermatt 1996: 23). Jer »čime da pojedinac kompenzi- 
ra svoj osjećaj slabosti? Najsigurniji put je da uputi na 
vrijednost grupe kojoj pripada. Prilično je svejedno da li 
je to obitelj, nacija ili grupa drugog tipa: religijska zajed- 
nica, poslovna ili sportsko udruženje« (Lemberg 1964 I: 
28). Pomoću nacionalizma »pojedinac postaje dio većeg 
svijeta: nacionalizam mu omogućuje povećan 'psihički 
dohodak', što itekako može biti prihvatljivo kao nadom- 
jestak smanjenom materijalnom prihodu. Nacionalizam 
dopušta projekciju mržnje i neprijateljstva na drugu gru- 
pu; on doprinosi da se osobne frustracije ponište kolek- 
tivnim osjećajem uspjeha« (Winkler 1985: 28). 

Nacionalizam nema znatan odaziv kod ljudi koji ima- 
ju ispunjen život jer »ako ljudi imaju ispunjen i bogat 
život, imat će manju potrebu za veličinom svoje grupe« 
(iz Winkler 1985: 28). Može se stoga reći da »nacionali- 
zam je, posebno u svojim sirovim oblicima, jedan od mo- 
menata najdublje rezignacije nad svojom (nerealizira- 
nom) ljudskošću, on je izraz istinske patnje nad vlasti- 
tom nemoći da se čovjek-pojedinac u sebi izgradi, da 
oplemeni svoju ljudsku povijesnu jezgru u vrlo složenim 
tokovima suvremenog života« (Sundov 2002). 

Slabo pristaju uz nacionalizam ljudi koji nisu skloni 
iracionalnim strahovima jer poznato je da iza apartheid- 
skog razmišljanja »stoje iracionalni strahovi od drugoga, 
od stranoga« (Altermatt 1996: 157). A nacionalizam »in- 
strumentalizira strahove ljudi i predlaže jednostavna 
objašnjenja i rješenja društvenih problema. Reagirajući 
nesigurnošću na tendencije raspadanja društva, ljudi 
tragaju za novim društvenim vezama, orijentiraju se 
više nego dosad prema naizgled prirodno uvjetovanim 
kategorijama kao što su nacija i rasa, religija i narod, te 
uzrok društvenih problema poput nezaposlenosti, nedo- 
statka stanova, obrazovanja i s tim spojenih društvenih 
nejednakosti traže u kulturno-etničkoj nejednakoj vri- 
jednosti« (ibid.: 159). Stoga »manipulacije strahom na 
makrodruštvenoj razini lako vode u negativne krajnosti: 

ksenofobiju, pa i agresivnost« (Žanić 2007: 95). Usto, 
»kada su pojedinci, grupe, narodi i nacije u stanju kro- 
nična straha, izrazito su podložni autoritetima« (ibid.), 
što olakšava vladavinu političkim elitama. One zato ko- 
riste strah, svjesne da »društvena proizvodnja straha, 
izazivanje straha i manipulacija njime sredstvo je dru- 
štvene kontrole« (ibid.). 

Nacionalizam podržavaju konformisti: »čovjek sluša 
etablirane autoritete i drži se oprobanih običaja samo 
zato što i drugi tako čine. Time što se priključuje nijemoj 
većini, povećava pojedinac (odnosno grupa) svoje izglede 
na mir i povećava vjerojatnost da će svoje privatne inte- 
rese i dalje moći nesmetano ostvarivati« (Gellner 1999: 
171). Poznato je da »često ljudi prihvaćaju svoje nacio- 
nalne uloge samo zato što njihove životne navike i zara- 
da za život ovise od nacionalne javnosti. Odbiti legitimne 
zahtjeve nacije znači odbaciti čitav sistem. Radi se o sve 
ili ništa. Čovjek je ili lojalan građanin ili nije. Posljedice 
odbijanja sistema su neprivlačne. One sežu od zatvora, 
egzila do preziranja takvog pojedinca. [...] Zaključujemo 
da mnogi ljudi na vlastito preuzimanje nacionalnih ulo- 
ga zaista gledaju kao na svrsishodan čin koji je više moti- 
viran očekivanim posljedicama nego neposrednim zado- 
voljstvom ispunjavanja nacionalnih uloga« (Katz 1985: 
81). 

Konformizam je bio vrlo primjetan u Njemačkoj 
1930-ih godina i kod znanstvenika, sveučilišnih profeso- 
ra i drugih koji primaju plaću iz državnog proračuna. O 
njima Joseph Goebbels ( 2 2000: 775) u svom dnevniku 
8.3.1933. — tek nekoliko tjedana nakon što je Hitler po- 
stao kancelar Njemačke — konstatira sa zadovoljstvom 
da samo »tu i tamo poneki javni djelatnik pruža otpor, ali 
dovoljan je i blag pritisak pa da padne na koljena«. Te 
društvene grupe su »egzistencijalno ovisnije o režimu, 
osjetljivije na svoj društveni status i podložnije implicit- 
nim ili eksplicitnim političkim ucjenama, pa kada jed- 
nom identificiraju neku jezičnu praksu kao poželjnu, 

prigrle je kako bi demonstrirali svoju lojalnost službe- 
nom sustavu vrednota« (Žanić 2007: 57). 

Predstavnici društvenih znanosti usađuju 
nacionalizam 

Utvrđeno je da pojedinci koji bi trebali predstavljati 
društvene znanosti često usađuju nacionalizam: »otkako 
je izmišljen nacionalni karakter [...] nastao je niz tako- 
zvanih društvenih znanosti čiji stalni cilj je znanstvena 
legitimacija naroda/nacije. To je prije svega jezikoslovlje 
(pogotovo njegova genealoška varijanta koja se širi od 
18. st.), folkloristika, povijest, znanost o književnosti« 
(Fritsche 1992: 81). Kod sukoba zasnovanih na naciona- 
lizmu »popratnu muziku tim — u najbezazlenijem slu- 
čaju samo kulturnim — akcijama uništavanja pružali su 
nekrofilni predstavnici društvenih znanosti koji su jezik 
učinili prirodnim elementom rasizma« (ibid.: 86). Zajed- 
no s njima »književnost i umjetnost su i empirijski uvijek 
najintenzivnije 'štrikale' nacionalne simbole i mitove« 
(LinkAVulfmg 1991: 10). 

Sudionici »štrikanja« zaboravljaju kako »pisac iteka- 
ko ima pravo da u ime svog moralnog uvjerenja proglasi 
rat svojoj državi; mislim čak da ako stavi brnjicu tom uv- 
jerenju i vodi računa samo o državnim interesima, posta- 
je bijedni konformist i potpuno suodgovoran za izdaju 
intelektualaca« (Benda 1978: 66). Naime, »intelektualac 
je po svojoj biti i po definiciji baš kritičko biće (pa mu je to 
'glavni posao' života), prema sebi prije svega, a onda i 
spram svega ostaloga, a u to je prvenstveno uključen nje- 
gov stav spram te svoje domovine i države« (Kangrga 
2002: 216). Ako se protivno tome intelektualac rukovodi 
konformizmom, onda se radi o izdaji intelektualaca, koja 
se očituje u uklanjanju istine zbog praktičnih privatnih 
interesa iako »je znanost u onoj mjeri vrijednost intelek- 
tualaca koliko traži istinu zbog istine, bez ikakvih prak- 
tičnih primisli« (Benda 1978: 80). Zato »intelektualci 

moraju odbacivati gotovo sve patriotske, političke, reli- 
giozne i moralne tvrdnje koje ako služe zadovoljavanju 
praktičnih ciljeva najčešće nužno iskrivljavaju istinu« 
(ibid.). 

U nacionalističkoj sredini »šteta koju nacionalizam 
prouzrokuje sigurno nije ni najednom drugom području 
tako očigledna kao na području kulture. U konfuznom i 
apsurdnom sistemu vrijednosti u kojem je pripadnost 
kolektivnoj apstrakciji 'naciji' vrhunska vrijednost, te se 
književno i umjetničko stvaralaštvo vrednuje prema tom 
mjerilu, rezultat je predvidljiv. Nacionalističko gledište 
je sklono omalovažiti ili odbaciti svako duhovno djelo 
koje lokalne vrijednosti, regionalno, nacionalno, folklori- 
stičko stavlja u pozadinu, negira, ismijava ili poništava 
pomoću kozmopolitske i univerzalne perspektive ili po- 
moću individualnog — pomoću one stvarnosti čovjeko- 
vog postojanja koja se teško može spojiti s nacionaliz- 
mom [...]. Nacionalizam najviše cijeni one književne tvo- 
revine koje potvrđuju njegove predrasude o kolektivnom 
identitetu. U praksi to znači da se regionalistička ili fol- 
kloristička umjetnost mora uzeti za uzor, što vodi u pro- 
vincijalni autizam, neizbježni rezultat nacionalističke 
kulturne politike. Zato nacionalizam u umjetnosti i knji- 
ževnosti do danas nije dao ništa što bi bilo vrijedno 
pamćenja, i zato ni 'proroci nacionalizma', kako prim- 
jećuje Ernest Gellner, 'kad se trebalo latiti razmišljanja, 
nisu igrali u prvoj ligi'« (Llosa 2000: 29-30). 

Nacionalizam je suprotstavljen demokraciji 

Redovito »se iracionalnost nacionalizma pripisuje 'dru- 
gima'. Složene misaone navike udomaćuju 'naš' nacio- 
nalizam i tako ga previđaju, dok drugima pripisuju na- 
cionalizam kao iracionalnu cjelinu« (Billig 1995: 38). Mi- 
slimo da »'nacionalizam' postoji uvijek samo kod dru- 
gih« (Winkler 1985: 10), a »'naš' nacionalizam se ne pri- 
kazuje kao nacionalizam, koji je opasno iracionalan, pre- 

tjeran i stran. Novi identitet, nova oznaka je nađena za 
njega. 'Naš' nacionalizam se pojavljuje kao 'patriotizam' 
— koristan, neophodan« (Billig 1995: 55). 

Patriotizam definiramo kao »'privrženost članova 
grupe svojoj grupi i zemlji u kojoj žive'« da bismo tako 
razlikovali »pozitivnu privrženost od šovinizma i nacio- 
nalizma, koji uključuju negativne osjećaje prema drugim 
grupama. Problem je kako u praksi razlikovati ta navod- 
no vrlo različita stanja svijesti. Ne može se jednostavno 
pitati potencijalnog patriota da li voli svoju državu ili 
mrzi strance. Čak i najekstremniji nacionalisti će tvrditi 
da imaju patriotske pobude. Frederick Hertz, koji je pi- 
sao o nacionalizmu kad je Hitler još bio kancelar Nje- 
mačke, dobro je izrekao stvari. Kad se pitalo fašiste za 
njihova uvjerenja, svi su rekli da 'se ona sastoje od stra- 
sne odanosti naciji i od stavljanja njenih interesa iznad 
svega ostalog'. Fašisti tvrde da su oni branitelji, a ne na- 
padači, da poduzimaju nešto protiv stranaca samo kad 
ovi predstavljaju opasnost za voljenu domovinu« (ibid.: 
56-57). 

Lako se upada u klopku »vjere da iako su se prošli 
nacionalistički pokreti uprljali zločinom i iako su druge 
nacije opterećene grijehom, moja vlastita nacija je druk- 
čija. Ona je čista, otmjena, plemenita, nesposobna činiti 
nepravdu drugima« (Seton-Watson 1977: 465). Među- 
tim, »neosporna činjenica je da svaki nacionalizam koji 
želi biti koherentan i slijediti do kraja svoje osnovne 
principe vodi prije ili kasnije u netolerantno i diskrimini- 
rajuće postupanje i u otvoreni ili prikriveni rasizam. 
Nema mogućnosti izlaza. Budući da ona homogena, či- 
sta, kulturna i etnička ili i religijska nacija o kojoj nacio- 
nalizam sanja i koju želi probuditi nije nikad postojala — 
a da je ikad postojala, nestala bi u toku povijesti — mora 
je umjetno napraviti i izokrenuti stvarnost. A to se može 
postići samo silom« (Llosa 2000: 29). »Čišćenja« koja se 
tako događaju »patriotsko pisanje povijesti — još jedna 
fikcija — kasnije pokušava zatajiti« (ibid.: 54). 

Na takvim »čišćenjima« i sili temeljili su se fašistički 
pokreti. I »ustaški pokret uključio se u široki spektar 
fašističkih struja. Ciljna grupa njihove agitacije nije bio 
neki određeni sloj društva ili klasa, nego biološko-genet- 
ski shvaćena nacija kao početak i kraj povijesti. Grupe ili 
pojave koje su prijetile kvarenjem jedinstva i zatvoreno- 
sti te krvne zajednice — politički protivnici (npr. srpska 
državna vlast, komunisti, slobodni zidari i dr.) ili zapad- 
noevropski pravni sistem i temeljne vrijednosti (npr. 
građanska demokracija, tolerancija, pluralizam, liberali- 
zam, kapitalizam itd.) — proglašeni su smrtnim neprija- 
teljima nacionalne zajednice, koja je prikazivana kao bio- 
loška i kao srasla sa zemljom. Odnos prema sadašnjosti i 
prema budućnosti bio je obilježen jednostavnim crno-bi- 
jelim dihotomijama: sadašnjost kao ugroženost nacio- 
nalnog identiteta, odnarođivanje balkaniziranjem, pro- 
padanje vrijednosti i običaja, onečišćenost jezika i kultu- 
re — a budućnost kao uskrsnuće nacije i države, ponov- 
no rađanje Hrvatske kao bedema katoličanstva, povra- 
tak prirodnom poretku datom od Boga, ponovno stjeca- 
nje dijelova nacije 'otuđenih' od hrvatstva, čišćenje kul- 
ture i jezika« (Sundhaussen 1995: 268-269). 

Svi »fašistički pokreti bili su u svojim političkim izja- 
vama usmjereni protiv individualizma, kapitalizma, de- 
mokracije«, suprotstavljajući im »naciju definiranu kao 
organsku realnost posebnog tipa, čija veličina je prikazi- 
vana mistificiranjem prošlosti. Pojedinac je bio dio na- 
dređene cjeline, a njegova vrijednost rezultirala je iz nje- 
govog doprinosa ostvarivanju nacionalnih ciljeva. Fašisti 
nisu težili ka ekonomskom ili društvenom razvoju, ni- 
kakvoj modernizirajućoj diktaturi, nego ka kulturnoj ob- 
novi. [...] Govorili su o časti, jedinstvu, pravu, čistoći i na- 
cionalnoj veličini [...]. Ali najupadljivija je bila otvorena 
spremnost na nasilje, na teror protiv svih osoba i grupa 
koje su definirane da se nalaze izvan nacionalne zajedni- 
ce« (iz Sundhaussen 1995: 268-269). 

Pored fašističkih pokreta, općenito čitav »nacionali- 
zam je ne samo antipod, nego bitni protivnik i zatiratelj 
demokracije« (Kangrga 2002: 20). Tako da »zbog njego- 
ve predodžbe povijesti, [...] njegovog ideološkog opšivanja 
šovinizmom, neprijateljstvom prema strancima, rasiz- 
mom i religijskim dogmatizmom nacionalizam će bez 
sumnje — kao što već i jest u rascjepkanoj bivšoj Jugosla- 
viji — biti politička snaga koja će se sljedećih godina su- 
protstavljati onom internacionaliziranju života i ekono- 
mije kojem zahvaljujemo razvoj industrijske civilizacije i 
demokracije« (Llosa 2000: 48). U žaru nacionalizma za- 
boravlja se daje napredak civilizacije od samih početaka 
povezan s nadilaženjem granica plemenske zajednice, a 
ne sa zatvaranjem u njih (ibid.: 13). 

Nacionalizam i religija 

Niz autora smatra »daje u 19. i 20. st. nacionalizam na- 
stupio na mjesto religije. Nacionalni osjećaj preuzeo je, 
kao funkcionalni ekvivalent, integrativnu funkciju reli- 
gije« (Altermatt 1996: 109). U tom smislu je nacionali- 
zam nadomjestak za religiju (Winkler 1985: 6). On je 
»politička integracijska religija u uvjetima sekularizira- 
nog društva. Industrijalizacija i urbanizacija ukinuli su 
tradicionalne vezanosti društva; nacionalna svijest i na- 
cionalizam preuzeli su kompenzacijsku ulogu u obliku 
sekularne religije« (Altermatt 1996: 12). Tako je »nacio- 
nalizam postao nadomjestak za društvenu koheziju po- 
stizanu pomoću nacionalne crkve, kraljevske dinastije ili 
drugih kohezivnih tradicija ili kolektivnih grupnih sa- 
moprezentacija — nova svjetovna religija« (Hobsbawm 
1984a: 303). A »religija je stara i oprobana metoda da se 
pomoću zajedničkih običaja uspostavi zajedništvo ijedan 
vid bratstva među ljudima koji inače nemaju ništa zajed- 
ničko« (Hobsbawm 1991: 83). 

Pored tog općeg svojstva, i »detaljnija analiza nacio- 
nalizma zaista pokazuje da on ima pseudoreligijske ele- 

mente. Oni se očituju npr. u tome što radi sa sličnim 
sredstvima kao i crkva te ima sakralno-liturgijske obli- 
ke. Ljudi pozdravljaju nacionalnu zastavu kao nešto naj- 
svetije, pjevaju državnu himnu kao Te Deum, okupljaju 
se na masovnim mitinzima kao na religijskim slavljima, 
priređuju procesije u nacionalna svetišta kao vjernici u 
mjesta hodočašća« (Altermatt 1996: 110). 

Osim toga, poput religije »nacionalizam zahtijeva 
previše vjere u nešto što u takvom obliku očito ne posto- 
ji« (Hobsbawm 1991: 24). Uslijed svih tih sličnosti, pri 
opisivanju nacionalizma »religija također pruža uspo- 
redbu. Isti intenzitet emocija i iskrivljavanje uma koji 
karakteriziraju integralni nacionalizam« prisutni su u 
religijskom načinu razmišljanja (Snvder 1968: 358). 

Iz spoznaje da nacionalizam »je postao oblik religij- 
ske vjere, koji se lako izopači u ugnjetavanje« (ibid.: 2), 
izvodi se zaključak daje »ekstremni nacionalizam bio si- 
rova zamjena religije, zamijenivši usahlu vjeru fana- 
tičnom mržnjom. Isuviše često su njegove vođe bile isfru- 
strirani društveno neprilagođeni i umišljeni poluintelek- 
tualci« (Seton-VVatson 1977: 12). Naposljetku, »naciona- 
lizam je često prouzrokovao fanatizam, koji je u ranijim 
razdobljima bio rezerviran za religijske sukobe. Zaista se 
mnogo toga može reći u korist shvaćanja daje povećani 
fanatizam nacionalista uzročno povezan s gubljenjem 
religijske vjere. Nacionalizam je postao zamjenska religi- 
ja. Nacija kako je shvaćaju nacionalisti je zamjena Boga« 
(ibid.: 465). 

Mitovi 

Kao što je već rečeno, »u Srbiji i Hrvatskoj su grupe elita 
upotrijebile nacionalističku ideologiju za stabiliziranje 
svoje u velikoj mjeri ugrožene političke funkcije« (Segert 
2002: 271). A za nacionalističku ideologiju je tipično da 
se jako služi mitovima (Friedrich 1994: 24) i da »njeni 
mitovi izokreću stvarnost« (Gellner 1990: 124). 

Mitovi su laži velikih razmjera, a za njima se poseže 
jer nude »neposrednost obraćanja, snažno mobiliziranje 
sa znatnim isključivanjem racionalnog ispitivanja i pro- 
suđivanja, raspaljivanje emocija pomoću uzbudljivih sli- 
ka, proizvođenje spontanih ispada (npr. nasilja) i ujedi- 
njujuću snagu. [...] U najvažnije oznake mitskoga [...] ub- 
raja se sposobnost proizvođenja nasilja i prvenstveno 
njegovog opravdavanja« (Friedrich 1994: 27). 

Utvrđeno je da »nacionalizam proizvodi čudne mito- 
ve, koji se nekritički prihvaćaju kao normalni i racional- 
ni« (Snvder 1968: 3). Oni su »idealan građevinski mate- 
rijal za populističko-nacionalističko mobiliziranje« (Se- 
gert 2002: 264). U nacionalističkoj ideologiji »narod [...] 
postaje 'pramit', na koji se onda mogu nastaviti mladi 
nacionalni mitovi« (Kaschuba 1995: 60). Tako kod ju- 
žnoslavenskih sukoba »noviji istraživački radovi ukazu- 
ju na posebnu odgovornost mitova o etničkim korijeni- 
ma, koje su propagirale sve tri sukobljene strane kako bi 
opravdale svoje strategije nasilja« (Riedel 2007 : 21-22). 

Na sve tri strane »se nacionalistički intelektualci i 
političari pozivaju na mitove i simbole koje su naslijedili 
iz prošlosti i preradili u argumente koji trebaju jačati na- 
cionalni identitet i opravdati nacionalne zahtjeve« (Bre- 
uilly 1999: 244). Koriste »klasična obilježja nacionalnih 
mitova kao što su nesrodnost s okolnim grupama, odvo- 
jenost od njih i autohtono postojanje od drevnih vreme- 
na. Ta obilježja služe za naglašavanje razlikovnosti i je- 
dinstvenosti izabrane grupe ljudi« (Skrbiš 1999: 96). Na- 
dalje, koriste tipično mitsko pojmovlje, a »u pojmovlje 
mitskoga spadaju herojska djela i ličnosti, žrtva, patnje, 
izbavljenje, odbačeni i izabrani« (Lewada 1994: 46). 

Treba imati na umu da politički mitovi »nisu nastali 
spontano ili izrasli povijesno, nego su napravljeni svje- 
sno za postizanje određenih ciljeva« (Mattusch 1994: 
56). U skladu s tim, »nacionalni mitovi cvjetaju najviše 
kad ih elite najviše trebaju« (Evera 1995: 151). Štoviše, 
»ograničavanje političkog kuta gledanja pomoću mitskih 

priča i slika je tim jače i uspješnije što je više neka poli- 
tička zajednica kod svoje integracije ovisna o mitskom 
osiguravanju svog zajedništva« (Munkler 1989: 345). 

Podređujući pojedinca kolektivnome, »mit uništava 
individualnost: pojedinac postaje direktno u svim dijelo- 
vima predstavnik svoje vrste, individua samo primjerak 
svoje vrste« (Friedrich 1994: 21). U domaćim mitovima 
je »uvijek prisutna tendencija za prisilnim zajedništvom, 
koja se suprotstavlja diferenciranju društva i umjesto 
toga nudi arhaične oblike kvaziorganskog zajedničkog 
života« (Friedrich/Menzel 1994: 10). 

Na južnoslavenskim prostorima ima niz šovinisti- 
čkih mitova jer »šovinističko pravljenje mitova je obi- 
lježje nacionalizma [...]. Ti mitovi se prenose pomoću 
škole, pogotovo u nastavi povijesti, pomoću književnosti 
ili pomoću političkih elita. Dolaze u tri osnovne varijan- 
te: veličanje sebe, zataškavanje vlastite krivice i ocrnji- 
vanje drugoga. Mitovi veličanja sebe sadrže tvrdnje o iz- 
vanrednoj čestitosti i sposobnosti, kao i neistinite tvr- 
dnje o prošlim dobročinstvima prema drugima. Mitovi 
zataškavanja vlastite krivice sadrže neistinito negiranje 
prošlih nepravdi učinjenih drugima. [...] Mitovi ocrnji- 
vanja drugih mogu sadržavati tvrdnje o kulturnoj infe- 
riornosti drugih, krive optužbe za prošle zločine i trage- 
dije, i neistinite tvrdnje da drugi sada gaje zle namjere 
prema ovoj naciji« (Evera 1995: 150). 

Istraživanja su dala odgovor na pitanje »Zašto se mi- 
tovi prenose? Oni potječu velikim dijelom od nacionali- 
stičkih političkih elita, za koje vrše bitne političke fun- 
kcije. Neke od tih funkcija [...] služe samo uskim interesi- 
ma elite. Vjera u veličanje sebe ohrabruje građane da do- 
prinose nacionalnoj zajednici — da plaćaju porez, idu u 
vojsku i bore se za zaštitu nacije. [...] Mitovi također po- 
dupiru vlast i političku snagu vladajuće elite: mitovi 
veličanja sebe i zataškavanja vlastite krivice omogućuju 
eliti da zasja u svjetlu zamišljenih postignuća i zamišlje- 
ne slave svojih prethodnika u nacionalnoj instituciji koju 

kontrolira« [ibid.: 151). Usto mitovi zataškavanja vlasti- 
te krivice »sugeriraju neprihvaćanje pogrešnosti zločina, 
a to onda sugerira spremnost da se zločin ponovi« (ibid. : 
150). Ta spremnost je znatna, i zato se »u novijem kul- 
turnoantropološkom istraživanju govori o pravom 'mo- 
toričkom' učinku mitova, o posebnom dinamičkom po- 
tencijalu energije i snage, koji nastaje pomoću takvog re- 
ligijskog, povijesnog ili političkog pravljenja mitova« 
(Kaschuba 1995: 60). 

Nadalje, o funkcijama mitova utvrđeno je da svi »mi- 
tovi koji ocrnjuju druge jačaju vlast elita podupirući 
tvrdnju daje nacija suočena s vanjskim prijetnjama; na 
taj način se narodno neprijateljstvo skreće od nacional- 
nih elita na vanjske grupe« (Evera 1995: 151). Ovo kori- 
ste i hrvatski jezikoslovci: kad prave mit o jezičnom zlo- 
stavljanju od strane Srba, time opravdavaju svoje da- 
našnje jezično zlostavljanje Hrvata i guše neprijateljstvo 
i pobunu hrvatskih govornika protiv sebe, a frustracije 
govornika izazvane stalnim osjećajem krivnje koji im je- 
zikoslovci usađuju uvjeravajući ih da ne znaju vlastiti je- 
zik usmjeravaju protiv Srba. 

Mitovi veličanja sebe i zataškavanja vlastite krivice 
dovode do toga da »kako je Gellner napisao, 'u nacionali- 
stičko doba društva obožavaju sebe drsko i otvoreno, bez 
kamuflaže'« (Billig 1995: 79). Takav »nacionalni egoi- 
zam ne prestaje biti egoizam time što je nacionalni. Na- 
protiv: on postaje 'sveti' egoizam« (Benda 1978: 107). U 
njemu »'svaka grupa uzgaja svoju vlastitu oholost i suje- 
tu, hvali se svojom superiornošću, uzdiže svoja božan- 
stva i gleda s prezirom one koji nisu članovi te grupe'« 
(Billig 1995: 79). 

Količina mitova na južnoslavenskim prostorima ne 
iznenađuje. Naime, istraživači su utvrdili da mitovi cvje- 
taju u točno određenim okolnostima. A kad se pogleda 
opis okolnosti koje su idealne za pravljenje mitova, vidi 
se da je potpuno primjenjiv na južnoslavensku sredinu: 
»Društva koja nemaju tradiciju slobode govorenja, jak 

slobodni tisak i slobodna sveučilišta podložnija su prav- 
ljenju mitova jer nemaju 'borce za istinu' da se suprot- 
stave nacionalističkim kreatorima mitova. Nezavisni po- 
vjesničari mogu biti lijek protiv službenog pravljenja mi- 
tova o sadašnjim događajima. Nepostojanje akademske 
slobode i slobodnih medija je uvjet za nacionalističko 
pravljenje mitova« (Evera 1995: 152-153). 

Nadalje, po svom posezanju za šovinističkim mitovi- 
ma »najopasniji režimi su oni koji u određenoj mjeri ovi- 
se o narodnom pristanku, a usko su rukovođeni nerepre- 
zentativnom elitom. Stvari su još gore ako je ta vlada sla- 
bo institucionalizirana, nesposobna ili koruptna, ili se 
suočava s velikim problemima koji nadilaze njene mo- 
gućnosti. Režimi koji su izrasli iz nasilne borbe ili uživa- 
ju samo oskudnu sigurnost također su skloniji zadržati u 
borbi rođeni šovinistički sistem uvjerenja« (ibid.: 153). 

Totalitarni ratni režimi, kakvi su 90-ih godina bili u 
Hrvatskoj, Srbiji i BiH, lansirali su brojne mitove: ratni 
»totalitarni režimi postavljaju velike zahtjeve pred svoje 
građane pa zato koriste veliku količinu šovinističkih 
priča da navedu na prihvaćanje tih zahtjeva« (ibid. : 152). 
Pored toga, loša ekonomska situacija pogoduje širenju 
nacionalističkih mitova (ibid.). Za razliku od novih ju- 
žnoslavenskih država, istinski »demokratski režimi su 
manje skloni pravljenju mitova jer su takvi režimi obično 
legitimiraniji i tolerantni prema slobodi govora; stoga 
mogu razviti evaluativne institucije da iskorjenjuju na- 
cionalistički mit« (ibid.: 153). 

Utvrđeno je da mitovi sadrže element misterije, pa 
prihvaćanjem mita čovjek prihvaća i misteriju, a »kad je 
kod nekoga postignuto da prihvaća misterije, on će biti 
spremniji da bez pitanja prihvaća naredbe od osoba koje 
smatra autoritetima. Ukratko, misterije su dobra podlo- 
ga za poslušnost« (Burke iz Kluver 1997: 53). To je još je- 
dan razlog zašto vladajuće elite rado upotrebljavaju mi- 
tove. 

Preduvjet za prihvaćanje mitova je neznanje: kad se 
nacionalisti služe mitovima, »pritom koriste neznanje 
javnosti o povijesnim i jezičnim činjenicama. Umjetni 
karakter zatvorene kulturološke nacije koju oni propagi- 
raju ostaje često neopažen i od strane adresata u regiji i 
od strane oponenata na nacionalnoj razini, i mogu ga 
prozreti najčešće jedino stručnjaci« (Riedel 2006: 33). 

Mit o paćeništvu 

Tipični mit svakog nacionalizma je daje vlastita nacija 
bila paćenik, žrtva izložena povijesnim nepravdama koje 
je danas potrebno ispraviti. I Hitlerova »nacionalsocijali- 
stička propaganda koristila je nacionalističku ideologiju 
žrtve« (Claussen 1988). A u novije vrijeme se npr. u 
hrvatskim udžbenicima povijesti uzgaja mit o nacional- 
nom paćeništvu Hrvata (Bellamv 2003: 150). Za ulogom 
mučeničke nacije poseže se zato što »uloga potlačene na- 
cije koja pati zna biti privlačna i integrirati stanovništvo 
u naciju. Uloga mučenika proizvodi samosažaljenje, ko- 
lektivnu sentimentalnost [...]. Zajednica ljudi izloženih 
istom pritisku, istoj opasnosti je nerijetko jače povezana 
nego zajednica trijumfa« (Lemberg 1964 II: 69). 

Štoviše, »grupa koja samu sebe gleda kao paćenike 
— paćenike zbog pravedne stvari — može djelovati neo- 
bičnom propagandnom snagom na svoju okolinu. Uloga 
potlačenih i mučenika je nevjerojatno atraktivna. U to- 
me leži tajna zašto upravo takve grupe pridobijaju na 
svoju stranu pripadnike svoje inače nadmoćnije okoline« 
(ibid.: 70). 

Upravo stoga pri suočavanju s osporavajućim činje- 
nicama »nacionalizam na osporavanje svojih teza odgo- 
vara dodatnim adutom: ulogom žrtve. On nudi dugačku 
listu povijesnih ponižavanja, političkih i kulturnih uzur- 
pacija od strane kolonijalnih i imperijalnih sila, koje su 
dotičnu naciju pokušavale uništiti, zagaditi, izroditi. To 
se pokušavalo i još uvijek se pokušava, naravno bez 

uspjeha! Koliko god da su bili grozni zločini osvajača i ko- 
liko god stoljeća daje trajalo to sistematsko istrebljivanje 
naroda koje je trebalo izbrisati potlačenu naciju, ona je 
preživjela! Usprkos varljivom prividu, mučena nacija je 
potajno uvijek odolijevala, sačuvala svoju suštinu, ostala 
uvijek vjerna svojim precima i porijeklu, te čiste duše 
čekala dan povratka svog otetog suvereniteta i svoje po- 
tisnute slobode« (Llosa 2000: 20). 

Sjedne strane, »naravno da se ta lista ponižavanja i 
nepravdi oslanja na neke povijesne istine. Ali bilo bi za- 
bluda vjerovati da su nasilja i zlostavljanja iz prošlosti 
koja su jači narodi počinili nad slabijim narodima uzrok 
za nacionalizam. Kad bi to bio slučaj, onda bi se naciona- 
lizam poput epidemije proširio do najudaljenijeg kuta ze- 
maljske kugle. Jer zar ima ijedna država u čijoj povijesti 
se ne bi našli razlozi za ispravljanje nepravdi? Svako 
društvo koje pogleda unazad i detaljnije promotri svoju 
prošlost nailazi na scenario horora, zločina i neizrecivog 
nasilja, koje su jednako vršila društva, narodi i nacije 
međusobno kao što su ga unutar svakog društva vršile 
moćnije klase ili pojedinci nad slabima. U toj perspektivi 
postaje od povijesti svih država jedna povijest nitkovlu- 
ka« (ibid.: 21). 

No nacionalizam želi vidjeti samo svoja paćeništva u 
povijesti, spremno ih i izmišlja jer »nacionalizmu su po- 
trebna takva povijesna ponižavanja kako bi opravdao 
svoj zahtjev daje žrtva jedne kolektivno proživljene pra- 
stare nepravde koju može ispraviti samo ponovno posti- 
zanje izgubljene nezavisnosti. On ih treba i zato da bi ob- 
jasnio navodnu nečistoću nacionalnog jedinstva — na 
području jezika, kulture, institucija i čak rase — te da bi 
obrazložio politiku kojom sada na poziciji vladara želi po- 
novo uspostaviti integritet i čistoću nacije, uprljanu sto- 
ljećima strane vlasti« (ibid.). 

Neprijatelj 

Pripisivanje uloge žrtve vlastitoj naciji ide paralelno s 
pripisivanjem uloge dežurnog krivca drugoj naciji. Po- 
stojanje dežurnog krivca, postojanje neprijatelja povezu- 
je vlastitu grupu, odnosno dovodi do toga da se ona uopće 
i formira. Odavno je zapaženo da integracijska ideologija 
nacionalne grupe »mora sadržavati predodžbu o neprija- 
telju, o zajedničkoj opasnosti da bi se grupa povezivala« 
(Lemberg 1964 II: 82). Već Sigmund Freud je utvrdio da 
je »uvijek moguće povezati znatan broj ljudi zajedno u 
ljubavi dok god se ostavlja neke druge ljude da prime ma- 
nifestaciju njihove agresivnosti« (Bhabha 1993a, 300). 

Ta »predodžba o neprijatelju, o zlom, neprijatelj- 
skom principu, o zajedničkoj opasnosti koja dolazi s nje- 
gove strane djeluje na grupu kao vezno sredstvo. [...] Su- 
sjed je istovremeno i protivnik. Barem dolazi u obzir kao 
takav. Njegova snaga je opasnost, njegova slabost je 
šansa za vlastito širenje moći« (Lemberg 1964 II: 83). 
Prikazivanje nekoga kao neprijatelja ima važnu ulogu 
jer »predodžba o neprijatelju može postati dominira- 
jućim ili čak jedinim svojstvom pravljenja nacije« (ibid.: 
85). 

Ne čudi stoga što se za nacije kaže: »nacije su zajed- 
nice koje zbog povijesne zablude vjeruju u zajedničko po- 
rijeklo i imaju zajedničkog neprijatelja« (iz Altermatt 
1996: 42). Udruživanje grupa u naciju, »odluka za nacio- 
nalnu orijentaciju i nacionalni identitet povezana je s 
odlukom o tome tko je zajednički neprijatelj« (Dutsch 
1972: 23). Zato »ako je nacionalizam ideologija prvog lica 
množine, koja govori 'nama' tko smo 'mi', onda je on 
također i ideologija trećeg lica. Ne može biti 'nas' bez 
'njih'« (Billig 1995: 78). 

Pritom »smo mi ono što drugi nisu, a drugi su ono što 
mi nismo. Iz te praznine i neodređenosti proizišao je 
možda onaj osjećaj kolektivne manije proganjanja svoj- 
stven nacijama koji, prema Eliasu Canettiju, drži mase 
zajedno [...]. Definiran pomoću osjećaja proganjanja, ra- 

njivi nacionalni identitet treba dakle vanjske neprijate- 
lje, a ako se oni ne mogu odrediti, onda unutarnje nepri- 
jatelje, potencijalne izdajice, koji bi osjećaj zajedništva 
mogli dovesti u pitanje [...]. Njih se u najboljem slučaju 
isključuje pomoću predrasuda [...]. U najgorem slučaju ih 
se nasilno proganja i ubija« (Fritsche 1992: 80-81). 

Poznato je da »hrvatski nacionalizam također koristi 
nacionalističke mitove i 'demonizaciju' 'nacionalnog ne- 
prijatelja'«: »Srbe se prikazuje kao smrtne neprijatelje 
hrvatske nacije i kao pripadnike neevropske civilizacije« 
(Sofos 1996: 268). Takvo »uvođenje jednog prilično pro- 
izvoljnog prijatelj/neprijatelj razlikovanja treba reduci- 
rati kompleksnu stvarnost i time služiti stvaranju kolek- 
tivnog identiteta. Taj 'identitet' se, međutim, mora pro- 
izvesti nasiljem nad stvarnošću kako bi se njegova či- 
stoća uopće uspostavila. Kod 'konstrukcije' njegove na- 
cionalne prošlosti traga se s mnogo napora za porijek- 
lom, za tobožnjom cjelovitošću i kontinuitetom. Budući 
da kompleksnost povijesti tome pruža veliki otpor, već i 
kod toga ne ide bez nasilja« (Friedrich 1994: 28). 

Zato se koristi »izmišljanje priča o porijeklu [...]. 
Pričaju se izmišljene početne situacije, koje tako služe za 
legitimaciju današnjih odnosa« (ibid. : 21). Sve te priče su 
»pojednostavljujući modeli objašnjavanja« (Friedrich/ 
Menzel 1994: 9), one su mitovi koji stvarnost reduciraju 
na »lijep i ružan, dobar i zao, hrabar i kukavica« (Mun- 
kler 1989: 344). 

U takvoj reduciranoj stvarnosti »mehanizam dežur- 
nog krivca postaje od centralnog značaja za zajedništvo 
društva. [...] Taj mehanizam se sastoji u tome da se neko- 
ga markira kao 'drugog' i isključi kako bi se osiguralo za- 
jedništvo grupe koja isključuje 'drugog'« (Friedrich 
1994: 26). Štoviše, kod nacionalizma i rasizma, dviju 
međusobno povezanih pojava »temeljni postupak sastoji 
se u isključivanju, odvajanju drugoga, stranoga od vlasti- 
toga, pri čemu se svaka sličnost, svaka veza, svaka inte- 
rakcija striktno poriče i tvrdi se da je razlika prirodno 

data. Važno je da se o toj razlici misli daje prirodna i ne- 
promjenjiva [...]. Vlastito, koje kod nacije nije vidljivo 
pomoću osjetila jer realno ne postoji, gledano je u obliku 
nacionalnog karaktera ili duha naroda. Budući daje i on 
krajnje neodređen i neuhvatljiv, morao se pomoću oba- 
veznog školovanja širiti i nametnuti. Time je nestabilni 
identitet postao masovnom sviješću, koja je uvijek pra- 
ćena strahom da će izgubiti tu karakternu masku, pro- 
širenu pod nazivnikom nacionalna posebnost« (Fritsche 
1992: 80). Sve to skupa je razlog zašto »paranoična pri- 
padnost nacionalnom identitetu graniči s bolešću« (Sun- 
dov 2002). 

S obzirom daje tzv. nacionalni identitet obična ma- 
ska, »u mnogo slučajeva je ključ snage nacionalizma i 
osjećaja identiteta postojanje autsajdera, 'njih', protiv 
kojih se vodi borba i čija dominacija ili potencijalna pri- 
jetnja naglašava neophodnost kolektivnih napora« (Ager 
2001: 14). Onda »su uvijek 'drugi' ti koji su nelojalni, 
nepošteni i koji započinju spiralu nasilja: 'naši' postupci 
su opravdani okolnostima, a za 'njihove' se kaže da 
odražavaju pokvarenost karaktera, zaista, baš onu pok- 
varenost koju poričemo kod 'nas'« (Billig 1995: 82). 

Istina, koliko god je praktično imati dežurnog krivca, 
imati neprijatelja kojeg se može optužiti za sve, toliko je 
neugodno kad nas netko podsjeti da »narod koji svoj vla- 
stiti identitet determinira u neprijateljstvu protiv nekog 
drugog naroda mora se označiti kao fašistički« (Konrad 
1994: 35). 

Budući da grupu povezuje neprijateljstvo prema ono- 
me koga se označilo kao 'drugog', ne čudi što se na južno- 
slavenskim prostorima neprijateljstvo brižljivo uzgaja. 
Zapaženo je da »grupe a pogotovo manjine koje žive u 
konfliktu jedne s drugima [...] često odbijaju približava- 
nje ili gestu tolerancije onih drugih. Zaokruženost njiho- 
ve netrpeljivosti bez koje se ne bi mogli dalje boriti izgu- 
bila bi na konturama [...]. Unutar određenih grupa može 
čak biti znak političke mudrosti paziti da neprijatelji po- 

stoje kako bi se zajedništvo članova grupe učvršćivalo i 
grupa ostala svjesna daje to zajedništvo od životnog in- 
teresa za nju« (iz Hobsbawm 1991: 198). 

Protiv uzgajanog neprijatelja se brzo može napraviti 
rat, a »ti ratovi predstavljaju doba junaštva nove nacije. 
Mit o tom dobu junaštva vezuje i obavezuje. Vlastito 
junaštvo može se dokazati samo u borbi protiv nekog ne- 
prijatelja. Sto je on moćniji, opasniji i više zao, tim 
nužnije je zajedništvo protiv njega, tim zaslužniji je ot- 
por, borba i pobjeda« (Lemberg 1964 II: 83). Njegovanju 
neprijatelja bitno pomaže religija, kakav je slučaj i kod 
nas, jer »religijske i ideološke zajednice s univerzalnim 
zahtjevom ispunjavaju misionarski zadatak da nevjer- 
ničku okolinu preobrate. Svi oni žive od svog neprijate- 
lja« (ibid.). 

Koliko je postojanje vanjskog neprijatelja praktično, 
vidi se po tome što se »upućivanjem na njega opravdava- 
ju žrtve koje zajednica zahtijeva od pojedinca: vojna 
služba, porez, disciplina, dokazi lojalnosti« (ibid.: 82). 
Žrtva mijenjanja jezika, koju jezikoslovci danas traže od 
hrvatskih govornika, također se opravdava upućivanjem 
na vanjskog neprijatelja. Žrtva u obliku korištenja puri- 
stičkih, zastarjelih ili novoizmišljenih riječi dokazuje lo- 
jalnost hrvatskom nacionalizmu. A sve to samo zato što 
hrvatski jezikoslovci žele nacionalnu posebnost vidjeti u 
obliku zasebnog jezika, čime potvrđuju da »nacionali- 
zam često uključuje ideološku konstrukciju 'jezika' kao 
centralnog simbola 'nacionalnog identiteta'« (Blomma- 
ert 1997: 5). Kod hrvatskih jezikoslovaca »etnoteorije su 
'homogenističke': one podrazumijevaju da identitet ljudi 
leži u jednom jeziku, jednoj kulturi, jednoj povijesti, jed- 
nom skupu običaja, vrijednosti i tradicije« (ibid.). U tak- 
vim teorijama »pogotovo jezik i religija često postanu 
simboli nacionalizma« (Ager 2001: 14). 

Kroatisti znatno sudjeluju u izgrađivanju slike o po- 
stojanju neprijatelja. Pomoću mita o srpskom jezičnom 
unitarizmu pobrinuli su se da svatko u Hrvatskoj zna 

tko ima ulogu dežurnog neprijatelja, a njemu zadnjih go- 
dina pridružuju i nove. Kako Evropska unija dobiva na 
aktualnosti, tako se iste metode uzgajanja neprijatelja 
koje su ranije bile usmjerene prema Beogradu sada po- 
jačano usmjeravaju prema Bruxellesu. Najutjecajniji hr- 
vatski akademici tvrde da će EU nametnuti Hrvatskoj 
ujednačavanje varijanata (HAZU 2007a; Babić 2008: 
193), i da »što se Hrvatske tiče, čini se da su i za jezik 
kobna imena koja počinju s B (Beč, Budimpešta, Beo- 
grad, staro hrvatsko ime za Veneciju bilo je Bneci, Bru- 
xelles, a Washington, London i Moskva trebali bi se na 
hrvatskom zvati Bašington, Bondon i Boskva)« (Kovačec 
2006: 334). Sugerira se daje »ukupna međunarodna jav- 
nost« na strani Srba, a protiv Hrvata (Kovačec 2005: 
522). U tom smislu HAZU (2007a) zastrašuje domaću 
publiku da u EU »bi se jedinstvo zacijelo moralo diktirati 
iz nekog centra, koji u tom već ima iskustva« — ovdje 
HAZU implicira da je u prošlosti Beograd diktirao je- 
zično jedinstvo, i da će u budućnosti EU zadužiti Beo- 
grad za daljnje diktiranje jedinstva. Kroatisti tvrde i da 
je haški Tribunal zadnjih godina već sproveo u Hrvat- 
skoj prisilno jezično jednačenje s jezikom u Srbiji, pa iz 
toga izvode zaključak da će u budućnosti i EU sprovoditi 
u Hrvatskoj jezični unitarizam (Grčević 2008: 192). Me- 
đutim, kao što se haško jednačenje jezika na teritoriju 
Hrvatske ne vidi u stvarnosti, tako su i tvrdnje da se EU 
miješa forsiranjem nekakvog jezičnog ujednačavanja 
potpuno netočne, kako je pokazao Per Jacobsen (2007: 
220-223) u svom Otvorenom pismu predsjedništvu HA- 
ZU. 

S obzirom da kroatisti šire strah da će Hrvatska iz- 
gubiti državnost i nacionalni identitet ako hrvatsko ime 
ne bude naziv zasebnog službenog jezika u EU, može se 
podsjetiti da su i takva strahovanja neutemeljena. Nai- 
me, u EU je već ušla Austrija kao država u kojoj se govori 
varijanata policentričnog jezika. Iako su između Austri- 
janaca i Nijemaca veće jezične razlike nego između Srba 

i Hrvata, nije uvedena oznaka 'austrijski jezik' u slu- 
žbene jezike EU, nego se postupilo u skladu s činjenicom 
da se radi o zajedničkom jeziku Austrijanaca i Nijemaca, 
a Austrija time nije izgubila na državnosti ili nacional- 
nom identitetu ništa više od bile koje druge države ili na- 
cije koja je ušla u EU. U ovome kontekstu može se usput 
podsjetiti da uvođenje naziva hrvatski među službene je- 
zike u EU ništa ne utječe na sociolingvistički utvrdivu 
činjenicu da Hrvati, Srbi, Bošnjaci i Crnogorci govore va- 
rijantama zajedničkog policentričnog standardnog jezi- 
ka. 

Iz prethodna dva odlomka vidljivo je da kroatisti in- 
tenzivno rade na tome da ne presuše strahovi kako neki 
moćni neprijatelji stalno kuju zavjere da Hrvatima oduz- 
mu jezik, naciju i državu. Tim snažnim neprijateljima 
kroatisti se odupiru, postižu pobjede, svaka od njih je baš 
zbog snage neprijatelja »važna pobjeda« i »jedna od dobi- 
venih bitaka«, ali usprkos pobjedama »rat još nije za- 
vršen« (Babić 2008: 193). Zato se od hrvatskog ministar- 
stva očekuje da opet dodatno podupre kroatiste, suočene 
s velikim unitarističkim opasnostima, jer »rat za hrvat- 
ski jezik na svjetskoj razini nije još dobiven« (ibid.). 

Inače, za političke elite je postojanje neprijatelja pra- 
ktično i zato što se bilo kakav »nedostatak uspjeha može 
spremno pripisati vanjskim ili unutrašnjim neprijatelji- 
ma. To je, naravno, besmislica, ali politički neobrazovan 
narod podliježe takvim iskušenjima kad je suočen s veli- 
kim i naizgled nepremostivim problemima« (Schopflin 
1995: 63). Znajući ovo svojstvo politički neobrazovanog 
naroda, vladajuća elita koristi nacionalističku propagan- 
du, koja ne samo da ukazuje na vanjske neprijatelje nego 
kontinuirano »pokazuje da još uvijek u državi ima nepri- 
jatelja, izdajica, kontrarevolucionara koje treba otkriti i 
uništiti« (Lemberg 1964 II: 83). 

Stereotipi 

Na južnoslavenskim prostorima danas su proširene broj- 
ne predrasude i stereotipi, a »predrasude i stereotipi se 
[...] često ubrajaju u iracionalnosti nacionalizma. [...] 
Predrasude pomažu kod zajedničkog, jednakog tuma- 
čenja stvarnosti, prave stereotipne slike neprijatelja i 
mogu tako pomoći kod mobiliziranja« (Esbach 2000: 
163). 

Stereotipi nastaju i šire se u grupi kad ona ima potre- 
bu »opravdati planirane ili sprovedene djelatnosti protiv 
stranih grupa, i vlastitu grupu na osnovi nekog svojstva 
razlikovati od određenih stranih grupa u vrijeme kada se 
to razlikovanje smatra nesigurnim ili se sasvim gubi, ili 
kada uopće ne postoji, ali zato postoji društvena situacija 
koja po mišljenju sudionika omogućava da se napravi 
razlikovanje na osnovi nekog svojstva« (Tajfel 1982: 
54-55). 

Kakav logički postupak se pritom koristi, ilustrira 
primjer nastanka stereotipa o tome tko je tolerantan: »ta 
retorika poriče 'naše' predrasude i [...] pripisuje netole- 
ranciju 'njima': 'našu' toleranciju ugrožava 'njihova' pri- 
sutnost; 'oni' su ili netolerantni ili uzrokuju netoleranci- 
ju; prema tome, 'mi' želimo isključiti 'njih' ne zato što 
smo netolerantni, nego obrnuto, zato što smo toleran- 
tni« (Billig 1995: 82). 

Spomenuta retorika dolazi od brojnih 'etničkih po- 
duzetnika': »Ti 'etnički poduzetnici' u politici, crkvi, 
sportu i kulturi, a prvenstveno u društvenim znanosti- 
ma i medijima, oni su ti koji tobožnja 'prastara neprija- 
teljstva među plemenima' zajedno s obrazloženjima i na- 
vodno neizbježnim konzekvencijama usađuju svojim cilj- 
nim grupama. Oni to čine s nadom da će ti stereotipi biti 
usvojeni i da će svoju funkciju u punoj mjeri pokazati u 
etnički prebojanim političkim konfliktima« (Troebst 
1999: 75). 

Rijetki su autori koji na južnoslavenskim prostorima 
od 90-ih godina raskrinkavaju stereotipe: »U ratnim 

vremenima pisati protiv stereotipa je pothvat koji barem 
na kratkoročno ne obećava mnogo uspjeh. Tim važnije je 
to s obzirom na događanja u jugoistočnoj Evropi 90-ih 
godina« (Hatschikjan 1999: 27). 

Mediji 

Poznato je da su »masovni mediji neosporno sredstvo za 
ideološku reprodukciju« (Blommaert 1999: 430). Oni 
usađuju »društvenomitološke konstrukcije«, i u njima su 
»populistička razina i propagandna razina jako poveza- 
ne jedna s drugom« (Lewada 1994: 46). Ne čudi stoga što 
»su za suvremene političke režime važan instrument 
moći elektronski masovni mediji: državna televizija i 
državni radio u službi državne stranke« (Segert 2002: 
265). 

Uslijed toga je i »stupanj do kojeg se agresivne snage 
nacionalizma šire unutar zajednice pod velikim utjeca- 
jem državne strukture. Pojačavanje se najbrže događa u 
nedemokratskim sredinama, gdje elite kontrolirajući 
medije i rasprostirući informacije mogu širiti svoje ideje 
bez smetnji. Zbog nepostojanja alternativnih izvora in- 
formacija i javne debate, ekstremne snage nacionalizma 
jednako zavladaju elitama i masama« (Kupchan 1995: 
183). 

To se dogodilo u novim južnoslavenskim državama. 
U sklopu »ciljanog ograničenja slobode medija« (Segert 
2002: 265), »televizija je pod najstrožom kontrolom vla- 
de, medijima i školama vlada propaganda. Mnogo uni- 
formi, mnogo zastava i svuda ime nacije« (Konrad 1994: 
33). 90-ih godina »u novonastalim državama su elek- 
tronski mediji podređeni ratnoj propagandi vlade. Na- 
staje ključalo i samouništavajuće plemensko raspolo- 
ženje, za čije potpirivanje se koriste književna sredstva, 
čime se i pogled književnika zamagljuje. To plemensko 
raspoloženje zahvaća u tolikoj mjeri nacionalno društvo, 
uključujući i intelektualce, da i pisci sami sebe cenzuri- 

raju, vjerujući već u kliše nacionalnodržavne paradigme, 
koji su usvojili i ugradili u svoju svijest, i to tako postoja- 
no da i vođe opozicije u Beogradu i Zagrebu u jednakoj 
mjeri nose nacionalni konsenzus. Čak ni alternativne 
osobe si ne mogu dozvoliti da istupe iz srpske odnosno 
hrvatske paradigme« (ibid.: 38). 

U takvoj situaciji »ako bi nacionalistička svijest pobi- 
jedila, mogle bi čitave nacionalne zajednice postati nosio- 
ci psihoze« jer su im mediji uzgojili »napuhani kolektivni 
ego, koji se plaši da će biti zakinut, da bi mu netko mogao 
nešto oduzeti, zbog čega je u stanju čak i razmjerno male 
gubitke doživjeti kao nepodnošljive i grozne« (ibid.: 36, 
37). Mediji su učinili da nacionalistički ego nema uvid u 
stvarnost: »U mislima ekstremnog nacionalista i u ko- 
munikacijskom sistemu svake ekstremno nacionalisti- 
čke grupe ili države vijesti koje nacionalizam protežira 
dominiraju nad većinom ili čak nad svim vijestima iz svi- 
jeta činjenica. [...] Kao i drugi oblici ideološkog ekstre- 
mizma, nacionalizam daje prednost ideološki šifriranim 
ili čak neistinitim vijestima nad vijestima koje su dru- 
gačije kodirane ili imaju drugačije simbole, čak i ako su 
te druge vijesti istinite« (Deutsch 1985: 51). Uslijed toga 
»ekstremni nacionalist postaje kao i svaki drugi pristali- 
ca neke ekstremne ideologije slijepac s vrlo kratkim šta- 
pom. On ignorira stvarnost dok se s njom ne sudari; a oni 
malobrojni događaji i činjenice koje ne može ignorirati, 
pogode ga s iznenađenjem« (ibid.). 

Sirenju nacionalizma pogodovalo je što su već i u 
SFRJ mediji bili velikim dijelom nacionalno okupljeni: 
»U Socijalističkoj Federativnoj Republici Jugoslaviji me- 
diji su bili necentralistički organizirani, svaka od šest re- 
publika i obje autonomne pokrajine imale su vlastiti ra- 
dio i televiziju, koji su bili nazvani po imenima glavnih 
gradova. Slično decentralistički organizirane bile su i no- 
vine, ne samo u novinarskom pogledu, nego i po struktu- 
ri produkcije i distribucije. Jedino novine Saveza komu- 
nista, Borba, mogle su za sebe tražiti proširenost po čita- 

voj državi« (Busch 2004: 198). Takva »decentralistička 
organiziranost medija u Jugoslaviji olakšala je novim 
vlastodršcima u republikama i njihovim strankama pri- 
stup medijima, koji su brzo stavljeni u službu propagi- 
ranja nacionalnih ciljeva« (ibid.: 199). 

Upravo »medijima se pripisuje ključna uloga u pro- 
pagiranju nacionalnog razgraničavanja, govora mržnje, 
predrasuda, stereotipova i u pripremanju rata« (ibid.). 
Ratna »semantika je uvedena političkim diskursom i ra- 
spirivana svakodnevno pomoću masovnih medija, koji su 
širili ratnu propagandu« (Richter Malabotta 2004: 83). 
Bez ostatka »su državni radio i televizija kao i novine bli- 
ske režimu bili u znaku ratne propagande« (Busch 2004: 
202). Pritom su korištene »diskursne strategije koje 
imaju za cilj učvršćivanje nacionalnog identiteta, meha- 
nizmi razgraničavanja koji se koriste pri konstruiranju 
grupe kojoj se pripada i grupe kojoj se ne pripada pomoću 
razlikovanja između 'mi' i 'oni', strategije unutrašnjeg 
homogeniziranja koje prizivaju nacionalno jedinstvo, so- 
lidarnost i lojalnost, ali i strategije mučeništva, isticanja 
vlastite uloge žrtve« (ibid.: 203). Sa svrhom pridobivanja 
naklonosti za rat »u ujednačenim medijima prevladavala 
je hladna dezinformacija prema kojoj je druga strana 
uvijek napadala, a vlastita se samo branila« (Mappes- 
-Niediek 2005: 43). 

Konflikt na južnoslavenskim prostorima »je umjetno 
provociran pomoću tehnika manipulacije masama. Bu- 
dući da se to događalo u društvu bez slobodnog i plurali- 
stičkog sistema informiranja, nije bilo mogućnosti da se 
javnost cijepi protiv nacionalističkog bulažnjenja i njego- 
vih neizbježnih posljedica, neprijateljstva prema stranci- 
ma, rasizma i religijske netoleracije. [...] apstraktno je 
koncipirana jedna fikcija, koju su zatim propaganda i 
državni audiovizualni mediji ugradili u stvarnost vrto- 
glavnom učinkovitošću« (Llosa 2000: 79). 

Posve »ujednačeni televizijski kanali, radiostanice, 
novine i časopisi bili su motor velike kampanje trovanja, 

koja je potpirivala nepovjerenje i mržnju među zajedni- 
cama i regijama tamo gdje je to još postojalo, a tamo gdje 
je bilo nestalo, iznova raspirivala. [...] A razumni glasovi i 
razborita pera onih koji su pokušavali da objektivno in- 
formiraju i ozbiljno zastupaju svoje mišljenje bili su bez 
oklijevanja potisnuti ili vrijeđani najgorim pogrdama: 
odmetnici, plaćenici, izdajnici« (ibid.: 78-79). 

Poznato je da »je državna radiotelevizija HRT imala 
neosporno ključnu ulogu kod izbijanja rata. Ona je pro- 
pisivala upotrebu jezika, kako na planu sadržaja tako i 
na planu izraza. Redakcija vijesti objavila je jedan inter- 
ni dekret koji je određivao jezičnu upotrebu i prikaziva- 
nje slika« (Busch 2004: 207). Tako »u procesu opširne 
gradnje nacionalnog identiteta i pravljenja jezičnih gra- 
nica mediji imaju glavnu ulogu. [...] Televizija i radio su 
bili jedna od ključnih institucija putem kojih su slušatelji 
i gledatelji dolazili do toga da zamišljaju sebe kao članove 
nacionalne zajednice« (Busch/Kelly-Holmes 2004: 6). 
Utjecaj medija je velik zato što »mediji dosežu brojniju 
publiku i veći raspon populacije, povremeno možda veći i 
od obrazovnog sistema, koji je još jedan nosilac jezične 
promjene inicirane odozgo« (ibid.: 6-7). S obzirom na to- 
liku angažiranost hrvatskih medija oko jezika, u pojedi- 
nim knjigama stranih autora (v. npr. Busch 2004) velika 
»uloga medija u procesu jezičnog razgraničavanja po- 
bliže se oslikava na primjeru Hrvatske«, u kojoj vlada 
»opsesija granicama« (ibid.: 205, 199). Upada u oči kod 
jezičnog razgraničavanja da »poseban značaj imale su 
pritom — već prije državne samostalnosti, a pojačano 
poslije — jezične kolumne i javne debate o jeziku, koje su 
u sebi stapale politički diskurs, narodsko mišljenje i aka- 
demski pogled, kako bi zahtijevale pravljenje granica« 
(ibid.: 227). 

Svi »hrvatski mediji bliski Tuđmanovoj vladi bili su 
puni kolumni i emisija s jezičnim savjetima, isto tako i 
državna radiotelevizija. Mediji bliski vladi smatrali su 
sebe modelom za 'ispravnu upotrebu jezika'« (ibid.: 

207). Budući daje na taj način umjetno dat značaj posve 
nebitnoj temi i javnost je postala zaokupljena njome, 
može se na Hrvatsku primijeniti jedna komunikacij- 
sko-teorijska definicija nacionalizma, prema kojoj je na- 
cionalizam »u onoj mjeri ekstreman u kojoj hitne i važne 
vijesti iz stvarnosti bivaju potiskivane nerealnim i ne- 
važnim vijestima, ali omiljenima u toj ideologiji« (De- 
utsch 1985: 52). 

Na hrvatskom primjeru se vidi kako mediji »mogu 
doprinijeti stvaranju uvjeta za nadzor jezične upotrebe i 
za širenje jezičnog purizma« (Busch/Kelly-Holmes 2004: 
7). Tako »je HRT objavio priručniku kojem se nabrajaju 
poželjne hrvatske riječi i nepoželjne 'strane' riječi. Dr- 
žavna radiotelevizija smatrala je sebe instancom koja 
određuje standard« (Busch 2004: 208). Navodna 'nei- 
spravna upotreba jezika' služila je čak kao pokriće za 
otpuštanje nepodobnih novinara: »1991. godine započela 
je uprava HRT-a sa serijom otpuštanja i umirovljavanja, 
što je zahvatilo gotovo polovinu zaposlenih. Kao javno 
obrazloženje služila je teška ekonomska situacija nastala 
zbog rata, no ustvari je uprava otpustila prvenstveno 
opozicijske i 'nehrvatske' novinare. Kao opravdanje po- 
služili su i jezikoslovci, koji su prema izjavi direktora 
utvrdili da 60% novinara oskudno vlada hrvatskim jezi- 
kom« (ibid.: 207-208). 

Sto se tiče prikazivanja južnoslavenskog konflikta u 
inozemstvu, zamjera se medijima na evropskoj razini što 
»putem aktualnog izvještavanja imaju sasvim određeni 
pogled na uzroke konflikta, a taj pogled neobaviještena 
publika najvećim dijelom preuzima. Tako mediji presud- 
no utječu na oblikovanje javnog mnijenja u demokrat- 
skim društvima. Mediji često nisu zainteresirani za dife- 
renciranu analizu konflikta, nego za što je moguće veću 
gledanost odnosno tiraž. To ih mnogo puta zavede da 
prešute složenost situacije i da prezentiraju crno-bijelu 
sliku konflikta. Iz toga nastaje poznata shema prija- 
telj-neprijatelj odnosno žrtva-počinilac, koja se prven- 

stveno kod konflikta identiteta može medijski dobro in- 
scenirati. Pitanje o nastanku etničkog identiteta usmje- 
renog na razgraničavanje, o profiterima izgrađenih slika 
neprijatelja i nadasve pitanje o alternativama postavlja 
se iznimno rijetko ili se uopće ne postavlja. To kod publi- 
ke pojačava gledanje na etničku svijest kao na kulturnu 
konstantu koja je objektivno data i nepromjenjiva. Uti- 
sak beznadežne konfliktne konstelacije koji mediji šire 
zavodi publiku i na zaključak da se eskalacija nekog kon- 
flikta identiteta može spriječiti jedino još vanjskom in- 
tervencijom, i to možda nasilno« (Riedel 2005: 269). 

S obzirom na stanje u medijima, pojedini autori upo- 
zoravaju da »žrtve medijskog ujednačavanja misli koje se 
ravna prema najnižem nivou i povećava medijima profit 
nisu samo individue koje vegetiraju na granici debilnosti 
nego i društvo u cjelini« (Schmidt-Salomon 2006: 118). 
Koliko je situacija ozbiljna, vidi se i iz podatka da su baš 
»ravnanje prema najnižem nivou« i »ujednačavanje mi- 
sli« ključne smjernice u uputama za propagandu nacio- 
nalističke ideologije koje Hitler daje u svojoj knjizi Mein 
Kampf: »Svaka propaganda mora biti narodska, i njena 
duhovna razina treba biti prilagođena mogućnostima 
najograničenijih među onima kojima se obraća. Zato se 
duhovna razina propagande treba spustiti tim niže što je 
veća masa ljudi koje želi obuhvatiti. A kad se radi o tome 
da se obuhvati čitav narod, kao što je to slučaj kod propa- 
gande za istrajavanje u ratu, onda nikad dovoljan ne 
može biti oprez da se spriječe previsoki duhovni zahtje- 
vi« (iz Jung 1974: 61). 

Mediji ravnanjem prema najnižem nivou zaglupljuju 
društvo, a »najveća aktualna opasnost za homo sapiensa 
[...] leži u strukturno uvjetovanoj gluposti. [...] Možda je 
uzbudljivije i možda nas subjektivno rasterećuje ako mi- 
slimo da sudbinu čovječanstva usmjerava grupica mra- 
čnih zavjerenika, ali u stvarnosti iza čitave te mizerije 
stoji jedna gigantska, globalna, ogromna zaglupljenost. 
Upravo zato je neophodno prosvjećivanje! Bez obrazovne 

ofenzive širokih razmjera, i lokalne i globalne, koja se 
kao prvo oslanja na najbolje tradicije znanosti, filozofije i 
umjetnosti, i koja se kao drugo ne plaši da bez tabua ra- 
zotkrije zablude čak i najsvetijih tradicija, nećemo biti u 
stanju definirati bolja pravila igre za zajednički život lju- 
di koja su hitno potrebna« (Schmidt-Salomon 2006: 
119). 

Sport 

S medijima je u uzgajanju nacionalizma povezan i sport 
jer on »doprinosi opasnoj politici 'mi' naspram 'oni'« 
(Billig 1995: 123). Pravi se »nacionalna identifikacija 
pomoću sporta protiv stranaca« (Hobsbawm 1984a: 
301). On djeluje »prema unutra kao sredstvo sjedinja- 
vanja naglašavajući sličnosti, a prema van kao sredstvo 
sukobljavanja naglašavajući razlike« (Bellamv 2003: 
113). * 

Ono »što je sport učinilo tako učinkovitim posredni- 
kom nacionalnih osjećaja, barem kod muškaraca, svaka- 
ko je lakoća s kojom se čak politički ili javno nezaintere- 
sirani pojedinci mogu identificirati s nacijom čim nju 
simboliziraju uspješni sportaši [...]. Zamišljena zajednica 
milijuna izgleda da se ostvaruje kao momčad od jedana- 
est igrača koji svi nose jedno ime« (Hobsbavvm 1991: 
168). 

Sportski događaji su drugo, svakodnevno lice nacio- 
nalizma (Ebeling 1994: 15-16): »zastave na sportskim 
stadionima prave nacionalističko raspoloženje« (Alter- 
matt 1996: 11), a »sportske stranice ponavljaju površne 
stereotipe o naciji« (Billig 1995: 120). Već »između dva 
svjetska rata je internacionalni sport postao, kako je 
ubrzo uočio George Orwell, izrazom nacionalnih borbi, a 
sportaši koji su zastupali svoju naciju ili državu postali 
su centralne figure-simboli svojih zamišljenih zajedni- 
ca« (Hobsbawm 1991: 168). 

Istraživanja pokazuju da »paralela između sporta i 
ratovanja izgleda očita [...]. Sportske stranice, pozivajući 
nas, čitatelje, damašemo zastavama, ponavljaju jezik ra- 
tovanja. Cesto se služe metaforama vezanima za oružje 
(pucati, opaliti, napasti)« (Billig 1995: 123). Zato se opi- 
suje »'sport kao sredstvo sukoba među nacijama koje 
pojačava agresivnost, stereotipe i predodžbe o inferior- 
nosti i superiornosti'« (Bellamv 2003: 113). 

Svakoga dana »sportske stranice prvenstveno čitaju 
muškarci zbog zadovoljstva. One se mogu smatrati ba- 
nalnim vježbanjem za iznimna vremena krize kada dr- 
žava poziva svoje građane, pogotovo svoje muške gra- 
đane, da daju krajnje žrtve za nacionalne ciljeve« (Billig 
1995: 11). Poznato je da se »politička kriza koja vodi u 
rat može brzo napraviti, ali volja za žrtvovanjem ne 
može. Moraju postojati prethodne vježbe i podsjećanja, 
tako da kad dođe kobna situacija, muškarci i žene znaju 
kakvo ponašanje se od njih očekuje. Svakodnevno se od- 
vija banalno pripremanje. Na sportskim stranicama kad 
ih muškarci prelijeću tražeći rezultate tima za koji navi- 
jaju, čitaju pritom o podvizima drugih muškaraca u bitci 
za interese većeg tijela, ekipe. Cesto je ekipa nacija, i bori 
se za slavu protiv stranaca« (ibid.: 124). 

Perfidno dresiranje računa da »su sportske stranice 
[...] tekstovi zadovoljstva. Dan za danom milijuni muška- 
raca traže svoje zadovoljstvo na tim stranicama, diveći se 
herojstvu u ime nacije, uživajući u prozi u kojoj intertek- 
stualno odzvanja ratovanje. Takva zadovoljstva ne mogu 
biti bezazlena. [...] rutinski podsjetnici mogu također biti 
vježbanje; protekla ponavljanja ne mogu biti ignorirana 
kao priprema za buduća vremena. Možda ćemo mi — ili 
naši sinovi, nećaci, unuci — odgovoriti jednoga dana, sa 
spremnim entuzijazmom ili sa sviješću o dužnostima 
kad čujemo da nas naša država zove. Poziv će nam već 
biti poznat; o dužnostima smo već informirani; te riječi 
su već odavno instalirane u predjelu našeg zadovoljstva« 
(ibid.: 124, 125). 

Školski sistem 

U širenju nacionalizma škola ima veliku ulogu. Može se 
govoriti o »praksi usađivanja nacionalizma u djecu u 
školi. Emocionalni patriotizam koji leži u osnovi nacio- 
nalizma počinje unutar obitelji i nastavlja se u učionici 
povijesti. U školi djeca usvajaju predrasude o sebi i dru- 
gim ljudima i uče visoko vrednovati svoju naciju. Učitelji 
po pravilu nisu skloni uklanjati nacionalne i rasističke 
predrasude kod djece. [...] Prva stvar koju je većina djece 
naučila o ljudima drugih nacija bila je da ih ne vole. [...] 
Emocionalni stavovi prema raznim stranim državama 
su ugrađeni u malu djecu prije nego što su djeca usvojila 
čak i najosnovnije činjenične informacije o tim država- 
ma« (Snvder 1968: 364-365). 

To se sprovodi planski jer »prema nacionalističkoj te- 
oriji školski sistem mora imati glavno mjesto u radu 
države. Svrha obrazovanja nije prenositi znanja, ustalje- 
ne spoznaje i metode izumljene u društvu zbog bavljenja 
općim interesima; svrha obrazovanja je sasvim politička 
— potčiniti volju mladih ljudi volji nacije. Škole su sred- 
stvo državne politike poput vojske, policije i državnih fi- 
nancija. [...] Svrha takvog školovanja je okupirati mozgo- 
ve ljubavlju prema državi, i stoga je ono što se uči i kako 
se uči, što se potiskuje i što se mijenja stvar državne poli- 
tike« (Kedourie 1993: 78). 

Analize pokazuju da »nova hrvatska država otvoreno 
koristi obrazovni sistem kao političko oruđe« (Bellamv 
2003: 155). Čitav »novi program nastave je napravljen 
tako da usađuje krut sistem vrijednosti, a ne nezavisno 
razmišljanje. Pod prijašnjim režimom to su bile vrijedno- 
sti samoupravnog socijalizma i 'bratstva i jedinstva', no 
nove vrijednosti su u potpunosti konzervativne i nacio- 
nalističke« (ibid.). 

Kad se njihovo usađivanje odvija pod izlikom »iz- 
gradnje ponosa na vlastitu naciju«, potrebno je podsjetiti 
daje »'nacionalni ponos' u praksi vrlo kliska i labilna ka- 
tegorija jer druga strana ponosa je oduvijek preziranje 

drugoga ili drugih. Čovjek je samo u usporedbi s nečim 
ponosan na nešto. [...] Teško je kontrolirati gdje za- 
vršavaju jednoznačno lijepe predodžbe o 'dragocjenom 
materinskom jeziku', a gdje počinje da ovaj ili onaj narod 
'ima grozan jezik', da je naša zemlja tako lijepa, a ona 
zemlja izrazito odvratna... Pogotovo je teško kontrolirati 
gdje završava da smo mi prijateljski, susretljivi i otvore- 
ni, a gdje počinje da su oni odbojni, odvratni, zatvoreni. 
Isto i s povijesnog gledišta: mi smo oduvijek voljeli slobo- 
du i bili heroji, oni su bili podmukli i kukavice« (Szucs 
1981: 148). Tako da »ponos što se pripada nekom car- 
stvu, nekoj religijskoj ili kulturnoj zajednici podrazumi- 
jeva preziranje ili sažaljevanje onih koji u tome nemaju 
udjela« (Lemberg 1964 II: 82). 

Škole usađuju i nacionalistički i preskriptivistički 
odnos prema jeziku: »Učitelji koji su naučili a zatim 
podučavaju tu varijantu žigosat će druge varijante kao 
'pogrešne' ili društveno neprihvatljive« (Le Page/Tabou- 
ret-Keller 1985: 236). Tako »obrazovni sistem očito os- 
taje osnovno sredstvo za jezično-ideološku kontrolu« 
(Blommaert 1999: 430). Na njemu se još jednom vidi da 
»je pravljenje nacionalističke svijesti posao intelektuala- 
ca« (Konrad 1994: 36). 

S obzirom na takvu situaciju školstva u Hrvatskoj, 
potrebno je političare podsjetiti na »obavezu države i nje- 
nih regija da podupiru seriozno obrazovanje, koje se tre- 
ba ravnati prema solidnim znanstvenim kriterijima isti- 
nitosti, a ne prema partikularnim interesima određe- 
nih« grupacija (Schmidt-Salomon 2006: 138) — bilo po- 
litičkih, bilo strukovnih, bilo religijskih. Unutar školskih 
predmeta »nekritičko prenošenje tvrdnji za koje je doka- 
zano da su pogrešne suprotno je od obrazovanja, to je 
'izopačeno učenje', manipulacija« (ibid.: 137). Ona za- 
glupljuje društvo i »zato je poboljšavanje obrazovnog si- 
stema pored uklanjanja velikih društvenih (prvenstveno 
ekonomskih) problema najvažniji zadatak sadašnjosti« 
(ibid. : 49). Obrazovanje se mora zasnivati na »temeljnim 

principima prosvjećivanja (na pravednim i fer odnosima; 
na primatu samostalnog, kritičkog razmišljanja umjesto 
primata autoriteta; na skeptičnosti prema svetim, apso- 
lutnim vrijednostima; na čisto svjetovnoj argumentaciji 
itd.)« (ibid.: 87). Dakle, baš suprotno od onoga što zahti- 
jevaju npr. kroatisti u domaćoj sredini. 

Perspektive hrvatskog društva koje se zasniva na 
konzervativnosti i nacionalizmu nisu nimalo ružičaste: 
novi »tradicionalizam smanjuje kvalitetu školskog obra- 
zovanja«, to je »nova sablast u obrazovanju« (Bellamv 
2003: 156). 

Uloga lingvista 

Kod lingvista na južnoslavenskim prostorima zapaža se 
zadnjih dvadesetak godina toliko izrazit trend pribli- 
žavanja političkome da se domaći jezikoslovci i političari 
više uopće ne razlikuju ni po sadržaju ni po tehnikama 
koje primjenjuju kad govore o jeziku. Hrvatski lingvisti i 
javno izražavaju odbacivanje vlastite struke kad u svo- 
jim tekstovima pišu npr. da im nije bitno je li »naziv jezi- 
ka lingvistički opravdan ili nije«, ili da im kod tvrdnje o 
različitosti jezika nije bitna količina razlika u jeziku. Za- 
boravljaju da bi njima kao lingvistima i sveučilišnim pro- 
fesorima moralo biti bitno je li naziv jezika lingvistički 
opravdan i je li tvrdnja o različitosti jezika zasnovana na 
lingvističkim kriterijima zato što se od sveučilišnih pro- 
fesora lingvistike očekuje da lingvistički obrazuju stu- 
dente, kako bi ovi nakon završenog studija obrazovali u 
školama široke mase i tako podizali razinu općeg znanja. 

Uvid u publikacije najprominentnijih hrvatskih jezi- 
koslovaca pokazuje, nažalost, da čak nastoje raznim teh- 
nikama zamagljivanja onemogućiti zainteresirane da 
dođu do ispravnih zaključaka o jezičnim pitanjima. A u 
onim rijetkim situacijama kad bivaju suočeni sa znan- 
stvenim pristupom, redovito posežu za političkim etike- 
tama da bi tako prikrili nestručnost vlastitih publikacija. 

Jednako upada u oči da kod svojih teza navode argu- 
ment tipičan za političare da »tako misli narod« i da oni 
zastupaju i prenose narodno, laičko shvaćanje. Zaborav- 
ljaju da nije zadatak profesora prenositi laicima laičko 
shvaćanje, jer oni ga ionako znaju, nego je zadatak profe- 
sora upoznati laike sa znanstveno utemeljenim spozna- 
jama. Naime, za razliku od naroda i od političara, lingvi- 
sti se profesionalno bave jezičnim temama, pa se od njih 
očekuje da im je i mišljenje o takvim temama profesio- 
nalno, a ne laičko. 

Pojedini hrvatski filolog, npr. Katičić (2000: 165- 
-166), svoje pozivanje na narod proglašava demokraci- 
jom i etikom, temeljeći na tome vlastiti zahtjev da se na 
fakultetima ne koristi naziv srpskohrvatski jezik i da se 
upotrebljava naziv hrvatski jezik. To Groschel (2009: 
320) kritički komentira sljedećim riječima: »mora se pro- 
pitati njegovo shvaćanje odnosa između znanosti (o jezi- 
ku), 'demokracije' i 'etike'. Znanstveno istraživanje i na- 
stava ne mogu biti 'demokratski' tako što osjećajima i 
mislima 'onih kojih se tiče', tj. mase naivnih govornika, 
ustupe prednost nad znanjem eksperata, nego jedino 
tako da svoje spoznaje učine pristupačnim svakome. Isto 
vrijedi i za druga znanstvena područja. Nitko neće ozbilj- 
no zastupati mišljenje da kod dijagnoze i terapije bolesti 
treba dati prednost, naspram metoda akademske medi- 
cine, metodama narodske medicine koje su bolesniku 
kao 'onome koga se tiče' poznate. U skladu sa znanstve- 
nom 'etikom' i lingvistike je da 'onima kojih se tiče' raz- 
jasni koliko ima istine u njihovim laičkim predodžbama, 
a ne da ih učvršćuje u njihovim predznanstvenim odno- 
sno izvanznanstvenim prosudbama«. 

Zamjenjivanje znanstvenog dokaznog postupka fra- 
zom »tako misli narod« je izraz populizma, a populizam 
je staviti narodu nešto u usta, a onda mu gledati u usta, 
dakle prvo izmanipulirati narod, a zatim se pozivati na 
njega. Populistima kao opravdanje za sve služe »'mase', 
na koje se često pozivaju, a još češće ih instrumentalizi- 

raju« (Hopken/Sundhaussen 1998: 1). Nasuprot tome, 
znanstveni pristup osvještava ulogu manipulacije i de- 
magogije u oblikovanju »glasa nacije« i »volje naroda« te 
pokazuje da »'glas nacije' je fikcija« (Billig 1995: 71) i da 
je »vrlo lako demagozima da smatraju kako samo oni 
mogu interpretirati volju naroda i odlučivati tko se ubra- 
ja u narod« (Smith 1995: 148). 

Znak populizam je i pravo takmičenje u jezičnom 
»rodoljublju« među jezikoslovcima u tome tko će biti veći 
pobornik »pravih hrvatskih riječi«, tko će više proganjati 
»nehrvatske riječi«, tko će glasnije osuditi lingviste u svi- 
jetu koji u svojim radovima upotrijebe naziv »srpsko- 
hrvatski jezik« itd. Takvo izražavanje »domoljublja« se 
pokazalo važnijim od posjedovanja znanja iz struke ko- 
jom se bave. Posljedica toga je da su za hrvatsko jeziko- 
slovlje postali karakteristični veličanje purizma, opsjed- 
nutost porijeklom riječi, poistovjećivanje nacije s jezi- 
kom, zastrašivanje pričom o ugroženosti jezika i nacije te 
pričom o stalnoj zavjeri vanjskih i unutarnjih neprijate- 
lja, prepravljanje povijesti i opsjednutost vlastitom sli- 
kom povijesti, pripisivanje uloge paćenika sebi, svojoj na- 
ciji i jeziku, pripisivanje drugima uloge dežurnog krivca, 
diskvalificiranje neistomišljenika politiziranjem — a sve 
ovo su tipična svojstva jezičnog nacionalizma. Tako da, 
»nažalost, i jezični nacionalisti među Hrvatima, Bošnja- 
cima, Srbima (grupa oko Slova) i Crnogorcima [...] su 
konstruiranjem ili održavanjem mitova o jezičnoj povije- 
sti i širenjem scenarija o ugroženosti jezika pridonijeli 
učvršćivanju predrasuda, stereotipa i neprijateljskih sli- 
ka o susjednim narodima koji govore istim jezikom« 
(Groschel 2009: 377). 

Kombinacija jezičnog nacionalizma i populizma ne 
iznenađuje jer utvrđeno je da »populizam ima dodirnih 
točaka s nacionalizmom i rasizmom« (Altermatt 1996: 
200) i da »nacionalizam i rasizam imaju dva lica: jedno je 
institucionalizirano i oblikuje na određeni način drugo 
— populističko — lice, koje se onda koristi kao argument 

za nužnost institucionaliziranog — državnog — nacio- 
nalizma« (Neuer Nationalismus 1994: 20). 

U tekstove hrvatskih jezikoslovaca ugrađena su os- 
novna obilježja »desnopopulističkog sindroma«, a to su: 
»Populistički pokreti po pravilu apeliraju na narod i na 
jednostavne ljude. [...] nacionalni osjećaj zajedništva sta- 
vljaju iznad principa slobode, skloni su prema stranome 
pokazivati netoleranciju, sumnjičavost i odbojnost. Kse- 
nofobija je dio populizma. [...] sanjaju o dobrim, starim 
vremenima [...] Populistički pokreti su najčešće antiinte- 
lektualno usmjereni, iako ih često vode intelektualci. [...] 
Populizam se često odlikuje dihotomijskom slikom svije- 
ta, koja društvo i povijest dijeli na dobro i zlo. Pritom do- 
bro ostaje na idealistički način zamagljeno, dok zlo naj- 
češće biva konkretizirano i personificirano. Dežurni 
krivci i teorije o zavjerama imaju bitnu ulogu u populi- 
stičkoj slici svijeta« (Altermatt 1996: 193-194). 

Pisanje u službi takve slike svijeta nanosi daleko- 
sežnu štetu na razini obrazovanja jer usađuje novim ge- 
neracijama neznanstvene tvrdnje o jeziku, naciji, povije- 
sti i kulturi. Iako je najmanje pola stoljeća dobro poznato 
da se radi o neznanstvenim tj. netočnim tvrdnjama, i nji- 
hova osporenost je odavno ugrađena u visokoškolsko 
obrazovanje zapadnoevropskih zemalja, hrvatski akade- 
mici čine sve kako bi domaću sredinu izolirali od zapad- 
noevropskih znanstvenih standarda i kako bi joj uskrati- 
li pristup znanju. Ponavljaju da se jezik mora podudarati 
s nacijom, premda je odavno poznato da to nije točno. Ne 
koriste lingvističke spoznaje o policentričnim jezicima, 
iako bi upravo one omogućile objektivnije sagledavanje 
naše jezične situacije. U svakoj novoj kroatističkoj knjizi 
o standardološkim temama samo se ponavlja ono što je 
postalo podobno ponavljati o jeziku i što lingvistički ma- 
instream u Hrvatskoj ponavlja, a istovremeno se pre- 
šućuje ono što je postalo podobno prešutjeti. Takvo upor- 
no odbijanje suočavanja s jezičnom stvarnošću i s dosezi- 

ma znanosti u svijetu ne donosi kroatistici nažalost ništa 
drugo nego dodatne izgubljene godine. 

I »analizirane diskusije na temu jezika također su 
pokazale daje hrvatsko jezikoslovlje zarobljeno u teško 
premostivom diskursu, što onemogućava da nadvlada 
iskrena i zdrava diskusija o temi jezika. To ograničava 
svaku mogućnost analize, spoznaje i, na kraju krajeva, 
objektivnog poimanja svijeta« (Czerwiriski 2005: 259). 
Doista, više je nego upadljivo da »sveukupno pokazuju 
jezičnopartikularistički orijentirani lingvisti među Hr- 
vatima, Bošnjacima i Crnogorcima i nakon jedne disku- 
sije 'za i protiv srpskohrvatskoga', koja traje već preko 
desetljeće i pol, začuđujuću rezistenciju prema dokazima 
'za srpskohrvatski' iznešenima ne samo od strane lingvi- 
sta u inozemstvu nego i u njihovoj domovini« (Groschel 
2009: 371). Kod ignoriranja dokaza je na djelu jedan psi- 
hološki mehanizam pomoću kojeg »se potiskuje sprem- 
nost za 'promjenom smjera' kad se pojave defekti u vla- 
stitoj argumentaciji« pa »čovjek ono što bi u stvari mo- 
gao znati ne želi znati« (ibid.). Takav postupak je »vrlo 
opasan i, naposljetku, nemoralan« (ibid.: 372). Nažalost, 
»od taštine, koja bi mogla biti povrijeđena priznavanjem 
vlastitih zabluda, očito ni lingvisti nisu oslobođeni« 
(ibid.). 

Stoje najgore, »ustrajavanjem na svojoj jezičnoideo- 
loškoj vjeri, jezikoslovci u službi politike u državama na- 
sljednicama Jugoslavije već su više generacija studenata 
indoktrinirali u duhu jezičnog apartheida, i znanstveni 
podmladak usmjeren na karijeru naveli na oportuni- 
stičko preuzimanje svojih pogleda« (ibid.). 

Premda kod nas takvo stanje vlada već desetljećima, 
njega ipak ne bi trebalo biti nemoguće prevladati. Jer 
kad nacionalistička ideologija želi jedno, a istina na koju 
ukazuje znanost je drugo, izbor između tih dviju opcija 
znanstveniku ne bi smio pasti teško ako ima na umu da 
odbacivanjem istine ujedno odbacuje i sebe kao znan- 
stvenika: »tko si dozvoli — bez obzira zbog kakvih razlo- 

ga: patriotskih, političkih, religijskih [...] — da i u naj- 
manjoj mjeri krivotvori istinu, njegovo ime se mora iz- 
brisati s liste znanosti« (Pariš iz Benda 1978: 80). 

Uostalom, »konflikti između države i znanosti, među 
njima i takvi između države i proučavanja jezika, pro- 
vlače se kroz povijest Evrope od antike. I u slučaju po- 
stjugoslavenske jezične šizme lingvistika je pozvana da 
sačuva autonomiju svojih kategorija u skladu s jednom 
izrekom koja se pripisuje rimskom povjesničaru Sueto- 
nu (70.-130. n. e.), a glasi: Caesar non supra grammati- 
cos ['Nije Cezar iznad gramatičara', tj. vladari ne treba 
da se miješaju u jezična pitanja]« (Groschel 2003: 185). 

Kad se autonomija zamijeni služenjem nacionaliz- 
mu, onda se u takvom jezikoslovlju pojavljuju autistične 
crte. Pa tako premda je zadnjih dvadesetak godina stan- 
dardni jezik postao jedna od glavnih tema u većini južno- 
slavenskih država, zapaža se kod te teme (koja uključuje 
policentričnost, lingvističke i sociolingvističke kriterije, 
naziv jezika) da lingvisti na južnoslavenskim prostorima 
imaju vrlo sužen kut gledanja, da su neupućeni u inter- 
nacionalni kontekst i u analogije iz drugih jezika, i da 
lingvističke ili sociolingvističke termine upotrebljavaju 
bez poznavanja njihove internacionalne definicije (ibid.: 
137). 

Nadalje, gube iz vida da lingvističko bavljenje jezi- 
kom »služi općenito poboljšavanju sposobnosti jezičnih 
oblika u svrhu optimiranja komunikativnih mogućnosti 
govornika. Izolacionistička izgradnja varijanata srpsko- 
hrvatskog jezika vodila bi, nasuprot tome, ka pravljenju 
komunikacijskih barijera. Sudjelovanje u tome bi za lin- 
gviste trebalo biti nespojivo s njihovom znanstvenom 
etikom« (Groschel 2001: 183). Odbacivanje znanstvene 
etike je kod kroatista toliko uzelo maha da se u svojim 
publikacijama otvoreno zalažu za neetičnost, npr. Skarić 
(1994: 99-100) piše daje u Hrvatskoj »standardnom jezi- 
ku zadaća da ucrta međe, da uspostavi komunikacijske 
barijere«, pa da stoga treba uvoditi i pojačano koristiti 

neuobičajene izraze »sve i kad nisu većini Hrvata, ili ba- 
rem današnjih Hrvata, najbliži«. 

Takve aktivnosti bi lingvistima trebale biti zazorne, 
pogotovo što se zna da današnju ispolitiziranost i izola- 
cionističke aktivnosti koje ona uzrokuje lingvistički lek- 
sikon definira kao: »Jezični šovinizam. Šovinizam je ek- 
stremni nacionalizam, a jezični šovinizam je sukladno 
tome ekstremno cijenjenje jezika vlastite grupe uz isto- 
vremeno ekstremno preziranje drugih jezika neke regije 
ili nekog državnog područja. Jezični šovinizam je često 
dio takozvane etnogeneze odnosno 'nacionalnog prepo- 
roda' [...] i često se pojavljuje zajedno s politički agresiv- 
nim borbama za promjenom statusa kontaktnih jezika i 
s purističkim nastojanjima. Aktualni primjeri jezičnog 
šovinizma su nastojanja da se srpskohrvatski jezik podi- 
jeli na dva jezika, na hrvatski i na srpski« (Gluck 2 2000: 
652). 

Unatoč tim nastojanjima, neznatnost jezičnih razli- 
ka između varijanata srpskohrvatskog jezika rezultira i 
dalje međusobnom razumljivošću, a »s međusobnom ra- 
zumljivošću kao odlučujućim kriterijem za pripadnost 
idioma istom jeziku povezan je nedostatak bilingvizma 
između govornika tih idioma. Međusobna razumljivosti i 
nepostojanje bilingvizma stoje u korelaciji sa struktur- 
nom sličnošću idioma koju je utvrdila sistemska lingvi- 
stika. Sve tri navedene činjenice su karakteristične za 
jezične oblike klasificirane u lingvistici kao varijante, 
npr. za varijante njemačkog, engleskog ili španjolskog« 
(Groschel 2009: 148). 

Od tih činjenica domaći jezikoslovci odvraćaju po- 
gled, a tu i tamo se odrazi takvog postupanja mogu naći 
»i kod nekih stranih, među ostalima i njemačkih (ju- 
žnih)slavista, koji su neke argumente iz debate u postju- 
goslavenskom području, izgleda, preuzeli bez preispiti- 
vanja. Do priključivanja stranaca pozicijama zastuplje- 
nim u postjugoslavenskom diskursu dolazi očito stoga 
što pretpostavljaju da nacionalni filolozi, koji se izjašnja- 

vaju kao izvorni govornici, posjeduju na neki način 'pri- 
rodno' uvijek veću kompetenciju kod prosuđivanja 'vla- 
stite' jezične problematike. Takvoj procjeni može se su- 
protstaviti nalaz ruskog sociolingvista Vachtina (2002: 
247), koji konstatira da upravo u sociolingvističkim kon- 
tekstima lingvisti koji prosuđuju status svog vlastitog 
materinskog jezika često pokazuju veću podložnost emo- 
cijama prema predmetu svog istraživanja, a posljedica 
toga je veći stupanj politiziranosti njihovih izjava« (Gro- 
schel 2009: 2). Domaći jezikoslovci zaboravljaju da »je 
'politička pjesma' i dalje za pravu znanost 'odbojna pje- 
sma'« (Spillner 1990: 15). A strani lingvisti koji od njih 
nekritički preuzimaju gube dragocjeni »'pogled izvana' 
koji nije iskrivljen nacionalizmom« (Steltner 2003: 26). 

U vezi s opisivanjem jugoistočne Evrope u zapadnoe- 
vropskim zemljama zapaža se u novije vrijeme »da su i 
na području znanosti izišle na vidjelo određene sumnjive 
pojave« (Hatschikjan 1999: 25). Jedna od njih je »nekri- 
tičko preuzimanje terminologije od pojedine strane u 
konfliktu. [...] U 90-im godina mogle su se i mogu se tak- 
ve tendencije vidjeti i u nekim znanstvenim publikacija- 
ma (koje srećom nisu karakteristične za čitavo znanstve- 
no razmatranje)« (ibid.: 26). 

Kod nastajanja tih tendencija određenu ulogu odi- 
grala je svijest da »tko kao predstavnik inozemne slavi- 
stike ili opće lingvistike eksplicitno negira ispravnost ar- 
gumenata za zasebnost hrvatskog jezika i ustrajava na 
postojanju [...] srpskohrvatskoga, mora računati s tim da 
će u Zagrebu postati persona non grota, što mu baš neće 
olakšati pristup knjižnicama ili arhivima u Hrvatskoj« 
(Groschel 2009: 367). Još veću ulogu odigrali su zahtjevi 
koji dolaze iz južnoslavenskih država. Naime, više nije ni 
javna tajna da Hrvatska pomoću svojih diplomatskih 
službi vrši direktne pritiske na inozemna sveučilišta. 
Profesor sa Sveučilišta u Kopenhagenu, Per Jacobsen 
(2006: 319) govoreći o danskim sveučilištima opisuje 
kako od 90-ih godina »bili smo izloženi pritisku, pone- 

kad dosta primitivnom« kad su ih posjećivali hrvatski 
ambasadori s prijedlogom da uvedu hrvatske studije i po- 
dijele knjige u knjižnicama na hrvatske i srpske. Jacob- 
sen navodi imena iz samog vrha hrvatskog političkog 
života i postupke kojima su se služili kako bi od stranih 
znanstvenika iznudili imenovanje jezika i studija po hr- 
vatskoj naciji. Takvi pritisci se od 90-ih godina ponavlja- 
ju na raznim evropskim sveučilištima. 

Oni istovremeno i razotkrivaju kakva je situacija u 
samoj Hrvatskoj: »Kad jedan predsjednik države misli 
da mediji u inozemstvu podliježu državnoj kontroli, i kad 
jedna ministrica za obrazovanje vjeruje da u inozemstvu 
može zahtijevati nazive jezika i način organiziranja viso- 
kih škola i knjižnica u skladu sa svojim željama, onda to 
mnogo govori o slobodi medija, istraživanja i nastave u 
njihovoj domovini« (Groschel 2009: 365). 

Navedeno »ograničavanje slobode medija i slobode 
mišljenja, što je više puta javno kritizirano od strane za- 
padnjačkih institucija, važilo je i još uvijek važi u jeziko- 
slovnim glasilima kakvo je Babićev časopis Jezik ili kakvi 
su članci, monografije i zbornici u izdavaštvu pod utjeca- 
jem zagrebačke Akademije, gdje je do danas upotreba na- 
ziva srpskohrvatski jezik (odnosno hrvatskosrpski) ta- 
bu« (ibid.: 163). Drugim riječima, »mehanizmi cenzure i 
autocenzure zbog uzimanja u obzir politike djelovali su i 
djeluju i u redakcijama stručnih publikacija« (ibid.). 

Neki znanstvenici zbog pritisaka popuštaju politici, 
a neki, pogotovo domaći, to čine možda zbog vlastitog uv- 
jerenja da je politika nadređena znanosti. Pritom zabo- 
ravljaju da u sveučilišnim statutima piše kao jedna od 
glavnih postavki znanstvenog rada daje znanost nezavi- 
sna od politike. Naime, »bilo koje 'nacionalno orijenti- 
ranje' u znanosti je nespojivo s postulatom znanstvene 
objektivnosti, bez obzira radi li se o astrofizici, genetici, 
filozofiji ili o lingvistici i filologiji« (ibid.: 293). Zaborav- 
ljaju i da statuti sveučilišta zahtijevaju od znanstvenih 
radnika da javno iznose i brane dokazane istine u situa- 

cijama kada su one, bilo zbog politike bilo zbog drugih 
razloga, ugrožene u društvu. Postoje etički kodeksi sve- 
učilišta koji govore o dužnosti članova akademske zajed- 
nice da istupe pred javnost i podsjete je na činjenice, ima- 
jući na umu društvenu odgovornost i dobrobit zajednice. 

Zašto mnogi to ipak ne čine, objašnjava jedan poznati 
psihološki mehanizam, prema kojem pojedinac razmišlja 
na sljedeći način: a) Zašto baš ja da istupim u javnosti i 
raščišćavam stvari kad ima i drugih lingvista, pa neka to 
oni naprave? — dakle, kao prvo prebacuje odgovornost 
na druge; b) nakon toga, kad prođe određeno vrijeme, re- 
troaktivno situaciju gleda ovako: Ako ni drugi ne istupa- 
ju u javnosti i ne raščišćavaju stvari, znači da ni ne treba 
istupati i raščišćavati, nego je sve u redu, ni nema se što 
raščišćavati. 

Kod teme standardnog jezika u novim južnoslaven- 
skim državama očituje se u punoj mjeri dilema koja 
pogađa same temelje znanstvenog rada i profesije sve- 
učilišnog nastavnika: da li se držati osnovnih principa 
znanstvenog i nastavnog rada kao što su objektivnost, 
nepristranost, iznošenje činjenica, i onda kada ti principi 
daju rezultat koji aktualna politika nerado gleda, ili od- 
baciti te principe zbog priklanjanja politici. Kako se 
opredijeliti u takvoj situaciji? Odluku mora donijeti sva- 
ki lingvist za sebe, a ona će dobrim dijelom ovisiti o nje- 
govoj vlastitoj savjesti i o spremnosti da preuzme odgo- 
vornost. Ovisit će i o tome koliku količinu konformizma i 
oportunizma dopušta njegov integritet osobe. 

Krajem 80-ih godina zapaženo je da je u raznim gra- 
nama znanosti povećan značaj etike, koja u prednji plan 
stavlja pojam odgovornosti znanstvenika (Goebl 1988: 
855). Također je zapaženo da baš u sociolingvistici posto- 
je veliki deficiti na tom području pa je »potrebno spoznaj- 
nu, teoretsku i radnu sposobnost sociolingvistike pro- 
širiti razvijanjem i izoštravanjem svijesti za etičke as- 
pekte«, a rezultat toga bi trebala biti »veća svijest o odgo- 
vornosti« (ibid.: 864). Dvadesetak godina kasnije (Goebl 

2005: 946-947) konstatira se da se zaostalost sociolingvi- 
stike na planu etike, nažalost, još više povećala. Zato je 
sociolingviste potrebno podsjetiti na Kantov, Weberov i 
Popperov postulat da se u znanosti empirijski traga za 
istinom bez preduvjerenja i bez vrednovanja, i potrebno 
je ponovo zahtijevati »veću svijest o odgovornosti« (ibid.: 
947, 951, 954). 

Znanost čine »iskreni, sistematski napori da se sazna 
istina o stvarnosti« (Davvkins 2007: 501). Od lingvista se 
očekuje objektivnost: »Lingvisti su, tako volimo misliti, 
znanstvenici — objektivni promatrači jezika koji mogu 
sebe odvojiti od ideologija prihvaćenih u društvu oko 
njih. Ali ta razvedravajuća misao je sigurno netočna: sa- 
svim je jasno da lingvisti mogu biti, i često jesu, zah- 
vaćeni ideološkim pozicijama koje mogu jako utjecati na 
njihovu interpretaciju rezultata istraživanja« (Milrov 
2005: 325). Prihvaćanje proširenih ideoloških pozicija 
omogućava pojedincu dobre odnose s onima koji zastu- 
paju te pozicije. Unutar kroatistike i s njom povezanih 
južnih slavistika došlo je do toga da se više cijeni biti u 
dobrim odnosima s većinom, biti dio mainstreama, nego 
pisati ili govoriti kvalitetno o temama iz svoje profesije. 
Takve okolnosti omogućuju širenje ideoloških pozicija 
na mjestima gdje bi se očekivao nezavisan i objektivan 
pristup. 

Kod najprominentnijih hrvatskih filologa dominira 
ideologija: Groschel (2009: 369-370) razotkriva npr. Ra- 
doslava Katičića kao predstavnika filologije u službi poli- 
tike, a takva filologija »pravi ili učvršćuje jezične ideolo- 
gije«. Uvid u Katičićeva nastojanja da se ideologija što 
više širi pokazuje da »tko, kao Katičić ovdje, pokušava 
svoj autoritet dobiven pomoću zasluga na drugim po- 
dručjima koristiti za postizanje njemu poćudnih jezično- 
političkih pogleda, isključuje naposljetku sam sebe iz 
stručnoznanstvenog diskursa. Instrumentaliziranje 
emocija [...] je 'moralna toljaga' posebne vrste, koja južnu 
slavistiku njemačkog govornog područja treba zastrašiti 



Nacija, identitet, kultura, povijest 377 



kod ophođenja s nazivom srpskohrvatski jezik. Tko po- 
seže za takvim sredstvima, razotkriva i vlastitu sumnju 
u uvjerljivost svojih inače iznošenih argumenata za za- 
sebnost hrvatskoga« (ibid.: 359). Neuvjerljivost argume- 
nata razlog je za nedovoljan odaziv u inozemnoj lingvi- 
stici na koji se Katičić tuži, no »Katičićev prigovor 
(2001b, 582) upućen prvenstveno inozemnoj slavistici da 
neki 'serbokroatisti' 'teško čuju, a neki ne čuju nikako' 
zahtjev za zasebnom kroatistikom na planu lingvistike, 
može se s većim pravom obrnuto uputiti hrvatskim filo- 
lozima, koji se 'prave gluhi' na argumente protiv zaseb- 
nosti hrvatskog jezika iznesene u inozemnoj slavistici« 
(Groschel 2009: 371). 

Ima više razloga zbog kojih domaći filolozi ustrajava- 
ju u služenju politici. Kao prvo, »'nacionalni' angažman 
jezičnih secesionista se i financijski honorira« (ibid.: 
258). Oni »mogu računati s raznim privilegijama u dru- 
štvu: s napredovanjima u karijeri, članstvom u akademi- 
ji, nagradama spojenim s novčanom potporom, prihodi- 
ma od gramatika, pravopisa i rječnika koje su oni napisa- 
li a ministarstvo odobrilo za škole i sveučilišta« (ibid.: 
370). Poznato je da »što se tiče prihoda, jedva da se može 
dosegnuti stanje zasićenosti kod ikoga. No, ostaje da se 
zapitamo što je ponukalo one koji su u karijeri već posti- 
gli uspjeh da postanu nosioci jezičnosecesionističkog po- 
gleda« (ibid.). U odgovoru na to pitanje vidljiv je još je- 
dan razlog za ispolitiziranost jezikoslovaca: »Sira jav- 
nost se obično ne zanima za lingviste, slično kao ni za 
znanstvenike iz područja književnosti ili za sveučilišne 
filozofe, što znači da njihov rad društveno ne dobiva priz- 
nanje kakvo očekuju. No, nacionalni filolozi mogu pri- 
vući javnu pažnju u turbulentnim vremenima raspada 
države ako znaju, prvenstveno preko medija, sebe profi- 
lirati u pobornike 'nacionalnih interesa'. Šansa da kao 
značajni predstavnici nacionalne avangarde postanu 
priznati u društvu mogla bi biti važan motiv zašto su se 
neki lingvisti koji su za vrijeme Tita zastupali jezičnou- 

nitaristički stav preobrazili u jezične partikulariste« 
{ibid.: 370-371). 

Očito je trend na južnoslavenskim prostorima da se 
»'istina' pripisuje 'službenom' stavu onoga tko je na vla- 
sti. Time se posjedovanje 'istine' shvaća kao pravo vlada- 
ra i poistovjećuje s ideološki prepunjenim diskursom« 
(Zorić 2005: 23). Zapažajući takvu ideološku zahvaće- 
nost kroatista i drugih južnih slavista, pojedinci u me- 
đunarodnoj znanstvenoj zajednici podsjećaju na »ulogu 
lingvistike kao nečeg odvojenog od vladajuće političke 
sile« (iz Busch/Kelly-Holmes 2004: 54). Podsjećaju daje 
lingvistika »objektivna znanost« (ibid.) i stoga nezavisna 
od politike i njenih odredbi. Lingvistika treba ukazivati 
na zastranjenosti politike na jezičnom planu nastale 
zbog nacionalističkih ciljeva: »Zar ne bi lingvistika kao 
disciplina ili lingvisti kao njeni predstavnici trebali preu- 
zeti određenu odgovornost i reći političarima da njihove 
političke odluke ili njihova jezična politika mogu imati 
takve i takve posljedice na području obrazovanja, na po- 
dručju medija, na području kulturne politike itd.?« 
(ibid.: 55). Pa stoga i kod četiriju naziva jezika u novim 
ustavima (hrvatski, srpski, bosanski, crnogorski) »jedna 
od uloga koju bi lingvisti mogli imati je da istaknu kon- 
tradikcije koje stoje iza tih naziva« (ibid.). 

Sa znanstvene strane, »teorijska osnova koju su dali 
jezikoslovci u službi politike za hipotezu o zasebnim jezi- 
cima pokazala se neuvjerljivom« (Groschel 2009: 377). 
To ujedno znači da »zamjenjivanje naziva srpskohrvat- 
ski jezik (odnosno hrvatskosrpski) pomoću hrvatski, srp- 
ski, bosanski i crnogorski nije opravdano iz lingvističke i 
sociolingvističke perspektive« (ibid.: 344). Opravdanje 
ne mogu pružiti ustavne odredbe o službenim jezicima 
jer »političko-administrativne i pravno ozakonjene ma- 
nipulacije nazivom jezika irelevantne su za lingvističko i 
sociolingvističko prosuđivanje jezične stvarnosti« (ibid.: 
17). 

Činjenica da Srbi, Hrvati, Bošnjaci i Crnogorci govo- 
re istim jezikom ne ugrožava ni nacije ni države, niti ima 
bilo kakvih negativnih posljedica za govornike. Napro- 
tiv, ima pozitivnih jer se ne moraju mučiti oko pre- 
vođenja kao kad se sretnu s govornicima nekog stranog 
jezika. Razlike između varijanti srpskohrvatskog jezika 
čak su manje nego između varijanti unutar drugih stan- 
dardnih jezika. Budući da i stvarnost i znanost dokazuju 
da se radi o jednom policentričnom standardnom jeziku, 
postavlja se pitanje kada će zdravi razum i smisao za re- 
alnost prevladati nad nacionalističkom ideologijom bal- 
kanskih filologa. Jer i »ako se dva suprotna stava zastu- 
paju jednakom žestinom, ne mora istina nužno biti u 
sredini. Možda jedna strana, jednostavno, ima pravo« 
(Dawkins 2007: 529). 

SNJEŽANA KORDIĆ rođena je 1964. u Osijeku, gdje je 
završila studij kroatistike i potom bila na Osječkom 
sveučilištu istraživač-pripravnik iz područja lingvističke 
kroatistike. Nakon nepunih godinu dana prelazi 1991. 
na Filozofski fakultet u Zagrebu, gdje je primljena za 
sveučilišnog asistenta na Katedri za suvremeni hrvatski 
jezik Odsjeka za kroatistiku. Tu je u samom središtu 
burnih previranja u kroatistici stekla dragocjeni uvid iz- 
nutra u negativne pojave u svojoj profesiji, koji joj je ka- 
snije omogućio upućeniju analizu tih pojava. Nakon što 
je magistrirala 1992. i doktorirala 1993. na istom fakul- 
tetu u Zagrebu, otišla je na sveučilišni rad u Njemačku. 
Tamo je predavala proteklih petnaestak godina u statu- 
su znanstvenog suradnika, docenta i profesora na fakul- 
tetima u Bochumu, Munsteru, Berlinu i Frankfurtu. 
Istovremeno je svoje ranije stečeno iskustvo proširila 
znanjem koje je stjecala u novoj sredini čitanjem vrhun- 
ske znanstvene literature u izvrsno opskrbljenim sve- 
učilišnim knjižnicama. 

Rezultat intenzivnog obrazovanja i istraživanja je 
stjecanje statusa habilitiranog znanstvenika (iznaddok- 
torski stupanj) 2002. na sveučilištu u Munsteru, a u ok- 
viru višedijelnog habilitacijskog postupka jedna od za- 
vršnih usmeno obranjenih tema bila je tema kojoj je po- 
svećena ova knjiga. 

Kako bi u formi dijaloga s najistaknutijim predstav- 
nicima kroatistike potaknula na suočavanje s nagomila- 
nim kontradikcijama u kroatistici, pokrenula je 2001. u 
časopisu Republika jednu diskusiju, koja je 2003. prese- 
ljena u novopokrenuti časopis Književna republika, i tra- 

je do danas. Preko petsto stranica autoričinih priloga u 
okviru te maratonske diskusije s brojnim filolozima bilo 
je svojevrsna priprema za pisanje ove knjige. A i prijevodi 
autoričinih članaka na razne zapadnoevropske jezike, 
kao i mnoštvo upućivanja na tu diskusiju u radovima 
stranih znanstvenika, poticali su na pisanje ove knjige. 

Od prethodno napisanih knjiga Snježane Kordić na- 
vest ćemo dvije objavljene u Zagrebu: Relativna rečenica 
(tiskana 1995. u nakladi Matice hrvatske i Hrvatskog fi- 
lološkog društva) i Riječi na granici punoznačnosti (ob- 
javljeno u Hrvatskoj sveučilišnoj nakladi 2002.). Obje 
monografije doživjele su izuzetno brojne i pohvalne re- 
cenzije u lingvističkim časopisima širom svijeta, i obje je 
izdavač Lincom Europa objavio u njemačkom prijevodu 
u svojoj seriji Studies in Slavic Linguistics. U inozemstvu 
je objavila i knjige gramatičkog i udžbeničkog tipa za pu- 
bliku engleskog i njemačkog govornog područja. Gotovo 
sve knjige objavljene u inozemstvu doživjele su i ponov- 
ljena izdanja. Usto je objavila i više od 150 drugih lingvi- 
stičkih radova u raznim, često inozemnim filološkim 
časopisima i zbornicima.* 



Svi članci Snježane Kordić mogu se čitati u PDF-formatu u Hrvatskoj 
znanstvenoj bibliografiji pristupačnoj na sljedećoj internetskoj adresi: 
http://bib.irb.hr/lista-radova?autor= 173535 

